
Jack London (1876—1916), raske ning kireva saatusega kirjanik, eluahne ja suure 
tahtejõuga inimene, andis oma teostega käesoleva sajandi algul maailmakirjandusse 
tohutu panuse. Rasketest oludest võrsunud noorukil tekkis varakult palju küsimusi selle 


maailma elukorralduse suhtes, kus ta elas, ning ta rakendas kogu oma tahte- ja vaimujõu 
selleks, et leivateenimise kõrvalt õppida ja oma küsimustele vastuseid leida. Ta luges 
palju teaduslikke ja filosoofilisi teoseid, muu hulgas Charles Darwini ja Edmund 
Spenceri omi, mis õhutasid tema huvi loomariigi ja elu ürgsete seaduste vastu. 
Nakatunud möödunud sajandi lõpul «kullapalavikku», siirdus ta koos paljude 
õnneküttidega karmile põhjamaale, Alaskasse. Oma rännakuilt naasis ta üsna tühja 
taskuga, ent see-eest tõi kaasa hindamatu vaimse varanduse eredate muljete, isiklikult 
kogetu ja kuuldud lugude näol. Elu puutumatu looduse keskel ja karmides tingimustes, 
kohtumised paljude omataoliste rändurite ja nende abiliste — koertega — ajendasid Jack 
Londonit kirjutama kaht käesolevas köites leiduvat suurepärast loomajutustust, mis on 
säravad pärlid kogu maailma kirjanduslikus animalistikas ning haaravad oma 
elamuslikkuse ja kunstilise sõna jõuga ikka uusi lugejate põlvkondi. Tutvustamaks autori 
meisterlikkust ka lühemas vormis, on köitesse valitud viis juttu («Armastus elu vastu» 
Jt.), mille tegevus toimub karmis põhjalas, enamasti autori enese nähtud paikades. 

1. Ürgne kutse 
Il peatükk ALGELISSE ELLU 


m 
Ürgiha vallutav vahk 
tavade kütkes küll täitub, 
virgudes taas aga lõhub 
lõad kõik suikunud sund. 


Buck ei lugenud ajalehti, muidu oleks ta teadnud, et häda on küpsemas, ähvardades 
mitte üksi teda, vaid kõiki rannikul elunevaid tugevaid ning pika sooja karvaga koeri 
Puget Soundist kuni San Diegoni. Külmas pimedas Põhjas huupi ringi liikunud mehed 
olid nimelt mingit kollast metalli leidnud, ja kuna aurulaevaühingud ning 
transpordikompaniid leiust igal pool pasundasid, ruttasid tuhanded inimesed tulistjalu 
põhjamaale. Nendele inimestele oli vaja koeri, ja koerad, keda nad vajasid, pidid olema 
suured, tugevate lihastega, et jaksaksid teha rasket tööd, ning koheva karvakasukaga, 
mis kaitseks neid külma eest. 

Buck elas suures majas päikesest suudeldud Santa Clara orus. Kohtunik Milleri 
mõisaks kutsuti seda. Hoone jäi teest kõrvale, pooleldi puude peitu, mille vahelt paistis 
tükati maja neljast küljest ümbritsev lai varjuline veranda. Maja juurde viisid 
kruusatatud sõiduteed, mis looklesid ühtepõimunud okstega sihvakate paplite all läbi 
laiade muruplatside. Maja taga oli avarust veelgi enam kui eespool küljes. Seal seisid 
suured tallid, kus toimetas terve tosin tallimeest ja hobusepoissi, seal asusid 
vääntaimedega kaetud sulastemajad ning sirges rivis lõputu hulk kõrvalhooneid, pikad 
read viinamarjapõõsaid, haljendavad karjakoplid, viljapuu- ning marjaaiad. Veel oli seal 
pumbamaja arteesiakaevu jaoks ja suur tsemendist bassein, kus kohtunik Milleri pojad 
igal hommikul suplesid ja kuumal pärastlõunal ennast jahutamas käisid. 

Kogu selle suure valduse valitsejaks oli Buck. Siin oli 

ta sündinud, siin oli ta veetnud neli eluaastat. Tõsi küll, teisi koeri oli siin ka. Nii 
suures mõisas pidigi neid rohkem olema, aga teised ei tulnud arvesse. Nood tulid ja 
läksid, elasid hulgakesi koos küütides või tähelepandamatult kuskil suure maja soppides 
nagu jaapani mops Toots või karvutu mehhiko peni Ysabel — isevärki olevused, kes 
harva nina Õue pistsid või jalga paljale maale tõstsid. Oli muidugi ka foksterjereid, oma 
paarkümmend tükki vähemalt, kes klähvisid hirmsaid ähvardusi Tootsile ja Ysabe-lile, 
kui need aknast välja vahtisid, kaitseks terve leegion põrandaharjade ja kaltsudega 
relvastatud toatüdrukuid. 

Buck aga polnud ei toa- ega kuudikoer. Temale kuulus kogu kuningriik. Ta ujus 
basseinis või käis jahil koos kohtuniku poegadega; ta saatis kohtuniku tütreid Mollie't ja 
Alice'it pikkadel jalutuskäikudel õhtuhämaruses või varastel hommikutundidel; 
talveõhtutel lamas ta raama-tukogutoas kohtuniku jalge ees mühiseva kaminatule paistel; 
ta kandis oma turjal kohtuniku lapselapsi või püherdas nendega pikas rohus ning valvas 
põngerjate iga sammu põneval teekonnal talliõue kaevu juurde või veelgi kaugemale, 
karjakoplitesse ja marjaaeda. Terjerite seas kõndis ta kõrgil ilmel, Tootsist ja Ysabelist ei 


teinud üldse väljagi, sest ta oli ju kuningas — kuningas kõigi kohtunik Milleri mõisas 
roomavate, ronivate, lendavate või kõndivate olendite üle, inimesed kaasa arvatud. 

Tema isa Elmo, hiiglasuur bernhardiin, oli olnud kohtuniku lahutamatu kaaslane ning 
Buck paistis käivat oma isa jälgedes. Tema nii suur ei olnud — kaalus ainult sada 
nelikümmend naela —, sest ta ema Shep oli olnud Šoti lambakoer. Ometi lubas see sada 
nelikümmend naela, millele lisandus heast elust ja üldisest lugupidamisest tingitud 
väärikus, Buckil tõelise kuningana käituda. Kõik need neli aastat oma kutsikapõlvest 
peale oli ta elanud küllastunud aristokraadi elu. Ta oli iseendale uhke, ivake ehk 
isekaski, nagu maaisandad oma elupaiga eraldatusest tingitult vahel kipuvad olema. 
Kuid ta oli end sellega päästnud, et temast lihtsalt hellitatud toakoera ei tulnud. 
Küttimine ja teised vabaõhu-meelelahutused ei olnud tal lasknud rasva minna ning olid 
tugevdanud ta lihaseid, armastus vee vastu aga — nagu kõigil külma supluse har- 
rastajatel — karastanud keha ja hoidnud tervist. 

Säherdune oli Buck 1897. aasta sügisel, kui Klondike'is leitud kuld inimesi igast 
ilmanurgast jäisesse Põhja meelitas. 

Kuid Buck ei lugenud ajalehti ega teadnud ka seda, et üks aedniku abilistest, Manuel, 
oli mees, kellest oleks targem olnud eemale hoida. Manueli oli oma võimusesse võtnud 
suur pahe. Ta armastas mängida hiina loteriil. Ja selle õnnemängu juures ilmnes mehel 
veel üks nõrkus — usk teatud süsteemi, mis ta paratamatult hukatusse viis, sest süsteemi 
järgi mängimiseks peab olema raha, aedni-kuabilise palgast piisab aga hädavaevalt naise 
ning arvukate järeltulijate vajaduste katmiseks. 

Tollel mälestusväärsel õhtul, kui Manuelist sai ära-andja, oli kohtunik parajasti 
Rosinakasvatajate Ühisuse koosolekul, ta pojad aga spordiklubi asutamisega ametis. 
Mitte keegi ei näinud, kuidas Manuel Bucki läbi puuvilja-aia koera enese arvates lihtsalt 
jalutama viis. Ja mitte keegi peale üksiku mehe ei näinud, kuidas nad jõudsid 
teivasjaama, mida College Parki peatuseks nimetatakse. Too mees kõnetas Manueli ja 
raha käis kõlinal käest kätte. 

«Oleks võind ikka kauba enne kätteandmist korralikult sisse pakkida,» porises võõras, 
ning Manuel vedas jämeda nööri kaelavõru,alt kaks korda ümber Bucki kaela. 

«Väänake sellest, ja te võite ta kas või vagaseks teha,» soovitas Manuel. Võõras ühmas 
midagi nõusoleval toonil. 

Buck oli nööri sidumist väärikalt talunud. Muidugi oli see ebatavaline toiming, kuid ta 
oli harjunud usaldama inimesi, keda tundis, ning austama nende tarkust, milleni tema ei 
küündinud. Kui aga nööriotsad võõra kätte anti, urises Buck ähvardavalt. Ta andis 
lihtsalt märku oma meelepahast, uskudes oma uhkuses, et tema märguanne on niisama 
hea kui käsk. Kuid üllataval kombel tõmbus nöör kaela ümber koomale, nii et hing kinni 
jäi. Äkk-vihas hüppas Buck võõrale kallale, kuid too haaras teda hüppel kõrist ning 
heitis ta osava võttega seilili. Silmus jooksis halastamatult kokku, Buck aga rabeles 
maruvihaselt, keel ripnes tal suust ja lai rind muudkui tõusis ja vajus. Eluilmaski ei 
olnud teda veel nii alatult koheldud ja eluilmaski ei olnud ta veel nii tige olnud. Ent ta 
jõud rauges, silmad muutusid klaasiseks ja ta ei teadnudki, millal rong saabus ning 
mehed ta pagasivagunisse tõstsid. 

Kui ta jälle meelemärkusele tuli, tajus ta kõigepealt ebamäärast valu keeles. Ka märkas 
ta, et teda veetakse mingis rappuvas sõidukis. Vedurivile kähe kriiskamine 
ülesõidukohal ütles talle, kus ta viibib. Ta oli kohtunikuga sageli reisinud ja 
pagasivagunis sõitmine ei olnud talle 

uudiseks. Buck avas silmad ja neist hõõgus röövitud kuninga ohjeldamatut viha. Mees 
hüppas ligi, et koera kõrist haarata, kuid Buck oli temast väledam. Ta lõuad sulgusid 
mehe labakäe ümber ega andnud enne järele, kui loom jälle kägistamise tõttu teadvuse 
kaotas. 


«Tal käivad jah sehuksed hood peal,» seletas mees, varjates vigastatud kätt pagasi 
vastuvõtja eest, kes oli rabelemist kuuldes kohale ilmunud. «Peremees laseb ta mul 
Friscosse 1 viia. Keegi kuulus koeratohter seal loodab ta terveks arstida.» 

Hoopis ohtrasõnalisemalt andis mees oma tolleõhtusest sõidust aru ühe San Francisco 
sadamakõrtsi saraaluses. 

«Viiskümmend on kõik, mis ma ta eest saan,» torises ta. «Teist korda ei võtaks ma 
seda enam ette, ka tuhande kuldmündi eest mitte.» 

Käe ümber oli tal verine taskurätt, ja parem püksisäär oli põlvest pahkluuni lõhki. 

«Ja palju see teine nägu sai?» uuris kõrtsipidaja. 

«Ikka oma saja kätte,» kõlas vastus. «Ei lasknud mitte pennigi maha kaubelda, jumala 
tõsi.» 

«Kokku teeb see sada viiskümmend,» rehkendas kõrtsmik. «Ja seda on ta väärt kah, 
niipalju kui mina asja jagan.» 

Koeraröövel harutas verise nartsu lahti ja silmitses lõhkirebitud kätt. «Kui ma nüüd 
marutõppe ei jää —» 

«Siis ainult sellepärast, et sa oled sündinud võllapuu jaoks,» irvitas kõrtsmik. «Noh, 
pane käed külge, enne kui varvast lased.» 

Uimasena, keel ja kõri talumatult valusad, püüdis poolsurnuks kägistatud Buck oma 
piinajatele vastu hakata. Kuid ta virutati pikali ja teda poodi seni, kuni mehed jõudsid 
paksu messingvõru ta kaela ümbert läbi viilida. Siis võeti nöör ära ja ta heideti 
puurisarnasesse varbadest kasti. 

Seal lebas Buck ülejäänud osa tollest vaevarikkast ööst, haudus vaenu ja lakkus oma 
hingehaavu. Ta ei taibanud, mida see kõik pidi tähendama. Mida nad temast tahtsid, 
need võõrad mehed? Miks pidasid nad teda kinni selles kitsas puuris? Ta ei teadnud, 
mispärast, aga teda rõhus ebamäärane ähvardava ohu aimus. Mitu korda kargas ta öösel 
jalule, kui kuuriuks raginal lahti lükati, lootes näha kohtunikku või vähemalt poissegi. 
Kuid alati piilus 

rasvaküünla viletsal valgusel sisse ainult körtsiperemehe tursunud nägu. Ja iga kord 
muutus Bucki keelele tõusnud rõõmus haugatus metsikuks urinaks. 

Kuid trahteripidaja ei tülitanud teda ning hommikul tulid neli meest ja tõstsid kasti 
maast. Uued piinajad, otsustas Buck, sest need olid õela välimusega, räpased ja 
sugemata olevused, ning hakkas puurivarbade taga tormama ja märatsema. Mehed ainult 
irvitasid ja tonkisid teda keppidega, millest ta kohe hammastega kinni hakkas, kuni 
taipas, et seda temalt just oodatigi. Seepeale heitis ta süngelt maha ja laskis kasti 
vankrile tõsta. Siis käis ta koos kastiga, millesse oli vangistatud, läbi paljude käte. 
Raudteeametnikud võtsid ta oma hoole alla, teda veeti ringi veel teisel vankril, siis 
sõidutas platvormvagun ta igasugu kastide ja pakkide seas praamile, sealt läkitati ta 
suurde depoosse ning pisteti lõpuks kiirrongivagunisse. 

Kaks päeva ja ööd veeti seda vagunit kriiskavate vedurite järel ning kaks päeva ja ööd 
Buck ei söönud ega joonud. Täis viha oli ta vagunisaatjate esimestele lähenemiskatsetele 
urinaga vastanud ja kättemaksuks hakkasid nood teda nüüd õrritama. Kui Buck värisedes 
ja vahutades vastu varbu viskus, naersid ja mõnitasid nad teda. Nad urisesid ja haukusid 
otsekui põlgusväärsed penid, näugu-sid, lehvitasid kätega nagu tiibadega ja kiresid kuke 
moodi. Buck teadis, et see kõik oli väga rumal, kuid käis seda enam ta uhkuse pihta, 
ning ta viha muudkui kasvas ja kasvas. Nälga ta nii väga ei tundnudki, kuid veepuudus 
valmistas talle rasket piina ning õhutas ta viha, nii et loom põles raevust. Buck oli niigi 
ülitundlik, nüüd olid ta närvid katkemiseni pingul ning halva kohtlemise tagajärjel tekkis 
palavik, mis tõusis veelgi kuivanud kurgu ja tursunud keele põletiku tõttu. 

Üks asi tegi talle rõõmu: nöör oli kaela ümbert ära. See nöör oli andnud meestele 
ebaõiglase eelise, nüüd oli see aga ära ja ta veel näitab neile. Teist nööri nad talle enam 


!Frisco — kõnekeelne lühend San Franciscost. 


kaela ei pane, see on kindel! Kaks päeva ja ööd polnud Buck söönud ega joonud ning 
selle kahe piinapäeva ja -öö jooksul oli temasse kuhjunud säherdune hulk viha, mis 
ennustas halba igaühele, kes talle esimesena ülekohut teeb. Ta silmad olid verd täis 
valgunud ja temast oli saanud raevune saatan. Ta oli nii muutunud, et isegi kohtunik ei 
oleks teda ära tundnud, ja vagunisaatjad ohkasid kergendatult, kui nad ta Seattle'is 
rongilt maha võisid tõsta. 

Neli meest kandsid kasti vankrist ettevaatlikult väikesesse, kõrge planguga piiratud 
hoovi. Välja tuli lontiva-junud kaelusega punases sviitris jässakas mees ning andis 
hobusemehele raamatusse allkirja. Buck aimas, et too mees on uus piinaja, ja viskus 
vihaselt vastu kastivõret. Mees muigas süngelt ning tõi väikese kirve ja kaika. 

«Ega te's teda kohe praegu välja lase?» päris voorimees. 

«Muidugi lasen,» vastas mees ja torkas kirve kasti lattide vahele, et neid lahti 
kangutada. 

Neli meest, kes olid kasti kandnud, kadusid tuulekiiru-sel õuelt, ning otsinud endale 
ohutu istekoha ülal plangu-serval, jäid etendust ootama. 

Buck sööstis pilbasteks puruneva puuriseina poole, surus hambad puusse, sikutas ja 
rebis lattide kallal. Kuhu aga kirves väljastpoolt langes, seal oli tema lõrinal ja urinal 
seespool vastas, püüdes samavõrd raevunult ise välja pääseda, kuivõrd külma rahuga 
punases sviitris mees talle väljapääsu rajas. 

«Noh, sa punasilmne saatan,» ütles mees, kui avaus oli küllalt suur, et Bucki kere sealt 
läbi mahuks. Samal ajal viskas ta kirve maha ja võttis kaika paremasse kätte. 

Hüppeks valmistuv Buck nägi tõepoolest välja kui punaste silmadega saatan: karv 
turris, suu vahus, ning verd täis valgunud silmades hullumeelne helk. Otse mehe peale 
paiskas koer oma sada nelikümmend naela metsikut viha, millele liitus veel kahe päeva 
ja öö jooksul kuhjunud raev. Kuid keset hüpet, just siis, kui ta lõuad pidid mehest kinni 
kahmama, sai ta hoobi, mis peatas ta hoo ning sundis hambaid surmavalus kokku 
lõksama.' Bucki keha pöördus õhus ringi ning tabas külje ja seljaga maad. Ta polnud 
veel elu sees kaikahoopi saanud ja ei taibanud, milles asi. Urinaga, mis oli osalt 
haukumine, rohkem aga ulgumine, oli ta taas jalul ja viskus õhku. Ning jälle vapustas 
teda uus hoop ja saatis ta kägarasse maha. Nüüd ta juba teadis, et see oli kaika töö, kuid 
oma raevus ei tunnistanud ta ettevaatust. Kümmekond korda tungis ta peale ja niisama 
palju kordi katkestas kaigas ta rünnaku ning paiskas ta pikali. 

Ühe eriti julma löögi järel ajas ta end vaevaliselt jalule, liiga uimane selleks, et uuesti 
kallale tungida. Ta komberdas longates ringi, verd nirisemas ninast ja suust ning 
kõrvadest, ilus kasukas verise ila plekke ja prits-meid täis. Siis astus mees tema poole 
ning äigas talle 

külma rahuga kohutava hoobi vastu koonu. Kogu piin, mida Buck seni oli tundnud, 
polnud midagi selle terava valusähvatuse kõrval. Häälitsusega, mis sarnanes peaaegu 
juba tapahimulise lõvi möirgega, sööstis ta jälle mehe peale. Kuid mees vahetas ainult 
kaika paremast käest vasakusse, haaras külmavereliselt koera alumisest lõuast ja väänas 
ta pead tahapoole. Buck tegi õhus terve ringi, poole veel teisestki ning prantsatas siis, 
pea ees, rinnuli vastu maad. 

Koer hüppas viimast korda. Mees virutas talle nüüd osava hoobi, mida ta nimme 
niikaua varuks oli hoidnud. Buck kiskus kõverasse ja langes meelemärkusetult maha. 

«Kas põle kange koerataltsutaja!» hüüdis vaimustusega üks plangul istuvatest 
meestest. 

«Ma taltsutaks küll parem iga päev metshobuse ja pühaba kaks tükki,» vastas 
voorimees, ronis vankrile ja andis hobustele piitsa. 

Bucki teadvus tuli tagasi, aga jõud mitte. Ta jäi lamama, kuhu oli kukkunud, ning 
jälgis sealt punases sviitris meest. 


««Nimi on tal Buck,»» lausus mees endamisi, tuletades meelde kõrtsmiku kirja, milles 
oli teatatud kasti saatmisest. «Noh, Buck, vanapoiss,» jätkas ta sõbralikul häälel, 
«nagelesime siin natike omavahel ja kõige parem on, kui asja sellega lõpetame. Said 
teada, kus on sinu koht, ja mina tean enda oma. Kui sa oled hea koer, siis läheb kõik 
libedasti ja asi on kombes. Oled sa aga halb koer, siis tümitan su vaeseomaks. Selge?» 

Kõneldes patsutas ta julgesti pead, mida äsja nii armutult oli materdanud, ja ehkki 
Bucki turi mehe puudutusel tahtmatult turri tõusis, talus ta silitamist vastupanuta. Kui 
mees talle vett tõi, jõi ta ahnelt, hiljem aga kugistas rikkaliku kõhutäie toorest liha tükk 
tüki järel otse mehe peost. 

Buck oli löödud (ta teadis seda), ent ei olnud murtud. Ta mõistis ja jättis igaveseks 
meelde, et ta ei saa inimese vastu, kellel kaigas käes. Ta oli saanud õppetunni, mida ei 
unustanud hiljem kogu elu jooksul. Too kaigas oli ilmutuseks. Selle abil juhatati ta sisse 
maailma, kus valitsesid ürgsed seadused, ja ta jättis selle hästi meelde. Kõik elunähtused 
võtsid nüüd julmema ilme, ja kui ta neile kartmatult vastu läks, siis kasutas ta selleks 
oma varjatud võimeid, mis äsja äratust olid saanud. Päevad möödusid ja tulid uued 
koerad, kes kastis, kes nööri otsas, mõned 

kuulekalt, teised märatsedes ja möirates, nagu ta isegi oli tulnud, aga ta nägi, kuidas 
nad üksteise järel viimaseni punase sviitriga mehe valitsuse alla olid sunnitud heitma. 
Iga jõhkrat etendust jälgides kulus Buckil ikka rohkem ja rohkem pealuu sisse, et 
kaikaga inimene on seaduseandja, isand, kellele tuleb kuuletuda, kuid pole just tingimata 
vaja tema poolehoidu püüda. Viimases ei saanud Bucki kuidagi süüdistada, kuigi ta nägi 
pekstud koeri, kes lipit-sesid mehe ümber, Uputasid saba ja lakkusid ta kätt. Ka nägi ta, 
kuidas üks koer, kes ei tahtnud mehe poolehoidu võita ega alistuda, lõpuks võitluses 
võimu pärast maha löödi. 

Aeg-ajalt tuli võõraid mehi, kes rääkisid punases sviitris mehega erutatult, meelitlevalt 
ja igasugusel muul toonil. Niisugustel kordadel, kus ka raha käest kätte käis, viisid 
võõrad ühe või rohkem koeri endaga kaasa. Bucki huvitas väga, kuhu need koerad 
lähevad, sest kunagi ei tulnud nad tagasi, kuid ta tundis suurt hirmu tundmatu tuleviku 
ees ja oli alati õnnelik, kui teda välja ei olnud valitud. 

Ent lõpuks tuli ka tema kord väikese kõhetu mehe näol, kes pudistas vigast inglise 
keelt ja tarvitas paljusid võõraid ning pentsikuid väljendusi, mida Buck ei mõistnud. 

«Sa püha kurat!» hüüdis mees Bucki nähes ja ta silmad lõid põlema. «Vaata mis vahva 
koer! Ah? Kui palju tahab?» 

«Kolmsada, ja odavasti oled saanud,» ei vajanud punase sviitriga mees mõtlemisaega. 
«Silmas pidades, et see on riigi raha, ei hakka sa ju tingima, eks ole, Perrault?» 

Perrault irvitas. Arvesse võttes, et ebatavaliselt suure nõudmise tõttu olid koerte hinnad 
taevakõrgusele tõusnud, ei olnud see nii toreda looma eest liiga suur summa. Kanada 
valitsus ei saaks kahju ega jääks ta postisaadetised sellepärast toppama. Perrault tundis 
koeri, ja kui ta Bucki takseeris, teadis ta, et üks säherdune tuleb tuhande kohta... «Isegi 
kümne tuhande kohta,» lisas ta mõttes. 

Buck pani tähele, kuidas raha ühe käest teise kätte käis, ega olnud sugugi üllatunud, 
kui kõhetu mehike seepeale sõbraliku njuufaundlandlase Curly ja tema enese minema 
viis. Buck nägi viimast korda punases sviitris meest, ja kui nad Curlyga «Narwhali» tekil 
seisid ning üha kaugenevat Seattle'it silmitsesid, nägi ta viimast korda ka sooja 
lõunamaad. Perrault viis nad alla ja andis üle tumedaverelisele 

hiiglasele, keda kutsuti Frangois'ks. Perrault oli Kanada prantslane ja tõmmu nahaga, 
Francois aga segavereline Kanada prantslane ning kaks korda tõmmun. Bucki silmis 
olid nad uut sorti inimesed (talle pidi osaks saama kohata veel palju selliseid), ja ehkki ta 
neid just armastama ei hakanud, õppis ta sellegipoolest neist tõsiselt lugu pidama. Talle 


sai varsti selgeks, et Perrault ja Francois on ausad inimesed, õigusemõistmisel rahulikud 
ja erapooletud ning liiga kogenud koertetundjad, et end penidest petta lasta. 

«Narwhali» vahetekil seltsisid Buck ja Curly kahe teise koeraga. Üks neist oli 
lumivalge penimürakas, kelle keegi vaalalaeva kapten Teravmägedelt kaasa oli toonud 
ning kes oli hiljem kaasa teinud geoloogilise uurimisretke Kanada kõnnualal. Too oli 
sõbraliku moega, kuid salakaval koer, ta võis sulle näkku naeratada, ise aga samal ajal 
mõttes mõnd alatut trikki sepitseda, nagu näiteks siis, kui ta kohe esimesel söögikorral 
Bucki toitu varastas. Buck hüppas teda karistama, kuid juba vihises õhus Frangois' piits 
ning tabas süüdlast varem — Buckil ei tarvitsenud muud teha kui kont tagasi võtta. 
Frangois talitas õiglaselt, otsustas Buck, ning segaverelise väärtus hakkas tema silmis 
tõusma. 

Teine koer ei teinud mingeid lähenemiskatseid ega lasknud kedagi enesele lähedale; ka 
ei kavatsenud ta uustulnukate tagant varastama hakata. Ta oli sünge, tusane peni ja 
näitas Curlyle selgesti, et tal ei ole muud soovi, kui et teda rahule jäetaks, ja et kui teda 
rahule ei jäeta, läheb asi kurjaks. Teda hüüti Dave'iks, ta sõi ja magas või haigutas 
vahetevahel ega tundnud millegi vastu huvi, isegi siis mitte, kui «Narwhal» läbi 
Kuninganna Charlotte*i väina sõites koledasti rullama hakkas ning üles ja alla viskus 
nagu kurjast vaimust vaevatu. Kui Buck ja Curly ärevusse sattusid ning hirmust 
poolmeeletuks muutusid, tõstis ta just nagu pahandatult pead, pühendas neile ükskõikse 
pilgu ja keeras jälle magama. 

Nii päeval kui öösel tuksus aurik laevakruvi väsimatu pulsi rütmis, ja kuigi kõik 
päevad sarnanesid väga üksteisega, oli Buckile selge, et ilm läks kogu aeg külmemaks. 
Viimaks jäi laevakruvi ühel hommikul vait ja «Nar-whalil» võttis maad elevus. Nagu 
kõik teised koerad, tajus seda ka Buck ja teadis, et peatselt tuleb mingi muutus. Francois 
kinnitas nad ühe rihma külge ja tõi tekile. Kohe 

esimese sammuga külmal pinnal vajusid Bucki jalad mingisse valgesse jahutaolisse 
ainesse, mis oli pehme kui pori. Ta hüppas puristades tagasi. Ta raputas ennast, aga 
valget jahu langes ülalt veel lisaks. Ta nuusutas seda uudishimulikult, katsus veidi 
keelega. See põletas kui tuli, kuid oli juba järgmisel hetkel kadunud. Buck sattus 
segadusse. Ta proovis veel kord ja tagajärg oli sama. Pealtvaatajad möirgasid naerda ja 
Buckil oli häbi, ehkki ta ei teadnud, mispärast, sest see oli tema elu esimene lumi. 


Il peatükk KAIKA JA KIHVADE SEADUS 


Esimene päev Dyea rannas möödus Buckil kui painajalikus unenäos. Iga tund tõi uusi 
vapustusi ja üllatusi. Ta oli äkitselt välja kistud tsivilisatsiooni südamest ning heidetud 
keset algelist elukorraldust. See siin ei olnud olesklemine hellitava päikese all, kus 
polnud muud teha kui logelda ja igavust tunda. Siin ei olnud rahu ega puhkust ega 
võimalust end hetkekski turvalisena tunda. Ümberringi valitses igavene segadus ja 
sagimine ning iga minut oli su elu ja tervis ohus. Hädasti oli vaja pidevalt valvel olla, 
sest siinsed koerad ja inimesed ei olnud linnakoerad ega -inimesed. Nad olid kõik 
metslased — viimane kui üks —, kes tundsid ainult kaika ja kihvade seadust. 

Buck ei olnud kunagi näinud koeri võitlemas nii, nagu need hundisarnased olevused 
võitlesid, ja ta esimene kokkupuude säherduse võitlusviisiga andis talle unustamatu 
õppetunni. Tõsi, see oli ainult kaudne kokkupuude, sest muidu ei oleks ta ellu jäänud ega 
sellest kogemusest kasu saanud. Ohvriks oli Curly. Nad olid puuhoovi lähedal laagris ja 
Curly hakkas oma tavalisel sõbralikul viisil tutvust sobitama eskimokoeraga, kes oli küll 
täiskasvanud hundi suurune, ent Curlyst enesest siiski poole väiksem. Ei mingit hoiatust, 
ainult välkkiire hüpe ja hammaste metalne laksatus, niisama kiire hüpe eemale, ja Curly 
näopool oli silmast lõuani lõhki. 


See oli huntide võitlusviis — rapsata ja kohe kaugemale hüpata, kuid sellega asi veel 
ei lõppenud. Kokku jooksid oma kolm-nelikümmend eskimokoera ning võtsid 
16 


võitlejate ümber pinevalt ja hääletult ootavasse ringi. Buck ei taibanud, miks nad nii 
vaikses põnevuses ootavad ning kärsitult lõugu limpsivad. Curly tormas oma vastase 
poole, kes hammustas uuesti ja hüppas kõrvale. Järgmise pealetungi võttis eskimokoer 
vastu rinnaga, aga nii iseäralikul kombel, et paiskas Curly maha. Ja püsti ta enam ei 
tõusnud. Seda pealtvaatavad eskimokoerad oodanud olidki. Nad tulid larisedes ja 
klähvides igast küljest peale ning surmapiinas kiljuv Curly maeti turriskarvaliste kehade 
alla. 

Kõik toimus nii äkki ja ootamatult, et Buck oli jahmunud. Ta nägi, kuidas Spitz 
otsekui naerdes oma punase keele suust välja ajas; ta nägi ka Fran?ois'd kirvest vibu- 
tades koertekuhja sekka hüppavat. Kolm meest aitasid tal penisid kaigastega laiali ajada. 
Kaua selleks ei kulunud. Kaks minutit pärast Curly kukkumist oli viimane kallaletungija 
minema pekstud. Kuid sõna otseses mõttes peaaegu tükkideks rebitud koer lamas lõdvalt 
ja elutult verisel sõtkutud lumel, tõmmu segavereline kummardus ta kohale ning hakkas 
hirmsasti vanduma. See vaatepilt segas hiljem sageli Bucki und. Või siis nii olid lood! 
See ei olnud aus. Tähendab, kui juba kord maas oled, on su päevad loetud. Hüva, küllap 
ta juba hoiab, et tema ilmaski ei lange. Spitz pistis keele suust ja naeris jälle, ning sellest 
hetkest peale vihkas Buck teda kõigest hingest. 

Enne kui Buck jõudis toibuda vapustusest, mille põhjustas Curly traagiline surm, tabas 
teda uus. Francois kinnitas talle selga mingi rihmadest ja pannaldest asjanduse. Need 
olid rakmed, niisamasugused nagu need, mille abil tallipoisid kodus hobuseid ette olid 
rakendanud. Ja nii nagu ta oli näinud hobuseid töötamas, pandi ka tema tööle. Ta vedas 
Franfois'd kelgul orgu ümbritseva metsani ja koorma küttepuid sealt tagasi. Kuigi Bucki 
väärikust raskesti solvas, et temast veoloom oli tehtud, oli ta liiga tark, et vastu hakata. 
Ta sundis end tagant ja tegi, mis suutis, kuigi see kõik oli uus ja harjumatu. Francois oli 
vali, nõudis kohest käsutäitmist ja saavutas selle kohese käsutäitmise piitsa abil. Dave 
aga, kes oli vilunud kelgu ees käija, naksas Bucki iga eksituse korral kintsust. Niisama 
vilunud Spitz oli juhtkoeraks, ja et tema ei saanud Buckile alati kallale karata, urises ta 
aeg-ajalt ägedaid etteheiteid või kiskus oskuslikult kõigest jõust oma trenge, et Bucki 
õigele rajale sundida. Buck võttis ker- 

gesti õppust ning tegi oma kahe kaaslase ja Francois' juhatusel märkimisväärseid 
edusamme. Enne kui nad laagrisse tagasi jõudsid, oskas ta juba käskluse «trr!» peale 
peatuma jääda ja «nõõh!» puhul liikuma hakata, käänakutel laia kaart võtta ning 
järeljooksva koera eest kõrvale hoida, kui koormaga kelk nende kannul mäest alla 
tuhises. 

«Kolm tõesti ääd peni,» kiitis Francois Perraulfle. «See Buck veab kui põrguline. 
Õpetan ta välja nigu midagist.» 

Perrault, kes tahtis oma postisaadetistega kiiremini teele asuda, tõi õhtupoolikul veel 
kaks koera kaasa. Billee ja Joe, nagu ta neid kutsus, olid ühest pesakonnast, mõlemad 
puhastverd eskimokoerad. Kuigi nad olid ühe ema pojad, erinesid nad teineteisest nagu 
öö ja päev. Billee ainsaks puuduseks oli ta äärmiselt sõbralik loomus, Joe aga oli talle 
täielik vastand: sünge ja endassesulgunud, lõrises ta alalõpmata, silmad õelust täis. Buck 
võttis nad kamraadlikult vastu, Dave ei teinud nendest väljagi, Spitz nahutas esmalt üht, 
siis teist. Billee liputas lepitavalt saba, kui aga nägi, et rahusobitamisest pole kasu, pistis 
punuma ja kiunus ka siis veel lepitavalt, kui Spitzi teravad kihvad ta külge täkkisid. Ent 
Joe, ükskõik kuidas Spitz ka ei tiirutanud, pöördus ikka nii, et jäi näoga tema poole. Turi 
turris, kõrvad lidus, paljastas ta urisedes hambaid ning laksutas kihvu nii kiiresti kui 
suutis. Silmad kuratlikust õelusest põlemas, seisis ta seal kui sõjaka kartuse kehastus. Ta 


väljanägemine oli nii kohutav, et Spitz oli sunnitud tema õpetamisest loobuma, kuid 
selleks et oma lüüasaamist varjata, pööras ta oma viha süütule kiunuvale Bil lee'le ning 
kihutas tolle peaaegu laagri piiridest välja. 

Õhtuks muretses Perrault veel ühe koera, vana eskimo-koera, kes oli suur ja kõhn ja 
kuivetu, nägu lahinguarmi-dega kaetud ning ainsast silmast välkumas vahvust, mis 
manitses aupaklikkusele. Nimeks oli tal Sol-leks, mis tähendab «kuri». Nagu Dave, ei 
tahtnud ka tema midagi, ei andnud ise midagi ega oodanud midagi, ja kui ta aeglasel 
ning kaalukal sammul nende hulka astus, jättis isegi Spitz ta rahule. Sol-leksil oli üks 
iseärasus, mille Buck õnnetu juhuse läbi avastas. Sol-leksile ei meeldinud, kui talle 
läheneti pimeda silma poolt küljest. Buck tegi kogemata selle vea ja taipas oma teo 
kohatust alles siis, kui Sol-leks talle kallale sööstis ja ta õla kolme tolli pikkuselt kuni 
kondini lõhki tõmbas. Sellest peale vältis Buck alati tema 

18 

pimedat külge ja rohkem nende vahel arusaamatusi ei olnud. Nagu Dave'il, nii oli Sol- 
leksilgi ainsaks silmanähtavaks sooviks olla rahule jäetud. Hiljem Buck küll koges, et 
neil mõlemal oli veel üks ja veelgi suurem soov. 

Tol õhtul seisis Buck raske probleemi ees, kuhu magama heita. Keset valget 
lagendikku seisis küünlatulest valgustatud telk, kust õhkus sooja, aga kui Buck 
enesestmõistetava moega sisse astus, kukkusid nii Perrault kui Francois vanduma ja teda 
kööginõudega pilduma, kuni ta oma jah*-matusest jagu sai ja häbistatult välja külma 
kätte põgenes. Puhus jäine tuul, mis näpistas teda valusasti ja salvas eriti mürgiselt ta 
haavatud õlga. Buck heitis lumele ja püüdis uinuda, kuid varsti ajas külm ta lodinal 
jalule. Õnnetuna ja trööstitult hulkus ta teiste telkide vahel ning leidis ainult, et igal pool 
on ühtemoodi külm. Siin-seal hüppasid tigedad koerad talle kallale, Buck ajas aga lõri- 
sedes turja turri (ta võttis ju kiiresti õppust) ning nad lasksid tal segamatult oma teed 
minna. 

Lõpuks tuli talle hüva mõte. Ta läheb tagasi ja vaatab, kuidas ta rakendikaaslased 
toime tulevad. Oma üllatuseks leidis Buck nad kadunud olevat. Uuesti uitas ta neid otsi- 
des suures laagris ringi ja tuli jälle tagasi. Olid nad ehk telgis? Ei, seda küll mitte, muidu 
poleks ka teda ennast välja aetud. Aga kus nad siis võisid olla? Saba sorus ja kogu 
kehast lõdisedes — tõesti väga armetuna — tiirutas Buck sihitult ümber telgi. Äkki andis 
lumi ta esijalgade all järele ja ta vajus sügavamale. Miski liigutas ta jalgade all. 
Nähtamatu ja tundmatu ees hirmu tundes hüppas Buck lõrinal eemale. Kuid sõbralik 
haugatus andis talle julgust ja ta läks tagasi asja uurima. Bucki sõõrmetesse tõusis 
pahvak sooja õhku, ja näe, lume all lebas mõnusasti kerratõmbunult Billee. See kiunus 
lepitavalt, väänles ja vingerdas, et oma sõbralikkust ja häid kavatsusi näidata, ning 
söandas isegi just nagu rahu nimel pistist pakkudes oma sooja märja keelega Bucki 
koonu limpsata. 

Uus õppetund. Ah etniiviisi nad siis magasidki! Enesekindlalt valis Buck nüüd koha 
välja ning hakkas ülearu sahmerdades ja jõudu kulutades endale auku kaapima. 
Kehasoojus täitis väikese pesa sedamaid ja Buck uinus. Päev oli olnud pikk ja raske ning 
Buck jäi mõnusasti magama, ehkki ta küll vahel läbi une urises ja haukus ja halbade 
unenägude käes vähkres. 

Ta ei avanud silmi enne kui alles ärkava laagri häälte peale. Algul ta ei taibanud, kus ta 
viibib, öösel oli lund sadanud ja ta oli üleni lume alla maetud. Lumeseinad rõhusid teda 
igast küljest ja tal käis südamest läbi tugev hirmusööst — metslooma kartus lõksu ees. 
See oli märgiks, et ta liikus jälgi mööda tagasi, läbi oma elu kuni esivanemate eluni 
välja; tema ise oli ju tsiviliseeritud koer, liigagi tsiviliseeritud koer, ja tal ei olnud 
lõksudega mingeid kogemusi ega võinud ta neid ka niisama heast peast karta. 
Loomusunniliselt tõmbusid kõik ta lihased pingule, karvad kaelal ja turjal tõusid turri, 
ning metsiku larinaga hüppas ta otse üles pimestavasse päeva, nii et lumi sädeleva 


pilvena laiali lendas. Enne kui ta jalgadele maandus, nägi ta enese ümber laiuvat valget 
laagrit ja teadis kohe, kus ta oli, ning talle meenus kõik, mis oli juhtunud sellest peale, 
kui ta Manueliga jalutama läks, kuni augukaapimiseni eelmisel õhtul. 

Francois tervitas Bucki ilmumist hüüatusega. 

«Noh, mis ma ütelnud!» hõikas ta Perraulfle. «See Buck õpib kõik asjad ära nigu 
midagist.» 

Perrault noogutas tõsiselt. Ta oli Kanada valitsuse kuller, kellel tähtsad saadetised 
edasi toimetada, ja püüdis seepärast kõige paremaid koeri hankida. Bucki ostmise üle oli 
tal eriti hea meel. 

Tunni aja jooksul lisandus rakendile veel kolm eskimo-koera, nii et neid sai nüüd 
kokku üheksa, ja enne kui veel veerand tundi mööda läks, olid nad rakkes ning liikusid 
juba hoogsal sammul Dyea kanjoni poole. Buckil oli hea meel, et minema sai, ja kuigi 
töö oli raske, leidis ta, et ta seda eriti ei põlgagi. Teda üllatas kogu koerarakendit 
nakatanud agarus, mis kandus üle ka talle endale; veel üllatavam oli aga Dave'i ja Sol- 
leksiga toimunud muutus. Nad olid nagu hoopis uued koerad, trengide vahel täiesti 
teiseks muutunud. Kogu tuimus ja osavõtmatus oli neist kadunud. Nad olid erksad ja 
reipad ning pidasid hoolt, et töö laabuks, ja võisid ärritusest raevu sattuda, kui mingi 
viivitamine või segadus seda takistas. Veotöö paistis olevat nende ülim eneseavaldus, 
elu mõte ning ainus asi, mis neile rõõmu valmistas. 

Dave oli kõige kelgupoolsem koer, tema ees vedas Buck, siis tuli Sol-leks; ülejäänud 
jooksid eespool hanereas kuni juhtkoerani, kelleks oli Spitz. Buck oli nimme Dave'i ja 
Sol-leksi vahele pandud, et ta neilt juhatust saaks. Nii 

nagu Buck oli usin õppima, olid teised agarad õpetama, ei lasknud teda kunagi kaua 
eksiteed käia ning teostasid oma õpetust teravate hammaste abil. Dave oli õiglane ja 
väga tark. Ta ei naksanud Bucki iial ilma põhjuseta ega jätnud naksamata, kui oli vaja. 
Kuna Dave'i toetas Frangois' piits, leidis Buck, -et tulusam on end parandada kui vastu 
hakata. Kui Buck ükskord lühikese peatuse, ajal veo rihmad sassi ajas, nii et 
teeleasumine seetõttu viibis, tormasid Dave ja Sol-leks mõlemad ta kallale ning nahu- 
tasid teda kõvasti. Tulemuseks oli veel hullem segadus, kuid sellest peale kandis Buck 
hoolt, et trengid alati korras oleksid. Ja veel enne kui päev õhtusse jõudis, oli Buckil 
amet nii hästi käes, et kaaslased enam ta kallal ei norinud. Frangois' piits nähvas järjest 
harvemini ning Perrault tegi Buckile isegi seda au, et tõstis ta käpad üles ja uuris neid 
hoolega. 

Päevateekond oli ränk olnud: kanjonit pidi üles, läbi Sheep Campi, Scalesist 2 ja 
metsapiirist mööda, üle jää-liustike ja mitmesaja jala sügavuste lumehangede; kuru 
kaudu üle Chilcooti mäe, mis seisab soolase ja mageda vee vahel ning valvab kiivalt 
kurba üksildast põhjamaad. Nad olid kiiret sõitu teinud piki järvede ahelikku, mis 
täidavad kustunud vulkaanide kraatreid, ning jõudsid hilja õhtul Bennetti järve otsa 
hiiglasuurde laagrisse, kus tuhanded kullaotsijad kevadise jäälagunemise ajaks paate 
ehitasid. Buck kaapis lumme augu ja magas surmväsinu õiglast und, kuid koleväga vara 
kisti ta uuesti välja külma pimedusse ning rakendati koos kaaslastega kelgu ette. 

Sel päeval katsid nad nelikümmend milli, sest rada oli sisse sõidetud, kuid järgmisel ja 
paljudel järgnevatel päevadel rajasid nad ise endale teed, nägid rohkem vaeva ja jõudsid 
vähem edasi. Tavaliselt liikus Perrault rakendi ees ja sõtkus lumerajadel tee ette, et 
koertel kergem oleks. Frangois, kes suunas kelku juhtridvast, vahetas vahel temaga 
kohad, kuid mitte kuigi sageli. Perrault kiirustas väga ja ta uhkustas oma jäätundmisega, 
mis oli teerajajale hädavajalik, sest sügisene jää oli äärmiselt õhuke ning voolukohtadel 
ei olnud seda üldse. 

Päev päeva järel, lõputuid päevi ühtejärge rühkis Buck veorihmade vahel. Alati korjati 
laager kokku pimedas ja 


Sheep Camp jaScales — väikesed fordid Kaljumäesti-kus. 

esimene aohahetus leidis nad taas teelt, mitu miili juba selja taga. Ning alati jäid nad 
laagrisse alles pärast pimeda tulekut, sõid oma kalanatukese ja ronisid lumme magama. 
Buck oli alalõpmata näljane. Poolteist naela päikeses kuivatatud lõhet, mis oli Bucki 
päevanorm, kadus kui piisk vett kuumale kivile. Ta ei saanud kunagi küllalt ja kannatas 
pidevat näljapiina. Ent teised koerad, kes kaalusid vähem ja olid niisuguse elu jaoks 
sündinud, said ainult naela kala ja suutsid seejuures heas vormis olla. 

Buck minetas kiiresti nõudlikkuse, mis oli olnud iseloomulik ta endisele eluviisile. 
Harjunud mõnuga sööma, leidis ta, et kaaslased, kes lõpetasid varem, röövisid talt veel 
söömata osa. Takistada seda ei saanud. Sellal kui ta kaht-kolme eemale tõrjus, kadus 
kalatükk ülejäänute kurku. Et säherdust ebameeldivust vältida, hakkas ta kugistama 
niisama kiiresti kui nemad. Nälg näpistas Bucki nii väga, et ta ei suutnud hoiduda 
võtmast ka seda, mis ei kuulunud temale. Ta vaatles ja võttis õppust. Kui ta nägi Pike'i, 
üht uutest koertest, va vigurdajat ja varganägu, Perrault' tagant singilõiku näppamas, 
kordas ta teise tegu järgmisel päeval ning pääses minema terve käntsakaga. Tõsteti suurt 
kära, kuid Bucki ei kahtlustatud, tema süüteo eest sai karistada hoopis Dub, kobakäpp, 
kes alati vahele jäi. 

See esimene vargus näitas Bucki sobivust eluks vaenulikes põhjamaa tingimustes. See 
näitas ta kohanemisvõimet, oskust sobitada ennast muutunud tingimustega — vastasel 
korral oleks teda oodanud kiire ning kohutav surm. Lisaks näitas see, et ta kõlbeline 
loomus, mis oli halastamatus olelusvõitluses ainult uhkuseasjaks ja lisa-koormaks 
osutunud, hakkas laostuma või lagunema. Eraomandit ja isiklikke tundeid võis küll au 
sees pidada Lõunas, kus valitses armastuse ja sõpruse seadus, kuid säherdusi asju 
arvesse võtta põhjamaal, kaika ja kihvade seaduse all, võis ainult loll, ja seni kui ta 
nende tõekspidamiste järgi käia kavatses, ei olnud tal edu loota. 

Buck muidugi ise nii ei arutlenud. Ta lihtsalt osutus sobivaks, muud ei midagi, ja 
kohandas end ebateadlikult uue eluviisiga. Kogu oma elu jooksul ei olnud ta iial ka 
kõige ebavõrdsemast võitlusest kõrvale hoidnud. Kuid punases sviitris mehe kaigas oli 
temasse hoopis põhilisema ja põlisema seaduse tagunud. Tsiviliseerituna oli ta valmis 
olnud mõne kõlbelise kaalutluse nimel — ütleme 

näiteks kohtunik Milleri ratsapiitsa kaitstes — kas või surema; võime oma kõlbelistest 
kaalutlustest nahahoid-mise nimel lahti ütelda näitas nüüd, kui täielikult ta 
tsivilisatsioonist ära oli pöördunud. Ta ei varastanud lõbu pärast, vaid näljast koriseva 
kõhu sunnil. Ta ei röövinud avalikult, vaid näppas salaja ja kavalasti, lugupidamisest 
kaika ja kihvade vastu. Ühesõnaga, kõik nurjatused, millega ta hakkama sai, saatis ta 
korda sellepärast, et kergem oli neid teha kui tegemata jätta. 

Bucki areng (või tagasiminek) oli kiire. Ta lihased läksid tugevaks kui teras ja ta keha 
muutus tavalise valu vastu tuimaks. Ta saavutas nii sees- kui ka välispidise säästlikkuse. 
Ta võis süüa mida tahes, ükskõik kui jälk ja seedimatu see ka ei olnud, ja kord juba alla 
neelatud, lahustasid ta kõhumahlad viimase kui toiduolluse, veri kandis selle keha kõige 
kaugematesse soppidesse ja sellest said kõige sitkemad ning vastupidavamad koed. 
Nägemine ja haistmine muutusid märkimisväärselt teravaks, kuulmine aga arenes nii 
erksaks, et Buck tajus ka magades kõige nõrgemat heli ja teadis, kas see ennustas head 
või häda. Ta õppis varvaste vahele kogunenud jääd hammastega ära kiskuma; kui ta aga 
oli janus ning veeauku kattis paks jääkaas, oskas ta seda kõrgelt hoogu võttes jäikade 
esijalgadega puruks lüüa. Tema kõige tähelepandavamaks omaduseks oli võime haista 
tuule tõusmist ja terve öö ette aimata selle suunda. Ükskõik kui tuuletu ka ei olnud, kui 
ta õhtul oma pesa mõne puu või perve alla kaevas, hiljem puhuma hakanud tuul leidis ta 
alati mõnusast allatuule tehtud august. 

Buck ei õppinud mitte ainult kogemuste varal, vaid temas elustusid ka kaua 
varjusurmas olnud instinktid. Kodustatud sugupõlvi poleks nagu vahepeal olnudki. 


Ähmaselt kangastusid talle tema tõu nooruspäevad, aeg, kus metskoerad karjakaupa läbi 
ürgse laane kihutasid ja ise endale toitu tapsid, kui nad selle kätte said. Tal ei olnud raske 
õppida hundi moodi võitlema — kiiresti rapsama ja haava lõhki karistama. Niimoodi 
olid võidelnud kunagised esivanemad. Nad äratasid temas ellu ammumöödunud ajad, ja 
nende võtted, millele nad olid vajutanud pärilikkuse pitseri, said nüüd tema võteteks. Tal 
ei olnud tarvis neid pingutusega omandada ega avastada, need tulid iseenesest, nagu 
oleks ta neid alati vallanud. Ja kui ta vaiksetel külmadel öödel koonu taeva 

poole tõstis ning hundi kombel pikalt ulguma hakkas, siis olid need tema ammu surnud 
ja põrmuks pudenenud esivanemad, kes tema kaudu koonu taeva poole tõstsid ja läbi 
aastasadade ulgusid. Tema halav ulg oli ka nende kurtmine; hala, mis kõneles nende 
hädast ja sellest, mida neile tähendas vaikus ja külm ja pimedus. 

Otsekui näitamaks, kui tühine täppeke on elu, voogas Buckist läbi ürgvana laul ja sai 
taas tema omaks; sai tema omaks sellepärast, et inimesed olid Põhjas kollast metalli 
leidnud, ja sellepärast, et aedniku abiliseks oli Manuel, kelle palgast ei piisanud naise ja 
paljude võsukeste tarbeks. 


IIl peatükk VALITSEV ÜRGKISKJA 


Ürgkiskja Buckis oli tugev ning metsikutes rännuelutin-gimustes muudkui võttis 
võimu. Ent see tugevnemine toimus salaja. Vastärganud kavalus andis Buckile tasakaalu 
ja ohjeldas teda. Teda hõivas liialt kohanemine uue eluga, et ennast vabalt tunda, ja ta 
mitte ainult et ei norinud tüli, vaid vältis võitlust, kui vähegi võimalik. Tema hoiak oli 
kuidagi kaalutlev. Tal ei olnud kalduvust tormakaks ja ennatlikuks tegutsemiseks, ning 
tema ja Spitzi vahel valitsevas verivaenus ei näidanud ta üles läbematust, koguni vältis 
igasugust riivavat tegu. 

Spitz omalt poolt ei jätnud aga iial kasutamata võimalust Buckile hambaid näidata — 
tõenäoliselt sellepärast, et aimas Buckis ohtlikku võistlejat. Ta tegi kõik, mis suutis, et 
Bucki türanniseerida, ja püüdis alalõpmata alustada võitlust, mis võis lõppeda ainult ühe 
või teise surmaga. Teekonna algul see olekski ehk aset leidnud, kui poleks vahele tulnud 
õige ebatavalist juhtumit. Tolle päeva lõpul olid nad jäänud kõledasse ning kehva 
laagrisse Le Barge'i järve kaldal. Ajulumi, tuul, mis lõikas otsekui tulise noaga, ja 
pimedus olid neid sundinud pool-käsikaudu laagripaika otsima. Viletsamat oleks vaevalt 
võinud leida. Selja taga kõrgus püstloodis kaljusein ning Perrault ja Francois olid 
sunnitud tegema tule otse järvejääle ja sinnasamasse laotama ka oma magamisriided. 
Telgi olid nad Dyeasse maha jätnud, et koorem kergem oleks. Paarist 

ajupuutükist tegid nad tule, aga see sulatas jää läbi ja õhtust tuli süüa pimedas. 

Buck kaapis endale augu kaitsva kalju varju. Pesa sai nii mugav ja soe, et ta 
vastumeelselt välja ronis, kui Francois hakkas jagama kala, mille ta enne tule paistel üles 
oli sulatanud. Kui aga Buck oma osa lõpetas ja tagasi tuli, leidis ta, et ta pesa oli 
hõivatud. Hoiatav urin teatas talle, et sissetungija on Spitz. Siiani oli Buck oma 
vaenlasega tülitsemisest hoidunud, aga see oli juba liig. Metsloom temas pistis 
möirgama. Buck hüppas Spitzile kallale Araevuga, mis üllatas neid mõlemaid, Spitzi aga 
eriti, sest senised kogemused olid talle näidanud, et ta võistleja on ebatavaliselt arg koer, 
kes suudab vastupanu osutada ainult tänu oma suurele kasvule ja kaalule. 

Ka Francois oli üllatunud, kui nad lõhutud pesast puntras koos välja paiskusid, aga ta 
aimas kohe, milles asi. 

«Aa-ah!» ergutas ta Bucki. «Jumala eest, annab talle! Annab talle, varganäole!» 

Spitz oli samavõrd võitlusvalmis. Edasi-tagasi tiirutades ja rünnakuks võimalust 
varitsedes ulgus ta selgest raevust ja agarusest. Ka Buck ei olnud sugugi vähem agar ega 


sugugi vähem ettevaatlik, kui ta niisamuti edasi-tagasi tiirutades soodsat silmapilku 
varitses. Siis aga juhtus midagi hoopis ootamatut, mis lükkas nende võitluse ülemvõimu 
eest edasi kaugesse tulevikku, kui oli juba seljataga palju miile vaevarikast teed ja tööd. 

Perrault' vandumine, lajatav kaikahoop vastu kondist looma ja kime valukiljatus 
kuulutasid põrgutantsu algust. Korraga nähti, et kogu laager oli täis hiilivaid karvaseid 
kogusid — nälginud eskimokoeri, arvult saja ümber, kes olid mõnest indiaani külast 
laagrit haistnud. Sellal kui Buck ja Spitz võitlesid, olid nad laagrisse hiilinud, ja kui 
mõlemad mehed jämedate kaigastega nende sekka hüppasid, näitasid nad hambaid ning 
hakkasid vastu. Toidu lõhn oli nad hulluks teinud. Perrault leidis ühe peadpidi toidu- 
kastist. Ta kaigas lajatas raskesti vastu kõhetuid roideid ja söögikast lendas kummuli. 
Silmapilk pureles paarkümmend nälginud elajat leiva ja suitsuliha kallal. Kaikahoo- 
pidest ei olnud abi. Penid kiljusid ja vingusid löögirahe all, kuid võitlesid niisama 
meeletult edasi, kuni viimane kui pala oli alla kugistatud. 

Vahepeal olid hämmastunud kelgukoerad oma pesadest välja tormanud ja metsikud 
sissetungijad kargasid nen- 

dele kallale. Eluilmas ei olnud Buck selliseid penisid näinud. Näis, nagu tahaksid neil 
kondid läbi naha välja tungida. Nad olid paljalt luukered, räämas ning lotendava nahaga 
kaetud, silmad põlemas peas ja ila tilkumas kihvadelt. Kuid näljahullus muutis nad 
konutavaks, võitmatuks. Neile oli võimatu vastu seista. Juba esimese pealetungiga suruti 
veokoerad vastu kaljuseina. Bucki ründas kolm eskimokoera ja silmapilguga olid ta pea 
ja õlad lõhki rebitud. Lärm oli kohutav. Billee kiunus nagu ikka. Dave ja Sol-leks 
võitlesid vapralt külg külje kõrval, endal paarikümnest haavast nõrgumas verd. Joe pures 
nagu saatan. Korra kahmas ta üht eskimokoera esijalast ja hammustas luu läbi. Vigurdaja 
Pike hüppas vigastatud loomale otsa ja murdis kihvade välgatades tal ainsa rapsuga 
kaela. Buck sai ühel vahutavate lõugadega vastasel kõrist kinni ja hammustas kaelaveeni 
läbi, nii et veri talle peale pritsis. Sooja vere maitse suus kihutas teda veel suuremale 
metsikusele. Ta tormas järgmise eskimokoera kallale ja tundis samal ajal hambaid enese 
kõri kallal. See oli Spitz, kes talle reeturlikul kombel küljelt kallale tungis. 

Kui Perrault ja Francois olid oma osa laagrist puhtaks teinud, ruttasid nad 
kelgukoertele appi. Nälginud elajate metsik laine taandus nende ees ja Buck raputas 
enda vabaks. Ent ainult hetkeks. Mõlemad mehed olid sunnitud tagasi jooksma, et päästa 
toitu, mispeale sissetungijad uuesti veokoeri ründasid. 

Meeleheitest hulljulgeks muutunud Billee hüppas läbi raevutseva sõõri välja ja pistis 
üle jää punuma. Pike ja Dub järgnesid talle, kogu ülejäänud rakend kannul. Kui Buck 
lihaseid pingutas, et teistele järele hüpata, nägi ta silmanurgast Spitzi enda poole 
sööstmas ilmse kavatsusega teda jalust maha lüüa. Kui ta oleks kukkunud ja selle tohutu 
koerakarja jalgu jäänud, ei oleks tal olnud pääsu. Ta surus käpad jäigemini vastu maad, 
suutis Spitzi tõuke kuidagi vastu võtta ning järgnes põgenikele järvel. 

Hiljem kogunesid kõik üheksa kelgukoera kokku ja otsisid metsast varju. Ehkki neid 
enam ei jälitatud, olid nad viletsas seisukorras. Ei leidunud ühtegi, kellel poleks olnud 
nelja-viit haava, ning mõne vigastused olid üsna rängad. Dubil oli taga j alg tõsiselt häda 
saanud, Dyeas viimasena ostetud Dollyl kõri hullusti katki rebitud, Joe oli kaotanud 
silma ning sõbralik Billee, kellel üks kõrv ribadeks rebitud, halas ja vingus öö läbi. 
Koidu ajal limpasid 

nad hädiselt laagrisse tagasi ja leidsid, et riisujad olid lahkunud ning mõlemad mehed 
pahas tujus. Üle poole toiduvarudest oli läinud. Eskimokoerad olid veorihmad ja 
purjeriidest kattedki läbi närinud. Õigupoolest ei olnud miski — ükskõik kui vähe 
söödav see ka polnud — nendest puutumata jäänud. Nad olid pistnud kinni paari Per- 
rault' põdranahkseid mokassiine, järanud tükke nahksete veorihmade küljest ja isegi 


kahe jala pikkuse jupi Frangois' piitsapiust. Mees jättis piitsa pärast kurvastamise ja 
hakkas haavatud koeri üle vaatama. 

«Oh te mu sõbrakesed,» sõnas ta hellalt, «äkki teind see teid marutõbiseks, see irmus 
puremine? Äkki te nüüd kõik marus, jessas hoia! Kuda sina arvad, ah, Perrault?» 

Kuller vangutas kõhklevalt pead. Et Dawsonini oli veel nelisada miili, ei võinud ta 
hästi lubada, et koerte seas marutõbi lahti pääseks. Kahe tunni vandumise ja vaeva- 
nägemisega saadi rakmed jälle korda, ja haavadest kange koerarakend oli taas teel, 
rühkimas vaevaliselt edasi kõige raskemal teelõigul, mis neil siiani katta oli tulnud ja 
mis oli tegelikult üldse kõige raskem lõik kogu Dawsoni teel. 

Kolmekümne Milli jõgi oli täiesti lahti. Ta tormakad vood trotsisid pakast, ning jääd 
oli ainult võrendikel ja käänukohtadel. Kulus kuus päeva kurnavat tööd, enne kui need 
kolmkümmend kohutavat miili mööda said. Ja kohutavad olid nad tõesti, sest iga jalg 
teed tähendas riskeerimist nii koerte kui inimeste eluga. Oma kümme korda kukkus 
Perrault, kes teed otsis, läbi jää ja pääses ainult tänu pikale ridvale, mida ta niimoodi 
käes hoidis, et see alati augu servadele pidama jäi. Ent külm oli kaunis krõbe, 
kraadiklaas näitas viiskümmend kraadi alla nulli ja iga kord, kui ta jääst läbi kukkus, pidi 
ta elu päästmiseks tuld tegema ja oma riideid kuivatama. 

Teda ei kohutanud miski. Sellepärast ta oligi valitsuse kulleriks valitud, et teda tõesti 
miski ei kohutanud. Ta ei põrganud tagasi ühegi ohu eest, pistis oma kitsa kipras näo 
otsustavalt pakasesse ning rühkis edasi aohahetusest kuni õhtupimedani. Ta liikus 
õhukese, ähvardavalt tumeda kaldajää serval, mis paindus ja pragises jalge all, nii et nad 
sellel peatuda ei söandanud. Kord kukkus kelk koos Dave'i ja Buckiga läbi jää ning 
koerad olid juba poolenisti külmunud ja üsna uppumas, enne kui nad välja suudeti 


1 Fahrenheit! järgi; võrdub umbes —45° C. 

27 

kiskuda. Et neid päästa, oli tarvis nagu ikka lõke süüdata. Koerad olid paksu 
jääkoorikuga kaetud, ja selleks et nad higistama hakkaksid ja üles sulaksid, jooksutasid 
mehed neid ümber lõkke nii tule ligidalt, et leegid neid kõrvetasid. 

Üks teine kord kukkus jääst läbi Spitz ja vedas endaga kaasa kogu rakendi kuni 
Buckini, kes kiskus kõigest jõust tagasi, esikäpad libedal jääserval, jalgealune võbisemas 
ja raksumas ümberringi. Ning Bucki taga oli Dave, kes ka tagasi kiskuda aitas, ja kelgu 
taga Francois, kes sikutas nii, et künnapud raksusid. 

Kuid jääserv murdus uuesti nii ees kui taga ja ainsaks pääsemisvõimaluseks jäi järsk 
kaldakalju. Perrault ronis sealt imekombel üles — Francois palvetas, et tal see ime korda 
läheks — ja pika köie abil, mis oli kokku seotud piitsapiugudest, veorihmadest ning 
viimasest kui rakme-jupist, vinnati koerad ükshaaval kaljuharjale. Kõige viimasena, 
kelgu ja koorma järel, tuli Francois. Siis hakati otsima kohta, kust alla laskuda. Laskuti 
jällegi köie abil, ning öö hakul olid nad tagasi jõel, päevane puhastulu kõigest veerand 
miili. 

Selleks ajaks, kui nad Hootalingua heale jääle jõudsid, oli Buck omadega otsas. Teised 
koerad olid samas seisukorras, ent Perrault püüdis kaotatud aega tasa teha ning sundis 
neid tagant õhtul hilja ja hommikul vara. Esimesel päeval katsid nad kolmkümmend viis 
miili ja jõudsid Suure Lõheni, teisel päeval veel kolmkümmend viis kuni Väikese 
Lõheni, kolmandal päeval nelikümmend ning jõudsid peaaegu Viie Sõrmeni välja. 

Bucki käpad ei olnud nii tugevad ega kõva nahaga kui eskimokoertel. Tema tallad olid 
paljude sugupõlvede vältel pehmemaks muutunud — alates sellest päevast, mil 
koopaelanik või vaiküla asukas ta viimase metsiku esivanema kodustas. Terve päeva 
lonkas ta põrgupiinas, ja kui ükskord laagrisse jäädi, heitis maha kui laip. Nii näljane kui 
ta ka oli, ei tõusnud ta enam ega läinud oma kalaportsjonile järele ja Francois pidi selle 
talle kätte tooma. Kajur hõõrus igal õhtul pärast sööki pool tundi Bucki jalgu ning 
ohverdas koguni oma mokassiinide sääred, millest tegi Buckile neli mokassiini. Sellest 


oli palju abi, ja isegi Perrault' kipras nägu kiskus ühel hommikul muigele, kui Francois 
oli mokassiinid unustanud ja Buck lamas selili maas, siputades paluvalt kõige nelja 
jalaga 

ning keeldudes ilma jalatsiteta teele asumast. Hiljem läksid tal käpaalused kõvemaks 
ning ärakantud jalavarjud visati minema. 

Kui koeri ühel hommikul Pelly jõel rakkesse pandi, läks Dolly, kes ilmaski millegagi 
silma ei paistnud, äkitselt marru. Pika südantlõhestava hundiuluga, mis kõigil koertel 
hirmust karvad turri ajas, andis ta oma seisukorrast märku ja kargas kohe Bucki kallale. 
Buck ei olnud kunagi näinud, kuidas koerad marru lähevad, ega olnud tal seepärast ka 
põhjust teise hullust karta, ent ikkagi tundis ta, et teda ähvardab midagi kohutavat, ja 
pistis kabuhirmus põgenema. Buck kihutas otsejoones edasi, lõõtsutav ning vahus Dolly 
ainsa hüppe võrra tagapool. Nii suur oli Buoki hirm, et Dolly ei saanud teda kätte, ja nii 
suur Dolly hullus, et Buck ei suutnud jälitajat maha raputada. Buck põgenes läbi 
metsaga kaetud saaresüdame, sööstis alla viimasesse tippu, lidus üle rüsijää teisele 
saarele, siis kolmandale, pöördus kaarega tagasi peajõele ning hakkas meeleheites seda 
ületama. Ja kuigi Buck tagasi ei vaadanud, kuulis ta kogu aeg, kuidas Dolly ta kannul 
lõrises, ainult ühe hüppe võrra järel. Veerand miili kauguselt kutsus Frangois ta enda 
juurde ning Buck jooksis tuldud teed tagasi, ikka üksnes hüppe võrra jälitajast ees, ahmis 
vaevaliselt õhku ning pani kõik oma lootuse Frangois'le. Kajur hoidis kirvest 
ülestõstetud käes, ja kui Buck mööda tormas, raksatas terariist hullunud Dollyle pähe. 

Buck vankus kelgu juurde, ta oli täiesti kurnatud, abitu ja ahmis niuksudes õhku. Nüüd 
nägi Spitz oma võimalust. Ta hüppas Buckile kallale, vajutas kaks korda oma hambad 
vastupanuvõimetusse vaenlasse ning rebis tal liha luuni lõhki. Siis sähvatas Frangois' 
piits ja Buck jälgis rahuldusega, kuidas Spitz sai nii ränga nahatäie, nagu veel mitte 
ükski koer kogu rakendist polnud saanud. 

«Täitsa saatan see Spitz,» tähendas Perrault. «Ühel päeval teeb ta Buckile otsa peale.» 

«Buck jälle nigu kaks saatanat,» vastas Francois. «Kõik see aeg, mis ma Bucki 
vaadanud, olen selles kindel. Kuulab: ühel ääl päeval läheb ta vihale kui vanakurat, ja 
siis ta närib Spitzi puruks ja sülitab tükid lume pääle välja. Kindel. Mina juba tean.» 

Nüüdsest alates olid Spitz ja Buck sõjajalal. Spitz kui juhtkoer ja rakendi poolt 
tunnustatud käskija tundis, et see kummaline lõunamaa koer ohustab tema ülemvõimu. 

Ja kummaline tundus Buck talle tõepoolest, sest kõigist neist paljudest lõunamaa 
koertest, keda ta oli näinud, ei olnud veel ükski näidanud ennast ei laagrielu ega veotöö 
väärilisena. Nad kõik olid liiga nõrgad, lõppesid raske töö, külma ja nälja kätte. Buck oli 
erand. Tema üksi pidas vastu ja koguni arenes edasi, oli jõu, metsikuse ja kavaluse 
poolest võrdne eskimokoeraga. Peale selle oli ta isandliku loomuga, ja ohtlikuks muutis 
teda asjaolu, et punases sviitris mehe kaigas oli peksnud temast välja soovi pääseda 
võimule pimeda julguse ja tormakuse abil. Ta oli silmapaistvalt kaval ja oskas oodata 
oma aega just nimelt ürgse kannatlikkusega. 

Kokkupõrge juhiameti pärast oli möödapääsmatu. Buck ihkas seda endale. Ihkas 
sellepärast, et seda nõudis tema loomus, sellepärast, et teda oli kõvasti oma võimusesse 
haaranud too nimetu, seletamatu veo- ja rännutöö uhkus — uhkus, mis hoiab koeri 
viimse hingetõmbeni kelgu ees, mis õhutab neid rõõmuga rakmeis surema ja mis murrab 
neil südame, kui neid rakendist välja jäetakse. See oli Dave'i kui kelgueesmise koera 
uhkus, see oli kõigest jõust vedava Sol-leksi uhkus; uhkus, mis haaras neid hommikul 
teele asumisel, mis muutis tigedad ja mornid loomad agaralt pingutavateks, püüdlikeks 
olenditeks; uhkus, mis kannustas neid kogu päeva ning lahkus neist õhtul, kui laager üles 
löödi, nii et nad taas süngesse rahutusse ja rahulolematusse langesid. See uhkus innustas 
Spitzi purema kelgukoeri, kes rakmetes kohmerdasid ja vedamisest kõrvale hoidsid või 


hommikul etterakenda-mise ajal peitu pugesid. Ja seesama uhkus pani teda pelgama 
Bucki kui koera, kes võis samuti juhiks saada. Aga see oli ka Bucki uhkus. 

Buck ohustas avalikult teise juhiametit. Ta astus Spitzi ja viilijate vahele, keda too 
oleks pidanud karistama. Ja tegi seda nimme. Ühel ööl oli paksu lund sadanud ja hom- 
mikul ei ilmunud vana vigurdaja Pike välja. Ta oli jala-paksuse lumekihi all kindlalt 
peidus. Francois kutsus ja otsis teda asjatult. Spitz oli maruvihane. Ta märatses mööda 
laagrit, nühkis ja kaapis igas võimalikus kohas nii kohutava urina saatel, et Pike oma 
peidupaigas seda kuuldes värisema hakkas. 

Kui ta siis lõpuks päevavalgele toodi ja Spitz teda karistama sööstis, tormas Buck 
niisama metsikult vahele. See tuli nii ootamatult ja oli nii kavalasti tehtud, et Spitz 

30 

paisati tagasi ja jalust maha. Säherdusest avalikust mässust võttis seni armetult 
värisenud Pike südant ja hüppas langenud juhi kallale. Ka Buck, kes oli ausa võitluse 
seadused juba unustanud, kargas Spitzile turja. Francois itsitas küll juhtunu üle, seadis 
aga vankumatult õigluse jalule ja nähvas Buckile kõigest jõust piitsaga. Ent piitsa-hoop 
ei suutnud Bucki maaslamava võistleja kallalt eemale peletada ning tööle pandi 
piitsavars. Löögist pool-segane Buck sunniti taganema ning ikka ja jälle tabas teda 
piitsapiug. Spitz aga karistas sellal põhjalikult mitmes suhtes patustanud Pike'i. 

Järgnevatel päevadel, kui Dawson üha lähemale jõudis, segas Buck ennast ikka Spitzi 
ja süüdlaste vahele, tegi seda aga osavasti — siis, kui Francois'd ligidal ei olnud. Bucki 
salamässu tõttu sai alguse ja süvenes üldine sõnakuulmatus. Ainult Dave ja Sol-leks jäid 
endisteks, kõik teised koerad läksid järjest halvemaks. Asjad ei laabunud enam. Nägeldi 
ja pureldi alalõpmata. Tülitsemine käis ühtelugu ja selle põhjuseks oli Buck. Tema 
pärast ei saanud Francois rahu, sest kajur ootas kogu aeg hirmuga nende kahe võitlust 
elu ja surma peale; ta teadis, et varem või hiljem peab see toimuma. Koerte purelemist 
kuuldes ronis ta rohkem kui kord keset ööd magamiskotist välja, kartuses, et tülitsevad 
Buck ja Spitz. 

Kuid sobivat võimalust ei avanenud ja ühel süngel õhtupoolikul jõudsid nad Dawsoni, 
suur Võitlus ikka veel pidamata. Siin oli palju inimesi ja lugematu hulk koeri ning Buck 
leidis, et kõik koerad teevad tööd. Töötegemine paistis juba saatusest koerte pärisosaks 
antud olevat. Terve päeva sõitsid nad pikkades rakendites piki peatänavat üles ja alla 
ning veel hilja õhtul möödus neid kuljuste tilinal. Nad vedasid ehituspalke ja küttepuid, 
liikusid suurte koormatega kaevanduste poole ning tegid igasugust tööd, mille jaoks 
Santa Clara orus olid hobused. Siin-seal juhtus Buck kohtama mõnd lõunamaa koera, 
kuid enamasti olid kõik ikka eskimokoerad, metsikust huntide tõust. Igal öösel alustasid 
nad korrapäraselt kell üheksa, kell kaksteist ja kell kolm oma öist laulu, kummalist ja 
jubedat, ning Buckile valmistas rõõmu sellega ühineda. 

Virmaliste külm lõõsk pea kohal, tähed taevavõlvil pakase käes tantsu löömas, maa 
oma lumise surilina all kange ja külmunud — nii oleks see eskimokoerte laul võinud olla 
elu enese väljakutse. Ent see kõlas minooris ja oli 

oma venitatud ulgumiste ja nuuksatustega rohkem elu palve, olelusvaeva väljendus. 
See oli vana laul, ürgne nagu koerasugu ise — üks noore maailma esimesi laule, pärit 
sellest ajast, kui laulud olid veel kurvad. Sellesse kaebesse, mis Bucki nii kummaliselt 
erutas, oli kätketud arvutute sugupõlvede kurtmine. Ja kui tema seal kaebas ning 
nuuksus, siis tuli see eluvaevast, mis oli vanasti olnud ta metsikute esivanemate vaev, ja 
hirmust salapärase külma ja pimeduse ees, mis olid ka esivanematele hirmsad ja 
salapärased olnud. Ja et see teda erutas, näitas, kui täpselt ta jälgi mööda tagasi oli tulnud 
läbi katuse all ja tule ääres veedetud aastasadade elu karmi alguseni, päris 
ulgumisaegadeni välja. 

Seitsmendal päeval pärast Dawsoni jõudmist laskusid nad kasarmubarakkide juures 
järsust kaldast alla Yukoni teele ning võtsid suuna Dyea ja Soolase Vee poole. Per- 


rault'1 olid kaasas veelgi kiireloomulisemad saadetised kui need, mis ta siia oli toonud, 
ka oli teda haaranud auahnus ja ta võttis eesmärgiks sooritada selle aasta kiireim reis. 
Tema kavatsust toetasid mitmed soodsad asjaolud. Nädalane puhkus oli koeri kosutanud 
ja nad olid täielikult vormis. Tee, mille nad tulles olid rajanud, oli nüüd teiste teeliste 
poolt kõvasti sisse sõidetud. Lisaks oli politsei lasknud paari-kolme kohta inimeste ja 
koerte jaoks toidu-varusid viia, ning ta reisis sedapuhku kerge koormaga. 

Kohe esimesel päeval jõudsid nad Kuuekümne Miili fordini, kuhu oli viiskümmend 
miili maad, ja järgmine päev leidis nad juba Yukoni lätet pidi üles Pelly poole rühkimas. 
Kuid säherdune tore sõit sai teoks ainult tänu Frangois' vaevale ja pingutustele. Bucki 
eestvedamisel süvenev mässuvaim oli hävitanud rakendi üksmeele. Enam ei jäänud 
muljet, nagu veaks kelku üksainus koer. Bucki toetus andis mässajatele julgust 
igasugusteks pahategudeks. Spitz ei olnud enam juht, keda tuli väga karta. Endine 
aukartus kadus ja juhi autoriteeti ohustasid võrdselt kõik alluvad. Ühel õhtul näppas Pike 
temalt pool kala ja õgis selle Bucki kaitse all ära. Teisel õhtul purelesid Spitziga Dub ja 
Joe ning sundisid teda teenitud karistust ära jätma. Ja isegi Billee, sõbralik Billee, oli 
vähem sõbralik ning ei kiununud enam pooltki nii lepitavalt kui varasematel päevadel. 
Buck lähenes nüüd Spit-zile alati ainult urisedes, karvad ähvardavalt turris. Õigust öelda 
sarnanes Buck ülalpidamise poolest üha 

enam suurustava riiukukega ja talle meeldis väga otse Spitzi nina all uhkelt edasi- 
tagasi patseerida. 

Distsipliini lagunemine mõjutas ka teiste koerte vahelisi suhteid. Nad purelesid ja 
tülitsesid omavahel rohkem kui kunagi varem, nii et laager oli ajuti otsekui ulguv 
hullumaja. Ainult Dave ja Sol-leks olid endised, kuigi nemadki muutusid alatise riiu 
keskel piredaks. Francois laskis kuuldavale võõraid tooreid vandesõnu, trampis jõuetus 
raevus jalgu ning rebis oma juukseid. Ühtevalu vingus ta piits koerte seas, kuid kasu oli 
sellest vähe. Vaevalt sai ta selja pöörata, kui penid taas purelema pistsid. Oma piitsaga 
toetas ta Spitzi, Buck jälle toetas ülejäänuid. Francois teadis, et kogu pahanduse 
põhjuseks on Buck, ja Buck teadis, et Francois'le on see teada. Ent Buck oli liiga kaval 
ja otse teolt teda enam ei tabatud. Rakmeis töötas ta hästi, sest töö oli talle lõbuasjaks 
saanud, kuid veel suuremat lõbu pakkus talle kaaslaste keskel salamisi tüli õhutada ning 
veorihmu segi ajada. 

Ühel õhtul pärast sööki sattus Dub Tahkeena suudmes valgejänesele, ajas ta üles, kuid 
kätte ei saanud. Silmapilguga oli kogu rakend klähvides jänese kannul. Sada jardi eemal 
asus Loodepiirkonna politsei laager ja sealt liitus jahiga veel viiskümmend peni, kõik 
eskimokoerad. Jänes ruttas jõge mööda alla, pööras ära väikesele lisa-jõele, mille 
külmunud pind hästi kandis, ja lidus seda pidi üles. Ta jooksis kerge sammuga mööda 
lumekoorikut, koerad aga kündsid sellest jõuga läbi. Buck juhtis kuueküm-nepäist 
koerakarja käänak käänaku järel, kuid jänesele lähemale ei jõudnud. Ta sirutas end 
joostes üsna ligi maad, vingus jahiinnust ja ta tore keha sööstis hüpe-hüp-pelt kahkjas 
kuuvalguses edasi. Ning nagu mõni kahvatu külmaviirastus sööstis tema ees hüpe- 
hüppelt edasi valgejänes. 

Need ürgsed vaistud, mis sunnivad inimesi teatud aegadel lärmakatest linnadest metsa 
ja aasale elusolendeid tinahaavlitega tapma minema, — verejanu ja tapmis-lust — olid 
nüüd ka Buckis ellu äratatud, ainult palju sügavamal kujul. Ta kihutas koerakarja ees 
ning väsitas metslooma, elusat liha, et seda siis omaenese hammastega tappa ja koon 
silmini sooja verre suruda. 

On olemas ekstaas, mis tähistab elu haripunkti ja millest kõrgemale tõusta ei saa. Ning 
elamise paradoksaalsus seisneb selles, et see ekstaas tuleb siis, kui keegi täie 

jõuga elab ja seejuures ise täielikult unustab, et ta üldse elab. Säherdune ekstaas, 
selline unustus haarab kunstnikku, kes loomispalangus iseennast ületab; see haarab 


lahinguväljal võitluse järele janunevat sõdurit ja muudab ta halastamatuks; see haaras ka 
Bucki, kui ta iidseid hundihääli kuuldavale lastes koerakarja eesotsas elusa toidu järel 
kihutas, mis tema ees kiiresti üle kuuvalge välja põgenes. Ta loodis oma loomuse 
sügavust, neid kohti, mis olid ürgsemad kui ta ise ja ulatusid tagasi Aja üsasse. Teda 
haaras pelk eluvoog, olemise tõusulaine, täiuslik rõõm igast üksikust lihasest, liikmest ja 
soonest, kõigest, mis polnud surnud, mis oli õhevil ning elulusti täis, ja see leidis 
avaldust liikumises, juubeldavas sööstus tähtede all üle surnud ning liikumatu pinna. 

Kuid Spitz, külmavereline ja kaalutlev isegi ülima erutuse korral, lõi teistest lahku ja 
lõikas otse üle kitsa maanina, mille ümber jõgi tegi suure kaare. Buck seda ei teadnud, ja 
kui ta käänu taha jõudis, jäneseviirastus ikka ees vilksamas, nägi ta teist ja hoopis 
suuremat viirastust ülalt kaldalt otse jänese teele hüppavat. See oli Spitz. Jänes ei saanud 
tagasi pöörata, ja kui valged kihvad juba hüppel ta selgroo purustasid, kriiskas ta nii 
kõvasti, nagu seda oleks võinud teha haavatud inimene. Vastuseks sellele karjatusele, 
eluharjalt surma haardesse sukelduva elu karjele, laskis koerakari Bucki kannul 
kuuldavale põrguliku rõõmukisa. 

Buck ei tõstnud häält. Ta ei hoidnud ennast tagasi, vaid tormas küljetsi Spitzi peale, 
aga nii tugeva hooga, et ei tabanud teise kõri. Nad veeresid tuhkjas lumes mitu ringi. 
Spitz sai nii nobedasti jalule, nagu ei olekski teda pikali paisatud, pures Bucki altpoolt 
õlga ja hüppas kähku eemale. Kaks korda laksätasid Spitzi hambad kokku nagu lõksu 
teraslõuad, sellal kui ta ise lõrinal ja hambaid paljastades taganes, et jalale paremat tuge 
saada. 

Buck taipas silmapilk. Tund oli löönud. Sellest pidi tulema surmaheitlus. Kui nad seal, 
kõrvad lidus, lõrise-des ringis tiirutasid ja pinevalt soodsat rünnakuhetke varitsesid, tuli 
see pilt Buckile kuidagi tuttav ette. Talle tundus, et mäletab seda kõike — valgeid metsi 
ja maad ja kuuvalgust ning võitlusärevust. Kogu selle lumevalevuse ja vaikuse kohal 
lasus tontlik rahu. Ei olnud tuuleõhkugi — mitte miski ei liigatanud, ükski leht ei 
võbelnud, koerte hingeaur kerkis aeglaselt ning püsis pikka aega 

jäises õhus. Valgejänesele oli lühike lõpp tehtud ning koerad, kes tegelikult olid 
halvasti taltsutatud hundid, seisid nüüd ootavas sõõris. Ka nemad olid vait, üksnes nende 
silmad põlesid ja hingeaur hõljus pikkamisi ülespoole. Selles ürgses vaatepildis polnud 
Buckile midagi uut ega võõrast. Tundus, nagu oleks asjade tavaline käik alati selline 
olnud. 

Spitz oli vilunud võitleja. Teravmägedest alates läbi kogu põhjamaa ja Kanada ning 
kõnnuala oli ta võidelnud iga liiki koertega ja alati võitjaks tulnud. Tema raev võis olla 
surmaraev, aga mitte kunagi pime viha. Kui teda valdas kirg lõhki rebida ja tappa, ei 
unustanud ta iial, et ka vaenlast on vallanud sama kirg. Ta ei sööstnud kunagi teist 
tõukama, enne kui oli ise valmis teise sööstu vastu võtma; ei tunginud iial kallale, enne 
kui oli ise teise kallaletungiks valmis. 

Buck püüdis asjatult oma hambaid suure valge koera kõrri vajutada. Kus iganes ta 
kihvad pehmemat liha ründasid, olid Spitzi omad kohe vastas. Kihv kolksatas kihva 
vastu, mokad olid lõhki ja jooksid verd, kuid Buck ei suutnud vastase kaitsest läbi 
murda. Siis läks ta põlema ja ründas Spitzi igast küljest kui tiirlev tuulispask. Aegajalt 
haaras ta jälle lumivalge kõri järele, kus elu pulbitses üsna pealispinna lähedal, kuid iga 
kord pures Spitz siis teda ennast ning pääses minema. Siis võttis Buck hoogu, nagu 
tahaks ta teise kõri kallale hüpata, tõmbas aga järsku pea tagasi ja keha ühele küljele 
kõverasse, nii et ta õlg tabas Spitzi õlga kui rammimispalk. Kuid Spitz ei kukkunud, vaid 
kiskus hoopis Bucki õla lõhki ja hüppas ise kergelt eemale. 

Spitz oli täiesti puutumata, Buck aga nõretas verest ja lõõtsutas raskelt. Võitlus muutus 
meeleheitlikuks. Ja kogu aeg ootas vaikiv hundisõõr, et teha lõpp ükskõik kummale, kes 
langema juhtub. Kui Buckil õhust puudu tuli, hakkas Spitz peale tungima ja Buck pidi 
vaarudes tasakaalu otsima. Kord Buck vääratas ja kogu kuuekümnest koerast koosnev 


sõõr hüppas jalule, kuid Buck sai tasakaalu kätte, enne kui maha langeda jõudis, ning 
sõõr vajus tagasi ja jäi uuesti ootele. 

Buck evis võimet, mis teeb selle valdaja suureks, — kujutlusvõimet. Ta võitles 
vaistlikult, võis aga niisama hästi võidelda ka pea abil. Ta tormas peale, nagu tahaks 
kasutada vana tõuikamisvõtet, viimasel hetkel aga lümitas 

ligi maad. Ta hambad sulgusid Spitzi vasema esijala ümber. Kuuldus murduva luu 
prõksatus, ja valge koer tema vastas seisis kolmel käpal. Kolm korda püüdis Buck teda 
pikali paisata, siis kordas oma trikki ja murdis parema esi j ala. Valust ja abitusest 
hoolimata võitles Spitz meeletult, et jalule jääda. Ta nägi, kuidas põlevate silmade, suust 
ripnevate keelte ja hõbedaste hingeaurupilve-keste vaikiv sõõr tema ümber koomale 
tõmbus, nagu ta varem oli näinud säherdusi sõõre sulgumas oma võidetud vastaste 
ümber. Ainult et seekord oli võidetu tema ise. 

Tal ei olnud enam lootust. Buck oli halastamatu. Halastus oli asi, mis sobis 
pehmemasse kliimasse. Buck võttis hoogu viimaseks rünnakuks. Sõõr oli nii tihedaks 
tõmbunud, et ta tundis mõlemal küljel eskimokoerte sooja hingeõhku. Ta nägi neid 
hüppevalmilt küürutamas Spitzi taga ja kummalgi pool kõrval, silmad naelutatud 
ohvrile. Tekkis paus. Kõik loomad seisid liikumatult, otsekui oleksid nad kiviks 
muudetud. Ainult Spitz vankus värisedes edasi-tagasi, turi turris, ning lõrises hirmsaid 
ähvardusi nagu selleks, et ründavat surma eemale peletada. Siis hüppas Buck peale ja 
tagasi, ning pealehüppel oli lõpuks õlg tabanud otse õlga. Tume sõõr vajus kuust 
valgustatud lumel kokku üheksainsaks laiguks ning Spitz kadus silmist. Buck seisis 
kõrval ja vaatas pealt — õnnelik võitja, valitsev ürgkiskja, kes oli tapnud ja leidnud, et 
see on hea. 


IV peatükk KÄTTEVÕIDETUD VÕIM 


«Noh? Mis ma ütelnud! Kas mul põld õigus, kui ma ütelnud, et Buck nigu kaks 
saatanat?» 

Seda rääkis Fangois järgmisel hommikul, kui leidis Spitzi puudu olevat ja Bucki täis 
haavu. Ta tõmbas koera lõkke äärde ja näitas neid tulevalgel. 

«See Spitz on võidelnud kui vanakurat,» lausus Perrault Bucki haigutavaid haavu ja 
rebestusi vaadates. 

«Aga Buck võidelnud kui kaks kuradit,» kõlas Frangois' vastus. «Ja nüüd me kiiremalt 
sõidab. Spitzi enam mitte ja pahandust kah mitte. Kindel.» 

Sellal kui Perrault laagrit kokku pakkis ja kelgule koormat tegi, hakkas kajur koeri 
rakendama. Buck sörkis kohale, mis oleks kuulunud Spitzile kui juhtkoerale, kuid 
Francois ei pannud teda tähelegi ja tõi ihaldatud paigale hoopis Sol-leksi. Tema arvates 
oli ülejäänutest kõige paremaks juhtkoeraks Sol-leks. Buck hüppas maruvihaselt Sol- 
leksile kallale, kihutas ta minema ja asus ise tema asemele. 

«Ohoh!» hüüatas Francois ja laksas endale peopesaga lõbusasti vastu reit. «Vaatab 
seda Bucki! Tapnud Spitzi ära ja mõtleb ameti üle võtta.» 

«Käib minema, reo!» karjus ta koerale, kuid Buck ei liikunud paigast. 

Ta haaras Buckil turjast, ja ehkki koer ähvardavalt urises, tiris ta kõrvale ning pani 
tema asemele Sol-leksi. Vanale koerale see ei meeldinud ja ta näitas selgesti, et pelgab 
Bucki. Francois ei andnud järele, aga niipea kui ta selja pööras, tõrjus Buck jälle Sol- 
leksi kõrvale, ja tollel ei olnud midagi selle vastu. 

Francois vihastas. «Ootab, sa saatan, küll ma sulle näitab!» karjus ta ja tuli tagasi, 
raske kaigas käes. 


Buckil oli punases sviitris mees meeles, ta taganes pikkamisi ja ei teinud enam katset 
Sol-leksile kallale tungida, kui see jälle etteotsa toodi. Kuid ta tiirutas otse väljaspool 
kaika ulatust ning urises meelekibedusest ja vihast. Seejuures jälgis ta hoolega kaigast, et 
kõrvale hüpata, kui Francois teda sellega peaks viskama, — kaigaste suhtes oli tal juba 
kogemusi. 

Kajur asus oma töö juurde, ja kui järg jõudis Buckini, hüüdis teda, et rakendada ta 
vanasse kohta Dave'i ette. Buck taganes kaks-kolm sammu. Francois järgnes talle ja koer 
taganes veel. Mõnd aega niimoodi Bucki jälitanud, viskas Francois kaika maha, arvates, 
et koer kardab keretäit. Kuid Buck tõstis avalikult mässu. Ta ei püüdnud mitte 
tümitamise eest pääseda, vaid tahtis endale juhi kohta. Õiguse järgi kuulus see koht 
temale. Ta oli selle ära teeninud ja vähemaga ta ei leppinud. 

Ka Perrault läks Francois'le appi. Nad ajasid Bucki kahekesi ligemale tund aega taga. 
Nad loopisid teda kaigastega, koer aga hüppas eest ära. Mehed needsid teda, ta esiisasid 
ja esiemasid ning järeltulijaid kõige kaugemate sugupõlvedeni välja, iga karva ta seljas 
ja veretilka soontes. Buck vastas needmisele urinaga ning hoidis nende 

haardeulatusest kaugemale. Ta ei püüdnud ära joosta, vaid taganes kogu aeg ringi 
ümber laagri, andes selgesti mõista, et kui ta soov täidetakse, tuleb ta tagasi trengide 
vahele ja on jälle mõistlik. 

Francois istus maha ja kratsis kukalt. Perrault vaatas kella ja vandus. Aeg lendas, ja 
juba tund aega oleksid nad pidanud teel olema. Francois kratsis uuesti kukalt. Ta raputas 
pead ja vaatas kohtlaselt irvitades kulleri poole, kes kehitas õlgu märgiks, et nad on lüüa 
saanud. Siis läks Francois sinna, kus Sol-leks seisis, ja hüüdis Bucki. Buck naeris, nagu 
koerad naeravad, ent hoidis eemale. Francois päästis Sol-leksi rihmad lahti ja pani koera 
tagasi vanasse kohta. Kogu rakend seisis kelgu ees ühtlases reas, valmis teele asuma. 
Bucki jaoks polnud muud kohta kui kõige esimene. Veel kord hüüdis Francois ja veel 
kord naeris Buck, aga ei tulnud lähemale. 

«Viska kaigas käest,» käskis Perrault. 

Frangois tegi, nagu kästud. Buck sörkis võidukalt naerdes ligi, pöördus kaarega 
rakendi etteotsa ning võttis koha sisse. Ta veorihmad kinnitati, kelk murti lahti ja nad 
tuhisesid mööda jõejääd minema, mõlemad mehed jooksujalu järel. 

Kajur oli Bucki kahe kuradiga võrreldes talle küll juba ette kõrge hinnangu andnud, 
kuid päev oli alles hommikus, kui mees nägi, et oli koera siiski veel alahinnanud. 
Hoobilt võttis Buck kõik juhi kohustused üle, ning kus oli tarvis otsustusvõimet, kiiret 
mõtlemist ja kiiret tegutsemist, näitas ta, et ületab isegi Spitzi, kellega võrdset ei olnud 
Francois veel näinud. 

Mille poolest aga Buck eriti silma paistis, oli oskus oma seadusi kaaslaste seas 
maksma panna. Dave ja Sol-leks ei teinud juhi vahetamisest väljagi. See ei olnud nende 
asi. Nende asi oli veorihmade vahel tööd rügada ja kõvasti tööd rügada. Kui seda ei 
takistatud, ei läinud miski neile korda. Nende poolest oleks võinud juhiks olla kas või 
sõbralik Billee, kui ta ainult oleks suutnud korda pidada. Kuid kõik teised koerad olid 
Spitzi viimastel päevadel tõrksaks muutunud ja imestasid nüüd väga, kui Buck neilt 
korda nõudma hakkas. 

Pike, kes vedas otse Bucki taga ja kes ei rõhunud rinnarihmale iial untsigi võrra 
rohkem, kui ta just pidi, sai kohe ja korduvalt viilimise eest tuuseldada, ning enne kui 
esimene päev lõpule jõudis, vedas ta rängemini kui 

eales oma elus. Esimesel õhtul laagris sai ka sünge Joe korraliku sauna — Spitz ei 
olnud sellega iialgi hakkama saanud. Buck lihtsalt surus oma suurema raskuse abil teise 
maha ja sakutas teda seni, kuni Joe teda enam naksata ei püüdnud ja vingudes armu 
paluma hakkas. 


Rakendis valitsenud vaim tuli sedamaid tagasi. Taastus endine üksmeel ja jälle jooksid 
koerad kelgu ees nagu üks loom. Jääkärestiku juures lisati rakendile kaks kohalikku 
eskimokoera, Teek ja Koona, ning nähes, kui kiiresti Buck nad välja õpetas, jäi 
Francois'l lausa hing kinni. 

«Niisukest koera nigu see Buck ma veel mitte näinud!» hüüatas ta. «Mitte ilma peal! 
Jumala eest, tema tuhat dollarit väärt! Ah? Mis mina ütleb, Perrault?» 

Ja Perrault noogutas. Tal oli juba rekord käes ning ta parandas seda iga päevaga. Tee 
oli suurepärases seisukorras, hästi sissesõidetud ja kõva, ka ei olnud sadanud värsket 
lund, millega oleks maadelda tulnud. Ilm ei olnud liiga külm. Temperatuur langes kuni 
viiekümne kraadini alla nulli ja püsis nii kogu teekonna vältel. Kordamööda sõitsid 
mehed kelgul ja jooksid maas, koerad kihutasid kogu aeg tuhatnelja ning peatusi tehti 
harva. 

Kolmekümne Milli jõgi oli suhteliselt hästi jääs ja nad läbisid ühe päevaga teeosa, 
milleks neil tulles oli kulunud kümme päeva. Ilma peatusteta katsid nad kuuskümmend 
miili Le Barge'i järve otsast kuni Valge Hobuse kärestikuni. Üle Marshi, Tagishi ja 
Bennetti (seitsekümmend milli järvi) lendasid nad nii kiiresti, et mees, kelle kord oli 
joosta, laskis end köie otsas kelgu järel vedada. Teise nädala viimasel õhtul ületasid nad 
Valgekuru ning laskusid nõlvast 'alla mere poole, jalge ees Skaguay ja laevade tuled. 

Rännak oli rekordiline. Kahe nädala jooksul olid nad läbinud keskmiselt nelikümmend 
miili päevas. Kolm päeva kõndisid Perrault ja Francois, rind õeli, mööda Skaguay 
peatänavat ning neid külvati üle joomakutsetega, rakendit aga ümbritses pidevalt 
koerätreenerite ja kaju-rite vaimustatud hulk. Ent siis püüdsid kolm-neli Läänest tulnud 
kurjategijat linna lagedaks teha, vaevatasuks lasti mehed sõelapõhjaks ja rahva huvi 
pöördus uutele ebajumalatele. Varsti pärast seda tulid ametlikud korraldused. Francois 
kutsus Bucki enda juurde, kallistas teda ning valas ise seejuures pisaraid. Ja enam Buck 
Francois'd ega Perrault*d ei näinud. Nad kadusid koera 

elust jäädavalt, nagu olid kadunud mõned teisedki inimesed. 

Keegi segavereline šotlane võttis Bucki ja ta kaaslased enda hoolde ning alustas koos 
kümmekonna teise rakendiga väsitavat teekonda tagasi Dawsoni. See ei olnud enam 
kerge jooks ega rekordi tagaajamine, vaid ränk töö päevast päeva, raske koorem järel, 
sest nad vedasid posti, mis tõi kogu maailmast teateid inimestele, kes pooluse lähedal 
kulda otsisid. 

Buckile säherdune töö ei meeldinud, kuid ta tegi seda korralikult, uhkusega nagu Dave 
ja Sol-leks, ning jälgis, et ka ta kaaslased — vaatamata sellele, kas nad tundsid töö üle 
uhkust või mitte — ausalt oma kohust täidaksid. Elu oli üksluine ja käis korrapäraselt 
nagu kellavärk. Ülks päev sarnanes täielikult teisega. Igal hommikul kindlal ajal tõusid 
kokad üles, süütasid lõkked ja siis söödi hommikueinet. Pärast seda panid ühed telke 
kokku, teised aga rakendasid koeri, ning voor oli alati juba terve tunni või selle ümber 
teel, enne kui pimedus hajuma hakkas ja koitu kuulutas. Õhtul jäädi laagrisse. Ühed lõid 
telke üles, teised raiusid tulepuid ja küljealuseks männi-oksi, kolmandad kandsid 
kokkadele vett või jääd. Ka said koerad nüüd süüa. Nendele oli see päeva parim osa, 
ehkki hea oli ka pärast kala söömist oma tunnike aega teiste koerte seas ringi hulkuda, 
keda oli siin üle saja. Nende hulgas oli kangeid kisklejaid, aga kolmes kakluses kõige 
kangematega tuli võitjaks Buck, ning nüüd tarvitses tal ainult turja turritada ja kihvu 
näidata, kui teised ta teelt kadusid. 

Kõige enam ehk armastas Buck tule ääres lamada, taga-käpad kõveras keha all, - 
esijalad ette sirutatud, ning, pea püsti, pilgutlevi silmi unistades leekidesse vaadata. 
Mõnikord mõtles ta kohtunik Milleri suurele majale päikesest suudeldud Santa Clara 
orus, tsemendist ujumisbasseinile ja karvutule mehhiko penile Ysabelile või jaapani 
mopsile Tootsile; sagedamini meenutas ta aga punases sviitris meest, Curly surma, suurt 
võitlust Spitziga ja häid asju, mida ta oli söönud või süüa tahtis. Koduigatsust ta ei 


tundnud. Päikesemaa oli väga ähmane ja kauge ning säherdust ei mälestustel ei olnud 
tema üle võimu. Palju tugevamat mõju avaldasid talle päritud mälestused — need 
lasksid tuttavana tunduda asju, mida ta eales varem ei olnud näinud — ja instinktid (ei 
olnud ju needki midagi 

muud kui esivanemate mälestused, mis olid harjumusteks kujunenud); hiljem olid need 
küll nõrgenenud, kuid veel hiljem, temas, taas pead tõstnud ja ellu ärganud. 

Mõnikord, kui ta seal lamas ja unistades leekidesse vaatas, näis talle, et need on hoopis 
teise tule leegid ja et tolle teise tule ääres lamades näeb ta hoopis teist, segaverelisest 
kokast sootuks erinevat meest. Tolle mehe jalad olid lühemad ja käsivarred pikemad 
ning lihased pigem sitked ja sõlmelised kui ümarad ja siledad. Tolle juuksed olid pikad 
ja pulstunud ning nende alt silmade juurest algas längus laup. Ta tegi veidraid häälitsusi 
ning näis väga kartvat pimedust, kuhupoole ta pidevalt piilus, pigistades allapoole põlve 
rippuvas käes keppi, mille otsa oli kinnitatud raske kivi. Too mees oli peaaegu paljas, 
ainult seljal ripnes tulest kõrvetada saanud, narmendav loomanahk, ent keha oli tal 
ohtralt karvadega kaetud. Mõnes kohas — rinnal, õlgadel ja käsivarte ning reite 
väliskülgedel — oli see karvkate pulstis ning tihe, peaaegu nagu karusnahk. Mees ei 
seisnud sirgelt, vaid puusadest ettepoole kaldu, ja jalad olid tal põlvedest kõverdatud. 
Kogu ta kehas oli iseäralikku vetruvust või nõtkust, peaaegu nagu kassil, ning vilgast 
valvsust, otsekui elaks ta alalises hirmus nähtavate ja nähtamatute vaenlaste ees. 

Teinekord kükitas too karvane mees tule ääres, pea jalgade vahel, ja magas. Sellisel 
puhul toetusid ta küünarnukid põlvedele ja käed olid pea kohal kõvasti koos, nagu 
peaksid karvased käsivarred teda vihma eest kaitsma. Ja tolle tule taga, ümbritsevas 
pimeduses, nägi Buck paljusid hõõguvaid süsi, mis olid kahekaupa koos, alati kahekaupa 
koos, ja ta teadis, et need olid suurte kiskjate silmad. Ta kuulis, kuidas nad raginal läbi 
võsa tungisid ja mis hääli nad öösel tegid. Niimoodi loiult pilgutlevate silmadega tulle 
vahtides uneles Buck Yukoni kaldal ning nood pildid ja hääled teisest maailmast ajasid 
ta turja turri, nii et kõik karvad kaelal ja õlgadel püsti seisid, ning ta kiunatas 
summutatud häälel või urises tasa, kuni segavereline kokk talle hüüdis: «Hei, Buck, ärka 
üles!» Seepeale kadus too teine maailm ja koera silme ette ilmus tõeline ümbrus. Ta 
tõusis püsti, haigutas ja sirutas, otsekui oleks ta tõesti maganud. 

Oli raske joosta, postikoorem järel, ja ränk töö kurnas koerad ära. Kui nad Dawsoni 
jõudsid, olid nad üsna otsa 

jäänud ja oleksid pidanud vähemalt kümme päeva või nädalagi puhkust saama. Kuid 
juba kahe päeva pärast laskusid nad kasarmute juures Yukoni kaldast alla, kelgul 
kullaotsijate kirjad välismaailmale. Koerad olid väsinud, kajurid torisesid ja kõige tipuks 
sadas iga päev lund. See tähendas, et tee oli pehme, jalaste hõõrdumine suurem ning 
koertel raskem vedada, kuid kajurid olid kogu aeg siiski hooles ja tegid loomade heaks, 
mis suutsid. 

Koerte eest hoolitseti igal õhtul kõigepealt. Nad said süüa enne kui kajurid ja ükski 
mees ei pugenud enne oma magamiskotti, kui oli oma koerte jalad üle vaadanud. Loo- 
made jõud kahanes siiski. Talve algusest peale olid nad katnud tuhat kaheksasada miili 
ja kogu selle ränga maa kelku järel vedanud; tuhat kaheksasada miili jätab aga jälje ka 
kõige sitkemale loomale. Buck pidas küll vastu, sundis oma kaaslasi tööle ja hoidis 
distsipliini, kuid ka tema oli väga väsinud. Bill ee kiunus ja ulgus unes järjekindlalt igal 
ööl. Joe oli süngem kui kunagi varem ja Sol-leks ei lasknud kedagi ligi, ei pimeda ega ka 
nägija silma poolt küljest. 

Kuid kõigist kõige rohkem kannatas Dave. Temaga oli midagi korrast ära. Ta muutus 
järjest pahuramaks ja piredamaks, ning niipea kui laagrisse jäädi, kaapis ta kohe endale 
augu, kus siis kajur teda söötis. Kord juba rakmetest vaba ja pikali maas, ei tõusnud ta 
enam jalule, enne kui hommikul etterakendamise ajal. Kelgu ees jälle, kui koorem vahel 


järsu nõksuga takerdus või seda väga raske oli paigalt liikuma saada, kiunatas ta valu 
pärast. Kajur uuris teda hoolega, ei leidnud aga midagi. Dave'i haigus hakkas kõiki 
kajureid huvitama. See oli jutuaineks söögi-aegadel ja enne magamaheitmist, kui viimast 
piipu tehti, ning ühel õhtul pidasid mehed kaua nõu. Koer toodi pesast välja tule äärde ja 
teda muljuti ning torgiti sõrmega, kuni ta mitu korda kiunatas. Midagi oli tal sees korrast 
ära, kuid kajurid ei leidnud ühtegi murdunud luud ega saanud viga kätte. 

Kui nad Cassiari uhtejoomeni jõudsid, oli Dave nii nõrk, et langes veorihmade vahel 
järjest maha. Segavereline šotlane hõikas, et peatutaks, võttis Dave'i rakendist välja ja 
kinnitas järgmise koera, Sol-leksi, kelgu külge. Tema kavatsus oli koerale puhkust anda, 
lastes tal vabalt kelgu järel joosta. Nii haige kui Dave ka oli, pani ta lahtiraken-damist 
pahaks, urises, kui veorihmu valla päästeti, ja 

niuksus südantlõhestavalt, nähes Sol-leksi kohal, mis temale oli kuulunud ja kus ta nii 
kaua oma tööd oli teinud. Veo- ja rännutöö uhkus ei jätnud teda maha, ja ise surmani 
haige, ei võinud ta kannatada, et teine koer tema tööd teeks. 

Kui kelk liikuma hakkas, sumas Dave sõtkutud tee kõrval pehmes lumes ja ründas Sol- 
leksi hammastega, tormas talle otsa ja püüdis teda teisele poole lumme tõugata, katsus 
hüpata Sol-leksi trengidesse ning tema ja kelgu vahele pääseda, kogu aeg ise murest ja 
valust kiunudes ning nuttes. Segavereline püüdis teda piitsaga minema kihutada, kuid 
koer ei hoolinud salvavast piitsapiust ja mehel ei olnud südant kõvemini lüüa. Dave 
keeldus kelgu järel rajal jooksmast, mis ei oleks suurt vaeva nõudnud, ning sumas edasi 
kelgu kõrval pehmes hanges, kus oli liikuda kõige raskem, ja varsti oli tal võhm väljas. 
Siis langes ta maha ja jäi sinnapaika lamama, ulgudes kaeblikult, kui pikk kelguvoor 
mööda vuhises. 

Viimast jõuraasu kokku võttes suutis ta voori järel kom-berdada, kuni järgmine peatus 
tehti, seal aga kahlas teistest kelkudest mööda ja asus jälle Sol-leksi kõrvale. Kajur 
viivitas veidi, et järgmiselt mehelt piibule tuld küsida. Siis tuli ta tagasi ja ajas koerad 
jooksma. Need sööstsid ilma igasuguse pingutuseta paigast, pöörasid rahutult päid ja 
peatusid üllatunult. Ka kajur oli üllatatud — kelk polnud paigast liikunud. Ta kutsus 
teised tunnistama: Dave oli Sol-leksi mõlemad trengid läbi närinud ja seisis otse kelgu 
ees oma õigel kohal. 

Koer anus pilguga, et teda sinna jäetaks. Kajur oli üsna nõutu. Kaaslased kõnelesid 
talle, kuidas koera süda võib lõhkeda, kui tal ei lasta teha tööd, mis teda tapab, ja 
meenutasid juhtumeid, kus koerad, kes olid vedamiseks kas liiga vanad või haiged, 
surid, kui nad rakendist välja jäeti. Kuna Dave pidi nagunii surema, leidsid nad, et kõige 
parem oleks siiski loomale halastada ning lasta tal surra kerge südamega ja rahuldust 
tundes veorihmade vahel. Niisiis rakendati Dave uuesti ette ja ta hakkas uhkelt vedama 
nagu vanasti, kuigi ta mitu korda pidi tahtmatult kiunatama, kui seesmine häda teravasti 
tunda andis. Korduvalt kukkus ta maha ja teda lohistati trengide vahel edasi, ning 
ükskord jooksis kelk talle otsa, nii et ta üht taga j alga lonkama hakkas. 

Kuid ta pidas vastu, kuni laagrisse jäädi ja kajur talle 

tule äärde aseme tegi. Hommik leidis Dave'i edasiliikumiseks liiga nõrgana. Kui koeri 
ette rakendama asuti, püüdis ta oma kajuri juurde roomata. Kramplike pingutustega 
tõusis ta jalule, vaarus ja kukkus. Siis roomas ta pikkamisi sinnapoole, kus ta kaaslasi 
rakkesse pandi. Ta sirutas esikäpad ette ja tõmbas kere jõnksatades järele, sirutas jälle 
esikäpad välja ja jõnksas jälle mõne tolli võrra edasi. Ent jõud jättis ta maha ning 
rakendikaaslased nägid veel ainult, kuidas ta hingeldades lumes lamas ja igatsevalt 
nende poole vaatas. Dave'i kaeblikku ulgumist aga kuulsid nad seni, kuni nad jõekaldal 
kasvava metsatuka varju jõudsid. 

Siin peeti voor kinni. Segavereline šotlane astus pikkamisi tuldud teed mööda tagasi 
laagriasemele. Mehed jäid vait. Kõlas püstolipauk. Šotlane tuli kiiruga voori juurde 


tagasi. Piitsad plaksusid, kuljused tilisesid rõõmsasti ja kelgud tuhisesid teed mööda 
edasi, kuid Buck ja kõik teised koerad teadsid, mis seal jõekaldal kasvava metsatuka 
taga oli toimunud. 


V peatükk VEO- JA RÄNNUTÖÖ 


Kolmkümmend päeva pärast Dawsonist lahkumist jõudis Soolase Vee post, Buck oma 
kaaslastega koorma ees, Ska-guaysse. Koerad olid väga viletsas seisukorras, ära vae- 
vatud ja kurnatud. Bucki sada nelikümmend naela oli kahanenud saja viieteistkümnele. 
Ta kaaslased, ehkki temast kergemad, olid suhteliselt veelgi rohkem kaalust maha 
võtnud. Vigurdaja Pike, kes oli eluaeg seanahka vedanud ja sageli edukalt teeselnud, et 
tal on koib haige, lonkas nüüd päriselt. Ka Sol-leks lonkas, ja Dubile tegi vaeva 
väljaväänatud abaluu. 

Jalad olid kõigil koertel kohutavalt katki hõõrdunud ja neis ei olnud enam vetruvust 
ega pinget. Need jalad langesid raskesti rajale, nii et keha rappus, ja see muutis 
päevateekonna kaks korda väsitavamaks. Koertel ei olnud midagi muud viga, kui et nad 
olid surmväsinud. See ei olnud niisugune surmväsimus, mis tuleb lühiajalisest 
ülemäärasest pingutusest ja millest toibumine on tundide 

küsimus; see oli surmväsimus, mis tuleb pikaldasest, kaua kestnud kurnamisest kuude 
jooksul. Isegi toibumiseks polnud enam jõudu jäänud, kõik varud olid läbi. Kõik oli juba 
viimase kui kübemeni ära kasutatud. Iga lihas, iga kude, iga rakk oli väsinud, surmani 
väsinud. Ja selleks oli ka põhjust. Vähema kui viie kuuga olid nad maha jooksnud kaks 
tuhat viissada miili, ja viimase tuhande kaheksasaja miili kohta saanud ainult viis päeva 
puhkust. Kui j nud Skaguaysse jõudsid, oli näha, et nad püsisid veel vaevu jalul. Nad 
suutsid üksnes veorihmu pingul hoida ja kallakutest allalibiseva kelgu eest ära põigata. 

«Nõõh, te vaesed lombakad,» julgustas neid kajur, kui nad piki Skaguay peatänavat 
edasi vankusid. «See on nüüd kõikse viimane. Siis tuleb pikk puhkus. Ah? Kindlasti. 
Tore pikk puhkus.» 

Kajurid lootsid tõesti pikka peatust. Nad olid ju ka ise tuhat kakssada miili katnud, 
seejuures ainult kaks päeva puhata saanud ning loomuliku mõistuse järgi täie õigusega 
endale väikese jõudeaja välja teeninud. Kuid nii palju oli mehi, kes olid ülepeakaela 
Klondike'i kiirustanud, ja nii palju kallimaid, naisi ja sugulasi, kes ei olnud kaasa 
tõtanud, et kirjade hunnik juba mäekõrguseks kasvas. Ka olid tulnud ametlikud 
korraldused. Värsked partiid kelgukoeri pidid rännakuks kõlbmatute asemele astuma. 
Kõlbmatutest tuli lihtsalt lahti saada, ja et koerte väärtus on dollarite kõrval tühine, pidi 
nad maha muudama. 

Möödus kolm päeva ning selle ajaga sai Buckile ja ta kaaslastele selgeks, kui hirmus 
väsinud ja nõrgad nad tõepoolest on. Neljanda päeva hommikul tulid kaks Ühendrii- 
kidest pärit meest ja ostsid nad koos rakmete ja kõige muuga võileivahinna eest endale. 
Mehed kutsusid teineteist Haliks ja Charlesiks. Charles oli keskealine, heledavereline ja 
viletsate vesiste silmadega mees; vurruotsad keerdusid tal uljalt ning tarmukalt ülespoole 
ja olid vastuolus jõuetult rippuva huulega, mida nad varjasid. Hai oli üheksateistkümne 
või kahekümne aastane nooruk, suur kolt ja jahinuga vöö küljes, mis oli padrunitest 
pungil. Vöö oligi tema juures kõige silmatorkavam. See andis tunnistust ta 
kogenematusest — päevselgest ja ütlemata suurest kogenematusest. Kumbki mees ei 
sobinud ilmselt mitte põrmugi siinsesse ümbrusse, ja miks säherdused Põhja 

seiklema tulid, jääb arusaamatuks nagu kõik asjad, mis lihtsalt üle mõistuse käivad. 

Buck kuulis kauplemist, nägi, kuidas võõras raha valit-suseametniku kätte andis, ja 
teadis, et ka postivoori kajurid kaovad ta elust, nagu Perrault ja Francois ja teised olid 


kadunud. Kui Buck koos kaaslastega uue omaniku laagrisse aeti, nägi ta lohakat ja räpast 
majapidamist: telk oli lontis, toidunõud pesemata ja kõik muu pilla-palla; ka nägi ta seal 
üht naist. Mehed hüüdsid toda Mercedeseks. Ta oli Charlesi naine ja Hali õde — nii et 
kokku kena perekondlik kamp. 

Buck jälgis murelikul pilgul, kuidas nad telki maha võtma ja kelku laadima hakkasid. 
Nad askeldasid väga agaralt, kuid tööd nad ei tundnud. Telk rulliti kokku lohmakasse 
puntrasse, mis oli kolm korda suurem, kui oleks pidanud olema. Plekknõud pakiti sisse 
ilma pesemata. Mercedes muudkui tuulas meestel jalus ning kädistas kogu aeg tõrelda ja 
nõu anda. Kui nood rõivakoti kelgu etteotsa panid, soovitas ta panna selle taha. Ja kui 
mehed koti kelgupärale olid tõstnud ning paar teist pampu peale pannud, märkas 
Mercedes veel unustatud asju, mis ei sobinud kuhugi mujale kui just nimelt tollesse 
kotti, ja mehed võtsid jälle kõik kelgult maha. 

Naabertelgist tulid kolm meest välja ja vaatasid irvitades ning üksteisele silma 
pilgutades pealt. 

«Sedaviisi saate üsna kopsaka koorma,» ütles üks nendest. «Pole küll minu asi teid 
õpetada, aga teie asemel ma seda telki kaasa ei veaks.» 

«Ei tule kõne allagi!» hüüdis Mercedes kohkumusega ja lõi pepsilt käsi kokku. «Ilma 
peal ei saa ma telgita hakkama! » 

«Praegu on ju kevadine aeg ja külma enam ei tule,» vastas võõras. 

Mercedes raputas otsustavalt pead ja Charles ning Hai tõstsid mäekõrguse koorma otsa 
veel viimast kila-kola. 

«Ja teie arust peaks see liikuma kah?» päris üks meestest. 

«Miks mitte?» nähvas Charles vastu. 

«Aga muidugi, aga muidugi,» ruttas naaber mahedal häälel kinnitama. «Ma ainult 
ivake imestasin, muud midagi. Paistis teine pisut kipakas tulema.» 

Charles pööras selja ja tõmbas köied kinni nii hästi kui suutis, mis tegelikult polnud 
üldsegi hästi. 

«Ja koerad suudavad kindlasti terve päeva traavi lasta, kogu see kaadervärk järel?» 
aasis teine mees. 

«Loomulikult,» vastas Hai jäise viisakusega, kahmas ühe käega kinni juhtridvast ning 
viibutas teisega piitsa. «Naah!» hüüdis ta. «Laske käia!» 

Koerad rõhusid vastu rinnarihmu, sikutasid mõne hetke kõigest jõust ja lasksid siis 
lihased lõdvaks. Nad ei saanud kelku paigast. 

«Oodake, te laiskvorstid, küll ma teile näitan!» ähvardas noormees ja tahtis koeri 
piitsutama hakata. 

Kuid Mercedes tormas kisades vahele: 

«Oh, Hai, ei tohi!» Ta haaras piitsast kinni ja väänas selle vennal peost. «Vaesed 
koerakesed! Pead lubama, Hai, et sa kogu selle teekonna jooksul nende vastu vali ei ole, 
või muidu ei astu ma sammugi.» 

«Koertest tead sa palju jah!» mõnitas vend. «Ja ülepea jäta mind rahule. Ütlen sulle, et 
nad on laisad, ja et neist üldse asja oleks, tuleb neile piitsa anda. Niisugused nad juba 
kord on. Sa küsi kellelt tahes. Küsi nendelt meestelt.» 

Mercedes pööras anuva pilgu võõraste poole, kenal näol ütlemata suur vastikus 
vägivalla vastu. 

«Neil on hing niidiga kaelas, kui teada tahate,» lausus üks võõrastest meestest. 
«Täielikult tühjaks pigistatud, selles on asi. Neile on puhkust vaja.» 

«Mis kuradi puhkust!» pahandas piimahabe Hai. Mercedes aga ohkis nördinult 
vandesõna kuuldes. 

Kuid veri oli paksem kui vesi ja kohe tõttas Mercedes vennale appi. 

«Ära pane ta juttu tähele, Hai,» nähvas ta teravalt. «Need on ju meie koerad, ja sa 
talitad nendega, nagu ise paremaks pead.» 


Jälle langes Hali piits koerte selga. Loomad rõhusid uuesti rinnarihmadele, surusid 
jalad kõvakstambitud lumme, sirutasid end ligi maad ja panid mängu kogu oma jõu. 
Kelk aga püsis paigal, otsekui oleks ta ankrus. Teinud kaks korda katset, jäid loomad 
lõõtsutades seisma. Piits vihises metsikult ja Mercedes segas veel kord vahele. Ta laskus 
pisarsilmil Bucki ette põlvili ja pani käed koerale ümber kaela. 

«Oh te vaesed kullakesed,» hüüdis ta kaastundlikult, «miks te ei tõmba siis kõvemini? 
Siis te ju piitsa ei saaks.» Buckile see naine ei meeldinud, kuid ta enese- 

tunne oli liiga vilets, et vastu hakata, ja ta võttis tema vahelesegamist lihtsalt kui osa 
armetust päevatööst. 

Keegi pealtvaatajatest, kes oli seni hambaid kokku surunud, et ägedad sõnad välja ei 
lipsaks, ei pidanud nüüd enam vastu: 

«Mitte et te ise mulle kõige vähematki korda läheksite, aga koerte pärast tahan teile 
öelda, et neile oleks suureks abiks, kui te kelgu lahti murraksite. Jalased on ju täiesti 
kinni külmunud. Rõhuge kogu kehaga juhtridva peale, jõnksutage paremale ja vasemale, 
ning murdke kelk lahti.» 

Tehti kolmandat korda katset, seekord juba nõuannet kuulda võttes: kõigepealt murdis 
Hai lumme külmunud jalased lahti. Ülekoormatud ning kohmakas kelk nihkus edasi, 
Buck oma kaaslastega hoopidesaju all meeleheitlikult rabelemas. Sada jardi edasi tee 
pöördus ja laskus järsult alla peatänavale. Selleks et kipakat koormat püsti hoida, oleks 
tarvis olnud vilunud juhti. Hai seda ei olnud. Kui nad käänakul ära pöörama hakkasid, 
läks kelk ümber ja pool koormast libises lõtvade köite vahelt välja. Koerad ei 
mõtelnudki pidama jääda. Kergeks muutunud kelk hüples neil külili taga. Nad olid 
vihased, sest neid oli halvasti koheldud ja liiga raskesti koormatud. Buck raevutses. Ta 
pistis jooksma ja rakend tema järel. Hai hüüdis: «Pea! Pea!», kuid koerad ei kuulanud 
teda. Hai komistas ja kisti pikali. Kummulipöördunud kelk libises temast üle ning koerad 
kihutasid edasi, puistates ülejäänud varustuse kogu Skaguay naeruks peatänavat mööda 
laiali. 

Lahked linnainimesed püüdsid koerad kinni ja korjasid laialipillatud varanduse kokku. 
Ka andsid nad nõu. Poole väiksem koorem ja kaks korda rohkem koeri, kui nad tahavad 
üldse Dawsoni jõuda, kõlas nende õpetus. Hai, tema õde ja õemees kuulasid 
vastumeelselt, seadsid telgi üles ning hakkasid varustust üle vaatama. Lagedale tulid 
konservid, mis inimestele palju nalja tegid, sest konservidest võib Pikal Teel ainult und 
näha. 

«Villaseid tekke nagu tervele võõrastemajale!» imestas üks meestest, kes neid naerdes 
aitasid. «Poolgi sellest hulgast on liiga palju; peate neist lahti saama. Visake minema 
telk ja kõik need taldrikud samuti — kes teil neid üldse pesema hakkab? Issand hoia, kas 
te mõtlete, et reisite pulmanvagunis?» 

Ja nii jätkati kõige ülearuse armutut eraldamist. Mercedes nuttis, kui ta rõivakotid 
mütsudes maha lendasid ja üks ese teise järel sealt välja visati. Ta nuttis kõige üle üldse 
ja iga kõrvaleheidetud asja pärast eraldi. Ta haaras kätega ümber põlvede ja õõtsutas 
ennast masendatult edasi-tagasi. Ta kinnitas, et ei liigu enam tolligi, ka siis mitte, kui 
teda kümme Charles'i paluma tuleksid. Oma halinaga pöördus ta kõikide inimeste ja 
kõikide asjade poole, pühkis lõpuks silmad kuivaks ning hakkas kõrvale loopima ka neid 
rõivaid, mida oleks hädasti tarvis läinud. Kui ta omaenese esemetega lõpule oli jõudnud, 
tormas ta omas agaruses meeste riiete kallale ja möllas nende seas nagu keeristorm. 

See tehtud, moodustas poole peale vähendatud varustus ikka veel hirmuäratava 
hunniku. Õhtul läksid Charles ja Hai ning ostsid kuus sissetoodud koera. Kui kuuele 
esialgsele juurde arvata need ning rekordrännaku ajal Jääkärestiku juures ostetud 
eskimokoerad Teek ja Koona, tõusis rakendi suurus neljateistkümnele. Ent ehkki 
kaugemalt toodud koerad olid pärast saabumist juba välja õpetatud, ei olnud neist siiski 


suurt asja. Kolm olid lühikarvalised pointerid, üks njuufaundlandi koer, ülejäänud kaks 
aga määramatut tõugu, segaverelised krantsid. Nad ei paistnud midagi oskavat, need 
uued. Buck oma kaaslastega suhtus neisse põlgusega, ja ehkki ta näitas neile õige kähku 
kohad kätte ja õpetas, mida nad teha ei tohi, ei suutnud ta neile kuidagi selgeks teha, 
mida neil teha tuleb. Uutele ei meeldinud veo- ja rännu-töö. Kaks varda välja arvatud, 
olid nad kõik võõrast, metsikust ümbrusest ja halvast kohtlemisest kohkunud ning nende 
vaim oli murtud. Kahel värral polnud aga vaimu ollagi ja kondid olid kõik, mis neil 
murda andis. 

Nende lootusetute ning õnnetute uustulnukate ja kahe tuhande viiesaja miilisest 
pidevast rännakust kurnatud vanadega olid väljavaated kõike muud kui hiilgavad. Kuid 
mõlemad mehed olid üsnagi heas tujus. Ja uhked olid nad ka. Nendel käis asi 
suurejooneliselt, neljateistkümne koeraga. Nad olid näinud teisi kelke üle mäekuru 
Dawsoni suunas lahkumas ja sealtkaudu Dawsonist tagasi tulemas, kuid kunagi ei olnud 
nad näinud kelku, mille ees oleks olnud nii palju kui neliteistkümmend koera. Ent sellel, 
miks põhjamaal raimates ühe kelgu ette iial neljateistkümmend koera ei rakendatud, oli 
oma 

põhjus — üks kelk ei suutnud nimelt mahutada neljateistkümne koera toitu. Kuid seda 
Charles ja Hai ei teadnud. Nad olid oma teekonna paberi peal välja rehkendanud: nii 
palju igale koerale,nii palju koeri, niipalju päevi — g. e. d.1. Mercedes piilus neil üle õla 
ja noogutas heakskiitvalt: kõik oli ju nii väga lihtne. 

Järgmisel hommikul hilja rühkis Buck pika voori eesotsas mööda tänavat linnast välja. 
Ei temas ega ta kaaslastes olnud põrmugi särtsu — ei olnud neil tahtmist üksteist 
hammastega naksata ega jooksma hakata. Nad alustasid teekonda surmani tüdinult. Neli 
korda oli Buck katnud vahemaa Soolase Vee ja Dawsoni vahel, ning teadmine, et see tee 
uuesti ta vaevatud ja väsinud jalge all seisab, tegi ta meele mõruks. Ta ei olnud 
südamega oma töö juures ja ükski teine koer samuti mitte. Sissetoodud koerad olid arad 
ja heitunud, vanadel olijatel aga puudus usk uutesse peremeestesse. 

Buck tajus ebamääraselt, et nende kahe mehe ja selle naise peale ei või loota. Nad ei 
osanud mitte kui midagi ja iga päevaga sai selgemaks, et nad ei suuda ka õppida. Nad 
olid kõigis asjus saamatud, polnud neil korda ega hoolt. Neil kulus pool õhtut, et oma 
lohakat laagrit üles lüüa, ja pool hommikut, et asju kokku panna ja kelgule laadida. Seda 
tegid nad aga nii räpakalt, et kogu järelejäänud päeva pidid muudkui peatuma ja koormat 
kohendama. Mõnel päeval ei sõitnud nad kümmet miiligi. Teinekord ei saanud nad üldse 
paigast. Ja ühelgi päeval ei õnnestunud neil läbida rohkem kui pool sellest distantsist, 
mille mehed koeratoidu muretsemisel arvestuse aluseks olid võtnud. 

Oli möödapääsmatu, et neil koeratoidust nappus pidi tulema. Kuid loomade 
ületoitmisega kiirendasid nad ise päeva saabumist, mil pidi algama alatoitmine. Sissetoo- 
dud koerad, kelle seedimist ei olnud pideva nälgimisega harjutatud piskust viimast välja 
võtma, õgisid aplalt. Ja kui kurnatud eskimokoerad kehvasti vedasid, otsustas Hai, et 
tavaline toidunorm on liiga väike. Ta suurendas selle kahekordseks. Ning kõigele 
krooniks hakkas Mercedes, kui ta ei suutnud, ilusad silmad pisarais ja värin hääles, 
venda mõjutada koertele veel rohkem andma, kalakottidest varastama ja loomi salaja 
söötma. Kuid 


1 Ouod erat demonstrandum — lad. k.: mida oligi vaja tõestada. 

Buck ja eskimokoerad ei vajanud mitte toitu, vaid puhkust. Ja kuigi nad liikusid edasi 
aeglaselt, kurnas raske koorem, mida nad vedasid, hirmsasti nende jõudu. 

Siis algas alatoitmine. Ühel päeval läksid äkki Hali silmad lahti ja ta märkas, et 
koeratoidust on pool läinud, teest kaetud aga ainult veerand, ja et koeratoidule lisa võtta 
ei ole kusagilt. Niisiis kärpis ta nüüd tavalistki normi ja püüdis päevateekonda 


pikendada. Õde ja õemees toetasid teda, kuid raske koorem ja nende endi oskamatus 
ajasid nende plaanid nurja. Üpris lihtne oli koertele vähem süüa anda, kuid võimatu oli 
loomi kiiremini edasi jõudma panna, kui inimesed ise hommikul varem minema ei 
saanud, et rohkem tunde teel olla. Nad ei osanud tööle panna ei koeri ega ka iseennast. 

Esimesena läks Dub. Vaene kobakäpp, kes varastades alati vahele jäi ja karistada sai, 
oli kõigest hoolimata ustav vedaja olnud. Ta väljaväänatud abaluu, mis ei olnud ravi ega 
puhkust saanud, läks järjest hullemaks, kuni Hai lõpuks oma suure koldi võttis ja koera 
maha laskis. Kui juba kohalik kõnekäändki ütleb, et eskimo-koera päevamoonaga võib 
sissetoodud peni ainult surnuks näljutada, siis pole mingi ime, et Bucki valitsuse alla 
antud kuus kaugelt-maa koera poole toidunormi juures varsti maha surid. Kõige enne 
lõppes njuufaundlandlane, tema järel kolm lühikarvalist pointerit. Kaks segaverelist 
krantsi rippusid visamalt elu küljes, kuid lõpuks läksid ka nemad. 

Selle aja peale olid kolm inimest kõik lõunamaa õrnused ja kenad kombed minetanud. 
Põhjamaiselt rännakult oli võlu ja romantika maha kistud ning sellest oli saanud karm 
tõelisus, liiga karm nende mehelikkuse ja naiselikkuse jaoks. Mercedes ei valanud enam 
pisaraid koerte pärast, sest teda hõivas liialt nutmine iseenese pärast ning jagelemine 
mehe ja vennaga. Tülitsemine oli ainus tegevus, milleks need kolm iial liiga väsinud ei 
olnud. Nende ägeduse põhjuseks oli nende häda, piredus kasvas koos viletsusega, 
kahekordistus sellega võrreldes ning paisus sellest lõpuks palju suuremaks. Imeväärne 
pika-meelsus, mis saab rännakul nende omaks, kes rasket tööd rügades ning valu ja 
vaeva nähes ei unusta sooja sõna ega kaota lahket meelt, — see pikameelsus jäi nendest 
meestest ja sellest naisest kaugele. Säherdusest kannatlikkusest ei saanud nende juures 
juttugi olla. Nad 

olid üle keha kanged ja valu täis: neil valutasid lihased, neil valutasid luud, neil 
valutasid isegi südamed, ning sellepärast läks nende jutt teravaks ja rängad sõnad ker- 
kisid keelele esimestena hommikul ja viimastena õhtul. 

Charles ja Hai sõnelesid alalõpmata, kui aga Mercedes neile võimalust andis. Kumbki 
oli kindlal arvamusel, et tegi rohkem, kui ta oleks pidanud tegema, ja kui vähegi 
võimalik, ei jätnud kumbki seda arvamust enese teada. Mõnikord hoidis Mercedes mehe, 
mõnikord venna poole. Tulemuseks oli kenake perekonnatüli, millele ilmaski lõppu ei 
tulnud. Hakanud peale vaidlusega, kes peaks lõkke jaoks mõned oksad raiuma (küsimus, 
mis puudutas ainult Charles'i ja Hal'i), võeti lõpuks läbi terve perekond: isad, emad, 
onud, tädid ja nende lapsed — inimesed, kes asusid tuhandete miilide taga ja kellest 
mõned juba mulla all. Kuigi on arusaamatu, mis pistmist võis Hali kunstimaitsel või 
tema ema venna kirjutatud näidenditel kõrgema seltskonna elust olla paari tulepuu 
raiumisega, kaldus tüli enamasti ikka sinna suunda või siis jälle Charlesi poliitilistele 
eelarvamustele. Asjaolu, et tuletegemine Yukonil oli seotud Charlesi õe keelepeksuga, 
oli selge ainult Mercedesele, kes kergendas oma südant ohtrate arvamusavaldustega sel 
teemal, peatudes põgusalt ka muudel ebameeldivatel joontel, mis ta mehe perekonda 
iseloomustasid. Tuli aga jäi sellal süütamata, laager laokile ning koerad söötmata. 

Mercedesel oli veel üks eriline mure, mis oli tingitud tema soost. Ta oli ilus ja õrn ning 
kogu eluaeg oli teda rüütellikult koheldud. Kuid ta mehe ja venna praegune käitumine 
oli kõike muud kui rüütellik. Ta oli harjunud olema abitu. Nemad nurisesid selle üle. Ja 
kuna laideti seda, mis oli olnud tema kõige suuremaks trumbiks, tegi ta meestel elu 
põrguks. Enam ei hoolinud Mercedes koertest — kuna ta oli vaevatud ja väsinud, nõudis 
ta, et ta võiks sõita kelgul. Ta oli küll ilus ja õrn, kuid kaalus oma sada kakskümmend 
naela — üpris toekas viimane kõrs koormasse, mida vedasid nõrgad ja nälginud loomad. 
Mercedes sõitis päevade kaupa, kuni koerad veorih-made vahel kokku varisesid ning 
kelk seisma jäi. Charles ja Hai palusid tal maha tulla ning jala käia, keelitasid teda ja 
anusid, tema aga ainult valas pisaraid ning tüütas taevasi vägesid meeste jõhkruse 
üksikasjalise kirjeldamisega. 

Ükskord kiskusid mehed ta vägisi kelgult maha. Teist korda nad seda enam ei teinud. 
Mercedes laskis jalad lonti nagu mõni hellitatud laps ja potsas rajale istuli. Charles ja 
Hai läksid minema, tema aga ei liigutanudki. Jõudnud edasi kolm miili, laadisid mehed 
kelgu tühjaks, tulid Mercedese juurde tagasi ja tõstsid ta väevõimuga jälle kelgule. 

Omaenese häda suurus muutis inimesed tundetuks koerte kannatuste vastu. Hali 
teooria järgi, mida ta teiste peal rakendas, pidi igaüks karastuma. Kõigepealt jutlustas ta 
seda oma õele ja õemehele. Et tal nende juures edu ei olnud, tagus ta oma õpetust nüüd 
kaikaga koertesse. Viie Sõrme juures sai koeratoit otsa, ja üks vana hambutu indiaani eit 
pakkus neile paar naela külmunud hobusenahka koldi eest, mis Hali puusal suurele jahi- 
noale seltsiks oli. See nahk oli vilets toidu aseaine, kuna oli nülitud kuus kuud tagasi 
karjuste nälgalõppenud hobustelt. Külmunult sarnanes see rohkem küll tsink- 
plekiribadega, ja kui koer selle suure vaevaga alla oli kugistanud, sulas see ta kõhus 
õhukesteks toiteväärtuseta nahakiududeks ja lühikeste karvade massiks, mis ainult ärritas 
magu ja oli täiesti seedimatu. 

Kõike seda taludes vaarus Buck rakendi eesotsas edasi otsekui halvas unenäos. Ta 
vedas, kui jaksas, ja kui ta enam vedada ei jaksanud, langes maha ning jäi lamama, kuni 
piitsa- või kaikahoobid ta jälle jalule ajasid. Ta kauni karvakasuka kohevus ja läige olid 
kadunud. Karv ripnes mööda külgi sorakil alla või oli paakunud verega koos — neis 
kohtades, kus Hali kaigas naha katki oli löönud. Ta musklid olid kahanenud sõlmelisteks 
nöörideks ja lihapolster täiesti kadunud, nii et läbi lõdva, voltidesse langenud naha võis 
kõik ta ribid ja viimase kui muu kondi üles lugeda. See oli südantlõhestav, kuid Bucki 
südant ei saanud lõhestada. Juba punases sviitris mees oli selle kindlaks teinud. 

Nii nagu Buckiga, oli lugu ka teiste koertega. Nad olid liikuvad luukered. Buckiga 
kokku oli neid seitse. Tänu oma kohutavale seisukorrale olid nad muutunud tundetuks 
salvavate piitsanähvakute ja lajatavate kaikahoo-pide vastu. Peksu valu oli nüri ja kauge, 
nagu tundus olevat ähmane ja kauge seegi, mis nende silmad nägid ja kõrvad kuulsid. 
Nad polnud mitte poolelus-poolsurnud, neis ei leidunud enam veerandikkugi elusat. Nad 
olid 

lihtsalt kondikubud, milles võbeles nõrk elusäde. Kui tehti peatus, langesid nad 
trengide vahele nagu surnud, ning elusäde kahvatas, tuhmus ja paistis hoopis kustuvat. 
Kaika- või piitsahoopide all aga lõi säde jälle nõrgalt hõõguma, koerad ajasid end 
vankudes jalule ja komber-dasid edasi. 

Siis tuli päev, kus Billee, heasüdamlik Billee, kukkus ega suutnud enam tõusta. Hai oli 
oma püstoli maha müünud, seepärast võttis ta kirve ja koksas veorihmade vahel 
lamavale Billee'le pähe, lõikas siis korjuse rakmetest välja ja lohistas kõrvale. Buck nägi 
seda ja ta kaaslased nägid ning teadsid, et sama saatus on ka nendel väga ligi. Järgmisel 
päeval läks Koona, ja koeri jäi ainult viis: Joe, kes oli liiga otsas, et veel tige olla; vigane 
ja lonkav Pike, kes ei olnud enam niigivõrd teadvuse juures, et oleks suutnud vigurdada; 
ühesilmaline Sol-leks, ikka veel veo-tööle ustav, ja kurb, et tal vedamiseks nii vähe 
jõudu jäänud; Teek, kes ei olnud sel talvel nii pikka teed maha käinud kui teised ja nüüd 
oma värskema oleku tõttu teistest rohkem vemmeldada sai; ja Buck, kes oli ikka rakendi 
eesotsas, kuid ei nõudnud enam teistelt distsipliini ega püüdnudki seda nõuda. Nõrkuse 
tõttu oli ta poole ajast pime ja järgis rada, seda ainult ähmaselt tajudes ning jalgadega 
kuidagiviisi kombates. 

Püsis ilus kevadilm, ent seda ei märganud ei koerad ega inimesed. Iga päevaga tõusis 
päike varem ja loojus hiljem. Koitma hakkas juba kell kolm hommikul ja videvik kestis 
kella üheksani õhtul. Kogu pika päeva säras päike. Viirastuslik talvevaikus oli andnud 
maad suurele kevadüminale, ärkava elu häältele. See ümin tõusis igalt poolt üle kogu 
maa ja oli täis elamise lusti. Seda tekitas kõik, mis jälle elas ja liikus, kõik, mis pikkade 


külmakuude jooksul oli olnud liikumatu ja otsekui surnud. Mändides kerkis mahl 
ülespoole. Pajudel ja haa-badel puhkesid noored pungad. Põõsad ja vääntaimed tõmbasid 
ülle uut rohelist rüüd. öösiti siristasid ritsikad ning päeval ronisid ja roomasid kõiksugu 
olendid sahinal päikese kätte. Metsas kärasid ja kopsisid põldpüüd ja rähnid. Oravad 
tsäksutasid, linnud laulsid, ja pea kohal häälitsesid lõr xast tagasi lendavad metshaned, 
kes toredate talbadena taevast lõhestasid. 

Igalt mäenõlvalt kostis voolava vee nirinat, nähtamatute lätete laulu. Kõik sulas, 
paindus, naksus. Yukon 

54 

püüdis pääseda ahistava jääkatte alt. Vesi sõi jääd alt, päike ülalt. Moodustusid 
õhuaugud, jää lõhkes ja praod laienesid, ning õhukesed jääplaadid vajusid ühes tükis vee 
alla. Kogu selle puhkedes, pakatades ja tukseldes ärkava elu keskel, särava päikese all 
ning läbi mahedalt ohkava tuuleõhu komberdasid kaks meest, naine ja koerad kui 
surmaminejad. 

Ühtepuhku kukkuvate koertega, kelgul nuttev Mercedes, kelgu järel kurvalt vesitsevate 
silmadega Charles, saabusid nad Hali asjatu vandumise saatel John Thomntoni laagrisse 
Valgejõe suudmes. Kui nad peatusid, langesid koerad maha, nagu oleksid nagu 
surmahoobi saanud. Mercedes äigas silmad kuivaks ja pööras näo John Thorntoni poole. 
Charles istus pakule puhkama. Kuna ta nii kangeks oli jäänud, laskus ta istuma väga 
aeglaselt ja ettevaatlikult. Kõigi kolme eest kõneles Hai. John Thornton andis noaga 
viimast lihvi kirvevarrele, mille ta oli teinud parajast kaseoksast. Ta vestis kirvevart ja 
kuulas, andis ühesilbilisi vastuseid, ja kui küsiti, siis nappide sõnadega nõu. Seda tõugu 
inimesi ta tundis, ning ta jagas oma nõuandeid kindlas veendumuses, et neid nagunii 
kuulda ei võeta. 

«Meile, öeldi juba seal ülal, et teel läheb põhi alt ja kõige targem oleks meil paigale 
jääda,» kostis Hai vastuseks Thomntoni hoiatusele, et nad enam rabedale jääle õnne 
katsuma ei roniks. «Meile öeldi, et Valgejõeni me ei jõua — aga siin me oleme.» 
Viimases lauses kõlas põlgus ja võidurõõm. 

«Täitsa õigesti öeldi,» kostis John Thornton. «Teel võib iga hetk põhi alt minna. Ainult 
hullud, kellel on hullumoodi õnne olnud, võisid siiani välja jõuda. Ütlen teile otse ära: 
mina ei usaldaks ka kogu Alaska kulla eest oma jalga sellele jääle tõsta.» 

«Eks vist sellepärast, et te hull ei ole,» muigas Hai. «Ükstapuha, meie sõidame edasi 
Dawsoni.» Ta keris piitsapiu valla. «Maast lahti, Buck! Hei! Maast lahti, kuuled! Las 
käia!» 

Thornton jätkas oma tööd. Ta teadis, et on tulutu hullu ta hulluses takistada; pealegi ei 
muud: asja, kui maailmas on paar-kolm hullu vähem või rohkem. 

Kuid rakend ei tõusnud käskluse peale üles. Juba ammu olid koerad jõudnud sellisesse 
seisundisse, et neid suudeti ainult hoopidega jalule ajada. Armu heitmata 

sähvis piits siia- ja sinnapoole. John Thornton surus huuled kokku. Esimesena ajas end 
püsti Sol-leks. Tema järel Teek. Järgmiseks tuli Joe, ise valu pärast kiunudes. Pike tegi 
vaevarikkaid pingutusi. Kaks korda langes ta tagasi, kui oli pooleldi juba jalul, kolmas 
katse läks korda. Buck aga ei pingutanudki. Ta lamas rahumeeli seal, kuhu oli 
kukkunud. Järjest nähvas teda piitsapiug, kuid tema ei kiunatanud ega hakanud 
rabelema. Mitu korda avas Thornton suu, et midagi öelda, kuid muutis meelt. Mehe 
silmad läksid niiskeks, ja kui piitsutamine jätkus, tõusis ta ning kõndis kõheldes edasi- 
tagasi. 

See oli esimene kord, kus Buck oli nõrkenud, ja sellest piisas, et Hal'i marru ajada. Ta 
vahetas piitsa oma tavalise kaika vastu. Buck keeldus liigutamast ka raskemate hoopide 
rahe all, mis nüüd ta turjale langes. Nagu ta rakendikaaslastel, oleks temalgi veel 
jätkunud raasuke jõudu ennast jalule ajada, kuid ta oli tulnud teistsugusele otsusele ega 
kavatsenudki tõusta. Tal oli ebamäärane tunne, et neid ootab ees hukatus. See tunne oli 


teda rõhunud juba siis, kui ta kelku kaldale tiris, ja ei olnud temast enam lahkunud. 
Rühkinud kogu päeva mööda õhukest ja rabedat jääd, paistis talle, et õnnetus varitseb 
väga ligidal, otse sealsamas jääl, kuhu peremees püüdis teda ajada. Ta keeldus liikumast. 
Ta oli nii palju kannatanud ja omadega nii läbi, et hoobid ei teinud talle enam kuigi palju 
valu. Hoopide sadu jätkus, elusäde lõi temas hubisema ja tuhmus taas. See sädemeke oli 
peaaegu juba kustunud. Buck tundis kummalist tuimust. Otsekui suure kauguse tagant 
tajus ta, et teda peksti. Viimanegi valu-aisting kadus hoopis. Ta ei tundnud enam midagi, 
ehkki kuulis ähmaselt, kuidas kaigas vastu ta keha lajatas. Kuid see ei olnud enam tema 
keha ja kõik toimus kuskil väga kaugel. 

Aga siis äkki, ilma hoiatamata, ebamäärase karjatusega, mis meenutas rohkem looma 
möirgamist, tormas John Thornton kaikaga lahmivale mehele kallale. Hai lendas 
tagurpidi eemale, nagu oleks ta langevale puule ette jäänud. Mercedes pistis kiljuma. 
Charles vaatas nukra pilguga pealt, pühkis oma vesiseid silmi, kuid püstitõusmiseks oli 
ta liiga kange. 

John Thornton seisis Bucki kohal ja püüdis enesevalitsust tagasi saada, sest 
raevukramp nööris ta kõri ja võttis tal sõnad suust. 

«Kui sa seda koera veel korra peaksid lööma, tapan su maha,» suutis ta lõpuks 
lämbuval häälel öelda. 

«See on minu koer,» vastas Hai ennast püsti ajades ja verist suud pühkides. «Käi mu 
teelt eest, või ma teen su vagaseks. Lähen Dawsoni igal juhul.» 

Thornton seisis tema ja Bucki vahel ega ilmutanud vähimatki kavatsust kõrvale astuda. 
Hai tõmbas oma pika jahinoa välja. Mercedes kiljus, kriiskas, naeris, kaotas igasuguse 
enesekontrolli ning langes hüsteerikasse. Thornton kopsas kirvevarrega Hali 
sõrmenukkidele, nii et sellel nuga käest kukkus. Kui Hai püüdis seda üles võtta, kopsas 
Thornton uuesti. Siis ta kummardus, võttis ise noa maast ja rapsas kahe tõmbega Bucki 
trengid läbi. 

Hali sõjakus oli läinud. Pealegi olid ta käed ja isegi käsivarred õe all kinni, Buck aga 
oli juba sedavõrd hinge vaakumas, et temast ei oleks nagunii enam kelguvedajat olnud. 
Mõne minuti pärast hakkasid nad kalda äärest liikuma ja sõitsid jõge pidi alla. Buck 
kuulis neid minemas ja tõstis pea, et neile järele vaadata. Pike juhtis, Sol-leks oli otse 
kelgu ees, nende vahel vedasid Joe ja Teek. Koerad lonkasid ja vaarusid. Mercedes istus 
koorma otsas. Hai hoidis juhtritva ja Charles komberdas taga. 

Sellal kui Buck neid pilguga saatis, põlvitas Thornton tema kõrvale ja kompas 
karedate, kuid sõbralike kätega murtud luid otsida. Kui mees läbikatsumise lõpetas, leid- 
mata muud kui palju vermeid ja kohutava kõhnuse, oli kelk juba veerand miili eemale 
jõudnud. Koer ja mees jälgisid, kuidas see jääd mööda edasi roomas. Äkki nägid nad, 
kuidas kelgupära alla, just nagu vakku vajus ja juhtritv, mille külge Hai oli 
klammerdunud, otsapidi üles kerkis. Nende kõrvu kostis Mercedese karje. Nad nägid, 
kuidas Charles pöördus ja tagasi jooksma tahtis hakata, siis aga murdus kogu 
jäälahmakas lahti ning koerad ja inimesed kadusid vee alla. Haigutav auk oli kõik, mis 
veel näha jäi. Teel oli põhi alt läinud. John Thornton ja Buck vaatasid teineteisele otsa. 
«Sa vaene loom,» lausus John Thornton ja Buck lakkus ta kätt. 

VI peatükk ARMASTUSEST INIMESE VASTU 


Kui John Thormntonil eelmise aasta detsembris külm jalad ära võttis, olid kaaslased 
korraldanud talle mõnusa elamise ja jätnud ta maha paranema. Ise olid nad aga jõge pidi 
üles läinud, et parvetäis palke Dawsoni saatmiseks maha võtta. Sellal kui Thornton 
Bucki päästis, lonkas mees veel kergelt, kuid sooja ilma püsides kadus seegi viga. Ning 
kõik need pikad kevadpäevad jõekaldal lamades, voolavat vett vaadates, laisalt 
linnulaulu ja looduse suminat kuulates sai pikkamisi oma jõu tagasi ka Buck. 


Puhkus istub imehästi, kui ollakse katnud kolm tuhat miili, ja tuleb tunnistada, et sellal 
kui haavad paranesid, lihased paisusid ning liha luudele tagasi tuli, läks Buck päris 
laisaks. Ent eks laiselnud nad siin Dawsoni minevat parve oodates ju kõik: Buck, John 
Thornton, Skeet ja Nig. Skeet oli vaike emane iiri setter, kes kohe uue koeraga sõbrutse” 
a hakkas, ja et Buck oli peaaegu hinge heitmas, ei jätkunud tal jõudu teise 
lähenemiskatseid tagasi tõrjuda. Skeetil oli kalduvust tohterdamiseks, nagu seda mõnede 
koerte juures ette tuleb, ja nagu kassiema oma poegi peseb, nii lakkus ja puhastas tema 
Bucki haavu. Järjekindlalt igal hommikul, kui Buck oli lõpetanud hommikusöögi, asus 
Skeet endale võetud kohustusi täitma, kuni Buck harjus tema hoolitsusega ja hakkas teda 
ootama nagu Thorntonitki. Samavõrd sõbralik, ainult vähem pealetükkiv oli ka suur 
must Nig, pooleldi vere-, pooleldi ajukoer, lõpmata hea loomuga peni, kellel silmad alati 
naerukil. 

Bucki üllatuseks ei olnud need koerad talle armukadedad. Neilgi paistis olevat 
sedasama heldust ja südameheadust mida John Thorntonil. Kui Buck tugevamaks sai, 
meelitasid nad teda osa võtma igasugustest naljakatest mängudest, millest isegi Thornton 
ei suutnud ära ütelda, ning sel moel rübeles ja hullas Buck ennast terveks ja hakkas 
elama uut elu. Esimest korda valdas teda armastus, tõeline kirglik armastus. Seda ei 
olnud ta kogenud kohtunik Milleri juures päikesest suudeldud Santa Clara orus. 
Kohtuniku poegadega jahil käies ja muidu hulkudes oli ta neile olnud toimekaks 
kaasalööjaks, kohtuniku lapselastele oli ta olnud uhkeks järelevaatajaks, ja kohtuniku 
enesega sidus teda suursugune ning väärikas 

sõprus. Kuid selleks et äratada armastust, mis oli palavikuline ja põletavalt kuum, mis 
oli jumaldamine, mis oli hullus, selleks oli vaja John Thorntonit. 

See mees oli päästnud ta elu, mis tähendas ka juba midagi, kuid lisaks sellele oli ta 
eeskujulik peremees. Teised mehed hoolitsesid oma koerte heaolu eest lihtsalt 
kohusetundest ja kasusaamise eesmärgil; tema hoolitses enda omade eest, nagu oleksid 
nad ta lihased lapsed, sest teisiti ta ei võinud. Ja ta ei piirdunud sellega. Mitte kunagi ei 
unustanud ta lausumata sõbralikku tervitust või ergutussõna ega pannud paljuks istuda 
koerte juurde, et nendega pikka juttu ajada, ja see lobisemine — nagu ta ise seda nimetas 
— pakkus talle enesele niisama palju lõbu kui loomadele. Tal oli kombeks sasida Bucki 
pea rohmakalt käte vahele, toetada siis enda pea koera omale ja õõtsutada Bucki edasi- 
tagasi, seejuures igasugu sõimusõnu pomisedes, mis kõlasid koera kõrvus kui hellitused. 
Buck ei teadnud suuremat rõõmu kui see .<arm kaisutus ja vandesõnade pomin, ning iga 
õõtsutuse puhul tundus talle, et ta süda kohe rinnast välja hüppab — nii suur oli ta 
joovastus. Kui ta siis vabaks lasti ja ta jalule kargas, suu naerul, silmad kõnekil, kõris 
värelemas hääleks saamata hääl, ning niimoodi liikumatult paigale tardus, hüüatas John 
Thornton hardalt: «Jumal küll — üksnes rääkida sa ei suuda!» 

Ka Buckil oli oma armastuse väljendamiseks veider võte, millega ta teisele peaaegu 
valu tegi. Sageli haaras ta Thorntoni käe suhu ja surus lõuad nii ägedasti kokku, et mehe 
käsi mõnd aega ta hamba j algi kandis. Ja nii nagu Buck mõistis, et vandesõnad 
väljendasid armastust, nii oskas ka inimene seda teeseldud hammustust hellituseks 
pidada. 

Kuid suuremalt osalt väljendus Bucki armastus siiski jumaldamises. Kuigi ta muutus 
õnnest pööraseks, kui Thornton teda puudutas või temaga kõneles, ei otsinud ta ise neid 
poolehoiumärke. Mitte nii nagu Skeet, kel oli kombeks pista koon Thorntoni pihku ja 
müksida seda seni, kuni teda silitati, või Nig, kes astus lihtsalt ligi ja pani oma suure pea 
Thorntoni põlvele, — ei, Buck oli rahul sellega, et tohtis isandat eemalt jumaldada. Tun- 
dide kaupa võis ta Thortoni jalge ees lamada, erksalt ja innukalt talle näkku vahtida, seda 
uurida, jälgida pingsaima huviga iga põgusatki muutust, ilme varjundit või 

vaheldumist. Teinekord jälle lamas ta kaugemal ning jälgis pilguga küljelt või 
tagantpoolt mehe siluetti ja juhuslikke liigutusi. Side looma ja inimese vahel oli nii 
tugev, et sageli pööras John Thornton Bucki pilgu mõjul pead ja vastas sõnatult koera 
pilgule, ning tema silmist säras ta hing, nagu säras hing ka Bucki silmist. 

Veel pikka aega pärast pääsemist ei meeldinud Buckile, kui Thornton ta silmapiirilt 
kadus. Sellest hetkest alates, kui mees telgist lahkus, käis Buck ta kannul nagu vari, kuni 
jälle telgi juurde tagasi tuldi. Peremeeste pidev vaheldumine sellest peale, kui ta 
põhjamaale jõudis, oli kujundanud koeras kartuse, et ükski isand ei saa olla igavene. Ta 
oli hirmul, et ka Thornton kaob tema elust, nagu olid kadunud Perrault ja Francois ja 
segavereline šotlane. See kartus jälitas teda isegi öösel unenägudes. Säherdustel 
puhkudel raputas ta endalt une ja hiilis öises jaheduses telgiava juurde, kus ta siis seisis 
ja kuulatas, kuidas ta isand hingab. 

Kuid hoolimata sellest suurest armastusest John Thorntoni vastu, millel võinuks olla 
mahendav, tsivili-seeriv mõju, püsis temas ikkagi tugevana tung ürglooduse poole, mille 
põhjamaa temas oli äratanud. Teda iseloomustas küll truudus ja kiindumus — tule ääres 
ja katuse all sündinud omadused, kuid temas elas edasi ta metsikus ja salakavalus. Ta oli 
pigem metsloom, tulnud metsast, et istuda John Thorntoni tule ääres, kui sulnilt 
lõunamaalt pärit peni, kes kannab enesel tsiviliseeritud sugupõlvede pitserit. Et ta seda 
meest nii väga armastas, ei suutnud ta tema tagant varastada, kuid iga teise laagri ja iga 
teise mehe puhul ei kõhelnud ta hetkegi, ning tänu tema suurele osavusele ei tabatud 
teda iial. 

Bucki koon ja keha olid kaetud paljude koerte hamba-jälgedega ning ta võitles 
metsikumalt kui kunagi varem ja palju nutikamalt. Skeet ja Nig olid kisklemiseks liiga 
heasüdamlikud, pealegi kuulusid nad John Thorntonile; kuid iga võõras koer, ükspuha 
mis tõugu või kui vapper ta ka ei olnud, pidi kohe tunnistama Bucki üleolekut, või siis 
leidis ennast elu ja surma peale võitlemas hirmuäratava vastasega. Ja Buck oli 
halastamatu. Ta oli kaika ja kihvade seadust hästi tundma õppinud ning ei jätnud nüüd 
kunagi soodsat juhust kasutamata ega tõmbunud tagasi vaenlase eest, kelle ta 
surmaheitlusele oli kutsunud. Ta oli õppinud Spitzilt ja parimatelt võitlejatelt 

60 

politsei- ning postikoerte seas ja teadis, et keskteed ei ole. Ta pidi kas ise võitma või 
võideti teda ennast, ja halastust üles näidata oleks olnud nõrkus. Ürgses elus halastust ei 
olnud. Seda peeti vääralt lihtsaks hirmuks ja selline vääritimõistmine tõi endaga kaasa 
surma. Tapa või lase ennast tappa, söö ise või lase ennast süüa — säherdune oli seadus, 
ja Buck kuulas seda aegade hämarusest pärinevat käsku. 

Ta oli vanem kui päevad, mida ta oli näinud, ja hingetõmbed, mida teinud. Ta ühendas 
minevikku olevikuga, igavik tema taga voogas temast läbi võimsas rütmis ja ta allus 
sellele niisama loomulikult nagu meretõus ja aastaajad. Ta istus John Thorntoni lõkke 
ääres — laiarinna-line, valgete kihvade ja pika karvaga koer, kuid tema taga seisid 
paljude teiste koerte varjud, poolhundid ja päris-hundid, kes teda üha tungivalt õhutasid, 
kes maitsesid liha, mida ta sõi, janunesid vee järele, mida ta jõi, nuus-kisid koos temaga 
tuult, kuulatasid koos temaga ja seletasid talle metsade metsiku elu hääli, muutsid ta 
meeleolusid ja juhtisid tegusid, heitsid koos temaga magama, kui ta maha heitis, nägid 
koos temaga und ning tulid ise ta unenägudesse. 

Nende varjude viibe oli nii nõudlik, et inimsugu ja inimsoo nõudmised Buckist iga 
päevaga kaugemale jäid. Sügavast laanest kostis üks kutse, ja alati, kui ta seda sala- 
päraselt erutavat ning lummavat kutset kuulis, tundis ta, et peab tulele ja sõtkutud 
maapinnale lõkke ümber selja pöörama ning sööstma metsa, ikka edasi ja edasi, tead- 
mata, kuhu ja milleks; ning ta ei küsinudki, kuhu ja milleks, sest kutse sügavast 
metsapõuest kõlas nii käskivalt. Ent niipea kui ta jõudis pehmele tallamata maale ja 
rohelise metsa varju, kiskus armastus John Thomntoni vastu ta tule juurde tagasi. 


Ainult Thornton hoidis Bucki tagasi. Kogu ülejäänud inimsugu ei läinud koerale 
korda. Juhuslikud teelised võisid teda kiita ja silitada, kuid ta jäi selle kõige vastu kül- 
maks, liiga pealetükkiva inimese puhul tõusis aga lihtsalt üles ja kõndis minema. Kui 
Thorntoni kaaslased Hans ja Pete kauaoodatud parvega lõpuks kohale jõudsid, ei teinud 
Buck neist väljagi, kuni mõistis, et tegemist on Thorntoni lähedaste sõpradega. 
Sealtpeale sallis ta neid kuidagi passiivselt ja võttis nende sõpruseavaldusi vastu 
niisuguse moega, nagu osutaks sellega neile teene. Need mehed 

olid oma hingeavaruse poolest samasugused nagu Thorn-ton, elasid samasugust 
looduslähedast elu, mõtlesid lihtsalt ja haarasid asju selge pilguga. Ning enne kui nad 
parvega Dawsoni saeveski juurde jõudsid, mõistsid nad Bucki ja tema kombeid ega 
taotlenudki temaga sellist usalduslikku vahekorda, nagu neil oli Skeeti ja Nigiga. 

Kuid Thomtoni vastu paistis Bucki armastus üha kasvavat. Suvisel rännakul võis 
meeste seast üksnes tema kompsu Buckile selga siduda. Mitte miski polnud Buckile liiga 
raske, kui Thornton seda nõudis. Ühel heal päeval — palkide müügist saadud summa 
eest olid mehed muretsenud toiduaineid ning lahkunud Dawsonist Tanana ülemjooksu 
suunas — istusid nad koos koertega ülal kaldajär-sakul, mis langes kolmesaja jala 
kõrguselt püstloodis alla paljale kivipõhjale. John Thornton istus üsna veere ligidal, 
Buck ta õla kõrval. Meest haaras meeletu mõte ning ta palus Hansu ja Pete'i tähele 
panna, kuidas ta ühe katse teeb. 

«Hüppa, Buck!» käskis ta koera ja näitas käega kuristiku poole. Järgmisel hetkel 
maadles ta Buckiga otse kuristiku serval ning alles Hans ja Pete suutsid nad mõlemad 
hädaohust eemale tirida. 

«Jube,» ütles Pete, kui. kõik oli möödas ja nad kõnevõime tagasi said. 

Thornton raputas pead. «Ei, see on suurepärane, aga ka kohutav. Teate, mõnikord ajab 
ta mulle hirmu peale.» 

«Ei taha ma selle mehe nahas olla, kes sinu vastu kätt peaks tõstma, kui tema on 
lähedal,» kuulutas Pete peaga Bucki poole näidates. 

«Jumala eest,» kinnitas Hans omalt poolt, «mina kah mitte.» 

Veel enne kui aasta lõpule jõudis, läksid Pete'i kartused Circle'i linnas täide. Must 
Burton, õel ja kuritahtlik mees, noris baaris ühe uustulnukaga tüli ning Thornton astus 
head soovides vahele. Buck lamas, nagu tal kombeks, nurgas maas, pea käppadel, ja 
jälgis oma isanda iga liigutust. Ilma hoiatamata virutas Burton rahusobitajale rusikaga. 
Thornton paisati hooga eemale ja jäi jalule ainult seetõttu, et suutis letiservast kinni 
kahmata. 

Pealtvaatajad kuulsid häälitsust, mis ei olnud ei hauga-tus ega lorin, vaid sarnanes 
kõige rohkem möirgega, ja nägid, kuidas Buck põrandalt õhku, Burtoni kõri suunas 
sööstis. Mees päästis oma elu sellega, et käe vaistlikult 

näo ette tõstis, kuid prantsatas ikkagi tagurpidi põrandale, Buck peal. Buck laskis 
hambad käsivarre lihast lahti ja ründas uuesti kõri. Seekord suutis mees end ainult osali- 
selt kaitsta ja kõri kisti tal lõhki. Siis tormas rahvas vahele ja Buck kihutati minema. Ent 
sellal kui arst verejooksu sulges, hiilis peni metsikult lõrisedes kõrtsi ümber ja püüdis 
meeste vahelt sisse tungida, ning ainult vaenulike kaigaste rivi sundis teda taganema. 
Sealsamas kokkukutsutud «kaevurite kohus» tuli otsusele, et koeral oli kallaletungiks 
küllalt põhjust, ja ta mõisteti õigeks. Tollest päevast alates sai Buck kuulsaks ja ta nimi 
tuntuks igas laagris Alaskas. 

Hiljem, sama aasta sügisel, päästis ta John Thorntoni elu hoopis teisel viisil. Kolm 
kompanjoni laskusid Neljakümne Miili jõel pika kitsa paadiga läbi raske kärestiku-rikka 
lõigu. Hans ja Pete liikusid kallast pidi ühe puu juurest teise juurde ning hoidsid paati 
peenikese kanepiköie abil tagasi, Thornton aga oli paadis, aitas seda ridvaga allavett ja 


hõikas kaldale juhatusi. Murelikult ja rahutult käis Buck paadiga kõrvu, pilk 
ärapöördumatult isandal. 

Ühes eriti halvas kohas, kus veega vaevalt kaetud kaljurahnud kaugele jõkke ulatusid, 
andis Hans nööri järele, ja kui Thornton paati ridvaga vooluvette tõukas, jooksis ta 
kallast mööda edasi, nööriots peos, et sõiduriista hoogu peatada, kui see kaljudest mööda 
on saanud. Paat möö-duski kaljudest ja lendas allavett nii kiiresti nagu vesi veskirattale. 
Hans pidurdas paati nööri abil, ent tegi seda liiga äkitselt. Paat paiskus ümber ja jooksis, 
põhi püsti, kaldale. Thornton aga lendas lihtsalt vette ja vool viis teda alla kärestiku 
kõige hullema osa poole, kohutavasse veemöllu, kus ükski ujuja poleks hinge jäänud. 

Buck hüppas otsekohe jõkke ja jõudis kolmesaja jardi kaugusel metsikute veepööriste 
keskel summiva Thornto-nini. Kui koer tundis, et mees tal sabast kinni haaras, pöördus 
ta ringi ja hakkas kõige oma vägilasejõuga kalda poole ujuma. Kuid kaldale lähenesid 
nad aeglaselt, allavett aga liikusid imekiiresti. Eestpoolt kostis kurjakuulutavat mürinat 
— sealt, kus metsik vool veel metsikumaks muutus ning lõpuks jugadeks ja piiskadeks 
peksti vastu kaljuhambaid, mis veest välja ulatusid nagu päratu kammi piid. Veeneel oli 
viimase järsu languse ees kohutav ja Thornton teadis, et kaldale pääsemine on võimatu. 
Ta kisti raevukalt üle ühe kalju, muljuti üle teise ja põrkas hirmsa 


k 

jõuga vastu kolmandat. Seal laskis ta Bueki lahti, kahmas mõlema käega kalju libedast 
tipust ja hüüdis üle mässava vee mürina: 

«Mine, Buck! Mine!» 

Buck ei suutnud voolule vastu panna ja teda kanti pärivett edasi, ta rabeles mis jaksas, 
kuid tagasi ujuda oli võimatu. Kui ta kuulis Thorntonit käsku kordavat, upitas ta ennast 
poolenisti veest välja, sirutas pea kõrgele nagu hüvastijätuks ning pöördus siis kuulekalt 
kalda suunas. Ta ujus võimsalt, ja just selles kohas, kus ujumine võimatuks muutus ning 
hukatus algas, tirisid Pete ja Hans ta kaldale. 

Mehed teadsid, et niisuguses tugevas voolus suudab inimene libeda kalju külge 
klammerduda ainult mõneks minutiks, ja nad jooksid nii kiiresti kui suutsid kallast pidi 
tükk maad Thomtonist ülespoole. Nööri, millega nad olid paati pidurdanud, sidusid nad 
ümber Bucki kaela ja õlgade, pidades silmas, et see teda pooma ega ujumisel takistama 


ei hakkaks, ning lasksid koera vette. Buck hakkas vahvasti ujuma, kuid mitte kõige 
otsemat teed jõe keskele. Oma viga märkas ta liiga hilja, kui jõudis Thorn-toni kohale ja 
vool ta vaevalt viie-kuue tõmbe kauguselt mehest mööda kandis. 

Hans sikutas sedamaid nöörist, nagu oleks Buck paat. Nöör kiskus koera ümber kokku, 
nii et loom vee alla vajus, ja vee alla ta jäigi, seni kui ta vastu kallast põrkas ja veest 
välja tõmmati. Buck oli peaaegu uppunud, kuid Hans ja Pete viskusid talle peale ning 
ajasid talle hinge sisse ja vee temast välja. Koer tõusis vaarudes jalule ja langes uuesti 
maha. Kaldale kandus nõrgalt Thorntoni hääle kaja, ja kuigi mehed ühestki sõnast aru ei 
saanud, mõistsid nad, et teisel on viimane häda käes. Buckile mõjus isanda hääl otsekui 
elekrilöök. Ta hüppas püsti ja jooksis enne mehi kallast mööda kohale, kust ta ennist 
vette oli läinud. 

Jälle kinnitati nöör koerale ümber ja lasti ta vette, jälle hakkas Buck ujuma ning nüüd 
otsejoones ristivoolu. Üks kord oli ta juba valearvestuse teinud, teist korda ei tohtinud 
enam eksida. Hans andis nööri järele, aga ei lasknud liiga lõdvaks, ja Pete pidas hoolt, et 
see keerdu ei läheks. Buck ujus edasi, kuni oli ühel joonel Thorntoniga, siis pöördus, ja 
vool kandis ta kiirrongi kiirusega mehe poole. Thornton nägi koera tulemas, ja kui Buck 
kogu voolu 

jõuga nagu rammimispalk tema vastu paiskus, küünita? ta päästja suunas ning kahmas 
mõlema käega koera karvasest kaelast. Hans keeras nööri ümber puutüve ja Buck ning 
Thornton kisti vee alla. Poollämbunult-pooiuppunult, kord üks peal, kord teine, lohistati 
nad mööda kivist jõepõhja, üle teravate rahnude ja kaljunukkide hulk maad allpool 
lõpuks kaldale. 

Thornton tuli meelemärkusele, lamades kõhuli ajupuu-rondil, mille peal Hans ja Pete 
teda ägedasti edasi-tagasi õõtsutasid. Tema esimene pilk oli määratud Buckile, kelle 
lõdva ja ilmselt elutu keha juures Nig end ulguma sättis. Skeet aga lakkus lamaja märga 
koonu ja suletud silmi. Thornton oli ise verine ja rängalt muljuda saanud, aga niipea kui 
koer teadvusele toodi, katsus ta tema keha hoolikalt läbi ning avastas kolm murdunud 
roiet. 

«Selge,» teatas ta, «laagrisse jääme siiasamasse.» 

Ja nad olidki paigal, seni kui Bucki roided kinni kasvasid ja ta jälle edasi võis liikuda. 

Sama aasta talvel Dawsonis sooritas Buck veel ühe vägiteo, mis polnud vahest küll nii 
kangelaslik, kuid tõstis siiski ta kuulsust Alaska tootemisambal veel mitme pügala võrra 
kõrgemale. Too vägitegu valmistas eriti head meelt kolmele sõbrale, sest see andis 
võimaluse osta vajalikku varustust ja asuda ammu ihaldatud rännakule puutumata 
idapiirkondadesse, kuhu kullakaevajad ei olnud veel jõudnud. Asi sai alguse 
jutuajamisest «Eldorado» trahteris, kus mehed oma koertega hooplesid. Bucki rekord ei 
andnud neile rahu, nad hakkasid selle kallal norima ja Thornton oli sunnitud koera 
kaitseks välja astuma. Poole tunni pärast väitis üks mees, et tema koer suudab paigast 
nihutada kelgu, millel on viiesaja naela raskune koorem ', ja sellega minema sõita, teine 
kiitles, et tema koer veab vähemalt kuussada naela 2, kolmas hindas oma peni veojõudu 
seitsmesajale naelale 3. 

«Häh!» põlastas Thornton. «Buck võib paigast nihutadt tuhat naela 4.» 

«Nihutab tuhat naela paigast? Ja veab sada jardi edasi? nõudis Matthewson, 
«kullaaugu kuningas», kes oli hoobel nud seitsmesajaga. 

«Nihutab tuhat naela paigast ja veab sada jardi edasi, vastas Thornton külmalt. 

«Hüva,» lausus Matthewson pikkamisi ja rõhukalt, ni 


12 3 4 Vastavalt umbes 227, 272, 318 ja 454 kg. 

et kõik võisid kuulda, «vean tuhande dollari peale kihla, et ta seda ei suuda. Siin nad 
on.» Seda öeldes viskas ta suitsuvorstisuuruse kullakoti letile. 


Keegi ei kõnelnud. Thorntoni kelkiv väljakutse — kui seda võis väljakutseks pidada 
—oli vastu võetud. Thornton tundis, kuidas tal kuum veri näkku tulvas. Läbematu keel 
oli talle vembu mänginud. Ta ei teadnud, kas Buck suudab vedada tuhandet naela. 
Ligemale pool tonni! Koorma koletu kaal kohutas teda. Tal oli suur usk Bucki jõusse ja 
ta oli sageli mõelnud, et Buck on suuteline säherdust koormat vedama, kuid kunagi 
polnud ta arvestanud võimalust, et peab seda tõestama meestehulgale, kes seisis praegu 
sõnatus ootuses, silmi temalt pööramata. Peale selle ei olnud tal tuhandet dollarit; ka ei 
olnud seda Hansul ega Pete'il. 

«Mul seisab just väljas kelk, millel on kakskümmend viiekümnenaelast jahukotti,» 
jätkas Matthewson julma järjekindlusega, «nii et selle taha asi seisma ei jää.» 

Thornton ei vastanud. Ta ei teadnud, mida öelda. Ta äraolev pilk libises näolt näole 
nagu inimesel, kes on kaotanud mõtlemisvõime ning otsib mingit pidepunkti, et seda 
tagasi saada. Thorntoni pilk jäi pidama «mammutkunin-gas» Jim OBrienil, kunagisel 
kaaslasel. Vana sõbra nägemine oli nagu märguandeks ning ilmselt õhutas Thorn-tonit 
tegema seda, mida ta muidu uneski poleks söandanud. 

«Saad sa mulle laenata tuhat dollarit?» küsis ta peaaegu sosinal. 

«Muidugi,» vastas O'Brien ning viskas pungil täis koti-kese mütsti Matthewsoni oma 
kõrvale. «Kuigi ma suurt ei usu, John, et peni sellega hakkama saab.» 

«Eldorado» külalised valgusid tänavale katset pealt vaatama. Lauad jäid tühjaks, 
kaardijagajad ja pangapida-jadki tulid välja, et näha, millega kihlvedu lõpeb, ja ka 
isekeskis käed lüüa. Kelgu ümber, parajal kaugusel, tungles sõõris mitusada 
karusnahkseis kasukais ja käpikuis loeest. Matthewsoni kelk, millel koormaks tuhat 
naela jahu, oli juba paar tundi paigal seisnud ning tugeva pakasega (kuuskümmend 
kraadi alla nulli °) olid jalased tihkeks tambitud lume külge kõvasti kinni külmunud. 
Mehed sõlmisid kihlvedusid kaks ühe vastu, et Buck ei suuda koormat kohalt liigutada. 
Tõusis vaidlus, kuidas tõlgitseda väl- 

jendust «paigast nihutada». O'Brien väitis, et Thorntonil olevat õigus kelgujalased lahti 
lüüa, nii et Buckil oleks tulnud kelk tõepoolest ainult liikuma tõmmata. Matthew-son 
omakorda kinnitas, väljend tähendavat seda, et koeral enesel tuleb ka jalased lume 
jäätunud haardest lahti murda. Enamik mehi, kes olid kihlveo sõlmimise juures olnud, 
otsustasid asja Matthewsoni kasuks, ja juba tõusid summad kolm ühe vastu Bucki 
kahjuks. 

Niisugust pakkumist ei võtnud keegi vastu. Mitte üks hing ei uskunud, et koer sellise 
vägitükiga hakkama saab. Thorntonil oli süda kahtlusest raske olnud, kui teda ahvatleti 
kihla vedama, nüüd aga, kui ta vaatas konkreetset fakti, kelku ennast, millel tavaline 
kümnest koerast koosnev rakend ees, tundus ülesanne veelgi võimatum. 

Matthewson võidutses. 

«Kolm ühe vastu!» kuulutas ta. «Selle arvestusega panen veel ühe tuhande juurde, 
Thornton. Mis te selle peale kostate?» 

Thormntoni kahtlus oli näost näha, kuid ta võitlusind oli ärganud — võitlusind, mis ei 
pane võiduväljavaateid mikski, mis ei tunnista võimatut ja mis on kurt kõigele peale 
lahingukära. Ta kutsus Hansu ja Pete'i enda juurde. Nende kaukad olid kõhnad ja kolme 
peale suutsid sõbrad kokku kraapida ainult kakssada dollarit. Majanduslikus 
mõõnaseisus oli see kogu nende varandus, ent ikkagi panid nad selle kõhklemata 
Matthewsoni kuuesaja kõrvale. 

Kümnekoeraline rakend võeti kelgu eest lahti ja Buck oma trengidega pandi asemele. 
Ka teda oli nakatanud ärevus ja ta tundis, et peab mingil viisil John Thomntonile suure 
teene osutama. Koera tore väljanägemine kutsus esile imetlusümina. Buck oli 
suurepärases vormis, tal polnud ühtegi untsi ülearust liha, ja need sada viiskümmend 
naela, mis ta kaalus, olid sada viiskümmend naela visadust ning tarmu. Ta kohev 


kasukas läikis kui siid. Isegi praegu, puhkeasendis, oli ta turi pooleldi turris ja näis iga 
liigutusega kerkivat, otsekui oleks viimane kui karv ta seljas jõuküllusest omaette elama 
ja liikuma hakanud. Lai rind ja rasked esijalad olid ainult kooskõlas muu kehaga, kus 
naha all paistsid võimsad lihasemügarad. Mehed katsusid ta muskleid ja kuulutasid, et 
need on kõvad kui raud, ning panused langesid kahele ühe vastu. 

«Jessake, söör! Jessake, söör!» kogeles üks kõige uuema dünastia liige, üks 
Kuradikalda «kuningatest». «Pakun 

teile tema eest kaheksasada, söör; enne katset, söör! Kaheksasada tema eest, nagu ta 
seal seisab.» Thornton raputas pead ja astus Bucki kõrvale. «Peate temast kaugemale 
seisma,» protesteeris Matthewson. «Aus mäng — plats olgu puhas.» 

Meestehulk jäi vait; oli kuulda ainult mängijate hääli, kes pakkusid asjatult kihlvedu 
kaks ühe vastu. Kõik pidasid Bucki küll võrratuks loomaks, kuid kakskümmend 
viiekümnenaelast jahukotti oli nende silmis liiga suur laadung ja nad ei riskinud oma 
kukrusuud paotada. 

Thornton põlvitas Bucki kõrvale. Ta võttis koera pea pihkude vahele ja surus oma põse 
tema põse vastu. Ta ei õõtsutanud Bucki, nagu tal tavaliselt mängides kombeks, ega 
pomisenud mahedalt õrnu vandesõnu, vaid lihtsalt sosistas loomale kõrva. «Kui sa mind 
armastad, Buck. Kui sa mind armastad!» oli see, mis ta sosistas. Buck vingus allasurutud 
innust. 

Rahvajõuk jälgis neid uudishimuga. Asi läks õige salapäraseks. See paistis olevat 
justkui mingi nõidumine. Kui Thornton püsti tõusis, haaras Buck ta käpiku oma lõugade 
vahele, surus hambad kõvasti vastamisi ning laskis siis käe pikkamisi ja vastumeelselt 
vabaks. See oli vastus, mitte sõnade, vaid armastuse keeles. Thornton astus tükike maad 
tahapoole. 

«Noh, Buck,» ütles ta ainult. 

Buck tõmbas veorihmad pingule ja laskis need siis mõne tolli võrra tagasi. Nii oli ta 
õppinud. 

«Kalla!» kaikus Thorntoni hääl pinevas vaikuses. 

Buck pööras paremale ja ajas end sööstuga sirgu, nii et trengid pingule tõmbusid, ning 
rakendas oma sada viiskümmend naela ühe ropsuga tööle. Koorem võbises ning kelgu j 
alaste alt kostis kõva riginat. 

«Keera!» käsutas Thornton. 

Buck kordas manöövrit, seekord vasakule. Riginast sai raksumine, kelk pöördus ja 
jalased libisesid kriiksudes paari tolli võrra küljele. Kelk oli lahti murtud. Mehed hoidsid 
erutusest hinge kinni, ise suures põnevuses seda märkamata. 

«Ja — nõõh!» 

Thorntoni käsklus raksatas kui püstolipauk. Buck viskus ettepoole ja tõmbas trengid 
naginal pingule. Kogu ta keha oli koondunud kohutavaks pingutuseks, lihased väänlesid 
ja mügardusid siidise kasuka all kui elusolendid. 

Looma lai rind puudutas peaaegu lund, ta ettesirutatud pea oli madalal maas, jalad aga 
siblisid meeleheitlikult ja küüned kriipisid kõvaks tambitud lumme kõrvutisi vagusid. 
Kelk kõikus ja värises, nihkus juba peaaegu paigast. Bucki jalg libastus ja keegi meestest 
oigas valjusti. Siis hakkas kelk just nagu tillukeste jõnksude kaupa edasi liikuma ning 
päris seisma ta enam ei jäänudki. Pool tolli... toll. . . kaks tolli. . . Jõnksatused jäid 
märgatavalt väiksemaks ja kadusid hoopis, kelk sai hoo sisse ning libises ühtlaselt edasi. 

Mehed ahmisid õhku ja hakkasid jälle korrapäraselt hingama, märkamata, et olid 
vahepeal hinge kinni hoidnud. Thornton jooksis kelgu taga ja ergutas Bucki lühikeste 
reibaste hõigetega. Maa oli ära mõõdetud, ja kui koer lähenes puuriidale, mis tähistas 
saja jardi lõppu, tõusis kiiduhüüete kõma, mis paisus lausa tormiks, kui kelk riidast 
möödas oli ja loom käskluse peale seisma jäi. Kõik olid justkui arust ära, isegi 


Matthewson. Mütsid ja labakud lendasid õhku. Mehed surusid käsi, ükskõik kes kellel, 
ja ülekeeva rõõmu avaldused sulasid seosetuks lärmiks. 

Thornton aga laskus Bucki kõrvale põlvili. Pea vastu pead, õõtsutas ta teda edasi- 
tagasi, ja ligirutanud kuulsid teda Bucki kiruvat. Mees kirus koera kaua ja kuumalt, 
õrnalt ja armastusega. 

«Jessake, söör! Jessake, söör!» pobises Kuradikalda «kuningas». «Annan teile tema 
eest tuhat, söör, terve tuhande, söör... tuhat kakssada, kuulete!» 

Thornton tõusis püsti. Ta silmad olid märjad. Pisarad voolasid varjamata mööda põski. 

«Ei, söör,» lausus ta Kuradikalda «kuningale». «Ei, söör. Võite põrgu sõita, söör. See 
on kõik, mis ma teile võin vastata.» 

Buck haaras Thorntoni käe hammaste vahele. Thornton õõtsutas teda edasi-tagasi. Just 
nagu kokkuräägitult tõmbusid pealtvaatajad aupaklikku kaugusse ega söandanud enam 
neid kahte segada. 

VII peatükk KUTSE 


Kui Buck John Thorntonile viie minutiga tuhat kuussada dollarit teenis, võimaldas ta 
sellega oma peremehel tasuda mõned võlad ning rännata koos kaaslastega itta muinas- 
jutulist unustatud kullakaevandust otsima, millest jutustav legend oli niisama vana kui 
maa enda ajalugu. Paljud olid seda otsinud, vähesed kätte leidnud, ning üsna mitmed ei 
olnud otsimisretkelt üldse tagasi tulnud. Unustatud kaevandust ümbritses salapärasus ja 
terve hulk tragöödiaid. Keegi ei teadnud, kes oli esmaavastaja. Tolle meheni ei ulatunud 
tagasi ka kõige vanemad pärimused. Algusest peale olevat seal vana hütilobudik seisnud. 
Surivoodil olid mehed vandunud, et on olemas nii hurtsik kui ka kaevandus, mille 
asupaika hütt tähistavat, ning kinnitanud oma tunnistust kullakamakatega, mis ületanud 
suuruselt kõik mujalt põhjamaalt leitud tükid. 

Kuid elavate seas ei olnud ühtegi, kes sellest varakambrist saaki oleks saanud, ja 
surnud olid surnud. Sellepärast võtsid John Thornton ja Pete ning Hans koos Bucki ja 
veel kuue koeraga jalge alla tundmatu tee itta, et jõuda sinna, kus hulka niisama tublisid 
mehi ja koeri oli tabanud ebaõnn. Nad sõitsid seitsekümmend miili Yukonit pidi üles, 
keerasid vasakule Stewarti jõele, möödusid Mayost ja McOuestionist ning läksid ikka 
edasi, kuni Stewart muutus kitsukeseks ojaks, mis lookles mandri selgroogu tähistavate 
mäetippude vahel. 

John Thornton ei nõudnud palju ei inimestelt ega looduselt. Ürgmaad ta ei kartnud. 
Peotäis soola ja püss kaasas, võis ta minna sügavasse laande ning elada, kus iganes 
meeldis, ja nii kaua kui süda soovis. Tal ei olnud ruttu, nagu ei ole ruttu indiaanlastel, ja 
ta püüdis endale lõunasöögi päevateekonna jooksul; kui see tal aga korda ei läinud, nagu 
vahel indiaanlastelgi, rändas ta edasi kindlas teadmises, et varem või hiljem ta ikka oma 
kõhutäiele satub. Nii oli sellel suurel rännakul itta peatoiduseks värske liha, koormaks 
kelgul peamiselt laskemoon ja tööriistad, ning tegevuskava tehtud piiramata aja peale. 

Selline küttimine, kalastamine ja sihitu hulkumine mööda võõraid paiku valmistas 
Buckile ääretut rõõmu. Mõnikord rändasid nad nädalate kaupa päev päeva kõrval 

pidevalt edasi, siis olid jälle mitu nädalat järjest siin-seal laagris, kusjuures koerad 
logelesid niisama, mehed aga põletasid auke külmunud porri ja kruusa ning pesid tule 
paistel läbi lugematuid uhtmispannitäisi kaldapinnast. Vahel olid nad näljas, vahel päris 
priiskasid ja prassisid, olenevalt ulukite hulgast ja jahiõnnest. Saabus suvi ning koerad ja 
mehed kandsid pampe seljas, sõitsid parvedega üle siniste mägijärvede ning jalalt 
langetatud puude tüvedest tahutud sihvakate paatidega piki tundmatuid jõgesid üles või 
alla. 


Kuud tulid ja läksid, ning rändurid tiirutasid sinna-tänna mööda kaardile kandmata 
avarusi, kus ei elanud ühtegi inimest, aga kus neid siiski kord oli olnud, kui jutt 
unustatud hurtsikust tõele vastas. Nad ronisid suviste tuiskude käes üle veelahkmete, 
lõdisesid kesköise päikese all paljastel mäekülgedel metsapiiri ja igilume vahel, laskusid 
suvesoojadesse orgudesse, kus surus parvedena sääski ja kärbseid, ning korjasid 
jääliustike varjus maasikaid ja lilli, nii küpseid ja kirevaid, nagu oleksid nad pärit 
lõunamaalt. Sama aasta sügisel liikusid nad läbi kummalise järvedemaa, kurva ja vaikse, 
kus oli pesitsenud jahilinde, aga kus nüüd ei olnud enam mingit elu ega jälgegi sellest. 
Seal lõõtsusid ainult külmad tuuled, varjulisemates soppides tekkis juba jääd ning lained 
vir-dasid raskemeelselt vastu kõledaid kaldaid. 

Veel teisegi talve rändasid nad varem siinmail käinud meeste umbekasvanud jälgedes. 
Kord sattusid nad rajale, mida märkisid täkked laanepüüdel; see oli väga vana rada, ja 
unustatud hurtsik tundus olevat üsna ligidal. Kuid rada, millel ei olnud õiget algust, ei 
viinud mitte kuhugi ning jäi mõistatuseks, nagu jäi mõistatuseks ka inimene, kes selle oli 
märkinud, ja põhjus, miks ta seda oli teinud. Üks teine kord sattusid nad ajahambast 
puretud jahiosmi-kule, ning pehkinud tekiräbalate seast leidis John Thorn-ton pikaraudse 
tulelukuga püssi. Ta tundis selles ära Hudsoni Lahe Kompanii relva nendest aegadest, 
kui alles hakati loodesse rändama ja kui säherduse laskeriista eest tuli anda sellesama 
püssi kõrgune virn tihedasti kokkusurutud kopranabku. Aga see oli ka kõik — ei ühtegi 
muud märki mehest, kes kunagi ammu selle jahionni oli ehitanud ja püssi tekkide vahele 
peitnud. 

Taas tuli kevad, ja nende pikki rännakuid kroonis mitte unustatud hüti, vaid rikka 
madala uhtmaa leidmine avaras 

orus, kus kuld jäi uhtmispanni põhjale nagu kollane või. Edasi nad enam ei otsinud. 
Iga tööpäevaga teenisid nad tuhandeid dollareid puhta kullaliiva ja -kamakate näol, ning 
nad töötasid iga päev. Kuld pandi põdranahast kottidesse, igaühte viiskümmend naela, ja 
kotivirn kerkis kuuseokstest onni kõrval otsekui küttepuude riit. Mehed töötasid nagu 
vägilased, päevad lendasid päevade kannul nagu unenäos ja aardehunnik muudkui 
kasvas. 

Koertel ei tulnud midagi rohkemat teha kui vedada aeg-ajalt liha, mida Thornton 
tappis, ja Buck veetis pikki tunde tule ääres meeliskledes. Nüüd, kus ei olnud tarvis tööd 
teha, viirastus lühikeste jalgadega karvane mees talle sagedamini, ja tihtipeale kõmpis 
tulle vahtiv Buck tema kannul tolles teises maailmas, mida ta mäletas. 

Kõige iseloomulikum sellele teisele maailmale paistis olevat hirm. Jälgides toda 
karvast meest tule ääres kükakil magamas, pea põlvede vahel ja käed pea peal kõvasti 
koos, nägi Buck, et ta magas rahutult, võpatas sageli ja ärkas, piilus kartlikult pimedusse 
ning viskas rohkem puid lõkkesse. Kui nad kõndisid mere kaldal, kus karvane mees 
korjas karploomi ja neid kohe korjates sõi, uitasid ta silmad rahutult ringi, et avastada 
peidetud ohtu, ning jalad olid tal kogu aeg valmis tuulekiirul punuma pistma, kui ta 
midagi säärast oleks märganud. Käratult hiilisid nad läbi metsa, Buck karvase mehe 
kannul, ja nad mõlemad olid väga valvsad ning tähelepanelikud, mõlemal kõrvad kikkis 
ja sõõrmed võbelemas, sest too mees kuulis ja haistis niisama hästi kui Buck. Karvane 
mees võis hüpata puude otsa ning liikuda seal edasi niisama kiiresti kui mööda maad, 
viibutades ennast oksalt oksale, mille vahemaaks vahel kümmekond jalga; ühest oksast 
lahti lastes ja teisest kinni haarates ei kukkunud ta kordagi ega haaranud oksast mööda. 
Igatahes näis ta end puude otsas niisama koduselt tundvat kui maapinnal, ja Buckil oli 
meeles öid, mil ta oli valvanud puu all, mille otsas karvane mees okstest kõvasti kinni 
hoides magas. 

Lähedases seoses nägemusega karvasest mehest oli ka kutse, mis ikka metsapõuest 
kostis. Seda kutset kuuldes valdas koera suur rahutus ja kummalised ihad. See täitis teda 
ebamäärase magusa rõõmuga ja ta tajus pöörast igatsust ning tungi millegi järele, millele 


ta ei osanud nime anda. Mõnikord järgnes ta sellele kutsele metsa, otsis seda nagu mõnd 
käegakatsutavat asja, haukudes sealjuures 

õrnalt või väljakutsuvalt, nagu tal tuju juhtus olema. Ta surus koonu jahedasse 
metsaalusesse samblasse või musta mulda, kust kasvas pikk rohi, ning norsatas rõõmust 
rammusa maa lõhnu tundes. Teinekord lümitas ta tundide kaupa justkui ennast varjates 
mahalangenud puude seene-tanud tüvede taga, silmad pärani ja kõrvad kikkis kõigele, 
mis ta ümber liikus ja häälitses. Võib-olla lootis ta niimoodi lamades seda kutset, mida ta 
ei mõistnud, ootamatult tabada. Kuid ta ei teadnud, mispärast ta seda kõike tegi. Ta 
lihtsalt pidi nii tegema ja ei arutlenud seejuures üldse. 

Teda haarasid vastupandamatud ajed. Ta võis lesida laagris, tukkuda sooja päikese 
käes, kui korraga kerkis ta pea, kõrvad läksid pinevalt kuulatades kikki ja ta hüppas püsti 
ning tormas minema, edasi, ikka edasi, tundide kaupa läbi metsavõlvide ja üle välude, 
kus kasvasid tumedad rohupuhmad. Ta armastas joosta mööda kuivanud oja-sänge, 
roomata metsa all ning jälgida salamahti lindude elu. Ta võis terve päeva lamada 
metsaaluses võsastikus ja vaadata, kuidas tedred uhkeldades edasi-tagasi marssisid ning 
tiibadega põristasid. Eriti meeldis talle aga joosta suveööde hämuses videvikus, kuulata 
unise metsa tasast üminat, lugeda märke ja hääli, nagu inimesed loevad raamatut, ning 
otsida seda salapärast midagi, mis teda kutsus — kutsus, kui ta oli ärkvel või magas, 
kutsus teda kogu aeg. 

Ühel ööl hüppas Buck võpatades unest, silmad põlemas, sõõrmed võbelemas, ning turi 
tõusis tal lainetades turri. Metsast kostis kutse (õigemini üks toon sellest, sest kutse 
koosnes paljudest toonidest), nii selge ja kindlakujuline nagu ei kunagi varem. See oli 
venitatud ulgumine, mis sarnanes ja ometi ei sarnanenud eskimokoera häälitsusega Buck 
tundis selle kohe ära, see tundus talle tuttav nagu ammu kuuldud hääl. Paari hüppega 
lahkus ta magavast laagrist ning kihutas vaikselt ja kiiresti läbi metsa. Ulgumisele 
lähenedes aeglustas ta sammu, igas liigutuses ettevaatus, kuni jõudis väikesele välule 
puude keskel ja nägi seal istumas suurt kõhna hunti, koon taeva poole püsti. 

Buck ei olnud vähimatki kära teinud, ometi lõpetas hunt ulgumise ning püüdis võõra 
ligiolekut aistida. Buck astus lagedale, harjumatu hoolega jalga jala ette tõstes, ise poo- 
leldi küürus, keha pingul, saba sirge ja jäik. Iga liigutusega väljendas ta ähvardust, aga 
pakkus ka ühtlasi sõp- 

rust. See oli relvastatud vaherahu, mis iseloomustab kiskjate kohtumist. Kuid hunt 
pistis teda nähes põgenema. Buck järgnes talle tormakate hüpetega, täis meeletut iha 
teist kätte saada. Kuivanud ojasängis, kus tuulemurd teed tõkestas, ajas ta hundi 
ummikusse. Hunt pöörles tagajalgadel nagu Joe ja üldse kõik nurkasurutud eskimo- 
koerad, lõrises, turritas turja ning laksutas loginal hambaid. 

Buck ei rünnanud, vaid tiirutas niisama hundi ümber ja tegi sõbralikke 
lähenemiskatseid. Hunt oli umbusklik, ta kartis Bucki, sest Buck oli temast kolm korda 
kogukam ja tema pea ulatus vaevalt Buoki õlani. Ta varitses sobivat juhust ja sööstis 
minema ning jaht algas uuesti. Ikka ja jälle suruti ta nurka ning piiramine kordus. Hunt 
oli viletsas seisukorras, muidu ei oleks Buck talle nii kergesti järele jõudnud. Ta jooksis 
seni, kuni Bucki pea ta külje kõrvale jõudis, siis pöördus kaitsesse, et esimesel võima- 
lusel jälle minema lipata. 

Lõpuks kroonis Bucki püsivust edu: hunt nägi, et midagi halba ei kavatseta, ja soostus 
teise koonu nuhutama. Nad seadsid sisse sõbralikud suhted ning hakkasid metsloomade 
närvilisel ja poolarglikul moel mängima, mis jätab mulje, nagu ei olekski nad metsikud. 
Huilanud veidi aega, pistis hunt pikkade hüpetega jooksma: oli ilmne, et ta kavatses 
kuskile minna. Ta tegi Buckile selgeks, et ka tema peab kaasa tulema, ning nad jooksid 
külg külje kõrval läbi tiheda hämaruse, mööda kuiva ojasängi üles kurusse, kust oja 
alguse sai, ja edasi üle palja mäenuki, mis oli veelahkmeks. 


Vastasnõlvast laskusid nad alla tasasele maale, kus laiusid suured metsad ja voolas 
palju jõgesid, ning läbi nende metsade jooksid nad tund tunni järel ühtesoodu edasi, 
sellal kui päike aina kõrgemale tõusis ja ilm soojemaks läks. Buck oli pööraselt rõõmus. 
Ta teadis, et saab viimaks ometi kutsele vastata, et jookseb oma metsiku venna kõrval 
just sinna, kust kutse kindlasti tuli. Teda erutas iidsete mälestuste tulv, nii nagu teda 
vanasti oli erutanud see tegelikkus, mida need mälestused peegeldasid. Ta oli teinud 
sedasama kunagi varem, tolles teises, ähmaselt meenuvas maailmas, ja nüüd tegi ta seda 
jälle — jooksis vabana vabas looduses, tallamata maa jalge all ja ääretu taevas pea 
kohal. 

Nad peatusid vuliseva jõekese ääres, et juua, ja peatudes tuli Buckile John Thornton 
meelde. Koer istus maha. 

Hunt hakkas jälle jooksma sinnapoole, kust kutse kindlasti kostis, pöördus siis Bucki 
juurde tagasi, nuuskis tema koonu ja püüdis teda igati justkui julgustada. Kuid Buck 
pöördus ringi ja hakkas tuldud teed mööda pikkamisi tagasi sörkima. Tubli tunni jooksis 
metsik vend ta kõrval ja kiunus tasakesi. Siis istus ta maha, tõstis koonu püsti ja hakkas 
ulguma. See kaeblik hala muutus oma teed- jätkava Bucki kõrvus järjest nõrgemaks, 
kuni hääbus hoopis. 

John Thornton sõi parajasti lõunat, kui Buck laagrisse tormas ja oma armastuse 
meeletuses mehe najale kargas, ta pikali lükkas ja kõige nelja jalaga talle otsa ronis, ta 
nägu lakkus ning kätt hammustas, üldse «kõiksugu tola-tempe tegi», nagu John 
Thornton selle kohta ütles, ise koera edasi-tagasi õõtsutades ja hellitavalt kirudes. 

Tervelt kaks päeva ja ööd ei lahkunud Buck laagrist ega lasknud Thorntonit silmist. Ta 
seiras teda töö ajal, puuris meest pilguga, kui too sõi, jälgis teda, kui ta õhtul tekkide 
vahele ronis ja hommikul sealt jälle tõusis. Kuid kahe päeva pärast hakkas kutse laanest 
kostma käskiva-malt kui varem. Bucki rahutus tuli tagasi, teda kiusasid mälestused 
metsikust vennast, kaunist maast teisel pool veelahet ning jooksmisest külg külje kõrval 
läbi suurte laante. Ta hakkas jälle metsas hulkuma, ent metsikut venda enam ei tulnud, ja 
kuigi ta kuulas ning valvas pikki öid, ei kuulnud ta enam kaeblikku hala. 

Ta hakkas öösiti väljas magama ega tulnud vahel mitmel päeval laagri ligi. Kord 
jooksis ta üles mäkke allika juurde ning laskus teisele poole veelahet, jõgede ja metsade 
maale. Seal uitas ta terve nädala, otsides asjatult oma metsiku venna jälgi, tappes endale 
toitu ning liikudes kogu aeg pikkade kergete hüpetega, mis põrmugi ei väsita. Ta püüdis 
lõhesid laiast jõest, mis viis oma vee kuhugi kaugele merre. Tolle jõe ääres tappis ta ka 
suure musta karu, kelle moskiitod kalastamise ajal pimedaks olid torganud; möirates 
tormas pime loom läbi metsa, ühtaegu abitu ja kohutav. Võitlus tuli ikkagi ränk ning 
elustas Buckis viimasegi seni varjatuks jäänud metsikuse-raasu. Kaks päeva hiljem, kui 
ta oma Jahisaagi juurde tagasi tuli ja leidis korjuse kallal kisklemas kümmekond 
kaljukassi, pillutas ta need laiali kui kõlkad. Põgenejatest jäid maha kaks, kes enam 
tülitsema ei tõusnud. 

Bucki verejanu muutus tugevamaks kui eales varem. Ta oli tapja, kiskja, kes toitub 
elavatest loomadest, kes 

üksinda, ilma abita, ainult omaenda tugevusele ja vaprusele lootes võidutseb 
vaenulikus ümbruses, kus ellu suudavad jääda ainult tugevad. Sel põhjusel hakkas ta 
enda üle suurt uhkust tundma, mis just nagu nakatas ka ta füüsilist olemust. Uhkus 
avaldus kõigis ta liigutustes, ilmnes igas mänglevas lihases, sellest kõneles selget keelt ta 
hoiak, ja mõistagi tegi see veel toredamaks ta toreda karvakasuka. Kui tal poleks olnud 
pruune laike koonul ja silmade ümber ega valget triipu rinnal, oleks teda vabalt võidud 
pidada hiiglasuureks hundiks, suuremaks selle tõu suurimatest. Bernhardiinist isalt oli ta 
pärinud kogukuse ja kaalu, lambakoerast ema oli aga sellele kogule ja kaalule kuju 


andnud. Ta koon oli pikk hundi koon, ainult et see oli suurem kui ühelgi hundil, ja tema 
pea, ehkki veidi laiem, oli hundi pea massiivsemas mõõdus. 

Tema kavalus oli hundi kavalus, metslooma kavalus, taip aga bernhardiini ja 
lambakoera oma. Koik see ja lisaks veel kogemused, mis olid saadud kõige metsikumas 
koolis, tegid Buckist niisama kohutava looma, nagu oli ükskõik milline metsi mööda 
luusiv kiskja. Lihasööjana, kelle toiduks vaid värske liha, oli ta praegu täies õitseeas, elu 
tõusuharjal, jõust ja vahvusest üle voolamas. Kui Thornton hellitavalt käe üle ta selja 
libistas, kostis nak-sumist ja raginat: kokkupuutel käega vabastas iga karv endas peituva 
laengu. Kõik Buckis, nii aju kui keha, iga närvikiud ja kude oli arenenud ülima täiuseni 
ja kõikide osade vahel valitses täielik tasakaal või tööjaotus. Välkkiirelt reageeris ta 
kõigele nähtule, häältele ja olukordadele, mis nõudsid tegutsemist. Nii kiire kui ka oli 
eskimo-koer kallale sööstma või rünnaku eest kõrvale põikama, oli Buck temast kaks 
korda kiirem. Nähes mõnd liigutust või kuuldes heli, reageeris ta sellele vähema ajaga, 
kui teisel koeral kulus üksnes kuulmiseks ja nägemiseks. Ta tajus, otsustas ja reageeris 
ühel ning samal hetkel. Tegelikult need kolm tegevust — tajumine, otsustus ja reagee- 
ring — küll järgnesid üksteisele, kuid ajavahemikud nende vahel olid Bucki puhul nii 
lõpmata väikesed, et kõik paistis toimuvat üheaegselt. Ta lihased pakatasid elujõust ja 
tegutsesid nagu terasvedrud. Elu voogas temas rõõmsalt ja küllaselt, nii et näis, nagu 
tahaks ta teda pelgast vaimustusest purustada ja üle kogu maailma laiali voolata. 

«Teist säherdust koera pole iial olnud,» ütles John 

Thornton ühel päeval kaaslastele, kui nad vaatasid, kuidas Buck laagrist minema 
marssis. 

«Kui ta loodi, oli valuvorm puru kah,» sõnas Pete. 

«Jumala eest! Justament minu mõte,» kinnitas Hans. 

Nad nägid, kuidas ta laagrist minema marssis, kuid nad ei näinud seda silmapilkset ja 
kohutavat muutust, mis temaga toimus, niipea kui ta metsa varju jõudis. Seal ta enam ei 
marssinud. Otsekohe muutus ta metsloomaks, kes hiilib edasi vargsi, pehmel kõnnakul 
kui kass, vilksatavaks varjuks, kes ilmub ja kaob teiste varjude vahel. Ta oskas kasutada 
iga varjumisvõimalusi roomata kõhuli nagu madu ning maona saaki tabada ja tappa. Ta 
sai kätte pesal istuva rabakana, tappis magava jänese, napsas lennult väikesi vöötoravaid, 
kes hüppega sekundi võrra hil-. jaks olid jäänud. Tema jaoks ei olnud kalad külmumata 
võrendikes liiga kiired-ega tammisid kohendavad koprad küllalt kavalad. Ta ei tapnud 
lõbu pärast, vaid selleks, et süüa, kuid süüa eelistas ta seda, mida oli ise tapnud. Sellest 
tuli siis ka tema kalduvus luurata: näiteks meeldis talle oravatele ligi hiilida, ja kui nad 
tal juba niisama hästi kui käes olid, laskis ta surmahirmus kätsatavatel loomakestel puu 
otsa põgeneda. 

Sügise saabudes ilmus suurel hulgal põtru, kes liikusid pikkamisi alla lõuna poole, et 
veeta talv madalamal, pakase eest paremini kaitstud orgudes. Buck oli juba murdnud ühe 
eksinud põdravasika, kuid ta ihkas suuremat saaki ja rängemat heitlust ning ühel heal 
päeval saigi, mida tahtis. Üle veelahkmeaheliku oli jõgede ja metsade maalt tulnud 
kahekümnepealine põdrakari, mida juhtis suur põdrapull. Et pull oli tigedas tujus ja üle 
kuue jala kõrge, oli ta nii kohutav vastane, kui Buck iganes oskas soovida. Pull kiigutas 
oma suuri kämblakujulisi sarvi, mis olid neljateistkümne haruga ja tipust tipuni seitse 
jalga laiad. Ta tillukestes silmades põles õel ning julm tuluke ja Bucki märgates möirgas 
ta raevuselt. 

Põdrapulli külje seest, sealt, kus roided lõpevad, rip-nes noole suleline saba — 
sellepärast loom nii tige oligi. Juhituna vaistust, mis pärines ürgsetest jahiaegadest, 
Püüdis Buck pulli karjast ära lõigata. See ei olnud kerge ülesanne. Ta haukus ja hüples 
pulli ees just sellises kauguses, et teine ei ulatunud teda tabama ei oma suurte sarvede 
ega koledate sõrgadega, mis oleksid ainsa hoobiga koera eluküünla kustutanud. Kuna oli 
võimatu ähvardavatele 

kihvadele selga pöörata ja edasi minna, haarasid pulli raevuhood. Säherdustel hetkedel 
ründas ta Bucki, kes põtra endale järele meelitades kavalasti tagasi tõmbus. Ent kui vana 
isapõder oli sel moel kaaslastest eraldatud, tungisid paar-kolm nooremat põdrapulli 
omakorda Buckile peale ja võimaldasid haavatud loomal jälle karjaga ühineda. 

Metsikule loodusele on omane kannatlikkus — jonnakas, väsimatu, visa nagu elu ise 
—, mis hoiab ämblikku pikkade tundide vältel liikumatult oma võrgus, ussi rõngas ja 
pantrit varitsuspaigas. Eriti omane on see kannatlikkus olenditele, kes peavad jahti 
elavale toidule. Sellist kannatlikkust ilmutas ka Buck, kes klammerdus põdra-karja külge 
ja takistas selle liikumist, ärritas noori põdrapulle ja tegi muret suurte vasikatega 
emapõtradele, haavatud pulli ajas aga abitust raevust marru. Nii kestis see pool päeva. 
Bucki jätkus kõikjale, ta ründas karja igast küljest, tiirutas selle ümber kui ähvardav 
vihur, eemaldas oma ohvri kohe jälle kaaslastest, kui see vaevalt sai nendega ühineda, ja 
pani raskele proovile jälitatavate loomade kannatuse, mis on nagunii väiksem kui jälita- 
jail. 

Kui päev õhtusse jõudis ja päike loodesse oma sängi vajus (pimedus oli jälle tagasi 
tulnud ja sügisööd juba kuus tundi pikad), astusid noored põdrapullid järjest vas- 
tumeelsemalt tuldud teed tagasi, ahistatud juhile abiks. Saabuv talv kihutas neid alla 
madalamatele tasandikele, nüüd aga näis, et nad ei suuda eluilmaski maha raputada seda 
väsimatut olevust, kes neid kogu aeg tagasi hoidis. Ent oht ei ähvardanud kogu karja või 
noori pulle. Nõuti ju ainult ühe karjaliikme elu, mis oli hoopis kõrvalisema tähtsusega 
kui nende enda elu, ja lõpuks olid nad nõus seda lõivu maksma. 

Kui hämarduma hakkas, seisis vana põdrapull langetatud päi ja vaatas järele oma 
kaaslastele — emapõtradele, kellega koos ta oli elanud, vasikatele, keda sigitanud, pul- 
lidele, kelle üle valitsenud —, kui need kustuvas valguses kiirel sammul kaugenesid. Ta 
ei saanud neile järgneda, sest ta nina all hüppas too halastamatu kihvadega hirmutis ega 
lasknud tal minna. Põdrapull kaalus tubli kolmsada naela üle poole tonni, ta oli elanud 
pikka ning jõurikast elu, tulvil lahinguid ja heitlusi, ning nüüd lõpuks seisis ta silma ees 
surm — niisuguse looma kihvade läbi, 

80 

kelle pea ei küündinud isegi ta jämedate pahklike põlvedeni. 

Buck ei lahkunud enam oma ohvri kõrvalt ei päeval ega öösel, ei andnud talle 
viivukski rahu, ei lasknud tal napsata puudelt lehti ega noortelt kaskedelt ja pajupõõ- 
sastelt võrseid. Ka ei andnud ta haavatud pullile võimalust kustutada põletavat janu 
ojaniredest, kust nad üle läksid. Meeleheitele aetud põder pistis vahel põgenema ja 
jooksis pikki maid maha. Niisugusel korral ei püüdnud Buck teda takistada, vaid lippas 
kerge sammuga ta kannul ja oli asjade käiguga rahul; kui põder paigal seisis, heitis ta 
maha, ent niipea kui ohver süüa või juua katsus, tungis talle tigedasti klähvides kallale. 

Suur pea sarveokste all langes üha rohkem longu ning taaruv sörk muutus järjest 
jõuetumaks. Põder hakkas pikalt paigal seisma, nina vastu maad ja kõrvad lõdvalt lontis, 
ning Buckil oli rohkem aega endale vett otsida ja puhata. Säherdustel hetkedel, kui ta, 
punane keel suust väljas, lõõtsutades pilguga suurt pulli jälgis, tundus Buckile, et 
ümberringi on aset leidmas mingid muutused. Ta tajus siin uut liikumist. Koos põtradega 
olid siiamaile saabumas ka teised olevused. Mets ja jõgi ja õhk näisid lausa võbelevat 
nende ligiolekust. Teadet sellest ei võtnud Buck vastu mitte silmade, kõrvade ega nina 
kaudu, vaid mingi muu, palju peenema meele abil. Ta ei näinud ega kuulnud midagi uut, 
ent teadis, et maa oli kuidagi teistsugune, et liikvel olid võõrad olendid, ja ta otsustas 
asja uurida, kui käsiloleva toiminguga lõpule jõuab. 

Neljanda päeva õhtul sai ta suure põdra lõpuks siruli. Terveks päevaks ja ööks jäi ta 
oma jahisaagi juurde, sõi ja magas vaheldumisi. Puhanud, värske ja tugev, suundus ta 
siis laagri ning John Thorntoni poole. Kartmata keerukal teel eksida, liikus ta pikkade 


kergete hüpetega tund tunni järel edasi, läbi tundmatu maastiku otse kodu poole. Ta 
suunataju oleks inimese koos kompassiga kindlasti häbisse jätnud. 

Mida rohkem ta edasi jõudis, seda selgemini tajus ta muutusi. Liikvel oli hoopis 
teistsugune elu kui suvel. Seda ei tajunud ta enam oma salapärase meele abil. Sellest 
kõnelesid linnud, sellest tsäksutasid oravad, sellest sosistas isegi tuul. Puhuti Buck 
peatus ja tõmbas pikalt sõõrmetesse värsket hommikuõhku, ning sellest luges ta välja 
sõnumi, mis sundis teda senisest suurema kiirusega edasi 

lippama. Teda rõhus tunne, et õnnetus on tulemas, kui mitte juba juhtunud, ja ületanud 
viimase veelahkme, laskus ta alla orgu laagri poole õige ettevaatlikult. 

Kolme miili kaugusel laagrist sattus ta värsketele jälgedele ning karvad ta kaelal tõusid 
lainetades turri. Jäljed viisid otse laagri ja John Thorntoni poole. Buck ruttas kiiresti ja 
vargsi edasi, iga erk pingul, ning hoomas arvukaid üksikasju, mis kõnelesid talle kogu 
loo, ehkki mitte päris lõpuni. Nina jutustas talle täpselt nendest muutustest, mille kannul 
ta käis. Ta märkas metsa kõnekat vaikust. Linde polnud enam nagu ollagi. Oravad olid 
peitu pugenud. Ta silmas neist ainult ühte, sileda halli kasukaga selli, kes oli ennast 
tihedasti vastu kuivanud oksa surunud, nii et näis otsekui osake sellest, puupahk puu 
enda küljes. 

Kui Buck märkamatu varjuna edasi hiilis, jõnksas ta nina äkki teise suunda, justkui 
oleks keegi sellest kinni haaranud ja tõmmanud. Buck järgnes uuele lõhnale kuni 
tihnikuni ja leidis Nigi. Nig lamas külili maas, surnud nii, nagu ta ennast sinna oli 
vedanud, nool läbi keha, ühest küljest väljas terav ots ja teisest sulgedega saba. 

Sada jardi edasi sattus Buck ühele kelgukoertest, kelle John Thornton oli ostnud 
Dawsonist. Too peni heitles oma surmaheitlust otse rajal ja Buck läks temast kaarega 
mööda, ilma et oleks peatunud. Laagrist kostis paljude häälte kaja, mis tõustes ja 
vaibudes mingit lauluviisi lee-lutasid. Raiesmiku serva poole roomates leidis Buck 
Hansu, kes lamas näoli maas, sulgedega nooltest okkaline nagu siil. Korraks piilus Buck 
sinnapoole, kus kuuse-ökstest hütt oli seisnud, ja pilt, mida ta nägi, ajas ta kaela- ja 
turjakarvad päris püsti. Teda haaras taltsutamatu vihasoost. Ta ei märganudki ise, et 
urises, kuid ta urises valjusti hirmsas tapahimus. Viimast korda Bucki elus sai raevuhoog 
kavaluse ja mõistuse üle võidu, ning ainult oma suure armastuse pärast John Thorntoni 
vastu kaotas ta sel kombel pea. 

Jeehatid 3 tantsisid parajasti kuuseokstest onni jäänuste ümber, kui kuulsid kohutavat 
möiratust ja nägid enda poole tormamas looma, kelle sarnast nad veel iial polnud 
kohanud. See oli Buck, kes paiskus nende sekka kui elusa raevu orkaan, meeletu oma 
hävitamisihas. Ta hüppas 

kõige esimesele mehele kallale (see oli jeehatite pealik) ja rebis tollel kõri lõhki, nii et 
purustatud kaelaveenist purskus välja verejuga. Buck ei peatunud, et ohvrit veel pureda, 
vaid tegi kohe teise hüppe ja tõmbas puruks järgmise mehe kõri. Keegi ei suutnud teda 
takistada. Ta tegi oma hävitustööd otse nende keskel — kiskus, rebis ja tappis kogu aeg 
metsiku rutuga, nii et tema pihta sihitud nooledki mõjutuks jäid. Koera liigutused olid 
tõepoolest kujuteldamatult kiired, ja et indiaanlased nii tihedasti koos seisid, haavasid 
nad nooltega üksteist. Üks noor kütt virutas hüppavat Bucki odaga, kuid see lendas 
hoopis teisele indiaanlasele säherduse jõuga rindu, et odaots seljast välja tungis. Nüüd 
haaras jeehateid kabuhirm, nad põgenesid kohkunult metsadesse ja kuulutasid joostes, et 
kuri vaim on lahti pääsenud. 

Raevutsev Buck püsis neil tõesti kannul kui elus saatan ja murdis neid puude vahel 
maha nagu põtru. Jee-hatitele sai see päev saatuslikuks. Nad pillutati laiali üle maa, ja 
alles nädala pärast kogunesid viimased ellujäänud ühte madalamasse orgu ning lugesid 
oma kaotused kokku. Buck aga väsis lõpuks tagaajamisest ja pöördus tagasi laastatud 


3Jeehatid — Loode-Kanadas elanud indiaani hõim. 


laagrisse. Ta leidis Pete'i, kes oli tapetud tekkide vahel, enne kui mees üllatusest toibuda 
oli jõudnud. Thorntoni meeleheitlik võitlus oli maapinnal värskelt kirjas ja Buck jälgis 
seda nuhutades kuni sügava võrendi-kuni. Kaldal, pea ja esijalad vees, lamas Skeet, 
viimse hingetõmbeni ustav. Võrendik oli uhtmispannide mudast sogane ega näidanud, 
mida ta oma põhjas varjab, kuid ta varjas John Thorntonit, sest Buck oli tulnud ta jälgi 
pidi veeni, sealt välja aga ei viinud enam ühtegi rada. 

Kogu päeva norutas Buck jõekaldal või uitas rahutult mööda laagrit. Ta teadis, et surm 
on liikumise lakkamine, lahkumine elavate hulgast, ja ta teadis, et John Thornton oli 
surnud. See jättis temasse suure tühjuse, midagi näl-jataolist, aga see oli niisugune 
tühjus, mis muudkui valutas ja valutas ning mida toit ei suutnud täita. Ajuti, kui ta 
peatus ja jeehatite laipu vaatas, unustas ta selle valu, ja siis tundis ta enese üle uhkust, 
suuremat, kui ta seni oli tundnud. Ta oli tapnud inimese, kõige suursugusema looma, 
ning tapnud ta kaika ja kihvade seaduse kiuste. Buck nuusutas surnukehi 
uudishimulikult. Nad olid langenud nii kergesti. Raskem oli tappa eskimokoera kui neid. 
Kui neil poleks nooli ja odasid ja kaikaid, ei oleks neist üldse 

vastast. Enam ei pelga ta neid, kui neil nooli, odasid või kaikaid käes pole. 

Saabus öö ja kõrgele taevasse puude kohale tõusis täiskuu, mis ujutas maa üle otsekui 
viirastusliku päevavalgusega. Öö saabudes tajus jõekäärus norutav ja leinav Buck uut 
liikumist metsas, teistsugust, kui oli olnud jeehatite oma. Ta tõusis püsti, kuulatas ja 
nuusutas. Kaugelt kostis nõrk terav klähvatus, millele vastas terve koor samasuguseid 
teravaid klähvatusi. Iga hetkega tuli klähvimine lähemale ja muutus valjemaks. Buck 
tundis selle ära, sest oli seda kuulnud tolles teises maailmas, mis visalt ta mälus püsis. Ta 
vantsis metsalagendiku keskele ja kuulatas. See oligi kutse, paljuhäälne kutse, mis kõlas 
ahvatlevamalt ja käskivamalt kui kunagi varem. Ja innukamalt kui eales varem oli Buck 
valmis kuuletuma. John Thornton oli surnud. Viimane köidik oli puruks rebitud. Inimene 
ja inimese nõudmised ei sidunud teda enam. 

Pidades jahti elavale toidule, nagu jeehatidki seda tegid, oli ka hundikari tulnud 
lõunasse rändavate põtrade järel läbi jõgede ja metsade maa ning tungisid Bucki orgu. 
Hõbedase voona valgusid nad kuust valgustatud välule, välu keskel seisis aga Buck 
liikumatult kui raidkuju ja ootas nende tulekut. Nii vaiksena ja võimsana seisis ta, et 
tulijad aukartusest viivuks pidama jäid, enne kui kõige julgem talle kallale söandas 
hüpata. Välkkiire sööstuga murdis Buck ründajal kaela. Siis seisis ta jälle liikumatult 
nagu enne, ja tema taga viskles vigastatud hunt surmaheitluses. Veel kolm hunti tegid 
kiiresti üksteise järel katset ja tõmbusid kõik järgemööda tagasi, veri voolamas 
lõhkirebitud kõrist või õlast. 

Sellest piisas, ja kogu kari tormas hunnikus, üksteisele jalgu jäädes ning üksteist oma 
agaruses takistades läbisegi ettepoole, et vastast rutem maha murda. Bucki imeväärne 
väledus ja liikuvus tulid talle nüüd suureks kasuks. Tagajalgadel pööreldes hammustas ja 
rebis ta ning oli kõikjal korraga; nii kiiresti pöördus ta igasse külge, et näis moodustavat 
otsekui läbimurdmatu ringkaitse. Aga et hundid talle selja taha ei pääseks, oli ta sunnitud 
taganema võrendikust mööda ning jõesängi pidi allapoole, kuni jõudis kõrge 
kruusaperve vastu. Ta liikus tagurpidi veel edasi täisnurkse sälguni, mille mehed kulda 
otsides kaldasse olid kaevanud, ning selles sälgus, kolmest küljest 

kaitstuna, astus ta vastu vaenlastele, kes ähvardasid teda nüüd ainult eest. 

Ja vastu astus ta neile nii hästi, et poole tunni pärast olid hundid sunnitud löödult tagasi 
tõmbuma. Kõigil neil ripnesid keeled suust, kihvad valendasid õelalt kuupaistel. Mõned 
lamasid maas, pea püsti ja kõrvad kikkis, teised seisid ja valvasid Bucki, kolmandad 
lakkusid võrendikust vett. Üks huntidest, pikk ning sale hall kiskja, tuli ettevaatlikult, 
kuid sõbralikult lähemale ja Buck tundis temas ära metsiku venna, kellega ta kord terve 


öö ja päeva koos oli jooksnud. Hunt kiunus õrnalt, ja kui ka Buck kiunatas, pistsid nad 
koonud kokku. 

Siis astus ligi vana, kõhn ning lahinguarmidega kaetud hunt. Buck kergitas juba mokki 
lõrisemiseks, kuid nuhutas ka temaga. Seejärel istus vana hunt maha, tõstis koonu kuu 
poole ja päästis valla pika hundiulu. Ka teised istusid ja hakkasid ulguma. Ja nüüd tajus 
Buck eksimatult kutse õiget tähendust. Ka tema istus maha ja ulgus. See tehtud, tuli ta 
oma sälgust välja ja terve hundikari kogunes tema ümber, nuuskides teda poolsõbralikul, 
poolmetsikul moel. Juhid lasksid kuulda karja jahikisa ja hüppasid metsa poole minema. 
Teised järgnesid neile, klähvides kooris. Ja Buck jooksis nendega kaasa, külg külje 
kõrval oma metsiku vennaga ning klähvides niisamuti nagu nemad. 


Siinkohal võiks lugu Buckist lõppeda. Ei kulunud palju aastaid, kui jeehatid märkasid 
huntide tõus muudatust: mõnedel loomadel ehtisid nägu ja koonu pruunid laigud ning 
valge triip jooksis keset rinda. Kuid veel huvipakkuvam on asjaolu, et jeehatid 
kõnelevad mingist tontlikust koerast, kes jooksvat hundikarja eesotsas. Nad kardavad 
toda koera, sest too on nendest kavalam, varastab käredail talvedel nende laagritest toitu, 
tühjendab nende püüniseid, murrab nende koeri ega karda ka kõige vahvamaid kütte. 

Ning asi ei piirdu ainult sellega. On olnud juhuseid, et vahel ei pöördu mõni kütt 
laagrisse tagasi, ja on olnud juhuseid, et nende hõimukaaslased leiavad nad siis õudselt 
lõhkikistud kõriga, surnukeha ümber lumel hundi-jäljed, suuremad kui ühelgi harilikul 
hundil. Igal sügisel, kui jeehatid põdrakarjade järel lõunasse liiguvad, ei tõsta 

nad iial oma jalga ühte teatud orgu. Ja osa naisi muutub väga kurvaks, kui lõkke ääres 
hakatakse pajatama sellest, kuidas kuri vaim tolle oru endale elupaigaks võttis. 

Suviti külastab toda orgu siiski keegi, kellest jeehatid ei tea. See on suur, uhke 
kasukaga hunt, kes sarnaneb ja ometi ei sarnane teiste huntidega. Ta tuleb üksinda naera- 
tavalt metsade maalt ja laskub alla välule. Pehkinud põdranahksetest kottidest voolab 
siin koldne nire, mis imbub maasse, kõrge rohi kasvab sellest läbi ja kõduneb 
rammusaks huumuskihiks, varjama seda koldset sära päikese eest. Siin meeliskleb hunt 
mõnd aega ning ulub korra pikalt ja kaeblikult, enne kui lahkub. 

Ent mitte alati ei ole ta üksi. Kui saabuvad pikad talveööd ja hundid oma saagi kannul 
madalamatesse orgudesse liiguvad, võib teda kahvatu kuu paistel või helkivate vir- 
maliste valgel terve karja ees jooksmas näha. Kaaslaste kõrval on ta kui hiiglane ja tema 
võimas hääl kõlab kaugele, kui ta laulab seda ürgset laulu, mis on hundikarja, laul. 


2. Valgekihv 
| jagu ÜRGMAA 


I peatükk LIHA JÄLIL 


Tume kuusemets seisis ähvardavalt mõlemal pool kinni-külmunud veeteed. Hiljutine 
tuul oli puudelt nende valge külmakatte ära kiskunud ja nad näisid kustuvas valguses 
mustade ning pahaendelistena üksteise poole naalduvat. Suur vaikus valitses maastiku 
kohal. Maastik ise oli tühi ning elutu, miski ei liikunud selles; see oli nii üksildane ja 
külm, et ei mõjunud isegi mitte kurvana. Selles tundus nagu naeru, kuid naeru, mis oli 
hirmsam kui ükskõik missugune kurbus, — naeru, mis oli rõõmutu nagu sfinksi 
naeratus; see naer oli külm nagu pakane ja selles peitus vääramatuse karmust. Igaviku 
isandlik ja sõnatu tarkus naeris elu tühisuse ja elu pingutuste üle. See oli Ürg-maa — 
metsik, tardunud südamega Põhja Ürgmaa. 

Siiski leidus siin elu — liikvel olevat ja trotsivat elu. Piki kinnikülmunud veeteed 
ränkles rida hunditaolist koeri. Nende kohev karv oli külmast härmas. Nende hingus 


külmus õhus, niipea kui see neil suust oli väljunud, pursates esile aurukobrutisena, mis 
nende karvadele kinnitus ja seal jääkristalle moodustas. Koertel olid nahkräkmed ja 
nahktrengid köitsid neid kelgu külge, mis nende järel lohises. Kelk oli ilma jalasteta. See 
oli tugevast kasetohust tehtud ja kogu selle välispind toetus lumele. Kelgu esiots oli 
ülespoole pööratud nagu paberi-rull, et üle pääseda pehme lume tulvast, mis voogas 
kelgu ees nagu laine. Kelgul asetses tugevasti kinninöörituna pikk kitsas kast. Oli veel 
teisigi asju kelgul — vaipu, kirves, kohvikann ja praepann, kuid kõige silmapaistvam ja 
kõige enam ruumi vajav oli pikk kitsas kast. 

Koerte ees liikus vaevaliselt mees laiadel suuskadel. Kelgu taga liikus teine mees. 
Kelgul olevas kastis lebas-kolmas mees, kelle rännak oli otsas, — mees, kelle Ürg-maa 
oli võitnud ja alla heitnud, nii et temast ei olnud enam iiikujat ega võitlejat. Ürgmaa ei 
armasta liikumist. Elu solvab Ürgmaad, sest elu on liikumine, ja Ürgmaa sihiks on alati 
Liikumise hävitamine. Ürgmaa kaanetab vee, et takistada selle mere poole voolamist; ta 
paneb mahla puudes tarduma, kuni nad on külmunud oma võimsate südameteni; aga 
kõige julmemini ja hirmsamini vaevates ja rõhudes püüab Ürgmaa alistada inimest — 
inimest, kes on kõige rahutum elusolend ning mässab alati käsu vastu, et liikumise 
lõppsihiks olgu liikumise vaibumine. 

Kuid kelgu ees ja taga sammusid kartmatult ja võitmatult kaks meest, kes polnud veel 
surnud. Nende kehad olid kaetud karusnahkade ja pehme pargitud nahaga. Ripsmed, 
põsed ja huuled olid külmunud hingusest nii paksult härmas, et näojooni polnud näha. 
See andis neile tontlike maskide ilme; nad sarnanesid surnumatjatega mingi kummituse 
matusel kuskil viirastuste maailmas. Kuid ometi olid nad inimesed, kes läbisid 
mahajäetuse, mõnituse ja vaikuse maad, olid tohutu seikluse all kummargile vajunud 
väetid seiklejad, kes võitlesid võimsa maailma vastu, mis oli niisama kauge, võõras ja 
tundetu kui otsatuse sügavik. 

Nad rändasid sõnatult, saastes hingeõhku oma keha pingutusteks. Ümberringi oli 
vaikus, mis lasus nendel otse käegakatsutavana. See mõjutas nende vaimu, nagu sügava 
vee rõhuühikute hulk mõjutab tuukri keha. See muljus neid otsatu avaruse ja vääramatu 
seaduse raskusega. See muljus neid nende teadvuse kõige kaugemate peiduurgasteni; 
nagu viinamarjakobarast mahla, nii pigistas see neist välja kõik võltsi tulisuse ja 
vaimustuse ning inimhinge liialdatud enesehindamise, kuni nad end tajusid piiratute ja 
väikestena — täppide ja tolmukübe-metena, mis vähese osavuse ja nappide teadmistega 
liikusid keset võimsate, pimesi tegutsevate loodusjõudude 

mõjutusalasid. 

Möödus tund, ja veel teine tund. Lühikese päikeseta päeva kahvatu valgus hakkas 
kustuma, kui liikumatus õhus kuuldus nõrk, kauge hüüe. Hääl tõusis kiire sööstuga 
kõrgemale, kuni jõudis oma tipmise noodini, kus 

ta võbisevalt ning pingsalt peatus, ja kustus siis pikkamisi. See oleks võinud olla 
eksinud inimese kaebehääl, kui selles poleks peitunud mingit kurba raevu ja näljast 
aplust. Ees liikuv mees pööras pead, kuni ta silmad kohtasid tagumise mehe silmi. Ja siis 
noogutasid nad teineteisele üle kitsa pikliku kasti. 

Kuuldus teine kisendus, vaikust nõelana kimedalt läbi puurides. Mõlemad mehed 
püüdsid hääle lähtekohta kindlaks määrata. See tuli tagantpoolt, kuskilt lumisest 
avarusest, mille nad äsja olid läbinud. Kostis kolmas, vastusena mõeldud kisendus — 
samuti tagantpoolt ja teisest kisendusest vasemalt. 

«Nad jahivad meid, Bill,» ütles kelgu ees liikuv mees. Ta hääl oli kähe ning võõras ja 
ta kõneles ilmse pingutusega. 

«Toit on kasin,» vastas tema kaaslane. «Ma põle mitmel pääval küüliku jälgi näind.» 

Seepeale ei rääkinud nad enam, kuigi nende kõrvad »teraselt püüdsid jahihüüdeid, 
mida üha kuuldus nende selja tagant. 


Pimeduse saabudes juhtisid nad koerad kuusetukka jõesängi veerel ning jäid laagrisse. 
Puusärk oli neile tule ääres istmeks ja lauaks. Teispool tuld kobaras koos olevad 
hundikoerad õrisesid ja nääklesid omavahel, kuid ei ilmutanud kalduvust pimedusse 
eemalduda. 

«Paistab, Henry, et nad püsivad õige laagre lähedal,» sõnas Bill. 

Henry noogutas pead, kükitades tule ees ja seades kohvikannu jäätüki abil paigale. Ta 
hakkas rääkima alles siis, kui oli puusärgil istet võtnud ja sööma hakanud. 

«Küll nad teavad, kus neil julge on olla,» ütles ta. «Nad parem söövad ise kui lasevad 
ennast süia. Nad on ästi targad, need koerad.» 

Bill raputas pead. 

«Ah, ma ei tea.» 

Kaaslane vaatas talle küsivalt näkku. 

«Esimest korda kuulen so suust, et nad põle targad.» 

«Henry,» ütles teine, mugides mõtlikult ube, mida ta parajasti sõi, «kas panid tähele, 
kuda koerad rüselesid, kui ma neid söötsin?» 

«Nad rüselesid rohkem kui muidu,» möönis Henry. 

«Mitu koera meil on, Henry?» 

«Kuus tükki.» 

«Noh, Henry. . .» Bill peatus hetkeks, et oma sõnadele suuremat mõju anda. «Nigu ma 
ütlesin, Henry, meil on kuus koera. Ma võtsin kotist kuus kala. Ma andsin igale koerale 
ühe kala, ja mul jäi üks kala puudu, Henry.» 

«Sa läksid lugemesega sassi.» 

«Meil on kuus koera,» kordas teine rahulikult. «Ma võtsin kotist kuus kala. Ükskõrv ei 
saand kala. Ma tulin pärast koti juure tagasi ja andsin talle ta kala.» 

«Meil on kõigest kuus koera,» ütles Henry. 

«Henry,» rääkis Bill edasi, «ma ei taha ütelda, et nad kõik koerad olid, aga neid, kes 
kala said, oli seitse.» 

Henry peatus söömises, et pilku üle lõkketule heita ja 

koeri loendada. 

«Praegust on neid ainult kuus,» ütles ta. 

«Ma nägin, kuda üks üle lume ära jooksis,» teatas Bill jaheda veendumusega. «Ma 
nägin seitset.» 

Henry vaatas kaastundlikult tema poole ja ütles: 

«Mul oleks tuline ea meel, kui see reis juba ükskord lõpeks.» 

«Mis sa tahad sellega ütelda?» küsis Bill. 

«Tahan ütelda, et me koorem käib sulle närvidele ja sa akkad viirastusi nägema.» 

«Mõtlesin selle peale,» vastas Bill tõsiselt. «Sellepärast vaatasin lund, kui nägin, et ta 
üle lume minema jookseb, — ja ma nägin ta jälgi. Siis lugesin koerad üle ja neid oli jälle 
kuus. Jäljed on praegustki lumes. Kas tahad neid vaadata? Ma näitan neid sulle.» 

Henry ei vastanud, vaid mugis vaikides edasi, kuni lõpetas söömaaja kruusi kohviga. 
Ta pühkis käeseljaga suud ja ütles: 

«Sa's arvad, et see oli —» 

Kuskilt pimedusest tulev pikk, kaeblik, kurb kisendus katkestas teda. Ta peatus, et 
seda kuulata, siis lõpetas ta oma lause käeliigutusega kisenduse suunas: «— üks 

nendest?» 

Bill noogutas pead. 

«Mida's siin muud arvata. Sa nägid ise, misukest märulit koerad tegid.» 

Kisendus kisenduse järel ja vastuseks tulevad kisen-dused muutsid vaikuse 
hullumajaks. Igast küljest kuuldus kisendusi, ja koerad väljendasid oma hirmu ühte 
kobarasse kogunedes ja niivõrd tule lähedale tükkides, 

et kuumus nende karvu kõrvetas. Bill viskas veel puid tulle, enne kui ta oma piibu 
süütas. 

«Paistab, et sind miski nigu rõhub,» ütles Henry. 

«Henry...» Bill imes tükk aega mõtlikult piipu, enne-kui ta edasi rääkis. «Henry, mul 
käis peast läbi, kui paganama palju õnnelikum tema on; meie sinuga ei saa ilmaski 
nisukest õnne näha.» 

Ta osutas pöidlaga alla kastile, millel nad istusid. 

«Sina ja mina, Henry, võime surres õnnelikud olla, kui., me endale küllalt kive peale 
saame, et koerad ligi ei pääse.» 

«Aga meil põle sugulasi ega raha ega muud nisukest nigu temal,» vastas Henry. «Lasta 
ennast veel koju matta viia — seda ei saa meiesugused endale lubada.» 

«Mo meelest, Henry, on see imelik, et omal maal lordiks või teab mis asjameheks 
sündind inime, kel ilmaski põle tarvis oid söögi või kehakatte pärast muret tunda, tuleb 
seia maailmaotsa vaeva nägema — mina sest asjast küll aru ei saa.» 

«Ta oleks võind mine tea kui vanaks elada, kui ta kodu oleks jäänd,» nõustus Henry. 

Bill avas suu, et kõnelda, kuid muutis meelt. Selle asemel viitas ta pimedusemüüri 
poole, mis neile igast küljest peale surus. Pilkases pimeduses polnud mingi kuju 
aimatav, paistis ainult elavate sütena hõõguv silmapaar. Henry osutas peaga teist ja 
kolmandat silmapaari. Hõõguvate silmade sõõr oli tõmbunud nende laagrikoha ümber. 
Aeg-ajalt liikus mõni silmapaar või kadus, et hetke pärast uuesti nähtavale tulla. 

Koerte rahutus oli kasvanud ja nad tormasid äkilise hirmu hoos tule meestepoolsesse 
külge, üle meeste jalgade roomates ja maa ligi hoidudes. Rabeluses sattus üks koertest 
tulepiirile ning kiunatas valust ja kohkumusest, kuna tema kõrbenud külje hais õhku 
tõusis. Ärev liikumine pani silmade sõõri hetkeks rahutult siia-sinna nihkuma ja natuke 
taandumagi, kuid see asus jälle oma kohale, kui koerad vaikseks jäid. 

«Henry, paganama täbar on olla ilma laskemoonata.» 

Bill oli oma piibu tühjaks suitsetanud ning aitas kaaslasel karusnahkset magamisaset ja 
vaipa laotada kuuseokstele, mis ta enne õhtusööki oli lumele asetanud. Henry Ümatas 
midagi ja hakkas oma mokassiinide paelu lahti kiskuma. 

«Mis sa ütlesid, mitu padrunit meil veel järel on?» küsis ta. 

«Kolm tükki,» oli vastus. «Ma sooviks, et neid oleks kolmsada. Siis ma alles neile 
näitaks, pagana pihta!» 

Bill raputas vihaselt rusikat hõõguvate silmade suunas ja sättis oma mokassiinid 
hoolikalt tule ette. 

«Ja ma sooviks, et see krõbe külm lõpeks,» rääkis ta edasi. «Nüüd on juba kaks nädalat 
viiskümmend kraadi alla nulli. Ja ma sooviks, et ma polekski üldse sellele reisile tuld, 
Henry. Mulle ei meeldi see kõik. Ja et ma juba soovima olen akand, siis sooviks ma veel, 
et reis oleks otsas ja et me istuks praegust mõlemad McGurry fordis tulepaistel ja 
mängiks kaarte — seda ma sooviks.» 

Henry ümises midagi ja puges magamisasemele. Kui ta uinumas oli, äratas teda 
kaaslase hääl. 

«Kuule, Henry, kui see elukas tuli ja kala sai — miks koerad talle kallale ei läind? See 
paneb mind mõtlema.» 

«Sa mõtled liiga pailu, Bill,» tuli unine vastus. «Ennemalt põle sa ilmaski nisuke oid. 
Jää nüüd vait ja maga, ommikul oled jälle mõistlik. Sul on kõht korrast ära — see paneb 
sind mõtlema.» 

Mehed magasid raskelt hingates külg külje kõrval, ühise vaiba all. Tuli vajus 
madalamaks ja hõõguvad silmad kiskusid laagri ümber tõmmatud sõõri koomale. 
Koerad surusid end hirmunult üksteise lähedale, aegajalt ähvardavalt urisedes, kui mõni 
silmapaar ligemale nihkus. Kord muutus nende lorin nii ägedaks, et Bill ärkas. Ta lahkus 
ettevaatlikult asemelt, et kaaslase und mitte segada, ja viskas puid tulle. Kui tuli hakkas 


kõrgele leegitsema, taandus silmade sõõr kaugemale. Juhuslikult vaatas Bill tihedas 
kobaras koos olevate koerte poole. Ta hõõrus silmi ja vaatas terasemalt. Siis roomas ta 
tagasi vaipade vahele. 

«Henry,» ütles ta, «kuule, Henry!» Henry ägises unest ärgates ja küsis: «Mis nüüd 
lahti on?» 

«Ei midagi,» vastati, «ainult et neid on jälle seitse tükki. Ma just lugesin üle.» 

Henry kinnitas teate vastuvõtmist mõminaga, mis muutus norinaks, kui ta uuesti unne 
vajus. 

Hommikul ärkas Henry esimesena ja kihutas oma kaaslase asemelt üles. 
Päevavalguseni oli veel kolm tundi, kuigi kell oli juba kuus, ning Henry hakkas pime- 

das hommikusööki valmistama, kuna Bill vaibad kokku rullis ja kelgu teeleminekuks 
valmis seadis. 

«Kuule, Henry,» küsis ta äkki, «mis sa ütlesid, mitu oera meil on?» «Kuus.» 

«Vale,» teatas Bill võidurõõmsalt. 

«Jälle seitse?» küsis Henry. 

«Ei, viis; üks on läind.» 

«Põrgu!» karjatas Henry vihaselt, jättis söögitegemise sinnapaika ja hakkas koeri 
loendama. 

«Sul on õigus, Bill,» möönis ta. «Trull on läind.» 

«Ta on siband nigu õlitatud välk. Suitsu tagant ei võind me teda näha.» 

«Ega tal pääsu ei oid,» sõnas Henry. «Nad panid ta elusalt nahka. Vean kihla, et ta 
nende saatanate kõrist alla minnes veel kilas!» 

«Ta oli alati loll koer,» ütles Bill. 

«Aga nii loll ei tohiks ka kõikse lollim koer olla, et läheks sedasi ennast tapma.» Henry 
silmitses järelejäänud veoloomi kaalutleva pilguga, mis arvas kiiresti kokku iga looma 
silmapaistvad iseloomujooned. «Vean kihla, et ükski teine nisukest lollust ei teeks.» 

«Ei saand teist malakagagi tule juurest eemale,» tähendas Bill. «Ma olen alati arvand, 
et Trulliga põld kõik korras. » 

Selline oli põhjamaa rännuteel hukkunud koera hauakiri — pikem kui nii mõnegi teise 
koera ja mõne inimesegi hauakiri. 


Il peatükk EMAHUNT 


Kui eine oli söödud ja kasin laagrivarustus kelgule asetatud, pöörasid mehed elustavale 
tulele selja ning suundusid välja pimedusse. Kohe hakkas kuulduma kohutavaid kurbi 
kisendusi, mis läbi pimeduse ja külma üksteisele vastasid. Jutt soikus. Kell üheksa tuli 
päevavalgus. Keskpäeval soojenes lõunapoolne taevas roosavärviliseks ja märgistas 
kohta, kus maakera kumerus astus lõunase päikese ja põhjapoolse maailma vahele. Kuid 
roosa Värv 

kustus kiiresti. Järelejäänud hall päevavalgus püsis kella kolmeni, millal ka see kustus, 
ning üksildase ja vaikse maastiku kohale laskus polaaröö kate. 

Kui pimedus saabus, tulid paremalt ja vasemalt ning tagant kostvad jahihüüded 
lähemale — nii lähedale, et ränklevad koerad enam kui kord kartusest vabisedes vaheks 
ajaks kabuhirmu sattusid. 

Ühe sellise kabuhirmuloo lõpul ütles Bill, kui tema ja Henry olid koerad jälle trengide 
vahele saanud: 

«Ma sooviks, et nad mõjalt saaki aistaks, ära läheks ja meid rahule jätaks.» 

«Nad käivad irmsasti närvidele,» kinnitas Henry. Enam nad ei rääkinud, enne kui 
laager oli üles löödud. Henry oli kummargil ja lisas podisevasse oapotti jääd, kui teda 
pani võpatama löögi matsatus, Billi hüüatus ja koerte seast kuulduv terav, lõrisev 


valjukarjatus. Ta ajas end sirgu ning jõudis parajasti näha, kuidas mingi tuhm kogu üle 
lume pimeduse varju kadus. Siis ta nägi, et Bill seisis poolvõidurõõmsalt, 
poolmasendatult koerte seas, ühes käes tugev kaigas, teises kuivatatud lõhe saba ja osa 
kehast. 

«Ta napsas poole kala,» teatas ta. «Aga ma lajatasin talle kaikaga. Kas kuulsid, kuda ta 
kiunatas?» «Misuke ta oli?» küsis Henry. 

«Ma ei näind. Aga tal oli neli jalga ja suu ja karvad seigas ja ta oli üsna koera moodi.» 

«Ma arvan, see peab olema taltsas unt.» 

«Ta on paganama taltsas, kui ta koerte söötmese ajal seia tuleb, et oma jägu kala 
saada.» 

Kui nad sel õhtul pärast söömist piklikul kastil istusid ja piipu tõmbasid, tuli 
hõõguvate silmade sõõr veelgi lähemale. 

«Ma sooviks, et nad satuks põtrade või muude loomade salga peale ja läheks minema 
ja jätaks meid rahule,» ütles Bill. 

Henry ümatas — häälekõlaga, mis polnud päris heatahtlik, ja veerandtunni istusid nad 
sõnatult, Henry tuld vahtides ja Bill silmade sõõri, mis põles pimedas otse teispool tuld. 

«Ma sooviks, et me oleks just praegu McGurrysse jõudmas,» alustas ta jälle. 

«Lõpeta oma soovimene ja oma kraaksumene,» pahvatas Henry vihaselt. «Sul on 
seedimene rikkes. See vaevab 

sind. Neela lusikatäis soodat, siis läheb kõik uiga kenamaks ja sa oled etem kaaslane.» 

Hommikul ärkas Henry kirgliku vandumise peale, mis tuli Billi suust. Henry kergitas 
end küünarnuki najale ja nägi oma kaaslast uuesti lõkkele löönud tule kõrval koerte seas 
seismas, käed-ähvardavalt püsti, nägu raevust moondunud. 

«Tohoh!» hüüdis Henry. «Mis nüüd on juhtund?» 

«Konn on läind,» tuli vastuseks. 

«Ei või olla.» 

«Ma ütlen sulle, et on.» 

Henry hüppas vaipade alt välja koerte juurde. Ta loendas neid hoolega ning hakkas siis 
ühes oma kaaslasega vanduma Ürgmaa jõude, mis olid neilt röövinud teise koera. 

«Konn oli kõikse tugevam koer salkas,» sõnas Bill viimaks. 

«Ja ta põld sugugi loll koer,» lisas Henry juurde. 

Nii koostati teine hauakiri kahe päeva jooksul. 

Süngelt söödi hommikust ja neli järelejäänud koera rakendati kelgu ette. Päev oli kõigi 
eelnenud päevade kordamine. Mehed liikusid sõnatult läbi külmunud maailma. Vaikust 
segasid ainult jälitajate kisendused, kes nähtamatult nende kannul püsisid. Kui varasel 
pärastlõunal pimedaks läks, kuuldusid kisendused lähemalt, sest oma harjumust mööda 
tulid jälitajad lähemale. Koerad muutusid ärevaks ja kartlikuks ning sattusid hirmu- 
hoogudesse, trenge sassi ajades ja kaht meest veel enam masendades. 

«Noh, see lõpetab te rumalad tembutused,» ütles Bill õhtul rahuldatult, kui ta end oma 
lõpetatud töö juurest sirgu ajas. 

Henry jättis keetmise ja läks vaatama. Tema kaaslane polnud koeri mitte ainult köide 
pannud, vaid nad ka indiaanlaste kombel vaiade külge sidunud. Iga koera kaela ümber 
oli ta kinnitanud nahkrihma. Selle külge — ja nii kaela lähedale, et koer oma 
hammastega selleni ei ulatunud — oli ta sidunud tugeva, nelja või viie jala pikkuse kepi. 
Kepi teine ots aga oli nahkrihma varal kinnitatud maa sees oleva vaia külge. Koer ei 
saanud rihma kepi omapoolses otsas läbi närida. Ja kepp ei lasknud tal pääseda rihma 
juurde, mis kinnitas teist otsa. 

Henry noogutas heakskiitvalt pead. 

«See on ainus värk, mis Ükskõrva suudab pidada,» ütles ta. «Ta võib naha puhtalt läbi 
ammustada nigu noaga — ja peaaegu poole rutemini. Need on siin ummikul kõik alles.» 


«Vean kihla, et on,» jaatas Bill. «Kui mõni neist peaks puuduma, siis jään ilma 
kohvita.» 

«Need metsalised teavad, et me ei saa tappa,» tähendas Henry magamaheitmise eel, 
osutades hõõguvat sõõri, mis neid ümbritses. «Kui me saaks nende sekka paar pauku 
lasta, siis oleks nad aukartlikumad. Nad tulevad iga õhtaga lähemale. Varja oma silmi 
tulevalguse eest ja vaata oolega — näe! Kas näed seda seal?» 

Tükk aega lõbustasid mehed end sellega, et jälgisid ebamääraste kogude liikumist 
tulepaiste piiril. Kui teraselt ja kindlalt vaadati sinna, kus silmapaar pimeduses põles, siis 
hakkas looma kuju pikkamisi piirjooni omandama. Ajuti võisid nad koguni näha, kuidas 
need piirjooned liikusid. 

Mingi häälitsus koerte seas äratas meeste tähelepanu. Ükskõrv tõi kuuldavale kiireid, 
ägedaid kiunatusi, oma kepi ulatuses pimeduse poole sööstes ning aeg-ajalt peatudes, et 
hammastega meeletult keppi rünnata. 

«Vaata seda, Bill,» sosistas Henry. 

Hiilivate viltuste liigutustega libises koerataoline loom heledasse tulepaistesse. Ta 
liikus umbusklikult ja ühtlasi kartmatult, ettevaatlikult inimesi silmas pidades, kogu 
tähelepanu aga koertele juhitud. Ükskõrv pinguldas end nii pikalt kui sai sissetungija 
poole ja kiunus ägedalt. 

«Ükskõrv, va loll, nigu ei kardagi eriti,» ütles Bill tasa. 

«See on emane unt,» vastas Henry sosinal. «See seletab Trulli ja Konna lugu. Emaunt 
on karjale peibutiseks. Ta meelitab koera välja ja siis tormavad kõik teised kallale ja 
pistavad ta nahka.» 

Tuli praksatas. Üks puunott kukkus valju potsatusega eemale. Võõras loom hüppas 
seda kuuldes tagasi pimedusse. 

«Henry, mul on üks mõte,» teatas Bill. «Mis mõte?» 


«Ma mõtlen, et see oli seesama, kellele ma malakaga pihta andsin.» 

«See on enam kui kindel,» vastas Henry. 

«Ja ma tahaks tähendada,» rääkis Bill edasi, «et selle looma kodune olek laagritule 
juures on kahtlane ja ropp» 

«Ta teab kindlasti rohkem, kui aus unt tohiks teada,» nõustus Henry. «Undil, kes nii 
tark on, et ta söötmese ajal koerte sekka tuleb, peab kogemusi olema.» 

«Va Villanil oli kord koer, kes untidega ära jooksis,» mõtiskles Bill valjusti. «Ma 
peaks teadma. Lasin ta põtrade söömakohal Väikese Kepi juures salga seast maha. Ja va 
Villan nuttis nigu laps. Ütles, et põld teda kolmel aastal näind. Oli ikogu selle aja untide 
seas oid.» 

«Mina arvan, et sa tabad märki, Bill. See unt on koer, ja ta on nii mõnigi kord inimese 
kääst kala söönd.» 

«Kui ma ainult ligi pääsen, siis saab sellest undiks akand koerast varsti surnukeha,» 
teatas Bill. «Me ei või enam koeri kaotada.» 

«Aga sul on kõigest kolm padrunit järel,» tähendas Henry. 

«Ootan, kuni ma talle surmkindlalt pihta saan,» tuli vastuseks. 

Hommikul kohendas Henry tuld ja keetis einet oma kaaslase norina saatel. 

«Sul oli nii ea uni,» ütles Henry talle teda äratades ja sööma kutsudes. «Mul põld 
südant sind üles ajada.» 

Bill hakkas uniselt sööma. Ta märkas, et tema kruus oli tühi, ja sirutas käe kannu 
järele. Kuid kann oli väljaspool käeulatust Henry kõrval. 

«Kuule, Henry,» tõreles ta sõbralikult, «ega sa midagi unustand ole?» 

Henry vaatas suure hoolega ringi ja raputas pead. Bill 

näitas tühja kruusi. 

«Kohvi sa ei saa,» teatas Henry. 

«Ega ometi otsas ole?» küsis Bill murelikult. 

«Ei.» 

«Kas arvad, et see ajab mo seedimese rikke?» 

«Ei.» 

Vihapuna tõusis Billile näkku. 

«Siis tahaks ma väga sult seletust kuulda,» ütles ta. «Nobejalg on kadund,» vastas 
Henry. Ilma kiirustamata pööras Bill pead ja ebaõnnele alis-tunu ilmega loendas koeri 
sealt, kus ta istus. «Kuda see juhtus?» küsis ta loiult. Henry kehitas õlgu. 

«Ei tea. Vist on Ükskõrv ta lahti ammustand. Ise ta seda teha ei saand, see on kindel.» 

«Neetud tõbras!» Bill rääkis tõsiselt ja pikaldaselt, ilma vähimagi vihjeta temas 
märatsevale vihale. «Ennast ta ei saand lahti närida, siis näris Nobejala lahti.» 

«Noh, Nobejala mured on igatahes murtud. Ma arvan, ta on juba seeditud ja kihutab 
kahekümne undi vatsas mööda maad ringi,» oli Henry hauakiri äsja kaotatud koerale. 
«Võta kohvi, Bill.» 

Kuid Bill raputas pead. 

«Võta'nd,» pakkus Henry kannu tõstes. 

Bill tõmbas oma kruusi kõrvale. 

«Ma olen viimane tuhajuhan, kui võtan. Ma utsin, et olen ilma, kui veel mõni koer 
kaob, ja ma olengi ilma.» 

«Kohv on pagana ea,» ütles Henry ahvatlevalt. 

Aga Bill oli kangekaelne ja sõi kuiva einet, seda alla loputades pominal lausutud 
sajatustega Ükskõrva arvel, kes niisuguse vembuga oli hakkama saanud. 

«Täna õhta seon ta teistest eemale,» ütles ta, kui nad teele asusid. 

Nad olid vaevalt sada jardi edasi rännanud, kui ees liikuv Henry kummardus ja võttis 
maast mingi asja, mille vastu tema suusk oli puutunud. Oli pime ja ta ei näinud, mis asi 


see oli, kuid kompamisi tundis ta selle ära. Ta viskas selle tahapoole, nii et see vastu 
kelku kukkus ja sealt eemale põrgates Billi suuskadele langes. 

«Võib-olla läheb sul seda tarvis,» ütles Henry. 

Bill hüüatas. See oli kõik, mis Nobejalast järele oli jäänud, — kepp, mille abil ta kinni 
oli seotud. 

«Nad on ta kõige naha ja karvadega kinni pist,» teatas Bill. «Kepp on sile kui peopesa. 
Nad on rihmadki mõlemast otsast ära söönd. Nad on pagana näljased, Henry, ja nad 
panevad veel meid mõlemaid nahka, enne kui see teekond lõpule jõuab.» 

Henry naeris trotslikult. 

«Mind põle undid varem sel kombel taga ajand, aga ma olen ullematestki asjadest 
tervelt välja tuld. Läheks rohkem vaja kui see peotäis neid va metsalisi, et mulle otsa 
peale teha, Bill, mo poeg.» 

«Mine tea, mine tea,» ümises Bill kurjakuulutavalt. 

«Noh, küll sa siis tead, kui me McGurrysse jõuame.» 

«Suurt lootust mul põle,» jäi Bill oma arvamise juurde. 

«Sa oled vormist väljas, muud midagi,» väitis Henry. «Sul oleks iniini vaja, ja seda ma 
sulle annan kõva portsu, niipea kui me McGurrys oleme.» 

Bill uratas, näidates, et ta diagnoosiga päri ei ole, ja mässis end vaikimisse. Päev oli 
samasugune kui kõik eelnenud päevad. Kell üheksa läks valgeks. Kell kaksteist pani 
nähtamatu päike lõunapoolse silmapiiri õhetama, ja siis algas pärastlõuna külm hallus, 
mis kolm tundi hiljem muutus pimeduseks. 

Parajasti siis, kui päike tegi asjatu katse nähtavale tulla, libistas Bill vintpüssi 
kelgunööride alt välja ja ütles: 

«Mine sa edasi, Henry, ma vaatan väheke ringi.» 

«Sa võiks parem kelgu juure jääda,» vaidles kaaslane vastu. «Sul on kõigest kolm 
padrunit, ja mine tea, mis võib juhtuda.» 

«Kesse nüüd kraaksub?» küsis Bill võidurõõmsalt. 

Henry ei vastanud ja kõmpis üksi edasi, kuigi ta heitis sageli murelikke pilke halli 
üksindusse enda taga, kuhu ta kaaslane oli kadunud. Tunni aja pärast saabus Bill, 
kasutades otseteid seal, kus kelk pidi ringi minema. 

«Nad on laiali joost ja koguvad kaugel eemal uuesti kokku,» ütles ta. «Peavad meiega 
sammu ja ühtlasi otsivad toitu. Meie peale on nad kindlad, aga nad teavad, et neil tuleb 
veel oodata. Vahepeal katsuvad süia saada, kust juhtub.» 

«Tahad ütelda, nad arvavad, et nad meie peale kindlad on,» tähendas Henry teravalt. 
Kuid Bill ei pannud teda tähele. 

«Ma nägin mõnda neist. Nad on õige kõhnad. Ma arvan, nad põle mitmel nädalal 
midagi amba alla saand peale Trulli, Konna ja Nobejala; ja neid on nii pailu, et sellest 
nad söönuks ei saand. Nad on ütlemata kõhnad. Nende külled on nigu laenelised 
pesulauad, ja kõhud on neil üsna selgroo külge kasvand. Nad ei ooli millestki, ma ütlen 
sulle. Küll nad lähvad veel ulluks, ja siis oia end!» 

Mõni minut hiljem tuli Henry suust, kes rändas nüüd kelgu taga, vaikne hoiatav vile. 
Bill pöördus ja vaatas sinnapoole, siis peatas ta rahulikult koerad. Viimase käänaku 
tagant nende selja taga ilmus otse jälgedes sörkides täielikult nähtavale mingi karvane 
hiiliv kogu. Ta nina oli jälgedel ja ta sörkis omapärase libiseva, pingutuseta kõnnakuga. 
Kui nad peatusid, peatus ka tema, tõstis pead ja vaatas neid rahulikult. Tema 
ninasõõrmed tukslesid, kui ta nende lõhna püüdis ja seda uuris. 

«See on emaunt,» ütles Bill. 

Koerad olid lumme heitnud, ja ta tuli neist mööda oma kaaslase juurde kelgu kõrval. 
Kahekesi koos silmitsesid nad kummalist looma, kes neid päevade kaupa oli jälitanud ja 
kes oli hävitanud juba pooled nende veoloomad. 


Pärast uurivat vaatlust sörkis loom mõned sammud edasi. Seda kordas ta mitu korda, 
kuni oli vaevalt saja jardi kaugusel. Ta seisatas pead püsti hoides kuusetuka juures ning 
uuris silmade ja nina varal meeste varustust, kes teda valvasid. 

Ta vaatas neid kummaliselt nukral viisil, mis meenutas koera; kuid tema nukruses 
polnud koera armastust. See oli nälja mõjul tekkinud nukrus — niisama julm kui ta 
kihvad, niisama armutu kui pakane ise. 

Hundi kohta oli ta suur, oma kõhetu koguga kuulus ta kõige suuremate omataoliste 
sekka. 

«Õladest on ta ligemale kaks ja pool jalga lai,» sõnas Henry. «Ja ma vean kihla, et ta 
on peaaegu viis jalga pikk.» 

«Imelik värv undi kohta,» oli Billi arvamine. «Ma põle ilmaski punast unti näind. 
Minu meelest peaaegu kaneeli-karva.» 

Loom polnud kindlasti mitte kaneelikarva. Ta karv oli tavalise hundi karv. Peamiseks 
värvuseks oli hall, kuid ometi oli sellel punakas varjund — heitlik varjund, mis kord 
ilmnes, kord kadus; oli pigem nagu silmapete: kord oli loom hall, ilmselt hall, siis ilmus 
ebamäärase punase vilgatusi ja välgatusi, mida tavalistele kogemustele tuginevate 
sõnadega võimatu oleks olnud liigitada. 

«Päris nigu suur ja tugev kelgukoer,» ütles Bill. «Ma ei imestaks, ku ma näeks, et ta 
saba liputab.» 

«Kuule, sa koeravolask!» hüüdis ta. «Tule seia, olgu so nimi mis tahes.» 

«Ta'i tee sost väljagi,» naeris Henry. 

Bill viibutas ähvardavalt kätt ja hüüdis valjusti, kuid loom ei ilmutanud kartust. 
Ainsaks muutuseks, mida nad temas märkasid, oli erksuse suurenemine. Ta vaatas neid 
ikka niisamasuguse armutu näljanukrusega. Nemad olid liha, ja tal oli nälg; ta oleks 
meeleldi tulnud ja nad ära söönud, kui oleks julgenud. 

«Kuule, Henry,» ütles Bill, oma mõtiskluse mõjul ebateadlikult häält sosinaks 
madaldades. «Meil on veel kolm Padrunit. Ja lask oleks surmkindel. Mööda lasta on või- 

mata. Ta on meilt kolm koera ära viind, ja meil tuleb sellele lõpp teha. Mis sina 
arvad?» 

Henry noogutas nõusolevalt pead. Bill libistas püssi ettevaatlikult kelgunööride vahelt 
välja. Püss hakkas tema õla kõrgusele tõusma, kuid ei jõudnud sinna, sest sel hetkel 
hüppas emahunt rajalt kõrvale kuusetukka ja kadus. 

Mehed vaatasid teineteisele näkku. Henry vilistas pikalt ning arusaavalt. 

«Oleksin pidand seda teadma!» sõitles Bill end valjusti, püssi tagasi pannes. «Unt, kes 
nii tark on, et koertega koos mõistab söögiajaks jaole tulla, teab muidugi kõike, mis 
laskeriistadesse puutub. Usu sa mind, Henry, see loom on kõigi meie õnnetuste põhjus. 
Meil oleks praegust kuus koera kolme asemel, kui teda ei oleks. Aga usu mind, Henry, 
ma saan tast jagu. Ta on liiga kaval, lagedas kohas ei saa teda maha lasta. Aga ma 
varitsen teda. Ma sirutan ta maha, nii tõesti kui mo nimi on Bill.» 

«Ära aga selle juures liiga kaugele mine,» palus ta kaaslane. «Kui see loom sulle 
kallale kargab, siis põle kolmest padrunist kuigi suurt kasu. Undid on pagana näljased, 
Bill; kui nad pihta akkavad, siis oled neil kääs ka.» 

Sel õhtul asusid nad varakult laagrisse. Kolm koera ei suutnud kelku nii kiiresti ega nii 
kaua vedada kui kuus; nad osutasid ilmseid väsimuse märke. Ja mehed heitsid vara 
magama; enne vaatas Bill, et koerad oleksid kinni seotud väljapoole üksteise 
närimisulatust. 

Kuid hundid muutusid julgemaks ja mehed ärkasid enam kui kord unest. Nii lähedale 
tulid hundid, et koerad suurest hirmust meeletuks läksid ja tarvis oli aeg-ajalt puid tulle 
heita, et julgeid röövloomi ohutus kauguses hoida. 

«Olen kuuld, kuda meremehed jutustavad aidest, kes laevu jälitavad,» tähendas Bill, 
kui ta ühe sellise tule-kohendamise järel vaipade vahele tagasi roomas. «Noh, need 


undid on kuivamaa aid. Nad tunnevad oma asja paremini kui meie ega jää meie kannult 
maha. Kord saavad nad meid kätte. Nad saavad meid kindlasti kätte, Henry.» 

«Poolest saati oled neil juba kääs, kui sa niiviisi räägid,» vastas Henry teravalt. «Mees 
on poolest saati löödud, 

kui ta ütleb, et on löödud. Ja sina oled poolteed söödud, kui sa asja sedasi võtad.» 

«Nad on parematestki meestest jägu saand kui sina ja mina,» vastas Bill. 

«Oh, jäta oma kraaksumene. Sa oled mo ära tüüdand.» 

Henry keeras ta kõrval vihaselt teist külge, kuid tema üllatuseks ei tulnud Billilt 
samasugust tusaväljendust. See oli ebatavaline, sest Bill vihastus kergesti teravate 
sõnade peale. Henry mõtles kaua selle üle, enne kui ta magama jäi; kui ta silmad kinni 
vajusid ja ta uinus, oli ta viimaseks mõtteks: «Bill on kangesti löödud, see on selge. Pean 
talle omme elu sisse ajama.» 


III peatükk NÄLJAKISENDUS 


Päev algas paljutõotavalt: nad polnud öö jooksul koeri kaotanud. Päris kerge südamega 
asusid nad teele läbi vaikuse, pimeduse ja pakase. Bill näis unustanud olevat oma 
õhtused halvad eelaimused ja isegi naljatas koertega, kui nad keskpäeval kelgu halval 
teekäänakul ümber ajasid. 

Tekkis täbar segadus. Kelk oli kummuli maas ning ühe puutüve ja kivirünka vahel 
kinni; nad olid sunnitud koerad lahti rakendama, et vassingust jagu saada. Mehed olid 
kelgu kohal kummargil ja püüdsid seda püsti tõsta, kui Henry nägi Ükskõrva küljetsi 
eemalduvat. 

«Siia, Ükskõrv!» hüüdis ta ennast sirgu ajades ja koera poole pöördudes. 

Kuid Ükskõrv pistis jooksu läbi lume, trengid lohisemas järel. Ja ennäe, äsja tuldud tee 
ääres lumes oli emahunt teda ootamas. Temale lähenedes muutus Ükskõrv äkki 
ettevaatlikuks. Ta jooks läks üle valvsaks ja kehk-jaks kõndimiseks, ning siis jäi ta 
seisma. Ta silmitses emahunti hoolikalt ja kõhklevalt, kuid ihaldavalt. Emahunt näis talle 
naeratavat, pigem meelitavalt kui ähvardavalt hambaid näidates. Ta lähenes mänglevalt 
mõned sammud ja seisatas siis. Ükskõrv nihkus ligemale —ikka valvsalt ja 
ettevaatlikult, saba 'püsti ja kõrvad kikkis ning pea ülal. 

Ta katsus emahundi nina nuhutada, kuid hunt taandus mänglevalt ja häbelikult. Igale 
lähenemiskatsele vastas ta omapoolse taandumisega. Samm-sammult ahvatles ta koera 
inimeste kaitsvast lähedusest eemale. Kord pööras koer pead, nagu oleks ebamäärane 
hoiatus läbi ta aju vilksatanud, ning vaatas tagasi kummulikukkunud kelgu, oma 
veokaaslaste ja mõlema mehe poole, kes teda hüüdsid. 

Kuid kõik ta peas kujunevad mõtted hajutas emahunt, kes talle lähenes, põgusalt tema 
nina nuhutas ja siis tema uute lähenemiskatsete eest jälle aralt taandus. 

Vahepeal tuli Billile püss meelde. Kuid see oli kummulikukkunud kelgu alla kiilutud, 
ja seks ajaks kui Henry tal aitas koorma õigesse asendisse seada, olid Ükskõrv ja 
emahunt teineteisele nii lähedal ja vahemaa nii suur, et ta lasta ei julgenud. 

Liiga hilja taipas Ükskõrv oma eksitust. Enne kui mehed põhjust mõistsid, nägid nad 
teda ümber pöörduvat ja nende poole tagasi jooksma hakkavat. Siis nägid nad 
kümmekonda kõhetut halli hunti läbi lume hüppavat, otsejoones teerajale lähenevat ja 
koera taandumis-teed läbi lõikavat. Jalamaid kadus emahundi arglikkus ja mänglevus. 
Lõrinal kargas ta Ükskõrva kallale. Koer tõukas ta õlaga eemale; kuigi tema 
taandumistee oli läbi lõigatud, tahtis ta siiski kelgu juurde tagasi jõuda ja muutis 
jooksusuunda, et ringi tehes sinna pääseda. Iga hetkega ilmus rohkem hunte ning ühines 
tagaajamisega. Emahunt oli ühe hüppe kaugusel Ükskõrvast ning ei jäänud maha. 


«Kus sa lähed?» küsis Henry äkki, kätt kaaslase käsivarrele pannes. Bill raputas selle 
ära. 

«Ma ei kannata seda välja,» ütles ta. «Nad ei pea enam ühtki meie koera saama, kui 
see minu teha on,-» 

Püss käes, sööstis ta võsastikku teeraja ääres. Tema kavatsus oli küllalt selge. Võttes 
kelgu selle sõõri keskmeks, mida Ükskõrv oli moodustamas, püüdis Bill seda sõõri 
läbida jälitajaid edutavas punktis. Oma vintpüssiga võis ta ehk päevavalgel huntidesse 
aukartust sisendada ja koera päästa. 

«Kuule, Bill!» hüüdis Henry talle järele. «Ole ettevaatlik! Ära kõike kaalule pane!» 

Henry istus kelgule ja ootas. Muud polnud tal midagi teha. Bill oli juba silmist 
kadunud, kuid Ükskõrv paistis 

aeg-ajalt, võsastiku ja üksikute kuusesalkude vahel kord nähtavale tulles, kord 
kadudes. Henry arvates oli tema olukord lootusetu. Koer oli ähvardavast ohust täiesti 
teadlik, aga ta jooksis sõõri välist ringi mööda, kuna hundikari jooksis mööda seesmist ja 
lühemat ringi. Polnud lootust, et Ükskõrv oma jälitajaist nii palju ette jõuab, et ta suudab 
nende ees sõõrist läbi murda ja kelgu juurde tagasi tulla. 

Mõlemad jooksurajad lähenesid kiiresti ühele punktile. Henry teadis, et seal kuskil 
lumes pidid kohtuma hundikari, Ükskõrv ja Bill, keda ta puude ning padriku tõttu ei 
näinud. See juhtus liiga ruttu, kaugelt rutem, kui ta oli oodanud. Ta kuulis pauku, siis 
kaht pauku kiiresti teineteise järel, ja teadis, et Billi laskemoon on otsas. Siis kuulis ta 
suurt lõrinat ja kilamist. Ta tundis ära Ükskõrva valu- ja hirmuröögatuse, ja ta kuulis 
tabatud hundi kisa. Ja see oli kõik. Lorin vaikis. Kilamine lõppes. Vaikus vajus jällegi 
üksildase maastiku kohale. 

Ta istus kaua kelgul. Tal polnud vajadust vaatama minna, mis oli juhtunud. Ta teadis 
seda niisama hästi, nagu oleks see toimunud tema silme ees. Kord tõusis ta võpatades ja 
võttis kiiresti kirve kelgunööride alt. Siis vajus ta jälle istuli ja haudus oma mõtteid, ning 
mõlemad ülejäänud koerad lümitasid värisedes tema jalge ees. 

Viimaks tõusis ta väsinult, nagu oleks kogu kerksus tema ihust kadunud, ja hakkas 
koeri kelgu ette rakendama. Ta tõmbas endale nööri üle õla ja asus vedama ühes 
koertega. Ta ei läinud kaugele. Niipea kui hakkas pimedaks minema, kiirustas ta 
laagrisse jääma ning hoolitses selle eest, et tal oleks rikkalikult tulepuid tagavaraks. Ta 
söötis koeri, keetis ja sõi õhtust ning tegi endale aseme üsna tule juurde. 

Kuid talle polnud antud sellest asemest rõõmu tunda. Enne kui ta silmad kinni läksid, 
nihkusid hundid nii lähedale, et ta julgeolek polnud kindel. Ei tarvitsenud enam silmi 
pingutada, et hunte näha. Nad olid tiheda sõõrina päris tema ja tule ümber, ja ta nägi 
neid selgesti tulevalgel: nad lamasid maas, istusid, roomasid kõhuli lähemale või hiilisid 
taandudes eemale. Nad isegi magasid. Sün-seal nägi ta mõnda neist koerana lumes 
kõveras olevat ja uinuvat — mida tema enam teha ei saanud. 

Ta hoidis tuld heledalt lõkendamas, sest ta teadis, et 

107 


ainult tuli seisis tema elava liha ja huntide näljaste kahvade vahel. Mõlemad koerad 
püsisid üsna ta juures, teine teisel pool, toetusid kaitset otsides tema vastu, niuksusid ja 
vingusid ning aeg-ajalt urisesid meeleheitlikult, kui mõni hunt natuke ligemale tuli kui 
teised. Sellistel hetkedel, kui koerad urisesid, muutus kogu sõõr ärevaks, hundid tõusid 
püsti ja tungisid katseks ettepoole; ümberringi paisus lorin ning ablas klähvimine. Siis 
heitis sõõr jälle maha, ja siin-seal jätkas mõni hunt oma katkestatud uinakut. 

Kuid sõõr tõmbus pidevalt mehe ümber koomale. Õige pikkamisi ja tollhaaval — kord 
roomas siin üks hunt lähemale, kord roomas seal teine hunt lähemale — muutus sõõr 
ahtamaks, kuni kiskjad olid peaaegu hüppekau-gusel. Siis haaras ta tulest tükke ja 
paiskas karja sekka. Iga kord oli selle tagajärjeks rutakas tagasitõmbumine, 

108 

mida saatsid vihased kiunatused ja kartlik urin, kui hästi sihitud tukk mõnd liiga julget 
looma tabas ja kõrvetas. 

Hommik leidis mehe kurnatuna ja roidununa, unepuudusest aukuvajunud silmadega. 
Ta keetis pimedas hommikusööki, ja kui hundikari kell üheksa päevavalguse tulekul 
tagasi tõmbus, asus ta teostama kavatsust, mille üle ta pikkade öötundide jooksul oli 
mõtelnud. Ta raius noori puid ja tegi neist mingi lava ristpoomid, mis ta sidus kõrgele 
kasvavate puude tüvede külge. Kelgunööri vinnana tarvitades ja koeri abiks võttes upitas 
ta puusärgi lavale. 

«Nad said Billi ja nad võivad minu saada, aga sind ei saa nad kindlasti mitte, 
noormees,» ütles ta, kõnetades surnukeha tema puudeladvus asetsevas hauas. 

Siis läks ta teele, kergeks muutunud kelgu hüpeldes 

agarate koerte taga — sest nemadki teadsid, et McGurry forti jõudmine tõotas 
pääsemist. Hundid jälitasid neid nüüd avalikumalt, rahulikult nende kannul ja mõlemal 
pool kõrval sörkides, punased keeled suust väljas, kõhnadel külgedel iga liigutuse juures 
tõusvad ja vajuvad roided paistmas. Nad olid väga kõhnad, lausa luu ja nahk, mille all 
lihased näisid nööridena; nii kõhnad olid nad, et Henry imestas, kuidas nad üldse veel 
jalul seisid ja otseti lumme ei kukkunud. 


Ta ei julgenud kuni pimeda tulekuni matkata. Keskpäeval ei pannud päike mitte ainult 
lõunapoolset silmapiiri õhetama, vaid pistis koguni oma ülemise serva kahvatuna ja 
kuldsena üle taevaranna. Mees võttis seda märguandena. Päevad olid pikemaks 
muutumas. Päike tuli tagasi. Kuid vaevalt oli rõõmustav helk kadunud, kui Henry 
laagrisse asus. Tal oli ees veel mitu tundi halli päevavalgust ja sünget videvikku, ning ta 
kasutas neid tohutu hulga tulepuude raiumiseks. 

Ühes ööga saabus õudus. Vähe sellest, et näljased hundid julgemaks muutusid, — ka 
unepuudus avaldas oma mõju. Tule juures kössitades tukkus ta tahtmatult, vaibad õlgade 
ümber, kirves põlvede vahel ja kummalgi pool koer, kes end tihedasti tema ligi surus. 
Kord ärkas ta ja nägi enda ees, kõigest umbes kümne sammu kaugusel, suurt halli hunti, 
üht kõige suuremat karjas. Isegi kui tal silmad lahti olid, sirutas loom end kartmatult 
nagu laisk koer, haigutas talle otse näkku ja vaatas teda omaniku pilguga, nagu oleks ta 
ainult varuks pandud toit, mida varsti kavatseti süüa. 

Seda veendumuskindlust ilmutas kogu kari. Ta loetles neid paar tosinat, kes teda 
näljaselt vahtisid või rahulikult lumes magasid. Nad meenutasid talle kaetud laua ümber 
kogunenud ja sööma hakkamise luba ootavaid lapsi. Ja tema oli toit, mida nad pidid 
sööma! Ta oleks tahtnud teada, kuidas ja millal söömaaeg algab. 

Puid tuleasemele kuhjates avastas ta omaenese ihu väärtuse, mida ta varem iialgi 
polnud tajunud. Ta jälgis oma liikuvaid lihaseid ja tundis huvi oma sõrmede targa 
mehhanismi vastu. Tulevalgel kõverdas ta pikkamisi ja korduvalt sõrmi, kord ükshaaval, 
kord kõiki koos, neid laiali ajades või kiireid haaravaid liigutusi tehes. Ta uuris küünte 
kuju ja torkis sõrmeotsi — kord tugevasti, kord õrnalt, mõõtes närviaistingu kiirust. See 
võlus teda 

ja ta armus äkki oma õrna lihasse, mis tegutses nii kaunilt ja sujuvalt ja peenelt. Siis 
heitis ta kartliku pilgu huntide sõõrile, mis teda ootavalt ümbritses, ning hoobina rabas 
teda arusaamine, et ta imetaoline keha, see 1 elav ihu oli ainult liha — ablaste loomade 
igatsetud saak, mille nende näljased kihvad pidid purustama ja tükkideks kiskuma, mis 
pidi neile toiduks olema, nagu põdrad ja küülikud sageli temale toiduks olid olnud. 

Ta ärkas poolpainajalikust tukastusest ja nägi, et punakas emahunt oli tema ees. Loom 
istus kõigest poole tosina jala kaugusel lumes ja vaatas teda mõtlikult. Mõlemad koerad 
niitsusid ja urisesid tema jalge ees, kuid hunt ei pannud neid tähele. Ta vaatas meest, ja 
tüki aega vaatas mees teda. Midagi ähvardavat hundis ei olnud. Pigem vaatas ta meest 
suure nukrusega, kuid mees teadis, et see oli niisama suure nälja nukrus. Tema oli söök, 
ja tema nägemine ärritas looma maitsmisnärve. Looma suu avanes, ila tilkus välja, ning 
ta lakkus eelnaudingus oma lõugu. 

Meest läbis hirmukramp. Ta sirutas rutuga käe, et tukki võtta ja looma sellega visata. 
Kuid samal hetkel, veel enne kui tema sõrmed jõudsid viskerelvast kinni haarata, kargas 
loom tagasi kaitsvasse pimedusse, ja mees teadis nüüd, et see hunt oli harjunud sellega, 
et tema pihta asju pilluti. Eemale hüpates urises ta, oma valgeid kihvu juurteni 
paljastades; kogu ta nukrus oli kadunud, asendunud lihasööja õelusega, mis pani mehe 
võbisema. Ta vaatas tukki hoidvat kätt, märkas seda haaranud sõrmede osavat õrnust, 
nägi, kuidas nad kõigi pinnakonarustega täpselt kohanesid, igapidi ümber krõbeda puu 
sulgudes; tuki põlevale osale liiga lähedal olev väike sõrm tõmbus haigettegeva 
kuumuse ees tundlikult ning automaatselt tagasi jahedama haardekohani; samal hetkel 
oli tal tunne, nagu näeks ta neidsamu tundlikke ning õrnu sõrmi emahundi valgete 
hammaste all purustatavat ja tükkideks kistavat. Iialgi polnud ta oma ihu nii väga 
armastanud kui nüüd, kus selle säilitamine oli nii ebakindel. 

Kogu öö võitles ta põlevate tukkidega näljase hundikarja vastu. Kui ta vägisi suigatas, 
siis äratas teda koerte niitsumine ja urin. Tuli hommik, kuid esmakordselt ei Peletanud 
päevavalgus hunte eemale. Asjata ootas mees, et nad läheksid. Nad jäid sõõrina tema ja 
tule ümber, 

ilmutades omanike ülbust, mis hävitas tema hommiku-valguses tärganud julguse. 

Ta tegi ühe meeleheitliku katse teele asuda. Aga niipea kui ta kaitsva tule juurest 
eemaldus, hüppas kõige jultunum hunt tema poole. Õnneks oli hüpe liiga lühike ja mees 
päästis end tahapoole karates, nii et lõuad laksata-sid kokku vaevalt kuue tolli kaugusel 
tema reiest. Kogu kari oli nüüd jalul ning voogas tema poole, ja tarvis oli tükke paremale 
ning vasemale pilduda, et neid aupaklikku kaugusse tagasi suruda. 

Isegi päevavalgel ei julgenud ta tule juurest lahkuda, et uusi puid raiuda. Kahekümne 
jala kaugusel seisis tornina hiiglasuur kuivanud kuusk. Ta kulutas poole päeva oma 
laagritule kuuse juurde nihutamiseks; iga hetk oli tal pool tosinat põlevat tungalt 
käepärast, et neid vaenlase sekka paisata. Viimaks kuuse juurde jõudnud, uuris ta 
ümberkaudset metsa, et puud langetada säärases suunas, kust kõige rohkem põletusainet 
oli loota. 

Öö oli eelmise öö kordamine, ainult et unevajadus oli vastupandamatuks muutumas. 
Koerte lorin ei mõjunud enam. Pealegi lõrisesid nad kogu aja, ning tema tuimene-nud ja 
unised meeled ei märganud enam lorina kõla ja pingsuse muutumist. Ta ärkas võpatades. 
Emahunt oli vähem kui jardi kaugusel temast. Masinlikult haaras ta tuki ja pistis selle 
lähimast lähedusest otse looma avatud ning urisevasse suhu. Hunt kargas eemale, valust 
uludes; põlenud liha ja karvade haisu nautides vaatas mees, kuidas ta pead raputas ja 
vihaselt paarikümne jala kaugusele roomas. 

Siitpeale sidus ta enne suikumist põleva männioksa oma parema käe külge. Tema 
silmad olid ainult mõne minuti suletud, kui tule kõrvetus ihul teda äratas. Mitu tundi 
talitas ta sel kombel. Iga kord, kui ta niiviisi ärkas, kihutas ta hundid tukkide 
pildumisega eemale, täiendas tuld ja kohendas männioksa oma käe külge. Kõik läks 
hästi, kuid siis juhtus ta männioksa halvasti kinni siduma. Sel ajal kui ta silmad suletud 
olid, kukkus see tal käest. 

Ta nägi und. Talle näis, nagu oleks ta McGurry fordis. Oli soe ja mugav, ja ta mängis 
faktooriaülemaga kaarte. Talle näis ka, et forti ründasid hundid. Nad ulusid otse väravate 
juures, ja mõnikord katkestasid ülem ja tema mängu, et kuulata ja naerda huntide 
asjatute sissepääsukatsete 

üle. Ja siis — nii kummaline oli unenägu — siis käis prahvatus. Uks paiskus lahti. Ta 
nägi, kuidas hunte voolas fordi suurde eluruumi. Nad kargasid otse tema ning 
faktooriaülema kallale. Ukse lahtipaiskumisega oli nende ulumine kohutavalt 
tugevnenud. See ulumine vaevas teda nüüd. Tema unenägu sulas millekski muuks — ta 
ei saanud aru, milleks, kuid kogu aja jälgis teda lakkamatu ulumine. 

Siis ärkas ta ja leidis, et ulumine oli tõeline. Kuuldus valju urinat ja klähvimist. Hundid 
sööstsid tema peale. Neid oli tema kohal ja tema ümber. Ühe hambad sulgusid tema 
käsivarre ümber. Vaistlikult kargas ta tulle; hüpates tundis ta hammaste teravat rebestust, 
mis tema jala liha lõhki kiskus. Siis algas tulevõitlus. Paksud labakindad kaitsesid 
ajutiselt tema käsi ja ta kühveldas hõõguvaid süsi igas suunas õhku, kuni laagrituli 
sarnanes tulemäega. 

Ent kaua ei võinud see kesta. Tema nägu kattus kuumuses villidega, kulmud ja 
ripsmed kõrbesid ning palavus jalgade ümber muutus talumatuks. Leegitsev tukk 
kummaski käes, hüppas ta tuleaseme servale. Hundid olid tagasi löödud. Lumi sisises 
kõikjal, kuhu hõõguvaid süsi oli kukkunud, ning alatasa kuulutas mõni taganev hunt 
metsiku hüppe, norsatuse ja lõrinaga, et ta oli astunud kuumale söele. 

Paisanud veel tükke kõige lähema vaenlase pihta, viskas mees hõõguvad kindad 
lumme ja tampis lumes, et oma jalgu jahutada. Tema kaks koera olid kadunud ja ta 
teadis väga hästi, et nad olid saanud järjekordseks roaks pikaleveninud söömaajas, mis 
mitu päeva tagasi algas Trulliga ja mille viimaseks roaks eelolevail päevil pidi olema 
tema 1Se. 


«Veel põle te mind kätte saand!» hüüdis ta, näljaste kiskjate poole tulivihaselt rusikat 
raputades; tema hääle kõla peale sattus kogu ring ärevusse, kuuldus üldist urinat ja 
emahunt libises üle lume üsna tema ligi ning vahtis teda näljase ihaldusega. 

Mees asus tööle, et teostada uus mõte, mis tal pähe oli tulnud. Ta pikendas tuld, kuni 
sellest sai avar sõõr. Selle sõõri keskele kägardus ta, kaitseks sulava lume vastu 
magamisvarustus tema all. Kui ta niiviisi kaitsva tule-tõkke varju oli kadunud, tuli kogu 
huntide kari uudishimulikult tule äärde vaatama, mis temast on saanud. 

Seni olid nad hoidunud tule ligi tulemast, nüüd asetusid nad tiheda ringina selle 
lähedale otsekui koerad, silmi pilgutades, haigutades ja oma kõhnu kehasid harjumatus 
soojuses sirutades. Siis istus emahunt maha, tõstis nina püsti ja hakkas uluma. Ükshaaval 
ühinesid temaga teised hundid, kuni kogu kari maas kükitas, ninad taeva poole, ja nälja 
pärast ulus. 

Saabus koit, siis päevavalgus. Tuli põles madalaks. Kütteaine oli otsa saanud, tarvis oli 
uut soetada. Mees katsus oma tuleringist välja astuda, kuid hunte voogas talle vastu. 
Põlevad tukid sundisid neid kõrvale hüppama, kuid nad ei taandunud enam. Asjata 
püüdis ta neid tagasi tõrjuda. Kui ta sellest loobus ja oma sõõri keskele komberdas, 
hüppas üks hunt tema poole, vääratas ja kukkus kõige nelja jalaga sütele. Ta röögatas 
kabuhirmust, samal ajal urisedes, ning roomas tagasi, et oma kappi lumes jahutada. 

Mees istus kägarasse oma vaipadele. Tema ülakeha oli ettepoole kummargil. Lõtvunud 
ja norguvajunud õlad ning põlvedele langetatud pea tõendasid, et ta oli võitlusest 
loobunud. Vahetevahel tõstis ta pead ja vaatas alanevat tuld. Leekide ja süte sõõr 
lagunes osadeks, mille vahel oli avausi. Need avaused suurenesid, sõõriosad kahanesid. 

«Arvan, et te varsti mo kätte saate,» ümises ta. «Igatahes tahan ma nüüd magada.» 

Kord ärkas ta ja nägi sõõris olevas avauses otse enda ees emahunti, kes teda vahtis. 

Natukese aja pärast ärkas ta uuesti — talle tundus, et see oli mitu tundi hiljem. Oli 
toimunud salapärane muutus, nii salapärane muutus, et ta kohkus veelgi rohkem ärkvele. 
Midagi oli juhtunud. Esiti ei saanud ta aru. Siis ta taipas. Hundid olid läinud. Alles oli 
jäänud üksnes ärasõtkutud lumi, mis näitas, kui tihedasti nad teda olid ümbritsenud. Uni 
lõi talle pähe ja haaras ta oma võimusesse; tema pea vajus põlvedele, kuid siis ärkas ta 
äkilise võpatusega. 

Kuuldus inimeste hüüdeid, kelkude kriuksumist, rak-mete naginat ja pingutavate 
koerte innukat niutsumist. Neli kelku tuli jõesängi poolt puude vahel oleva laagri juurde. 
Viis-kuus meest kogunes kustuva tulesõõri keskel kägarduva mehe ümber. Nad 
raputasid ja tonksisid 

teda teadvusele. Ta vaatas neid nagu joobnu ning pobises veidralt, nagu läbi une: 

«Punane emaunt. .. Tuli söötmese ajal koerte sekka . .. Enne sõi koerte toidu... Siis 
sõi koerad ... Ja pärast seda sõi ta Billi ära ...» 

«Kus on lord Alfred?» kõmistas üks meestest talle kõrva, teda karedalt raputades. Ta 
raputas aeglaselt pead. 

«Ei, teda ta ei söönd ... Ta puhkab puu otsas eelmeses laagrepaigas.» 

«Surnud?» hüüdis mees. 

«Surnd ja kasti pandud,» vastas Henry. Ta tõmbas oma õla turtsakalt küsitleja haardest 
lahti. «Kuulge, jätke mind rahule ... Ma olen praegust täitsa omadega läbi. Ead ööd.» 

Ta silmalaud võbelesid ja vajusid kinni. Lõug langes alla rinnale. Ja enne kui nad ta 
vaipadele asetasid, tõusis tema norskamine üles külma õhku. 

Kuid kuuldus veel midagi. Kaugelt ja nõrgalt, hulga maa tagant kuuldus näljase 
hundikarja kisa, kui see asus teist toitu otsima mehe asemel, kellest ta ilma oli jäänud. 


Il jagu METSLOOMAST SÜNDINUD 


I peatükk KIHVADE VÕITLUS 


Emahunt oli esimene, kelle kõrv tabas inimhäälte kõla ja kelgukoerte niutsumist, ning 
emahunt ruttas esimesena eemale kustuva tule sõõris pääsmatult ümberpiiratud mehe 
juurest. Kari ei tahtnud jälitatud saagist loobuda ja viivitas mõne minuti, häälte päritolu 
kindlaks teha püüdes; siis jooksis karigi emahundi jäljerada pidi minema. 

Karja ees jooksis suur hall hunt — üks karja juhte. Tema suunaski karja jooksu 
emahundi jälgedes. Ta urises hoiatavalt karja nooremate liikmete peale või rebis neid 
kihvadega, kui need auahnelt katsusid temast mööda jõuda. Ja tema kiirendas käikugi, 
kui ta nägi emahunti, kes nüüd pikkamisi üle lume sörkis. 

Emahunt asus ta kõrvale, nagu oleks seal tema tavaline koht, ning hakkas karja 
juhtima. Teine ei urisenud ta peale ega näidanud hambaid, kui mõni hüpe juhtus ema- 
hundi temast ette viima. Vastupidi, ta näis emasesse lahkelt suhtuvat — liiga lahkelt 
emahundi arvates: isane kippus üsna tema ligidal jooksma, ja kui ta liiga ligidal jooksis, 
siis urises emahunt ja näitas hambaid. Parajal juhul lõi ta ka hambad teravalt teise õlasse. 
Sellistel puhkudel ei ilmutanud isahunt mingit viha. Ta ainult hüppas kõrvale ning 
jooksis mõned kohmakad sammud puiselt emahun-dist eespool, kehahoiakult ja 
käitumiselt meenutades segadusse sattunud külasiga. 

See oli tema ainus mure karja jooksmise ajal, emahundi! aga oli teisi muresid. Teisel 
pool tema kõrval jooksis kõhetu vana hunt; see hakkas juba halliks minema ja oli 

paljude võitluste haavaarmidega märgitud. Ta jooksis alati emahundist paremal pool. 
Küllap see oli sellega seletatav, et tal oli üksainus silm ja nimelt vasak. Temalgi oli 
kombeks emahundi lähedale hoiduda, temale ligi tikkuda, kuni ta armidega kaetud koon 
puudutas tema keha või õlga või kaela. Neid tähelepanuavaldusi tõrjus emahunt 
hammastega eemale nagu endast vasakul pool jooksva isase omigi; kui aga mõlemad 
talle oma tähelepanuavaldusi ühel ajal osaks saada lasksid, tekkis toores rüselus, sest ta 
oli sunnitud kiirete hammustustega mõlemale poole oma kaht armastajat eemale tõrjuma 
ning samal ajal karja eesotsas püsima ja vaatama, kuhu ta läheb. Sellistel puhkudel 
paljastasid isased ta kõrval hambaid ja urisesid ähvardavalt teineteise poole. Nad oleksid 
kisklema hakanud, kuid isegi kosimishimu ja sellega ühenduses olev võitlus pidi 
taganema karja näljakustutamisvajaduse ees, mis oli pakilisem. 

Iga tagasilükkamise järel, kui vana hunt oma terava-hambalisest ihaldatust kõrvale 
põrkas, toetus ta noore, kolmeaastase hundi vastu, kes jooksis tema paremal, sil-matul 
poolel. See noor hunt oli oma täie suuruse saavutanud, ja karja nõrka ning nälginud 
seisundit arvestades oli tal keskmisest enam jõudu ning julgust. Siiski jooksis ta pead 
ühesilmalise vana hundi õla kohal hoides. Kui ta söandas vanema hundiga rinnutsi joosta 
(mida harva juhtus), siis saatis lorin ja napsatus teda jälle õla kohale tagasi. Mõnikord 
aga jäi ta ettevaatlikult ja pikkamisi maha ning nihutas end vana juhi ja emahundi 
vahele. Seda pandi kahekordselt pahaks — koguni kolmekordselt. Kuna emahunt oma 
tuska urinaga väljendas, tuhises vana juht kolmeaastase kallale. Mõnikord tegi emahunt 
sedasama. Ja mõnikord ka noor juht temast vasakul. 

Sellistel puhkudel jäi noor hunt, kellele kolmed metsikud hambad vastu astusid, 
kiiresti seisma ning laskus tagajalgadele, esijalad jäigad, hambad ähvardavalt irevil ja 
kuklakarvad turris. See segadus liikuva karja eesotsas tekitas alati segadust ka tagumiste 
seas. Tagapool olevad hundid põrkasid noore hundiga kokku ja väljendasid oma 
pahameelt, tema tagumisi jalgu ja külgi teravalt näksates. Ta tekitas endale tüli, sest 
toidupuudus ja halb tuju käivad käsikäes; kuid nooruse piiritu usaldusega kordas ta oma 
manöövrit iga natukese aja tagant, kuigi ta sellest iial midagi ei saanud peale pahanduse. 

Kui karjal oleks olnud toitu, siis oleks armatsemine ja võitlemine jõudsasti hoogu 
võtnud ja kari oleks koost lagunenud. Kuid karja olukord oli meeleheitlik. Loomad olid 
pikaajalisest nälgimisest lahjad. Nad jooksid aeglasemalt kui harilikult. Tagapool 
lonkasid väsinud loomad — väga noored ja väga vanad. Eesotsas olid kõige tugevamad. 
Kuid kõik olid pigem luukered kui kopsakad hundid. Ometi polnud loomade liigutustes 
pingutust ega väsimust — kui lonkajaid mitte arvestada. Nende sitked lihased näisid 
ammendamatu tarmu allikatena. Igale lihase terasesele kokkutõmbumisele järgnes teine 
terasene kokkutõmbumine, ning üha uus ja üha uus — nagu poleks neil lõppu tulemaski. 

Nad jooksid sel päeval maha palju miile. Nad jooksid öö läbi. Ning järgmisel päeval 
jooksid nad ikka veel. Nad jooksid mööda külmunud ja surnud maad. Kuskil ei liiga- 
tanud elu. Ainult nemad liikusid läbi määratu tardumuse. Ainult nemad elasid, ja nad 
otsisid teisi elavaid olendeid, et neid ära õgida ning edasi elada. 

Nad ületasid veelahkmeid ja rändasid üle kümmekonna väikese jõe madalamal maa- 
alal, enne kui nende otsingutel tulemusi oli. Siis sattusid nad põtradele. Kõigepealt 
leidsid nad suure pulli. Siin oli liha ja elu, ning seda ei kaitsnud salapärased tuled ega 
lendavad leegitsevad viske-kehad. Harevil sõrgu ja kämblakujulisi sarvi nad tundsid, 
ning nad heitsid oma hariliku kannatlikkuse ja ettevaatlikkuse tuulde. Tekkis lühike ning 
metsik võitlus. Suurt pulli rünnati igast küljest. Ta rebestas neid või lõhkus nende 
pealuid oma suurte sõrgade osavasti juhitud hoopidega. Ta purustas ja lömastas neid 
oma laiade sarvedega. Ta tampis neid enda all lumme selles püherdavas heitluses. Kuid 
tema saatus oli juba ette otsustatud ja ta hukkus. Emahunt rebis metsikult ta kõri, ja 
teiste hambad kinnitusid igale poole ta ihusse, teda elusana õgides veel enne, kui ta 
viimsed rabelused lõppesid või ta viimne arve oli tehtud. 

Siin oli toitu külluses. Pull kaalus üle kaheksasaja naela — tervelt kakskümmend naela 
liha iga suu peale enam kui neljakümnest hundist koosnevas karjas. Aga kui nad suutsid 
imestusväärselt paastuda, siis suutsid nad ka imestusväärselt süüa, ning varsti olid ainult 
mõned laialipuistatud luud järel toredast elusast loomast, kes mõne tunni eest karja vastu 
võitles. 

Nüüd oli aega puhkamiseks ja magamiseks. Kõhud täis söödud, alustasid nooremad 
isased nääklemist ja kisklemist, ning seda tehti kõigi nende väheste päevade kestel, 
millele järgnes karja lagunemine. Nälg oli möödas. Hundid olid nüüd saagirikkal maal, 
ja kuigi nad ikka veel karjana küttisid, küttisid nad ettevaatlikumalt, valides neist 
väikestest põdrakarjadest, keda nad kohtasid, tiineid lehmi või vigaseid vanu pulle. 

Siis saabus sel küllusemaal päev, mil hundikari kaheks jagunes ja eri suundades 
lahkus. Emahunt, kellest vasakul pool oli noor juht ja paremal pool ühesilmaline veteran, 
juhtis oma karjaosa alla Mackenzie jõe äärde ja sellest üle ida poole, järvede maale. Iga 
päevaga jäi see karjaosa vähemaks. Kahekaupa — üks isane ja üks emane — lõid hundid 
lahku. Vahel juhtus, et võistlejate teravad hambad peletasid minema mõne üksikuks 
jäänud isase. Lõpuks jäi järele kõigest neli: emahunt, noor juht, ühesilmaline ning 
auahne kolmeaastane. 

Emahunt ilmutas nüüd juba õige julma meelelaadi. Kõik tema kolm kosilast kandsid ta 
hammaste jälgi. Kuid nad ei vastanud iial kurjale kurjaga ega kaitsnud end tema vastu. 
Nad jätsid oma õlad kõige metsikumate kihvahoo-pide meelevalda ning püüdsid 
sabaliputamise ja kehkjate sammudega tema viha vaigistada. Kuid tema vastu aina 
leebed olles olid nad üksteise vastu aina raevused. Kolmeaastane muutus oma raevus 
liiga ettevõtlikuks. Ta ründas ühesilmalist tema pimedast küljest ja rebis ta kõrva riba- 
deks. Kuigi halliksminev vana hunt nägi ainult ühe silmaga, kasutas ta teise nooruse 
ning jõu vastu pikkade aastate kogemustega omandatud elutarkust. Kaotatud silm ja 
haavaarmidega kaetud koon kõnelesid tema kogemuste laadist. Ta oli liiga palju võitlusi 
üle elanud, et veel hetkegi kahelda selles, mis nüüd teha. 


Võitlus algas ausalt, kuid ei lõppenud ausalt. Võimatu on ütelda, missugune oleks 
olnud selle tulemus, sest kolmas hunt ühines ühesilmalisega ja mõlemad koos — vana 
juht ja noor juht — ründasid auahnet kolmeaastast ning asusid teda hävitama. 
Kummastki küljest ahistasid teda ta seniste kaaslaste armutud kihvad. Unustatud olid 
päevad, mil nad koos küttisid, unustatud olid jahiloomad, keda nad maha olid murdnud, 
ja nälg, mida nad koos olid kannatanud. See kõik kuulus minevikku. Nüüd olid 

armuasjad käsil — veelgi karmimad ning julmemad asjad kui toiduotsimine. 

Vahepeal istus emahunt — kõige põhjus — rahulolevana tagajalgadel ja vaatas pealt. 
Tal oli koguni hea meel. See oli tema päev — selliseid päevi juhtub harva —, mil turjad 
turritasid ja kihv kihva rabas või pehmet liha rebestas ja puruks kiskus, et aga teda 
omandada. 

Ning kolmeaastane, kellele see oli esimene selletaoline julge ettevõte, loovutas oma 
elu armuvõitluses. Kummalgi pool tema korjust seisid ta võistlejad. Nad vahtisid ainiti 
emahunti, kes naeratades lumes istus. Aga vanem juht oli tark, väga tark — armastuses 
samuti nagu võitluses. Noor juht pööras pead, et lakkuda haava oma õlas. Tema kaela 
koold oli võistleja poole pööratud. Oma ainsa silmaga nägi vanem juht soodsat 
võimalust. Ta tegi kiire hüppe ja haaras madalalt kihvadega. Tekkis pikk ja sügav 
rebestatud haav. Tema hambad purustasid kõri suure veresoone seinad. Siis kargas ta 
eemale. 

Noor juht lõrises kohutavalt, kuid lorin muutus äkki kõditavaks köhaks. Verisena ja 
köhivana, peaaegu lämbudes hüppas ta vanema kallale ja võitles, ise iga hetkega 
nõrgenedes: jalad jäid all töntsiks, päevavalgus tuhmus ta silmade ees, kihvalöögid 
kaotasid jõu ja hüpped jäid aina lühemaks. 

Ja kogu aja istus emahunt tagajalgadel ning naeratas. Võitlus pani teda ebamääraselt 
rõõmutsema, sest selline oli Ürgmaa armastus, loomuliku elukorra sugupooltekurb- 
mäng, mis on kurbmänguks ainult neile, kes surevad. Neile, kes ellu jäävad, pole see 
kurbmäng, vaid on kavatsuse teostus ja täideminek. 

Kui noor juht lumes lamas ja enam ei liigutanud, sammus Ükssilm uhkelt emahundi 
poole. Tema kehahoiak väljendas kartusega segatud võidurõõmu. Ilmselt ootas ta 
eemaletõrjumist, ja niisama ilmselt oli ta üllatatud, kui emahundi hambad vihaselt ta 
poole ei välgatanud. Esmakordselt kohtles emahunt teda lahkelt. Ta nuhutas tema nina 
ning suvatses koguni hüpelda ja karelda ja Ükssilmaga päris lapsikult mängida. Ja 
Ükssilm käitus kõigist oma hallidest aastatest ning elutarkusest hoolimata niisama 
lapsikult ja isegi veel natuke rumalamalt. 

Unustatud olid võidetud võistlejad ja verega lumele kirjutatud armulugu. Unustatud 
selle ainsa hetkeni, mil vana Ükssilm korraks mängus peatus, et oma jäigastuvaid 

121 

haavu lakkuda. Sel hetkel paotus ta suu urinaks ja karvad ta kaelal ning õlgadel 
kerkisid tahtmatult, kuna ta pool-lümitades otsekui hüppeks valmistus ja tema küüned 
kramplikult lumme kahmasid, et jalgealust kindlustada. Kuid kõik ununes järgmisel 
hetkel, kui ta hüppas ema-hundi järele, kes juhtis teda häbelikult läbi metsa. 

Pärast seda jooksid nad kõrvuti nagu head sõbrad, kes on jõudnud vastastikusele 
arusaamisele. Päevad möödusid, ja nad püsisid koos, ühiselt saaki küttides, seda sur- 
mates ja süües. Mõne aja pärast muutus emahunt rahutuks. Ta näis midagi otsivat, mida 
ta ei suutnud leida. Öõnsused mahalangenud puude all näisid teda ligi tõmbavat, ja ta 
kulutas palju aega, nuuskides suuremais lumega täidetud kaljulõhedes ja eenduvate 
kallaste all leiduvais koobastes. Vana Ükssilm polnud sellest sugugi huvitatud, kuid 
järgnes talle vastutulelikult ta otsingutes, ja kui ema-hundi uurimiskäigud noisse 
erilistesse kohtadesse ebatavaliselt kaua kestsid, siis heitis ta maha ja ootas, kuni ema- 
hunt välmis oli edasi minema. 


Nad ei jäänud ühte paika püsima, vaid rändasid mööda maad, kuni jõudsid Mackenzie 
jõeni; pikkamisi läksid nad piki jõge edasi, sellest sageli eemaldudes, et jõkke suubuvate 
ojade ääres saaki küttida, kuid alati jõe juurde tagasi tulles. Mõnikord sattusid nad teiste 
huntide peale, kes enamasti liikusid paaristikku, kuid sõbralikku suhtlemist ei alustatud 
kummaltki poolt, kohtumise üle ei tuntud rõõmu ega leidunud soovi uue karja 
kujundamiseks. Mõnikord kohtasid nad üksikuid hunte. Need olid alati isased ja neil oli 
pealetükkiv soov Ükssilma ja tema kaaslasega ühineda. Seda pani Ükssilm pahaks, ja 
kui emahunt õlg õla vastas tema kõrval seisis, karvu turritas ja hambaid näitas, siis 
taandus seltsi ihaldav üksiklane, pani plehku ning jätkas oma üksildast teekonda. 

Ühel kuupaistesel ööl läbi rahuliku metsa joostes peatus Ükssilm äkki. Tema koon 
tõusis, saba jäigastus ja sõõrmed avardusid õhku nuusutades. Üht käppa hoidis ta ülal 
otsekui koer. Ta polnud rahul ning nuusutas üha õhku, püüdes mõista läbi õhu kanduvat 
sõnumit. Üksainus hooletu nuusutus oli ta kaaslast rahuldanud ning too sörkis edasi, et 
temale kindlust tagasi anda. Ükssilm järgnes küll, kuid kahtles ikka veel ja peatus 
tahtmatult üha uuesti, et hoiatust hoolikamalt uurida. 

Emahunt roomas ettevaatlikult avara lagendiku servale. 

Tükk aega seisis ta üksi. Siis ühines temaga Ükssilm, roomates ja pugedes, iga meel 
erksalt valvel, iga karv otsatut umbusku kiirgamas. Nad seisid külg külje kõrval, 
vahtides ja kuulates ja nuusutades. 

Nende kõrvu kostis koerte nääklemist ja rüselemist, meeste kurguhäälseid hüüdeid, 
sõitlevate naiste teravamaid hääli ja kord lapse kimedat ning kaeblikku rruttu. Peale 
hiiglasuurte nahktelkide oli vähe näha; paistsid ainult tuleleegid, mida mõnikord varjasid 
tule ette sattunud inimkehade liigutused, ja vaikses õhus pikkamisi üles-kerkiv suits. 
Kuid huntide sõõrmeisse voolas indiaanlaste laagri loendamatuid lõhnu, jutustades lugu, 
mis Ükssilmale oli suuremalt osalt arusaamatu, aga mida emahunt viimase kui 
üksikasjani tundis. 

Ta oli kummaliselt erutatud ja nuuskis ning nuuskis üha suureneva heameelega. Vana 
Ükssilm aga oli umbusklik. Ta ilmutas oma kartust ja katsus minema hakata. Emahunt 
pöördus tema poole ja puudutas oma koonuga rahustavalt ta kaela, siis vaatas jälle 
laagrit. Mingi uus igatsus oli ta näol, kuid see polnud näljaigatsus. Teda erutas iha, mis 
sundis teda edasi astuma, tulele lähemale minema ja koertega nääklema, inimeste 
komistavate jalgade eest hoidudes ja kõrvale põigates. 

Ükssilm liikus kärsitult tema kõrval; emahundi rahutus tuli tagasi, ta tundis nüüd jälle 
tungivat vajadust leida seda, mida ta otsis. Ta pöördus ümber ja sörkis metsa tagasi — 
Ükssilma suureks kergenduseks, kes sörkis temast natuke eespool, kuni nad täiesti puude 
varjus olid. 

Kuupaistel käratult nagu varjud edasi libisedes jõudsid nad loomade käigurajale. 
Mõlema ninad laskusid lumes olevate jälgede juurde. Jäljed olid üsna värsked. Ükssilm 
jooksis ettevaatlikult ees, kaaslane tema kannul. Nende jalgade laiad päkad olid harevil 
ja puudutasid lund otsekui samet. Ükssilm märkas millegi valge ähmast liikumist valgel 
taustal. Tema libisev kõnnak oli olnud eksitavalt kiire, kuid see polnud midagi selle 
kiirusega võrreldes, millega ta nüüd jooksis. Tema ees hüppas vaevu-nähtav valge laik, 
mille ta oli avastanud. 

Nad jooksid piki kitsast rada, mida mõlemalt poolt piiras noorte kuuskede võsa. Puude 
vahelt võis näha rada suubumas kuupaistesele metsalagendikule. Vana Ükssilm jõudis 
põgenevale valgele laigule kiiresti järele. Iga hüpe viis teda lähemale. Nüüd oli ta selle 
kannul. Veel üks 

hüpe, ja tema hambad oleksid saagisse tunginud. Kuid seda hüpet ta ei teinud. Kõrgele 
õhku, otse üles lendas valge kogu; nüüd oli see rabelev valgejänes, kes hüples ja kargles 
õhus ta kohal fantastilist tantsu lüües ja mitte enam maa peale tagasi tulles. 


Ükssilm põfkas äkilise kohkunud norsatusega tagasi, vajus siis lumme maha ja lümitas 
seal, urisedes ähvardusi hirmuäratavale asjale, millest ta aru ei saanud. Kuid emahunt 
kargas temast rahumeeli mööda. Ta võttis hoogu ja hüppas siis tantsiskleva jänese poole. 
Ka tema lennutas end kõrgele, kuid mitte nii kõrgele kui jahisaak, ja tema hambad 
laksatasid metalse plõksatusega tühjalt vastamisi. Ta hüppas veel kord ja siis veel kord. 

Tema kaaslane oli vähehaaval lakanud maas lümita-mast ning silmitses teda. Ta 
ilmutas nüüd pahameelt ema-hundi korduvate äparduste üle ja tegi ise võimsa hüppe 
ülespoole. Tema hambad sulgusid jänese ümber ja ta tõi selle endaga kaasa. Kuid samal 
ajal kuuldus ta kõrvalt kahtlast krabinat ja ta imestav silm nägi üht noort kuuske tema 
poole alla kummarduvat, et teda tabada. Tema lõuad lasksid saagi lahti ja ta kargas 
tahapoole, et imeliku ohu eest pääseda; hambad tõmbusid tal irevile, kõrist tõusis urin, 
iga karv oli raevu ja hirmu pärast turris. Samal hetkel upitas noor kuusk oma sihvaka 
tüve püsti ja jänes lendas jälle hüpeldes üles õhku. 

Emahunt oli vihane. Karistuseks litsus ta oma kihvad kaaslase õlga; kohkunult ja 
teadmata, mida see uus kallaletung tähendas, põrkas Ükssilm raevunult ja üha suurema 
hirmuga tagasi, seejuures emahundi koonu kõrvale haava lüües. Emahundile oli selline 
karistus niisama ootamatu ja ta kargas nördimusega lõrisedes teise kallale. Siis taipas 
Ükssilm oma eksitust ja katsus emahunti lepitada, see aga nuhtles teda põhjalikult, kuni 
ta kõik lepituskat-sed lõpetas ja ringi tiirles, pead emahundist eemale hoides ja õlgadega 
tema hammaste karistust vastu võttes. 

Jänes aga hüples nende kohal õhus. Emahunt istus lumme maha, ja vana Ükssilm, kes 
oma kaaslast nüüd enam kartis kui salapärast noort kuuske, hüppas uuesti jänese poole. 
Kui ta saaki hambus hoides tagasi vajus, pidas ta kuuske silmas. See järgnes talle maha 
nagu ennestki. Ta tõmbus ähvardava hoobi ees küüru, karvad turris, hoidis aga jänest 
ikka hammastega kõvasti kinni. Ent hoopi ei tulnud. Kuusk jäi tema kohale kummargile 

124 

Kui ta liigutas, siis liigutas ka kuusk, ja ta urises selle poole läbi suletud hammaste; kui 
ta paigal püsis, siis püsis ka kuusk paigal, ja ta otsustas, et kindlam on paigal püsida. 
Kuid jänese soe veri ta suus maitses hästi. 

Kaaslane vabastas ta kimbatusest, millesse ta oli sattunud. Ta tõmbas jänese Ükssilma 
hambust ja näris sel rahulikult pea otsast, kuna kuusk ähvardavalt ta kohal õõtsus ja 
võbises. Sedamaid viskus kuusk üles ega tülitanud siis enam, jäädes väärikasse 
püstasendisse, mis loodusest kuuskedele kasvamiseks määratud. Emahunt ja Ükssilm 
sõid kahekesi saagi, mille salapärane kuusk oli neile püüdnud. 

Leidus teisigi loomateid ja radu, kus jänesed õhus rippusid, ja hundipaar uuris nad kõik 
läbi. Emahunt oli teejuhiks ja vana Ükssilm järgnes talle valvsalt, õppides püüniste 
varastamise viisi — oskust, mis talle edaspidi kasulikuks osutus. 


Il peatükk PESAPAIK 


Kaks päeva tiirutasid emahunt ja Ükssilm indiaanlaste laagri ümber. Ükssilm piinles ja 
oli kartlik, kuid laager ahvatles tema kaaslast, nii et see ei raatsinud ära minna. Kui aga 
ühel hommikul õhus kõmatas lähedalt lastud püssipauk ja kuul mõne tolli kaugusel 
Ükssilma peast vastu puutüve põrkas, ei kõhelnud nad enam, vaid läksid minema, hulk 
aega hoogsalt joostes, kuni hulk miile neid hädaohust lahutas. 

Nad ei läinud kaugele — paari päeva teekonna kaugusele. Emahundi soov leida, mida 
pikkamisi joosta. Kord loobus ta taga ajamast küülikut, kelle ta harilikul ajal oleks 
hõlpsasti kinni püüdnud; ta heitis maha ja puhkas. Ükssilm tuli tema juurde; aga kui ta 
emahundi kaela sõbralikult oma koonuga puudutas, napsas emahunt ta järele nii ägedalt, 
et ta tagurpidi uperkuuti lendas ja end teise hammaste eest pääseda katsudes üsna 


naeruväärseks tegi. Emahunt ägestus nüüd kergemini kui iialgi enne. Ükssilm aga oli 
muutunud kannatli-kumaks ja hoolitsevamaks kui iialgi enne. 

Siis leidis emahunt, mida ta oli otsinud. See oli mõned miilid ülalpool väikese oja 
kaldal, mis suvel voolas Mackenzie jõkke, nüüd aga oli kinni külmunud kuni kaljuse 
põhjani, — lättest suudmeni tardunud ja läbikõvaks muutunud oja. Emahunt sörkis 
väsinult piki kallast, tükk maad kaaslase taga, kuni jõudis kõrge, alt õõnsa savikaldani. 
Ta pöördus kõrvale ja sörkis selle juurde. Kevadtormide ja lumesulamise kulutav ning 
lõhkuv mõju oli kaldaaluse õõnsaks uhtunud ja ühes kohas kitsa prao lõppu väikese 

koopa kujundanud. 

Ta peatus koopasuus ja uuris hoolikalt kaldaseina. Siis jooksis ta ühele poole ja teisele 
poole piki seina alust, mis järsult kerkis tasasemast maastikust. Koopa juurde tagasi 
tulles astus ta selle kitsast suust sisse. Ligi kolme jala ulatuses oli ta sunnitud roomama, 
siis avardusid seinad ja moodustasid kõrgema, umbes kuuejalase läbimõõduga 
ümmarguse kambrikese. Ta pea ulatus peaaegu laeni. Koobas oli kuiv ja mugav. Ta 
uuris seda hoole ning tähelepanuga, kuna talle järele tulnud Ükssilm koopasuus seisis ja 
teda kannatlikult silmitses. Emahunt langetas pea, hoidis nina maa ligi ja suunas selle 
ühele kohale oma lähestikku asetsevate jalgade juures; ümber selle koha tiirles ta mitu 
korda. Väsinud ohkega, mis meenutas pigem röhkimist, tõmbus ta siis sinna kerra, laskis 
jäsemed lõdvaks ja vajus küljeli, pea koopasuu poole pööratud. Kõrvad huvitatult kikkis, 
naeris Ükssilm tema poole, ning tagapool nägi emahunt heleda valguse taustal Ükssilma 
heatahtlikult vehkivat karvast saba. Emahundi enda kõrvad liibusid hetkeks teravate 
otstega tahapoole vastu pead, ta suu avanes ja keel jäi rahulikult välja rippuma; sel kom- 
bel ilmutas ta, et oli rõõmus ja rahul. 

Ükssilm oli näljane. Kuigi ta koopasuhu heitis ja magama jäi, oli ta uni tujukas. Ta 
ärkas sageli ja kikitas kõrvu väljas oleva särava maailma poole, kus aprillipäike lumel 
helendas. Kui ta suikus, siis hiilis ta kõrvadesse varjatud sulaveenirede nõrk sulin, ning 
ta tõusis ja kuulatas pinevalt. Päike oli tagasi tulnud ja kogu ärkav põhjamaa hüüdis 
tema poole. Elu oli tardumusest ärkamas. Kevade aimus oli õhus, aimus lume all 
kasvavast elust, puudes kerkivast mahlast, külmaahelaid purustavaist pungadest. 

Ükssilm heitis murelikke pilke oma kaaslase poole, kuid see ei ilmutanud 
jaluletõusmise soovi. Ta vaatas välja, ning pool tosinat lumelõokest lendas üle ta 
vaatevälja. Ta 

ajas end püsti, vaatas siis jälle tagasi kaaslase poole, heitis maha ja tukastas. Peenike 
kime pirin kostis talle kõrvu. Paar korda äigas ta uniselt käpaga üle nina. Siis ärkas ta. 
Üksik sääsk pirises ta ninaotsa kohal õhus. See oli täiskasvanud sääsk — selline sääsk, 
kes kogu talve oli külmunult kuskil kuiva puu koore all olnud ja kelle nüüd päike jälle 
ellu oli äratanud. Ükssilm ei suutnud kauem välise maailma kutsele vastu panna. Pealegi 
oli ta näljane. 

Ta roomas oma kaaslase juurde ja katsus teda tõusma meelitada. Kuid emahunt ainult 
urises ta poole, ja ta lonkis üksi välja heledasse päikesepaistesse, kus leidis, et lumepind 
jalgade all on pehme ja rändamine raske. Ta läks mööda külmunud jõesängi üles — seal 
puude varjus oli lumi alles kõva ja sõmerjas. Ta oli ära kaheksa tundi ning tuli pimedas 
tagasi näljasemana, kui oli teele minnes. Ta oli saaki leidnud, kuid polnud seda kätte 
saanud-Ta oli läbi lumekamara vajunud ning aukudes püherdanud, kuna. valgejänesed 
olid üle kamara libisenud niisama kergelt kui alati. 

Koopasuus jäi ta äkitselt kahtlusest rabatuna seisma. Seest kuuldus nõrku võõraid 
häälitsusi. Nii ei häälitsenud tema kaaslane, kuid ometi olid need häälitsused kuidagi 
tuttavad. Ta roomas ettevaatlikult koopa sisemuse poole, kus teda kohtas emahundi 
hoiatav urin. See teda ei häirinud, kuigi ta selle mõjul teatavasse kaugusse jäi, ent endist 


viisi huvitasid teda nood teised häälitsused — nõrgad, summutatud nuuksed ja 
matsutused. 

Ärritatult manitses kaaslane teda eemale jääma ning ta tõmbus kerra ja magas 
koopasuus. Kui hommik saabus ja nõrk päevavalgus pesasse tungis, otsis ta jällegi nende 
ebamääraselt tuttavate häälitsuste lähtekohta. Kaaslase hoiatavas lõrinas kuuldus uut 
alatooni. See oli armukade toon, ja ta hoidus suure hoolega aukartlikku kaugusse. Siiski 
avastas ta emahundi jalge vahel viis imelikku väikest elavat puntrakest; need olid väga 
nõrgad, väga abitud, tegid peenikest niuksuvat häält ja nende silmad olid kinni. Ükssilm 
oli hämmastunud. Mitte esmakordselt ei juhtunud sellist asja tema pika ja menuka elu 
kestel. Seda oli paljugi kordi juhtunud, kuid iga kord oli see talle niisama suureks 
üllatuseks. 

Kaaslane vaatas kartlikult tema poole. Alatasa urises ta vaikselt, ning ajuti, kui talle 
näis, et Ükssilm liiga 

lähedale tuleb, muutus urin ta kõris teravaks lõrinaks. Oma kogemuste põhjal ei 
mäletanud ta midagi halba, kuid tema vaistus — kõigi emahuntide mälus — varitses 
mälestus isadest, kes oma vastsündinud abitut järelsugu olid söönud. See ilmutas end 
temas kartusena, mis teda sundis Ükssilma takistama lähemalt uurimast kutsikaid, kelle 
isaks ta oli saanud. 

Kuid kartuseks polnud põhjust. Ükssilm tajus mingi siseaje sundi: see oli vaist, mille 
tema omakorda kõigilt isahuntidelt oli pärinud. Ta ei kahelnud selles ega murdnud selle 
üle pead. See oli olemas tema sisimas sisemuses; polnud midagi loomulikumat, kui et ta 
selle käsule alistus, oma äsjasündinud perekonnale selja pööras ja välja sörkis, et otsida 
saaki, millega seda elatada. 

Viie või kuue miili kaugusel pesakohast jagunes jõeke kaheks; selle harud kadusid 
mäestikku, teineteisest täisnurga all eemaldudes. Piki vasemat haru edasi minnes sattus 
ta värskeile jälgedele. Ta nuusutas neid ja leidis nad nii uued olevat, et ta ruttu maha 
lümitas ja selles suunas vaatas, kuhu jäljed viisid. Siis pöördus ta hooletult ümber ja läks 
parempoolse haru juurde. Jalajäljed olid palju suuremad kui tema omad, ja ta teadis, et 
selliste jälgede kannul käies palju saaki polnud loota. 

Pool miili mööda parempoolset jõeharu edasi läinud, kuulis ta oma teravate kõrvadega 
närimise krõbinat. Ta sammus lähemale ja leidis ursoni, kes puu najal püsti seistes koore 
vastu hambaid ihus. Ükssilm lähenes ettevaatlikult, kuid lootusetult. Ta tundis neid 
loomi, kuigi ta neid iialgi nii kaugel põhjas polnud kohanud; iial polnud okkaline urson 
talle ta pika elu jooksul roaks olnud. Aga ta oli ammugi õppinud, et on olemas häid 
juhuseid ja soodsaid hetki, ning ta jätkas lähenemist. Ei võinud teada, mis juhtub, sest 
elusolendite puhul oli võimatu midagi ette näha. 

Urson tõmbus kerra, igas suunas välja sirutades pikki teravaid okkaid, mis kallaletungi 
võimatuks tegid. Oma noores eas oli Ükssilm kord sellist looma liiga lähedalt 
nuusutanud, ja näiliselt elutu okkakera oli talle äkki oma sabaga näuhti näkku löönud. 
Üks okas oli ta koonusse jäänud ja seal kõrvetavat valu tekitades mitu nädalat püsinud, 
kuni viimaks välja tuli. Ta lümitas mõnusalt maha, nina tublisti jala kaugusel ursonist ja 
väljaspool tema saba ulatust. Nii ootas ta, püsides täiesti vaiksena. 

Ei võinud ju teada, mis juhtub. Urson võis end lahti kerida. Võis tekkida soodus juhus 
kärmeks ning tabavaks käpahoobiks õrna, kaitsmata kõhu pihta. 

Kuid poole tunni pärast tõusis Ükssilm püsti, urises vihaselt liikumatu kera poole ja 
sörkis eemale. Ta oli minevikus liiga sageli asjatult ursonite lahtikerimist oodanud, et 
kauem aega raisata. Ta läks paremat jõeharu pidi edasi. Päev kulus, ja tema küttimisel 
polnud mingeid tulemusi. 

Ärganud isavaistu sund oli temas tugev. Ta pidi toitu leidma. Ohtu poole sattus ta 
rabakanale. Ta tuli tihnikust ja oli äkki aeglaselt mõtleva linnuga vastamisi. Lind istus 


puurandil, vähem kui jala kaugusel tema ninaotsast. Nad nägid teineteist. Lind katsus 
lendu tõusta, kuid Ükssilm lõi teda käpaga ja paiskas ta maha, ja kui ta üle lume sibades 
püüdis uuesti tuult tiibadesse saada, kargas talle peale ja napsas ta oma hammaste 
vahele. Kui Ükssilma hambad raginal läbi õrna liha ja habraste luude tungisid, hakkas ta 
loomulikult sööma. Siis tuli talle ta kohus meelde, ta pöördus tuldud teed tagasi ja 
suundus kodu poole, rabakana suus. 

Miili kaugusel jõe hargnemiskohast jõudis ta oma harjumust mööda sametkäppadel 
joostes — otsekui libisev vari, mis ettevaatlikult uuris iga uut väljavaadet — vara- 
hommikul avastatud suurte jalajälgede hilisemate jäljenditeni. Et jäljed viisid sama teed, 
mida käis temagi, siis valmistus ta igal jõekäänakul nende tekitajat kohtama. 

Ta pistis pea välja ühe kaljunurga tagant, kust algas ebatavaliselt lai jõekäänak, ja tema 
terane silm märkas midagi, mis sundis teda kiiresti maha lümitama. Seal oligi jälgede 
põhjustaja — suur emane ilves. Ta küürutas samuti, nagu hunt sel päeval kord oli 
küürutanud, ja ta ees oli kõvasti kerratõmbunud okkapall. Kui hunt seni oli libisev vari 
olnud, siis nüüd muutus ta sellise varju viirastuseks, roomates ja tiiru tehes, kuni ta oli 
vaikivast, liikumatust paarist alltuule. 

Ta heitis lumme, pannes rabakana enda kõrvale, ja piilus läbi madalakasvulise kuuse 
okste elumängu enda ees — ootavat ilvest ja ootavat ursonit, kes mõlemad tahtsid elada. 
Nii kummaline oli see mäng, et ühe elamisvõi-maluseks oli teise söömine ja teise 
elamisvõimaluseks see, et teda mitte ei söödaks. Vana hunt Ükssilm mängis tihnikus 
küürutades samuti oma osa ses mängus, oodates mõnd 

imelikku saatusetuju, mis oleks aidanud tal saaki püüda ja sellega säilitada oma elu. 

Möödus pool tundi, siis tund, ja midagi ei juhtunud. Okkapall oleks võinud olla kivi — 
nii vähe liikus ta, ilves oleks võinud olla marmoriks tardunud ja vana Ükssilm oleks 
võinud olla surnud. Ent kõik kolm elasid peaaegu valutekitava pingsusega, ja vaevalt 
olid nad iial elusamad olnud kui nüüd selles näiliselt kivistunud olekus. 

Ükssilm liigutas natuke ja piilus suurenenud innuga. Midagi oli juhtumas. Urson oli 
viimaks otsustanud, et vaenlane on ära läinud. Pikkamisi, ettevaatlikult keris ta oma 
vallutamatu soomuskaitsepälli lahti. Teda ei erutanud eelaimuse ärevus. Üsna, üsna 
aeglaselt sirgus okkapall ja pikenes. Varitsev Ükssilm tundis äkilist niiskust suus ja ila 
kogunes tahtmatult ta mokkadele, kui ta nägi elavat liha, mis end roana ise ta ette laotas. 

Urson polnud end veel täiesti lahti rullinud, kui ta oma vaenlase avastas. Sel hetkel 
ilves lõi. Hoop oli nagu välgusähvatus. Röövlinnuküünistena kõverduvate jäikade 
küüntega käpp tabas õrna kõhualust ja tuli kiire karistava liigutusega tagasi. Kui urson 
oleks täiesti lahti keritud olnud või kui ta poleks oma vaenlast avastanud sekundi 
murdosa kestel, enne kui see hoobi andis, siis oleks käpp vigastamatult pääsenud; nüüd 
aga litsus saba kõrvalhoop tagasitõmbuvasse käpasse teravaid okkaid. 

Kõik oli toimunud korraga — hoop ja vastulöök. Ühel ajal kuuldus ursoni 
surmapiinakiunumist ja suure kassi äkilist valu- ja imestuskisa. Ükssilm tõusis erutusest 
pool-püsti, ta kõrvad olid kikkis, saba oli taga sirge ja võbises. Ilvese üle sai pahameel 
võimust. Ta hüppas metsikult olendi kallale, kes talle haiget oli teinud. Kuid kiunuv ja 
röhkiv urson, kes purustatud kehaga nõrgalt püüdis end kerra kiskuda, sähvas jälle 
sabaga, ning jälle kräunatas suur kass valust ja imestusest. Siis hakkas ta aevastades 
taanduma, nina endal okkaid täis nagu mingi kole nõela-padi. Ta äigas käppadega üle 
nina, püüdes tulist valu tekitavaid okkaid kõrvaldada. Ta pistis nina lumme ning nühkis 
seda raagude ja okste vastu; kogu aja hüppas ta valuja hirmuhullustuses edasi-tagasi, 
siia-sinna, üles-alla. 

Ta aevastas vahetpidamata ja tema sabatüügas peksis kõigest väest, kiireid ning 
ägedaid nõksatusi tehes. Siis lakkas ta rabelemast ja püsis terve minuti vaiksena. Üks- 
silm valvas teda. Ning isegi Ükssilm võpatas ja karvad ta 

130 


seljal tõusid tahtmatult turri, kui ilves äkki ootamatult otse üles õhku hüppas ning 
ühtlasi pikalt ja väga kohutavalt kisendas. Siis kargas ta eemale, teerajale, iga hüppe 
juures kisendades. 

Alles siis, kui ta käratsemine kaugele kadus ja vaibus, julges Ükssilm paigast liikuda. 
Ta kõndis nii õrnalt, nagu oleks kogu lumi ursoni okastega kaetud ja nagu seisaksid need 
püsti, valmis ta pehmeid jalapäkki läbistama. Urson kiljus metsikult tema lähenemisel ja 
laksutas oma pikki hambaid. Tal oli korda läinud end jälle kerra tõmmata, kuid see 
polnud enam endine täiesti tihke kera — selleks olid ta lihased liialt purustatud. Ta oli 
peaaegu pooleks käristatud ja temast jooksis ikka veel rohkesti verd. 

Ükssilm ahmis endale verd täis imbunud lund suhu ja mälus, maitses ning neelas. See 
oli isutekitav ja tema nälg suurenes võimsalt, kuid ta oli liiga kaua maailmas elanud, et 
ettevaatust unustada. Ta ootas. Ta heitis maha ja ootas, kuna urson hambaid krigistas, 
rõhkis, nuuksus ja mõnikord teravalt kiljus. Natukese aja pärast märkas Ükssilm, et 
okkad alla vajusid ja et algas tugev värin. Äkki see värin lõppes. Viimast korda 
krigisesid pikad hambad väljakutsuvalt. Siis vajusid kõik okkad üsna madalasse ja keha 
lõtvus ning ei liigatanud enam. 

Kartlikult, kõhkleva käpaga tõmbas Ükssilm ursoni kogu ta pikkuses sirgu ja keeras 
selili. Ei juhtunud midagi. Loom oli kindlasti surnud. Isahunt silmitses teda hetke 
jooksul pinevalt, võttis ta siis hoolikalt hambu ja hakkas piki jõekest koju minema, 
ursonit osalt kandes, osalt lohistades; pead hoidis ta viltu, et mitte okkalisele kogule 
peale astuda. Talle meenus midagi, ta pani koorma maha ja sörkis sinna tagasi, kuhu ta 
rabakana oli jätnud. Ta ei kõhelnud hetkegi. Ta teadis selgesti, mis tuli teha, ja seda ta 
tegigi: sõi rabakana viivitamatult ära. Siis läks ta tagasi ja võttis oma kandami maast. 

Kui ta oma päevase küttimise tulemuse koopasse lohistas, uuris emahunt seda, pööras 
koonu Ükssilma poole ja limpsas tal kergelt üle kaela. Järgmisel hetkel peletas ta 
Ükssilma kutsikatest eemale urinaga, mis polnud nii karm kui tavaliselt ja millest 
kuuldus rohkem manitsust kui ähvardust. Tema vaistlik hirm järeltulijate isa ees oli 
kahanemas. Ükssilm oli käitunud, nagu isahunt Peab käituma, ilmutamata patust iha 
nahka panna noori olendeid, keda emahunt ilmale oli toonud. 

IIl peatükk HALL HUNDIKUTSIKAS 


Ta oli teistsugune kui tema vennad ja õed. Nende karvadel oli juba punakas varjund, 
mille nad oma emalt olid pärinud; ainult tema oli selles osas läinud isasse. Ta oli ainus 
väike ball hundikutsikas pesakonnas. Ta oli täpselt niisamasugune kui iga õige hunt — 
oli täpselt nagu vana Ükssilm ise, kellest ta kehaliselt erines ainult ühes asjas: tal oli 
kaks silma isa ühe silma asemel. 

Halli hundikutsika silmad olid alles üsna hiljuti avanenud, kuid ta nägi juba kindlalt 
ning selgesti. Ja seni kui ta silmad olid olnud kinni, oli ta kombanud, maitsnud ning 
haistnud. Ta tundis oma kaht venda ja kaht õde väga hästi. Ta oli hakanud nendega 
nõrgal, kartlikul kombel hullama, isegi nääklema oli ta hakanud; kui ta ägestus, tuli tema 
väikesest kõrist imelikke karedaid häälitsusi (urina eelkäijaid). Ning ammu enne, kui ta 
silmad avanesid, oli ta õppinud puudutuse, maitse ja lõhna järgi tundma oma ema — 
soojuse, vedela toidu ja helluse lätet. Emal oli pehme, kallistav keel, mis rahustades üle 
tema väikese pehme keha libises ja mis teda sundis üsna ema lähedale liibuma ning unne 
suikuma. 

Suurem osa ta elu esimesest kuust mööduski magades; nüüd aga nägi ta päris hästi ja 
oli pikemaid aegu ärkvel ning õppis oma ümbrust tundma. Tema maailm oli 
pimedavõitu, kuid ta ei teadnud seda, sest teistsugust maailma ta ei tundnud. See oli 
ähmaselt valgustatud, kuid tema silmad polnud iialgi tarvitsenud mingisuguse muu 
valgustusega kohaneda. Tema maailm oli väga kitsas. Selle piirideks olid pesapaiga 


seinad; et ta aga midagi ei teadnud laiast välismaailmast, siis ei masendanud teda ta elu- 
aseme piiratus. 

Kuid varakult avastas ta, et tema maailma üks sein erines teistest seintest. See oli 
koopasuu ja valguse allikas. Ta avastas selle erinevuse teistest seintest ammu enne, kui 
tal oli oma isiklikke mõtteid ja teadlikke tahtmisi. Sel oli vastupandamatu 
külgetõmbejõud veel enne, kui ta silmad avanesid ja seda nägid. Sellest tulev valgus oli 
langenud ta suletud laugudele, ning silmad ja nägemis-närvid olid tuiganud väikeste 
sädemetaoliste sähvatustega, mis olid soojavärvilised ja kummaliselt meeldivad. 

Elu tema ihus ja igas tema ihu kius — elu, mis oli ta ihu tõeliseks olemuseks ja mis oli 
lahus tema enda isiklikust elust — igatses selle valguse järele ja sundis tema ihu selles 
suunas liikuma, nagu taimede võimekas keemia sunnib neid päikese poole sirutuma. 

Algusest peale, veel enne kui tema teadlik elu ärkas, oli ta roomanud koopasuu poole. 
Ja selles olid ta vennad ja õed tema sarnased. Iialgi ei roomanud tol ajavahemikul ükski 
neist tagaseina pimedate nurkade poole. Valgus tõmbas neid enda poole, nagu oleksid 
nad taimed; elu keemia, mis oli nad koostanud, nõudis valgust kui olemasolu 
hädatarvilikku eeltingimust, ja nende väikesed imiku-kehad roomasid pimesi ning 
vaistlikult otsekui viinapuu köitraod. Hiljem, kui igaühes neist arenesid individuaalsed 
jooned ja nad said isiklikult teadlikuks oma ajedest ning soovidest, suurenes valguse 
külgetõmbejõud veelgi. Alati roomasid ja ronisid nad vaiguse suunas ja nende ema juhtis 
neid sellest eemale. 

Sel kombel õppis hall hundikutsikas tundma oma ema teisi omadusi peale pehme, 
rahustava keele. Kangekaelselt valguse suunas roomates avastas ta ema nina, mis järsu 
müksuga etteheiteid tegi, ja hiljem käpa, mis ta ümber lükkas ja teda kiirete 
plaanikindlate hoopidega maas veeretas. Nii tutvus ta valutundega, ja selle järel õppis ta 
valu eest hoiduma — esiteks seega, et ta loobus tegudest, mis võisid valuga lõppeda, ja 
teiseks seega, et ta selliseid tegusid sooritades kõrvale põikas ja põgenes. See oli teadlik 
tegutsemine ning selle aluseks olid tal maailma kohta kogutud teadmiste esimesed 
üldistused. Enne seda oli ta valu eest automaatselt tagasi kohkunud, nagu ta oli 
automaatselt valguse poole roomanud. Nüüd kohkus ta valu eest tagasi, sest ta teadis, et 
see on valu. 

Ta oli metsik väike hundikutsikas. Niisamasugused olid tema vennad ja õed. Seda võis 
ette näha. Ta oli lihasööja loom. Ta põlvnes elusolendite tapjaist ning elusolendite 
sööjaist. Tema vanemad elasid ainuüksi lihast. Piim, mida ta oma elu esimestel päevadel 
imes, oli piimaks muudetud üha; ja nüüd, ühe kuu vanusena — nüüd, mil ta silmad alles 
nädal aega lahti olid, hakkas ta ise liha sööma: liha, mille emahunt oli pooleldi ära 
seedinud ja mille ta välja oksendas viiele kasvavale kutsikale, keda tema rinnapiim üksi 
enam ei rahuldanud. 

Lisaks oli ta kõige metsikum kogu pesakonnas. Ta suutis valjemini õriseda kui ükski 
teine. Tema tillukesed raevuhood olid hirmsamad kui teistel. Tema õppis esimesena oma 
kaaslasi osava käpalöögiga ümber lükkama. Ja tema oli esimene, kes teisel kutsikal 
kõrvast kinni kahmas ning siis sikutas ja rebis ja kõvasti kokkulitsutud lõugade vahelt 
ufises. Ja muidugi oli tema see, keda emal oli kõige raskem koopasuust eemal hoida. 

Valguse külgetõmbejõud halli hundikutsika suhtes suurenes iga päevaga. Alatasa läks 
ta jardipikkustele retkedele koopasuu suunas, ning alatasa tõmmati ta tagasi. Kuid ta ei 
teadnud, et seal on avaus. Avaustest ei teadnud ta midagi, ta ei teadnud midagi 
läbikäikudest, mille kaudu minnakse ühest kohast teise. Ta ei tundnud mingit muud 
kohta, veel vähem teadis ta, kuidas teise kohta minna. Temale oli koopasuu ainult sein, 
valgusest koosnev sein. Mida päike välise maailma elanikele, seda tähendas temale see 
sein; koopasuu oli talle tema maailma päikeseks. See tõmbas teda ligi, nagu küünal 
koiliblikat ligi tõmbab. Alati püüdis ta selle juurde jõuda. Elu, mis temas nii kiiresti 


paisus, kihutas teda vahetpidamata valgusseina poole. Tema sees olev elu teadis, et seal 
on ainus tee, mis välja viis, — tee, mida tal oli määratud tallata. Kuid tema ise ei 
teadnud sellest midagi. Ta ei teadnud üldse, et on olemas väline maailm. 

Imelik lugu oli selle valgusseinaga. Tema isa (ta oli juba oma isa tundma õppinud kui 
maailma teist elanikku, kui emaga sarnanevat olendit, kes magas valguse lähedal ja oli 
toidutoojaks) — tema isa võis otse sinna kaugesse heledasse seina astuda ja kaduda. Hall 
hundikutsikas ei saanud sellest aru. Kuigi ema teda iialgi ei lubanud tollele seinale 
läheneda, oli ta lähenenud teistele seintele ja kohanud oma õrna ninaotsaga kõva 
vastupanu. See tegi haiget. Ja pärast mõningaid selliseid juhtumeid jättis ta seinad 
rahule. Ilma selle üle järele mõtlemata võttis ta seinasse kadumist oma isa iseärasusena, 
nagu piim ja poolseeditud liha olid ema iseärasused. 

Õieti ei osanudki hall hundikutsikas mõtelda — igatahes mitte sel kombel, nagu 
mõtlevad inimesed. Tema peaaju töötas ähmaselt. Kuid tema järeldused olid niisama 
teravad ja selged kui inimeste omad. Ta taotses tõsiasju teatavaks võtta, ilma küsimata, 
miks ja mispärast üks või teine asi niisugune või teistsugune oli. Tegelikult oli see 

liigitamistoiming. Teda ei huvitanud iialgi, miks miski juhtus. Temale piisas sellest, 
kuidas see juhtus. Kui ta mõned korrad oli ninaga vastu tagumist seina põrganud, võttis 
ta tõsiasjana, et tema seintesse ei kao. Samal viisil võttis ta tõsiasjana, et isa võis 
seintesse kaduda. Kuid teda ei vaevanud põrmugi soov avastada isa ja tema enda 
vahelise erinevuse põhjust. Loogikat ja füüsikat polnud tema teadvuse jaoks olemas. 

Nagu enamik Ürgmaa elanikke, koges ta varakult nälga. Tuli aeg, millal ei kadunud 
mitte ainult lihatoit, vaid ka piima ei tulnud enam ema rinnast. Esiti niuksusid ja karjusid 
kutsikad, kuid enamasti nad magasid. Peagi vajusid nad näljaoimetusse. Polnud enam 
jagelusi ega nääklemist, ei väikesi raevutsemisi ega katseid uriseda, retked kauge valge 
seina suunas lõppesid täiesti. Kutsikad magasid, elu nendes võbises ja oli kustumas. 

Ükssilm oli meeleheitel. Ta tegi pikki, kaugeid rännakuid ning magas ainult harva 
pesas, mis nüüd oli muutunud rõõmutuks ja viletsaks. Ka emahunt lahkus oma pesakon- 
nast ja läks toitu otsima. Esimestel päevadel pärast kutsikate sündi oli Ükssilm mitu 
korda idiaanlaste laagri juurde tagasi matkanud ja peibutus jäneseid varastanud, kuid 
pärast lume sulamist ning jääminekut jõgedel rändas indiaanlaste laager mujale ja see 
abiallikas sulgus ta ees. 

Kui hall hundikutsikas taas ellu ärkas ja uuesti hakkas kauge valge seina vastu huvi 
tundma, leidis ta, et tema maailma elanikkond oli arvult kahanenud. Üksainus õde oligi 
talle jäänud. Teised olid kadunud. Kui ta tugevamaks muutus, oli ta sunnitud üksi 
mängima, sest õde ei tõstnud enam pead ega liigutanud. Halli hundikutsika keha muutus 
ümmarguseks lihast, mida ta nüüd sõi, õe jaoks aga tuli toit liiga hilja. Ta magas pidevalt 
— nahaga kaetud habras luukere, milles elutuli üha madalamalt võbises ja viimaks 
kustus. 

Siis tuli aeg, millal hall hundikutsikas enam ei näinud oma isa seinast ilmuvat ja 
seinasse kaduvat ega ka sissekäigu juures magavat. See juhtus teise ja mitte nii karmi 
näljaaja lõpul. Emahunt teadis, miks Ükssilm enam tagasi ei tulnud, kuid ta ei saanud 
kutsikale mingil viisil rääkida, mis ta oli näinud. Ise lihajahu olles jõe vasema haru taga, 
kus ilves elas, oli emahunt jälitanud Ükssilma päe-vavanuseid jälgi. Ja jäljeraja lõpult oli 
ta leidnud 

Ükssilma — või selle, mis temast järele jäänud. Oli hulk jälgi seal peetud võitlusest ja 
ilvese tagasipöördumisest oma pesasse pärast seda, kui ta lahingu oli võitnud. Enne 
äraminekut leidis emahunt selle pesa, kuid märkidest nägi ta, et ilves on pesas, ja ei 
julgenud sisse tungida. 

Pärast seda hoidus emahunt oma jahiretkedel jõe vasema haru eest. Sest ta teadis, et 
ilvese pesas oli pesakond poegi, ja ta tundis ilvest kui julma, halvaloomulist olendit ja 


hirmsat võitlejat. Trobikond hunte võis küll sülitava ja karvu turritava ilvese puu otsa 
ajada, kuid hoopis teisiti oli lugu, kui üksik hunt ilvest kohtas — eriti siis, kui ilvese 
selja taga teati olevat näljaste poegade pesakond. 

Kuid Ürgmaa on Ürgmaa, ja emavaist on emavaist. See vaist on alati tugev, olgu 
Ürgmaal või mujal. Ning saabus päev, mil emahunt halli kutsika pärast julges läheneda 
vasemale jõeharule, julges läheneda kaljude vahel olevale pesale ja tulivihasele ilvesele. 


IV peatükk MAAILMA SEIN 


Seks ajaks kui ta ema hakkas koopast jahiretkedeks lahkuma, oli kutsikas selgeks 
õppinud seaduse, mis keelas lähenemise koopasuule. Seda seadust polnud talle mitte 
ainult ema nina ja käpp veenvalt ning korduvalt sisendanud, vaid temas oli arenenud ka 
hirmuvaist. Iialgi polnud ta oma lühikese koopaelu kestel kohanud midagi, mida tal 
oleks tarvitsenud karta. Kuid hirm oli temas olemas. Ta oli selle pärinud oma kaugeilt 
esivanemailt läbi tuhandete ja tuhandete elude. See oli pärand, mille ta oli saanud otse 
Ükssilmalt ja emahundilt, need omakorda aga olid selle omandanud kõigilt huntide 
põlvkondadelt, kes olid elanud enne neid. Hirm — see on Ürgmaa pärand, millest ükski 
loom ei pääse ja mida ei saa vahetada läätseleeme vastu. 

Niisiis tundis hall hundikutsikas hirmu, kuigi ta ei tundnud hirmu põhjustajat. Võib- 
olla võttis ta seda kui üht elu kitsendusi Sest ta oli juba õppinud, et kitsendusi oli 
olemas. Nälga oli ta tundma õppinud, ja kui ta oma 

nälga kustutada ei saanud, siis oli ta kitsendust tajunud. Koopaseina kõva vastupanu, 
ema nina järsk müks, ta käpa rabav hoop, puudusepäevade rahuldamatu nälg olid ta 
veendumusele viinud, et maailmas ei olda alati vaba, et elus on oma piirid ja 
kitsendused. Need piirid ja kitsendused olid seadusteks. Neile alistudes hoiduti valude 
eest ja oldi õnnelik. 

Ta ei juurelnud küsimuse kallal sellisel inimestele omasel kombel. Ta ainult liigitas: 
oli asju, mis haiget teevad, ja neid, mis haiget ei tee. Ja pärast niisugust liigitamist 
hoidus ta asjade eest, mis haiget teevad, hoidus piiridest ja kitsendustest, et nautida elu 
rahuldusi ja tasusid. 

Nii hoiduski ta koopasuust eemale, alistudes seadusele, mille ta ema oli kehtima 
pannud, ja seadusele, mida sisendas hirm, too tundmatu ja nimetu jõud. Koopasuu jäi 
talle heledaks valgusseinaks. Kui ema kodunt ära oli, siis magas ta enamasti, 
vahepealseil ärkveloleku hetkedel aga püsis õige vaiksena, lämmatades oma kõris 
kihelevaid niit-satusi, mis oleksid kära teinud. 

Kord kuulis ta ärkvel olles valge seina poolt võõrast häält. Ta ei teadnud, et väljas 
seisis iseenda jultumuse pärast üleni värisev kaljukass, kes ettevaatlikult haistes püüdis 
koopa sisu kohta selgusele jõuda. Hundikutsikas teadis ainult, et nuhutamine oli võõras 
— selles oli midagi määratlematut ning seepärast tundmatut ja kohutavat, sest tundmatus 
oli üks peamisi hirmu elemente. 

Karvad halli hundikutsika turjal tõusid turri, kuid see toimus vaikides. Kuidas teadis ta, 
et võõra nuhutamise peale pidi karvad turri ajama? Ükski tema teadmine ei pannud ta 
karvu kerkima, ent ometi väljendus niiviisi temas peituv hirm, millele tema enda elus ei 
leidunud seletust. Aga hirmu kaaslaseks oli teine vaist — enda peitmise vaist. Kutsikas 
oli hirmust meeletu, aga ta lebas liikumatult ja hääletult, olles liikumatusse tardunud, 
kivistunud, näiliselt surnud. Ema urises koju tulles, kui ta kaljukassi jälgi haistis; ta 
sööstis koopasse, lakkus ja nuhutas kutsikat ebatavaliselt ägeda kiindumusega. Ja 
kutsikas tajus, et ta oli kuidagiviisi pääsenud mingist suurest valust. 

Kuid kutsika sees oli tegutsemas veel teisi jõude, millest kõige tugevam oli kasvamine. 
Vaist ja seadus nõudsid temalt kuulekust. Kasvamine aga nõudis sõnakuulmatust. Ema 
ja hirm sundisid teda valgest seinast eemale hoiduma. 


137 

Kasvamine on elu, ja elu sihiks on tung valguse poole. Miski ei suutnud tõkestada 
temas kerkivat elu tõusulainet; see kerkis iga lihasuutäiega, mis ta alla neelas, ja iga ta 
hingetõmbega. Ühel päeval pühkis lõpuks elusööst hirmu ja kuulekuse minema ning 
hundikutsikas komberdas jalgu laiali hoides koopasuu poole. 

Sein näis tema lähenemisel ta ees taanduvat — erinevalt kõigist teistest seintest, 
millega tal kogemusi oli. Mingit kõva pinda ei põrganud õrna ninakese vastu, mille ta 
katseks õieli ajas. Seina ollus näis niisama läbilaskev ja järeleandlik olevat kui valgus. Ja 
et tema silmis seisundi ning vormi vahel vahet polnud, siis astus ta sellesse, mis temale 
seni seina oli tähendanud, ja kümbles olluses, millest see koosnes. 

See oli hämmastav. Ta sirutus läbi tahkuse. Ja valgus muutus aina heledamaks. Hirm 
sundis teda tagasi minema, kuid kasvamistung ajas edasi. Äkki oli ta koopasuus. Sein, 
mille sees ta end arvas olevat, kadus äkki ja moondus mõõtmatuks avaruseks. Valgus oli 
valusalt heledaks muutunud. See pimestas teda. Äkiline kohutavalt suur avarus tegi teda 
juhmiks. Automaatselt kohanesid ta silmad heleda valgusega ja pilk koondus esemete 
suurenenud kaugusele vastavalt. Esiti kargas sein teispoole tema nägemisvõimet. Nüüd 
nägi ta seda jälle, kuid see oli üllatavalt kauge. Ka seina välimus oli muutunud. See oli 
nüüd kirev ning koosnes jõge ääristavaist puudest, puude tagant ker-kivaist mägedest ja 
taevast, mis oli veel kõrgem kui mäed. 

Kutsikat täitis suur kartus. Siin oli liiga palju hirmsat tundmatust. Ta lümitas 
koopasuhu ja silmitses maailma. Tal oli väga suur hirm. Et maailm oli tundmatu, siis oli 
see talle vaenulik. Seepärast tõusid tal karvad üle selja turri ja nina tõmbus kergelt kirtsu, 
sellal kui ta püüdis metsikult ning heidutavalt uriseda. Oma armetuses ja hirmus trotsis 
ja ähvardas ta kogu laia maailma. 

Ei juhtunud midagi. Ta jätkas vaatlemist ja oli nii suuresti huvitatud, et unustas 
urisemise. Ka hirmu unustas ta. Ajutiseks oli kasvamistung hirmu välja juurinud, kus- 
juures too oli võtnud uudishimu kuju. Ta hakkas lähedal-olevaid esemeid märkama: seal 
oli varjamata osa jõest, mis päikesepaistel helkis, kuivanud mänd seisis nõlvaku jalal ja 
nõlvak ise tõusis otse tema suunas ning lõppes kahe jala kaugusel koopasuust, kus ta 
lümitas. 

Hall hundikutsikas oli kogu eluaja elanud ühetasasel 

pinnal. Ta polnud iialgi kogenud kukkumise valu. Ta ei teadnud, mis on kukkumine. 
Seepärast astus ta julgesti välja õhku. Tema tagumised jalad olid alles koopasuu serval 
—nii kukkus ta alla, pea ees. Maa andis talle karmi hoobi nina pihta, mis pani teda 
kiljatama. Siis hakkas ta kukerpallitades mööda kallakut alla veerema. Ta oli õudusest 
meeletu. Tundmatus oli ta viimaks kinni püüdnud. See oli temast toorelt kinni haaranud 
ja kavatses talle mingil viisil kohutavat valu teha. Hirm oli nüüd kangem kui 
kasvamistung, ja ta vingus nagu kohkunud kutsikas kunagi. 

Tundmatus kavatses talle ei tea missugust hirmsat valu teha, ja ta kiljus ning vingus 
lakkamatult. See olukord erines tardunud hirmus lümitamisest, millal tundmatus otse ta 
kõrval varitses. Tundmatus hoidis teda nüüd kõvasti oma võimuses. Vaikimisest poleks 
olnud mingit kasu. Pealegi polnud see enam kartus, vaid lausa õudus, mis teda vapustas. 

Kuid kallak muutus laugemaks ning allpool kasvas rohi. Siin kahanes kukkumise 
hoog. Kui kutsikas viimaks peatuma jäi, kiunatas ta viimast korda ahastavalt ja halises 
siis pikalt ning kaeblikult. Siis hakkas ta täiesti endastmõistetavalt, nagu oleks ta juba 
tuhat korda oma välimust kohendanud, määrivat kuiva savi enda pealt ära lakkuma. 

Pärast seda tõusis ta istukile ja vaatas ümber — nagu seda oleks teinud esimene 
Marsile saabunud Maa elanik. Hundikutsikas oli tunginud läbi maailma seina, tundmatus 
oli ta lahti lasknud, tal ei olnud mingit valu. Kuid esimene Marsile sattunud inimene 
poleks kogenud nii palju võõrast kui tema. Ilma igasuguste ettevalmistavate teadmisteta, 


ilma aimuseta sellise maailma olemasolustki leidis ta end täiesti uuest maailmast, mida 
tal tuli uurida. 

Nüüd, mil kohutav tundmatus oli tema lahti lasknud, unustas ta, et tundmatus oli 
kohutav. Ta tajus vaid uudishimu kõige ümbritseva suhtes. Ta uuris rohtu enda all, 
jõhvikataime taamal ja kuivanud männi tüve, mis seisis väikese puudevahelise lageda 
koha serval. Tüve jala ümber jooksev orav tuli otse tema poole ja hirmutas teda suuresti. 
Ta tõmbus küüru ja urises. Kuid orav ise ei kohkunud sugugi vähem. Ta jooksis mööda 
puud üles ja tsäk-sutas vihaselt oma turvalisest kõrgusest. 

See suurendas kutsika julgust, ja kuigi rähn, keda ta 

järgmiseks kohtas, teda võpatama pani, läks ta vapralt oma teed edasi. Tema 
eneseusaldus oli nii suur, et ta jultunult enda poole kekslevale põdralinnule andis mäng- 
leva käpahoobi. Tagajärjeks oli terav nokalöök ninaotsa pihta, mis sundis teda maha 
lümitama ja vinguma. Hääl, mis ta tegi, hirmutas põdralindu, kes lendu tõustes põgenes. 

Kuid kutsikas õppis ruttu. Tema ähmane väike mõistus oli ebateadlikult juba liigitelu 
sooritanud. Oli asju, mis elasid, ja selliseid, mis ei elanud. Järelikult pidi ta elavate 
asjade suhtes ettevaatlik olema. Asjad, mis ei elanud, püsisid alati ühel kohal, elavad 
asjad aga liikusid kohalt — ja keegi ei teadnud, mis nad võisid teha. Oodata tuli neilt 
aina ootamatusi — ning ootamatuse vastu pidi ta ette valmistatud olema. 

Ta matkas väga kohmakalt. Ta põrkas kõiksugu orkide ja asjade vastu. Oks, mille ta 
arvas kaugel eemal olevat, andis talle hoobi nina pihta või riivas ta külge. Maapind 
polnud ühetasane. Vahel komistas ta ettepoole ning lõi millegi vastu oma nina. 
Teinekord komistas ta tagurpidi ning lõi oma jalad millegi vastu. Pealegi oli maas muna- 
kaid ja kive, mis tema all veerema hakkasid, kui ta nende peale astus, — see õpetas talle, 
et ka elutud asjad polnud kõik samas püsivas tasakaaluolekus nagu tema koobas; samuti 
sai ta teada, et väikesed elutud asjad kippusid kergemini kukkuma või kummuli 
pöörduma kui suured. Kuid igast äpardusest ta õppis. Mida kauem ta käis, seda paremini 
ta käis. Ta kohanes kõigega. Ta õppis arvestama oma lihaste liigutusi, õppis tundma oma 
jõu ulatust, õppis mõõtma vahemaid üksikute esemete vahel ja esemete ning enda vahel. 

Tal oli õnne nagu algajatel ikka. Lihaküttijaks loodud (kuigi ta seda ise ei teadnud), 
komistas ta lihale otse koopa ukse ees oma esimesel retkel välisesse maailma. Puht 
juhuse tõttu sattus ta nutikalt oeidetud rabakanapesale. Ta kukkus pessa. Ta oli katsunud 
käia mööda mahalange-nud männi tüve. Kõdunenud puukoor andis tema jalge all järele, 
ja meeleheitliku kiljatusega sadas ta kaares alla ning prantsatas läbi väikese põõsa 
lehestiku ja okste põõ-sasüdamesse. seitsme rabakanapoja keskele maha. 

Need tegid häält ja see kohutas teda esialgu. Siis märkas ta. et nad olid väga väikesed, 
ja muutus julgemaks. Nad liikusid. Ta asetas oma käpa ühele neist, ja selle 

liikumine kiirenes. See lõbustas teda. Ta nuusutas linnu-poega. Ta võttis selle suhu. 
Linnupoeg rabeles ja kõditas tema keelt. Samal hetkel tajus ta näljatunnet. Ta lõuad 
sulgusid. Haprad luud prõksusid ja sooja verd jooksis talle suhu. Selle maitse oli hea. 
See oli liha — samasugune nagu too, mida ema talle andis, ainult et see ta hammaste 
vahel elas ja oli seetõttu parem. Ta sõi rabäkanapoja ära ega jätnud enne järele, kui oli 
nahka pannud kogu pesakonna. Siis lakkus ta oma lõugu just samuti,” nagu ta ema seda 
oli teinud, ja hakkas põõsast välja pugema. 

Ta kohtas sulelist tuulispead. Teda hämmeldas ja pimestas selle tormijooks ja vihaste 
tiibade peks. Ta peitis pea käppade vahele ja kiljus. Hoobid muutusid tugevamaks. 
Emarabakana raevutses. Siis sai hundikutsikas vihaseks. Lõrisedes tõusis ta püsti ja lõi 
käppadega. Ta litsus oma pisikesed hambad ühte tiiba ja rebis ning sikutas tublisti. 
Rabakana võitles tema vastu, vaba tiivaga hoope talle pähe rabistades. See oli 
hundikutsika esimene võitlus. Ta oli ülevas meeleolus. Ta unustas kogu tundmatuse. Ta 
ei kartnud enam midagi. Ta sõdis, rebides elusat olendit, kes teda peksis. Pealegi oli see 


elusolend liha. Teda valdas tapmisiha. Ta oli äsja hävitanud väikesi elusolendeid. Nüüd 
tahtis ta hävitada suure elusolendi. Tal oli nii palju tegemist ja ta oli nii õnnelik, et tal 
polnud mahti märgatagi, kui õnnelik ta oli. Ta tundis sootuks uutmoodi erutust ja 
rõõmujoovastust, sügavamat kui iialgi enne. 

Ta hoidis tiivast kinni ja urises kokkulitsutud hammaste vahelt. Rabakana lohistas ta 
põõsast välja. Kui lind ümber pöördus ja katsus kutsikat põõsa varju tagasi vedada, rebis 
see ta põõsast eemale, lagedasse kohta. Kogu aja tegi rabakana kisa ja peksis oma vaba 
tiivaga, kuna sulgi lendas õhus nagu lund. Hundikutsika võitlusõhin oli kohutavaks 
kasvanud. Kogu ta tõu sõjakas veri voogas ja lainetas temas. See oli elu — kuigi ta seda 
ei teadnud. Ta teostas oma tähendust maailmas, tegi seda, milleks ta oli määratud: liha 
tapma ja selle tapmiseks võitlema. Ta õigustas oma olemasolu — rohkem ei saa 
elusolend teha; elu saavutab kõrgpunkti, kui ta ülimal määral oma ülesannet täidab. 

Mõne aja pärast lakkas rabakana rabelemast. Hundikutsikas hoidis teda ikka tiivast 
kinni ja nad lebasid maas ning vahtisid teineteist. Kutsikas katsus ähvardavalt ning 

metsikult uriseda. Rabakana lõi nokaga tema nina pihta, mis oli eelnenud seiklustest 
alles hell. Kutsikas võpatas, kuid ei lasknud lahti. Rabakana lõi teda üha uuesti. Võpa- 
tamist asendas niuksumine. Ta püüdis linnust eemale nihkuda, unustades, et ta linnu 
tiivast kinni hoides teda enda järel veab. Kutsika halvasti koheldud ninale sadas noka- 
hoopide rahe. Võitlusõhin temas kahanes, ta laskis saagi lahti, pani plehku ning lippas 
kuulsusetult põgenedes üle lageda minema. 

Teispool lagedat heitis ta põõsastiku serva lähedale puhkama, keel suust ripakil; ta 
lõõtsutas raskelt, nina valutas ikka ja sundis teda üha vinguma. Kuid seal lebades oli tal 
äkki tunne, nagu ähvardaks teda miski kohutav. Tundmatus kõigi oma õudustega sööstis 
talle peale, ja vaistlikult tõmbus ta põõsa varju. Seejuures lehvis mingi tõmbe-tuul 
temast üle ning suur tiivuline kogu hõljus kurjakuulutavalt ja vaikselt mööda. Peaaegu 
oleks ta sattunud ülalt laskuva hauka kätte. 

Sellal kui ta kohkumisest toibudes ja kartlikult välja piiludes põõsas lamas, lendas 
rabakana teispoolt lagedat oma rüüstatud pesast välja. Poegade kaotuse tõttu ei pannud 
ta tähele taevast laskuvat tiivulist piksenoolt. Hundi-kutsikas aga nägi, ja see oli talle 
hoiatuseks ning õpetuseks: ta nägi hauka kiiret allasööstu, tema keha hetkelist liuglemist 
üsna maapinna kohal, tema küüniste haaret rabakana ihusse, rabakana valu- ja 
hirmukraaksatust ja hauka tuhisevat lendu üles taeva alla ühes rabakanaga. 

Alles tüki aja pärast lahkus hundikutsikas oma peidupaigast. Ta oli palju õppinud. 
Elusolendid tähendasid liha. Neid oli hea süüa. Aga kui elusolendid küllalt suured olid, 
siis võisid nad valu tekitada. Parem oli süüa väikesi, raba-kanapoegade taolisi 
elusolendeid ning rahule jätta suured, rabakana enda taolised elusolendid. Siiski tajus ta 
kerget auahnusepistet, vargset soovi taas võidelda rabakanaga — kuid haugas oli 
rabakana ära viinud. Võib-olla . leidus kuskil teisi rabakanu. Ta läks vaatama. 

Mööda laugelt laskuvat kallast läks ta oja äärde. Ta polnud iial enne vett näinud. See 
näis hea jalgealusena. Pealispinnal polnud konarusi. Ta astus julgesti sellele pinnale ja 
vajus hirmust karjudes alla tundmatuse embusse. See embus oli külm ja pani teda 
kohkunult hingeldama. Õhu asemel, mida ta alati oli sisse hinganud, vuhises tema 
kopsudesse vett. Lämbumistunne oli valus nagu surm. 

Temale tähendas see surma. Tal polnud mingit teadlikku kujutelma surmast, kuid nagu 
igal loomal Ürgmaal, oli temalgi surmavaist. Surm tähendas talle kõige suuremat kõigist 
valudest. See oli tundmatuse olemus ise, see oli tundmatuse õuduste summa — ülim ja 
kujutlematu katastroof, mis temaga võis juhtuda, mille kohta ta midagi ei teadnud ja 
millest ta kõike kartis. 

Ta kerkis pinnale ja tema avatud suhu voolas leebet õhku. Ta ei vajunud enam põhja. 
Nagu oleks see olnud tema ammuaegne harjumus, liigutas ta kõiki oma jalgu ning 


hakkas ujuma. Lähem kallas oli jardi kaugusel, kuid tal oli vee peale kerkides tagupool 
selle kalda poole, ning kuna esimene asi, millele tema pilk langes, oli vastaskallas, siis 
hakkaski ta jalamaid sinnapoole ujuma. Oja polnud suur, kuid võrengus avardus siiski 

paarikümne jala laiuseks. 

Keset oja haaras vool hundikutsika ja kandis teda alla-vett. Võrengu lõpul sattus ta 
miniatuursesse kärestikku. Siin polnud ujumiseks palju võimalusi. Rahulik vesi muutus 
äkki vihaseks. Kord oli kutsikas vee all, kord vee peal. Kogu aja liigutati teda 
vägivaldselt, kord siia-sinna veeretades, kord vastu kive paisates. Ja ta kiljus iga kord, 
kui ta kivi vastu põrkas. Tema edasiliikumine koosnes kiljatuste reast, mille põhjal oleks 
võinud kindlaks määrata, mitut kivi ta kohtas. 

Allpool kärestikku oli teine võreng; siin võttis vool ta kukile ja kandis pehmelt kaldani 
ning asetas niisama pehmelt kruusapeenrale. Ta rübeles meeletult veest eemale ja heitis 
maha. Jälle oli ta maailma kohta midagi teada saanud. Vesi ei elanud. Kuid see liikus. 
Ka näis see niisama kindel olevat kui maa, kuid polnud üldse kindel. Hundikutsikas tegi 
järelduse, et asjad pole igakord sellised, nagu nad näivad. Kutsika kartus tundmatuse ees 
oli pärilik usaldamatus, mida nüüd kogemused olid tugevdanud. Edaspidi suhtuks ta 
esemete välimusse alalise umbusuga. Ta õpiks esemete tõelist olemust tundma, enne kui 
ta neid usaldaks. 

Veel üks seiklus pidi talle sel päeval osaks saama. Talle meenus, et tal on ema. Ja siis 
tundus talle, et ta vajab oma ema rohkem kui ühtki muud asja maailmas. Mitte ainult ta 
ihu polnud väsinud kõigist seiklusist, vaid ka tema väike peaaju oli väsinud. Kogu ta 
senise elu jooksul polnud see nii rängasti töötanud kui sel ühel päe- 

val. Peale selle oli ta unine. Seepärast asus ta otsima koobast ja oma ema, tajudes 
masendavat üksindust ja abitustunnet. 

Põõsaste vahel edasi lonkides kuulis ta teravat, heidutavat kisendust. Midagi kollast 
välgatas ta silme ees. Ta nägi nirki endast kiiresti eemale hüppavat. See oli väike 
elusolend ja ta ei kartnud seda. Siis nägi ta oma jalge ees äärmiselt väikest, ainult mõne 
tolli pikkust elusolendit — noort nirgipoega, kes nagu temagi oli sõnakuulmatult 
seiklema tulnud. See püüdis ta ees taanduda. Ta lükkas selle käpaga ümber. See tegi 
imelikku krigisevat häält. Järgmisel hetkel ilmus kollane välgatus jälle kutsika silme 
ette. Ta kuulis jälle heidutavat kisendust ja sai samal hetkel ägeda hoobi kaela pihta ning 
tundis ema-nirgi teravaid hambaid oma lihasse lõikuvat. 

Kiljudes ja kiunudes ja tagurpidi roomates nägi ta emanirki oma poja poole hüppavat 
ja ühes pojaga lähedalolevasse tihnikusse kaduvat. Nirgi hammustus ta kaelal valutas 
ikka veel, kuid veel valusamalt tabatud olid ta tunded, ning ta istus maha ja niutsus 
jõuetult. Too emanirk oli nii väike ja nii metsik! Tal tuli veel õppida, et nirk on oma 
suuruse ja kaalu kohta kõige julmem, kättemaksuhimuliseni ja hirmsam tapja Ürgmaal. 
Ühe osa sellest teadmisest omandas ta õige kiiresti. 

Ta niutsus ikka veel, kui emanirk taas ilmus. Nüüd, mil ta poeg oli varjule viidud, ei 
rünnanud ta hundikut- 

sikat. Ta lähenes ettevaatlikult ja kutsikal oli küllalt | mahti vaadelda tema sihvakat, 
ussitaolist keha ja ta Ipead, mis oli püsti ning liikuv, meenutades ussi pead. Tema terav, 
ähvardav kisa pani karvad hundikutsika rturjal turri tõusma ja kutsikas urises hoiatavalt 
tema poole. Nirk tuli üha lähemale. Järgnes hüpe, mis oli kiirem kui kutsika harjumatu 
pilk, ning sale kollane keha kadus hetkeks kutsika vaateväljalt. Järgmisel hetkel oli Ba 
kutsika kõri kallal, hambad kutsika karvades ja lihas. 

Esiti kutsikas urises ja katsus võidelda, kuid ta oli väga noor ning viibis alles esimest 
päeva maailmas, ja ta urinast sai kiunumine, tema võitlus muutus rabelevaks 
põgenemispüüdeks. Nirk ei lasknud lahti. Ta rippus kõri küljes, püüdes läbi närida suurt 


veresoont, kus voolas kutsika elumahl. Nirk oli verejooja ning eelistas juua elava looma 
kõrist. 

Hall hundikutsikas oleks surnud ja temast ei oleks saanudki lugu kirjutada, kui 
emahunt poleks tulnud hüpates läbi põõsaste. Nirk laskis kutsika lahti ja sööstis 
emahundi kõri kallale, vääratas aga ja haaras kõri asemel kinni lõuast. Emahunt viibutas 
pead nagu piitsaga Jiapsates, vabanes nirgi haardest ja paiskas ta kõrgele õhku. Ning 
juba õhus sulgusid emahundi lõuad sihvaka kollase keha ümber ja nirk leidis purustavate 
hammaste Vahel surma. 

Kutsikale sai osaks uus kiindumust väljendav tunde 

puhang Ema rõõm tema leidmise üle näis olevat suuremgi kui tema rõõm selle üle, et 
ta leiti. Ema nuhutas ja kallistas teda ning lakkus nirgihammaste jälgi. Sus sõid ema ja 
poeg kahekesi tolle verejooja ära, läksid seepeale koopasse tagasi ja heitsid magama. 


V peatükk LIHA SEADUS 


Hundikutsikas arenes kiiresti. Ta puhkas kaks päeva ja söandas siis jälle koopast välja 
ronida. Sel retkel leidis ta noore nirgi, kelle ema ta oli aidanud ära süüa, ja ta hoolitses 
selle eest, et noor nirk läheks oma ema teed. Aga sel matkal ta ei eksinud. Kui ta väsis, 
leidis ta tagasitee koopasse ja magas. Ja pärast seda käis ta iga päev väljas, kus ta oma 
tegutsemisala üha laiendas. 

Ta õppis oma jõudu ja oma jõuetust täpselt mõõtma; õppis teadma, millal julge ja 
millal ettevaatlik olla. Ta leidis, et kasulik on alati ettevaatlik olla, välja arvatud need 
harvad hetked, mil ta iseenda kohkumatuse mõjul jultunuks muutudes andus oma 
väikestele raevuhoogu-dele ja ihadele. 

Ta oli alati väike vihadeemon, kui ta sattus hälbinud rabakanale. Iialgi ei jätnud ta 
raevukalt vastamata orava tsäksutusele, keda ta oma esimesel retkel kuivanud männi 
juures kohtas. Põdralinnu nägemine aga pani ta peaaegu iga kord kõige metsikumalt 
raevutsema, sest ta ei unustanud nokahoopi nina pihta, mille oli saanud esimeselt seda 
liiki olendilt, keda kohtas. 

Kuid oli aegu, millal isegi põdralind teda ei erutanud, — need olid ajad, mil ta tundis 
end mõne teise saaki varitseva lihafcüti tõttu hädaohus olevat. Iialgi ei unustanud ta 
haugast, ja selle liikuv vari sundis teda alati lähimasse padrikusse lümitama. Ta ei 
käinud enam jalgu laiali ajades, vaid omandas juba oma ema hiilivat ja kerget kõnnakut, 
mis näiliselt ei nõudnudki jõupingutust, kuid viis edasi niisama petliku kui tajumatu 
kiirusega. 

Toidu leidmise asjus oli tal õnne ainult esimestel retkedel. Seitse rabakanapoega ja 
väike nirk olid ainsad elusolendid, keda ta oli tapnud. Tema tapmisiha tugevnes 

aja jooksul ja ta hellitas näljaseid lootusi orava suhtes, kes nii paljusõnaliselt vadistas 
ning alati kõigile metsloomadele teatas, et hundikutsikas on lähenemas. Kuid samuti 
nagu linnud õhus lendasid, võisid oravad puude otsa ronida ja hundikutsikas võis ainult 
püüda tähelepandamatult oravale ligi hiilida, kui orav maas oli. 

Kutsikal oli suur aukartus oma ema ees. Ema suutis liha hankida ega jätnud talle iial 
tema osa toomata. Lisaks ei kartnud ema igasuguseid asju. Hundikutsikale ei tulnud 
pähe, et see kartmatus põhines kogemustel ja teadmistel. Temasse mõjus ema kartmatus 
võimu väljendusena. Ema esindas võimu, ja vanemaks saades tajus ta seda võimu ema 
käpa tugevamas karistuses, etteheitvat tõuget ninaga aga asendas ema hammaste 
napsatus. Ka see pani teda ema vastu aukartust tundma. Ema nõudis temalt kuulekust, ja 
mida vanemaks ta sai, seda äkilisemaks muutus ema meelelaad. 

Jälle tuli näljaaeg, ja suurema teadlikkusega tajus kutsikas taas näljanäpistust. 
Emahunt jooksis end liha otsides kõhnaks. Harva magas ta veel koopas, kulutades 


suurema osa ajast lihajahu — ja kulutades seda asjatult. See näljaaeg polnud pikk, kuid 
oli õige karm, niikaua kui see kestis. Hundikutsikas ei leidnud enam emarinnast piima 
ega tabanud ka ise ühtki suutäit toitu. 

Varem oli ta küttinud mänguks, puht lõbu pärast; nüüd küttis ta surmtõsiselt, kuid ei 
leidnud midagi. Ent ebaõnn kiirendas tema arenemist. Ta uuris orava harjumusi suurema 
hoolega ja püüdis suurema osavusega talle ligi hiilida ning teda üllatada. Ta õppis 
metshiiri tundma ja katsus neid nende urgudest välja tuhnida, ja ta sai rohkem teada 
põdralindude ja rähnide eluviisidest. Siis saabus päev, mil hauka vari teda enam ei 
ajanud põõsaisse lümitama. Ta oli tugevamaks kasvanud, oli targemaks saanud ja 
usaldas end enan. Pealegi oli ta meeleheitel. Niisiis istus ta lagedas kohas silmatorkavalt 
tagajalgadele ja meelitas haugast ülalt taevast alla. Sest ta teadis, et seal sinitaevas tema 
kohal hõljus toit, hõljus liha, mille järele tema kõht nii tungivalt igatses. Kuid haugas 
keeldus alla tulemast ja võitlusse astumast ja kutsikas roomas ära tihnikusse ning vingus 
pettumusest Ja kõhutühjusest. 

Näljaaeg möödus. Emahunt tõi liha koju. See oli isevärki liha — teistsugune kui kõik 
lihad, mis ta varem oli 

toonud. See oli noor ilves, alaealine nagu hundikutsi-kaski, kuid mitte nii suur. Ja see 
oli kõik temale. Ema oli mujal oma nälja kustutanud, kuid kutsikas ei teadnud, et ema 
nälja kustutamiseks oli kulunud ülejäänud osa ilvese pesakonnast. Ei teadnud ta sedagi, 
kui meeleheitlik oli olnud ema tegu. Ta teadis ainult, et samet-kasukaga kassike oli toit, 
ja ta sõi ning muutus iga suutäiega õnnelikumaks. 

Täis kõht soodustab tegevusetust, ja kutsikas lebas koopas, magades oma ema kõrval. 
Teda äratas ema urin. Iialgi polnud ta teda nii hirmsasti urisemas kuulnud. Võib-olla oli 
see kõige kohutavam urin emahundi elus. Selleks oli põhjust — ja keegi ei teadnud seda 
paremini kui tema. Ilvese pesa ei rüüstata karistamatult. Hundi-kutsikas nägi emailvest 
täies pärastlõunapäikese valguses koopasuus küürutavat. Seda nähes kerkisid karvad üle 
ta selja lainetena turri. Siin oli, mida karta, ja tal polnud vaja vaistu, et seda teada. Ja kui 
nägemisest üksi poleks piisanud, siis oleks küllaldase veenvusega mõjunud sissetungija 
vihäkisa, mis lõrinaga algas ja käheda kriiskega ülespoole sööstis. 

Hundikutsikas tajus endas peituva elu torget, tõusis püsti ja urises ema kõrval seistes 
vapralt. Kuid emahunt tõukas ta häbistavalt eemale, enda taha. Koopa madala suu tõttu 
ei saanud ilves sisse karata, ja kui ta roomates sisse sööstis, hüppas emahunt talle kallale 
ja surus ta maadligi. Kutsikas nägi võitlusest vähe. Kuuldus kohutavat lõrinat, turtsumist 
ja kriiskamist. Mõlemad loomad vehkisid käppadega, ilves rebis ja kiskus küüntega, 
kasutades ka hambaid, kuna hunt ainult hambaid kasutas. 

Kord kargas kutsikas sekka ja surus hambad ilvese tagumisse jalga. Ta rippus takjana 
jala küljes, ise metsikult urisedes. Oma kehakaaluga takistas ta jala tegevust — kuigi ta 
seda ei teadnud — ja hoidis seega oma ema paljude vigastuste eest. Võitluses toimunud 
muutus paiskas ta mõlema võitleja alla ja väänas tema haarde lahti. Järgmine hetk 
lahutas mõlemad emad, ja enne kui nad jälle teineteise kallale sööstsid, andis ilves 
hundikut-sikale oma hiiglakäpaga hoobi, mis kiskus ta õlasse luuni ulatuva haava ja 
virutas ta küljetsi vastu seina. Kärale lisandus nüüd kutsika kime valu- ja hirmukisa. 
Kuid võitlus kestis nii kaua, et tal jätkus aega enda väljanutmiseks ja uue vapruspurske 
tekkimiseks, ning võitluse 

lõpul rippus ta jälle ühe tagajala küljes ja urises läbi hammaste vihaselt. 

Ilves oli surnud. Kuid emahunt oli väga nõrk ja haige. Kõigepealt kallistas ta kutsikat 
ja lakkus tema haavatud õlga, kuid kaotatud veri oli tema jõu kaasa viinud ja terve päeva 
ning öö lebas ta oma surnud vaenlase kõrval, ilma liigutamata ja vaevalt hingates. Terve 
nädala jooksul lahkus ta koopast ainult selleks, et vett jooma minna, ja siis olid tema 


liigutused aeglased ning valutekitavad. Selle aja lõpuks oli ilves söödud ja emahundi 
haavad olid küllaldaselt paranenud ning võimaldasid tal jälle lihaotsingule minna. 

Kutsika õlg oli jäik ja hell ja mõnd aega lonkas ta saadud kohutavast hoobist. Kuid 
maailm näis nüüd muutunud olevat. Ta liikus seal suurema eneseusaldusega ning 
vahvustundega, mida tal enne võitlust ilvesega ei olnud. Ta oli elu näinud julmemalt 
vaatekohalt; ta oli võidelnud, oli hambad vaenlase ihusse litsunud ja ellu jäänud. Ja 
kõige selle tõttu käitus ta julgemalt, mingi väljakut-suvusega, mis oli uus talle endalegi. 
Ta ei kartnud enam väiksemaid asju ja suur osa tema arglikkusest oli kadunud, kuigi 
kompimatu ja üha ähvardav tundmatus ei lakanud teda rõhumast oma saladuste ja 
õudustega. 

Ta hakkas emaga lihajahil käima, nägi palju lihatap-misi ning asus neis oma osa 
mängima. Ja oma ähmasel viisil õppis ta tundma liha seadust. Oli kaht liiki elu — tema 
enda taoliste elu ja teiste oma. Tema enda taoliste sekka kuulusid ema ja ta ise. Teise 
liiki kuulusid kõik elusolendid, kes liikusid. Kuid teine liik jagunes omakorda. Ühe osa 
moodustasid need olendid, keda temataolised tapsid ja sõid. See osa koosnes 
mittetapjaist ja väikesist tapjaist. Teine osa tappis ja sõi temataolisi, või seda tapsid ja 
sõid temataolised. Ja sellest liigitusest võrsus seadus. Elu eesmärgiks oli liha. Elu ise oli 
liha. Elu elas elust. Olid olemas sööjad ja söödavad. Seaduseks oli: Söö või lase end 
süüa. Ta ei sõnastanud seadust selgelt ja täpselt ega moraliseerinud selle üle. Ta isegi ei 
mõtelnud sellele, ta ainult elas selle järgi, ilma et tal seda meeldegi oleks tulnud. 

Ta nägi seadust igal pool enda ümber toimivat. Ta oli rabakana pojad ära söönud. 
Haugas sõi vana rabakana. Haugas oleks söönud ka tema. Hiljem, kui ta suuremaks oli 
kasvanud, ihkas ta haugast süüa. Ta sõi ilvesepoja. 

149 


Vana ilves oleks tema ära söönud, kui teda ennast poleks tapetud ja söödud. Ja nii läks 
see üha edasi. Seaduse järgi käis kõik elav ta ümber, ja tema ise oli osa seadusest. Ta oli 
tapja. Tema ainsaks söögiks oli liha, elav liha, mis ta eest kiiresti ära jooksis või õhku 
lendas või puude otsa ronis või end maasse peitis või talle vastu astus ja temaga võitles 
või teda ta enda relvadega lõi ja tema järele jooksis. 

Oleks hundikutsikas inimeste kombel mõtelnud, siis oleks ta elu kokkuvõtlikult aplaks 
isuks nimetanud ja maailma kohaks, kus rändas hulk isusid, jälitades ja ennast jälitada 
lastes, küttides ja ennast küttida lastes, süües ja ennast süüa lastes — kõik pimesi ja 
läbisegi, ägeduses ja korratuses, täitmatuse ja verejanulisuse kaoses, mille üle valitses 
armutu, plaanitu, otsatu juhus. 

Kuid hundikutsikas ei mõtelnud inimese kombel. Ta ei vaadanud asjadele avara 
nägemisvõimega. Tal oli kitsas silmaring ja ta pähe mahtus ainult üks mõte või soov 
korraga. Peale lihaseaduse tuli tal õppida arvutuid teisi ja vähem tähtsaid seadusi ning 
neid täita. Maailm oli täis üllatusi. Elusäde tema sees, tema lihaste mäng oli otsatu õnn. 
Liha küttimine tekitas erutust ja ülevaid tundeid. Raevutsemised ja võitlused olid 
lõbudeks. Isegi õudus ja tundmatuse saladused tõstsid elu põnevust. 

Oli kergendusi ja rahuldusi. Olla täis kõhuga, laisalt päikesepaistel tukkuda — sellised 
asjad tasusid küllaga kõigi ärevuste ja vaevade eest, ärevused ja vaevad aga olid ise 
endale tasuks. Need olid elu väljendusteks, ja elu on alati õnnelik, kui ta ennast 
väljendab. Nii polnud hundikutsikal oma vaenuliku ümbrusega tülisid. Ta oli väga elav, 
väga õnnelik ja väga uhke iseenesele. 


Ill jagu ÜRGMAA JUMALAD 
I peatükk TULETEGIJAD 


Hundikutsikas sattus sellele ootamatult. See oli ta enda Isüü. Ta oli olnud hooletu. Ta 
oli koopast tulnud ja alla oja äärde jooma jooksnud. Võib-olla oli ta sellepärast 
tähelepanematu, et ta oli unest rauge. (Ta oli öö otsa väljas toidujahil olnud ja parajasti 
unest ärganud.) Ja tema hooletuse põhjuseks võis olla see, et tee võrengu juurde oli nii 
tuttav. Ta oli seda teed sageli käinud ja iialgi polnud seal midagi juhtunud. 

Ta läks kuivanud männi tagant alla, siis üle lageda koha ja sörkis puude vahele. Samal 
hetkel ta nägi ja haistis: vaikselt tagajalgadel istus ta ees viis elusolendit, kelle sarnaseid 
ta iialgi polnud näinud. Esmakordselt silmas ta inimesi. Kuid teda nähes ei karanud viis 
meest püsti, ei näidanud hambaid ega urisenud. Nad ei liigutanudki, vaid istusid vaikselt 
ja kurjakuulutavalt. 

Ka hundikutsikas ei liigatanud. Kõik ta loomupärased vaistud oleksid teda sundinud 
metsikult põgenema, kui temas äkki ja esmakordselt poleks ärganud teistsugune ja 
vastupidine vaist. Suur aukartus laskus ta peale. Iseenda nõrkuse ja väiksuse masendav 
äratundmine surus ta liikumatuks. Siin oli üleolekut ja võimu, midagi kauget ja kõrget. 

Hundikutsikas polnud iialgi inimest näinud, kuid inimesse puutuv vaist oli temas 
olemas. Tumedalt tunnustas ta inimeses seda looma, kes oli end Urgmaa teiste loomade 
seas esikohale võidelnud. Mitte ainult omaenda silmadega, vaid kõigi oma esivanemate 
silmadega vaatas hundikutsikas nüüd inimest — silmadega, mis pimedas 

olid liikunud arvutute talviste laagrilõkete ümber, mis kaitsvast kaugusest ja tihnikute 
põuest olid piilunud kummalise kahejalgse looma poole, kes oli käskijaks elusolendite 
üle. Hundikutsikat valdas päranduse lummus — paljude põlvkondade võitlustest ja 
kuhjunud kogemustest tekkinud kartus ja lugupidamine. Alles kut-sikaeas olevale 
hundile oli see pärandus liiga käskiv. Oleks ta olnud täiskasvanud hunt, siis oleks ta ära 
jooksnud. Nüüd aga lümitas ta . hirmuhalvatuses maha, olles juba pooliti valmis 
alistuma nagu paljud temataolised sest ajast peale, mil hunt esmakordselt ilmus inimese 
tule juurde istuma ja sooja otsima. 

Üks indiaanlastest tõusis püsti, tuli tema juurde ja kummardus ta kohale. 
Hundikutsikas litsus end tugevamini vastu maad. Nüüd oli tundmatus lõpuks 
kehastunud, oli muutunud konkreetseks lihaks ja vereks, tema kohal kummargil olles ja 
kätt sirutades, et temast kinni haarata. Tema karvad tõusid tahtmatult turri, huuled tõm- 
busid tagasi ja väikesed kihvad paljastusid. Saatusena ta kohal rippuv käsi kõhkles, ja 
siis ütles inimene naerdes: 

«Wabam wabisca ip pit tah.» (Vaata! Valged kihvad!) 

Teised indiaanlased naersid valjusti ja õhutasid teda kutsikat üles tõstma. Sellal kui 
käsi üha lähemale laskus, möllas kutsika hinges vaistude võitlus. Temas oli kaks suurt 
ajet — alistuda ja vastu hakata. Lõpptulemuseks 


oli kompromiss. Ta tegi mõlemat. Ta alistus, kuni käsi teda peaaegu puudutas. Siis 
hakkas ta vastu: tema hambad välgatasid ja litsusid end napsatades kaesse. Järgmisel 
hetkel sai ta sellise laksu vastu põske, et ta küljeli paiskus. Siis kadus tal igasugune 
vastuhakutahe. Lapselikkus ning alistumisvaist said temas võimust. Ta tõusis taga- 
jalgadele istuma ja kiunus. Kuid mees, kelle kätt ta oli hammustanud, oli vihane. 
Kutsikas sai laksu teiselegi põsele. Seepeale istus ta uuesti ja kiunus veel valjemini. 

Neli indiaanlast naersid kõvemini, ning isegi mees, keda oli hammustatud, hakkas 
naerma. Nad ümbritsesid kutsikat ja naersid ta üle, kuna tema oma õuduse ja valu üle 
halises. Äkki kuulis ta midagi. Ka indiaanlased kuulsid seda. Kuid kutsikas teadis, mis 
see oli, ja viimase pika halinaga (milles peitus rohkem võidurõõmu kui südamevalu) 
lakkas ta häälitsemast ning jäi ootama oma ema tulekut, oma verejanulise ning võitmatu 
ema tulekut, kes kõigiga võitles ja kõiki tappis ja kes iialgi ei kartnud. Emahunt urises 
joostes. Ta oli oma poja kisa kuulnud ja sööstis teda päästma. 

Ta hüppas nende sekka, oma ärevas ja sõjakas emalikkuses üpris hirmus. Kuid kutsika 
silmis oli ta kaitsev raev kaunis. Ta kiljatas rõõmsalt ja hüppas emale vastu, kuna 
inimloomad rutuga mõned sammud taandusid. Emahunt seisis poja juures ja vaatas 
inimestele vastu, karvad turris, urin sügaval kõris kõmisemas. Tema nägu oli 
ähvardusest moondunud ja õel, isegi ta ninapealne kip-rus ninaotsast silmadeni — nii 
kohutav oli ta urin. 

Siis hüüatas üks meestest. «Kitši!» hüüatas ta. See hüüatus väljendas üllatust. Kutsikas 
tundis oma ema selle hüüde mõjul närbuvat. 

«Kitši!» hüüdis mees jälle, seekord teravalt ja mõjuvõimsalt. 

Ja siis nägi kutsikas oma ema — seda emahunti, seda kartmatut — maha lümitavat, 
kuni ta kõht maad puudutas; nägi teda niutsuvat, saba liputavat, rahumärke tegevat. 
Kutsikas ei suutnud seda mõista. Ta oli masendatud. Aukartus inimeste vastu sai temas 
jälle võimust. Tema vaist ei olnud eksinud. Ta ema kinnitas seda. Temagi alistus 
inimloomadele. 

Mees, kes oli rääkinud, tuli emähundi juurde. Ta pani käe tema pähe ja emahunt liibus 
ainult veel enam vastu maad. Ta «i hammustanud ega ähvardanud hammustada. 

154 

Teisedki mehed tulid ligi, käisid emahundi ümber, kobasid ja patsutasid teda, ja 
emahunt ei teinud katsetki seda kõike pahaks panna. Inimesed olid väga erutatud ja tegid 
suudega mitmesuguseid hääli. Need hääled ei tähendanud hädaohtu, otsustas kutsikas 
ema lähedale lümita-des ja aeg-ajalt ikka veel karvu turri ajades, kuid kõigest väest 
alistuda püüdes. 

«See pole ime,» ütles üks indiaanlane. «Tema isa oli hunt. Tõsi küll, ta ema oli koer, 
aga kas ei sidunud minu vend teda paarimise ajal kolmeks ööks välja metsa? Seepärast 
oli Kitši isaiks hunt.» 


«Sellest, on aasta, Hall Kobras, kui ta ära jooksis,» ütles teine indiaanlane. 

«See pole ime, Lõhekeel,» vastas Hall Kobras. «Oli näljaaeg ja koerte jaoks polnud 
toitu.» 

«Ta on huntide seas elanud,» ütles kolmas indiaanlane. «Paistab nii, Kolm Kotkast,» 
vastas Hall Kobras, kätt kutsika peale pannes. «See siin on selle tõenduseks.» 

Kutsikas urises natuke käe puudutamisel ja käsi sähvatas tagasi, et laksu anda. 
Seepeale kattis kutsikas oma kihvad ja vajus alandlikult maha, käsi aga tuli tagasi, sügas 
ta kõrvataguseid ja silus piki selga üles-alla. 

«See on tõenduseks,» jätkas Hall Kobras. «On selge, et Kitši on tema ema. Kuid ta 
isaks oli hunt. Seepärast on temas vähe koera ja palju hunti. Tema kihvad on valged, 
olgu ta nimeks Valgekihv. Ma olen rääkinud. Ta on minu koer. Sest eks olnud Kitši 
minu venna koer? Ja eks ole mu vend surnud?» 

Kutsikas, kes niiviisi nime oli saanud, lamas maas ja jälgis kõike. Veel tükk aega tegid 
inimloomad suudega kära. Siis võttis Hall Kobras oma kaelas rippuvast tupest noa, läks 
padrikusse ja lõikas kepi. Valgekihv jälgis teda. Mees tegi kepi kummassegi otsa sälgu 
ja kinnitas salkudesse toornahast paelad. Ühe paela sidus ta Kitši kaela ümber. Siis viis 
ta tema väikese männi juurde, mille ümber sidus teise paela. 

Valgekihv läks järele ja heitis ema kõrvale maha. Lõhekeele käsi sirutus tema poole ja 
veeretas ta selili. Kitši jälgis seda murelikult. Valgekihv tundis endas jälle hirmu tõusvat. 
Ta ei suutnud urinat täiesti lämmatada, kuid ta ei katsunud hammustada. Mänglevalt 
hõõrus kõverdatud ja laialiaetud sõrmedega käsi ta kõhtu ja veeretas teda ühelt küljelt 
teisele. Oli naeruväärne ja 

kohmakas niiviisi selili lebada, jalad õhus siruli. Pealegi oli see asend nii ülimal määral 
abitu, et kogu Valgekihva olemus selle vastu tõrkus. Ta ei saanud midagi teha, et end 
kaitsta. Kui too inimloom kurja kavatses, siis teadis Valgekihv, et ta ei suuda sellest 
pääseda. Kuidas oleks ta saanud eemale karata, kui ta jalad olid õhus? Kuid alistumine 
aitas tal hirmust jagu saada ja ta ainult Õriset tasa. Seda õrinat ei suutnud ta lämmatada; 
inimloom ei pannud seda pahaks ega karistanud teda löögiga pähe. Ja pealegi — nii 
kummaline kui see ka oli — koges Valgekihv seletamatut lõbutunnet, kui käsi edasi- 
tagasi hõõrus. Kuj ta küljeli veeretati, lakkas ta õrisemast; kui sõrmed ts kõrvade taga 
surusid ja torkisid, suurenes meeldiv tunne, ja kui mees ta viimase hõõruva ning sügava 
käeliigutuse järel rahule jättis ning ära läks, oli kogu hirm Valge-kihvas kustunud. Oma 
kokkupuuteis inimestega tuli tal mitugi korda hirmu tunda, kuid alati püsis temas mäles- 
tus kartmatust seltsimehelikkusest inimesega. 

Mõne aja pärast kuulis Valgekihv imeliku kära lähenemist. Tema liigitusvõime oli 
nobe, sest kohe taipas ta, et need olid inimloomade hääled. Mõne minuti pärast ilmus 
hõredas hanereas suguharu ülejäänud osa. Seal oli veelgi mehi ja hulk naisi ning lapsi — 
kokku nelikümmend hinge —, kõik rängasti koormatud mitmesuguse laagri-varustusega. 
Ka palju koeri oli neil kaasas, ja needki olid laagrivarustusega koormatud peale 
noorukeste kutsikate. Kõvasti keha külge kinnitatud kottides kandsid koerad kahe- kuni 
kolmekümnenaelaseid raskusi. 

Valgekihv polnud iialgi enne koeri näinud, kuid neid nähes ta tundis, et need on 
temataolised, ainult kuidagi erinevad olendid. Koerad käitusid kutsikat ja tema ema 
avastades peaaegu nagu hundid. Tekkis rüselus. Valgekihv ajas karvad turri ja urises 
ning laksutas hambaid ammuli sui lähenevate koerte karja poole ja kadus nende alla, 
tundis hammaste teravat rebestust oma kehas, hammustas ise ning kiskus enda peal 
olevaid jalgu ja kohtusid. See oli suur möll. Ta kuulis Kitši lõrinat, kui too tema eest 
võitles, ta kuulis ka inimloomade hüüdeid, malakate matsatusi vastu kehasid ja tabatud 
koerte valukiljatusi. 

Mõne hetke pärast oli ta jälle jalul. Ta nägi nüüd, kuidas inimloomad koeri kaigaste ja 
kividega eemale tõrjusid, teda kaitstes, teda päästes temataoliste olendite metsikute 

hammaste eest, kes kuidagiviisi ometi teistsugused olid kui tema. Ja kuigi tema peas 
polnud selget arusaama nii abstraktsest asjast nagu õiglus, tajus ta omal viisil siiski 
inimeste õiglust ja nägi neis seda, mis nad olid, — seaduse andjaid ja seaduse teostajaid. 
Ning ta hindas võimu, millega nad seadust teostasid. Kõigist seni nähtud loomaliikidest 
erinevalt nad ei hammustanud ega küünistanud. Nad panid oma elava jõu maksma 
elutute asjade abil. Elutud asjad täitsid nende käsku. Kaikad ja kivid hüppasid neist 
imelikest olendeist juhituna läbi õhu otsekui elusolendid, koertele ränka valu tehes. 

Tema arust oli see võim ebatavaline — arusaamatu ja üleloomulik võim, jumalik 
võim. Oma loomu poolest ei võinud Valgekihv jumalatest midagi teada — parimal juhul 
võis ta vaid teada, et on asju, mis käivad üle tema mõistuse, kuid tema imestus ning 
aukartus nende inimloomade ees sarnanes imestuse ning aukartusega, mida tunneks 
inimene, kui ta näeks mingit taevalist olendit kuskil mäetipul seisvat ja hämmastunud 
maailma poole mõlema käega piksenooli pilduvat. 

Viimane koer oli eemale aetud. Kära vaikis. Ja Valgekihv lakkus oma haavu ning 
mõtiskles selle oma esimese kokkupuute üle karja julmusega ja enda tutvumise üle 
karjaga. Talle polnud iialgi pähe tulnud, et temataolisi võis rohkem olla kui Ükssilm, ta 
ema ja tema ise. Nad olid moodustanud eri liigi, ja nüüd avastas ta järsku terve hulga 
olendeid, kes näiliselt olid temataolised. Ja ta tundis alateadlikku vimma selle üle, et 
need temataolised olid esimesel nägemisel talle kallale tormanud ja katsunud teda 
hävitada. Vimma tekitas seegi, et ta ema oli kepi varal kinni seotud — kuigi seda olid 
teinud kõrgemad olendid. See lõhnas lõksude ja orjuse järele. Kuigi ta lõksudest ega 
orjusest midagi ei teadnud. Tema pärisosaks oli olnud vabadus uidata ja joosta ja maha 
heita, millal ta tahtis; siin oli seda vabadust piiratud. Ema liigutusi kitsendas kepi pikkus, 
ja sama kepi pikkus kitsendas tedagi, sest ta polnud veel vabanenud vajadusest ema 
kõrval olla. 

See ei meeldinud talle. Ka see ei meeldinud talle, kui inimloomad tõusid ja oma 
rännakut jätkasid, sest üks Pisike inimloom võttis kepi teise otsa ja vedas Kitšit Vangina 
järel. Kitši järel käis Valgekihv, keda suuresti häiris ja piinas see uus seiklus, millesse ta 
oli sattunud. 

Nad läksid piki ojasängi alla, kaugemale, kui Valge-kihva kaugeimad rännakud olid 
ulatunud, kuni nad jõudsid oru lõppu, kus oja voolas Mackenzie jõkke. Siin oli paate 
ritvade varal kõrgele õhku peidetud, siin seisis kalakuivatamise sardu, ja siia jäädi 
laagrisse; Valgekihv vaatas kõike, silmad imestusest pärani. Inimloomade üleolek 
suurenes iga hetkega. Nad olid käskijateks kõigi teravakihvaliste koerte üle. See kõneles 
võimust. Kuid veelgi suurem oli hundikutsika meelest nende käskimis-õigus elutute 
asjade üle, nende suutvus liikumatuid esemeid liikuma panna, nende võime isegi 
maailma nägu muuta. 

Eriti see viimane võime avaldas temasse mõju. Ritvadest sardade püstitamine äratas 
tema tähelepanu, kuid see iseenesest polnud nii tähelepanuväärne, sest seda tegid samad 
olendid, kes malakaid ja kive kauge maa taha lennutasid. Aga kui ritvadest sarrad riide ja 
nahkadega kaetult telkideks muutusid, siis rabas Valgekihva hämmastus. Nende tohutu 
suurus masendas teda. Neid tõusis igas suunas tema ümber nagu mingeid koletislikke 
vohavaid eluvorme. Nad täitsid peaaegu kogu tema vaatevälja. Ta kartis neid. Nad seisid 
ähvardavalt ta ümber, ja kui tuul pani neid hiiglaliigutusi tegema, siis lümitas kutsikas 
hirmuga maha, neid ettevaatlikult silmas pidades ja valmistudes eemale hüppama, kui 
nad katset teeksid tema kallale söösta. 

Kuid üsna varsti kadus tema hirm telkide ees. Ta nägi naisi ja lapsi sisse ning välja 
käivat, ilma et neile midagi halba oleks juhtunud; ta nägi koeri sageli katsuvat sisse 
minna, nägi neid teravate sõnade ja lendavate kividega minema kihutatavat. Mõne aja 
pärast lahkus ta Kitši kõrvalt ja roomas ettevaatlikult lähima telgi seina poole. See oli 


kasvamistungi uudishimu, mis teda minema sundis, see oli kogemuste hulka suurendav 
vajadus õppida, elada ja tegutseda. Viimased tollid telgi seinani roomas ta vaevalise 
aegluse ja ettevaatlikkusega. Päevased sündmused olid talle õpetanud, et tundmatus 
ilmutab end kõige hämmastavamad ja ootamatumad viisidel. Viimaks puudutas tema 
nina telgiriiet. Ta ootas. Ei juhtunud midagi. Siis nuusutas ta imelikku kudet, mis oli 
küllastatud inimeste lõhnaga. Ta võttis riidest hammastega kinni ja tõmbas kergelt. Ei 
juhtunud midagi, ainult telgi lähim osa liikus. Ta tõmbas kõvemini. Liikumine suurenes. 

See oli vaimustav. Ta tõmbas üha kõvemini, tõmbas korduvalt, kuni kogu telk liikus. 
Siis kihutas ühe sees-oleva naise terav kisa ta tulisi jalu Kitši juurde tagasi. Kuid 
sestsaadik ei hirmutanud teda enam telkide ähvardavad kogud. 

Hetke pärast eemaldus ta jälle oma emast. Ema kepp oli seotud maas oleva vaia külge 
ja ema ei saanud talle järgneda. Temast natuke suurem ja vanem alaealine koerapoeg tuli 
väljakutsuva ning sõjaka tähtsusega pikkamisi ta poole. Koerakutsika nimi oli Lip-lip — 
nii kuulis Valgekihv teda hiljem hüütavat. Tal oli kogemusi kut-sikatevahelistes 
võitlustes ja ta oli juba omamoodi löömamees. 

Lip-lip oli Valgekihva enda sarnane, ja et ta oli ainult kutsikas, siis ei tundunud ta 
ohtlik olevat, seepärast valmistus Valgekihv teda sõbralikus vaimus kohtama. Aga kui 
võõra kõnnak muutus jäigajalgseks ja ta huuled hambaid paljastasid, siis jäigastus ka 
Valgekihv ja vastas hammaste paljastamisega. Nad tegid katseviisil teineteise ümber 
poolsõõri, urisedes ja karvu turri ajades. See kestis mitu minutit ja Valgekihv hakkas 
sellest lõbu tundma nagu erilisest mängust. Kuid äkki tegi Lip-lip tähelepanuväärselt 
kiire hüppe, andis rebestava kihvahoobi ja kargas eemale. Hoop tabas õlga, mida ilves 
oli vigastanud ja mis sügavalt luu juurest ikka veel hell oli. Üllatusest ja valust 
Valgekihv kiljatas, kuid järgmisel hetkel oli ta vihahoos Lip-lipi kallal ja pures teda 
õelalt. 

Aga Lip-lip oli oma elu laagris elanud ja palju kutsi-kavõitlusi pidanud. Kolm korda, 
neli korda ja pool tosinat korda salvasid ta väikesed teravad hambad uustulnukat, kuni 
Valgekihv häbenematult halisedes ema kaitse alla põgenes. See oli esimene paljudest 
võitlustest, mis tal Lip-lipiga tuli pidada, sest neist said algusest peale vaenlased; nad 
olid vaenlasteks sündinud, nende loomused olid määratud alatasa kokku põrkama. 

Kitši lakkus Valgekihva rahustavalt ja püüdis teda enda juurde jääma mõjutada. Aga 
Valgekihva uudishimu oli ohjeldamatu, ja mõne minuti pärast söandas ta uuele retkele 
asuda. Ta sattus ühele inimloomadest, Hallile Koprale, kes maas kükitades midagi 
toimetas keppide ja enda ette maha laotatud samblaga. 

Valgekihv lähenes ja jälgis tema tegevust. Hall Kobras 

tegi suuga häält, mida Valgekihv tõlgitses mittevaenuli-kuna, seepärast läks ta üha 
lähemale. 

Naised ja lapsed tõid Hallile Koprale veelgi keppe ja oksi. Ilmselt oli midagi tähtsat 
teoksil. Valgekihv tuli nii lähedale, et puudutas Halli Kopra põlve — nii uudishimulik 
oli ta. Juba kippus ta unustama, et Hall Kobras on kohutav inimloom. Äkki nägi ta, et 
keppidest ja samblast Halli Kopra käte all hakkas kerkima midagi imelikku, udutaolist. 
Siis ilmus keppide vahele mingi väänlev ja keerlev elusolend, värvilt taevas oleva 
päikese sarnane. Valgekihv ei teadnud midagi tulest. See tõmbas teda ligi, nagu valgus 
koopasuus teda ta varases lapsepõlves oli ligi tõmmanud. Ta roomas edasi, kuni oli üsna 
tule juures. Ta kuulis Halli Kobrast enda kohal itsitavat ja teadis, et see häälitsus polnud 
vaenulik. Siis puudutas ta nina tuld ja samal hetkel sirutus ka väike keel selle poole. 

Hetkeks oli ta halvatud. Keppide ja sambla vahel varitsev tundmatus kahmas tal 
metsikult ninast kinni. Ta rapsas tagasi ja puhkes jahmunult kiljuma. Seda kuuldes 
kargles ja urises Kitši oma kepi otsas ning raevutses hirmsasti, sest ta ei saanud 
Valgekihvale appi tulla. Hall Kobras naeris valjusti, laksutas endale reite pihta ning 


jutustas juhtunust kogu laagrile, kuni kõik laginal naersid. Valgekihv aga istus 
tagajalgadel ja vingus ning vingus — vilets ja haletsusväärne väike olend inimloomade 
vahel. 

See oli suurim valu, mis ta iialgi oli tundnud. Halli Kopra käte all tekkinud 
päikesekarvaline elusolend oli kõrvetanud ta nina ja keelt. Ta nuttis ja nuttis lakkamatult 
ja iga uut halinat tervitasid inimloomad naerupahvakutega. Ta katsus oma nina valu 
keelega leevendada, kuid ka keel oli põlenud, ja kahe valusa koha kokkupuude tekitas 
uut valu; seepeale kiunus ta veel lootusetumalt ning abitumalt kui enne. 

Ja siis hakkas tal häbi. Ta tundis naeru ja selle tähendust. Meil pole teada, kuidas 
mõned loomad tunnevad naeru ja saavad aru, kui nende üle naerdakse, kuid just niiviisi 
tundis naeru ka Valgekihv. Ja tal oli häbi, et inimloomad tema üle naersid. Ta pöördus 
ümber ja põgenes — mitte tule tekitatud valu pärast, vaid üha madalamale vajuva naeru 
pärast, mis ta vaimule haiget tegi. Ta põgenes Kitši juurde, kes oma kepi otsas märatses, 

nagu oleks ta hullunud, — Kitši juurde, ainsa olendi juurde maailmas, kes tema üle ei 
naernud. 

Videvik laskus maa kohale ja saabus öö, ning Valgekihv lamas oma ema kõrval. Tema 
nina ja keel valutasid ikka veel, kuid teda hämmeldas suurem vaev. Tal oli kojuigatsus. 
Tal puudus miski, ta vajas vaikust ja rahu, mis valitses jõe ääres ja kaldajärsaku koopas. 
Elu oli muutunud liiga kärarikkaks. Inimloomi oli nii palju — mehi, naisi ning lapsi—, 
kõik tegid häält ja olid rahutud. Lisaks olid seal koerad, kes üha nääklesid ja tülitsesid, 
valjusti käratsedes ja segadust tekitades. Seni oli ta tundnud ainult üht liiki elu, ja selle 
elu rahulik üksindus oli kadunud. Siin tuksles isegi õhk elust. See sumises ja surises 
lakkamatult. Ühtelugu pingsust muutes ning järsult helikõrgust vahetades rõhus see ta 
närve ja meeli, tegi teda ärevaks ja rahutuks ning piinas kestva ootusega, et kohe midagi 
juhtub. 

Ta jälgis inimloomi, keda tuli ja läks ja mööda laagrit liikus. Nagu inimesed suhtuvad 
enda loodud jumalatesse, nii umbes suhtus Valgekihv inimloomadesse enda ees. Nad 
olid kõrgemad olendid, tõelised jumalad. Tema ähmasele arusaamisele olid nad 
niisamasugused imetegijad nagu inimeste silmis jumalad. Nad olid käskijad ning omasid 
iga liiki tundmatuid ja kujutlematuid võimeid; nad olid isandad kõige elusa ja elutu üle, 
sõnakuulmisele sundides seda, mis liigub, ja liikuma pannes seda, mis ei liigu, ning 
tekitades elu — päikesevärvilist hammustavat elu, mis kasvas surnud samblast ja puust. 
Nad olid tuletegijad! Nad olid jumalad! 


Il peatükk ORJUS 


Päevad olid Valgekihvale tungil täis kogemusi. Sel ajal kui Kitši oli kepi varal kinni 
seotud, jooksis ta kogu laagris ringi, uuris, jälgis ja õppis. Ta sai inimeste kohta varsti 
paljugi teada, kuid lähem tutvus ei põhjustanud halvustust. Mida rohkem ta neid tundma 
õppis, seda ilmsem oli nende üleolek, seda enam tulid nähtavale nende salapärased 
võimed, seda selgem oli nende jumalikkus. 

Inimestele saab sageli osaks südamevalu näha oma jumalaid kukutatuna ja nende 
altareid ümberpaisatuna, kuid inimeste jalge ees lümitavale hundile ja metskoe-rale ei 
ole seda südamevalu iialgi osaks saanud. Kui inimeste jumalad on nähtamatud ja 
kujutlematud fantastilised udukogud ilma reaalsusekatteta, ihaldatud headuse ja võimu 
ekslevad viirastused, iseenda kompimatud peegeldused vaimuvallas, siis tulepaistele 
tulnud hunt ja metskoer leidsid oma jumalad elavast lihast koosnevatena, 
kombatavatena, ruumitäitvatena ning oma sihtide saavutamiseks ja elamiseks aega 
vajavatena. Sellisesse jumalasse uskumiseks pole mingit usupingutust vaja, mingi 
tahtepingutus ei saa põhjustada sellisesse jumalasse mitteuskumist. See usk on 


paratamatu. Seal ta seisab oma kahel tagajalal, kaigas käes, ning on ääretult võimas, äge, 
vihane ja armastav — kehastunud jumal ja saladus ja vägevus inimihus, mis jookseb 
verd, kui seda katki rebida, ja mida on hea süüa nagu igasugust liha. 

Nii olid lood ka Valgekihvaga. Inimloomad olid ilmselt ja paratamatult jumalad. Nagu 
ta ema Kitši neile oma truudust oli kinnitanud, niipea kui ta nime hüüti, nii hakkas 
temagi oma truudust kinnitama. Ta tunnustas igal pool nende vastuvaidlematuid 
eesõigusi. Kui nad kõndisid, läks ta nende teelt eest ära. Kui nad hõikasid, siis ta tuli. 
Kui nad ähvardasid, siis lümitas ta maha. Kui nad käskisid ära minna, siis tõttas ta 
minema. Sest iga nende soovi taga seisis võim seda soovi peale suruda, võim, mis tekitas 
valu, võim, mis väljendus hoopide, kaigaste, lendavate kivide ja vinguvate piitsapiu- 
gude varal. 

Ta kuulus neile, nagu kõik koerad neile kuulusid. Tema teotsemised olid nende 
käsutuses. Tema ihu oli nende peksta ja taguda ning ta pidi seda taluma. Selline oli 
temas kiiresti tekkinud teadmine. Sellega polnud kerge harjuda, sest see seisis vastuolus 
paljuga, mis oli tugev ja võimas tema enda loomuses; aga seda, mis talle esialgu 
vastumeelt oli, õppis ta enese teadmata armastama. See tähendas oma saatuse andmist 
teise kätesse, tähendas eluvastutuse kõrvaleheitmist. See oli iseenesest teatavaks tasuks, 
sest alati on kergem kellelegi teisele toetuda kui oma jalgadel seista. 

See kõik ei toimunud ühe päevaga — see ihu ja hingega andumine inimloomadele. Ta 
ei saanud jalamaid 

loovutada oma metsikut pärandust ja oma mälestusi Ürgmaast. Oli päevi, mil ta hiilis 
metsaservale ning seisis ja kuulatas midagi, mis teda kaugele eemale kutsus. Kuid alati 
läks ta tagasi, ise rahutu ja õnnetu, ning vingus tasa ja nukralt Kitši kõrval, lakkudes 
tema nägu innukalt küsiva keelega. 

Valgekihv õppis kiiresti laagrielu kombeid tundma. Ta tutvus vanemate koerte 
ülekohtu ning aplusega, kui liha või kalu söögiks välja loobiti. Ta sai teada, et mehed 
olid õiglasemad, lapsed julmemad ja naised lahkemad ning hõlpsaimini valmis talle 
mõnd lihasuutäit või konti viskama. Ja pärast kaht või kolme valusat kogemust alaealiste 
kutsikate emadega oli talle selge, et alati on parem ja targem sellised emad rahule jätta, 
neist nii kaugele hoiduda kui võimalik ja kõrvale minna, kui nähti neid tulevat. 

Aga tema kirstunaelaks oli Lip-lip. Suurem, vanem ja tugevam, oli Lip-lip Valgekihva 
endale jälitamisobjektiks valinud. Valgekihv võitles küll meeleldi, kuid vastane oli 
temast üle. Vastane oli liiga suur. Lip-lipist sai Valgekihva luupainaja. Niipea kui ta 
söandas emast eemalduda, ilmus riiukukk kindlasti platsi, loivas tal kannul, urises tema 
peale, õrritas teda ja varitses aina juhust, kus ühtki inimlooma lähedal polnud, et talle 
kallale karata ja teda võitlema sundida. Et Lip-lip alati võitis, siis pakkus see talle suurt 
naudingut. See muutus ta peamiseks lõbuks, nagu see muutus Valgekihva peamiseks 
piinaks. 

Aga see kõik ei heidutanud Valgekihva. Kuigi ta vigastuste all rohkesti kannatas ning 
alati lüüa sai, ei alistunud tema vaim. Ainult üks halb mõju oli asjal. Ta muutus õelaks ja 
pahuraks. Tema meelelaad oli juba sünnipäraselt metsik, kuid see muutus lõputu 
jälitamise mõjul veel metsikumaks. Tema heasüdamlik, vallatu, lapselik külg väljendus 
harva. Iialgi ei vallatlenud ega kepsutanud ta laagri teiste kutsikatega. Lip-lip ei oleks 
seda lubanud. Niipea kui Valgekihv nende lähedusse ilmus, oli Lip-lip tema kallal, teda 
hirmutades ja heidutades või temaga võideldes, kuni oli ta minema kihutanud. 

Kõige selle mõjul kaotas Valgekihv palju oma lapsepõlvest ja muutus käitumiselt oma 
east vanemaks. Et ta ei saanud end mängus välja elada, siis sulgus ta enesesse ning 
arendas oma vaimseid võimeid. Ta muutus kavalaks, pai oli jõudeaega, mille kestel ta 
võis anduda igasuguste 

nükete üle mõtlemisele. Et tal ei lastud üldise söötmise ajal oma liha- või kalaosa 
saada, siis arenes temast tark varas. Ta pidi endale ise toitu hankima ja tegi seda hästi, 
kuigi ta seetõttu sageli naistele nuhtluseks oli. Ta õppis mööda laagrit hiilima, õppis 
osav olema, õppis teadma, mis kuskil toimus, õppis kõike nägema ja kuulma ja vastavalt 
otsustama. Ka avastas ta edukalt viise ja võimalusi, kuidas oma armutu jälitaja eest 
kõrvale hoiduda. 

Juba jälituse algaegadel mängis ta oma esimese tõesti suure vembu ja nautis tänu 
sellele esmakordselt kättemaksu magusust. Nagu Kitši huntide seas elades oli koeri 
inimeste laagritest välja meelitanud, et neid surmata, nii meelitas Valgekihv umbes 
samal viisil Lip-lipi oma ema kättemaksvate lõugade vahele. Lip-lipi eest taandudes 
põgenes Valgekihv kiira-käära laagri paljudest telkidest mööda ja nende vahelt läbi. Ta 
oli hea jooksja, nobedam kui ükski temasuurune kutsikas ja nobedam kui Lip-lip. Kuid 
sedapuhku ei pannud ta oma paremat välja. Ta ainult hoidis vahemaad, püsides 
tagaajajast ühe hüppe võrra ees. 

Lip-lip, keda jälitamine ja ohvri kestev lähedalolek ärritasid, unustas ettevaatuse ja 
ümbruse. Kui talle meenus, kus ta on, siis oli juba liiga hilja. Suure kiirusega ühe telgi 
tagant välja sööstes jooksis ta täie hooga oma kepi otsas lebava Kitši ette. Üksainus kord 
kiljatas ta jahmatusest, siis sulgusid Kitši karistavad lõuad tema ümber. Kitši oli kinni 
seotud, aga Lip-lip ei pääsenud ta käest kergesti minema. Kitši lõi ta jalust maha, nii et 
ta ära joosta ei saanud, ja rebis ning kiskus teda korduvalt oma kihvadega. 

Kui tal viimaks õnnestus end eemale veeretada, siis ajas ta enda hirmsasti sasituna 
jalule; haiget oli ta saanud nii kehaliselt kui hingeliselt. Karvatutte oli tal lahti igal pool, 
kust Kitši teda oli tuuseldanud. Ta jäi sinnasamasse seisma, kus ta jalule oli tõusnud, 
avas suu ja laskis kuuldavale pika, südantlõhestava kutsikahädakisa. Kuid isegi seda ei 
lastud tal rahus teha. Keset ta hädakisa sööstis Valgekihv esile ja surus hambad Lip-lipi 
tagajalga. Lip-lipis polnud enam võitlustahet ja ta jooksis häbenematult minema; tema 
ohver oli tal tihedasti kannul ja pures teda kogu tagasiteel ta enda telgi juurde. Siin tulid 
naised talle appi ja raevutsevaks kurivaimuks muutunud Valgekihv õnnestus alles 
kivirahe abil minema kihutada. 

Saabus päev, mil Hall Kobras otsustas, et Kitši enam ära ei jookse, ja ta vabastas. 
Valgekihv oli ema vabaduse üle üliõnnelik. Ta saatis teda rõõmsalt läbi laagri, ja seni 
kui ta tihedalt ema kõrval püsis, hoidus Lip-lip aukartlikku kaugusse. Valgekihv ajas 
isegi karvad turri ja kõndis ta poole jäikade jalgadega, kuid Lip-lip ei pannud väljakutset 
tähele. Temagi polnud rumal, ja kuidas ta kättemaksu ihkaski, ta võis oodata seni, kuni 
tabab Valgekihva üksipäini. 

Selsamal päeval sattusid Kitši ja Valgekihv laagri lähedal metsaservale. Samm- 
sammult oli Valgekihv ema sinna juhtinud, ja kui ema nüüd peatus, püüdis ta teda 
kaugemale ahvatleda. Oja, pesapaik ja vaikne metsapõu kutsusid teda ja ta tahtis, et ema 
kaasa tuleks. Ta jooksis mõned sammud edasi, peatus ja vaatas tagasi. Ema polnud pai- 
gast liikunud. Ta vingus anuvalt ja lippas võsas vallatult siia-sinna. Ta jooksis tagasi 
ema juurde, lakkus tema nägu ja pistis jälle jooksu. Ning jällegi ei liikunud ema paigast. 
Ta peatus ja vaatas ema poole täis kehaliselt väljendatud pinevat igatsust ja indu, mis 
vähehaaval kustus, kui ema pead pööras ja tagasi laagri poole vaatas. 

Miski kutsus teda seal kauguses. Ka ema kuulis seda. Kuid ema kuulis ka teist, 
valjemat kutset, tule ning inimese kutset, kutset, millele kõigi loomade seast vastab 
ainuüksi hunt — hunt ja metskoer, kes on vennad. 

Kitši pöördus ümber ja sörkis pikkamisi laagri poole tagasi. Tugevam kui kepi 
kehaline tõkestus oli laagri haarav võim ta üle. Nähtamatult ning varjatult hoidsid juma- 
lad teda oma võimuses ega lasknud tal minna. Valgekihv istus kase varju maha ja vingus 
tasa. Ta haistis tugevat männilõhna, õhku täitis õrn metsahõng, mis meenutas talle ta 
endist vaba elu enne ta orjuseaega. Agataoli ikkagi alles alaealine kutsikas, ja tugevam 


kui inimese või Ürgmaa hüüe oli ta ema hüüe. Kogu oma lühikese elu jooksul oli ta alati 
emast sõltuv olnud. Iseseisvusaeg polnud veel kätte jõudnud. Seepärast tõusis ta püsti ja 
sörkis õnnetuna laagri poole tagasi, korra või kaks peatudes, et istuda ja vinguda ning 
kuulata kutset, mis aina helises metsasügavuses. 

Vabas looduses on loomaemal oma poja eest hoolitsemise aeg lühike, kuid inimese 
valitsuse all on see mõnikord veelgi lühem. Nii oli lugu Valgekihvaga. Hall Kobras oli 
Kolmele Kotkale võlgu. Kolm Kotkast oli minemas 

matkale mööda Mackenzie't üles Suure Orjajärveni. Riba punast riiet, karunahk, 
kakskümmend padrunit ja Kitši tasusid võla. Valgekihv nägi, et ta ema viidi Kolme 
Kotka kanuuse, ja katsus talle järgneda. Kolme Kotka hoop paiskas ta maale tagasi. 
Kanuu lükati kaldast eemale. Ta hüppas vette ja ujus paadile järele, kuulamata Halli 
Kopra teravaid hüüdeid, et ta tagasi tuleks. Valgekihv ei hoolinud isegi inimesest, ei 
hoolinud jumalast — nii suur oli hirm, et ta kaotab oma ema. 

Kuid jumalad on harjunud sõnakuulmist nõudma ja Hall Kobras ruttas teda teise 
kanuuga vihaselt taga ajama. Valgekihva kohale jõudes sirutas ta käe ja tõstis ta kuk- 
lanahkapidi veest välja. Ta ei pannud teda kohe kanuu-põhja, vaid hoidis teda ühe käega 
õhus ja peksis teda teise käega. Oli see alles peks! Tema käsi oli raske. Iga hoop tahtis 
haiget teha, ja ta andis hulga hoope. 

Hoopide mõjul, mida kord ühelt, kord teiselt poolt tema pihta sadas, kõlkus Valgekihv 
edasi-tagasi nagu ebakindel, jõnksuv viipur. Teda läbisid mitmesugused tunded. 
Kõigepealt tundis ta üllatust. Siis tuli hetkeline hirm ja ta kiljatas mitu korda hoopide 
peale. Sellele järgnes aga kiiresti viha. Tema vaba loomus pani end maksma ja ta näitas 
hambaid ning urises kartmatult vihasele jumalale näkku. See tegi jumala ainult veel 
vihasemaks. Hoobid tulid kiiremini, raskemalt, püüdsid rohkem haiget teha. 

Hall Kobras peksis edasi. Valgekihv urises edasi. Kuid nii see kesta ei võinud. Teine 
pidi järele andma, ja seda tegi Valgekihv. Jälle läbis teda hirm. Esmakordselt koheldi 
teda tõesti täie karmusega. Juhuslikud kepi- ja kivihoobid, mis ta seni oli saanud, olid 
sellega võrreldes kallistused. Ta langes kokku ning hakkas kisendama ja kilama. Tükk 
aega kiljus ta iga hoobi puhul, kuid hirm muutus õuduseks, kuni ta kiljatused lõpuks 
katkematu reana üksteisele järgnesid, ilma et need karistuse rütmiga seoses oleksid 
olnud. 

Viimaks peatas Häll Kobras oma käe. Valgekihv rippus lõdvalt ja karjus edasi. See 
näis rahuldavat tema isandat, kes viskas ta toorelt kanuupõhja. Vahepeal oli kanuu alla- 
vett ujunud. Hall Kobras võttis aeru. Valgekihv jäi talle ette. Ta tõukas kutsikat julmalt 
jalaga. Sel hetkel sähvatas Valgekihva vaba loomus jälle esile ja ta surus hambad 
mokassiinis jalasse. 

Eelmine peks polnud midagi selle peksuga võrreldes, 

mis ta nüüd sai. Halli Kopra viha oli kohutav ja kohutav oli ka Valgekihva hirm. Mitte 
ainult kätt ei tarvitatud tema kallal, vaid ka kõva puust aeru. Kogu ta väike keha oli 
muljutud ja valus, kui ta uuesti kanuupõhja virutati. Veel kord tõukas Hall Kobras teda 
jalaga — ja seekord nimme. Valgekihv ei korranud rünnakut jalale. Ta oli oma orjapõlve 
kohta taas midagi õppinud. Iialgi ega üheski olukorras ei tohtinud ta hammustada 
jumalat, kes oli tema üle isand ning käskija; isanda ja käskija ihu oli püha, temasuguse 
hambad ei tohtinud seda rüvetada. See oli ilmselt roimade roim, suurim solvang, mida ei 
andestatud. 

Kui kanuu kallast puudutas, lebas Valgekihv niutsudes ning liikumatult ja ootas Halli 
Kopra soove. Hall Kobras soovis, et ta läheks kaldale, sest kaldale ta paisati, nii et ta 
raskesti küljeli kukkus ja tema muljutud ihu uuesti haiget sai. Ta ajas end värisedes 
jalule ja jäi vingudes seisma. Lip-lip, kes kogu asjade käiku kaldalt oli jälginud, sööstis 
nüüd ta kallale, lõi ta jalust maha ja surus hambad ta kehasse. Valgekihv oli liiga abitu, 


et end kaitsta, ja tal oleks halvasti läinud, kui Halli Kopra jalg poleks hoogu võtnud ja 
Lip-lippi sellise jõuga õhku lennutanud, et ta enam kui kümne jala kaugusel maha prant- 
satas. Säärane oli inimlooma õiglus, ning isegi selles armetus seisundis läbis Valgekihva 
kerge tänulik tundevõbin. Halli Kopra kannul komberdas ta kuulekalt läbi küla telgi 
juurde. Nii õppis Valgekihv, et karistamisõigus on asi, mille jumalad on enesele varunud 
ja mida nad keelasid endast alamal seisvaile olenditele. 

Öösi, kui kõik vaikne oli, meenutas Valgekihv oma ema ja nukrutses ta järele. Ta 
nukrutses liiga valjusti ning äratas Halli Kopra, kes teda peksis. Pärast seda leinas ta 
tasa, kui jumalaid läheduses oli. Kuid mõnikord eemaldus ta üksinda metsaservale ning 
andis oma südamevalule vaba voli, väljendades seda valjude niitsatuste ja kaebe- 
hüüetega. 

Sel ajajärgul oleks ta võinud kuulata pesapaiga ning jõe kutset ja laande tagasi joosta. 
Kuid ema mälestus hoidis teda kinni. Nii nagu küttivad inimloomad välja läksid ja tagasi 
tulid, võis emagi kord külla tagasi tulla. Seepärast jäi ta orjusse ning ootas oma ema. 

Kuid see orjus polnud kõigis asjus õnnetu. Seal oli paljugi, mis teda huvitas. Alati 
juhtus midagi. Polnud otsa 

kummalistel asjadel, mida jumalad tegid, ja Valgekihv vaatas alati uudishimulikult 
neid tegemisi. Selle kõrval õppis ta, kuidas Halli Kopraga läbi saada. Kuulekust, ranget 
ja kõrvalekaldumatut kuulekust nõudis talt Hall Kobras, ning vastutasuks pääses ta 
hoopide eest ja tema elu oli talutav. 

Juhtus sedagi, et Hall Kobras ise viskas talle lihatüki ja kaitses teda teiste koerte eest, 
kuni ta seda sõi. Sellisel lihatükil oli väärtust. Imelikul kombel oli see enam väärt kui 
kümmekond lihatükki mõne naise käest. Hall Kobras ei hellitanud ega kallistanud iialgi. 
Võib-olla mõjutas Valgekihva tema käe raskus, võib-olla tema õiglus, võib-olla lihtsalt 
tema võim, võib-olla kõik koos; igatahes hakkas tema ja ta vääramatu isanda vahel 
kujunema teatav kiindumusside. 

Salakavalalt ja kaudseid teid kaudu, niisamuti kui kepi ja kivide ja käelöökide võimu 
kaudu neediti Valgekihva ümber tema orjuse ahelad. Temataoliste omadused, mis neile 
algul võimalikuks tegid inimeste lõkete juurde tulla, — need omadused olid suutelised 
arenema. Nad arenesid temas, ja nii vilets kui laagrielu oligi, salamisi muutus see talle 
üha kallimaks. Kuid Valgekihv polnud sellest teadlik. Ta oli ainult kurb oma ema 
kaotuse üle, lootis tema tagasitulekut ja tundis näljast igatsust endise vaba elu järele. 


III peatükk VÄLJATÕUGATU 


Lip-lip jätkas tema elupäevade tumestamist sel määral, et Valgekihv muutus õelamaks 
ja metsikumaks, kui ta muidu oleks olnud. Tigedus oli osa tema loomusest, kuid sel 
kombel arendatud tigedus oli suurem, kui ta loomus nõudis. Isegi inimloomade seas oli 
ta kuulus oma õeluse poolest. Kus iganes tekkis laagris segadust ja kära, purelemist ja 
riidu või mõne naise kisa varastatud lihatüki pärast — ikka oli kindel, et Valgekihv on 
sellesse segatud, ja harilikult peasüüdlasena. Ei murtud pead tema käitumise põhjuste 
üle. Nähti ainult tulemusi, ja tulemused olid pahad. Valgekihv oli hiilija ning varas, oli 
pahandusetekitaja, 

segadustele ässitaja; ning vihased naised ütlesid talle näkku (sellal kui tema neid 
erksalt silmas pidas, alati valmis olles iga visatud eseme eest kõrvale põikama), et ta on 
hunt ja väärtusetu loom, kellele on määratud halvasti lõpetada. 

Ta leidis end rahvärikkas laagris väljatõugatu olevat. Kõigi noorte koerte eestvedajaks 
oli Lip-lip. Nende ja Valgekihva vahel oli vahe. Võib-olla tajusid nad tema metsikut 
päritolu ja tundsid tema suhtes vaistlikult seda vaenu, mida kodukoerad tunnevad 
huntide vastu. Olgu sellega kuidas on, kuid nad ühinesid Lip-lipiga tema jäli--tamises. Ja 
olles kord tema vastu välja astunud, leidsid nad, et neil oli küllaldaselt põhjust ka 


edaspidi tema vastu välja astuda. Üksikult ja hulgakaupa said nad aeg-ajalt tema 
hambaid tunda, ja tema auks olgu öeldud: ta andis rohkem kui sai. Paljudest oli ta 
kahevõitluses üle, kuid kahevõitlust talle ei lubatud. Sellise võitluse algus oli 
märguandeks kõigile laagri noortele koertele: nad tulid joostes ja viskusid talle kallale. 

Selle karjas jälitamise mõjul õppis ta kaht tähtsat asja: kuidas end hoida võitluses 
massi vastu, ja kuidas üksikut koera kõige lühema aja jooksul kõige suuremal määral 
vigastada. Sõjaka hulga keskel jalulpüsimine tähendas elu ja seda õppis ta meeles 
pidama. Oma võimes jalule jääda läks ta kassitaoliselt osavaks. Täiskasvanud koerad 
võisid teda oma raske keha survega küll tagurpidi või küljeli maha rõhuda, kuid õhku 
tõstetuna või mahatõugatuna hoidis ta alati jalad enda all ja käpad emakese maa suunas. 

Kui koerad võitlevad, siis käib tegeliku võitluse eel harilikult sissejuhatus — 
urisemine, karvade turriajamine ja kangejalgne uhkeldamine. Aga Valgekihv õppis neid 
sissejuhatusi ära jätma. Viivitus tähendas kõigi noorte koerte kogunemist tema vastu. 
Ta pidi oma töö ruttu tegema ja ära minema. Seepärast õppis ta oma kavatsustest mitte 
märku andma. Ta sööstis kohale, haaras kohe kinni ja rebis ilma hoiatuseta, enne kui 
vaenlane jõudis tema kohtamiseks valmistuda. Nii õppis ta, kuidas kiiresti ja tõsiselt 
vigastada. Ka üllatuse väärtust õppis ta tundma. Vastane oli poolenisti võidetud, kui 
ründasid teda ettevalmistamatult ja kiskusid tal haava õlasse või rebisid ta kõrva 
ribadeks, enne kui ta taipas, mis on juhtunud. 

Pealegi oli ootamatult rünnatud koera tähelepanuväärselt 

kerge ümber lükata, ja niiviisi ümberlükatud koeral paljastus hetkeks paratamatult ta 
pehme kurgualune, õrn koht, kust hõlpsasti võis tema elu kallale kippuda. Valgekihv 
tundis seda kohta. Selle teadmise oli ta pärinud otsejoones huntide küttivailt 
sugupõlvedelt. Seepärast oligi Valgekihva pealetungimenetlus järgmine: kõigepealt 
püüdis ta leida üksioleva noore koera, teiseks katsus ta teda üllatada ning jalust maha 
lüüa, kolmandaks hammastega tema pehme kõri külge karata. 

Kuna ta polnud veel täiskasvanud, siis polnud tema lõuad küllalt laiad ega tugevad, et 
neid kõri kallale kippumisi eluohtlikuks teha, kuid mõnigi noor koer käis laagris ringi 
veriseks rebitud kurgualusega — märgiks Valgekihva kavatsustest. Ja ühel päeval, 
tabanud ühe oma vaenlastest metsaserval üksipäini, õnnestus tal mitmekordse ' 
ümbertõukamise ja kõri kallale kippumisega tolle suur veresoon läbi hammustada ja 
elumahl välja lasta. Sel ööl tehti palju kära. Teda oli nähtud, uudis kanti surnud koera 
peremehe ette, naised meenutasid kõiki lihavarguse juhtumeid, ja Halli Kobrast piirasid 
paljud vihased hääled. Tema aga hoidis kindlameelselt oma telgi ust, kuhu ta süüdlase 
oli paigutanud, ja keeldus lubamast kättemaksu, mida tema suguharu rahvas lärmakalt 
nõudis. 

Valgekihva hakkasid vihkama nii inimesed kui koerad. Oma arengu sel ajajärgul ei 
näinud ta ainsatki julge-olekuhetke. Kõigi koerte hambad välkusid talle vastu, kõigi 
inimeste käed ähvardasid teda. Omataolised tervitasid teda lõrinaga, jumalad 
vandesõnade ja kividega. Ta elas alalises pinevuses. Alati oli ta valvel, alati valmis 
kallale tungima või kallaletungile vastama; äkilistele ja ootamatutele viskerelvadele olid 
tal silmad alati lahti, alati oli ta ette valmistatud kiireks ja külmavereliseks tegutsemiseks 
— olgu siis hammaste välkudes juurdekar-gamiseks või ähvardava urinaga 
eemalehüppamiseks. 

Mis puutub urinasse, siis võis ta hirmsamini uriseda kui ükski koer laagris, olgu noor 
või vana. Urina sihiks on hoiatada või heidutada, ning peab oskama otsustada, millal on 
tarvis seda vahendit kasutada. Valgekihv teadis, kuidas uriseda ja millal uriseda. Oma 
urinasse pani ta kogu õeluse, tigeduse ja kohutavuse. Pidevais krampides tõmbleva 
ninaga, korduvate lainetena kerkivate karvadega, punase ussina väljasööstva ning jälle 
suhu lipsava keelega, lapiti vastu pead hoiduvate kõrvadega, vihkavalt 

hõõguvate silmadega, hambaid paljastavate huultega ja välkuvate ning tilkuvate 
kihvadega võis ta peaaegu iga kallalekippuja peatuma sundida. Ajutine peatus kinkis 
talle — kui teda rünnati ootamatult — selle olulise hetke, mille jooksul ta võis järele 
kaaluda ja otsustada, kuidas tegutseda. Kuid sageli pikenes sel kombel võidetud paus 
niivõrd, et sellest arenes rünnaku täielik lõpetamine. Ja enam kui ühe täiskasvanud koera 
puhul võimaldas urin Valgekihval auga taanduda. 

Olles alaealiste koerte karjast välja tõugatud, tasus ta karjale jälitamise eest oma 
verejanulise käitumise ja tähelepanuväärse tubliduse varal. Et ta ise ei saanud karjaga 
koos liikuda, siis tekkis kummaline olukord, et ükski karja liige ei saanud liikuda 
väljaspool karja. Valgekihv poleks seda lubanud. Tema salakavala ja varitseva talitus- 
viisi tõttu kartsid noored koerad üksikult liikuda. Peale Lip-lipi olid kõik sunnitud koos 
püsima, et kaitstud olla kohutava vaenlase vastu, kelle nad endale olid loonud. 
Jõekaldale üksi jäänud kutsikas oli surnud kutsikas — või ta ajas kogu laagri jalule oma 
valu- ja hirmukisaga, põgenedes hundipoja eest, kes teda oli varitsenud. 

Kuid Valgekihva surve ei lõppenud ka siis, kui noored koerad olid põhjalikult selgeks 
õppinud, et neil tuli ühte hoiduda. Ta ründas neid, kui ta neid üksikult kohtas, ja nemad 
ründasid teda, kui nad karjana koos olid. Neil tarvitses ainult teda näha, et tema kallale 
söösta, ja sellistel puhkudel päästis teda tavaliselt ta jalgade väledus. Kuid häda koerale, 
kes sellistel tagaajamistel kaaslastest ette kippus. Valgekihv oli õppinud äkki pöörduma 
karja ees jooksva tagaajaja poole ja lööma talle sügavaid haavu, enne kui kari kohale 
jõudis. Seda juhtus väga sageli, sest saagi kannul klähvides kaldusid koerad jahiärevuses 
kõike unustama, Valgekihv aga ei unustanud end iialgi. Joostes vaatas ta vargsi tagasi 
ning oli alati valmis tuhinal ümber pöörduma, et karata liiga agara jälitaja kallale, kes 
oma kaaslastest ette oli jõudnud. 

Noored koerad tahavad mängida, ja olukorra nõuetele vastavalt rahuldasid nad oma 
mängimisiha neis teeseldud sõjakäikudes. Nii muutus Valgekihva tagaajamine nende 
peamiseks mänguks — pealegi eluohtlikuks või igatahes tõsiseks mänguks. Valgekihv 
omalt poolt, olles kõige nobedajalgsem, ei kartnud mingeid kaugusi. Sel ajajärgul, mil ta 
asjatult oma ema tagasitulekut ootas, viis ta karja 

nii mõneski metsikus ajujahis läbi ümberkaudsete metsade. Iga kord kaotas kari ta 
silmist. Karja kära ja kisa oli talle hoiatuseks, tema aga jooksis üksinda, sametjalg-selt ja 
vaikides — nagu liikuv vari puude vahel, nagu tema isa ja ema enne teda olid jooksnud. 
Pealegi oli ta Ürgmaaga otsesemalt seotud kui tagaajajad ja tundis paremini selle 
saladusi ning sõjakavalusi. Tema eelistatumaid võtteid oli oma jälgede kaotamine 
voolavas vees, et siis rahulikult kuskil lähedases tihnikus lamada, kuna kari nõutult 
ümberringi käratses. 

Omataolistest ja inimestest vihatud, taltsutamatu, vaenlastest kestvalt jälitatud ja ise 
kestvalt vaenlaste vastu sõdides arenes ta ruttu ning ühekülgselt. Olukord polnud 
pinnaseks, milles armastus ja kiindumus oleksid võinud õitseda. Selliseist asjust polnud 
tal vähimatki aimu. Seadus, mida tema õppis, õpetas tugeva sõna kuulama ja nõrka 
rõhuma. Hall Kobras oli jumal ja oli tugev. Seepärast oli Valgekihv temale sõnakuulelik. 
Temast nooremad ja väiksemad koerad aga olid nõrgad — neid tuli hävitada. Ta arenes 
võimu suunas. Kestvas haigetsaamise ja isegi hukkumise ohus elades arenesid tema 
röövellikud ja ennastkaitsvad võimed liialdatult. Ta muutus kiiremini liikuvaks kui 
teised koerad, nobedajalgsemäks, kavalamaks, verejanulisemaks, nõtkemaks, lahjemaks 
oma raudsete lihaste ja kõõlustega, vastupidavamaks, julmemaks, metsikumaks ning 
arukamaks. Kõike seda pidi ta olema, muidu poleks ta suutnud Vastu panna, poleks 
suutnud ellu jääda vaenulikus ümbruskonnas, millesse ta oli sattunud. 


IV peatükk JUMALATE JÄLIL 


Talve tulekul, kui päevad lühenesid ja õhus külmanäpis-tust tundus, tuli Valgekihval 
võimalus vabaneda. Mitu päeva oli külas suur lärm olnud. Suvelaager lõhuti maha ja 
suguharu valmistus kogu krempliga sügisesele küttimisele minekuks. Valgekihv jälgis 
kõike teraselt, ja kui telgid olid maha võetud ning kaldal asju kanuudesse laoti, siis ta 
mõistis. Juba olid kanuud lahkumas ja mõned neist allavett sõites silmist kadunud. 

Valgekihv otsustas meelega maha jääda. Parajat juhust 

172 

kasutades hiilis ta laagrist välja metsa. Ojas, millel juba jääd hakkas tekkima, kaotas ta 
oma jäljed. Siis puges ta paksu tihniku südamesse ning jäi ootama. Aeg möödus, ja ta 
magas vahetevahel ärgates mitu tundi. Siis äratas teda Halli Kopra hääl, mis ta nime 
hüüdis. Kostis teisigi hääli. Valgekihv kuulis, et ka Halli Kopra naine otsimisest osa 
võttis, samuti Halli Kopra poeg, kelle nimi oli Mit-saa. 

Valgekihv värises hirmust; kuigi tal oli tung oma peidukohast välja roomata, pani ta 
sellele vastu. Tüki aja pärast vaikisid hääled ja natuke hiljem roomas ta välja, et nautida 
oma ettevõtte õnnestumist. Hakkas pimedaks minema, ja tükk aega mängis ta puude 
vahel, rõõmus oma vabaduse üle. Äkki tundis ta üksindust. Ta istus maha, et järele 
mõtelda, metsa vaikust kuulates ja sellest häirituna. Tundus kurjaennustavana, et miski 
ei liikunud ega häälitsenud. Tal oli tunne, nagu varitseks kuskil nähtamatu ja 
kujutlematu oht. Ta kahtlustas puude ähmaselt paistvaid kogusid ja tumedaid varje, 
milles võis peituda igasuguseid hädaohtlikke asju. 

Pealegi oli külm. Siin polnud sooja telgiseina, mille vastu oleks võinud end suruda. Tal 
hakkasid jalad külmetama ja ta hoidis enne üht esi j alga ülal, siis teist. Ta keeras oma 
karvase saba rõngasse, et jalgu katta, ning samal ajal nägi ta nägemust. Selles polnud 
midagi imelikku. Tema vaimusilma oli rida mälestuspilte oma jälje jätnud. Ta nägi taas 
laagrit, telke ja tulede lõõma. Ta kuulis naiste lõikavaid hääli, meeste jämedaid basse ja 
koerte urisemist. Ta oli näljane ning talle meenusid uhaja kalatükid, mida talle oli 
visatud. Siin polnud liha, polnud midagi peale ähvardava ja söömiseks kõlbmatu 
vaikuse. 

Orjapõlv oli teda pehmendanud. Vastutamatus oli teda nõrgestanud. Ta oli unustanud, 
kuidas enese eest hoolitseda. Tema ümber haigutas öö. Laagri sumina ning askeldustega 
kohanenud meeled, mis olid harjunud alatasa midagi nägema ja kuulma, pidid nüüd 
jõude olema. Polnud midagi teha, polnud midagi näha ega kuulda. Meeled tõmbusid 
pingule, et tabada mõnd looduse vaikuse ja liikumatuse katkestust. Neid rõhus 
tegevusetus ja tunne, et kuskil ähvardab midagi kohutavat. 

Ta võpatas tugevast kohkumisest. Mingi tohutu suur ja vormitu ese sööstis üle ta 
vaatevälja. See oli puu vari, 

mille tekitas kuuvalgus, sest pilved olid kuu eest ära pühitud. Rahustudes vingus ta 
tasakesi, siis vaikis kartusest äratada varitsevate ohtude tähelepanu. 

öökülma mõjul praksatas üks puu valjusti. See oli otse tema kohal. Ta kiljatas 
kohkumisest. Teda haaras kabuhirm ja ta jooksis meeletult küla poole. Teda valdas või- 
mas igatsus inimese kaitse ja seltsi järele. Tema sõõrmeis oli laagrisuitsu lehk. Tema 
kõrvus helisesid laagrihääled ja -hüüded. Ta väljus metsast ning jõudis kuupaistesele 
lagendikule, kus polnud varje ega pimedust. Kuid küla ei rõõmustanud ta silmi. Ta oli 
unustanud: küla oli ära läinud. 

Tema metsik põgenemine lõppes järsku. Polnud ju kohta, kuhu põgeneda. Ta hiilis 
mahajäetult läbi tühja laagri, nuusutades rämpsuhunnikuid ja jumalate kõrvaleheidetud 
räbalaid ning risu. Tal oleks hea meel olnud, kui mõni vihane naine oleks saatnud ta 
pihta kivirahet; oleks hea meel olnud, kui Halli Kopra käsi oleks vihaselt tema poole 
laskunud; rõõmuga oleks ta tervitanud isegi Lip-lippi ja kogu lõrisevat, arga koerakarja. 


Ta jõudis sinna, kus oli seisnud Halli Kopra telk. Ta istus selle maalapi keskele, millel 
telk oli asetsenud, ja tõstis koonu kuu poole. Jäigad tõmblused ahistasid ta kõri, ta suu 
avanes, ning südantlõhestavas ulumises voogas esile tema üksindustunne ja hirm, tema 
igatsus Kitši järele, kõik ta minevikumured ja -viletsused, samuti kartus tulevaste 
kannatuste ja ohtude ees. See oli pikk hundiulu-mine, täiehäälne ja kaeblik — esimene 
ulumine tema elus. 

Saabuv päevavalgus hajutas ta hirmu, kuid suurendas üksindustunnet. Paljas maapind, 
mis alles hiljuti nii rahvarikas oli olnud, tegi ta üksindustunde aina painava-vamaks. Ta 
ei kõhelnud kaua otsuse tegemisega. Ta sööstis metsa ja hakkas piki jõekallast allavett 
minema. Ta jooksis kogu päeva. Ta ei puhanud. Ta näis igavesti joosta suutvat. Tema 
raudne keha ei teadnud midagi väsimusest. Ja isegi siis, kui ta lõpuks väsis, ergutas 
pärilik vastupidavus teda lakkamatult jõudu pingutama ja võimaldas tal oma kaebavat 
keha edasi kihutada. 

Seal, kus jõgi järskude kallaste vahel käänaku tegi, ronis ta kõrgeile mägedele. 
Peajõkke voolavaist ojadest ja jõekestest kahlas ta läbi või ujus üle. Sageli liikus ta 
mööda kujunema hakanud habrast kaldajääd, ja enam kui kord kukkus ta sellest läbi ning 
võitles jäises voolus 

174 

surmaga. Alatasa oli ta valvel, otsides kohta, kus jumalad võisid jõelt lahkunud ja 
sisemaale läinud olla. 

Valgekihv oli arukam kui temataolised keskmiselt, kuid tema vaimusilm ei ulatunud 
nägema Mackenzie teisele kaldale. Mis siis, kui jumalate jäljed olid kadunud teisele 
poole jõge? Seda ei tulnud tal pähegi. Hiljem, kui ta rohkem oli rännanud, vanemaks 
ning targemaks saanud ja paljusid jälgi ning jõgesid tundma õppinud, võis ta ehk sellist 
võimalust taibata ja karta. Kuid see vaimne võime arenes alles tulevikus. Praegu jooksis 
ta pimesi omapoolset Mackenzie kallast mööda ning arvestas ainult seda. 

Ta jooksis öö otsa, pimedas tõkete ja takistuste vastu komistades, mis edasijõudmist 
aeglustasid, kuid teda ei kohutanud. Järgmise päeva lõunaks oli ta ühtsoodu jooksnud 
kolmkümmend tundi ja tema kehaline sitkus hakkas üles ütlema. Üksnes vaimne 
vastupidavus ajas teda edasi. Ta polnud neljakümne tunni jooksul söönud ja oli näljast 
nõrk. Korduvad märjakssaamised jäises vees olid samuti mõju avaldanud. Tema ilus 
kuub oli märg ja mudane. Laiad päkad olid muljutud ja verised. Ta oli lonkama 
hakanud ja lonkas iga tunniga enam. Asja halvendas seegi, et taevavalgus oli tuhmunud 
ja hakkas sadama lund — rõsket, märga, kleepuvat sulalund, mis oli jalge all libe, mis 
varjas ta eest läbitavat maastikku ja kattis kinni maapinna konarused, nii et teekond 
muutus raskemaks ja vaevalisemaks. 

Hall Kobras oli kavatsenud selleks ööks Mackenzie teisele kaldale peatuma jääda, sest 
see oli selles suunas, kuhu ta küttima läks. Kuid siinpoolsel kaldal nägi Halli Kopra 
naine Kluu-kuutš natuke aega enne pimenemist põtra, kes jõe äärde jooma tuli. Kui 
põder poleks jooma tulnud, kui Mit-saa poleks lume tõttu tüürimisega eksinud, kui Kluu- 
kuutš poleks põtra näinud ja kui Hall Kobras poleks põtra täppiläinud püssilasuga 
tapnud, siis oleks kõik järgnev teisiti toimunud. Hall Kobras poleks Mackenzie 
siinpoolsele kaldale peatuma jäänud ja Valgekihv oleks möödunud ning edasi läinud — 
kas selleks, et surra, või et leida tee oma metsikute vendade juurde ning jääda nende 
sekka ja olla hunt oma elu lõpuni. 

Õhtu oli kätte jõudnud. Lund sadas tihedamalt ning Valgekihv sattus omaette tasa 
niuksudes ja vaevaliselt edasi komberdades lumes olevaile värskeile jälgedele. Need olid 
nii värsked, et ta need otsekohe ära tundis. 

Agarusest kiunudes eemaldus ta jälgi mööda jõekaldast ja läks puude alla. Ta kõrvusse 
tuli laagrihääli. Ta nägi tulekuma, nägi, et Kluu-kuutš keetis ja et Hall Kobras maas 
kükitades toore rasva kamakat nätsutas. Laagris oli värsket liha! 


Valgekihv ootas peksu. Ta tõmbus küüru ning ajas karvad pisut turri sellele mõteldes. 
Siis läks ta jälle edasi. Ta kartis ja vihkas peksu, mida ta teadis end ootavat. Aga ta 
teadis ka, et teda ootas lohutav tuli ning jumalate kaitse ja koerte selts — viimane 
tähendas küll vaenulikku seltsi, kuid see oli siiski selts, mis oleks rahuldanud tema 

suhtlemisvajadust. 

Lümitades ja roomates tuli ta tulevalgele. Hall Kobras nägi teda ja lakkas rasva 
nätsutamast. Valgekihv lohistas end pikkamisi edasi, oma alanduses ning alistumises 
orjalikult lümitades. Ta roomas otse Halli Kopra poole, ja iga tolliga muutus tema 
edasiliikumine aeglasemaks ning vaevalisemaks. Viimaks lebas ta isanda jalge ees, kelle 
võimusesse ta end nüüd andis — vabatahtlikult, ihu ja hingega. Omaenda valikul tuli ta 
inimese tule juurde istuma ja end temast käsutada laskma. Valgekihv värises, oodates, et 
karistus ta peale langeb. Käsi tegi liigutuse. Tahtmatult lümitas ta oodatava hoobi ees 
vastu maad. Kuid hoopi ei tulnud. Ta vaatas vargsi üles. Hall Kobras murdis 
rasvakamaka pooleks. Hall Kobras pakkus teist tükki rasva temale! Väga ettevaatlikult ja 
natuke umbusklikult nuusutas ta esiti rasva ja hakkas seda siis sööma. Hall Kobras 
käskis talle liha tuua ja kaitses teda teiste koerte eest, seni kui ta sõi. Pärast seda lebas 
Valgekihv tänulikuna ja rahulolevana Halli Kopra jalge ees, vahtis tulle, mis teda 
soojendas, pilgutas silmi ja tukkus — muretuna teadmises, et homne päev ei leia teda 
mahajäetuna läbi kõledate metsade rändamas, vaid leiab ta inimloomade laagrist 
jumalate juurest, kellele ta oli andunud ja kellest ta nüüd sõltus. 


V peatükk PÜHALIK LEPING 


Kui detsember oli poole peal, läks Hall Kobras teekonnale piki Mackenzie jõge 
ülespoole. Mit-saa ja Kluu-kuutš läksid kaasa. Üht kelku juhtis ta ise, seda vedasid tema 
enda ostetud või laenatud koerad. Teist, väiksemat kelku juhtis Mit-saa, ja selle ette olid 
rakendatud kutsikad. See oli pigem küll mäng, kuid Mit-saa tundis sellest suurt rõõmu 
teadmises, et ta alustab meeste töö tegemist. Nii õppis ta koeri juhtima ja välja õpetama 
ning noored koerad õppisid rakmeis käima. Pealegi oli kelgust omajagu kasu, sest see 
kandis ligi kahesaja naela raskuses varustust ja toitu. 

Valgekihv oli näinud laagrikoerte ränklemist rakmeis, seepärast ei pannud ta väga 
pahaks, kui talle endale esmakordselt rakmed ümber seati. Tema kaela pandi samblaga 
täidetud kaelus, mida kaks trengi ühendas ümber ta rinna ja üle selja käiva rihmaga. 
Selle rihma külge oli kinnitatud pikk köis, mille varal ta kelku vedas. 

Rakendis oli seitse kutsikat. Teised olid varem sündinud ja olid üheksa- ning 
kümnekuised, kuna Valgekihv oli alies kaheksakuine. Iga koer oli üheainsa köiega kelgu 
külge kinnitatud. Ükski köis polnud teistega ühepikkune; pikkusevahe kahe köie vahel 
võrdus vähemalt koera keha pikkusega. Iga köis käis läbi kelgu eesotsas oleva rõnga. 
Kelk ise oli jalasteta, see oli kasetohust tobogan, ülespainutatud esiotsaga, mis ei 
lasknud sõidukil lumme kaevuda. Selline ehitusviis võimaldas kelgu ja koorma kaalu 
kõige suuremale lumepimnale jaotada, mis oli sellepärast oluline, et lumi oli tuhkjas ja 
väga kohev. Vastavalt samale kaalu kõige ulatuslikuma jaotuse põhimõttele läksid koe- 
rad oma köite otsas kelguninast lehvikukujuliselt laiali, nii et ükski koer ei sammunud 
teise jälgedes. 

Lehvikukujulisel rakendil oli veel teinegi hea külg. Erineva pikkusega köied ei lasknud 
koertel selja tagant rünnata neid, kes nende ees jooksid. Rünnata sai ainult lühema köie 
otsas jooksvat kaaslast. Sel juhul oleks ründaja seisnud rünnatavaga silm silma vastu, 
aga ta oleks vastamisi seisnud ka kelgujuhi piitsaga. Kõige omapärasemaks hüveks oli 
see, et koer, kes tahtis rünnata enda ees olevat koera, oli sunnitud kelku rutemini vedama 
— mida rutemini aga kelk liikus, seda rutemini võis rünna- 

tav koer edasi joosta. Nii ei jõudnud tagumine koer iialgi eesmisele järele. Mida 
rutemini ta jooksis, seda rutemini jooksis see, keda ta jälitas, ja seda rutemini jooksid 


kõik koerad. Järelikult liikus rutemini ka kelk — nii suurendas inimene osava pettusega 
oma võimu loomade üle. 

Mit-saa sarnanes oma isaga, kelle suurest elutarkusest ta oli palju omandanud. Varem 
oli ta tähele pannud, et Lip-lip jälitas Valgekihva, siis aga oli Lip-lip teise mehe oma ja 
Mit-saa julges ainult harva mõne kivi ta poole visata. Nüüd oli Lip-lip tema koer, ja ta 
otsustas talle kätte maksta, teda kõige pikema köie otsa asetades. Nii sai Lip-lipist 
eestvedaja, mis näiliselt oli auasi, tegelikult aga riisus temalt igasuguse au, ning selle 
asemel et olla ninamees ja karja isand, pidi ta nüüd karjal end vihata ja taga ajada 
laskma. 

Et ta jooksis kõige pikema nööri otsas, nägid koerad teda alati enda eest ära jooksmas. 
Nad ei näinud temast muud kui ta karvast saba ja põgenevaid tagajalgu, mis polnud 
kaugeltki nii metsik ning arakstegev pilt kui tema turris lakk ja välkuvad hambad. 
Pealegi on koerte vaimulaad selline, et teda jooksmas nähes tekkis neis soov talle järele 
joosta ja tunne, nagu jookseks ta nende eest ära. 

Niipea kui kelk teele asus, alustas rakend Lip-lipi tagaajamist, mis kestis kogu päeva. 
Algul katsus ta jälitajaid rünnata, et vihaselt oma väärikust kaitsta, aga sellistel puhkudel 
lõi Mit-saa oma piitsa kolmekümne jala pikkuse kõrvetava karibuusoolest piuga talle 
näkku ja sundis teda ümber pöörduma ning edasi jooksma. Koerakarjale oleks Lip-lip 
võinud vastu astuda, kuid selle piitsa vastu ta ei saanud, ja tal ei jäänud muud üle kui 
hoida oma pikk köis pingul ja põgeneda kaaslaste hammaste eest. 

Kuid veel suuremgi kavalus varitses indiaanlase ajusoppides. Et eestvedaja lõputuks 
jälitamiseks enam põhjust anda, soosis Mit-saa teda teiste koerte ees. Selline soosimine 
äratas teistes kadedust ja vihavaenu. Nende juuresolekul andis Mit-saa talle liha, teisi 
ilma jättes. See tegi teised koerad pööraseks. Nad raevutsesid ümberringi, just väljaspool 
piitsa tabamisulatust, seni kui Lip-lip liha õgis ja Mit-saa teda kaitses. Ja kui polnud liha 
anda, siis hoidis Mit-saa teised koerad eemal ning teeskles, nagu annaks ta Lip-lipile 
liha. 

Valgekihv suhtus töösse heatahtlikult. Ta oli jumalatele 

alistumise seaduse tundmises kaugemale jõudnud kui teised koerad ning teadis 
paremini, kui kasutu oli nende tahtmisele vastu panna. Lisaks oli karja tagaajamise all 
kannatamine teda õpetanud karja vähem hindama kui inimesi. Ta polnud harjunud seltsi 
pärast omataolistest sõltuv olema. Peale kõige muu oli Kitši peaaegu unustatud, ja 
Valgekihva peamiseks tunnete väljenduse võimaluseks oli jäänud truudus jumalate 
vastu, keda ta oma käskijaiks oli vastu võtnud. Niisiis töötas ta kogu jõuga, õppis korrale 
alluma ja oli kuulekas. Tema töötamist iseloomustasid usaldusväärsus ja 
teenistusvalmidus. Need on koduloomadeks saanud hundi ja metskoera olulised 
iseloomujooned, ja Valgekihval olid need jooned ebatavaliselt suurel määral arenenud. 

Valgekihva ja teiste koerte vahel valitses ühtekuuluvustunne, kuid see oli sõdijate ja 
vaenlaste ühtekuuluvus. Ta polnud iialgi õppinud nendega mängima. Ta teadis ainult, 
kuidas võidelda, ja ta võitleski nendega, sajakordselt tagasi andes neid hammustusi ja 
haavu, mis ta neilt oli saanud noil päevil, kui Lip-lip veel karja ninameheks oli. Nüüd ei 
olnud Lip-lip enam teiste juhiks — või olgu siis, kui ta oma köie otsas kaaslaste eest 
põgenes, nii et kelk tema järel hüppas. Laagris hoidus ta tihedasti Mit-saa või Halli 
Kopra või Kluu-kuutši lähedusse. Ta ei söandanud jumalatest eemalduda, sest nüüd 
pöördusid kõigi koerte kihvad tema vastu ja ta sai põhjalikult maitsta tagakiusamist, mis 
varem oli Valgekihvale osaks saanud. 

Pärast Lip-lipi kukutamist oleks Valgekihv võinud saada karja ninameheks. Aga ta oli 
selleks liiga pahur ja üksildane. Ta ainult nahutas oma rakendikaaslasi. Muidu ei teinud 
ta neist väljagi. Nad läksid tema teelt kõrvale, kui ta lähenes, ja kõige jultunumadki ei 
julgenud talt iialgi liha varastada. Vastupidi: nad sõid oma liha suure rutuga, kartes, et 
tema selle nende käest ära võtab. Valgekihv tundis hästi seadust: rõhu nõrku ning alistu 


tugevaile. Ta sõi oma lihaportsjoni ära nii kiiresti kui sai, ning häda siis koerale, kes veel 
polnud lõpetanud! Lühike urin,ja kihvade välgatus — ja selline koer kurtis oma 
nördimust ükskõikseile taevatähtedele, sellal kui Valgekihv tema eest tema portsjonit 
lõpetas. 

Aeg-ajalt lõi siiski mõnes koeras mässumeel lõkkele, kuid see suruti kohe maha. Nii 
püsis Valgekihv alati vormis. Ta kaitses kadedalt oma eraldatud seisundit karjas 

ning võitles sageli selle säilitamiseks. Kuid säärased võitlused olid õige lühikesed. Ta 
oli teistega võrreldes liiga kärme. Ta lõi neile verdjooksvaid haavu, enne kui nad 
taipasid, mis oli juhtunud; ta sai neist jagu veel enne, kui nad võitlema olid hakanud. 

Niisama range kui jumalate kelgudistsipliin oli distsipliin, mida Valgekihv hoidis oma 
kaaslaste seas. Iialgi ei lubanud ta neile tegevusvabadust. Ta sundis neid enda vastu 
lakkamatut aukartust tundma. Omavahel võisid nad käituda kuidas tahes, see ei 
puutunud temasse. Küll aga puutus temasse, et nad teda ta eralduses rahule jätaksid, et 
nad ta teelt eest ära läheksid, kui ta suvatses nende seas kõndida, ja et nad igal ajal 
tunnustaksid tema ülemvõimu. Kõige väiksemgi jalgade jäigastus nende poolt, vähimgi 
hammaste paljastamise või turja turriajamise katse — ja ta kargas armutult ning julmalt 
nende kallale, neid kiiresti veendes, et nad on eksiteel. 

Ta oli kohutav vägivallavalitseja. Tema ülemvõim oli karm nagu teras. Ta rõhus nõrku 
kättemaksuhimuliselt. Mitte asjata polnud ta oma kutsikapõlves tundma õppinud armutut 
võitlust olemasolu eest, kui ta üksi oma emaga ja ilma kellegi abita kõigist raskustest 
jagu sai ja Ürgmaa metsikuis tingimustes ellu jäi. Ja mitte ilmaaegu polnud ta õppinud 
tasa kõndima, kui temast tugevamad möödusid. Ta rõhus nõrku, kuid austas tugevaid. Ja 
pika teekonna kestel Halli Kopraga kõndis ta tõepoolest tasa täiskasvanud koerte seas 
nende võõraste inimloomade laagrites, mida nad kohtasid. 

Möödus kuid. Halli Kopra teekond ei lõppenud ikka veel. Pikkade matkatundide ja 
püsiva kelguvedamise mõjul arenes Valgekihva jõud, ja tema vaimne arenemine näis 
peaaegu lõpul olevat. Ta oli üsna põhjalikult tundma õppinud maailma, milles ta elas. 
Tema elukäsitus oli rõõmutu ja materialistlik. Maailm oli ta silmis metsik ja julm — see 
oli soojuseta maailm, milles polnud olemas hellitusi ega poolehoidu ega heledat 
vaimuleebust. 

Halli Kobrast ta ei armastanud. Tõsi küll, Hall Kobras oli jumal, kuid väga metsik 
jumal. Valgekihv tunnustas meelsasti tema valitsusvõimu, kuid see võim tugines 
suuremale mõistusele ja toorele jõule. Valgekihva olemuse sügavuses oli midagi, mis 
tegi selle valitsusvõimu soovitavaks — muidu poleks ta laanest tagasi tulnud, kui tema 
truudus katsele pandi. Tema loomuses oli sügavusi, 

mida veel iialgi polnud mõõdetud. Lahke sõna Haili Kopra suust või ta kallistav 
käepuudutus oleksid võinud neisse sügavustesse tungida, kuid Hall Kobras ei kallistanud 
ega rääkinud lahkeid sõnu. See polnud tal kombeks. Tema võim oli metsik ja ta valitses 
metsikult, mõistes malakaga õigust, karistades patustamise eest hoopidega ja tasudes 
teenete eest hoopide andmata jätmisega, mitte lahkusega. 

Nii ei teadnud Valgekihv midagi õnnest, mida inimese -käsi talle oleks võinud anda. 
Pealegi ei meeldinud talle inimloomade käed. Ta oli nende suhtes umbusklik. Tõsi ju oli, 
et need andsid mõnikord liha, kuid sagedamini andsid nad hoope. Kätest tuli end eemal 
hoida. Need loopisid kive, tarvitasid keppe, kaikaid ja piitsa, jagasid lakse ja mükse, ja 
kui nad teda puudutasid, siis oskasid *nad osavasti haiget teha, olgu näpistades, väänates 
või venitades. Võõrastes külades oli tal olnud kokkupuuteid laste kätega ja ta oli 
õppinud, et need tegid julmalt haiget. Kord oleks üks paterdav põngerjas tal peaaegu 
silma välja pistnud. Nende kogemuste tõttu muutus ta kõigi laste vastu umbusklikuks. 
Ta ei suutnud neid sallida. Kui nad oma pahaendeliste kätega lähenesid, siis läks ta ära. 


Ühes Suure Orjajärve äärses külas tegid inimloomade käed talle nii palju paha, et ta 
muutis Hallilt Kopralt õpitud seadust — nimelt seda, et hammustada üht jumalaist on 
andestamatu patt. Selles külas läks Valgekihv kõigi külade kõigi koerte harjumust 
mööda midagi söödavat otsima. Üks poiss raius kirvega külmutatud põdraliha, ning 
lihakilde sadas lumme. Toiduotsingul mööda-hiiliv Valgekihv peatus ja hakkas neid 
kilde sööma. Ta nägi, et poiss pani kirve käest ja võttis tugeva kaika. Valgekihv kargas 
eemale — just parajal ajal, et hoobi eest pääseda. Poiss jooksis talle järele. Valgekihv, 
kellele küla oli võõras, põgenes telkide vahel edasi ja sattus mullavalli ees ummikusse. 

Tal polnud mingit pääsu. Ainus väljaviiv tee läks kahe telgi vahelt läbi, kuid seal oli 
poiss ees. Kaigast löögivalmis hoides lähenes see ummikusse aetud saagile. Valgekihv 
oli tulivihane. Ta astus poisile karvu turri ajades ja urisedes vastu: tema õiglustunnet oli 
solvatud. Ta tundis tciduotsimise seadust. Kõik lihajäänused — ka külmutatud liha 
killud — kuulusid koerale, kes need leidis. Ta polnud midagi paha teinud, polnud ühegi 
seaduse 

vastu eksinud, ning ometi valmistus see poiss siin teda peksma. Valgekihv teadis 
vaevalt, mis edasi juhtus. Ta tegi seda raevuhoos. Ja tegi seda nii kiiresti, et poisski sai 
asjast aru alles siis, kui see oli toimunud. Poiss teadis ainult seda, et teda mingil 
arusaamatul viisil lumme paisati ja et Valgekihva hambad kiskusid tema kaigast hoid- 
vasse kätte sügava haava. 

Aga Valgekihv teadis, et ta oli jumalate seadust rikkunud. Ta oli oma hambad ühe 
jumala pühasse ihusse surunud ega võinud midagi oodata peale kõige hirmsama 
karistuse. Ta põgenes Halli Kopra juurde ning lümitas selle kaitsvate jalgade taha, kui 
hammustatud poiss ja poisi perekond tulid kättemaksu nõudma. Kuid nad läksid 
rahuldamata kättemaksuihaga tagasi. Hall Kobras kaitses Valgekihva. Seda tegid ka Mit- 
saa ja Kluu-kuutš. Sõnasõda kuulates ja vihaseid käeliigutusi jälgides teadis Valgekihv, 
et tema tegu õigustati. Ja nii sai ta teada, et jumalate ja jumalate vahel on vahe. Olid 
tema jumalad, ja olid teised jumalad — ja need erinesid üksteisest. Nii õiglus kui 
ülekohus, kõik pidi talle tulema ta enda jumalate käest. Kuid tal ei tarvitsenud teiste 
jumalate ülekohut taluda. Tema eesõiguseks oli selle eest oma hammastega tasuda. Seegi 
oli jumalate seadus. 

Enne päeva lõppu pidi Valgekihv selle seaduse kohta veel midagi õppima. Mit-saa 
kohtas metsas üksi tulepuid korjates poissi, keda Valgekihv oli hammustanud. Tema 
seltsis oli teisi poisse. Vahetati ägedaid sõnu. Siis kippusid kõik poisid Mit-saa kallale. 
Ta sattus kitsikusse. Hoope sadas ta pihta igast küljest. Valgekihv vaatas esiti pealt. See 
oli jumalate omavaheline asi ja ei puutunud temasse. Siis taipas ta, et halvasti koheldu 
on Mit-saa, üks tema enda erijumalaid. See polnud läbimõeldud aje, mis Valgekihva 
tegutsema sundis. Meeletu vihahoog pani teda kaklejate sekka hüppama. Viis minutit 
hiljem oli kogu ümbrus täis põgenevaid poisse, ja paljudest tilkus lumele verd — 
tõenduseks, et Valgekihva hambad polnud laiselnud. Kui Mit-saa laagris seda lugu 
jutustas, käskis Hall Kobras Valgekihvale liha anda. Ta käskis anda palju liha, ning 
täissöönuna ja unisena tule ääres lamades teadis Valgekihv, et seadus oli leidnud 
kinnitust. 

Ühtaegu nende kogemustega õppis Valgekihv omandus-seadust ja omanduse kaitse 
kohustuse seadust. Jumalate ihu kaitsmise juurest jumalate omanduse kaitsmiseni oli 

üksainus samm, ja ta astus selle sammu. Mis tema jumalatele kuulus, seda tuli kaitsta 
kogu maailma vastu — kas või teisi jumalaid hammustades. Selline tegu polnud oma 
loomult mitte ainult pühadust rüvetav, vaid oli ka hädaohuga seotud. Jumalad olid 
kõikvõimsad ja koer polnud neile võrdseks vastaseks, kuid Valgekihv õppis neile vastu 
astuma metsikult sõjakana ja kartmatuna. Kohusetunne ületas hirmu, ja varastavad 
jumalad õppisid Halli Kopra omandust rahule jätma. 


Üht asja õppis Valgekihv sellega seoses ruttu, nimelt seda, et varastav jumal oli 
harilikult arg jumal ja kaldus hoiatava häälitsuse puhul ära jooksma. Ta õppis ka seda, 
[et õige vähe aega möödus tema hoiatava häälitsuse ja Halli Kopra appituleku vahel. Ta 
sai teada, et varga ajas minema mitte hirm tema ees, vaid hirm Halli Kopra ees. 
Valgekihv ei hoiatanud haukumisega. Ta ei haukunud iialgi. Tema menetluseks oli otse 
sissetungijale kallale minna ja, kui sai, hambad tema ihusse vajutada. Et |a oli pahur ja 
üksindust armastav ja et ta teiste koertega tegemist ei teinud, siis sobis ta haruldaselt 
hästi oma isanda varanduse kaitsjaks, ning Hall Kobras julgustas ja harjutas teda selleks 
veelgi. Üheks selle tulemuseks oli, et Valgekihv muutus veel metsikumaks ja taltsuta'- 
matumaks ja veelgi üksildasemaks. 

Möödus kuid, mis üha tugevdasid lepinguliitu koera ning inimese vahel. See oli 
muistne leping, mille esimene Ürgmaalt tulnud hunt oli inimesega sõlminud. Ja nagu 
kõik järgnevad hundid ja metskoerad seda olid teinud, töötas ka Valgekihv enda jaoks 
lepingu välja. Leping oli lihtne. Ta loovutas oma vabaduse, et omada lihast ja verest 
jumalat. Toit ja tuli, kaitse ja selts — need olid asjad, Tnis ta jumalalt sai. Vastutasuks 
valvas ta jumala vara, kaitses tema ihu, töötas tema heaks ja kuulas ta sõna. 

Jumala omamine tähendab teenimist. Valgekihv teenis kohusetruult ning aukartlikult, 
kuid mitte armastusega. Ta ei teadnud, mis on armastus. Tal polnud armastuses 
kogemusi. Kitši oli kauge mälestus. Pealegi polnud ta inimesele andudes mitte ainult 
Ürgmaad ja omataolisi hüljanud, vaid leping oli selline, et ta poleks oma juma-J'st 
lahkunud isegi siis, kui ta oleks jälle kohanud Kitšit. Tema truudus inimesele oli 
seaduseks, mis ületas vabadusiha ning isegi veresidemed. 


VI peatükk NÄLJAAEG 


Kevad oli käes, kui Hall Kobras oma pika teekonna lõpetas. Oli aprillikuu ning 
Valgekihv oli aastavanune, kui ta kodukülla jõudis ja Mit-saa tal räkmed ümbert võttis. 
Kuigi veel kaugeltki mitte täiskasvanud, oli Valgekihv Lip-lipi järel küla suurim aastane 
koer. Niihästi oma hundist isalt kui ka emalt oli ta pärinud suure kasvu ja tugeva jõu 
ning andis selles suhtes juba täiskasvanud koera mõõdu välja. Kuid tal polnud veel 
vajalikku tih-kust. Tema keha oli sale ja sihvakas ning ta jõud pigem sooniline kui 
kaalukas. Tema kuub oli võltsimatult hunt-hall ja väliselt näis ta igati tõelise hundina. 
Emalt päritud veerandik koeraverd polnud temasse kehaliselt mingit märki jätnud, kuigi 
see ta vaimses küljes oma osa mängis. 

Ta rändas läbi küla, tasakaaluka rahuldusega ära tundes mitmesuguseid jumalaid, 
kellega ta enne pikka teekonda oli tuttav olnud. Peale selle oli seal koeri — kutsikaid, 
kes suureks olid kasvanud nagu temagi, ja täiskasvanud koeri, kes ei tundumudki nii 
suured ega kohutavad olevat kui nendest säilinud mälupildid. Ta kartis neid seepärast 
vähem kui enne, kõndides nende seas teatava hooletu muretusega, mis oli talle niisama 
uus kui nauditav. 

Seal oli Basiik, vana, halliks läinud peni, kel varemail aegadel oli tarvitsenud ainult 
kihvu paljastada, et Valgekihva heidutatuna ja alandlikuna minema kihutada. Temalt oli 
Valgekihv palju õppinud iseenda tähtsusetuse kohta, ja temalt tuli tal nüüd õppida 
paljugi temas «endas toimunud muutuse ning arengu kohta. Basiik oli ajaga nõrgemaks 
muutunud, Valgekihv aga tugevamaks. 

Äsja tapetud põdra tükeldamise puhul sai Valgekihv teadlikuks muutunud vahekorrast 
iseenda ja koertemaa-ilma vahel. Ta oli endale saanud ühe sõra koos tüki sääreluuga, 
mille küljes oli ka natuke liha. Teiste koerte kisklemise vahetust lähedusest eemal — 
õieti varjas teda nende eest tihnik — hävitas ta oma saaki, kui Basiik tema kallale 
sööstis. Enne kui ta ise asjast arugi sai, oli ta kallaletungijat kaks korda hammastega 
rapsanud ja eemale hüpanud. Basiiki üllatas teise hulljulgus ja 

ründamiskiirus. Ta seisis ja vaatas juhmilt Valgekihva, toores punane sääreluu nende 
vahel. 

Basiik oli vana ning juba tunda saanud, kuidas suurenes noorte koerte vahvus, keda ta 
oli harjunud valitsema. Need olid kibedad kogemused, millega tal tuli paratamatult 
leppida, kogu oma tarkust appi kutsudes, et neist jagu saada. Vanasti oleks ta õigustatud 
raevus Valgekihva kallale karanud. Nüüd poleks tema kahanev jõud sellist teguviisi 
võimaldanud. Ta ajas karvad metsikult (turri ija põrnitses kurjakuulutavalt üle sääreluu 
Valgekihva poole. Ja Valgekihv, kelles endine aukartus osalt ellu ärkas, näis närtsivät ja 
endasse tõmbuvat ning väikeseks muutuvat, endamisi kaalutledes, kuidas mitte liiga 
häbiväärselt taanduda. 

Siin aga tegi Basiik vea. Oleks ta piirdunud metsiku ja kurjakuulutava näo tegemisega, 
siis oleks kõik hästi läinud. Valgekihv, kes oli juba valmis taanduma, oleks taandunud ja 
liha temale jätnud. Aga Basiik ei oodanud. Ta pidas end juba võidumeheks ning astus 
paar sammu liha poole. Kui ta hooletult pea langetas, et liha nuusutada, ajas Valgekihv 
karvad veidi turri. Isegi siis veel oleks Basiik võinud olukorra päästa. Kui ta oleks ainult 
liha ees seisnud ja seda vaadanud, pea püsti, siis oleks Valgekihv lõplikult minema 
hiilinud. Kuid värske liha lehk lõi tugevasti Basiiki sõõrmeisse ning ahnus sundis teda 
selle küljest suutäit hammustama. 

See oli Valgekihvale liig. Pärast äsjast kuudepikkust valitsemist kaaslaste üle ei 
suutnud ta tegevusetult pealt vaadata, kui keegi teine temale kuuluvat liha sõi. Oma 
harjumust mööda rapsas ta ilma hoiatuseta. Esimese tõmbega oli Basiiki parem kõrv 
rebestatud. Vastast hämmeldas kiirus, millega see toimus. Kuid rohkemgi ja 
kohutavamaidki asju toimus niisamasuguse kiirusega. Ta löödi jalust maha. Siis 
hammustati tema kõri. Seni kui ta jalule rabeles, litsus noor koer hambad kaks korda 
tema Õlasse. Kiirus, millega seda tehti, oli hämmastav. Basiik sööstis Valgekihva poole, 
kuid asjatult — tema hambad laksatasid vastu tühja õhku. Järgmisel hetkel kisti tema 
nina katki ja ta vaarus tagurpidi lihast eemale. 

Olukord oli nüüd vastupidine. Valgekihv seisis karvu turri ajades ja ähvardades 
sääreluu kohal, kuna Basiik seisis natuke kaugemal, valmistudes taanduma. Ta ei 
tihanud selle noore tulipeaga võitlust alustada ja tajus 

taas — veel kibedamalt — läheneva vanaduse nõrgestust. Tema katse oma väärikust 
säilitada oli kangelaslik. Rahulikult pööras ta noorele koerale ja sääreluule selja, nagu 
poleks kumbki tema tähelepanu väärinud, ja sammus tähtsalt minema. Alles kaugel 
väljaspool nägemispiir-konda peatus ta, et oma veritsevaid haavu lakkuda. 

Valgekihvasse mõjus see suuremat eneseusaldust ja suuremat uhkust sisendavalt. Ta ei 
käinud enam nii tasa täiskasvanud koerte seas, tema käitumine nende suhtes polnud nii 
auohustav. Mitte et ta oma teelt oleks tüli otsides kõrvale kaldunud — kaugel sellest. 
Kuid oma teel nõudis ta enda arvestamist. Ta kaitses oma õigust segamatult oma teed 
käia, kellegi ees taganemata. Ta tahtis, et teda arvestataks, muud ei midagi. Teda ei toh- 
tinud enam hoolimatult tähele panemata jätta nagu mõnd kutsikat või nagu enamikku 
tema rakendikaaslasi, keda ikka veel koheldi kutsikatena. Need andsid ikka veel teed, 
läksid täiskasvanud koerte eest kõrvale ja 

loovutasid neile oma lihatükke, kui neid selleks sunniti. Teistega mitte seltsivat, 
üksildast, pahurat, vaevalt paremale või vasemale vaatavat, kardetavat, väliselt eemale- 
peletavat, kauget ning võõrast Valgekihva aga võtsid hämmeldunud vanemad koerad 
endaväärsena. Kiiresti õppisid nad teda rahule jätma, ei-söandanud vaenulikkust osutada 
ega teinud ka sõbrutsemisettepanekuid. Kui teda rahule jäeti, jättis ka tema nad rahule — 
olukord, mille nad pärast mõningaid kokkupõrkeid leidsid ülimal määral soovitava 
olevat. 


Kesksuvel oli Valgekihval elamus. Oma vaikival viisil edasi sörkides, et uurida uut 
telki, mis oli püstitatud küla servale sel ajal, kui ta põdraküttidega retkel oli olnud, 
kohtas ta juhtumisi oma ema. Ta peatus ja vaatas teda. Ta mäletas teda ebamääraselt, aga 
ta mäletas teda, ja seda oli rohkem, kui Kitši kohta võib ütelda. Kitši kergitas tema poole 
huult, vanal ähvardaval viisil urisedes — ja Valgekihva mälestus muutus selgemaks. 

Talle meenus ununenud kutsikapõlv ja kõik, mis selle tuttava urinaga seotud. Enne kui 
ta jumalaid tundma õppis, oli Kitši talle maailma keskpunktiks olnud. Tolleaegsed vanad 
tuttavad tunded tulid tagasi, uhkasid sügavusest esile. Ta hüppas rõõmsalt ema poole. 
Kitši aga võttis teda vastu salvavate kihvadega, mis ta põse kuni luuni läbi hammustasid. 
Ta ei mõistnud. Ta taandus jahmunult ja hämmeldunult. 

Kitši polnud milleski süüdi. Emahunt pole loodud mäletama oma aastasi või veelgi 
vanemaid poegi. Seepärast ta ei mäletanud Valgekihva. See oli võõras loom, oli 
sissetungija, ning tema praegune kutsikate pesakond andis talle õiguse sellist 
sissetungimist pahaks panna. 

Üks kutsikaist roomas Valgekihva lähedusse. Nad olid poolvennad, aga nad ei teadnud 
seda. Valgekihv nuusutas kutsikat uudishimulikult, mispeale Kitši tema kallale sööstis ja 
teise haava talle näkku lõi. Ta taandus kaugemale. Kõik vanad mälestused ning seosed 
ununesid jälle ja vajusid hauda, millest nad olid tõusnud. Ta vaatas Kitšit, kes kutsikat 
lakkudes aeg-ajalt peatus, et tema poole uriseda. Kitši oli talle väärtusetu. Ta oli õppinud 
ilma temata elama. Tema tähendus oli unustatud. Tema jaoks polnud Valgekihva 
elupildis kohta — nagu Kitšigi elupildis polnud kohta tema jaoks. 

Ta seisis ikka veel juhmilt ning hämmeldunult — mälestused olid ununenud ja ta ei 
teadnud, mis temaga oli juhtunud. Siis ründas Kitši teda kolmat korda, kavatsedes teda 
lähikonnast hoopis minema ajada. Ning Valgekihv lubas end minema ajada. Siin oli 
tema tõugu emane, ja tema tõu seaduseks oli, et isased emastega ei võitle. Ta ei teadnud 
sellest- seadusest midagi, sest see polnud mõistuse üldistus ega ka kogemuste varal 
omandatud tarkus. Ta tundis seda kui salajast käsku, kui vaistu sundust — sama vaistu 
sundust, mis pani teda öösiti kuu ja tähtede poole uluma ning mis pani teda surma ja 
tundmatust kartma. 

Möödus kuid. Valgekihv muutus tugevamaks, raskemaks ja tihkemaks, tema iseloom 
aga arenes suunas, mille määrasid pärivus ja ümbruskond. Tema pärivus oli aines, mida 
võiks võrrelda saviga. See sisaldas paljusid võimalusi ning laskis end väga erinevaisse 
vormidesse valada. Ümbruskond kujundas seda savi, andis sellele oma erilise vormi. 
Kui Valgekihv iialgi poleks inimese 

lõkete juurde tulnud, siis oleks Ürgmaa temast kujundanud tõelise hundi. Jumalad aga 
olid talle teistsuguse ümbruskonna andnud ja temast kujundati koer, hundi omadustega 
koer küll, kuid siiski koer, mitte hunt. 

Vastavalt tema loomuse savile ja ümbruskonna survele anti niisiis tema iseloomule 
teatud eriline kuju. See oli paratamatu. Ta muutus aina pahuramaks, vähem seltsivaks, 
üksildasemaks, julmemaks; samal ajal õppisid koerad üha enam, et parem on temaga 
rahus elada kui sõjajalal olla, Hall Kobras aga ülistas teda iga päevaga ikka rohkem ja 
rohkem. 

Kuigi Valgekihv näis endas ühendavat aina jõulisi omadusi, kannatas ta ometi ühe 
ahistava nõrkuse all. Ta ei talunud, kui tema üle naerdi. Ta vihkas inimeste naeru. Nad 
võisid omavahel naerda kõige üle peale tema — seda ei pannud ta pahaks. Niipea aga, 
kui naerdi teda, hakkas ta kõige hirmsamal kombel raevutsema. Tõsise, väärika ja sünge 
looma tegi naer pööraseks kuni naeruväärsuseni. See solvas teda nii väga ja paiskas ta 
sel määral rööpast välja, et ta mitme tunni jooksul käitus otse kurivaimuna. Ning häda 
koerale, kes temaga sellistel aegadel kokku põrkas. Ta tundis liiga hästi seadust, et oma 
viha Halli Kopra kallal jahutada; Halli Kopra taga seisis malakas ja tema jumalikkus. 


Koerte taga polnud aga midagi peale tühja ruumi ja sellesse ruumi nad põgenesid, kui 
Valgekihv naeru mõjul pööraseks muutunult esile ilmus. 

Tema kolmandal eluaastal tabas Mackenzie indiaanlasi suur nälg. Suvel polnud kalu. 
Talvel hülgas karibuu oma tavalised rännuteed. Põtru oli kasinalt, küülikud kadusid 
peaaegu täiesti, küttivad ja elusast saagist toituvad loomad hukkusid. Oma tavalisest 
toidust ilma jäänud ning näljast nõrgad, kippusid nad üksteise kallale ja õgisid üksteist. 
Ainult tugevad jäid ellu. Valgekihva jumalad olid alati loomi küttinud. Vanad ja nõrgad 
nende seast surid nälga. Külas, kus naised ja lapsed oma pisku loovutasid kõhnadele, 
aukuvajunud silmadega küttidele, kes lihaotsinguil asjatult metsi sõtkusid, oli palju 
halisemist. 

Jumalad läksid niikaugele, 'et sõid oma mokassiinide ja käpikkinnaste 
pehmekspargitud nahka, kuna koerad sõid ära rakmed oma turjalt ning isegi piitsapiud. 
Koerad sõid ka koeri, ning jumaladki sõid koeri. Kõige nõrgemad ja väärtusetumad 
söödi kõigepealt. Need koerad, kes 

alles elasid, vaatasid pealt ja said aru. Mõned kõige julgemate ja targemate seast 
hülgasid oma jumalate eluasemed, mis nüüd olid tapamajadeks muutunud, ja põgenesid 
metsa, kus nad lõpuks nälga surid või huntide saagiks langesid. 

Sel viletsuse ajajärgul hiilis ka Valgekihv metsa. Ta oli metsaeluks kohasem kui teised 
koerad, sest teda juhtisid tema kutsikapõlve kogemused. Eriti osavaks muutus ta väikeste 
elusolendite varitsemises. Ta võis tundide kaupa peidus lamada, jälgides ettevaatliku 
orava iga liigutust puu otsas ja oodates kannatlikkusega, rnis oli niisama suur kui ta 
nälgki, kuni orav söandas maha tulla. Isegi siis polnud Valgekihv läbematu. Ta ootas, 
kuni ta kindel oli, et ta orava tabab, enne kui too mõne puu otsa varjule pääseb. Siis ning 
alles siis sähvatas ta halli, uskumatult kiire viskekehana oma peidupaigast välja. Alati 
tabas ta märki: põgenev orav ei põgenenud küllalt ruttu. 

Kuigi tal oravate suhtes menu oli, takistas ometi üks raskus teda oravatest elamast ja 
paksuks minemast. Oravaid oli liiga vähe. Seepärast oli ta sunnitud veel väiksemaid 
olendeid küttima. Ajuti läks nälg nii teravaks, et ta ei keeldunud metshiiri nende maa- 
alustest urgudest välja tuhnimast. Ta ei põlanud isegi võitlust nirgiga, kes oli niisama 
näljane kui ta ise ja mitu korda julmem kui tema. 

Nälja kibedaima näpistuse ajal hiilis ta jumalate tulede juurde tagasi. Aga tuledele 
päris ligi ta ei läinud, vaid luuras metsas, hoidudes end avastada laskmast, ja riisus 
püüniseid tühjaks neil harvadel kordadel, kus püünistes saaki oli. Ta varastas isegi Halli 
Kopra püünistest küüliku, sel ajal kui Hall Kobras tuikudes läbi metsa komberdas, 
nõrkusest hingeldades ja sageli puhkama istudes. 

Kord kohtas Valgekihv kuivetut ja kondist, nälja tõttu lõtva noort hunti. Kui Valgekihv 
poleks ise näljane olnud, siis oleks ta ehk temaga kaasa läinud ja oleks võibolla tee 
leidnud karja sekka, oma metsikute vendade juurde. Nüüd jooksis ta noore hundi pikali, 
tappis tema ja sõi ta ära. 

Õnn näis teda soosivat. Alati leidis ta midagi tapmiseks, kui toidupuudus kõige 
kibedam oli. Ja kui ta nõrk oli, ei sattunud tema õnneks ükski suurem röövloom talle 
peale. Ta oli kahepäevasest ilvesesöömisest tugev, kui näljane hundikari täie hooga tema 
kallale tormas. Järgnes pikk, vihane tagaajamine, kuid tema oli söönum kui hundid ning 


pääses lõpuks nende eest pakku. Ja ta mitte ainult ei pääsenud nende eest pakku, vaid 
tuldud teed suures kaares tagasi minnes murdis koguni maha ühe oma kurnatud 
tagaajajaist. 

Pärast seda lahkus ta sealt kandist ja rändas orgu, milles ta oli sündinud. Siin, vanas 
pesapaigas, kohtas ta oma ema. Vana vigurit korrates oli temagi põgenenud jumalate 
lahkuseta tulede juurest ja tagasi läinud oma vanasse pelgupaika, et seal poegida. 
Pesakonnast oli üksainus elus, kui Valgekihv esile kerkis, ja sel ühelgi polnud pikka iga. 
Noorel elul pole sellisel näljaajal palju õnne. 

Kitši ei võtnud oma täiskasvanud poega kaugeltki lahkesti vastu. Kuid Valgekihv ei 
hoolinud sellest. Ta oli emast üle kasvanud. Rahulikult eemaldus ta ja sörkis piki jõge 
ülespoole. Jõe harunemise kohal pöördus ta vasemale ja leidis tolle ilvese pesa, kellega 
ta ema seltsis 

oli hulk aega tagasi võidelnud. Siia, hüljatud pesasse, jäi ta peatuma ning puhkas ühe 
päeva. 

Varasuvel, näljaaja lõpul, kohtas ta Lip-lippi, kes samuti oli asunud metsa ning elanud 
seal viletsat elu. Valgekihv sattus tema peale ootamatult. Vastassuundades piki kõrge 
järsaku alust sörkides pöördusid nad ümber kaljunurga ja seisid äkki vastamisi. 
Sedamaid vallandunud ärevuses peatusid nad ja silmitsesid teineteist umbusklikult. 

Valgekihv oli suurepärases seisukorras. Ta oli edukalt küttinud ja nädal aega oli tal 
kõht täis olnud. Oma viimasest saagist oli ta end kõrini täitnud. Niipea kui ta Lip-lippi 
nägi, tõusid tal karvad üle kogu selja püsti. See oli tahtmatu reageering — kehaline 
seisund, mis minevikus alati oli kaasas käinud vaimse seisundiga, mille temas tekitas 
Lip-lipi hirmuvalitsus ja jälitus. Nagu ta minevikus Lip-lippi nähes oli karvad turri 
ajanud ning ei urisenud, nii tegi ta seda automaatselt ka nüüd. Ta ei raisanud aega. Kõik 
sai tehtud põhjalikult ja kiiresti. Lip-lip katsus taanduda, kuid Valgekihv rabas teda 
rängasti, õlg vastu õlga. Lip-lip kukkus ümber ja vajus selili. Valgekihva hambad 
litsusid end lahjasse kõrri. Järgnes surmaheitlus, mille jooksul Valgekihv jäigajalgselt ja 
valvsalt ringi kõndis. Siis jätkas ta oma teekonda ja sörkis piki järsakualust edasi. 

Varsti pärast seda tuli ta kord metsaservale, kust las-ikus kitsas lageda maa riba alla 
Mackenzie äärde. Ta oli sselles kohas varemgi käinud, kuid siis oli see olnud tühi, nüüd 
aga asetses seal küla. Puude varju hoidudes peatus ta, et olukorda uurida. Mis ta nägi, 
kuulis ja haistis, see pii talle tuttav. Vana küla oli toodud uude kohta. Kuid see, mis ta 
nüüd nägi, kuulis ja haistis, erines sellest, mida ta oli näinud, kuulnud ja haistnud enne, 
kui ta selle juurest põgenes. Ei olnud enam halisemist ega kurtmist. Rahulolevad hääled 
puutusid talle kõrvu, ja kui ta ühe naise vihast häält kuulis, siis teadis ta, et see on viha, 
mis tuleb täiest kõhust. Ning õhus tundus kala-lõhna. Külas oli toitu. Näljaaeg oli 
möödas. Ta tuli julgesti metsast välja ning sörkis laagrisse otse Halli Kopra telgi juurde. 
Halli Kobrast polnud seal, kuid Kluu-kuutš tervitas Valgekihva rõõmsate hüüetega ja 
terve värskelt püütud kalaga. Ja Valgekihv heitis maha, et oodata Halli Kopra tulekut. 


IV JAGU KÕRGEMAD JUMALAD 
Il peatükk OMASUGUSTE VAENLANE 


Kui Valgekihva loomuses oleks olnud ükskõik kui väikesi eeltingimusi omasugustega 
vennastumiseks, siis sellised eeldused oleksid täiesti hävinud, kui temast tehti 
kelgurakendi eestvedaja. Sest nüüd vihkasid koerael teda — vihkasid teda lisa- 
toiduannuste pärast, mis Mit-saa talle laskis osaks saada, vihkasid teda kõigi tõeliste ja 
kujuteldavate soodustuste pärast, mis talle osaks langesid, vihkasid teda sellepärast, et ta 
alati rakendi eesotsas jooksis ja tema lehviv saba ning üha eemalduv tagupool kestvalt 
nende silmi pahandas. 


Ja Valgekihv vihkas neid just niisama kibedalt vastu. Kelgu eestvedajaks olla polnud 
kaugeltki rõõmustav. Et ta oli sunnitud ära jooksma kilava karja eest, mille iga koera ta 
kolme aasta kestel oli nahutanud ja valitsenud, — see oli talle peaaegu talumatu. Aga 
taluma ta seda pidi, kui ta ei tahtnud hukkuda, mida keelas temas peituv elutung. Niipea 
kui Mit-saa andis käsu teele asuda, sööstis kogu rakend innuka, metsiku kisaga Valge- 
kihva poole. 

Tal polnud mingit kaitset. Kui ta koerte poole pöördus, lõi Mit-saa talle kõrvetava 
piitsapiuga näkku. Tal ei jäänud muud üle kui ära joosta. Ta ei saanud kilavale karjale 
oma saba ja tagupoolega vastu hakata. Need olid vaevalt kohased relvad paljude 
armutute kihvade vastu. Niisiis jooksis ta edasi, vägistades oma loomust ja uhkust iga 
hüppega, mis ta tegi, ning tehes hüppeid kogu päeva. 

Ei saa oma loomuse kihke vägistada, ilma et see loomusele endale tagasi ei mõjuks. 
Selline tagasimõju on 

umbes samasugune, nagu muudaks ihust väljakasvav karvake loomuvastaselt oma 
kasvu suunda ja kasvaks ihu sisse — haiget tehes, kipitades ja mädanedes. Nii oli lugu 
Valgekihvaga. Kõik ta olemuse tungid sundisid teda oma kannul karjuva karja kallale 
kargama, kuid jumalate tahtel ei tohtinud seda olla, ning tahte taga seisis tahet 
pealesundiv piits oma kolmekümne jala pikkuse salvava karibuusoolest piuga. Nii võis 
Valgekihv ainult vaikides hingenärivat tuska tunda ning kasvatada endas vihkamist ja 
õelust, mis vastasid tema loomuse metsikusele .ja tal usutamatusele. 

Kui iial ükski olend on olnud omataoliste vaenlane, siis oli seda Valgekihv. Ta ei 
palunud armu ega andnud armu. Alatasa närisid ja puresid teda karja hambad, ning 
alatasa jätsid tema hambad oma jälgi karja sekka. Ta ei sarnanenud enamiku 
eestvedajatega, kes kaitset otsides jumalate lähedusse kägarduvad, kui puhkama on 
jäädud ja koerad vabaks lastud. Valgekihv põlgas sellist kaitset. Ta kõndis julgelt mööda 
laagrit, öösiti karistust jagades selle eest, mis ta päeval oli kannatanud. Enne kui temast 
rakendi juht tehti, oli koerakari õppinud ta teelt eest ära minema. Nüüd oli teine asi. 
Koerad ei saanud ennast kuidagi niikaugele, et oleksid talle teed andnud pärast seda, kui 
nad teda päev otsa olid taga ajanud, kui tema põgenemise pilt oli kõvasti nende ajju 
kinnitunud, neid alateadlikult mõjutades, ja kui neis valitses terve päeva ; nauditud 
üleolekutunne. Kui ta nende sekka ilmus, tekkis alati riid. Tema teed märkis lõrin, 
hammaste laksumine ja urin. Isegi õhk, mida ta hingas, oli vihkamise ja õelusega 
küllastatud, ning see ainult suurendas temast endast väljuvat vihavaenu ja õelust. 

Kui Mit-saa käskivalt hüüdis, et koerad peatuksid, siis kuulas Valgekihv käsku. Algul 
tekitas see teiste koerte peas segadust. Kõik nad tahtsid vihatud eestvedaja kal-Slale 
karata, kuid osad olid nüüd vahetatud. Tema taga koli Mit-saa, kelle käes vihises suur 
piits. Siis mõistsid koerad, et Valgekihv tuleb rahule jätta, kui rakend käsu peale peatub. 
Aga kui Valgekihv peatus ilma käsuta, siis pii neil lubatud tema kallale karata ja ta 
hävitada, kui Võimalik. Pärast mõningaid kogemusi ei peatunud Valgekihv iialgi ilma 
käsuta. Ta õppis ruttu. Oli loomulik, et ta pidi kiiresti õppima, kui ta tahtis ellu jääda 
neis ebatavaliselt karmides tingimustes, milles tal tuli elada. 

Kuid koerad ei suutnud õppida teda laagris rahul jätma. Iga päev ununes eelmise öö 
õpetus teda taga aja des ja temale väljakutseid hüüdes, ning öösiti tuli seni õpitut ikka 
uuesti õppida, et seda niisama ruttu jäll unustada. Pealegi oli nende sallimatuses tema 
vast sügavamat sisu. Nad tajusid iseenda ja tema vahel olevat tõuerinevust — sellest üksi 
piisas vaenuks. Nad oli kodustatud hundid nagu temagi. Aga nad olid mitu põlv konda 
tagasi kodustatud. Ürgmaa pärand neis oli suurel osalt kadunud; neile tähendas Ürgmaa 
tundmatust kohutavat, üha ähvardavat ja üha vaenulikku tundma tust. Tema aga 
meenutas välimuselt ja tegudelt ning aje delt ikka veel Ürgmaad. Ta sümboliseeris 
Ürgmaad, oi selle kehastuseks; kui nad temale hambaid näitasid, sii kaitsesid nad 


iseennast hävitavate jõudude vastu mis lüürasid metsa varjus ja pimedikus teispool laagri 
tuld. 

Kuid üht tuli koertel õppida: nad pidid koos püsima Valgekihv oli liiga kohutav 
selleks, et keegi neist olek võinud temale üksikult vastu astuda. Nad kohtasid ted ikka 
hulgana, muidu oleks ta nad ühe ööga ükshaava tapnud. Nii aga ei õnnestunud tal iialgi 
neid tappa. Ta võis ühe koera jalust maha lüüa, kuid kari oli tal kallal enne kui ta jõudis 
surmavat kõrihaava lüüa. Esimesel vihjel kokkupõrkele kogunes terve kari kokku ning 
astu talle vastu. Koertel oli omavahelisi tülisid, kuid nee unustati, kui ähvardas tekkida 
kokkupõrge Valgekihvaga. 

Aga nemadki ei saanud tappa Valgekihva, kuidas nad ka ei püüdnud. Ta oli nende 
jaoks liiga kärme, liiga hirmus, liiga tark. Ta hoidus ummikusse sattumast ja taandus 
alati, kui nad katset tegid teda ümber piirata. Mi aga puutub jalust mahalöömisse, siis 
polnud karjas ühtki koera, kes seda oleks suutnud. Tema jalad olid maa kül jes kinni 
sama visadusega, millega ta ise rippus elu küljes. Ses mõttes oli jalulpüsimine tema 
otsatus sõjas koerakarjaga elu sünonüümiks, ja keegi ei teadnud seda paremini kui 
Valgekihv ise. 

Nii sai temast omasuguste vaenlane; ta vihkas neid kodustatud hunte, keda inimese 
tulede juures istumine oli lõdvaks teinud, kes inimese tugevuse varjus olid jäänud 
nõrgaks. Valgekihv oli karm ning armutu. Selliseks oli tema savi voolitud. Ta kuulutas 
kättemaksusõja kõigile koertele. Ja nii kohutavalt pidas ta seda sõda, et 

Hall Kobras — ise julm ja metsik — võis ainult imestada Valgekihva julmust. Lalgi, 
vandus ta, pole olnud teist niisugust looma, ja indiaanlased võõrastes külades vandusid 
sedasama, kui nad loendasid oma koeri, keda Valgekihv oli tapnud. 

Kui Valgekihv ligi viis aastat vana oli, võttis Hall Kobras ta kaasa teisele pikale 
teekonnale, ja kaua mäletati laastamist, mis ta sooritas paljude piki Mackenzie jõge, 
teispool Kaljumäestikku ja piki Ursonijõge ' Yukoni pool asetsevate külade koerte seas. 
Ta andis vaba voli kättemaksuihale omasuguste vastu. Need olid harilikud koerad, kes ei 
osanud paha aimata. Nad polnud ette valmistatud tema kiiruse ja sirgjoonelisuse vastu, 
tema rünnakute vastu, mille eel ei käinud hoiatust. Nad ei tundnud teda ega teadnud, et 
ta on välkkiire tapja. Nad ajasid ta ees karvad turri ning jalad väljakutsuvalt jäigaks, aga 
tema, viitmata aega keerulise sissejuhatusega, paiskus tegevusse nagu terasvedru, kargas 
neile kõrri ja tegi oma hävitustööd, enne kui nad asjast arugi said ning alles üllatusähmis 
viibisid. 

Temast sai meisterlik võitleja. Ta oli säästlik. Iialgi ei raisanud ta oma jõudu, iial ei 
rüselnud ta. Selleks toimis ta liiga ruttu, ja kui tal rünnak ei õnnestunud, kargas ta 
niisama ruttu eemale. Huntide vastumeelsus lähiheitluse vastu oli temas ebatavaliselt 
suur. Ta ei talunud pikemaajalist kokkupuudet teise olendi kehaga. Sellel oli hädaohtlik 
maik. See tegi ta meeletuks. Ta pidi olema üksi ja vaba, pidi seisma oma jalgadel, eemal 
iga elusolendi puudutusest. See oli Ürgmaa pärand temas, Ürgmaa pani end tema kaudu 
maksma. Seda tunnet süvendas veelgi väljatõugatu-elu, mida ta kutsikapõlvest saadik oli 
elanud. Lähedasis kokkupuuteis varitses hädaoht. Seal oli lõks, ikka oli seal lõks, mille 
kartus varitses sügaval tema sisimas, olles tema kudedesse põimunud. 

Järelikult polnud võõrastel koertel, keda ta kohtas, temaga sugugi õnne. Ta vältis 
nende kihvu. Ta sai neist jagu või läks ära, jäädes igal juhul ise puutumata. Asjade 
loomulikus käigus tuli mõnikord ette erandeid. Oli kordi, millal hulk koeri õhinal ta 
kallale tuli ja teda karistas, enne kui ta jõudis ära minna, ning oli kordi, millal mõni 
üksik koer lõi talle sügava haava. Kuid need olid harvad 


1 Porcupine River. 

juhused. Harilikult käis ta vigastamatult oma teed — nii tubli võitleja oli temast 
saanud. 

Tema teiseks paremuseks oli see, et ta oskas aega ja vahemaad õigesti arvestada. Mitte 
et ta oleks seda teinud teadlikult. Ta ei plaanitsenud selliseid asju. See kõik toimus 
automaatselt. Tema silmad nägid korralikult ja tema närvid juhtisid nähtu korralikult 
peaajusse. Tema elundid olid paremini kohastunud kui tavalistel koertel. Nende koostöö 
oli sujuvam ja püsivam. Tema närvide, mõistuse ja lihaste kooskõla oli parem, kaugelt 
parem. Kui tema silmad mõne tegevuse liikuva pildi peaajule edasi andsid, siis teadis 
peaaju ilma teadliku jõupingutuseta, missugune ruumivahemik seda tegevust piiras ja 
missugust ajavahemikku nõudis selle lõpuleviimine. Nii võis ta hoiduda teise koera 
hüppe või hammustuse eest ja ühtlasi tabada seda lõpmatult väikest ajamurdosa, mil ta 
ise pidi oma rünnaku sooritama. Tema keha ja peaaju kokku moodustasid väga täiusliku 
mehhanismi. Mitte et teda selle eest oleks tarvitsenud ülistada. Loodus oli tema vastu 
heldem olnud kui läbistikku teiste loomade vastu — see on kõik. 

Oli suvi, kui Valgekihv Yukoni forti saabus. Hall Kobras oli talve lõpul ületanud suure 
veelahkme Mackenzie ja Yukoni vahel, kevade oli ta veetnud Kaljumäestiku 
täänepoolseil harudel küttides. Kui jää Ursonijõel lagunes, ehitas ta kanuu ja sõudis 
mööda seda jõge alla, kuni see just polaarjoone kohal Yukonisse suubus. Siin asetses 
vana Hudsoni Lahe Kompanii fort, ja siin oli rohkesti indiaanlasi, palju süüa ning 
ennenägematut erutust. Oli 1898. aasta suvi, ning tuhandeid kullaotsijaid liikus mööda 
Yukonit Dawsonisse ja Klondike'i. Nad olid ikka veel sadade miilide kaugusel oma 
sihist, kuigi paljud neist juba aasta otsa teel olid olnud; vähemalt viis tuhat miili oli 
igaüks neist rännanud, et nii kaugele jõuda, paljud aga tulid koguni teisest maailma 
otsast. 

Siin jäi Hall Kobras pidama. Sosin kulla-tormijooksust oli tema kõrvu jõudnud, ja ta 
oli tulnud karusnaha-kimpudega ning terve pambu nahast õmmeldud labakinnaste ja 
mokassiinidega. Ta poleks söandanud nii pikale matkale minna, kui ta poleks suurt kasu 
lootnud-Kuid tõelisus ületas kaugelt tema lootused. Oma kõige pöörasemaiski unistustes 
ei oodanud ta enam kui sajaprotsendilist teenistust, teenis aga tuhat. Ja nagu õige 

indiaanlane kunagi, jäi ta paigale, et kaubelda tasa ja targu — kui ka terve suvi lisaks 
talve lõpule oleks ära kulunud kõigi ta varade müümiseks. 

Yukoni fordis nägi Valgekihv esmakordselt valgeid inimesi. Võrreldes indiaanlastega, 
keda ta tundis, olid need tema silmis teist tõugu olendid — see oli kõrgemate jumalate 
tõug. Nad mõjusid temasse kõrgema võimu kandjatena — tugines ju jumalikkus 
võimule. Valgekihv ei mõtelnud seda läbi ega teinud endamisi selget üldisdust, et valged 
jumalad on võimsamad. See oli tunne, muud midagi, kuid see tunne oli tugev. Nagu 
tema kutsikapõlves inimeste püstitatud telkide varitsevad kogud temasse olid mõjunud 
vägevuse tõendusena, nii mõjutasid teda nüüd majad ja hiiglasuur fort — kõik rasketest 
palkidest ehitatud. Siin oli vägevust. Valged jumalad olid tugevad. Neil oli suurem 
võim elutu aine üle kui noil jumalatel, keda ta seni tundis ja kelle seas Hall Kobras oli 
kõige võimsam. Isegi Hall Kobras oli väike jumalake valgenahaliste jumalate kõrval. 

Muidugi võis Valgekihv seda kõike ainult tajuda. Ta polnud sellest teadlik. Kuid 
loomad tegutsevad sageli rohkem tunnete kui mõtlemise põhjal, ja iga tegu, mis 
Valgekihv nüüd sooritas, põhines tundel, et valged inimesed on kõrgemad jumalad. 
Algul oli ta nende suhtes väga umbusklik. Võimatu oli aimata, missuguseid tundmatuid 
õudusi oli nende käsutuses, missugust senitundmatut valu nad võisid tekitada. 
Uudishimulikult vaatles ta neid, kartes, et nad seda märkavad. Esimestel tundidel 
rahuldus ta ümberhiilimise ja nende silmitsemisega ohutust kaugusest. Siis nägi ta, et 
nende läheduses olevaile koertele ei juhtunud midagi halba, ja tuli lähemale. 

Tema äratas valgete seas omakorda suurt uudishimu. Ta hundivälimus köitis kohe 
nende tähelepanu ja nad näitasid teda üksteisele. See näitamine sundis Valgekihva valvel 


olema, ja kui nad talle läheneda katsusid, näitas ta hambaid ning taandus. Ühelgi neist ei 
õnnestunud teda käega puudutada, ja oligi hea, et see neil ei õnnestunud. 

Valgekihvale sai varsti selgeks, et kohapeal elas neid jumalaid väga vähe — mitte üle 
tosina. Iga kahe või kolme päeva tagant tuli aurik (uus ja tohutu suur võimu-tõendus) 
kalda äärde ja peatus mitmeks tunniks. Valgeid inimesi tuli neilt laevadelt maha ja läks 
sinna jälle 

tagasi. Neid näis arvutult palju olevat. Esimestel päevadel nägi ta neid rohkem, kui ta 
kogu oma elu jooksul oli näinud indiaanlasi, ja päevade möödudes tuli neid üha jõge pidi 
üles, peatus ning läks siis mööda Jõge edasi ja kadus silmist. 

Aga kuigi valged jumalad olid ülivõimsad, polnud nende koerad suuremat väärt. Selle 
avastas Valgekihv peagi, liikudes koerte seas, kes oma isandatega maale tulid. Nad olid 
kujult ja suuruselt ebaühtlased. Mõnedel olid lühikesed jalad — liiga lühikesed, teistel 
olid need pikad — liiga pikad. Tiheda karusnaha asemel katsid neid karvad, ja mõnedel 
oli karvagi üsna vähe. Ja ükski neist ei osanud võidelda. 

Valgekihva kui omataoliste vaenlase ülesandeks oli nendega võidelda. Seda ta tegi, ja 
ta hakkas neid varsti suuresti põlgama. Nad olid leebed ning abitud, tegid palju kära ja 
rabelesid ilmaaegu, kohmakalt püüdes suure jõuga teha seda, mida tema tegi osavuse ja 
kavalusega. Möirates sööstsid nad tema kallale. Ta hüppas kõrvale. Nad ei teadnud, mis 
temast oli saanud, ja samal hetkel andis ta neile hoobi õla pihta, nii et nad maha 
kukkusid ja tal võimalik oli neile kõri kallale karata. 

Mõnikord õnnestus kõri lõhki rebida ja tabatud koer jäi maha püherdama, misjärel 
eemal ootavad indiaani koerad talle karjana peale langesid ja ta tükkideks rebisid. 
Valgekihv oli tark. Ta oli ammugi selgeks saanud, et jumalad vihastusid, kui nende koer 
tapeti. Valged inimesed ei erinenud ses suhtes teistest. Kui ta mõne nende koera oli 
ümber paisanud ja talle sügava haava kõrri löönud, tõmbus ta meelsasti eemale ja laskis 
karjal julma lõputööd sooritama minna. Siis ruttasid valged mehed kohale ja valasid oma 
viha rängalt karjale, kuna Valgekihv takistamatult minema läks. Natuke maad kaugemal 
jäi ta seisma ja vaatas pealt, kuidas kive, kaikaid, kirveid ja igasuguseid relvi ta kaaslaste 
pihta sadas. Valgekihv oli väga tark. 

Aga tema kaaslased said omal kombel targaks, ja Valgekihv sai targemaks ühes 
nendega. Nad taipasid, et nende lustiaeg oli just siis, kui mõni aurik kalda ääres peatus. 
Kui esimesed kaks või kolm võõrast koera olid võidetud ja hävitatud, siis ajasid valged 
mehed oma loomad laevale tagasi ja tasusid süüdlastele metsikult kätte. Üks valgeid 
mehi, nähes, et tema koer — see oli setter —' 

ta enda silma all tükkideks kisti, tõmbas välja revolvri. Ta tulistas kiiresti kuus korda, 
ja kuus koera karja seast lamas surnult või surijana maas — uus võimutõendus, mis 
tungis sügavale Valgekihva teadvusse. 

Valgekihv nautis seda kõike. Ta ei armastanud omasuguseid ja oli küllalt nutikas, et 
mitte ise hätta jääda. Algul oli valgete inimeste koerte tapmine meelelahutuseks. Mõne 
aja pärast muutus see tema tegevuseks. Tal polnud tööd. Hall Kobras tegeles kauplemise 
ja rikastumisega. Niisiis luusis Valgekihv halvas kuulsuses olevate indiaani koerte 
jõuguga maabumiskoha ümber ja ootas aurikuid. Auriku saabumisega algas nali. Mõne 
minuti pärast — seks ajaks kui valged oma üllatusest toibusid — põgenes jõuk laiali. 
Lõbu oli otsas kuni järgmise auriku saabumiseni. 

Kuid vaevalt võiks ütelda, et Valgekihv oli jõugu liige. Ta ei segunenud jõuguga, vaid 
jäi eemale, jäi ikka üksikuks, ja jõuk isegi kartis teda. Tõsi küll, ta töötas jõuguga koos. 
Ta alustas võõra koeraga tüli, kuna jõuk ootas. Ja kui ta võõra koera pikali oli paisanud, 
tuli jõuk asja lõpetama. Aga tõsi on seegi, et ta siis eemale tõmbus, jättes jõugu solvatud 
jumalatelt karistust saama. 


Nende tülide alustamiseks ei olnud vaja kuigi palju pingutust. Kõik, mis tal tarvitses 
teha, oli ainult ennast näidata, kui võõrad koerad kaldale tulid. Niipea kui nad teda 
nägid, sööstsid nad tema kallale. Selline oli nende vaist. Ta kehastas Ürgmaad — 
tundmatut, kohutavat, üha ähvardavat Ürgmaad, mis varitses iidse maailma pimeduses 
ümber lõkketulede, kui nemad üsna tule läheduses lümitades oma vaiste ümber 
kujundasid, õppides kartma Ürgmaad, kust nad olid võrsunud ja mille nad olid hüljanud 
ning reetnud. Põlvest põlve, läbi kõigi põlvkondade oli seda kartust Ürgmaa ees nende 
loomusesse sõtkutud. Sajandeid oli Ürgmaa õudust ja hävingut tähendanud. Ja kogu 
selle aja jooksul oli neil oma isan-dailt vaba voli olnud kõike Ürgmaal elavat tappa. Seda 
tehes olid nad kaitsnud niihästi ennast kui ka jumalaid, kelle elu nad jagasid. 

Äsja leebest lõunapoolsest maailmast tulnud koertel tarvitses maabumissillast alla 
sammudes ja Yukoni kaldale astudes ainult Valgekihva näha, kui nad tundsid võitmatut 
tungi tema kallale söösta ning teda hävitada. Nad võisid ka linnas kasvanud koerad olla, 
kuid nende 

vaistlik hirm Ürgmaa ees oli täpselt sama. Mitte ainult oma silmadega ei vaadanud nad 
hunditaolist olendit, kes selgel päevavalgel nende ees seisis. Nad nägid teda oma 
esivanemate silmadega, ning oma päriliku mäluga tundsid nad Valgekihvas hundi ära ja 
neile meenus muistne vaen. 

See kõik tegi Valgekihva päevad mõnusaks. Seda parem temale, kui tema 
nägemine sundis võõraid koeri ta kallale sööstma. Ja seda halvem neile. Nad suhtusid 
temasse kui seaduspärasesse saagisse ja niisamuti suhtus tema neisse. 

Mitte asjatult polnud ta üksildases koopas ilmale tul-mud ning rabakana, nirgi ja 
ilvesega oma esimesi võitlusi pidanud. Ja mitte asjatult polnud jälitamine Lip-lipi ja 
kogu kutsikakarja poolt tema noorust kibestanud. Asi loleks võinud teisiti olla — ja ta 
oleks siis olnud teist-fsugune. Kui Lip-lippi poleks olnud, siis oleks tema kut-isikapõlv 
möödunud teiste kutsikate seltsis ning ta oleks Hiies kasvanud enam koerasarnasena ja 
rohkem koeri sallivana. Kui Hallil Kopral oleks olnud kiindumuse ning mrmastuse 
tinalood, siis oleks ta võinud mõõta Valge-pcihva loomuse sügavusi ja oleks 
pealispinnale toonud [igasuguseid meeldivaid omadusi. Kuid seda kõike ei Splnud. 
Valgekihva olemust kujundati nii, et temast sai see, mis ta oli — pahur ja üksildane, 
vihkav ja julm plend, kõigi omataoliste vaenlane. 


Il peatükk HULL JUMAL 


Yukoni fordis elas vähe valgeid inimesi. Need inimesed olid kaua seal olnud. Nad ise 
nimetasid end «haputaignaks»' ja olid sellisele liigitusele väga uhked. Teiste inimeste, 
uustulnukate vastu sel maal ei tundnud nad midagi peale põlguse. Aurikutelt maabuvad 
inimesed olid uustulnukad. Neid tunti chechaguo'de nime all ja nad muutusid alati 
nukraks, kui seda nimetust tarvitati. 

1 Nii nimetatakse rohkem kui aasta kohalviibinud asunikke Alaskas. 

Nad küpsetasid oma leiba küpsetuspulbriga. See oli pahameelt tekitav erinevus nende 
ja haputaignate vahel, kes tõepoolest oma leiba haputaignaga küpsetasid, sest 
küpsetuspulbrit neil ei olnud. 

Ent see kõik pole tähtis. Fordi inimesed põlgasid uustulnukaid ja tundsid heameelt, 
nähes neid hätta sattuvat. Eriti tundsid nad heameelt laastamise üle, mida uustulnukate 
koerte seas sooritasid Valgekihv ja tema pahas kuulsuses olev jõuk. Kui mõni aurik 
saabus, siis tulid fordi mehed tingimata iga kord kaldale nalja vaatama. Nad ootasid seda 
niisamasuguse eelmõnuga kui indiaani koerad ning hindasid kõrgelt Valgekihva 
metsikut ja kavalat osa ses mängus. 


Kuid nende seas oli üks mees, kellele see meelelahutus erilist naudingut pakkus. Ta 
tuli iga auriku esimese vile peale joostes kohale, ja kui viimane võitlus oli otsas ning 
Valgekihv ja koerakari laiali läinud, pöördus ta pikkamisi forti tagasi, nägu kahjutundest 
sünge. Vahel, kui mõni leebe lõunamaine koer hukkus, karja kihvade all oma surmakisa 
kiljudes, ei suutnud see meas end ohjeldada, vaid hüppas õhku ja kisendas heameelest. 
Ning alati silmitses ta Valgekihva teravalt ja himustavalt. 

Teised fordi inimesed kutsusid seda meest Ilusaks. Keegi ei teadnud tema eesnime ja 
üldiselt tunti teda ümbruskonnas Ilusa Smithina. Kuid ta oli kõike muud kui iludus. Oma 
nime võlgnes ta kahe mõiste vastandamisele. Ta oli väljapaistvalt inetu. Loodus oli tema 
suhtes kitsi olnud. Kõigepealt oli ta kasvult väike mees ja tema kõhetu keha otsa oli 
asetatud veelgi silmatorkavamalt kõhetu pea. Pealagi lõppes terava tipuga. 
Poisikesepõlves — enne kui kaaslased ta Ilusaks nimetasid — oligi teda hüütud 
Nööpnõelapeaks. 

Kuklajoon oli tal längus, samuti kolba esikülg, mis läks üle madalaks ja silmapaistvalt 
laiaks otsaesiseks. Siin näis loodus oma liigsäästlikkust kahetsema hakkavat ja kujundas 
ta näojooni otse pillava käega. Tema silmad olid suured ja nende vahel oleks ruumi 
olnud veel kahele silmale. Nägu oli kehaga võrreldes imekspandavalt suur. Vajaliku 
pindala katmiseks oli loodus ta näole andnud tohutult rihvalõugse alaosa. Tema lõualuud 
olid laiad ning rasked ja ulatusid väljapoole ning alla, nii et lõug näis rinnale toetuvat. 
Võib-olla tekitas selle mulje peene kaela 

nõrkus: tundus, nagu ei suudaks kael nii rasket koormat kanda. 

Selline lõuaosa tekitas mulje metsikust meelekindlusest. Kuid miski näis puuduvat. 
Võib-olla põhjustas seda muljet liialdus. Võib-olla oli lõuaosa liiga suur. Igatahes peitus 
siin pettus. Ilusat Smithi tunti ligidal ja kaugel kui kõige nõrgaloomulisemat ja 
haledamat argpüksi. Tema kirjelduse täiendamiseks olgu öeldud, et ta hambad olid 
suured ja kollased, mõlemad silmahambad olid teistest pikemad ja paistsid õhukeste 
huulte vahelt nagu kaks kihva. Silmad olid tal kollased ning hägused, nagu oleks 
loodusel värvainetest puudu tulnud ja nagu oleks ta kõigist oma tuubidest jäänused välja 
pigistanud ning kokku seganud. Sama lugu oli tema hõredate ja kasvult ebakorrapäraste 
juustega, mis mudakollastena ta peas turritasid; ootamatute tuttide ning salkudena võrsus 
ka ta näol määrdunud-kollaseid karvu, mis meenutasid üksikuid, tuulest eemale kantud 
teradest kasvanud kõrsi. 

Lühidalt — Ilus Smith oli peletis, kuid see polnud tema süü. Ta polnud vastutav. Ta oli 
selliseks loodud. Ta valmistas fordis teistele meestele toitu, pesi nõusid ja tegi muid töid. 
Nad ei halvustanud teda. Pigem sallisid nad teda laial inimlikul viisil — nagu sallitakse 
halvasti kujundatud olendeid. Ühtlasi kartsid nad teda. Tema pelguri-raevud panid neid 
kartma lasku selja tagant või mürgitatud kohvi. Kuid keegi pidi süüa tegema, ja oli tema 
puudustega kuidas tahes, süüa teha ta oskas. 

Selline oli mees, kes Valgekihva vaatas, nautides tema julma vaprust ja ihaldades teda 
endale. Ta püüdis algusest peale Valgekihvale läheneda. Algul ei teinud Valgekihv 
temast välja. Hiljem, kui lähenemiskatsed pealekäi-vamaks muutusid, ajas Valgekihv 
karvad turri, paljastas hambad ja taandus. Talle ei meeldinud see mees. Ta jättis halva 
tunde. Valgekihv tajus temas peituvat kurjust ja kartis väljasirutatud kätt ning püüdeid 
mahedalt kõnelda. Kõige selle pärast vihkas ta seda meest. 

Lihtsamate olendite juures on hea ja halb lihtsalt mõistetavad asjad. Hea tähendab 
kõike, mis toob kergendust ja rahuldust ja vaeva lõppemist. Seepärast armastatakse head. 
Halb tähendab kõike, mis on täis ebamugavust, ähvardust ja valu. Järelikult vihatakse 
seda. Valgekihvale tundus Ilus Smith halb olevat. Selle mehe moonutatud kehast ja 
väänatud vaimust hoovas salapärasel viisil 

esile tema ebaterve seesmus — nagu malaariasoodest kerkiv udu. Mitte 
järelemõtlemise ja oma viie meele varal, vaid teistsuguste, kaugemate ja määratlemata 
meelte varal tajus Valgekihv, et see mees oli oma kurjusega paha-ennustav, et ta võis 
rängalt valu teha; et ta seetõttu oli halb ning et tark oli teda vihata. 

Valgekihv oli Halli Kopra laagris, kui Ilus Smith seda esmakordselt külastas. Tema 
kaugelt lähenevate, vaevalt kuuldavate sammude järgi teadis Valgekihv, kes tulemas oli, 
veel enne kui ta nähtavale ilmus. Valgekihva karvad hakkasid kerkima. Ta oli hooletu 
mugavusega maas lamanud, kuid tõusis nüüd kiiresti, ja kui mees saabus, hiilis ta tõelise 
hundi kombel laagri servale. Ta ei teadnud, mida inimesed rääkisid, aga ta nägi, et 
võõras mees ja Hall Kobras teineteisega kõnelesid. Kord näitas mees tema poole ja 
Valgekihv urises, nagu oleks mehe käsi otse temale laskumas, selle asemel et olla 
viiekümne jala kaugusel. Seda nähes mees naeris, ja Valgekihv hiilis varjavasse metsa, 
pead pöörates ja tagasi vaadates, kuna ta tasa üle maapinna libises. 

Hall Kobras keeldus koera müümast. Ta oli kauplemisega rikkaks saanud ega vajanud 
midagi. Pealegi oli Valgekihv väärtuslik loom — tugevaim kelgukoer, kes tal-iial olnud, 
ja parim eestvedaja. Lisaks polnud Mackenzie ega Yukoni ääres teist temataolist koera. 
Ta võis võidelda. Ta tappis teisi koeri niisama hõlpsasti, kui inimesed tapavad sääski. 
(Ilusa Smithi silmad lõid seda kuuldes kilama ja ta lakkus ahne keelega oma õhukesi 
huuli.) Ei, Valgekihv polnud müüa ühegi hinna eest. 

Kuid Ilus Smith tundis indiaanlaste kombeid. Ta külastas sageli Halli Kopra laagrit ja 
tema kuue all oli alati mingi tume pudel peidus. Viski üheks mõjuks on janu tekitamine. 
Hall Kobras hakkas janunema. Tema ärritatud limanahad ja kõrvetatud magu hakkasid 
üha enam ja enam toda põletavat vedelikku nõudma, tema mõtted aga hakkasid 
harjumatu ergutusvahendi mõjul viltusi teid käima ja sundisid teda kõigega nõus olema, 
et seda jooki saada. Karusnahkade, käpikute ja mokassiinide eest saadud raha hakkas 
kaduma. See kadus üha kiiremini, ja mida vähemaks tema rahatagavara jäi, seda 
halvemaks muutus ta tuju. 

Lõpuks oli ta raha ja vara läinud ja hea meeleolu samuti. Midagi ei jäänud talle peale 
janu — määratu suure 

omanduse, mis iga kaine hetkega üha määratumaks muutus. Siis kõneles Ilus Smith 
temaga uuesti Valgekihva müümisest, kuid seekord pakkus ta hinda pudelites, mitte 
dollarites, ja Halli Kopra kõrvad kuulasid teda meelsamini. 

«Võta koer kinni, ja ta on sinu,» olid ta viimased sõnad. Pudelid saabusid, aga kahe 
päeva pärast nõudis Ilus Smith Hallilt Kopralt, et see ise koera kinni võtaks. 

Ühel õhtul hiilis Valgekihv laagripaika ja heitis rahuldusohkega maha. Kardetud valget 
jumalat polnud seal. Viimastel päevadel oli tema soov Valgekihva puudutada 
pealekäivamaks muutunud ja Valgekihv oli sunnitud olnud laagrist eemale hoiduma. Ta 
ei teadnud, missugust kurja need pealetükkivad käed võisid teha. Ta teadis ainult, et 
mingisugust kurja ähvardasid need teha ja et parem oli püsida väljaspool nende ulatust. 

Kuid vaevalt oli ta maha heitnud, kui Hall Kobras tema juurde tuikus ja talle 
nahkrihma kaela ümber sidus. Ta istus Valgekihva kõrvale maha, rihmaotsa käes hoides. 
Teises käes hoidis ta pudelit, mida ta aeg-ajalt kulinal suu kohale kummutas. 

Möödus umbes tund aega, siis teatas maad sõtkuvate jalgade vaikne astumine kellegi 
tulekust. Valgekihv kuulis seda esimesena, tundis tulija ära ning ajas karvad turri, kuna 
Hall Kobras aina juhmilt pead noogutas. Valgekihv katsus rihma tasakesi oma isanda 
käest ära tõmmata, kuid loidunud sõrmed tugevdasid seepeale haaret ja Hall Kobras 
tõusis püsti. 

Hus Smith sammus laagrisse ja seisis Valgekihva kohal. Kardetud meest nähes urises 
Valgekihv tasa ja pidas käte liigutusi teravalt silmas. Üks käsi sirutus välja ning hakkas 
ta pea kohale laskuma. Vaikne urin muutus pingeliseks ja karedaks. Käsi jätkas aeglast 
laskumist, kuna Valgekihv tõmbus selle all küüru, ise õelalt käe poole piiludes. Tema 


urin muutus üha ägedamaks ning lähenes haripunktile, ta hingas kiiresti. Äkki napsas ta, 
rabades kihvadega otsekui madu. Käsi sähvas tagasi ja hambad vajusid terava 
laksatusega tühjalt kokku. Ilus Smith oli kohkunud ja vihane. Hall Kobras kopsas 
Valgekihvale vastu pead, nii et ta aukartlikus kuulekuses vastu maad lümitas. 

Valgekihva umbusklikud silmad jälgisid iga liigutust. Ta nägi, kuidas Ilus Smith ära 
läks ja tugeva kaikaga 

tagasi tuli. Siis andis Hall Kobras rihrnaotsa tema kätte. Ilus Smith hakkas minema. 
Rihm tõmbus pingule. Valge-kihv pani vastu. Hall Kobras lõi teda paremale ja vasemale 
põsele, et sundida teda püsti tõusma ja kaasa minema. Ta kuulas käsku, kuid sööstis 
tugeva hooga võõra mehe kallale, kes teda ära vedada tahtis. Ilus Smith ei hüpanud 
eemale. Ta oli seda oodanud. Ta tõstis kärmesti kaika ja peatas Valgekihva sööstu, 
paisates ta pikali maha. Hall Kobras naeris ja noogutas heakskiitvalt. Ilus Smith tõmbas 
rihma jälle pingule ja Valgekihv ajas end longates ning pööritava peaga jalule. 

Teist korda ta ei hüpanud. Ühest kaikahoobist piisas tema veenmiseks, et valge jumal 
väga hästi teab, kuidas kaigast käsitseda, ja ta oli liiga tark, et paratamatuse vastu 
võidelda. Niisiis käis ta pahuralt Ilusa Smithi kannul, saba jalge vahel, ja urises ikka veel 
tasa hammaste tagant. Kuid Ilus Smith pidas teda valvsalt silmas ja hoidis kaigast üha 
löögivalmis. 

Fordis sidus Ilus Smith ta kõvasti kinni ja läks ise magama. Valgekihv ootas tund aega. 
Siis kasutas ta rihma kallal hambaid ja oli kümne sekundiga vaba. Ta ei raisanud aega 
ega närinud asjatult. Rihm hammustati põigiti läbi peaaegu niisama puhtalt, nagu oleks 
see noaga läbi lõigatud. Valgekihv vaatas karvu turritades ja urisedes üles fordi poole. 
Siis pöördus ta ümber ja sörkis tagasi Hälli Kopra laagrisse. Ta ei võlgnenud sellele 
võõrale ja hirmsale jumalale truudust. Ta oli end Hallile Koprale andnud ja pidas end 
ikka Hallile Koprale kuuluvaks. 

Kuid kordus see, mis ennegi oli toimunud, — üheainsa erinevusega. Hall Kobras sidus 
talle jälle rihma kaela ja viis ta hommikul Ilusa Smithi juurde tagasi. Ning siis tuligi 
erinevus. Ilus Smith peksis teda. Kõvasti kinniseotuna võis Valgekihv ainult asjatult 
raevutseda ja karistust taluda. Tema kallal kasutati nii kaigast kui piitsa — see oli kõige 
rängem peks, mis talle iialgi osaks oli saanud. Isegi Hallilt Kopralt kutsikapõlves saadud 
raske keretäis oli sellega võrreldes leebe. 

Hus Smith nautis oma tegevust. Ta oli sellest vaimustatud. Ta vahtis oma ohvrit 
kahjurõõmsalt ja ta silmad leegitsesid tuhmilt, kui ta piitsa või kaikaga äigas ja Valge- 
kihva valukarjatusi, tema abituid röögatusi ning larinat kuulis. Sest Ilus Smith oli julm 
pelgurite julmusega. Ise orjalikult alandlik ja nutune teiste inimeste hoopide või 

vihaste sõnade all, tasus ta enda eest kätte endast nõrgemaile olendeile. Kõik, mis elab, 
armastab võimu, ja Ilus Smith ei olnud erand. Et ta ei saanud võimu väljendada 
omasuguste seas, siis langes ta alamate olendite peale ja rahuldas sel kombel endas 
peituva elu kihku. Kuid Ilus Smith polnud end ise loonud ega pälvinud sellepärast 
laitust. Ta oli moonutatud ihu ja toore aruga ilmale tulnud. Selline oli savi, millest ka 
koosnes, ja maailm polnud seda heatahtlikult kujundanud. 

Valgekihv teadis, miks teda peksti. Kui Hall Kobras talle rihma kaela ümber sidus ja 
rihma otsa Ilusa Smithi kätte andis, siis teadis Valgekihv oma jumala tahtmise olevat, et 
ta läheks Ilusa Smithiga. Ja kui Ilus Smith ta kinniseotuna väljapoole forti jättis, siis 
teadis ta Ilusa Smithi tahtmise olevat, et ta sinna jääks. Ta oli sõnakuulmatu olnud 
mõlema jumala tahtmise vastu ning järelikult karistuse ära teeninud. Ta oli minevikus 
näinud koeri omanikku vahetavat ja näinud ka, et tagasijooksnuid peksti — nagu peksti 
nüüd teda. Ta oli tark, kuid tema loomuses oli jõude, mis olid suuremad kui tarkus. Üks 
neist oli truudus. Ta ei armastanud Halli Kobrast, kuid tema tahtmise ja ta viha kiuste oli 
ta temale ustav. Ta ei saanud sinna midagi parata. Truudus oli tolle savi omadusi, millest 


ta koosnes. See oli tema tõu eriline omadus — omadus, mis tema liiki eraldas kõigist 
teistest liikidest, omadus, mis hundil ja metskoeral oli võimaldanud tulla ning inimese 
kaaslaseks saada. 

Pärast peksu lohistati Valgekihv forti tagasi. Kuid seekord sidus Ilus Smith ta kepi abil 
kinni. Pole kerge oma jumalat loovutada, ka Valgekihval polnud see kerge. Hall Kobras 
oli tema isiklik erijumal, ja Halli Kopra tahtmise kiuste rippus Valgekihv ikka tema 
küljes, suutmata temast loobuda. Hall Kobras oli tema reetnud ja hüljanud, kuid see ei 
tähendanud talle midagi. Mitte asjatult polnud ta ihu ja hingega Hallile Koprale 
andunud. Valgekihva poolt polnud siin mingeid varutingimusi ja lepingut polnud kerge 
murda. 

Seepärast asus Valgekihv öösi, kui mehed fordis magasid, hammastega kepi kallale, 
mis teda vangis hoidis. Kepp oli kaua seisnud ja kuiv, ja see oli nii kaela lähedale kin- 
nitatud, et ta vaevalt hammastega selle külge pääses. Ainult kõige tugevama lihaste 
pingutuse ja kaela kõverdamise varal õnnestus tal kepp hammaste vahele saada — 

napilt hammaste vahele; nõudis veel ääretut, mitu tundi kestvat kannatlikkust, enne kui 
tal korda läks kepp läbi närida. Selliseks teoks ei peeta koeri võimeliseks. Sellist asja 
polnud varem nähtud. Kuid Valgekihv tegi seda ja sörkis varahommikul fordist minema, 
kepiots kaelas rip-nemas. 

Ta oli tark. Oleks ta ainult tark olnud, siis poleks ta tagasi läinud Halli Kopra juurde, 
kes teda juba kaks korda oli reetnud. Aga ta oli ka truu ja läks tagasi, et end kolmat 
korda reeta lasta. Jälle sidus Hall Kobras talle rihma ümber kaela ning jälle tuli Ilus 
Smith talle järele. Ja seekord peksti teda veelgi julmemalt kui eelnenud korral. 

Hall Kobras vaatas tuimalt pealt, kui valge mees piitsa käsitses. Ta ei kaitsnud 
Valgekihva. See polnud enam tema koer. Kui peksmine lõppes, oli Valgekihv haige. 
Nõder lõunamaine koer oleks hinge heitnud, kuid tema ei surnud. Tema elukool oli 
olnud karmim ja ta ise oli vastupidavamast ainest. Ta rippus liiga tugevasti elu küljes. 
Aga ta oli väga haige. Algul ei suutnud ta end edasi lohistada ja Ilus Smith pidi pool 
tundi ootama. Siis vaarus ta Ilusa Smithi kannul pimesi fordi poole. 

Nüüd aga pandi ta kinni ketiga, mille peale tema hambad ei hakanud, ning asjata 
püüdis ta äkiliste sööstude varal obadust välja kiskuda talast, millesse see oli löödud. 
Mõne päeva pärast asus Hall Kobras kainelt ja laostunult piki Ursonijõge kauakestvale 
teekonnale Mackenzie suunas. Valgekihv jäi Yukoni äärde mehe omanduseks, kes oli 
enam kui pooleldi hull ja täielik elajas. Kuid mida teab koer hullusest? Valgekihvale oli 
Ilus Smith tõeline, kuigi kohutav jumal. Ilus Smith oli parimal juhul hull jumal, kuid 
Valgekihv ei teadnud midagi hullusest, ta teadis ainult, et tal tuli alistuda selle uue 
käskija tahtele, tuli järgida iga tema tuju ja veidrust. 


IIl peatükk VIHKAMISE VALITSUS 


Hullu jumala juhtimise all sai Valgekihvast lausa põrguline. Teda peeti ketis fordi taga 
olevas tarandikus, ja siin ärritas ning kiusas teda Ilus Smith oma väiklase piinamisega. 

Mees avastas varsti Valgekihva tundlikkuse naeru suhtes ja naeris meelega ta üle, olles 
teda oma nüketega vaevanud. See naer oli mürisev ja põlastav, ning ühtlasi näitas jumal 
näpuga mõnitavalt Valgekihva poole. Sellistel puhkudel kaotas Valgekihv selge aru ja 
oli oma rae-vutsemishoogudes veelgi hullumeelsem kui Ilus Smith. 

Varem oli Valgekihv olnud ainult omasuguste vaenlane, pealegi julm vaenlane. Nüüd 
sai temast kõige olemasoleva vaenlane, ja veelgi julmem vaenlane, kui ta enne oli olnud. 
Sellisel määral piinati teda, et ta vihkas pimesi ja ilma vähemagi mõistusesädemeta. Ta 
vihkas ketti, mis teda kinni pidas, vihkas inimesi, kes piilusid teda tara i lattide vahelt, 
vihkas koeri, kes inimestega kaasas olid ja tema poole õelalt urisesid tema abituses. Ta 


vihkas isegi puutara, mis teda vangistas. Kõigepealt aga ja üle kõige ning kõige 
suuremal määral vihkas ta Ilusat Smithi. 

Kuid Ilusal Smithil oli oma eesmärk kõigega, mis ta Valgekihvale tegi. Ühel päeval 
kogunes tara ümber hulk mehi. Ilus Smith astus sisse, kaigas käes, ja võttis keti 
Valgekihva kaela ümbert lahti. Kui isand oli väljunud, sööstis Valgekihv paigast ja 
kihutas piki tara, püüdes väljasolevate meeste kallale pääseda. Ta oli suurepäraselt 
kohutav. Täie viie jala pikkune ja õla kohalt kaks ja pool jalga kõrge, kaalus ta kaugelt 
enam kui niisama suur hunt. Oma emalt oli ta pärinud koera raskemad proportsioonid, 
nii et ta ilma rasvaraasuta ja ühegi grammi ülearuse lihata kaalus üle üheksakümne 
naela. Ta koosnes ainuüksi lihas-test, luudest ja kõõlustest — võitlev liha kõige paremas 
seisukorras. 

Tarandiku uks avanes jälle. Valgekihv peatus. Midagi ebatavalist oli juhtumas. Ta 
ootas. Uks avati laiemalt. Siis tõugati hiiglasuur koer sisse ja uks löödi prantsti kinni. 
Valgekihv polnud iialgi säärast Koera näinud (see oli mas-tif '), kuid sissetungija suurus 
ja metsik välimus ei heidutanud teda. Siin oli midagi, millele ta võis oma vuiKa-mise 
välja valada — see polnud puu ega raud. Ta tegi hüppe ja rabas kihvadega, lüües mastifi 
kaela sügava haava. Mastif raputas pead, urises kähedalt ja sööstis Valgekihva kallale. 
Kuid Valgekihv liikus alatasa, üha kõrvale põigeldes ning eest ära lipsates ja ikka jälle 
peale 


1 Mastif — eriti suur ja tugev inglise koeratõug. 

sööstes ning hammastega rabades, et siis uuesti eemale karata ja õigeaegselt karistuse 
eest pääseda. 

Mehed väljaspool tara hüüdsid ja plaksutasid käsi, kuna Ilus Smith täis 
nautimisvaimustust õgis silmadega Valge-kihva rebestamis- ja purustamistööd. Algusest 
peale polnud mastifil mingit lootust. Ta oli liiga raskepärane ning aeglane. Lõpuks 
lohistas omanik ta välja, kuna Ilus Smith hoidis Valgekihva malakaga tagasi. Siis maksti 
kihlveo-summad välja ning raha kõlises Ilusa Smithi pihus. 

Valgekihv hakkas ahnelt ootama meeste kogunemist tara ümber. See tähendas võitlust, 
ja see oli nüüd ainus võimalus, mis talle oli jäetud temas pulbitseva elu väljendamiseks. 
Piinatuna, vihale ärritatuna hoiti teda vangis, nii et tal mingit võimalust polnud selle viha 
väljendamiseks väljaspool neid aegu, mil ta omanik sobivaks pidas mõnd teist koera 
tema vastu saata. Ilus Smith oli tema võimeid õigesti hinnanud, sest ta jäi alati võitjaks. 
Kord saadeti kolm koera üksteise järel tema vastu. Teine kord lükati läbi tarandiku ukse 
sisse värskelt laanest püütud täiskasvanud hunt. Ja ühel päeval seati tema vastu kaks 
koera korraga. See oli tema raskeim võitlus, ja kuigi ta lõpuks mõlemad tappis, oli ta ise 
seda tehes poolsurnud. 

Aasta lõpul, kui esimest lund sadas ning jõkke jääsuppi kogunes, ostis Ilus Smith 
endale ja Valgekihvale piletid Yukonist Dawsonisse minevale aurikule. Valgekihval oli 
nüüd juba laialt levinud kuulsus. Ligidal ja kaugel tunti teda kui Võitlevat Hunti, ja 
puuri, milles teda laevalael peeti, ümbritsesid harilikult uudishimulikud mehed. Ta 
raevutses ja urises nende peale või lebas rahulikult ja uuris neid külma vihkamisega. 
Miks ei oleks ta pidanud neid vihkama? Ta ei esitanud endale iialgi seda küsimust. Ta 
tundis ainult vihkamist ning andus sellele kirglikult. Elu oli talle põrguks muutunud. Ta 
polnud loodud kinnise vangielu jaoks, mille inimesed metsloomadele peale suruvad. 
Ning ometi koheldi teda just nõnda. Inimesed vahtisid teda, pistsid kepiotsi varbade 
vahelt sisse, et teda urisema panna, ja naersid siis ta üle. 

Need inimesed olid tema ümbruseks, ja nad kujundasid temast julmema olendi, kui 
loodusel kavatsuseks oli olnud. Õnneks oli loodus talle kujundatavuse andud. Kus 
mõnigi teine loom oleks surnud või vaimselt murdunud, seal kohanes tema ja elas, ning 
sugugi mitte oma vaimu kulul-Võib-olla oli Ilus Smith — ülim põrguline ja piinaja — 

suuteline Valgekihva vaimu murdma, kuid seni polnud näha, et see tal oleks 
õnnestunud. 

Kui Ilusas Smithis peitus üks kurivaim, siis peitus Valgekihvas teine, ja need mõlemad 
märatsesid lakkamatult teineteise vastu. Varemail aegadel oli Valgekihv küllalt tark 
olnud, et maha lümitada ning alistuda mehe ees, kel kaigas käes, kuid see tarkus lahkus 
temast nüüd. Paljast Ilusa Smithi nägemisest jätkus, et temas raevuhoogu tekitada. Ja kui 
nad vastamisi läksid ja malakas teda taanduma sundis, siis eemaldus ta urisedes ja 
lõrisedes ja hambaid näidates. Miski ei takistanud teda lõpuks urisemast. Ükskõik kui 
hirmsasti teda oli pekstud, ikka urises ta veel, ja kui Ilus Smith järele jättis ning 
eemaldus, siis järgnes talle trotslik urin, või kargas Valgekihv puurivarbade vastu ja 
väljendas möirates oma vihkamist. 

Kui aurik Dawsonisse jõudis, viidi Valgekihv kaldale. Aga ta elas ikkagi kõigile 
nähtavat elu puuris, mida ümbritsesid uudishimulikud mehed. Teda näidati avalikkusele 
kui Võitlevat Hunti, ja mehed maksid viiskümmend senti kullas, et teda näha. Talle ei 
antud rahu. Kui ta maha heitis, et magada, siis aeti teda terava kepiga jalule, et vaatepilt 
oleks makstud raha väärt. Väljapaneku huvitavaks tegemiseks sunniti teda peaaegu 
pidevalt raevut-sema. Kuid halvem kui see kõik oli õhkkond, milles ta elas. Temasse 
suhtuti kui kõige kohutavamasse metsloomasse ja see kandus läbi puurivarbade temani. 
Iga sõna, iga ettevaatlik liigutus inimeste poolt sisendas talle teadmist tema hirmsast 
julmusest. Nii lisati aina õli tema metsikuse tulle. Sellel võis olla ainult üks tagajärg: 
tema julmus toitus iseendast ja suurenes. See oli veel üks näide tema kujundatavusest, 
tema võimest end ümbruse surve läbi vormida lasta. 

Teda mitte ainult ei näidatud avalikult — lisaks sellele oli ta kutseline võitleja. 
Ebakorrapäraste vaheaegade järel, niipea kui võimalik oli võistlust korraldada, toodi ta 
puurist välja ning viidi linnast mõne miili kaugusel olevasse metsa. Harilikult toimus see 
öösi, et vältida ratsapolitsei vahelesegamist. Pärast mõnetunnilist ootamist, kui valgeks 
oli läinud, ilmusid vaatajaskond ja koer, kellega tal tuli võidelda. Sel kombel võitles ta 
igas suuruses ja iga tõugu koertega. See oli metsik maa, inimesed olid seal metsikud ja 
võitlused lõppesid harilikult surmaga. 

Sestsaadik kui Valgekihv võitlema hakkas, oli selge, et surma said teised koerad. Teda 
ei võitnud iial keegi. Tema varajane treening võitlustes Lip-lipiga ja kogu kutsika- 
karjaga osutus talle väga kasulikuks. Sealt oli pärit visadus, millega ta jalul püsis. Ükski 
koer ei saanud teda jalust maha lüüa. See oli hunditõu eelistatuim võte — kas otse või 
ootamatu kõrvalepõikega kallale söösta, lootes vastase õlga tabada ja teda pikali paisata. 
Mackenzie ajukoerad, eskimo ja labradori koerad, veokoerad ja malemuudid — kõik 
proovisid tema kallal seda võtet, kuid kellelgi see ei õnnestunud. Iial ei kuulnud keegi, et 
teda oleks jalust maha löödud. Mehed rääkisid seda üksteisele ja ootasid aina, et see 
juhtuks, kuid Valgekihv valmistas, neile alati pettumuse. 

Lisaks oli ta välkkiire. See andis talle vastaste ees tohutu ülekaalu. Olid nende 
võitluskogemused kui suured tahes, nad polnud iialgi näinud koera, kes nii kiiresti oleks 
liikunud kui Valgekihv. Arvestada tuli ka tema rünnaku ootamatust. Tavaline koer oli 
harjunud ettevalmistava urisemise, karvade turritamise ja lõrisemisega, ning tavaline 
koer löödi jalust maha ja talle tehti lõpp peale, enne kui ta jõudis võitlema hakata või 
oma üllatusest toibuda. Seda juhtus nii sageli, et sai tavaks Valgekihva niikaua kinni 
hoida, kuni teine koer oma sissejuhatust sooritas, võitluseks valmistus ja isegi esimese 
rünnaku tegi. 

Kuid suurim paremus Valgekihva poolel oli tema kogemuste rohkus. Ta teadis 
võitlemisest enam kui ükski koer, kes talle vastu astus. Ta oli rohkem võitlusi pidanud, 
oskas kõiki nükkeid ja võtteid edukalt tõrjuda ning temal endal oli veel hoopis rohkem 
nükkeid, tema tegutsemisviis aga oli vaevalt ületatav. 


Mida enam aega möödus, seda vähem oli tal võitlusi. Inimesed kaotasid lootuse temale 
väärilist vastast leida ja Ilus Smith oli sunnitud hunte tema vastu seadma. Neid püüdsid 
indiaanlased seks otstarbeks lõksudega, ja võitlust Valgekihva ning hundi vahel kogunes 
alati kindlasti hulk rahvast vaatama. Kord saadi kätte täiskasvanud emane ilves ja 
seekord võitles Valgekihv oma elu eest. Ilvese kiirus võrdus tema omaga, ilvese julmus 
sarnanes tema omaga, tema aga võitles kihvadega üksi, kuna ilves võitles lisaks ka oma 
teravaküüneliste käppadega. 

Pärast ilvest polnud Valgekihval kellegagi võidelda — vähemalt polnud kedagi, kes 
oleks olnud väärt temaga 

võitlema. Nii jäi ta ainult vaatamisesemeks kuni kevadeni, millal saabus keegi 
kaardisegaja Tim Keenan. Temaga koos tuli esimene buldog, keda Klondike'is oli 
nähtud Paratamatult pidi see koer Valgekihvaga võitlema, ja oodatav võitlus oli teatud 
linnaosades nädal aega peamiseks kõneaineks. 


IV peatükk KLAMMERDUV SURM 


Hus Smith libistas tal keti kaelast ning astus tagasi. Esmakordselt ei rünnanud 
Valgekihv kohe. Ta seisis paigal, kõrvad ettepoole kikkis, — seisis erksana ja uudis- 
himulikuna, silmitsedes imelikku looma enda vastas. Sellist koera polnud ta iial enne 
näinud. Tim Keenan tõukas buldogit tema poole, ümisedes: «Ass, võta!» Loom pater-das 
sõõri keskkoha poole, lühike, töntsakas ja saamatu. Siis ta peatus ja vaatas silmi 
pilgutades Valgekihva poole. 

Meestesumm karjus: «Lase käia, Tšerokii! Murra ta maha, Tšerokii! Pane ta nahka!» 

Kuid Tšerokii ei paistnud eriti himustavat võidelda. Ta pööras pead ja vaatas silmi 
pilgutades meeste poole, kes karjusid, ühtlasi liputas ta lahkelt oma sabajuppi. Tal 
polnud hirmu, pigem oli ta laisk. Pealegi näis ta arvavat, et talt ei nõuta võitlemist 
koeraga, keda ta enda ees nägi. Ta polnud harjunud sedalaadi koertega võitlema ning 
ootas nüüd, et toodaks tõeline koer. 

Tim Keenan astus ligi ja kummardus Tšerokii kohale, kallistades teda kummaltki poolt 
õlgu vastukarva silitavate kätega ja tehes kergeid ettepoole tõukavaid liigutusi. Need olid 
virgutuseks ja mõjusid ühtlasi ärritavalt, sest Tšerokii hakkas urisema — õige tasa, 
sügavalt kurgust tuleva urinaga. Urina rütm vastas mehe käeliigutuste rütmile. Urin 
kurgus valjenes iga ettepoole tõukava käeliigutuse kulminatsiooniga ja vaibus siis, et 
uuesti alata järgmise käeliigutuse alates. Iga käeliigutuse lõpp oli rütmi rõhutav, silitused 
lõppesid järsku ja urin valjenes järsu nõksatusega. 

See ei jätnud Valgekihvasse mõju avaldamata. Karvad tema kuklas ja õlgadel hakkasid 
kerkima. Tim Keenan 

andis buldogile viimase tõuke ettepoole ning astus tagasi. Kui koera virgutav 


tõukejõud kadus, liikus ta omal tahtel edasi, ruttu ja kõverjalgselt joostes. Siis Valgekihv 
ründas. Kuuldus jahmunud imetlushüüe. Ta oli pika hüppe teinud ja pigem kassi kui 
koera kombel kallale tunginud, ning samasuguse kassitaolise kiirusega oli ta kihvadega 
rapsanud ja eemale karanud. 

Buldogi kõrva tagant jämedast kuklast jooksis verd. T1 ei teinud sellest väljagi, ei 
urisenudki, vaid pöördus ümber ja järgnes Valgekihvale. Kummagi poole erijooned — 
ühe karmus ja teise tasakaalukus — olid meestesumma kaheks leeriks jaotanud; sõlmiti 
uusi kihlvedusid ja suurendati esialgseid kihlveosummasid. Ikka ja uuesti hüppas Valge- 
kihv, rabas ja kargas puutumatult eemale, ning üha järgnes talle ta imelik vastane: ilma 
liiga suure rututa, ka mitte aeglaselt, kuid rahulikult ja kindlalt, kuidagi asjalikult. Tema 


tegutsemises oli sihikindlust, tundus, et ta teeb, mis tal kavatsusel on, ja et miski ei 
suuda teda segada. 

Seda sihikindlust ilmnes kogu ta olekus ja igas ta liigutuses. See hämmeldas 
Valgekihva. Iialgi polnud ta säärast koera näinud. Kaitsvat karvkatet tal ei olnud. Ta oli 
pehme ja hakkas hõlpsasti verd jooksma. Polnud paksu, pulstunud kasukat, millesse 
Valgekihva hambad oleksid takerdunud, nagu nad takerdusid omasuguste koerte kasu- 
kasse. Iga rapsatusega vajusid ta hambad hõlpsasti teise järeleandlikku lihasse ning loom 
tundus olevat võimetu end kaitsma. Teine hämmeldav asjaolu oli see, et ta häält 

ei teinud nagu teised koerad, kellega Valgekihv oli harjunud võitlema. Peale urina või 
röhkimise ei kuuldunud ta suust midagi. Ja kordagi ei katkestanud ta Valgekihva 
jälitamist. 

Mitte et Tšerokii oleks olnud aeglane. Ta võis küllalt ruttu pöörduda ja tiirelda, kuid 
Valgekihv lipsas ta eest alati ära. Ka Tšerokii oli jahmunud. Ta polnud iial enne 
võidelnud koeraga, kellele ta poleks ligi pääsenud. Alati oli soov teisele ligi pääseda 
vastastikune olnud. Siin aga oli eemalehoidev koer, kes üha siia-sinna hüples ja kargles. 
Ja kui ta hambad sisse lõi, siis ei hoidnud ta vastast kinni, vaid laskis kohe lahti ja 
sööstis jälle eemale. 

Kuid Valgekihv ei pääsenud vastase pehme kurgualuse kallale. Buldog oli liiga madal, 
pealegi kaitsesid kurgualust tema rasked lõualuud. Valgekihv sööstis vigastamatult 
edasi-tagasi, kuna Tšerokii haavade arv üha rohkenes. Mõlemalt poolt olid ta pea ja kael 
juba katki rebitud ning puretud. Temast jooksis palju verd, kuid polnud märgata, et see 
teda oleks häirinud. Ta jätkas aina oma visalt rühkivat jälitamist, ehkki ta kord hetkeks 
jahmudes peatus ja vaatajaskonna poole silmi pilgutas, ühtlasi oma sabajuppi Uputades 
märgiks, et ta on valmis võitlema. 

Samal hetkel oli Valgekihv tema kallal ja hüppas kohe eemale, rebinud vahepeal 
puruks ta kärbitud kõrva Jaanuse. Kergelt vihase ilmega alustas Tšerokii taas taga- 
ajamist, joostes seespool sõõri, mida Valgekihv kujundas, ja püüdes oma surmava 
haardega Valgekihva kõri kallale pääseda. Buldog vääratas juuksekarva võrra, ja kui 
Valgekihv järsu pöördega vastassuunas end hädaohust päästis, kõlasid kiiduhüüded. 

Aeg möödus. Valgekihv üha tantsiskles, hüpeldes ja kareldes, siia-sinna põigates ja 
vastast aina vigastades. Ja karmi sihikindlusega rühkis buldog üha talle järele. Varem või 
hiljem pidi ta sihile jõudma — pidi sooritama haarde, mis võitluse otsustab. Seni aga 
võttis ta vastu kõik hoobid, mis teine talle võis jagada. Tema kõrvatupsudest olid saanud 
narmatutid, tema kukal ja õlad olid paarikümnest kohast rebestatud, ning isegi ta huuled 
olid purustatud ja jooksid verd — kõik nende välkkiirete nap-satuste tõttu, mis ületasid 
tema ettenägelikkuse ja valvsuse. 

Korduvalt oli Valgekihv katsunud vastast jalust maha lüüa, kuid nende kõrguse vahe 
oli liiga suur. Tšerokii 

oli liiga jässakas, liiga masajalgne. Veel kord katsus Valgekihv oma võttega õnne — ta 
poleks pidanud seda tegema. Paras juhus tuli ühe ta kiire kõrvalepõikamise ja vastu- 


ringlemise puhul. Ta tabas hetke, mil Tšerokii aeglasemalt keereldes pea kõrvale pööras. 
Tema õlg oli kaitsetu. Valgekihv sööstis seda ründama, kuid tema enda õlg oli ülal 
kõrgel ja ta tõukas sellise jõuga, et keha liikumis-hoog teda üle vastase keha maha 
paiskas. Esmakordselt oma võitlemisajaloo kestel kaotas Valgekihv jalad ält. Tema keha 
tegi õhus pool kukerpalli ja ta oleks selili langenud, kui ta poleks õhus kassina ümber 
pöördunud, püüdes jalule kukkuda. Tegelikult kukkus ta raskelt küljeli. Järgmisel hetkel 
oli ta jalul, kuid selle hetke jooksul haarasid Tšerokii hambad ta kõrist kinni. 

See polnud hea haare, sest hambad sattusid liiga madalasse rinna poole, aga Tšerokii 
hoidis kõvasti kinni. Valgekihv kargas püsti ja kihutas metsikult ringi, püüdes buldogit 
maha raputada. Klammerduva ja järellohiseva keha raskus tegi teda meeletuks. See 
pidurdas tema liigutusi, takistas tema vabadust. See sarnanes lõksuga, ja kogu oma 
vaistuga pani ta seda pahaks ning mässas selle vastu. See oli hull mässamine. Mõne 
minuti jooksul oli ta peaaegu vaimuhaige. Tema põhiline eluvaist märatses. Tema ihu 
elutahe mattis ta enda alla. Tema üle valitses puhtlihalik kiindumus elusse. Kogu ta 
mõistus oli kõrvale tõrjutud. Näis, nagu poleks tal enam aru peas. Tema mõistuse oli 
kõrvaldanud liha pime soov elada ja liikuda, kõige kiuste liikuda, liikumist jätkata, sest 
tema olemasolu väljenduseks oli liikumine. 

Ta jooksis üha ringi, tiireldes ja pööreldes ja keereldes, püüdes maha raputada 
viiekümne naela raskust keha, mis tema kõri küljes rippus. Buldog ei teinud muud, kui 
hoidis temast hammastega kinni. Vahel harva õnnestus tal jalgu maha toetada ja end 
hetkeks Valgekihva vastu litsuda. Kuid järgmisel hetkel olid ta jalad jälle õhus ja ta 
tuhises ringi ühes Valgekihva hullumeelse pöörlemisega. Tšerokii alistus oma vaistule. 
Ta teadis, et tal tuleb teisest kinni hoida, ja teda läbisid õndsaliku rahulduse värinad. 
Sellistel hetkedel sulges ta silmadki ja laskis end tahes-tahtmatult üht- ja teistpidi 
keerutada, ilma et ta oleks valust hoolinud. Valu ei tulnud arvesse. Peaasi oli 
kinnihoidmine, ja kinni ta hoidis. 

Valgekihv peatus alles sus, kui oli end ära väsitanud. 

Ta ei saanud midagi teha ega saanud millestki aru. Iialgi polnud ühegi tema võitluse 
ajal niisugust asja juhtunud. Koerad, kellega ta oli võidelnud, ei olnud võidelnud sel 
viisil. Nendega oli asi olnud ikka ühteviisi: raba, salva ja karga eemale, aina raba, salva 
ja karga eemale. Ta lebas poolküljeli ja hingeldas. Tšerokii hoidis üha hammastega kinni 
ja trügis peale, püüdes teda täitsa küljeli tõugata. Valgekihv pani vastu ja tundis, kuidas 
lõualuud edasi nihkusid, haaret kergelt lõdvendades ja mäluva liigutusega uuesti 
sulgudes. Iga nihutus tõi haarde tema kõrile lähemale. Buldogi menetluseks oli kinni 
hoida, mis tal hammaste vahel oli, ja võimaluse korral seda veel kõvemini hammaste 
vahele saada. Võimalus oli soodsam, kui Valgekihv vaikselt paigal püsis. Kui 
Valgekihv rabeles, siis leppis Tšerokii ainult kinnihoidmisega. 

Tšerokii mõhnakas kukal oli tema ainus kehaosa, milleni Valgekihva hambad ulatusid. 
Ta haaras kinni kukla alaosast, kus kael õlgadest välja kasvas, aga ta ei tundnud mäluvat 
võitlusviisi ega olnud tema lõualuud selleks kohandatud. Mõnd aega rebis ja sikutas ta 
seda kohta kramplikult. Siis aga viis asendi muutus ta tähelepanu mujale. Buldogil oli 
korda läinud teda seljali veeretada ja, hambad ikka veel tema kõris kinni, oli buldog 
nüüd tema peal. Valgekihv koolutas kassina oma tagakeha, toetas jalad enda kohal oleva 
vaenlase kõhtu ja hakkas pikkade, rebivate tõmmetega küünistama. Ta oleks vaenlasel 
soolikad välja kiskunud, kui teine poleks end kähku kõrvale pööranud, nii et ta keha jäi 
Valgekihva omaga täisnurga alla. 

Tema haardest ei olnud pääsu. See oli nagu Saatus ise, ja niisama halastamatu. 
Pikkamööda nihkus see piki tõmbsoont edasi. Surma eest kaitses Valgekihva üksnes 
tema kurgualuse lahtine nahk ja seda kattev paks kar-vastik. See moodustas buldogi suus 
jämeda rulli, mille karvkate oli tema hammastele peaaegu läbitungimatu. Kuid 
natukehaaval, iga vähimatki juhust kasutades, ahmis ta üha rohkem lahtist nahka ja 


karvkatet oma suhu. Tagajärjeks oli, et ta hakkas Valgekihva pikkamisi kägistama. Iga 
hetkega muutus Valgekihval hingamine raskemaks. 

Näis, nagu hakkaks võitlus lõppema. Hõiskasid need, kes Tšerokii peale kihla olid 
vedanud; šansside vahekord oli naeruväärselt suur. Need, kes oma panuse Valgekihva 
peale olid pannud, muutusid vastaval määral masendatuks 

ning lükkasid tagasi kihlveopakkumised üks kümne vastu ja üks kahekümne vastu, 
kuigi üks mees läbematult sõlmis kihlveo üks viiekümne vastu. See mees oli Ilus Smith. 
Ta astus sõõri sisse ja näitas näpuga Valgekihva poole. Siis hakkas ta pilkavalt ja 
mõnitavalt naerma. See avaldas soovitud mõju. Valgekihv muutus raevust metsikuks. Ta 
kogus oma jJõutagavara kokku ja tõusis jalule. Kui ta siis aga ringi rabeles, vaenlase 
viiekümnenaelane keha kaelas lohisemas, muutus tema viha kabuhirmuks. Põhimine 
elutung sai ta üle jälle võimust ja ta arukus põgenes liha elutahte eest. Ta tiirles üha ringi 
ja ringi, edasi ja tagasi, komistades, kukkudes ja tõustes, ajuti end tagajalgadele püsti 
ajades ja vaenlast kõrgele õhku kergitades, kuid asjatu oli see heitlus tema kaela 
klammer-duvast surmast vabanemiseks. 

Viimaks kukkus ta tagurpidi maha — tema jõud oli otsas. Ruttu nihutas buldog oma 
haaret edasi, kõvemini kinni võttes, karvadega kaetud liha üha enam purustades, 
Valgekihva rängemalt lämmatades kui seni. Kuuldus kii-duhüüdeid võitja auks, karjuti: 
«Tšerokii! ... Tšerokii!» Tšerokii liputas selle peale ägedasti sabajuppi. Kuid kiidu- 
hüüded ei juhtinud tema tähelepanu tööst kõrvale. Polnud mingit kaasatundvat 
vahekorda tema saba ja ta raskete lõualuude vahel. Saba võis liikuda, kuid lõualuud ei 
lõdvendanud oma hirmsat haaret, vaid hoidsid Valgekihva kõrist kinni. 

Siis juhtis miski vaatajaskonna tähelepanu kõrvale. Kuuldus kuljuste kõlinat. Kostis 
kajuri hüüdeid. Kõik peale Ilusa Smithi vaatasid kartliku ootusega sinnapoole, sest hirm 
politsei ees oli nendes tugev. Kuid nad nägid teerajal kaht meest kelgu ja koertega mitte 
linna poolt, vaid linna poole tõttavat. Ilmselt tulid nad alla jõge mingilt 
kullaotsimisretkelt. Meestesumma nähes peatasid nad oma koerad, tulid ligi ning astusid 
meeste sekka, et näha, mis seal lahti. Kajuril olid vurrud, kuid teine — pikem ja noorem 
mees — oli siledaksaetuti näoga, mis õhetas verepakitsusest ja kiirest liikumisest külmas 
õhus. 

Valgekihv oli tegelikult lakanud heitlemast. Aeg-ajalt pani ta kramplikult ja kasutult 
vastu. Ta sai vähe õhku, ja see vähene muutus üha vähemaks järjest enam pingule 
tõmbuva armutu haarde mõjul. Paksust karvkattest hoolimata oleks ta kõrialune suur 
veresoon ammugi purustatud olnud, kui buldogi haare poleks algul sattunud nii 

madalasse, tegelikult peaaegu ta rinnale. Tšerokiil kulus hulk aega oma haarde 
ülespoole nihutamiseks ning pealegi ummistas tema suud karvkate ja nahakurd. 

Vahepeal oli Ilusale Smithile ta põhjatu toorus pähe tõusnud, tõugates kõrvale selle 
väh?segi mõistlikkuse, mis tal parimal juhul võis olla. Kui ta na, et Valgekihva silmad 
hakkavad klaasiseks muutuma, oli talle vähimagi kahtluseta selge, et võitlus on kaotatud. 
Siis andis ta oma raevule vaba voli. Ta kargas Valgekiriva kallale ja hakkas teda 
metsikult jalaga taguma. Meestesummast kuuldus sisistamist ja protestihüüdeid, kuid see 
oli ka kõik. Sel ajal kui Ilus Smith jätkas jalahoopide andmist Valge-kihvale, tekkis 
meestejõugu seas ärev liikumine. Pikakasvuline noor uustulnuk tegi endale läbi summa 
teed, mehi õlaga ilma pikema jututa hoolimatult kõrvale tõugates Kui ta meeste vahelt 
sõõri sisse tungis, oli Ilu« Smith parajasti uut jalahoopi andmas. Tal puudus kindel tasa- 
kaal, sest ta toetus kogu keharaskusega ühele jalale. Sel hetkel virutas uustulnuka rusikas 
talle tugeva hoobi otse näkku. Ilusa Smithi maas olnud jalg tõusis õhku, kogu tema keha 
näis üles kerkivat, ta tegi kukerpallil ja kukkus lumme. Uustulnuk pöördus meestehulga 
poole. «Teie pelgurid!» hüüdis ta. «Teie elajad!» Ta raevutses ka ise — see oli terve 
mõistuse raev. Tema hallid silmad näisid metalsetena, terasetaolistena, kui need 


meestehulga poole välke heitsid. Ilus Smith tõusis jalule ja lähenes talle nuuskides ning 
pelglikult. Uustulnuk ei saanud aru. Ta ei teadnud, kui alatu pelgur teine on, ning arvas 
teda selleks enda poole tulevat, et võidelda. Seepärast andis ta hüüdega «Teie lojus!» 
Ilusale Smithile näkku teise hoobi, mis tolle uuesti tagurpidi lumme paiskas. Ilus Smith 
otsustas, et lumi on talle kõige julgem paik, ning jäi lebama, kuhu oli kukkunud, tege- 
mata katsetki tõusta. 

«Tulge, Matt, aidake mind!» hüüdis uustulnuk ka Jurile, kes temale sõõri oli 
järgnenud. 

Mõlemad mehed kummardusid koerte kohale. Matt haaras Valgekihvast kinni, olles 
valmis tõmbama, niipea kui buldogi haaret õnnestub lõdvendada. Noorem mees katsus 
seda teha Tšerokii lõugu käte vahele võttes ja neid avada püüdes. See oli asjatu ettevõte. 
Sikutades, tõmmates ja väänates hüüdis ta koos igakordse hingeõhu välja-tõukega: 
«Elajad!» 

Meestesumm hakkas tõrksalt urisema ja mõned meestest tõstsid nurinat mängu 
rikkumise vastu, aga nad jäid vait, kui uustulnuk oma tegevuse juurest hetkeks pead 
tõstis ja neid välkuva pilguga puuris. 

«Te neetud elajad!» pahvatas ta lõpuks ning asus jälle tegevusse. 

«Sest põle kasu, mister Scott, te ei saa tast sedasi jägu,» ütles Matt viimaks. 

Mehed peatusid ja silmitsesid ühteliitunud koeri. 

«Palju verd põle näha,» tähendas Matt. «Ambad põle veel täitsa pärale jõud.» 

«Kuid nad võivad iga silmapilk jõuda,» vastas Scott. «Noh! Kas näete? Ta haarab 
sügavamalt kinni.» 

Noorema mehe erutus ja mure Valgekihva pärast suurenes. Ta lõi buldogile ikka jälle 
metsikult pähe. Kuid see ei pannud lõugu avanema. Tšerokii liputas oma saba-juppi, 
teatades, et ta hoopide tähendust mõistab, kuid teab endal õiguse olevat ja end üksnes 
oma kohust täitvat, kui ta ohvrit üha kinni hoiab. 

«Kas keegi teist tuleks appi?» hüüdis Scott meeleheitlikult meestehulga poole. 

Kuid keegi ei pakkunud abi. Selle asemel hakkas mees-tehulk teda sarkastiliselt 
ergutama ja puistas talle nal-. jana mõeldud nõuandeid. 

«Peate kangutama,» soovitas Matt. 

Scott küünitas käe puusal rippuva kabuuri poole, võt-rtis sealt revolvri ja katsus selle 
toru otsa buldogi lõugade vahele tõugata. Ta nihutas ja nihutas kõigest jõust, nii et [oli 
selgesti kuulda terase kriginat kokkupigistatud ham-[ maste vastu. Mõlemad mehed olid 
põlvili maas, kummar-(dudes koerte kohale. Tim Keenan sammus ringi keskele. (Ta 
peatus Scotti kõrval, puudutas tema õlga ja sõnas kurjakuulutavalt: 

«Ärge ta ambaid katki murdke, võeras.» 

«Siis murran ma ta kaela,» vastas Scott, jätkates pevolvritoru otsa edasinihutamist ja 
hammaste vahele kiikumist. 

«Ma ütlesin, ärge murdke ta ambaid,» kordas Tim Keenan veel kurjakuulutavamalt. 

Aga kui ta kavatses ähvardavalt mõjuda, siis ei läinud see tal korda. Scott ei lakanud 
töötamast, kuigi ta kulinalt üles vaatas ja küsis: 

«Teie koer?» 

Kaardisegaja ümatas jaatavalt. 

«Siis tulge ja kiskuge ta hambad lahti.» 

«No teate, võeras,» venitas teine ärritavalt, «võin teile öelda, et seda nõksu põle mina 
talle õpetand. Ei mina tea, kudas sellest jagu saada.» 

«Siis minge eest ära,» vastas Scott, «ja ärge mind 

segage. Mul on tegemist.» 

Tim Keenan ei eemaldunud, kuid Scott ei pannud tema sealolekut enam tähele. Tal oli 
õnnestunud revolvritoru ühelt poolt hammaste vahele litsuda ja ta katsus seda teise 


hammasterea vahelt välja nihutada. See tehtud, kangutas ta hoolikalt ja ettevaatlikult, 
lõugu natukehaaval avades, kuna Matt natukehaaval vabastas Valgekihva purustatud 
kurgualust. 

«Olge välmis oma koera vastu võtma!» käskis Scott Tšerokii omanikku toonil, mis ei 
sallinud vastuvaidlemist. 

Tim Keenan laskus sõnakuulelikult kummargile ja võttis koerast kõvasti kinni. 

«Nüüd!» ütles Scott, viimast korda kangutades. 

Koerad lahutati teineteisest, kusjuures buldog tugevasti rabeles. 

«Viige ta ära,» käskis Scott, ja Tim Keenan vedas Tšerokii tagasi meestesalga sekka. 

Valgekihv tegi mitu asjatut katset püsti tõusta. Korraks ajas ta end jalule, kuid jalad ei 
suutnud teda kanda, ta tuikus ja vajus pikkamisi tagasi lumme. Tema silmad olid 
poolkinni ja nende pealispind klaasjas. Avatud lõugade vahelt rippus keel lõdvalt välja. 
Tal oli surnuks kägistatud looma välimus. Matt uuris teda. 

«Üsna omadega läbi,» ütles ta. «Aga ta ingab veel.» 

Ilus Smith oli jalule tõusnud ja tuli Valgekihva vaatama. 

«Matt, kui palju maksab hea kelgukoer?» küsis Scott. Ikka veel põlvitades ja 
Valgekihva kohal kummargil olles mõtles kajur hetke järele. «Kolmsada dollarit,» vastas 
ta. 

«Ja kui palju maksab selline äranäritud koer?» küsis Scott, Valgekihva jalaga 
müksates. «Poole sellest,» otsustas Matt. Scott pöördus Ilusa Smithi poole. 

«Kas kuulsite, lojus? Ma võtan teilt teie koera, ja ma annan teile tema eest sada 
viiskümmend dollarit.» 

Ta avas oma rahatasku ja luges paraja jao rahatähti välja. 

Ilus Smith pani käed selja taha, keeldudes pakutud raha puutumast. 

«Ma ei müi teda,» ütles ta. 

«Oo, küllap te müüte,» kinnitas teine. «Sest mina ostan. Siin on teie raha. Koer on 
minu.» 

Hus Smith, hoides ikka käsi selja taga, hakkas taanduma. 

Scott kargas tema poole ja tõstis rusika löögiks. Ilus Smith tõmbus hoopi kartes kössi. 
«Ma kaitsen oma õigust,» vingus ta. 

«Te olete kaotanud õiguse sellele koerale,» tuli vastus. «Kas võtate raha vastu? Või 
tuleb mul teid veel kord pikali lüüa?» 

«Olgu's pealegi,» ütles Uus Smith hirmunu valmidusega. «Aga ma protesteerin,» lisas 
ta. «Koer on rahaauk. Ma ei lase ennast röövida. Igal inimesel on oma õigused.» 

«Tõsi küll,» vastas Scott, raha talle kätte ulatades. «Inimesel on oma õigused. Kuid 
teie pole inimene. Te olete elajas.» 

«Oodake ainult, kuni ma Dawsonisse tagasi lähen,» ähvardas Ilus Smith. «Ma kaevan 
te peale.» 

«Kui te Dawsonis oma suud peaksite paotama, siis hoolitsen selle eest, et teid linnast 
välja kihutatakse. Kas mõistate?» 

Hus Smith uratas midagi. 

«Kas mõistate?» müristas teine järsu ägedusega. 1 «Jah,» ümatas Ilus Smith tagasi 
põrgates. 1 «Mis jah?» 

«Jah, söör,» urises Ilus Smith. 

«Passige peale! Ta ammustab!» karjus keegi, mille peale puhkes rõkkav naerulagin. 

Scott keeras talle selja ning läks kajurit aitama, kes Valgekihva juures toimetas. 

Mõned meestehulgast olid juba lahkumas, teised seisid salkades, vaadates pealt ja 
vesteldes. Tim Keenan ühines ühe salgaga. 

«Kesse nägu on?» küsis ta. 

«Weedon Scott,» vastasid mõned. 

«Ja kes pagan see Weedon Scott on?» küsis kaardimaja. 


«Oh, üks suur kaevanduste asjatundja. Ta on kõigi täht- 

sate ninadega oma poiss Ku tahad ilma sekelduseta läbi saada, siis jäta ta rahule, ütlen 
ma. Ta on kõikide ülemuste kambamees. Kullaameti ülem on ta suur semu.» 

«Arvasin kohe, et ta on mõni asjamees,» tähendas kaardisegaja «Sellepärast ma ei 
lamdki talle kätega kallale.» 


V peatükk TALTSUTAMATU 


«Asi on lootusetu,» tunnistas Weedon Scott. 

Ta istus oma onni trepil ja vahtis kajurit, kes vastas talle õlakehitusega, mis oli samuti 
lootusetu. 

Koos vaatasid nad Valgekihva tema pinguletõmmatud keti otsas. Valgekihv turritas 
karvu, lõrises metsikult ja püüdis kelgukoerte kallale pääseda. Kelgukoerad olid õppinud 
Valgekihva rahule jätma, sest Matt oli neile mõnesugust õpetust andnud — õpetust 
malaka varal. Praegugi lebasid nad tükk maad eemal ja näisid Valgekihva olemasolu 
unustanud olevat. 

«Ta on hunt ja teda ei saa taltsaks teha,» ütles Weedon Scott. 

«Oh, ma ei tea,» väitis Matt vastu. «Temas võib ea ulk koeraverd olla. Aga ühte asja 
tean ma kindlasti, ja see loeb palju.» 

Ta vaikis ja noogutas usalduslikult Põdramäe poole. 

«Noh, ärge olge oma teadmistega kitsi,» ütles Scott teravalt, kui ta sobiva aja oli 
oodanud. «Rääkige. Mis siis on?» Kajur osutas oma tagurpidi pööratud pöidlaga Valge- 
kihvale. 

«Kas unt või koer, aga ta on juba taltsas oid.» «Võimatu!» 

«Uskuge mind, et on. Ta on rakmeid kand. Vaadake ise. Kas näete neid märke rinna 
kohal?» 

«Teil on õigus, Matt. Ta oli kelgukoer, enne kui Ilus Smith ta enda kätte sai.» 

«Ja miks ei võiks tast uuesti kelgukoer saada?» 

«Mis teil mõttes on?» küsis Scott innukalt. Siis kustus ta lootus ja ta lisas pead 
raputades: «Ta on nüüd kaks 

nädalat meie juures olnud ja on praegu veel metsikum kui enne.» 

«Andke talle võimalus,» soovitas Matt. «Laske ta mõneks ajaks ketist lahti.» 

Teine silmitses teda kahtlevalt. 

«Jah,» -rääkis Matt edasi. «Ma tean, et te proovisite, aga te ei võtt kaigast kätte.» 
«Katsuge siis teie.» 

Kajur võttis kaika ja läks ketis oleva looma juurde. Valgekihv pidas kaigast silmas, 
nagu lõvi puuris oma taltsutaja piitsa silmas peab. 

«Vaadake, kuda ta silmad kaika kulles ripuvad,» ütles j Matt. «See on ea märk. Ta põle 
rumal. Ta ei tule mo kallale, seni kui mul kaigas käes on. Loll ta juba ei ole.» 

Kui mehe käsi Valgekihva kaelale lähenes, ajas Valgekihv karvad turri, urises ja 
lümitas maha. Kuid lähenevat ;kätt silmas pidades ei lasknud ta silmist ka teises käes 
olevat kaigast, mis ähvardavalt tema kohal rippus. Matt wõttis keti ta kaeluse küljest 
ning astus eemale. | Valgekihv suutis vaevalt uskuda, et ta on vaba. Mitu kuud oli 
möödunud sestsaadik, kui ta Ilusa Smithi omandiks oli saanud, ja kogu selle aja kestel 
polnud ta tundnud ühtki vaba hetke peale nende, millal ta vabastati selleks, et ta teiste 
koertega võitleks. Kohe pärast võitlust oli ta I iga kord jälle vangistatud. 

Ta ei teadnud, mida asjast arvata. Võib-olla tahtsid jumalad ta kallal mõne uue 
kuratliku teo korda saata. Ta kõndis pikkamisi ja ettevaatlikult, iga hetk ründamise vastu 
valmis olles. Ta ei teadnud, mis teha, — see kõik oli nii uus. Ettevaatlikult pöördus ta 
mõlemast teda silmitsevast jumalast kaugemale ja sammus valvsalt onni nurga juurde. Ei 


juhtunud midagi. Ta oli täitsa jahmunud ja tuli jälle tagasi-. Kümmekonna jala kaugusel 
jäi ta seisma ja silmitses mõlemat meest pinevalt. R«Kas ta ära ei jookse?» küsis uus 
omanik. Matt kehitas õlgu. 

«Tuleb riskida. Ega ilma proovimata teada saa.» 

«Vaene loom,» ümises Scott kaastundlikult. «Ta vajab natuke inimlikku headust,» 
lisas ta juurde ja läks hurtsikusse. 

Ta väljus sealt lihatükiga, mille viskas Valgekihvale. Valgekihv hüppas eemale ja 
uuris seda tüki maa tagant umbusklikult. 

«Ei tohi, Major!» hüüdis Matt hoiatavalt, kuid jäi hiljaks. 

Major oli liha kallale hüpanud. Samal hetkel, kui ta lõuad selle ümber sulgusid, ründas 
teda Valgekihv ning paiskas ta jalust maha. Matt ruttas juurde, aga Valgekihv oli 
kärmem. Major tõusis vaarudes püsti, kuid tema kõrist voolav veri värvis lumele üha 
suureneva punase laigu. «Paha lugu küll, aga ta oli ise süüdi,» ütles Scott rutuga. Kuid 
Matt oli juba jala tõstnud, et Valgekihva lüüa. Järgnes hüpe, hammaste välgatus, terav 
hüüatus. Metsikult urisev Valgekihv taganes kärmesti mitme jardi kaugusele, kuna Matt 
kummardus oma jalga silmitsema. 

«Asti tabatud,» teatas ta, näidates katkirebitud pükse ning aluspesu ja kiiresti 
suurenevat punast laiku. 

«Ma ju ütlesin teile, et asi on lootusetu, Matt,» ütles Scott norutunnet väljendava 
häälega. «Olen selle üle ikka jälle mõtelnud, kuigi pole seda tahtnud. Nüüd pole enam 
midagi parata. Ei jää muud üle.» 

Seda öeldes võttis ta vastumeelse liigutusega oma revolvri ning avas silindri, et 
veenduda selle sisus. 

«Kuulge, mister Scott,» sõnas Matt, «see koer on põrgust läbi käind. Ei saa ju oodata, 
et ta sealt kui särav ingel välja tuleks. Andke talile aega.» «Vaadake Majorit,» ütles teine 
seepeale. Kajur vaatas tabatud koera. Ta oli omaenese verest punetavale lumele 
vajunud ja oli ilmselt hinge heitmas. 

«Ta oma süü. Seda te ütlesite ise, mister Scott. Ta katsus Valgekihva liha ära võtta ja 
sai, mis ta tahtis. Seda võis arvata. Mis koer see on, kes oma lihatüki pärast ei võitle.» 

«Aga vaadake iseennast, Matt. Olgu koertega, kuidas on, aga kuhugi tuleb ometi 
piirjoon tõmmata.» 

«See oli mulle paras,» väitis Matt kangekaelselt. «Oli mul tarvis teda jalaga lüüa? Te 
ütlesite ise, et täi oli õigus. Siis põleks ma tohtind teda lüüa.» 

«Oleks heategu teda tappa,» jäi Scott oma arvamuse juurde. «Ta on taltsutamatu.» 

«Kuulge nüüd, mister Scott, las ta olla veel vähe. Ta põle ju saandki olla. Ta tuleb otse 
põrgust ja täna on ta esimest korda lahti lastud. Las ta olla veel, ja kui temast asja ei saa, 
siis tapan ta ise.» 

«Jumal teab, et ma tõesti ei tahaks teda tappa ega tapp3 lasta,» vastas Scott revolvrit 
ära pannes. «Noh, jooksku 

vabalt, ja vaatame, .niis temast headusega teha saab. Teen kohe katset.» 

Ta läks Valgekihva juurde ja hakkas temaga lahkelt ning rahustavalt rääkima. 

«Parem oleks, kui teil kaigas käepärast oleks,» hoiatas Matt. 

Scott raputas pead ja jätkas Valgekihva usalduse võitmise katset. 

Valgekihv oli umbusklik. Midagi oli ähvardamas. Ta oli tapnud selle jumala koera ja 
hammustanud tema kaaš-jumalat — mida muud oli tal oodata kui mõnd hirmsat 
karistust? Kuid kõigest hoolimata ta ei alistunud. Ta ajas karvad turri, näitas hambaid, 
tema silmad olid valvel, kogu ta keha oli ärevil ja kõigeks valmis. Jumalal ei olnud 
kaigast, seepärast laskis ta teda õige lähedale tulla. Jumala käsi sirutus välja ning hakkas 
ta pea kohale laskuma. Valgekihv võpatas, tõmbus pinevile ja vajus läheneva käe ees 
kössi. Siin oli oht — mingi reetlik võte. Ta tundis jumalate käsi, nende proovitud 


osavust, nende oskust valu tekitada. Pealegi mõjus kaasa tema vana vastumeelsus 
puudutuste vastu. Ta lõrises ähvardavalt, lümitas madalamale, kuid käsi laskus üha. Ta 
ei tahtnud kätt hammustada ja talus ähvardavat ohtu, kuni vaist temas üles uhkas ning 
oma küllastamatu elutungiga tema üle võimust võttis. 

Weedon Scott oli uskunud, et ta on küllalt kärme nap-satuse või kihvahoobi eest 
hoidumiseks. Kuid ta ei tundnud veel Valgekihva tähelepanuväärset kiirust, kes rabas 
rõngasse keerdunud ussi eksimatuse ja väledusega. 

Scott karjatas teravalt üllatusest, oma haavatud kätt tagasi tõmmates ja sellest teise 
käega kõvasti kinni võttes. Matt vandus vihaselt ja hüppas tema kõrvale. Valgekihv 
kägardus maha ja taandus karvu turritades ning hambaid näidates, ta silmad olid 
ähvardavalt õelad. Nüüd võis ta oodata niisama kohutavat peksu, nagu ta Ilusalt Smithilt 
oli saanud. 

«Pea! Mis te tahate teha?» hüüdis Scott äkki. 

Matt oli onni sööstnud ja väljus sealt püssiga. 

«Ei midagi,» vastas ta hooletu rahuga, mis tundus teeselduna. «Tahan ainult sõna 
pidada. Pean ta maha tapma, nagu ma lubasin.» 

«Seda te ei tee!» 

«Teen küll. Pange tähele!» 

Nagu Matt palus Valgekihva eest siis, kui teda ennast hammustati, nii palus koera eest 
nüüd Weedon Scott. 

«Ütlesite ise, et las ta veel natuke olla. Noh, siis ootame veidi. Me alles alustasime ja 
ei tohi kohe algul asja pooleli jätta. Seekord olin mina süüdi. Ja... vaadake teda!» 

Valgekihv seisis neljakümne jala kaugusel onni nurga juures ja urises verd tarduma 
paneva tigedusega — mitte Scotti, vaid kajuri peale. 

«Tohoo tonti!» imestas Matt. 

«Vaadake tema arukust!» rääkis Scott ruttu edasi. «Ta tunneb tulirelvade tähendust 
niisama hästi kui teie. Tal on mõistust ja me peame tema mõistusele võimaluse andma. 
Pange püss ära.» 

«Olgu, olen nõus,» ütles Matt ja asetas püssi puuriida 

najale. 

«Ja vaadake nüüd!» hüüatas ta järgmiseil hetkel. 

Valgekihv oli rahunenud ega urisenud enam. 

«Seda maksab uurida. Pange tähele!» 

Matt sirutas käe püssi järele ja samal hetkel hakkas Valgekihv urisema. Ta eemaldus 
püssist ja Valgekihva üleskerkinud huul laskus alla. 

«Noh, veel kord — naljaviluks.» 

Matt võttis püssi ja hakkas seda pikkamisi palge tõstma. Valgekihva urin sündis koos 
selle liigutusega ja muutus seda valjemaks, mida kõrgemale püss kerkis. Paar sekundit 
enne seda, kui püss tema kõrgusele jõudis, kargas ta küljetsi onni nurga taha. Matt jäi 
vahtima tühja kohta lumel, kus Valgekihv oli seisnud. 

Pidulikult pani ta püssi käest, pöördus siis ümber ja vaatas peremehe poole. 

«Olen teiega ühel arvamisel, mister Scott. See koer on liiga tark, et teda maha tappa.» 


VI peatükk ARMASTUSE-ISAND 


Weedon Scotti lähenemist jälgides ajas Valgekihv karvad turri ja lõrises, sellega 
kuulutades, et ta end karistada ei lase. Kakskümmend neli tundi oli möödunud sellest, 
kui 

ta lõi haava käesse, mis nüüd oli kinni mähitud ja rippus sidemega kaelas, et veri sinna 
sisse ei valguks. Minevikus oli Valgekihval kogemusi edasilükatud karistustega ja ta 


kartis, et selline on teda ootamas. Kuidas võiski teisiti olla? Ta oli sooritanud enda 
arvates pühaduserüvetuse, oli oma kihvad litsunud ühe jumala puutumatusse ihusse, 
pealegi valgenahalise ülemjumala ihusse. Loomulikult ja 1; kõigi seaduste järgi ootas 
teda kohutav kättemaks. 

Jumal võttis mõne jala kaugusel temast istet. Valgekihv ei suutnud selles midagi 
ohtlikku näha. Karistusi [jagades taotsesid jumalad püsti seista. Pealegi polnud sel 
Ejumalal malka, piitsa ega tulirelva. Ja kõigele lisaks oli (Valgekihv ise vaba. Ei ahel 
ega kepp hoidnud teda kinni. [Ta võib kaitsvasse kaugusse põgeneda, seni kui jumal end 
püsti ajab. Esialgu otsustas ta oodata ja vaadata, mis asjast isaab. 

Jumal istus vaikselt, ei liikunud, ja Valgekihva lorin kahanes pikkamisi urinaks, mis ta 
kõris vaibus ja hoopis kustus. Siis hakkas jumal rääkima, ja niipea kui tema häält 
kuuldus, kerkisid karvad Valgekihva kuklas ning ta kurgust tõusis urin. Kuid jumal ei 
teinud ühtki vaenulikku liigutust, vaid rääkis rahulikult edasi. Tükk aega urises 
Valgekihv temaga kooskõlas — urina ja hääle vahel tekkis rütmi vastavus. Aga jumal 
rääkis otsatult edasi. Ta kõneles Valgekihvaga nii, nagu keegi temaga iial enne polnud 
kõnelnud. Ta kõneles mahedalt ja vaigistavalt, lahkusega, mis Valgekihva kuidagi 
kuskilt liigutas. Iseenda kiuste ja kõigest oma vaistu kipitavast hoiatusest hoolimata 
hakkas Valgekihv seda jumalat usaldama. Temas tekkis julgeolekutunne, millele 
rääkisid vastu kõik tema kogemused inimestega. 

Hulga aja pärast tõusis jumal ja läks onni. Valgekihv uuris teda kartlikult, kui ta väljus. 
Tal polnud piitsa, kaigast ega relva. Ka ei varjanud tema vigastamata käsi midagi selja 
taga. Ta istus nagu ennegi, istus samale kohale, mõne jala kaugusele. Ta sirutas käe — 
selles oli väike lihatükk. Valgekihv ajas kõrvad kikki ja silmitses seda kahtlustavalt, tal 
õnnestus ühtaegu silmas pidada ülihästi lihatükki kui ka jumalat; erksalt valvates oli 
kogu ta keha pinevil, valmis esimese vaenulikkusemärgi Juures eemale kargama. 

Karistust ei tulnud ikka veel. Jumal hoidis ainult lihatükki ta nina lähedal. Ja lihaga 
näis kõik korras olevat. 

Valgekihv oli siiski umbusklik, ja kuigi talle lühikeste kutsuvate käeliigutustega liha 
pakuti, keeldus ta seda puutumast. Jumalad olid ülitargad, võimatu oli teada, missugune 
isandlik reetlikkus varitses selle näiliselt süütu lihatüki taga. Minevikukogemustes — 
eriti naiste puhul — ühines liha sageli hukatuslikult karistusega. 

Lõpuks viskas jumal lihatüki Valgekihva jalgade ette lumme. Valgekihv nuusutas seda 
hoolikalt, kuid ei vaadanud selle poole. Liha nuusutades pidas ta jumalat silmas. Ei 
juhtunud midagi. Ta võttis lihatüki suhu ja neelas alla. Ikka ei juhtunud midagi. Jumal 
pakkus talle nüüd teist lihatükki. Jälle keeldus ta seda käest võtmast, ning jälle visati see 
tema ette. Seda korrati õige mitu korda. Siis aga keeldus jumal lihatükki maha 
viskamast. Ta hoidis liha käes ja pakkus seda püsivalt. 

Liha oli hea ja Valgekihv oli näljane. Natukehaaval ja otsatu ettevaatusega lähenes ta 
käele. Viimaks otsustas ta liha käest süüa. Ta ei pööranud silmi jumalalt, kui ta oma pea 
lapiti tahapoole hoiduvate kõrvadega ette sirutas; karvad ta kuklas kerkisid tahtmatult 
lakana püsti. Ka kõmises tema kõris vaikne urin, hoiatades, et ta endaga mängida ei lase. 
Ta sõi lihatüki ära ja midagi ei juhtunud. Tükkhaaval sõi ta kogu liha, ning ei juhtunud 
midagi. Ikka veel jäi karistus tulemata. 

Ta lakkus mokki ja ootas. Jumal kõneles üha. Tema hääles oli lahkus — see oli 
midagi, mille suhtes Valge-kihval puudusid igasugused kogemused. Ja tema seesmuses 
äratas see tundeid, mille taolisi temas varem iialgi polnud tekkinud. Ta tajus mingit 
kummalist kergendust, nagu leiaks mingi vajadus rahuldust, nagu täidetaks mingit 
tühikut tema olemuses. Siis tuli taas tema vaistu torge ja minevikukogemuste hoiatus. 
Jumalad olid kavalad ja neil oli kujutlematuid vahendeid oma sihtide saavutamiseks. 

Ah, ta oli õigesti arvanud! Sealt see nüüd tuli — sealt tuli jumala käsi; osav valu 
tekitama, tõusis see ähvardavalt tema kohale, laskus ta pea peale. Kuid jumal kõneles 


edasi. Tema hääl oli leebe ja rahustav. Ähvardavast käest hoolimata sisendas hääl 
usaldust. Ja rahustavast häälest hoolimata sisendas käsi umbusaldust. Valgekihva 
lõhestasid vastukäivad tunded ning ajed. Näis, nagu peaks ta tükkideks lendama — nii 
hirmus oli eneseohjeldus, 

mis harjumatu kõhklusega koos hoidis tema sees ülekaalu pärast võitlevaid 
vastandlikke jõude. 

Ta tegi kompromissi. Ta lõrises ja turritas karvu ja vajutas kõrvad lapiti. Kuid ta ei 
napsanud hammastega ega karanud eemale. Käsi laskus. See tuli lähemale ja lähemale. 
See puudutas tema püsti olevate karvade otsi. Ta võpatas selle puudutuse peale ja vajus 
madalamale. Käsi järgnes talle, surudes end kõvemini tema vastu. Üha võpatades, 
peaaegu värisedes püüdis ta end ohjeldada. See oli lausa piin, see käsi, mis teda 
puudutas ja tema vaistu vägistas. Ta ei saanud ühe päevaga unustada kõike kurja, mis 
inimeste käed talle olid teinud. Kuid selline oli jumala tahtmine, ja ta katsus alistuda. 

Käsi kerkis ning laskus jälle patsutava, kallistava liigutusega. See jätkus üha, kuid iga 
kord, kui käsi kefkis, kerkisid karvad selle all. Ja iga kord, kui käsi laskus, vajusid 
kõrvad lapiti ning kõrri tõusis õõnes urin. Valgekihv urises ja urises pineva hoiatusega. 
Sel teel teatas ta oma valmisolekust kätte maksta iga tekitatud valu eest. Võimatu oli 
teada, millal jumala varjatud ajed võivad paljastuda. Iga hetk võis see leebe, usaldust 
sisendav hääl asenduda vihamöirgega, lahke ja kallistav käeliigutus muutuda tange 
meenutavaks haardeks, et teda abituna kinni hoida ja karistada. 

Kuid jumal rääkis leebelt edasi ja käsi tõusis ning vajus aina, patsutades ilma 
igasuguse vaenuta. Valge-kihvas võitlesid kahesugused tunded. Asi oli tema vaistule 
vastik. See tõkestas teda, oli vastuolus tema tungiga isikliku vabaduse järele. Ja ometi 
polnud see kehaliselt valus. Vastupidi — see oli mingil kehalisel viisil meel-divgi. 
Patsutavad liigutused muutusid aegamööda ja ettevaatlikult kõrvataguste sügamiseks ja 
kehaline nauding suureneski veel natuke. Kuid ta kartis ikka ja oli valvel, etteaimamatut 
kurja oodates, vaheldumisi kannatades ja mõnuledes, sedamööda kuidas üks või teine 
tunne ülekaalu sai ja teda valitsema pääses. 

«Tohoo tonti!» 

Nii ütles Matt onnist väljudes. Käised üles kääritud, väike vann musta riistapesuveega 
käes, peatus ta vanni tühjendamisel, nähes, et Weedon Scott patsutab Valgekihva. 

Niipea kui tema hääl vaikuse katkestas, kargas Valgekihv eemale, ise metsikult tema 
poole urisedes. 

Matt vaatas oma peremeest nukra laitusega. 

«Kui te mo tunneteväljendust pahaks ei pane, mister Scott, siis võtan endale vabaduse 
ja ütlen, et te olete narride narr ja veel ullem kui narr.» 

Weedon Scott naeratas üleolevalt, tõusis püsti ja sammus Valgekihva juurde. Ta rääkis 
temaga rahustavalt, kuid mitte kaua, sirutas siis pikkamisi käe, asetas selle Valgekihvale 
pähe ning jätkas katkestatud patsutamist. Valgekihv talus seda, silmitsedes seejuures 
umbusklikult meest, kes ukse vahel seisis, — mitte meest, kes teda patsutas. 

«Te võite ju esimese järgu kaevanduse-ekspert olla ja kõik,» võttis kajur ülitargalt 
sõna, «aga kaugelt parem oleks oid, kui te poisikesepõlves oleks kodunt plehku pand — 
te oleks nüüd kuulus loomataltsutaja sirkuses.» 

Valgekihv lõrises tema häälekõla kuuldes, kuid ei karanud seekord eemale käe alt, mis 
pikkade, rahustavate tõmmetega tema pead ja turja silitas. 

See oli Valgekihvale lõpu algus — endise elu ja vihka-misvalitsuse lõpp. Koitis uus ja 
võrratult ilusam elu. Selle ime teostamine nõudis Weedon Scottilt palju mõtlemist ja 
otsatut kannatust. Ning Valgekihvalt ei nõudnud see midagi vähemat kui revolutsiooni. 
Tal tuli tähele panemata jätta vaistu ja mõistuse käsud ning õhutused, tuli maha salata 
oma kogemused, tuli elu ise valeks tunnistada. 


Elus, mida tema oli tundnud, mitte ainult et puudus ruum selle jaoks, mis ta nüüd tegi; 
ka kõik eluvoolused olid kulgenud risti vastupidi neile voolustele, millest ta end nüüd 
laskis kanda. Lühidalt: kõike arvestades tuli tal sooritada kaugelt suurem 
ümberorienteerumine kui see, mille ta lõpetas siis, kui ta laanest vabatahtlikult ära tuli ja 
Halli Kopra oma isandaks võttis. Tol ajal oli ta ainult kutsikas, alles 
kujunemisvõimeline, vormitu, valmis end oludest kujundada laskma. Nüüd oli asi teine. 
Olude kujundav pöial oli oma töö liigagi hästi teinud. See oli temast vorminud Võitleva 
Hundi, metsiku ning armutu olendi, kes ei armasta ja keda ei armastata. Muutus oli 
otsekui ta Olemuse tagasivool, pealegi ajal, mil ta enam polnud nooruslikult 
ümberkujundatav, mil tema kiustik oli muutunud vintskeks ja okslikuks, mil tema lõim 
ja kude olid tihenenud teraskõväks, karmiks ning paindumatuks kangaks, mil tema 
vaimne nägu oli 

muutunud raudseks ja kõik tema vaistud ning põhitõed olid kristalliseerunud kindlaiks 
seadusteks, kartusteks, vastumeelsusteks ja soovideks. 

Ent selleski ümberorienteerumises muljus ning mõjutas teda olukorra pöial, 
pehmendades seda, mis kõvaks oli muutunud, ning andes sellele kaunima kuju. Weedon 
Scott oli selleks pöidlaks. Ta oli tunginud Valgekihva loomuse juurteni ja 
sõbralikkusega pannud edenema elujõude, mis olid närbunud ja peaaegu hävinud. Üks 
selliseid elujõude oli armastus. See asendas sallimise, mis varem oli olnud ülimaks 
tundeks tema läbikäimises jumalatega. 

Kuid see armastus ei saabunud ühe päevaga. See algas sallimisega ning arenes sellest 
aegamööda. Valgekihv ei jooksnud ära (kuigi teda kinni ei seotud), sest ta sallis seda uut 
jumalat. Elu siin oli kahtlemata parem kui Ilusa Smithi puuris, ning mingi jumal pidi tal 
paratamatult olema. Tema loomus vajas inimese ülemvalitsust. Inimesest sõltumise 
pitser vajutati ta peale tol ammusel päeval, mil ta Ürgmaale selja keeras ja Halli Kopra 
jalgade ette roomas, et oodatud keretäit saada. See pitser vajutati uuesti tema peale, ja 
seekord kustumatult, tema teistkordsel tagasipöördumisel laanest, kui pikk näljaaeg 
lõppes ja Halli Kopra külas oli jälle kalu. 

Niisiis jäi Valgekihv paigale, sest ta vajas jumalat ja eelistas Weedon Scotti Ilusale 
Smithile. Lääniustavuse kinnituseks võttis ta enda peale oma isanda varanduse 
valvamise. Ta luusis ümber onni, kui kelgukoerad magasid, ja esimene õhtune külaline 
pidi teda malgaga eemale tõrjuma, kuni Weedon Scott appi tuli. Ent Valgekihv õppis 
peagi vahet tegema varaste ning ausate meeste vahel, õppis hindama sammude ja rühi 
tähendust. Kes valjusti astudes otse onni ukse poole suundus, selle jättis ta rahule, kuigi 
ta teda valvsalt silmas pidas, kuni uks avanes ja tema arvamus isandalt kinnitust leidis. 
Kes aga tasa ja kõrvalteid kaudu tuli, ettevaatlikult piiludes ja end varjata püüdes, sellele 
ei andnud Valgekihv armu; järsku ja kiirustades ning ebaväärikalt läks säärane mees 
minema. 

Weedon Scott oli endale ülesandeks teinud Valgekihva lunastada — või pigem 
lunastada inimkond Valgekihvale tehtud ülekohtust. See oli põhimõtte ja 
südametunnistuse asi. Talle tundus, et Valgekihvale tehtud ülekohus oli 

võlg, mille inimesed endale kaela olid tõmmanud, ja et see võlg tuli tasuda. Seepärast 
püüdis ta Võitleva Hundi vastu eriti hea olla. Tingimata silitas ja hellitas ta Valge-kihva 
iga päev, ja tegi seda kaua. 

Algul umbusklikule ja vaenulikule Valgekihvale hakkas hellitamine meeldima. Kuid 
ühest asjast ei saanud ta iialgi üle — oma urisemisest. Ta urises silitamise algusest kuni 
lõpuni. Kuid urinasse oli tekkinud uus kõlavar-jund. Võõras poleks seda kuulnud ja 
võõrale oleks Valge-kihva urisemine olnud ürgse metsikuse väljenduseks, võõrale oleks 
see olnud närve piinav ja verd tarduma panev. Valgekihva kõri oli karedaks muutunud 
metsikute häälte esiletoomisest, mis oli kestnud esimesest vihakähinast peale tema 


kutsikaea pesas; ta ei suutnud pehmendada oma kõrist tulevaid hääli, et nüüd väljendada 
õrnust, mida ta tajus. Aga Weedon Scotti kõrv ja poolehoid oli küllalt peen, et tabada 
välisest metsikusest hoolimata uut varjundit — varjundit, milles kuuldus üsna nõrka 
vihjet rahuloluüminale ja mida keegi peale tema ei märganud. 

Mida enam päevi möödus, seda kiiremini toimus sallimise arenemine armastuseks. 
Seda märkas Valgekihv isegi, kuigi ta ei teadnud, mis armastus on. See ilmnes temale 
tühikuna ta olemuses — näljase, valutava, igatseva tühikuna, mis kisendas selle järele, et 
seda täidetaks. See oli piin ja rahutus, mida leevendas ainult uue jumala lähedus. 
Sellistel aegadel oli armastus talle rõõmuks — metsikuks, teravaks rahulduseks. Oma 
jumalast eemal olles aga tundis ta piina ja rahutust tagasi pöörduvat, tühik temas avanes 
ja rõhus teda oma tühjusega, ning nälg näris ja näris lakkamatult. 

Valgekihvas toimus eneseleidmise protsess. Eluea küpsusest ja teda kujundanud 
valamisvormi toorest jäikusest hoolimata toimus ta loomuses paisumine. Temas tärkas 
kummalisi tundeid ja harjumatuid ajesid. Tema vana käitumisseadus muutus. Minevikus 
meeldis talle mugavus ja valu lakkamine, ebamugavus ja valu olid talle vastumeelsed, 
ning vastavalt sellele kohandas ta oma tegutsemist. Kuid nüüd oli teisiti. Seesmuses 
tekkinud uue tunde tõttu valis ta sageli oma jumala pärast ebamugavuse ja valu. Selle 
asemel et varahommikuti ringi luusida ja toitu otsida või kuskil varjulises nurgas 
lamada, ootas ta tundide kaupa igaval onnitrepil, et näha 

jumala nägu. Õhtuti, kui jumal koju tuli, lahkus Valgekihv lumme kaevatud soojast 
magamispaigast, et sõbraliku sõrmenipsu ja tervitussõna osaliseks saada. Liha, jah, isegi 
liha jättis ta sinnapaika, et oma jumala juures viibida, temalt kallistust saada või teda alla 
linna saata. 

Sallimise oli asendanud armastus. Ning armastus oli tinalood, mis lasti alla tema 
olemuse sügavustesse, kuhu sallimine polnud iialgi laskunud. Vastuseks oli tema 
sügavustest tulnud uus nähtus — armastus. Mida talle pakuti, sellega ta ka vastas. Siin 
oli tõeline jumal, armastusejumal, soe ja kiirgav jumal, kelle paistel Valgekihva loomus 
puhkes otsekui õis päikese käes. 

Kuid Valgekihv polnud demonstratiivne. Ta oli liiga vana, liiga kindlalt välja 
kujunenud, et end uuel viisil väljendama õppida. Ta oli liiga ohjeldatud, liiga tugevasti 
oma eraldatusse tasakaalustatud. Liiga kaua oli ta endas kasvatanud kinnisust, 
osavõtmatust ja pahurust. Ta polnud eluilmaski haukunud ega suutnud nüüdki õppida 
teretuseks haukuma, kui tema jumal lähenes. Ta ei keerelnud iialgi jalus, polnud iialgi 
pillav ega naeruväärne oma armas-tuseavaldustes. Ta ei jooksnud iialgi oma jumalale 
vastu. Ta ootas eemal, aga ta ootas alati, oli alati kohal. Tema armastuses oli 
jumaldamist — tumma, hääletut, vaikivat jumaldamist. Ainult silmade ainitise pilguga 
väljendas ta oma armastust sellega, et jälgis lakkamatult oma jumala vähimatki liigutust. 
Ajuti, kui ta jumal tema poole vaatas ja teda kõnetas, ilmutas ta saamatut kohmetust, 
mida tekitas heitlus armastuse väljendamise tungi ja kehalise väljendusvõimetuse vahel. 

Ta õppis mitmel viisil oma uue elulaadiga kohanema. Ta oli jõudnud arusaamisele, et 
peab oma isanda koerad rahule jätma. Kuid ta valitsemishimuline loomus pani end 
maksma, ja kõigepealt sundis ta teised koerad väevõimuga oma üleolekut ja juhiõigusi 
tunnustama. See tehtud, polnud tal koertega palju tüli. Nad andsid talle teed, kui ta tuli ja 
läks või nende seas kõndis, ja nad alistusid, kui ta oma tahtmist ilmutas. 

Samal viisil õppis ta taluma Matti kui oma käskija omandit. Käskija söötis teda harva. 
Seda tegi Matt, see oli tema ülesanne, kuid Valgekihv aimas, et ta sõi oma käskija toitu 
ja et niiviisi tema käskija teda kaudselt söötis. Matt katsus talle ka rakmeid ümber panna 
ja teda ühes teiste koertega kelku vedama sundida. Kuid see 

ei õnnestunud. Alles siis, kui Weedon Scott Valgekihvale rakmed kaela pani ja tal 
töötada laskis, sai Valgekihv asjast aru. Ta võttis seda oma käskija tahtmisena, et Matt 
teda juhtis ja tööle pani, nagu ta juhtis ja pani tööle teisigi koeri. 

Klondike'i jalastega kelgud erinesid Mackenzie tobo-ganidest. Ja erinev oli ka 
vedamise viis. Rakend ei olnud lehvikukujuline. Koerad vedasid üheainsa reana, üks- 
teise järel joostes ja kahekordseist trengidest tõmmates. Ja siin, Klondike'is, oli juhtkoer 
tõesti juhiks. Kõige targemast ja tugevamast koerast sai juhtkoer, ning teised alistusid 
temale ja kartsid teda. Paratamatult omandas Valgekihv peagi selle koha. Vähemaga ta 
ei rahuldunud — seda mõistis Matt pärast mitmeid sekeldusi ja pahandusi. Valgekihv 
taotles juhtkoera kohta, ning Matt kinnitas tema otsust karmi sõnaga pärast esialgseid 
katsetusi. Aga kuigi Valgekihv päeval kelku vedas, ei loobu-nud ta öösi oma isanda 
omandi valvamisest. Nii oli ta kestvalt tegevuses — ikka valvas ning ustav, kõige väär- 
tuslikum kõigist koertest. 

«Ma pean välja ütlema, mis ma mõtlen,» ütles kord Matt. «Lubage kinnitada, et te 
tegite targasti, kui mak-site selle koera eest nood poolteistsada dollarit. Tõmbasite Ilusal 
Smithil puhtalt näha üle kõrvade — lisaks sellele, et te ta näo rusikaga lömmi lõite.» 

Taas välgatas viha Weedon Scotti hallides silmades ja ta ümises raevuselt: «See 
elajas!» 

Hiliskevadel tabas Valgekihva suur mure. Armastuse-isand kadus ilma hoiatamata. 
Hoiatus oli olnud, kuid Valgekihval polnud sääraseis asjus vilumust ja ta ei teadnud 
reisikoti pakkimise tähendust. Hiljem meenus talle, et pakkimine oli käinud käskija 
kadumise eel, kuid õigel ajal ei tekkinud temas mingit kahtlust. Õhtuil ootas ta käskija 
tagasitulekut. Keskööl sundis külm tuul teda onni taga varju otsima. Seal tukkus ta 
poolärkvel, kõrvad valmis tuttavate sammude kauget kõla tabama. Kella kahe ajal 
hommikul ajas mure teda välja külmale ukseesisele, kuhu ta kägardus, et oodata. 

Kuid isand ei tulnud. Hommikul avanes uks ning Matt astus välja. Valgekihv vaatas 
nukralt temale näkku. Polnud mingit ühist keelt, mille varal ta oleks võinud teada saada, 
mida ta teada tahtis. Päevi saabus ja möödus, kuid isandat ei tulnud. Valgekihv, kes iial 
elus polnud 

haige olnud, jäi haigeks. Ta jäi väga haigeks — nii haigeks, et Matt oli viimaks 
sunnitud teda onni viima. Peremehele kirjutades pühendas ta seepärast järelkirja 
Valgekihvale. 

AII Circle'i linnas kirja lugedes jõudis Weedon Scott järgmiste ridadeni: 

«See neetud unt ei tee tööd. Ei söö. Südidust põle temas enam raasugi. Kõik koerad 
kisuvad teda. Ta tahab teada, mis teist on saand, ja mina ei tea, kudas talle seda ütelda. 
Võib-olla sureb ta ära.» 

Oligi nii, nagu Matt ütles. Valgekihv oli lakanud söömast, oli kaotanud oma vahvuse 
ja lubas igal koeral rakendis end nahutada. Onnis lamas ta ahju ligidal põrandal, 
tundmata huvi 'toidu, Matti või elu vastu. Matt võis temaga lahkelt kõnelda või teda 
kiruda — see oli talle ükskõik, ta ainult pööras oma tuhmid silmad mehe poole ja 
langetas siis pea jällegi tavalisse asendisse esikäppadele. 

Ühel õhtul aga võpatas Matt, kes huuli liigutades ja vaikselt pomisedes omaette luges, 
Valgekihva tasase kiunumise peale. Valgekihv oli püsti tõusnud, tema kõrvad olid ukse 
poole kikkis ta ta kuulatas pinevalt. Hetke pärast kuulis Matt jalaastumist. Uks avanes ja 
Weedon Scott tuli sisse. Mehed raputasid teineteisel kätt. Siis vaatas Scott toas ringi. 

«Kus hunt on?» küsis ta. 

Siis avastas ta Valgekihva, kes seisis samas, kus oli lamanud, — ahju lähedal. Ta 
polnud teiste koerte kombel esile sööstnud, vaid seisis paigal, kõike jälgides ja oodates. 

«Sa eideke!» hüüdis Matt. «Näete, ta liputab saba!» 

Weedon Scott sammus poolteed üle toa ning samal ajal hüüdis teda. Valgekihv tuli 
tema poole — mitte suure hüppega, kuid ometi kiiresti. Ta oli hirmsasti kohmetu, kuid 


lähedale jõudes omandasid ta silmad kummalise ilme. Mingi edasiandmatu tundeavarus 
tõusis valgusena ta silmadesse ja jäi sinna helkima. 

«Mind ei vaadanud ta sedasi ilmaski kogu selle aja, mis te ära olite,» tähendas Matt. 

Weedon Scott ei kuulanud. Ta kükitas maas, nägu näo vastu Valgekihvaga, ja hellitas 
teda: sügas teda kõrvade tagant, silitas teda pikalt üle kaela kuni õlgadeni, patsutas 
sõrmeotstega õrnalt ta selga. Ja Valgekihv urises 

vastuseks, ümisev alatoon urinas selgem kui iialgi enn Kuid see polnud veel kõik. 
Küllap vist suure rõõm tõttu leidis temas peituv suur armastus, mis väljendumi püüdes 
üha voogas ja heitles, nüüd õnnelikult uue väi jendusviisi. Ta tõukas äkki pea ettepoole 
ning toppis sell kergelt niheldes käskija käsivarre ja keha vahele. Sü varjul ja kõrvadeni 
peidus olles lakkas ta urisemast, üh niheldes ja isanda vastu liibudes. 

Mehed vaatasid teineteisele näkku. Scotti silmad sära sid. 

«Tont võtku!» ütles Matt, hääles aukartus. Hetk hiljem, hämmastusest üle saanud, 
sõnas ta: «Ma olen alati üteld, et see unt on koer. Te ainult vaa dake teda!» 

Armastuse-isanda tagasitulekuga tervenes Valgekihv kiiresti. Kaks ööd ja ühe päeva 
veetis ta onnis. Siis sööstis ta välja. Kelgükoerad olid tema vahvuse unustanud. Nad 
mäletasid ainult kõige viimast aega, millal ta oli olnud nõrk ja haige. Nähes teda onnist 
väljuvat, kargasid nad talle kallale. 

«Ütle nüid, kus äbematad!» ümises Matt ukse vah seistes ja pealt vaadates lõbusalt. 
«Küta neil põrgu pala vaks, va unt! Anna neile! Ära jäta!» 

Valgekihv ei vajanud julgustamist. Jätkus armastuse-isanda tagasitulekust. Elu voolas 
jälle ta soontes — suurepärane ja taltsutamatu elu. Ta võitles lausa rõõmu pärast, 
väljendades sellega kõike, mis ta tundis ja mida teisiti avaldada ei osanud. Asi võis 
ainult ühtviisi lõppeda. Rakend jooksis lööduna laiali, ning alles pimedas hiilisid koerad 
ükshaaval tagasi, vagura ning alandliku olekuga kuulutades oma alluvust Valgekihvale. 

Kord kallistama õppinud, tegi Valgekihv seda sageli. See oli tema ülim saavutus. 
Kaugemale ta ei saanud minna. Üks, mida ta alati eriti kiivalt oli hoidnud, oli ta pea. Ta 
ei olnud iialgi sallinud, et seda puudutati. See oli Ürgmaa pärandus, hirm valu ja 
püüniste ees, mis tekitas paanikataolist tungi kokkupuudete eest hoiduda. See oli tema 
vaistu käsk, et pea peab olema vaba. Ja nüüd, liibudes peaga armastuse-isanda kaenlasse, 
asetas ta enda tahtlikult lootusetu abituse seisundisse. See oli täieliku usalduse, 
absoluutse andumuse avaldus, nagu oleks ta ütelda tahtnud: «Annan end sinu kätesse. 
Talita minuga oma tahtmist mööda.» 

240 

Ühel hilisõhtul varsti pärast isanda tagasitulekut istusid Scott ja Matt enne 
magamaheitmist ning mängisid kaarte. «Viisteist kaks, viisteist neli ja üks paar — see 
teeb kokku kuus,» tähistas Matt pulkadega; äkki kuuldus väljast karjumist ja lõrinat. Nad 
vaatasid teineteisele näkku ja kargasid püsti. 

«Unt on kellegi kinni nabind,» ütles Matt. 

Metsik hirmu- ja valukarjatus sundis neid ruttama. 

«Tooge tuld!» hüüdis Scott välja hüpates. 

Matt järgnes lambiga, ja selle valgel nägid nad üht meest seljali lumes lamavat. 
Käsivarred olid tal ristamisi üle näo ja kõri heidetud. Nii püüdis ta end kaitsta Valge- 
kihva hammaste eest. Ja see oli ka tarvilik. Valgekihv raevutses ning ründas õelalt kõige 
ohtlikumat kohta. Õlgadest kuni randmeteni olid kuuekäised, sinise flanell-särgi ning 
alussärgi käised räbalateks kistud; käsivarred ise olid kohutavaid haavu täis ja neist 
voolas verd. 

Kõike seda nägid mõlemad mehed esimesel hetkel. Järgmisel hetkel haaras Weedon 
Scott Valgekihva kõrist kinni ja kiskus ta eemale. Valgekihv rabeles vastu ja lõrises, 
kuid ei katsunud hammustada; isanda terava sõna peale rahunes ta ruttu. 


Matt aitas maaslamaja jalule. Tõustes langetas mees ristamisi hoitud käsivarred ja 
paljastas oma elajaliku näo. See oli Ilus Smith. Kajur laskis ta kähku lahti, nagu oleks 
käe tulle pistnud. Ilus Smith pilgutas lambival-gel silmi ja vaatas ümber. Tema pilk 
langes Valgekihvale ning ta näkku tuli õuduseilme. 

Samal hetkel märkas Matt kaht lumel lebavat asja. Ta valgustas neid lähemalt ja näitas 
neid saapaninaga oma peremehele: terasest koerakett ja tugev kaigas. 

Weedon Scott nägi ja noogutas pead. Ühtki sõna ei lausutud. Kajur pani käe Ilusa 
Smithi õlale ja pööras ta ümber. Sõnu polnud tarvis. Ilus Smith hakkas minema. Samal 
ajal patsutas armastuse-isand Valgekihva ja 

kõneles temaga. 

«Katsus sind varastada, mis? Ja sina ei lasknud! Noh, ta eksis, eks ole?» 

«Võiks arvata, et undil oli sees kakskümmend kuradit,» itsitas Matt. 

Ikka alles ärritatud ja turris karvadega Valgekihv urises ning urises. Vähehaaval aga 
vajusid karvad maha ja urisemisest sai tasane, tuhm ümin. 


VJAGU TALTSAS 
I peatükk PIKK TEEKOND 


Midagi oli õhus. Valgekihv tajus lähenevat õnnetust veel enne, kui see 
käegakatsutavalt ilmseks sai. Mingil hämaral viisil oli temas tekkinud aimus, et muutus 
on tulemas. Ta ei teadnud, kuidas või mismoodi, kuid jumalad ise sisendasid talle tunde, 
et midagi hakkab juhtuma. Viisil, milleni nende arusaamine ei küündinud, reetsid nad 
oma kavatsusi koerale, kes üha onni trepil viibis; ilma et ta kordagi onni sisse oleks 
tulnud, teadis ta, mis nende peades toimus. 

«Kuulake'nd seda!» hüüatas kajur ühel õhtul söögiajal. 

Weedon Scott kuulatas. Läbi ukse kostis madalat, murelikku kiunumist — see oli äsja 
kuuldavaks muutunud vaikne nuuksumine. Siis järgnes pikk nuuskimine, millega 
Valgekihv end veenis, et jumal on ikka veel onnis, et ta pole salapärasel kombel üksi 
põgenenud. 

«Ma arvan, et see unt juba leinab teie järele,» ütles koertejuht. 

Weedon Scott vaatas oma kaaslast peaaegu paluvate silmadega, kuigi ta sõnad 
kõnelesid vastupidist. 

«Mis pagan ma Californias hundiga peale hakkan?» küsis ta. 

«Seda minagi ütlen,» vastas Matt. «Mis pagan te Californias undiga peale akkate?» 

Kuid see ei rahuldanud Weedon Scotti. Vastus oli liiga väheütlev. 

«Valgete inimeste koertele oleks ta selgeks nuhtluseks,» rääkis Scott edasi. «Ta tapaks 
nad esimesel nägemisel. Kui ta mind kahjutasusummadega ei laosta, siis võtavad 
võimud ta mult ära ja hukkavad ta.» 

«Ta on lausa mõrtsukas, ma tean,» tähendas kajur. 

Weedon Scott silmitses teda kahtlustavalt. 

«See ei kõlbaks kuhugi,» ütles ta otsustavalt. 

«Ei kõlbaks jah,» oli Matt samal arvamisel. «Teil tuleks palgata inimene, kes ekstra 
tema eest oolitseks.» 

Scotti umbusk hakkas kaduma. Ta noogutas rõõmsalt pead. Järgneva vaikuse sekka 
kuuldus ukse tagant vaikset, poolnuuksuvat vingumist ja siis pikka küsivat nuuskimist. 

«Ei saa salata, et ta peab teist pagana palju,» ütles Matt. 

Teine põrnitses talle äkilise vihaga näkku: «Pagan võtaks, mees! Ma ju tean, mis ma 
teen ja kuidas on kõige parem! ...» 

«Selle vasta ma ei vaidle, ainult...» «Ainult mis?» sähvas Scott. 


«Ainult...» alustas kajur mahedasti, muutis siis meelt ja reetis endaski tõusvat viha: 
«Noh, teil põle tarvis nii väga ägedaks minna. Kui teie tegusi vaadata, siis ei tea te küll 
ise, mis te õieti tahte.» 

Weedon Scott võitles endaga tükk aega ja ütles siis 

leebemalt: 

«Teil on õigus, Matt. Ma ei tea tõesti, mis ma tahan, ja see'p see häda ongi.» 

«Einoh, minust oleks ju enam kui naeruväärne seda koera kaasa viia,» pahvatas ta 
pärast järjekordset vaikimist. 

«Seda ma'gi arvan,» vastas Matt, ning jälle polnud peremees temaga päris rahul. 

«Aga kust pagan ta teab, et te tahte ära sõita, sellest ma aru ei saa,» jätkas kajur 
süütult. 

«See käib ka üle minu mõistuse, Matt,» vastas Scott kurbliku pearaputusega. 

Siis saabus päev, millal Valgekihv läbi avatud onni-ukse nägi saatuslikku reisikotti 
põrandal ning armastuse-isandat sellesse asju päkkimas. Oli edasi-tagasi käimist, ja onni 
senist rahulikku õhkkonda häiris kummaline segadus ja rahutus. Polnud enam kahtlust, 
õnnetus oli ilmne. Valgekihv oli seda ette aimanud. Nüüd mõistis ta seda. Tema jumal 
valmistus uueks põgenemiseks. Ja nagu teda eelmisel korral kaasa ei võetud, nii võis 
nüüdki arvata, et ta maha jäetakse. 

Sel ööl pääses ta suust pikk hundiulumine. Nagu ta 

oma kutsikapäevil ulus, kui ta laanest tagasi külla põgenedes leidis selle kadunud 
olevat ja ainult rämpsu-hunniku märkivat Halli Kopra telgi asukohta, nii pööras ta 
nüüdki koonu külmade taevatähtede poole ning jutustas neile oma südamevalust. 

Onnis olid mehed parajasti magama heitnud. 

«Ta jättis oma toidu jälle söömata,» tähendas Matt oma asemelt. 

Weedon Scotti asemelt kuuldus ümatust ja vaipade kahinat. 

«Selle järgi, kudas ta ennast siis üleval pidas, kui te eelmine kord ära olite, ei oleks 
midagi imestada, kui ta seekord sureb.» Vaibad teisel asemel kahisesid ärritatult. 
«Pidage ometi suu!» hüüdis Scott läbi pimeduse. «Te norite hullemini kui mõni naine.» 

«Selle vasta ma ei vaidle,» kostis kajur, ja Weedon Scott polnud päris kindel, kas teine 
mitte ei irvitanud. 

Järgmisel päeval oli Valgekihva ärevus ja rahutus veelgi silmapaistvam. Ta käis oma 
isanda kannul, niipea kui too onnist väljus, ning ei eemaldunud trepi juurest, kui isand 
sees viibis. Läbi avatud ukse võis ta pilku heita pakkidele põrandal. Reisikotile olid 
lisandunud kaks suurt puldarikohvrit ja üks kast. Matt rullis isanda vaibad ja 
karusnahkse hommikumantli presentkattesse. Välgekihv niutsus seda jälgides. 

Hiljem saabus kaks indiaanlast. Ta jälgis neid pinevalt, kui nad pakid õlgadele võtsid 
ja Matti järel künkast alla läksid, Mattil endal kandamiks voodiriided ja reisikött. Kuid 
Välgekihv ei järgnenud neile. Isand oli ikka veel onnis. Mõne aja pärast tuli Matt tagasi. 
Isand tuli ukse juurde ja kutsus Valgekihva sisse. 

«Sa vaene mehike,» ütles ta õrnalt, Valgekihva kõrvu sügades ja tema selga 
patsutades. «Ma lähen pikale teekonnale, vanapoiss, kuhu sina kaasa tulla ei saa. Urise 
mulle nüüd — urise viimast, kõige viimast korda, ütle mulle jumalaga.» 

Kuid Välgekihv keeldus urisemast. Selle asemel heitis ta isandale nukra, uuriva pilgu 
ja liibus ta ligi, pead isanda käsivarre ja keha vahele peites. 

«Juba vilistab,» hüüdis Matt. Yukonilt kuuldus jõe-auriku kähe vile. «Tehke lühidalt. 
Ärge unustage eesust 

lukku panna. Ma lähen tagant välja. Akkame aga liikuma!» 

Mõlemad uksed paugatasid üheaegselt, ja Weedon Scott ootas, kuni Matt onni ette 
jõudis. Onnist kuuldus vaikset vingumist ja nuukseid. Siis järgnes pikki, sügavaid 
nuuskimisi. 


«Te peate tema eest hästi hoolt kandma, Matt,» ütles Scott, kui nad hakkasid künkast 
alla minema. «Kirjutage ja teatage mulle, kuidas tal läheb.» 

«Kindlasti,» vastas kajur. «Aga kuulake seda!» 

Mõlemad peatusid. Välgekihv ulus, nagu koerad uluvad, kui nende isandad on surnud. 
Ta väljendas suurimat südamevalu, tema kisa paisus valjude, ahastavate hoogudena, 
vaibus värisevaks halinaks ja valjenes jälle üksteisele järgnevaiks kaeveteks. 

«Aurora» oli sel aastal esimene väljapoole minev aurik, ja ta laed olid jõukaid 
seiklejaid ning laostunud kullaotsijaid täis kiilutud; kõigil oli pöörane rutt minema pää- 
seda — nagu neil omal ajal oli olnud pöörane rutt siia-maile tulla. Laevalael 
maabumissilla lähedal raputas Scott Matti kätt, kes valmistus kaldale tagasi minema. 
Kuid Matti käsi muutus teise peos äkki lõdvaks, kui ta pilk Scottist mööda libises ja 
millelegi tema selja taga pidama jäi. Scott keeras pead, et näha, mis seal on. Mõne jala 
kaugusel istus Välgekihv laevalael ja silmitses neid nukralt. 

Kajur kirus tasakesi aukartlikul toonil. Scott suutis ainult imestunult vahtida. 

«Kas te panite eesukse lukku?» küsis Matt. Teine noogutas pead ja küsis: «Kuidas jäi 
tagauksega?» 

«Võite kindel olla, et ma selle lukku panin,» vastas 

Matt innukalt. 

Välgekihv tõmbas kõrvad libitsevalt ligi pead, kuid jäi sinna, kus oli, tegemata katsetki 
lähenemiseks. «Pean ta endaga koos kaldale viima.» Matt astus paar sammu Valgekihva 
poole, kuid viimane hiilis eest ära. Matt sööstis lähemale, ent Välgekihv põikas ühe 
meestesalga jalgade vahele. Küürutades, tiireldes, end peites hiilis ta laevalael ringi ning 
lipsas kõigi kinnipüüdmiskatsete eest ära. 

Aga kui armastuse-isand kõnelema hakkas, siis tuli Välgekihv jalamaid kuulekalt tema 
juurde. 

«Selle juure ta ei tule, kes teda kõik need kuud söö tis,» pomises Matt haavunult. «Ja 
teie — te põle ted pärast neid esimesi tuttavaks saamise päevi kordagi sööt. Mitte ma ei 
mõista, kudas ta teab, et teie olete peremees.» 

Valgekihva patsutav Scott kummardus äkki lähemale ja näitas värskeid lõikehaavu 
tema koonul ja pikka lõhet silmade vahel. 

Matt kummardus vaatama ja libistas käega üle Valgekihva kõhualuse. 

«Me unustasime akna. Ta on altpoolt üleni aavu ja kriimustusi täis. Üppas otse läbi 
klaasi, tont võtku!» 

Aga Weedon Scott ei kuulanud. Ta mõtles kiiresti. «Aurora» vile kuulutas viimast 
korda, et oldi sõiduval-mis. Mehed kiirustasid maabumissilda mööda kaldale. Matt võttis 
oma kaelast salli ja hakkas seda Valgekihvale kaela siduma. Scott haaras tal käest kinni. 

«Jumalaga, Matt, vanapoiss. Hundist... ei tarvitse teil kirjutada. Näete, ma...» 

«Mis!» pahvatas kajur. «Ega te taha ütelda, et...?» 

«Just seda ma tahan ütelda. Siin on teie sall. Mina kirjutan teile Valgekihvast.» 

Matt peatus maabumissillalt allaminekul. 

«Ta ei kannata sealseid ilmasi välja!» hüüdis ta. «Või te peate teda soojal ajal 
pügama!» 

Maabumissild tõmmati tagasi ning «Aurora» pööras end kaldast eemale. Weedon Scott 
viibutas kätt viimseks jumalagajätuks. Siis pöördus ta ümber ja kummardus enda kõrval 
seisva Valgekihva kohale. 

«Urise nüüd, pagan võtaks, urise,» ütles ta tundlikku pead patsutades ja lapiti 
laskuvaid kõrvu sügades. 


II peatükk LÕUNAMAA 


Valgekihv astus San Franciscos laevalt maale. Ta oli kohkunud. Sügaval sisimas — 
allpool igasugust mõtlemisprotsessi või teadlikkust — oli ta võimu ühendanud 


jumalikkusega. Kuid iialgi polnud valged inimesed talle nii imeliste jumalatena 
tundunud kui nüüd, kus ta San Francisco ligast sillutist tallas. Palkonne, mida tema seni 

oli tundnud, asendasid kõrgele kerkivad ehitused. Tänavad olid täis ohte — 
veovankreid, kaarikuid, autosid; suured pingutavad hobused vedasid hiiglaplatvorme, ja 
koletislikud tänavaraudtee- ning trammivagunid huilga-sid ja kõlistasid kõige keskel, 
oma pealekäivaid ähvardusi kriisates nagu ilvesed, keda ta oli tundnud põhjamaa 
metsades. 

See kõik oli võimu tõendus. Kõiges selles ja kõige selle taga olid inimesed, valitsedes 
ning juhtides, väljendades oma üleolekut puht-ainelise üle. See oli kolossaalne, oli 
uimastav. Valgekihv oli täis aukartust. Hirm tuli talle peale. Nagu ta kutsikapõlves oma 
väiksust ja armetust tajus, kui ta esmakordselt laanest Halli Kopra külasse tuli, nii tajus 
ta nüüd, hoolimata oma täiskas-vanu-suurusest ning uhkusest oma jõule, et ta on väike ja 
armetu. Ja kui palju oli siin jumalaid! Tal käis nende tunglemisest pea ringi. Tänavamüra 
vaevas ta kõrvu. Ta oli segane kohutavast ning lõputust hoost ja liikumisest enda ümber. 
Teravamalt kui iialgi varem tajus ta oma sõltuvust armastuse-isandast, kellel ta käis 
tihedalt kannul ja keda ta ei lasknud silmist, mis ka iganes ei juhtunud. 

Kuid Valgekihv sai linnast ainult põgusa painajaliku mulje; see kogemus oli otsekui 
halb uni — ebatõeline ja hirmus nägemus, mis hiljem kaua ta unenägudes kummitas. 
Isand paigutas ta pagasivagunisse, kus aheldas ta nurka ülestikku kuhjatud kohvrite ja 
reisikottide vahele. Siin valitses jässakas ning tugev jumal, kes suure müraga kohvreid ja 
kaste loopis, neid ukse kaudu sisse lohistas ja virnadesse ladus või neid mürinal ja 
kolinal uksest välja heitis teistele, ootavatele jumalatele. 

Ja siia, sellesse reisipakkide põrgusse, jättis isand Valgekihva üksi — igatahes pidas 
Valgekihv end hüljatuks, kuni ta haistmise varal enda kõrvalt leidis isanda 
puldankohvrid ning asus neid valvama. 

«Ea, et te viimaks tulite,» torises vagunijumal tund aega hiljem, kui Weedon Scott 
uksele ilmus. «Te koer ei luband te asju näpuotsagagi puudutada.» 

Valgekihv väljus vagunist. Ta imestas. Lummutuslik linn oli kadunud. Temale oli 
vagun olnud ainult tuba kuskil majas — ja kui ta sisse astus, siis oli linn tema ümber. 
Vahepeal oli linn läinud. Selle kära ei kõmisenud enam ta kõrvus. Tema ees oli naeratav 
maastik, täis päi- 

kesepaistet ja laiska rahu. Aga tal polnud palju aega muutuse üle imestada. Ta lihtsalt 
võttis selle teatavaks, nagu ta võttis teatavaks jumalate kõik ebatavalised teod ja 
toimingud. Sellised olid jumalate kombed. 

Väljas ootas tõld. Keegi mees ja keegi naine lähenesid isandale. Naise käed sirutusid 
välja ning haarasid isanda kaela ümbert kinni — see oli vaenulik tegu! Järgmisel hetkel 
kiskus Weedon Scott end kaelustaja käte vahelt lahti ja maadles Valgekihvaga, kellest 
oli saanud lõrisev ja märatsev kurivaim. 

«Pole midagi, ema,» ütles Scott, kui ta Valgekihvast jagu oli saanud ja teda 
vaigistanud. «Ta arvas, et sa kavatsed mulle häda teha, ning ei tahtnud seda sallida. Kõik 
on korras... kõik on korras. Küllap ta peagi õpib, mis vaja.» 

«Ja seni tohin ma oma poega ainult siis kallistada, kui tema koera läheduses pole,» 
naeris ema, kuigi oli ise ehmatusest kahvatu ning nõrk. 

Ta vaatas Valgekihva, kes urises, karvu turritas ja pahatahtlikult põrnitses. 

«Tal tuleb õppida, ja küllap ta õpib õige ruttu,» ütles Scott. 

Ta kõneles Valgekihvaga leebelt, kuni oli teda rahustanud, ja siis muutus ta hääl 
käskivaks: «Maha! Heida maha!» 

See oli üks neist asjust, mida isand Valgekihvale oli õpetanud, ja Valgekihv kuulas 
käsku, kuigi heitis maha tõrksalt ja tusaselt. 

«Noh, ema.» 


Scott sirutas käsivarred ema poole, kuid pidas Valgekihva silmas. 

«Maha!» hoiatas ta. «Maha!» 

Vaikselt karvu turritades ja poolküürutlevält maha vajudes jälgis Valgekihv vaenuliku 
toimingu kordumist. Kuid midagi halba sellest ei tulnud, ka sellele järgnevast võõra 
meesjumala kaelustamisest mitte. Siis asetati riide-kohvrid tõlda, võõrad jumalad ning 
armastuse-isand järgnesid, ja Valgekihv jälitas sõidukit, kord valvsalt järel joostes, kord 
jooksvate hobuste poole karvu turritades ja neid hoiatades, et ta seal on ning valvab, et 
jumalale, keda nad nii kiiresti edasi viivad, midagi halba ei juhtuks. 

Viieteistkümne minuti pärast pöördus tõld kivisammastega 

väravast sisse ja liikus kahe rea pea kohal kaarduvate, üksteisest läbipõimunud 
võradega mustpähkli-puude vahel edasi. Kummalgi pool avardus muruväljakuid, miile 
laia lagedust siin-seal katkestasid suured tugevaoksalised tammed. Kaugemal paistis 
hoolitsetud muru noore roheluse vastandina päikesest kõrvetatud heinamaade 
kollakaspruun, taamal olid pruunjad mäed ja mägikarjamaad. Muruplatsi lõpust, kus 
nõlvak hakkas aeglaselt kerkima, vaatas alla paljude akende ja laia verandaga maja. 

Valgekihval oli vähe mahti seda kõike näha. Vaevalt oli tõld väravast sisse saanud, kui 
talle särasilmaline ja teravakoonuline šoti lambakoer õigustatud pahameele ja vihaga 
kallale tungis. Koer jooksis Valgekihva ja isanda vahele, lõikas tal tee isanda juurde ära. 
Valgekihv ei urisenud hoiatavalt, kuid tema karvad kerkisid, kui ta tegi oma vaikiva ning 
surmava sööstu. Ta ei lõpetanud seda sööstu. Kohmaka äkilisusega peatus ta, jäikade 
esijalga-dega oma liikumishoogu pidurdades, peaaegu tagajalgadele maha istudes — nii 
väga tahtis ta hoiduda kokkupuutest koeraga, kellele oli kallale tungimas. See oli emane, 
ning tema tõu seadus tõmbas nende vahele piiri. Selle koera ründamine poleks talle 
tähendanud midagi vähemat kui oma vaistu vägistamist. 

Teisiti olid lood lambakoeraga. Et ta oli emane, puudus tal selline vaist. Teisest küljest 
oli tema kui lambakoera loomusunniline hirm Ürgmaa ja eriti hundi ees ebatavaliselt 
terav. Temale oli Valgekihv hunt, põline röövel, kes lambakarjadest oli saaki riisunud 
sellest ajast peale, kui lambaid karjadeks koondati ja tema kauged esivanemad neid karju 
hoidsid. Seepärast kargas ta Valgekihva kallale, kui see oma hoogu pidurdas ja end 
ohjeldas, et temaga kokkupuudet vältida. Tahtmatult urises Valgekihv tema hambaid 
oma õlas tundes, ei teinud aga omalt poolt katsetki teda hammustada. Ta taandus 
jäigajalg-selt ning kohmetult ja püüdis ümber emase minna. Ta katsus nii ja teisiti, tiirles 
ja keerles, kuid kõik oli asjatu. Lambakoer püsis aina tema ja eesmärgi vahel. «Siia, 
Collie!» hüüdis võõras mees tõllas. Weedon Scott naeris. 

«Pole viga, isa. See on heaks harjutuseks. Valgekihval tuleb palju õppida — hakaku 
aga kohe peale. Küllap ta kohaneb.» 

249 


Tõld liikus edasi ja Collie sulges jällegi Valgekihvale tee. Valgekihv katsus sõiduteelt 
lahkudes ja üle muru ringi tehes temast mööda pääseda, aga Collie jooksis seesmist, 
lühemat ringi mööda, jõudis temast ette ning astus talle vastu, kaks rida helendavaid 
hambaid irevil. Valgekihv jooksis tagasi — üle tee teisele muruväljakule —, kuid jällegi 
oli Collie täi ees. 

Sõiduk viis isanda ära. Aeg-ajalt silmas Valgekihv seda veel puude vahelt. Olukord oli 
meeleheitlik. Ta katsus uuesti ringi teha. Collie järgnes kiiresti joostes. Ja siis sööstis 
Valgekihv äkki talle peale. See oli tema vana võitlusvõte. Ta tabas õlaga otse vastu õlga. 
Collie paiskus ümber, ja vähe sellest — ta oli nii kiiresti jooksnud, et veeres hooga üle 
selja edasi; kõigest väest peatuda püüdes küünistas ta käppadega kruusa ja kiljus heledalt 
solvatud uhkusest ning nördimusest. 

Valgekihv ei jäänud ootama. Tee oli vaba ja muud ta ei tahtnudki. Collie ruttas talle 
järele, ise lakkamatult kilades. Tee oli nüüd sirge, ja kui oli tegemist tõelise 


jooksmisega, võis Valgekihv talle mõndagi õpetada. Collie jooksis meeletult, 
hüsteeriliselt, end ülimal määral pingutades, iga hüppe juures kuulutades, missuguseid 
ponnistusi ta teeb, Valgekihv aga libises tema ees sujuvalt aina kaugemale — vaikselt, 
jõudu pingutamata, viirastusena üle maapinna liueldes. 

Läinud ümber maja nurga, leidis ta tõlla õuevärava eest, kus see oli peatunud. Isand 
väljus sellest parajasti. Sel hetkel — ikka alles ülima kiirusega joostes — märkas 
Valgekihv äkki kallaletungi külje poolt. Teda ründas ajukoer. Valgekihv püüdis talle 
vastu pöörduda, kuid ta oli liiga kiiresti jooksnud ning ajukoer oli liiga lähedal. See 
tõukas teda külje poolt, ja jooksuhoog ning ootamatus oli nii suur, et Valgekihv paiskus 
maha ja tegi täie tiiru. Jalule tõusis ta õeluse võrdkujuna: kõrvad olid lidus, huuled 
kõverdatud, nina kipras, ja hambad laksa-tasid kõvasti kokku — karva võrra mööda 
ajukoera pehmest kõrist. 

Isand jooksis sinnapoole, aga ta oli liiga kaugel, ja Collie oli see, kes ajukoera elu 
päästis. Enne kui Valgekihv jõudis hüpata ja saatusliku löögi anda, just siis, kui ta 
parajasti hüppama hakkas, saabus Collie. Teda oli kavalusega üle trumbatud ja temast oli 
ette joostud — sellest rääkimata, et ta hoolimatult kruusateele oli 

lennutatud, ja tema saabumine oli nagu keeristorm, mida õhutasid solvatud väärikus, 
õigustatud raev ja vaistlik vaen Ürgmaalt tulnud röövli vastu. Ta rabas Valgekihva 
täisnurgi otse hüppel ning uuesti kaotas Valgekihv jalad alt ja veeres uperkuuti. 

Järgmisel hetkel saabus isand; ühe käega hoidis ta Valgekihva, sellal kui ta isa koerad 
ära kutsus. 

«Peab ütlema, et see on üpris tuline vastuvõtt vaesele üksildasele põhjamaa hundile,» 
ütles isand, kuna Valgekihv tema kallistava käe all rahunes. «Kogu oma eluajal on ta 
üksainus kord jalad alt kaotanud, ja siin paisati ta poole minuti kestel kaks korda 
ümber.» 

Sõiduk oli ära läinud ja majast oli ilmunud uusi võõraid jumalaid. Mõned neist seisid 
lugupidavalt eemal, kuid kaks neist — kaks naist — sooritasid vaenuliku toimingu, 
isandal kaela ümbert kinni võttes. Valgekihv aga hakkas juba selle toiminguga leppima. 
Näis, et see ei tekitanud midagi paha, ning jumalate häälitsused seejuures polnud 
kindlasti mitte ähvardavad. Need jumalad tegid katseid läheneda ka Valgekihvale, kuid 
ta hirmutas nad lõrinaga eemale, ja isand tegi sedasama sõnadega. Seejuures surus 
Valgekihv end tihedasti vastu isanda jalgu ja isand patsutas rahustavalt tema pead. 

Ajükoer oli hüüde peale «Dick! Heida maha!» trepist üles läinud ja eesukse kõrvale 
maha heitnud, ikka veel urisedes ja sissetungijat pahuralt silmas pidades. Üks 
naisjumalaid oli Collie oma hoole alla võtnud, hoidis käsi tema kaela ümber ja hellitas 
ning kallistas teda, kuid koer oli väga hämmeldunud ja mures, kiunus ja oli rahutu; teda 
solvas hundi juuresolek ja ta oli kindel, et jumalad eksivad. 

Kõik jumalad astusid trepist üles, et majja minna. Valgekihv käis tihedalt isanda 
kannul. Dick urises ukse kõrval ja Valgekihv ajas trepiastmel karvad turri ning urises 
vastu. 

«Vii Collie sisse ja las need kaks kaklevad isu täis,» soovitas Scotti isa. «Pärast saavad 
neist sõbrad.» 

«Sõpruse märgiks võib siis Valgekihv matusel kõige tähtsamaks leinajaks olla,» naeris 
isand. 

Vanem Scott tegi uskmatu näo, vaadates enne Valgekihva, siis Dicki ja lõpuks oma 
poega. 

«Sa arvad, et. . .?» 

Weedon noogutas pead. 

«Just seda ma arvan. Üheainsa minutiga — kõige rohkem kahega — oleks Dick 
surnud.» Ta pöördus Valgekihva poole: «Tule, sa hunt. Sina pead sisse saama.» 


Valgekihv astus jäikade jalgadega trepist üles ja ukse sisse, saba paindumatult õieli ja 
pööramata Dickilt silmi, olles valvel küljepoolse rünnaku vastu ja ühtlasi valmis 
tundmatuse kõikvõimalikeks metsikuiks ilminguteks, mis võisid maja sisemusest 
ähvardada. Kuid mida kohutavat ei juhtunud, ja kui ta majja oli jõudnud, piilus ta 
hoolikalt ringi, midagi hirmutavat otsides ja seda leidmata. Siis heitis ta 
rahuldusüminaga oma isanda jalge ette, jälgis kõike, mis tehti, ja oli üha valmis jalule 
kargama ning elu ja surma peale võitlema õudustega, mis tema arvates pidid elamu 
peiduurgastes varitsema. 


IIl peatükk JUMALA VALDUSALA 


Valgekihv polnud mitte ainult loomu poolest kohanemis-võimeline, vaid ta oli ka palju 
reisinud ja tundis kohanemise tähendust ning vajadust. Siin, Sierra Vistas — nii oli 
kohtunik Scotti mõisa nimi — hakkas Valgekihv ruttu kodunema. Koertega ei olnud tal 
hiljem enam tõsiseid sekeldusi. Nemad tundsid lõunamaa jumalate kombeid temast 
paremini, ja tema oli nende silmis väärtuse saanud, kui ta jumalate seltsis maja 
sisemusse läks. Hunt oli ta küll, ja midagi sellesarnast ei olnud enne juhtunud, kuid 
jumalad olid ta sealoleku heaks kiitnud, ja nemad — jumalate koerad — võisid ainult 
jumalate otsust tunnustada. 

Diokil tuli algul paratamatult mõned jäigad formaalsused sooritada, ja seejärel leppis 
ta rahulikult Valge-kihvaga kui lisandiga kõigile oma käskija senistele varadele. Oleks 
see Dicki teha olnud, siis oleksid neist head sõbrad saanud, kuid Valgekihv oli sõpruse 
vastu. Ta ei nõudnud teistelt koertelt muud, kui et nad ta rahule jätaksid. Kogu oma elu 
kestel oli ta omasugustest eraldi hoidunud ja soovis ka nüüd eraldi hoiduda. Dicki lähe- 
nemiskatsed tüütasid teda, seepärast peletas ta Dicki urisedes eemale. Põhjas oli ta 
õppinud, et oma isanda koerad peab ta rahule jätma, ja ta ei unustanud õpitut. 

Endale aga nõudis ta eraldatust ja üksindust, ja ta ignoreeris Dicki nii põhjalikult, et 
see heasüdamlik olend ei teinud lõpuks temast väljagi ja pani teda vaevalt rohkem tähele 
kui hobuste kinnisidumise posti talli juures. 

Teisiti käitus Collie. Kuigi ta Valgekihva sealviibimisega leppis, sest see oli jumalate 
käsk, polnud see veel põhjuseks teda rahule jätta. 

Collie olemusest lahutamatu oli mälestus loendama-tuist roimadest, mida Valgekihva 
suguvennad olid tema esivanemate vastu sooritanud. Rüüstatud lambatarasid ei saanud 
unustada ühe päeva ega ka ühe põlvkonna kestel. Kõik see kannustas teda, kihutas teda 
kättemaksule. Ta ei saanud vastu hakata jumalaile, kes lubasid hundi sealolekut, aga see 
ei takistanud teda Valgekihva elu pisiasjus kibedaks tegemast. Nende vahel seisis põline 
vaen, ja tema vähemalt tahtis hoolt kanda, et seda ei unustataks. 

Niisiis kasutas Collie oma soo eesõigusi Valgekihva kiusamiseks ja halvasti 
kohtlemiseks. Vaist ei lubanud Valgekihval temale kallale tungida, Collie visaduse tõttu 
aga oli võimatu tülitajat ignoreerida. Kui Collie teda ründas, siis pööras ta oma paksu 
karvaga kaitstud õla tema hammaste poole ja kõndis jäigajalgselt ning väärikalt minema. 
Kui Collie talle liiga rängalt kallale kippus, siis oli ta sunnitud ringi tiirlema, õlga tema 
poole pöörates ja pead kõrvale käänates, näol ning silmades kannatlik ja tüdinud ilme. 
Mõnikord kiirendas küll nap-satus tema tagajalgade järele Valgekihva taandumist ja tegi 
selle vähem väärikaks. Tavaliselt aga õnnestus tal säilitada auväärsust, mis oli peaaegu 
pidulik. Ta ei teinud Collie olemasolust välja, kui see vähegi võimalik oli, ja läks tal 
järjekindlalt teelt eest ära. Collie tulekut nähes või kuuldes tõusis ta püsti ja kõndis 
minema. 

Palju muudki tuli Valgekihval õppida. Elu põhjamaal oli lausa lihtne Sierra Vista 
keeruliste asjadega võrreldes. Kõigepealt tuli tal isanda perekonda tundma õppida. 
Mingil määral oli ta selleks ette valmistatud. Nagu Mit-saa ja Kluu-kuutš Halli Kopra 


juurde kuulusid, osa saades tema toidust, tema tulest ja ta vaipadest, nii kuulusid nüüd 
Sierra Vistas amastuse-isanda juurde kõik tema maja elanikud. 

Kuid selles asjas oli erinevusi, ja rohkesti erinevusi. Sierra Vista oli kaugelt avaram 
kui Halli Kopra telk. 

Seal tuli paljusid inimesi arvestada. Seal oli kohtunik Scott ja seal oli tema naine. Seal 
olid isanda mõlemad õed, Beth ja Mary. Seal oli tema naine Alice, ja siis olid seal tema 
lapsed, Weedon ja Maud, üks nelja-, teine kuueaastane mudilane. Keegi ei saanud talle 
kõigist neist inimestest kuidagiviisi rääkida; veresidemeist ja sugulusest ei teadnud ta 
midagi ega olnud võimelinegi iial midagi teada saama. Aga ta taipas õige pea, et kõik 
need inimesed kuulusid isanda juurde. Neid igal võimalusel tähele pannes, nende 
tegusid, kõnet ja häälekõlagi uurides õppis ta pikkamisi tundma, kui lähedased nad isan- 
dale olid ja kui suurel määral isand neid soosis. Ning sellele vastavalt kohtles neid 
Valgekihv. Ta hindas seda, mida tema isand hindas; mis isandale kallis oli, seda pidas ka 
Valgekihv kalliks ja valvas hoolikalt. 

Nii oli lugu kahe lapsega. Kogu oma eluaja ei olnud Valgekihv lapsi sallinud. Ta 
vihkas ja kartis nende käsi. Ei olnud hellad need õppetunnid, mis ta indiaani külades 
nende vägivalla ning julmuse kohta oli saanud. Kui Weedon ja Maud talle esmakordselt 
lähenesid, urises ta hoiatavalt ja tegi õela näo. Müks ja terav sõna isandalt sundis teda 
laste kallistusi taluma, kuigi ta nende tillukeste käte all üha urises ja urises — ja selles 
urinas ei kuuldunud ümisevat alatooni. Hiljem pani ta tähele, et poisikesel ja tütarlapsel 
oli isanda silmis suur väärtus. Siis polnud enam müksu ega teravat sõna tarvis — lapsed 
võisid teda patsutada ilma selletagi. 

Valgekihv polnud iialgi ülevoolavalt südamlik. Ta sallis isanda lapsi sünge, kuid ausa 
heasoovlikkusega ja talus nende mänge nagu mingit piinavat toimingut. Kui ta ei 
suutnud kauem taluda, tõusis ta üles ning kõndis otsustavalt eemale. Kuid mõne aja 
pärast hakkasid lapsed talle meeldimagi. Aga ka siis ei lasknud ta oma tundeid välja 
paista. Ise ta laste juurde ei läinud. Teisest küljest aga ei eemaldunud ta lapsi nähes, vaid 
ootas, et nad tema juurde tuleksid. Ja veelgi hiljem märgati, et ta silmadesse ilmus 
heameelesära, kui ta nägi lapsi lähenevat, ja et ta neile kummalise kahetsusega järele 
vaatas, kui nad tema juurest lahkusid, et teiste lõbustuste juurde minna. 

See kõik tähendas arenemist ja nõudis aega. Laste kõrval pidas ta kõige enam lugu 
kohtunik Scottist. Võib-olla kahel põhjusel. Esiteks oli see ilmselt isanda väärtuslik 

omand, ja teiseks oli kohtunik oma tunnete avaldamises tagasihoidlik. Valgekihv 
armastas laial verandal tema jalge ees lebada, kui ta lehte luges, aeg-ajalt Valgekihvale 
pilku või sõna kinkides — märgid, mis ei häirinud, kuid kinnitasid, et ta oli Valgekihva 
sealolekust ja olemasolust teadlik. Kuid nii oli see kõik ainult siis, kui isandat läheduses 
polnud. Kui isand ilmus, lakkasid kõik teised olendid olemast, niipalju kui see 
Valgekihvasse puutus. 

Valgekihv lubas kõigil perekonnaliikmeil end kallistada ja hellitada, kuid iialgi ei 
andnud ta neile seda, mis ta isandale andis. Ükski nende kallistus ei toonud tema kõrisse 
armastavat üminat, ja kuidas nad ka katsusid, iialgi ei õnnestunud neil teda enda vastu 
liibuma panna. Seda endaunustuse ning andumuse väljendust, seda täieliku usalduse 
väljendust hoidis ta ainult isandale. Tegelikult ei vaadanud ta perekonnaliikmeile iial 
teisiti kui armastuse-isanda omandile. 

Oige ruttu õppis Valgekihv vahet tegema ka perekonnaliikmete ja maja teenijaskonna 
vahel. Teenijad kartsid teda, tema aga ainult hoidus neile kallale minemast — sest neidki 
pidas ta isanda omandiks. Teenijate ja Valgekihva vahel valitses erapooletus, muud ei 
midagi. Nad valmistasid isandale toitu ja pesid söögiriistu ja tegid muid töid, nagu Matt 
oli teinud Klondike'is. Nad olid ühesõnaga majapidamise juurde kuuluvad lisandid. 


Väljaspool majapidamist tuli Valgekihval veelgi rohkem õppida. Isanda valdusala oli 
lai ja keeruline, kuid sel olid oma mõõtmed ja piirid. Krunt ise lõppes maantee ääres. 
Väljaspool seda oli kõigi jumalate ühine valdusala — teed ja tänavad. Ja teiste tarade 
taga olid teiste jumalate eravaldusalad. Arvutu hulk seadusi juhtis seda kõike ja määras 
käitumise laadi, aga Valgekihv ei mõistnud jumalate keelt ega olnud tal mingit 
võimalust õppida muul teel kui kogemuste kaudu. Ta kuulas oma loomulike ajede käsku, 
kuni need viisid ta kokkupõrkeni mõne seadusega. Kui seda mõned korrad oli juhtunud, 
siis oli talle seadus selge ja ta täitis seda. 

Kõige võimsamalt kasvatas teda isanda käe müks, isanda hoiatav hääl. Sest 
Valgekihva väga suure armastuse tõttu tegi talle isanda müks kaugelt rohkem haiget kui 
ükski Hallilt Kopralt või Ilusalt Smithilt saadud keretäis. Nemad olid valu tekitanud 
ainult tema lihale, valm liha all oli ikka raevutsenud uhkena ja võitmatuna. 

Isanda müks oli liiga kerge, et lihale haiget teha. Kuid see tungis sügavamale. See oli 
isanda laituse väljendus ja Valgekihva vaim närbus selle mõjul. 

Tõtt öelda jagati mükse väga harva. Jätkus isanda häälest. Häälekõlast järeldas 
Valgekihv, kas ta talitas õigesti või mitte. Vastavalt häälekõlale kohandas ta omaf 
käitumist ja seadis oma tegusid. See oli kompassiks, mille varal ta tüüris ja õppis 
kaardile märkima uue maa ja uue elu kombeid. 

Põhjas oli koer ainus koduloom. Kõik teised loomad elasid Ürgmaal ja olid igale 
koerale seadusega lubatud saagiks, kui nad polnud liiga suured. Kogu oma elu kestel oli 
Valgekihv elusolendeid söögiks püüdnud. Talle ei tulnud pähegi, et Lõunas on asi teisiti. 
Aga seda tuli tal Santa Clara orus elades peagi õppida. Varahommikul ümber majanurga 
lonkides sattus ta kana-aiast väljalip-sanud kanale. Valgekihva loomulikuks ajeks oli 
teda ära süüa. Paar hüpet, hammaste välgatus, kohkunud kaaga-tus, ja ettevõtlik 
sulgloom oli tal suus. See oli kodukas-vatatud, rammus ja õrn, ning Valgekihv lakkus 
huuli ja otsustas, et niisugune toit on hea. Päeval sattus ta tallide lähedal veel teisele 
hälbinud kanale. Üks tallipoistest jooksis lindu päästma. Ta ei tundnud Valgekihva pärit- 
olu, seepärast võttis ta relvaks kätte kerge ratsapiitsa. Esimese piitsahoobi järel laskis 
Valgekihv kana lahti ja pöördus mehe vastu. Kaigas oleks võinud teda peatada, piits aga 
mitte. Vaikselt, teisest hoobist väljagi tegemata sööstis ta ettepoole ja kargas tallipoisi 
kõri kallale, kes karjatas: «Jumal!» ja taganes vaarudes. Piitsa pillas ta maha ja varjas 
käsivartega oma kõri. Valgekihv rebis ta käsivarresse luuni ulatuva haava. 

Mees oli hirmsasti kohkunud. Valgekihva metsikus ei heidutanudki teda nii väga kui 
tema vaikimine. Oma kõri ja nägu haavatud ning verdjooksva käsivarrega ikka kaitstes 
püüdis ta talli juurde taanduda. Tal oleks väga halvasti läinud, kui Collie poleks 
tegevuspaigale ilmunud. Nagu ta kord Dicki elu päästis, nii päästis ta nüüd tallipoisi elu. 
Meeletu vihaga sööstis ta Valgekihva kallale. Temal oli olnud õigus. Ta oli olnud targem 
kui eksiteele sattunud jumalad. Kõik tema kahtlustused olid õigustatud. Siin tegi muistne 
röövel jälle oma vanu vempe. 

Tallipoiss põgenes tallidesse ja Valgekihv taandus Collie kurjade hammaste ees või 
pööras õla nende poole ja 

tiirles üha ringi. Aga Collie ei jätnud teda pärast sobivat karistust rahule nagu 
harilikult. Vastupidi: ta muutus iga hetkega ärritatumaks ja vihasemaks, kuni Valgekihv 
lõpuks oma väärikuse tuulde heitis ja tema eest avalikult üle välja jooksu pistis. 

«Ta peab õppima kanu rahule jätma,» ütles isand. «Aga ma saan talle õppetunni anda 
alles siis, kui ma ta teolt taban.» 

Kaks päeva hiljem see tegu tuli, kuid kaugelt suuremas ulatuses, kui isand oli oodanud. 
Valgekihv oli kanalaid ja kanade harjumusi põhjalikult uurinud, öösi, kui kanad olid 
õrrele läinud, ronis ta äsja kohaleveetud palkide virnale. Sealt läks ta kanala katusele, 


ületas katuseharja ning hüppas teisel pool maha. Järgmisel hetkel oli ta kanalas, ja 
tapmine algas. 

Hommikul, kui isand välja verandale tuli, tervitas ta pilku viiskümmend valget 
leghorn-kana — tallipoiss oli nad ritta asetanud. Isand vilistas tasa, esiti üllatusest ja 
viimaks imetlusest. Ta kohtas Valgekihva pilku, kuid too ei ilmutanud vähimatki häbi- 
ega süütunnet. Ta käitus uhkelt, nagu oleks ta tõepoolest sooritanud midagi kiiduväärset 
ja teenekat. Süüteadvust temas ei olnud. Isand surus huuled kokku, asudes eelseisva 
ebameeldiva ülesande kallale. Siis kõneles ta teadmatusest eksinuga karmilt ja tema 
hääles polnud midagi peale jumaliku viha. Ta pistis Valgekihva nina tapetud kanade 
juurde ja aniis talle samal ajal tugevaid mükse. 

Valgekihv ei tunginud iial enam ühtegi kanäkuuti. S'e oli seadusevastane ja ta pidas 
seda meeles. Siis võttis isand ta ikana-aeda kaasa. Elavat toitu enda ümber ja otse oma 
nina ees lendlemas nähes oli Valgekihva esimeseks ajeks selle kallale karata. Ta kuulas 
aje käsku, kuid isanda hääl pidurdas teda. Nad viibisid pool tundi kana-aias. Aeg-ajalt 
sai aje Valgekihva üle võimust, aga iga kord, kui ta kippus sellele järele andma, pidurdas 
teda isanda hääl. Nii õppis ta seadust, ja seks ajaks, kui nad kanade valdusalalt lahkusid, 
oli ta õppinud nende olemasolu ignoreerima. 

«Kanatapjat ei saa iialgi parandada,» raputas kohtunik Scott eine ajal kurvalt pead, kui 
tema poeg jutustas Valgekihvale antud õppetunnist. «Kui ta kord säärase halva 
harjumuse on omandanud ja verd maitsnud..» Jälle raputas kohtunik kurvalt pead. 

Kuid Weedon Scott ei pooldanud isa arvamust. 

«Tead, mis ma teen,» pani ta lõpuks ette. «Ma lukustan Valgekihva kogu 
pärastlõunaks kanade juurde.» 

«Aga mõtle kanadele,» tähendas kohtunik. 

«Ja peale selle,» rääkis poeg edasi, «maksan ma sulle ühe dollari kullas iga kana eest, 
kelle ta on tapnud.» 

«Aga sa pead ka isale kaotuse puhuks karistuse määrama,» ütles Beth vahele. 

Sedasama soovis ka õde, ja kogu laudkond kiitis ettepaneku heaks. Kohtunik Scott 
noogutas nõusolevalt pead. 

«Olgu.» Weedon Scott mõtles hetke. «Kui Valgekihv kogu pärastlõuna jooksul ühelegi 
kanale pole kurja teinud, siis ütled sa talle iga kanalas veedetud kümne minuti eest 
tõsiselt ja pidulikult, nagu oleksid sa kohtus ja kuulutaksid kohtuotsust: «Valgekihv, sa 
oled tublim, kui ma arvasin.»» 

Sobivatest varjatud kohtadest alustas perekond etenduse vaatamist. Kuid polnudki 
midagi vaadata. Isand lukustas Valgekihva kanalasse ning jättis ta üksi, Valgekihv heitis 
maha ja uinus magama. Kord tõusis ta ja läks küna juurde jooma. Kanadest möödus ta 
rahulikult, tegemata neist üldse välja. Mis temasse puutus, siis polnud neid olemaski. 
Kell neli võttis ta joostes hoogu, hüppas kanala katusele ja kargas sealt teisele poole 
maha, et siis väärikalt maja juurde lonkida. Ta oli seaduse sel- : geks õppinud. Ja 
verandal, lõbustatud perekonna ees, ütles kohtunik Scott Valgekihvaga vastamisi seistes 
pikkamisi ning pidulikult kuusteist korda: «Valgekihv, sa oled tublim, kui ma arvasin.» 

Kuid seaduste rohkus ajas Valgekihval pea segi ja tõi talle sageli pahandusi kaela. Tal 
tuli õppida, et ta ei tohi puudutada ka teistele jumalatele kuuluvaid kanu. Peale selle olid 
olemas kassid, küülikud ja kalkunid — kõik need pidi ta rahule jätma. Kui ta seaduse 
alles osaliselt selgeks oli õppinud, siis oli tal mulje, et ta peab kõik elusolendid rahule 
jätma. Väljas karjamaal võis vutt vigastamatult tema nina eest lendu tõusta. Ahnest ihast 
üleni pinevil olles ja värisedes ohjeldas ta oma vaistu ja seisis liikumatult paigal. Ta 
täitis jumalate tahtmist. 

Siis nägi ta ühel päeval jälle karjamaal olles, et Diek sattus suurele rohtlajänesele ja 
hakkas seda taga ajama. Isand ise vaatas pealt ning ei astunud keelavalt vahele. 

Ei, ta julgustas Valgekihva samuti tagaajamisele. Nii õppis ta, et rohtlajänese kohta 
keeld ei käi. Lõpuks oli talle kogu seadus selge. Tema ja kõigi koduloomade vahel ei 
tohtinud olla vaenu. Kui polnud sõprust, siis pidi vähemalt erapooletus valitsema. Teised 
loomad aga — oravad, vutid ja küülikud — olid vaba looduse asukad, kes inimesele 
iialgi truudust polnud vandunud. Nemad olid iga koera seaduslikuks saagiks. Ainult 
taltsaid loomi kaitsesid jumalad ja taltsaste vahel polnud surmav taplus lubatud. 
Jumalate käes oli võim oma alamate elu ja surma üle, ning jumalad kaitsesid oma võimu. 

Pärast põhjamaa lihtsust oli elu Santa Clara orus kee- . ruline. Ja peamine, mida 
tsivilisatsiooni keerukus nõudis, oli eneseohjeldus, enda vaoshoidmine — sisemine tasa- 
kaal, mis oli niisama õrn nagu härmalõnga kiud ning ühtlasi niisama jäik nagu teras. Elul 
oli tuhat nägu ja Valgekihv leidis, et ta peab neile kõigile vastu vaatama. Näiteks kui ta 
linna läks, San Josesse, ja seal tõlla järel jooksis või mööda tänavaid luusis, sel ajal kui 
tõld peatus. Elu voogas temast mööda — sügav ning avar ja mitmekesine elu, mis 
vahetpidamata tema meeli ärritas, temalt kiiret ja otsatut kohanemist ja vastavust nõudis 
ja teda peaaegu alati sundis oma loomulikke ajesid maha suruma. 

Seal oli lihakauplusi, kus liha rippus kättesaadavas kõrguses. Seda liha ei tohtinud ta 
puudutada. Majade ees, mida isand külastas, oli kasse — need pidi ta rahule jätma. Igal 
pool oli koeri, kes tema peale urisesid ja keda ta ei tohtinud rünnata. Ja siis oli rahvarik- 
kail kõnniteedel arvutuid inimesi, kelle tähelepanu ta äratas. Nad peatusid ja vaatasid 
teda, näitasid teda üksteisele, uurisid teda, kõnelesid temaga, ja mis kõige halvem — nad 
silitasid teda. Ja ta pidi taluma kõigi nende võõraste käte ohtlikke puudutusi. Isegi 
sellega sai ta hakkama. Ta sai üle oma kohmetusest ja piinlikkusest. Korgilt võttis ta 
vastu loendamatute võõraste jumalate tähelepanuavaldused. Armulikult võttis ta vastu 
nende armulikkuse. Teisest küljest oli temas midagi, mis takistas liiga tuttavlikuks 
muutumast. Nad patsutasid tema pead ja läksid edasi, oma julguse üle rahulolu ja hea- 
meelt tundes. 

Kuid mitte kõik polnud Valgekihvale kerge. Tõlla taga läbi San Jose agulite joostes 
kohtas ta mõningaid väikesi poisse, kes taotsesid teda kividega pilduda. Ometi 

teadis ta, et tal polnud lubatud neid taga ajada ja maha paisata. Siin oli ta sunnitud 
vägistama oma enesesäilita-misvaistu ja seda ta tegigi, sest ta hakkas taltsaks muutuma 
ja tsivilisatsiooniga kohanema. 

Siiski polnud Valgekihv olukorraga päris rahul. Tal polnud abstraktseid ideid õiglusest 
ning ausast mängust. Kuid igas elusolendis peitub teatav õiglustunne, ja seda tunnet 
pahandas ebaaus mäng, et tal polnud luba endi kivipildujate vastu kaitsta. Ta unustas, et 
jumalate ja tema vahel sõlmitud lepingu põhjal olid jumalad kohustatud tema eest 
hoolitsema ja teda kaitsma. Kuid ühel päeval kargas isand tõllast välja, piits käes, ja 
poksis kivipildujad laiali. Pärast seda ei pildunud nad enam kive ja Valgekihv sai aru 
ning oli rahuldatud. 

Tal oli veel teine samalaadne kogemus. Linnätee ääres oli kolm koera, kes ristteel 
asuva trahteri ümber lüüsides taotsesid tema kallale söösta, kui ta möödus. Tema 
surmavat võitlusviisi tundes ei olnud isand iialgi lakanud Valgekihvale sisendamast 
seadust, et ta ei tohi võidelda. Et Valgekihv oli seaduse hästi selgeks õppinud, siis oli ta 
iga kord püsti hädas, kui ta ristteel tollest trahterist möödus. Pärast esimest rünnakut 
hoidis tema lorin küll koeri eemal, kuid nad käisid tal järel, klähvi-sid, näägutasid ja 
solvasid teda. Nii kestis see mõnda aega. Mehed trahteri juures koguni õhutasid koeri 
Valge-kihva kallale. Ühel päeval ässitasid nad koeri avalikult tema vastu. Isand peatas 
tõlla. 

«Mine,» ütles ta Valgekihvale. 

Kuid Valgekihv ei suutnud uskuda. Ta vaatas isandale näkku, siis koerte poole. Siis 
vaatas ta uuesti innukalt ja] küsivalt isandale näkku. 

Isand noogutas pead. 


«Mine neile kallale, vanapoiss. Pista nad nahka.» 

Valgekihv ei kõhelnud kauem. Ta pöördus ümber ja hüppas vaikselt oma vaenlaste 
sekka. Kõik kolm astusid talle vastu. Tekkis suur lorin ja urin, hammaste laksu-mine ja 
kehade keeris. Teetolm tõusis pilvena ning varjas lahingu käiku. Kuid mõne minuti 
pärast rabeles kaks koera surmaga heideldes maas ja kolmas põgenes kõigest väest. Ta 
hüppas üle kraavi, puges läbi tara ja põgenes üle nurme. Valgekihv järgnes talle, hundi 
kombel ja j hundi kiirusega üle maapinna libisedes — kiiresti ja käratult. Keset nurme 
paiskas ta koera ümber ja tappis ta. 

See kolmekordne mõrv lõpetas tema sekeldused koertega. Kuuldus levis kogu orus ja 
inimesed hoolitsesid selle eest, et nende koerad Võitlevat Hunti ei tüütaks. 


IV peatükk KAASLASE KUTSE 


Kuud tulid ja läksid. Lõunas oli toitu külluses ja teha polnud midagi, ning Valgekihv 
elas rammusana, jõukana ja õnnelikuna. Ta ei elanud mitte ainult geograafilisel 
lõunamaal, vaid ka elu lõunamaal. Mimeste lahkus paistis ta peale otsekui päike ja ta 
õitses nagu heasse mulda istutatud lill. 

Kuid ikka erines ta kuidagi teistest koertest. Ta tundis seadust pareminigi kui koerad, 
kes muud elu polnud elanud, ja ta täitis seadust täpsemalt, aga ikka oli temas mingi 
varitseva metsikuse varjund, nagu oleks Ürgmaa temas ikka veel alles olnud ja nagu 
oleks hunt temas ainult maganud. 

Ta ei sõbrutsenud iialgi teiste koertega. Üksildaselt oli ta elanud, niivõrd kui asi puutus 
temataolistesse, ja üksildaselt tahtis ta oma elu jätkata. Kutsikapõlves Lip-lipi ja 
kutsikakarja tagakiusamise mõjul ja võitlejapäevil Ilusa Smithi juures oli tal välja 
kujunenud vastikus koerte vastu. Tema elukäik oli loomulikust suunast kõrvale 
kallutatud, ja omataolistest eemale hoidudes oli ta inimeste külge rippuma jäänud. 

Pealegi suhtusid kõik lõunamaa koerad temasse umbusklikult. Ta äratas neis nende 
vaistliku hirmu Ürgmaa ees ja nad võtsid teda alati vastu urina ja lorina ning sõjaka 
vihkamisega. Tema omalt poolt õppis, et polnudki tarvis nende vastu hambaid kasutada. 
Tema paljastatud kihvad ja tõmblevad huuled olid harilikult küllalt mõjuvad: haruharva 
juhtus, et need ei sundinud möirgavat ja kallalekippuvat koera maha kükitama. 

Kuid Valgekihva elus oli üks tõeline kannatuseproov — Collie. See ei andnud talle 
hetkekski rahu. Collie ei alistunud seadusele nii vastuvaidlematult kui Valgekihv. 
Kõigist isanda jõupingutusist hoolimata ei saanud ta Valgekihvaga sõbraks. Alati kõlas 
Valgekihva kõrvus 

tema terav ja närviline urin. Ta ei andestanud Valgekihvale kanatapmise vahejuhtumit 
ja püsis kestvalt veendumusel, et Valgekihval on kurjad kavatsused. Ta leidis 
Valgekihva juba enne süüdi olevat, kui too midagi teinud oli, ja kohtles teda vastavalt. 
Ta muutus Valgekihva nuhtluseks, jälgides teda politseinikuna ümber tallide ja lautade, 
ja kui Valgekihv üheainsa uudishimuliku pilgugi heitis mõne tuvi või kana poole, siis 
purskas ta nördimusest ja raevust kilama. Valgekihva eelistatuim viis teda ignoreerida 
seisis selles, et ta heitis maha, asetas pea esikäppadele ja teeskles magamist. See rabas 
Collie alati tummaks ja pani ta vaikima. 

Collie välja arvatud, läks Valgekihval kõigis asjus hästi. Ta oli enesevalitsemist ja 
tasakaalu õppinud ja ta tundis seadust. Ta oli muutunud rahulikuks, külmavereliseks ja 
filosoofiliselt sallivaks. Ta ei elanud enam vaenulikus ümbruses. Hädaoht ja valu ning 
surm ei luuranud igal pool ta ümber. Tundmatus kui üha õhus rippuv õudus j 11 ähvardus 
ununes aja jooksul. Elu oli leebe ja mõnus. See möödus sujuvalt, ilma et hirm ja vaen tee 
ääres oleksid varitsenud. 


Tal puudus lumi, kuigi ta seda ei teadnud. «Ebasündsal! pikk suvi,» oleks ta leidnud, 
kui ta selle üle oleks mõteM nud. Kuid ta ei mõtelnud ja lihtsalt tundis lumest mingil 
ebamäärasel, alateadlikul viisil puudust. Samal kombel tundis ta nõrka igatsust põhjamaa 
järele — eriti suva palavaga, kui päikesepaiste teda vaevas. Igatsuse ainsaks mõjuks 
temasse oli siiski see, et ta muutus tusaseks jfl rahutuks, teadmata ise, mis tal viga on. 

Valgekihv polnud oma tundeavaldustes iialgi pealetükkiv. Peale isanda kaenlasse 
liibumise ja ümiseva tooni segamise oma armastuseurinasse polnud tal ühtki viisi oma 
armastuse väljendamiseks. Kuid talle sai osaks õnn veel kolmat võimalust avastada. 
Jumalate naeru suhtes oli ta alati ülitundlik olnud. Naer oli teda meeletuks, raevust 
pööraseks teinud. Kuid armastuse-isandale ei suutnud ta vihaseks saada, ja kui see jumal 
suvatses tema üle heasüdamlikul, nöökaval viisil naerda, siis sattus ta kimbatusse. Ta 
tajus vana viha kipitust ja kõrvetust, kuid ta seesmusest kerkiv viha põrkas armastuse 
vastu. Ta ei saanud vihane olla, aga midagi pidi ta tegema. Algul tegi ta end väärikaks, ja 
isand naeris seda kõvemini. Siis katsus ta veel väärikam olla, ja isand naeris veelgi 
kõvemini. 

Lõpuks peletas isanda naer tema väärikuse minema. Tema lõuad avanesid kergelt, ta 
huul kerkis natuke ja tema silmadesse tuli naljakas ilme, milles peitus rohkem armastust 
kui huumorit. Ta oli naerma õppinud. 

Samuti õppis ta isandaga hullama, harjus end uperkuuti paisata ja maas veeretada 
laskma, harjus arvutute karmide võtete ohvriks olema. Vastutasuks teeskles ta viha, 
metsikult karvu turritades ja urisedes ning hambaid laksutades napsatustega, millel näis 
täitsa surmav eesmärk olevat. Kuid iialgi ei unustanud ta end. Need napsatused haarasid 
alati ainult tühja õhku. Sellise hullamise lõpul, kui hoobid, müksud, napsatused ja 
lõrinad kiireks ning metsikuks muutusid, jätsid hullajad kõik äkki katki, taandusid 
teineteisest mitme jala kaugusele ning põrnit-sesid vastamisi. Ja siis, just niisama äkki — 
nagu päike tõuseb tormise mere kohale — hakkasid nad naerma. Seepeale võtsid isanda 
käed iga kord Valgekihva kaela ja õlgade ümbert kinni, kuna Valgekihv ümises ja urises 
oma armastuslaulu. 

Kuid keegi muu ei hullanud iialgi Valgekihvaga. Ta ei lubanud seda. Ta kaitses oma 
väärikust, ja kui keegi katsuski temaga mürada, siis polnud tema hoiatav lorin ja kerkiv 
lakk sugugi mänglev. Kui ta isandale neid vabadusi lubas, ei pidanud ta sellepärast veel 
olema harilik koer, kes armastab üht ja armastab teist, nõustudes igaühega hullama ja 
igaüht lõbustama. Tema armastas ühtainust ja keeldus ennast või oma armastust odavaks 
tegemast. 

Isand ratsutas palju, ja tema saatmine oli Valgekihva elus peamisi kohustusi. Põhjas oli 
ta oma lääniustavust ilmutanud rakmeis rühkides, siin, lõunamaal, aga polnud kelke ega 
kandnud koerad siin koormaid seljas. Seepärast osutas ta oma ustavust uuel viisil, 
joostes isanda hobuse seltsis. Kõige pikemgi päev ei väsitanud teda. Tal oli hundi 
kõnnak — sujuv, väsimatu ja kerge, ja pärast viiekümne miili pikkust matka tuli ta 
reipalt hobuse ees joostes tagasi. 

Ühenduses nende ratsaretkedega saavutas Valgekihv veel ühe väljendusviisi, kusjuures 
oli tähelepanuvääriv, et ta sel kombel väljendus ainult kaks korda elus. Esmakordselt 
juhtus see siis, kui isand katsus tulisele puhastverd täkule õpetada väravate avamist ja 
sulgemist, ilma et ratsanikul tarvitseks tema seljast maha tulla. Ikka ja jälle juhtis ta 
hobuse värava ette, et too seda sulgeda 

prooviks, ja iga kord lõi ratsu kohkuma, taandus ning sööstis eemale. Iga hetkega 
muutus loom närvilisemaks ja erutatumaks. Kui ta end tagumistele jalgadele püsti ajas, 
andis isand talle kannuseid ja sundis teda esimesi jalgu jälle maha toetama; seepeale 
hakkas hobune tagant üles lööma. Valgekihv vaatas seda kõike üha suureneva murega 
pealt, kuni ta end enam pidada ei suutnud, hobuse ette kargas ja metsikult ning hoiatavalt 
haukuma hakkas. 

Kuigi ta pärast seda sageli katsus haukuda ja isand teda selleks julgustaski, õnnestus 
see tal üksainus kord — ja siis mitte isanda juuresolekul. Kiire ratsutamine üle karjamaa, 
hobuse jalge alt äkki tõusnud jänes, äge kõrvalepõikamine, komistus, kukkumine ja 
isanda murdunud jalaluu olid selle põhjuseks. Valgekihv kargas tulivihaselt hobusest 
süüdlase kõri kallale, kuid isanda hääl pidurdas teda. 

«Koju! Mine koju!» käskis isand, kui ta oma vigastuse oli kindlaks teinud. 


Valgekihv ei tahtnud temast lahkuda. Isand kavatses kirjakese kirjutada, kuid otsis 
oma taskuist asjatult pliiatsit ja paberit. Uuesti andis ta Valgekihväle käsu koju minna. 

Valgekihv silmitses teda nukralt, hakkas minema, kuid] tuli tagasi ja vingus tasa. Isand 
rääkis temaga sõbralikult, kuid tõsiselt, ja ta ajas kõrvad kikki ning kuulas valusa 
pinevusega. 

«Pole midagi, vanapoiss, jookse nüüd aga ära koju,» rääkis isand. «Mine koju ja 
jutusta, mis minuga juhtus. Koju, sa hunt! Mine koju!» 

Valgekihv teadis, mis tähendab «koju», ja kuigi ta isani da kõnest muud ei mõistnud, 
teadis ta isanda tahtmise olevat, et ta koju läheks. Ta pöördus ümber ja sörkis vastu 
tahtmist minema. Siis peatus ta kõhklevalt ja vaatas üll õla tagasi. 

«Mine koju!» kordus terav käsk, ja seekord kuulas tl sõna. 

Perekond oli verandal, nautides pärastlõuna jahedust! kui Valgekihv saabus. Ta tuli 
nende sekka lõõtsutades, ise üleni tolmune. 

«Weedon tuli tagasi,» teatas Weedon Scotti ema. 

Lapsed tervitasid Valgekihva rõõmsate hüüetega ja jooksid talle vastu. Ta põikas 
nende eest kõrvale ja läks edasi, kuid nad surusid ta kiiktooli ja rinnatise vahele 

nurka ummikusse. Ta urises ja katsus neist mööda pää. seda. Laste ema vaatas 
kartlikult nende poole. 

«Pean tunnistama, mind teeb see närviliseks, kui ta laste lähedal on,» ütles ta. «Mul on 
hirm, et ta kord ootamatult neile kallale läheb.» 

Metsiku urinaga kargas Valgekihv nurgast välja, poisikest ja tütarlast ümber tõugates. 
Ema kutsus lapsed enda juurde, lohutas neid ja ütles, et nad Valgekihva ei tülitaks. 

«Hunt jääb hundiks,» tähendas kohtunik Scott. «Teda ei või usaldada.» 

«Aga ta pole ju pärishunt,» ütles Beth vahele, kaitstes venda tema äraolekul. 

«See on ainult Weedoni arvamine,» sõnas kohtunik. «Ta ainult oletab, et Valgekihvas 
on koeraverd, aga ta peafe isegi tunnistama, et ta sellest midagi ei tea. Mis loomi 
välimusse puutub —». 

Ta ei lõpetanud lauset. Valgekihv seisis tema ees ja urises metsikult. 

«Mine ära! Heida maha!» käskis kohtunik Scott. 

Valgekihv pöördus armastuse-isanda naise poole. See kiljatas kohkumisest, kui koer 
tema kleidist hammastega kinni võttis ja sikutas, kuni õrn riie kärises. Nüüd oli 
Valgekihv juba huvi keskpunktiks. Ta oli lakanud urisemast ja seisis, pea püsti, ning 
vaatas nende nägudesse. Tema kõri tegi kramplikke pingutusi, kuid sellest ei tulnud 
ühtki häält. Ta heitles kogu kehaga, tõmmeldes jõupingutuses! et vabaneda millestki 
väljendamatust, mis nõudis kuuldavaletoomist. 

«Ma loodan, et ta ei hakka hulluks minema,» ütles Weedon Scotti ema. «Ma rääkisin 
Weedonile oma kartusest, et siinne soe kliima ei sobi arktikaloomale.» 

«Ma usun, ta katsub rääkida,» kuulutas Beth. 

Sel hetkel saavutaski Valgekihv rääkimisvõime: tem mure purskus esile valjude 
haugatustena. 

«Midagi on Weedoniga juhtunud,» ütles Weedoni naine otsustavalt. 

Nad olid nüüd kõik jalul, ja Valgekihv jooksis trepis' alla, vaadates tagasi, kas nad ikka 
järgnevad. Teist ja viimast korda elus oli ta haukunud ja end arusaadavaks teinud. 

Pärast seda juhtumit oli tal Sierra Vista rahva süda meis kõige soojem koht, ning isegi 
tallipoiss, kelle käsivarre 

ta oli lõhki rebinud, möönis, et ta on tark koer, kuigi on ehk hunt. Kohtunik Scott püsis 
nimelt ikka samal arvamusel ning tõendas seda igaühe pahameeleks entsüklopeediast ja 
mitmesuguseist looduslooraamatuist võetud mõõtmiste ja kirjeldustega. 

Päevad tulid ja läksid, lastes kestvat päikesepaistet üle Santa Clara oru voolata. Aga 
kui päevad lühemaks muutusid ja Valgekihval algas teine talv Lõunas, siis tegi ta 


imeliku avastuse. Collie hambad polnud enam teravad. Tema näksimises oli mänglevust 
ja sõbralikkust, mis ta hambaid takistas Valgekihvale tõeliselt haiget tegemast. 
Valgekihv unustas, et Collie oli ta elu raskeks teinud, ja kui Collie tema ümber lusti lõi, 
siis vastas ta pidulikult ja püüdis mänglev olla, muutus aga ainult naeruväärseks. 

Kord ahvatles Collie teda pikale tagaajamisele läbi karjamaa ning metsade. Oli 
pärastlõuna, millal isand ratsutada taotses, ja Valgekihv teadis seda. Hobune oli sadul- 
datud ja ootas ukse ees. Valgekihv kõhkles. Kuid tema olemuse sügavuses oli midagi 
tugevamat kui kõik seadused, mis ta oli õppinud, kui harjumused, mis teda olid 
kujundanud, kui tema armastus isanda vastu, kui isegi tema enda elutung; ja kui 
kõhklemise hetkel Collie teda naksas ja seepeale jooksu pistis, siis pöördus ta ümber ja 
jooksis järele. Isand ratsutas sel päeval üksi, ja Valgekihv jooksis metsas, külg külje 
kõrval Collie'ga, nagu tema ema Kitši ja vana Ükssilm paljude aastate eest olid jooksnud 
vaikses põhjamaa metsas. 


V peatükk MAGAV HUNT 


Umbes sel ajal olid ajalehed täis kirjutusi ühe sunnitöölise hulljulgest põgenemisest 
San Ouentini vanglast. Ta oli julm mees, sündinud roimar. Ta polnud hea päritoluga ja 
ühiskonna käed polnud teda ka paremaks vorminud. Ühiskonna käed on karmid ja too 
mees oli rabav näide sellest, mida need käed võivad valmis voolida. Ta oli elajas — 
inimelajas küll, kuid ometi nii kohutav elajas, et kõige parem oleks teda kiskjaks 
nimetada. 

San Ouentini vanglas oli ta osutunud parandamatuks. Karistus ei suutnud teda murda. 
Ta võis lõpuni võideldes 

surra, kuid ta ei suutnud elada ja end võidetuks tunnis-tada. Mida metsikumalt ta 
võitles, seda karmimalt kohtles teda ühiskond, ja karmuse ainsaks tagajärjeks oli sea et 
ta muutus veelgi metsikumaks. Hullusärgid, näljutamine, peks ja löögid polnud Jim Halli 
puhul õiged vahendid, kuid neid vahendeid tema kallal just kasutati. Neid vahendeid oli 
tema kallal kasutatud sestsaadik, kui ta olu väike kujunemisvõimeline poiss San 
Francisco räpaseimas linnajaos — pehme savi ühiskonna kätes, valmis end sellest 
kujundada laskma. 

Kolmat puhku vanglas olles sattus Jim Hall kokku valvuriga, kes oli vähemalt 
samasugune elajas nagu ta ise. Valvur tegi talle ülekohut, valetas tema kohta vanglaüle- 
male, hävitas usalduse ta vastu, kiusas teda. Vahe nende vahel seisis selles, et valvuril oli 
võtmekimp ja revolver. Jim Hallil olid ainult paljad käed ja hambad. Kuid ühel päeval 
kargas ta valvurile kallale ja kasutas ta kõri kallal oma hambaid nagu mõni põlismetsa 
loom. 

Pärast seda pidi Jim Hall elama parandamatute kongis. Ta elas seal kolm aastat. Kong 
oli rauast — põrand, seinad, lagi. Ta ei väljunud sealt iialgi. Ta ei näinud iialgi; taevast 
ega päikesepaistet. Päeval oli kongis videvik ja öösiti valitses seal kottpime vaikus. Ta 
oli raudses hauas,i oli sinna elusalt maetud. Ta ei näinud ühegi inimese nägu, ei 
kõnelnud ühegi inimesega. Kui talle toit kongi lükati, urises ta nagu metsloom. Ta 
vihkas kõike maailmas. Päevad ja ööd läbi kuulutas ta möirates oma vihavaenu kogu 
maailma vastu. Nädalate ja kuude kaupa ei teinud ta häält, õhutades oma viha 
kottpimedas vaikuses. Ta oli inimene ja oli peletis — niisama kohutav kui hullunu 
kohutavaimad kujutelmad. 

Ja siis ühel päeval ta põgenes. Vanglaülem ütles, et see on võimatu, aga ometi oli kong 
tühi, ja poolest saadik kongis ning poolest saadik väljas lebas valvuri laip. Veel kahe 
valvuri laibad märkisid põgeniku teed läbi vangla kuni välismüürini. Ta oli nad oma 
kätega tapnud, et mitte kära teha. 


Ta oli tapetud valvurite relvadega varustatud — elava arsenalina põgenes ta üle 
mägede, ning ühiskonna organiseeritud võim jälitas teda. Ränka tasu kullas lubati ta pea 
eest. Saamahimulised talumehed küttisid teda haavlipüssidega. Tema vere hinnaga võis 
mõne obligatsiooni kinni maksta või poja ülikooli saata. Ühisteadvusega kodanikud 

võtsid oma vintpüssid ja läksid teda püüdma. Kari vere-koeri jälgis tema veritsevate 
jalgade rada. Ja seaduse nuuskurid, ühiskonna maksulised kaitsjad, olid päevad ja ööd 
läbi telefoni, telegraafi ja erirongidega ta kannul. 

Mõnikord sattusid nad talle peale ja mehed astusid tema vastu otsekui sangarid või 
tormasid läbi okastraattarade avalikkuse rõõmuks, kes sellest hommikulauas luges. Sel- 
liste kokkupõrgete järel saadeti surnud ja haavatud linnadesse tagasi ning neid asendasid 
veelgi innukamad ini-mesökütid. 

Ja siis Jim Hall kadus. Verekoerad otsisid asjatult ta kadunud jälgi. Relvastatud mehed 
pidasid kinni süütuid talunikke kaugeist orgudest ja sundisid neid oma isikut kindlaks 
tegema. Ahned verehinna taotlejad avastasid ühel ja samal ajal kümnes kohas mägedes 
Jim Halli jäänuseid. 

Vahepeal loeti Sierra Vistas ajalehti pigem mure kui huviga. Naised olid hirmul. 
Kohtunik Scott ütles: «Tühja kah!» ning naeris — kuid põhjuseta, sest tema viimaseil 
ametisoleku päevil oli Jim Hall ta ees seisnud ja kohtuotsuse vastu võtnud. Ning otse 
kohtusaalis, kõigi kuulajate juuresolekul oli Jim Hall teatanud, et tuleb päev, mil ta kätte 
maksab kohtunikule, kes talle otsuse kuulutas. 

Seekord oli Jim Hallil õigus. Ta polnud süüdi roimas, mille eest talle karistus määrati. 
Jim Hall saadeti vangi roima eest, mida ta ei olnud sooritanud. Kahe eelmise süüteo 
mõjul, mis tema vastu kõnelesid, mõistis kohtunik Scott talle viiskümmend aastat 
kinnipidamist. 

Kohtunik Scott ei teadnud kõiki asju, ta ei teadnud, et oli kaasosaliseks politsei 
salasepitsuses, et tõendused olid välja mõeldud ja tunnistajad valet vandunud, et Jim 
Hall oli käesolevas asjas süütu. Ja teisest küljest ei teadnud Jim Hall, et kohtunik Scott 
tegi oma otsuse teadmatuses. Jim Hall uskus, et kohtunikule oli ses asjas kõik teada ja et 
ta oli koletisliku ülekohtu kordasaatmisel politseiga ühe mütsi all. Kui kohtunik Scott 
kuulutas otsuse, mis kaebealusele viiskümmend aastat elavat surma mõistis, Siis tõusis 
Jim Hall, täis vihkamist kogu ühiskonna vastu, kes talle liiga oli teinud, — tõusis üles ja 
raevutses kohtusaalis, kuni pool tosinat sinikuuelist vaenlast ta välja lohistas. Temale oli 
kohtunik Scott ülekohtu kaarvõlvi tippkiviks, ja kohtunik Scotti pihta tühjendas ta oma 
vihakarika ning temale möirgas ta oma tulevase 

kättemaksu ähvardusi. Siis läks Jim Hall elavasse surma... ja põgenes. 

Sellest kõigest ei teadnud Valgekihv midagi. Kuid tema ning Alice'i, ta isanda naise 
vahel oli saladus. Igal õhtuil kui Sierra Vista oli magama heitnud, tõusis Alice ja laskis 
Valgekihva sisse, et ta magaks suures eesruumis. Val] gekihv polnud ju toakoer ega 
olnud talle majas magamine lubatud — seepärast lipsas Alice varahommikuti alla ja 
laskis ta välja, enne kui perekond ärkas. 

Ühel ööl, kui kogu maja magas, virgus Valgekihv ja jäi üsna vaikselt lamama. Üsna 
vaikselt nuusutas ta õhku ning luges sellest teadet võõra jumala sealolekust. Ja tema 
kõrvadesse kandusid võõra jumala liigutused. Valgekihv ei hakanud vihaselt käratsema. 
See polnud tema viis. Võõras jumal kõndis tasa, kuid veel tasemini kõndis Valgekihv, 
sest tal polnud riideid, mis oleksid seljas kahise-nud. Ta järgnes vaikides. Ürgmaal oli ta 
küttinud otsatult argu elusolendeid ja tundis üllatuse väärtust. 

Võõras jumal peatus suure trepi jalal ja kuulatas, ning Valgekihv valvas ja ootas nii 
liikumatult, nagu oleks ta surnud. Seda treppi mööda läks tee üles armastuse-isanda ja 
tema kalleima omandi juurde. Valgekihv ajas karvad turri, kuid ootas. Võõras jumal 
astus esimese sammu. Ta alustas trepist ülesminekut. 


Siis Valgekihv ründas. Ta ei hoiatanud mitte mingil viisil, tema tegutsemise eel ei 
käinud vähimatki urinat. Ta keha tõusis kõrgele õhku hüppes, mis heitis ta võõra jumala 
turjale. Valgekihv jäi esikäppadega mehe õlgadele rippuma, samal ajal oma kihvu mehe 
kuklasse litsudes. Ta rippus küllalt kaua, et jumalat tagurpidi maha kallutada. Mõlemad 
prantsatasid koos põrandale. Valgekihv hüppas eemale, aga kui mees katsus jalule 
rabelda, siis oli ta oma rabavate hammastega jälle tema kallal. 

Sierra Vista ärkas erutatult. Alumiselt korruselt kuuldus sellist kära, nagu oleks seal 
paarkümmend põrgulist võitlemas. Kostis revolvripaüke. Kord karjatas inimese hääl 
õuduses ning ahastuses. Kuuldus suurt lõrinat ja urisemist, ja kõigest üle kostis 
mööbliesemete kukkumise mürtsatusi ja purunevate peeglite klirinat. 

Kära lõppes peaaegu niisama äkki kui oli alanud. Võitlus polnud kestnud kauem kui 
kolm minutit. Kohkunud majarahvas kogunes trepiotsale kobarasse. Kottpimedast 
trepikojast kuuldus lurisevaid häälitsusi, mis meenutasid 

õhu mulisemist läbi vee. Vahel muutus lurisemine sisinaks, peaaegu vilistamiseks. 
Kuid väga varsti vaibus ja lõppes seegi. Siis ei kuuldunud pimedusest midagi peale 
valusalt õhku ahmiva olendi hingeldamise. 

Weedon Scott vajutas nupule, ja trepikoda ning alumise korruse eesruum olid täis 
heledat valgust. Siis tuli ta ühes kohtunik Scottiga ettevaatlikult trepist alla, mõlemal 
revolver käes. Ettevaatust polnud vaja. Valgekihv oli oma töö teinud. Keset 
ümberpaisatud ja purunenud mööbli rususid lebas keegi mees poolküljeli, nägu käsivarre 
varjus. Weedon Scott kummardus tema kohale, lükkas ta käsivarre kõrvale ja pööras näo 
ülespoole. Purustatud kõri selgitas, millisel viisil ta oli surma saanud. 

«Jim Hall,» ütles kohtunik Scott, ning isa ja poeg vaatasid teineteisele paljutähendavalt 
näkku. 

Siis pöördusid nad Valgekihva poole. Ka tema lamas küljeli. Ta silmad olid kinni, kuid 
laud avanesid veidi ja ta püüdis neid vaadata, kui nad tema kohale kummardusid; saba 
liikus nõrgalt, tehes asjatuid liputuskatseid. Weedon Scott silitas teda ja tema kurgus 
kõmises tänulik urin. Kuid see oli üsna nõrk urin ja lõppes ruttu. Tema laud vajusid alla 
ja sulgusid, kogu keha näis lõtvuvat ja põrandal lamedaks valguvat. 

«Vaeseke on omadega päris läbi,» ümises isand. «Seda näeme veel,» ütles kohtunik ja 
ruttas telefoni juurde. 

«Ausalt öeldes on tema elulootused üks tuhande vastu,» teatas haavaarst, kui ta 
poolteist tundi oli Valgekihva kallal töötanud. 

Koit paistis aknaist sisse ja muutis elektrilampide valguse tuhniks. Peale laste oli kogu 
perekond haavaarsti ümber kogunenud, et tema otsust kuulda. 

«Murtud tagajalg,» rääkis too edasi, «kolmmurtud roiet, millest vähemalt üks on 
tunginud kopsu. Ta on peaaegu verest tühjaks jooksnud. Seesmiste vigastuste olemasolu 
on enam kui tõenäoline. Arvatavasti hüppas mees talle peale. Rääkimata kolmest 
kuulihaavast — kuulid on temast puhtalt läbi läinud. Uks tuhande vastu on tõesti 
optimistlik lootus. Isegi üks kümne tuhande vastu on liiga 

palju lubatud.» 

«Ei tohi kasutamata jätta ühtki võimalust tema päästmiseks,» hüüatas kohtunik Scott. 
«Kulud ei tähenda midagi. Pange ta röntgenikiirte alla, tehke, mis iganes 

vaja. Weedon, telegrafeeri kohe San Franciscosse doktor Nicholsile. Me ei alahinda 
teid, doktor, saate isegi aru, kuid tuleb teha kõik, mis vähegi võimalik.» 

Haavaarst naeratas järeleandlikult. 

«Muidugi saan ma aru. Ta on seda väärt, et tema heaks tehtaks, mis vähegi võimalik. 
Teda tuleb põetada nagu inimolendit, nagu haiget last. Ja ärge unustage, mis ma ütlesin 
temperatuuri kohta. Kell kümme olen jälle siin.» 


Valgekihva põetati. Kohtunik Scott pani ette õppinud põetaja palgata, kuid solvunud 
tüdrukud tõstsid protestikisa ja võtsid poetamise enda peale. Ja Valgekihv paranes, kuigi 
haavaarst ei olnud talle lubanud ühtainsatki võimalust kümne tuhande vastu. 

Arsti ei saa tema eksliku otsuse pärast laita. Kogu oma eluaja oli ta ravinud ja lõiganud 
tsiviliseeritud, hellikuid inimesi, kes elasid kaitstud elu ja põlvnesid paljudest kaitstud 
põlvkondadest. Valgekihvaga võrreldes olid nad õrnad ja lõdvad ning rippusid elu küljes 
jõuetu haardega. Valgekihv tuli otse Ürgmaalt, kus nõrgad varakult hukkuvad ja kus 
kaitstud elu pole kellelegi kindlustatud. Ei tema isas ega ta emas olnud vähimatki 
nõrkust, samuti ka enne neid elanud põlvkondades mitte. Raudne kehaehitus ja Ürgmaa 
elujõud olid Valgekihva päranduseks ja ta rippus elu küljes kogu oma olemuse ja iga 
selle osaga, oma vaimu ja lihaga, visadusega, mis kunagi oli omane kõigile olendeile. 

Nädalate kaupa elas Valgekihv vangina paigal püsides; isegi liigutada ei saanud ta 
plaastrite ja sidemete tõttu. Ta magas rohkesti ja tal oli palju unenägusid; läbi ta pea käis 
otsatu rida põhjamaiseid nägemusi. Kõik mineviku-viirastused ärkasid ellu ja viibisid 
tema juures. Jällegi elas ta oma emaga urus, roomas värisedes Halli Kopra põlvede ette, 
et oma truudust pakkuda, jälle jooksis ta kõigest väest Lip-lipi ja kogu meeletult kisava 
kutsika-karja ees. 

Ta jooksis uuesti läbi vaikuse, küttides naljakuudel elavat saaki, ning uuesti jooksis ta 
rakendi eesotsas, kuuldes enda taga Mit-saa ja Halli Kopra piitsade plaksatusi ning 
nende hüüdeid «Raa! Raa!», kui nad jõudsid kitsa läbi-käigukoha juurde ja rakend 
lehvikuna kokku tõmbus, et sealt läbi minna. Ta elas uuesti oma elu Ilusa Smithi juures 
ja võitles võideldud võitlusi. Sellistel puhkudel kiunus 

ja urises ta unes ja pealtnägijad ütlesid, et ta näeb halba und. 

Kuid oli olemas üks eriline painav unenägu, mille all ta kannatas: kõlksuvad ja 
ragisevad trammivaguni-koletised, mis näisid talle hiiglasuurte kiljuvate ilvestena. Ta 
nägi end põõsaste varjus lebavat ja mõnd oravat varitsevat, kes oleks söandanud oma 
puu-pelgupaigast küllalt kaugele lageda maa peale tulla. Ja kui ta jalule kargas, et oravat 
tabada, muutus see ähvardavaks ning hirmsaks trammivaguniks, kerkides mäena tema 
ette, kiljudes ja ragistades ja talle tuld näkku süljates. Seesama kordus siis, kui ta 
haukale taeva all väljakutse saatis. Haugas sööstis taevast alla ja muutus tema kohale 
langedes kõikjal olevaks trammivaguniks. Või ta nägi end Ilusa Smithi tarandikus 
olevat. Väljapoole tara kogunes mehi, ja ta teadis, et on tulemas võitlus. Ta valvas ust, 
kust vastane pidi sisse tulema. Uks avanes ja sisse sööstis kohutav trammivagun. Tuhat 
korda juhtus seda, ja iga kord oli õudus, mida see sisendas, ikka ühtviisi elav ja suur. 

Siis saabus päev, millal viimane side ja viimane plaaster ära võeti. See oli pidulik 
päev. Kogu Sierra Vista kogunes Valgekihva ümber. Isand sügas ta kõrvu ja tema 
ümises oma armastuse-urinat. Isanda naine kutsus teda Õnnistatud Hundiks; see nimi 
võeti kiiduhüüetega vastu ja kõik naised kutsusid teda Õnnistatud Hundiks. 

Ta katsus püsti tõusta, kuid mitme katse järel kukkus nõrkusest maha. Ta oli nii kaua 
lamanud, et tema lihas-test oli kadunud nende võimekus, kogu jõud oli nendest 
lahkunud. Tal oli natuke häbi oma nõrkuse pärast, nagu oleks ta meelega tõrkunud 
jumalaid teenimast, nõnda kui tema kohus oli. Seepärast tegi ta sangarlikke katseid 
tõusta ja lõpuks seisiski kõigil neljal jalal, ise tuikudes ja edasi-tagasi kõikudes. 

«Õnnistatud Hunt!» hüüdsid naised kooris. 

Kohtunik Scott vaatles neid võidurõõmsalt. 

«Nüüd tuleb see teie eneste suust,» sõnas ta. «Mina olen seda kogu aeg väitnud. Ükski 
koer poleks suutnud teha, mis tema tegi. Ta on hunt!» 

«Õnnistatud Hunt,» õiendas kohtuniku naine. 

«Jah, Õnnistatud Hunt,» nõustus kohtunik. «Ja siitpeale kutsun ma teda selle nimega.» 

«Tal tuleb uuesti käima õppida,» ütles haavaarst. 

«Tehku siis nüüd kohe algust. Kahjulik see talje ei ole Viige ta välja.» 

Ja Valgekihv läks välja otsekui kuningas: kogu Sierra Vista oli ta ümber ja hoolitses 
tema eest. Ta oli väga nõrk, ja kui ta muruni jõudis, siis heitis ta pikali ning puhkas 
natuke aega. 

Siis liikus rongkäik edasi; väikesi jõuannuseid voogas Valgekihva lihastesse, kui ta 
neid tarvitas ja veri neist läbi hakkas käima. Jõuti tallideni, ja talliukse vahel lamas 
Collie, pool tosinat jässakat kutsikat mängimas päikesepaistel tema ümber. 

Valgökihv vaatles neid imestunud pilgul. Collie urises hoiatavalt täile vastu, ja ta 
hoidus ettevaatlikult eemale. Isand nihutas oma jalaninaga ühe roomava kutsika tema 
poole. Valgekihv turritas kahtlustavalt karvu, kuid isand rahustas, et kõik on korras. 
Collie, keda üks naistest oma käte vahel hoidis, silmitses teda kadedalt ja hoiatas urinal, 
et kõik pole sugugi korras. 

Kutsikake lebas tema ees. Valgekihv ajas kõrvad kikki ja uuris teda uudishimulikult. 
Siis puutusid nende ninad kokku ja ta tundis kutsika väikest sooja keelt oma põsel. 
Valgekihva keel küünitus suust välja, ta ei teadnud isegi, mispärast, ja ta lakkus kutsika 
nägu. 

Käteplagin ja rõõmuhüüded jumalailt olid tasuks selle talituse eest. See üllatas teda ja 
ta vaatas neid hämmeldunud ilmel. Siis andis tema nõrkus end tunda, ta heitis maha ja, 
kõrvad kikkis ning pea viltu, vaatles kutsikat. Teised kutsikad tulid roomates tema poole 
— Collie suureks pahameeleks. Väärikalt lubas Valgekihv neil enda peale ronida ja oma 
turjal kukerpallitada. Esiti, kui jumalad käsi plaksutasid, tekkis temas natuke ta endist 
kohmetust ja häbelikkust. Kutsikate vigurduste ja hullamise jätkudes läks see aga 
mööda; ta lebas poolsuletud, kannatlike silmadega ja tukkus päikesepaistel. 


3. ELUARMASTUS 


«Jah, kogu sest loost ainus tuim on kogetud elu ja risk. Kah mänguvõit, kuigi kui ulm 
kadus kuld, mille tõi vürfli visk.» 

Vaevaliselt komberdas kaks meest kaldanõlvast alla, ja eesmine neist pidi kord 
peaaegu kukkuma kivide rägas. Nad olid väsinud ja nõrgad ning nende nägudel oli 
pingelise kannatlikkuse ilme, mis tuleb kaua talutud vaevadest. Nad kandsid raskeid, 
tekkidesse mähitud pampusid, mis olid rihmadega selga tõmmatud. Üle lauba jooksvad 
pea-rühmad aitasid neid kandameid toetada. Mõlemal mehel oli käes vintpüss. Nad 
sammusid kühmus, õlad tublisti ettepoole, pea veel enam ette sirutatud, silmad maas. 

«Oleks meil kas või kaks padrunit neist, mis on peidikus,» ütles teine teeline. 

Ta hääl kõlas tülpinult ja täiesti ilmetult. Ta rääkis tujutult, ja esimene mees, kes 
komberdas kivide vahel vahutavasse piimjasse ojja, ei suvatsenud vastatagi. 


Teine järgnes tema kannul. Nad ei võtnud ära oma jalatseid, kuigi vesi oli jääkülm, nii 
külm, et pahkluudel valus oli ja jalad kangeks jäid. Kohati paiskus vesi põlvini ja 
mõlemad otsisid vaarades kindlat jalgealust. 

See, kes käis taga, libastus siledal kivil ja pidi äärepealt kukkuma, kuid ägeda 
pingutusega õnnestus tal jalule jääda. Ühtaegu karjatas ta teravalt valust. Ta tundis 
nõrkust ja peapööritust ning sirutas vaarades vaba käe välja, otsekui otsiks õhust tuge. 
Tasakaalu kätte saanud, astus ta edasi, kuid lõi uuesti tuikuma ning oleks peaaegu 
kukkunud. Siis jäi ta seisma ning vaatas teist meest, kes polnud peadki pööranud. 

Terve minuti seisis ta paigal otsekui enesega aru pidades. Siis hüüdis ta: 

«Kuule, Bill, ma nikastasin jala.» 

Bill sumas edasi läbi piimja vee. Ta ei vaadanud ümber. Teine jälgis tema minekut, ja 
kuigi ta nägu ei väljendanud ikka veel midagi, olid ta silmad nagu haavatud põdra omad. 
Eesmine ja komberdas vastaskaldast üles ning sammus tagasi vaatamata edasi. Ojas 
seisev mees jälgis teda. Ta huuled tõmblesid veidi, nii et pruunid vuntsipuhmad nende 

kohal märgatavalt värisesid. Ta keel eksles suust välja, et huuli niisutada. 

«Bill!» hüüdis ta. 

See oli hätta sattunud tugeva mehe anuv hüüatus, kuid Billi pea ei pöördunud. Mees 
vaatas, kuidas teine ebakindlal kõnnakul kentsakalt komberdas ja vaarus mööda 
aeglaselt tõusvat nõlva madala kingu äärjoone poole, mille taga avardus taevas. 
Mahajäänu vaatles tema minekut, kuni ja jõudis üle harja ja kadus silmist. Siis pööras ta 
pilgu künkalt ära ja jälgis aeglaselt selle ringi piire, mis oli pärast Billi lahkumist temale 
maailmast jäänud. 

Silmapiiri lähedal hõõgus ähmaselt päike, peaaegu täiesti varjatud vormita ududest ja 
vinedest, mis jätsid selgete äärjoonteta tiheda massi mulje. Mees tõmbas välja oma 
taskukella ja toetus viivuks kogu raskusega ühele jalale. Kell oli neli, ja kuna oli umbes 
viimane juuli või esimene august — juba paar nädalat ei teadnud ta täpset kuupäeva —, 
siis pidi tema teada päike asetsema ligikaudu loodes. Ta vaatas lõuna poole ning teadis, 
et kusagil nende kõledate kinkude taga asetseb Suur Karujärv, samuti et sealpool lõikub 
põhjapöörijoon eemaleheiduta-valt läbi Kanada kõnnumaade. Oja, milles ta seisis, toitis 
Coppermine'i jõge, mis omakorda voolas põhja ning suubus Coronationi lahte ning 
Põhja-Jäämerre. Ta polnud seal kunagi olnud, aga oli seda kord näinud ühel Hudsoni 
Lahe Kompanii kaardil. 

Jälle mõõtis ta pilk maaiimasõõri enda ümber. See polnud julgustav pilt. Kõikjal 
ähmane horisondijoon. Kingud piid madalad. Polnud ei puid, ei võsa, ei rohukõrsi — 
mitte midagi peale tohutu kohutava kõnnu, ja ta silmis hakkas vilkuma hirm. 

«Bill,» sosistas ta, ja veel kord: «Bill!» 

Ta vajus täiesti kössi kesk piimjat vett, otsekui oleks ümbritsev ääretus teda rusuva 
jõuga rõhunud, oma rahuloleva ülevusega halastamatult lömastanud. Ta hakkas 

rappuma nagu palavikuhoos, kuni püss ta käest sulpsatades ojja kukkus. See virgutas 
ta ärkvele. Ta võitles hirmuga ja end kokku võttes sai relva kobamisi veest kätte. Ta 
nihutas oma pambu enam vasakule Õlale, et vigastatud jalale langeks vähem raskust. Siis 
sammus ta aeglaselt ja ettevaatlikult, valust võpatades, edasi kaldale. 

Ta ei peatunud. Hullumeelsuseni küündiva meeleheitega, valu tähele panemata, ruttas 
ta nõlva mööda üles künka harjale, mille taha seltsimees oli kadunud, olles sealjuures 
palju grotesksem ja naljakam, kui oli olnud ta komberdav ja hookaupa liikuv kaaslane. 
Künka harjalt nägi ta aga üksnes madalat elumärgita orgu. Ta võitles jälle hirmuga, sai 
sellest jagu, nihutas kompsu veel enam vasakule õlale ning liikus poolküljetsi nõlva 
mööda alla. 

Oru põhi oli soine, täis vett, mida tihe sammal hoidis nagu käsn pinna lähedal. Vesi 
pritsis ta jalge alt igal sammul, ja iga kord, kui ta jala tõstis, vabastas märg sammal selle 


oma haardest vastumeeli ning imeva häälitsusega. Ta otsis teed mättalt mättale ning 
järgis teise mehe jälgi risti üle kivikünniste, mis kerkisid laidudena sambla-merest. 

Kuigi üksi, polnud ta teelt eksinud. Edasi minnes pidi ta oma teadmist mööda jõudma 
sinna, kus kängunud kää-buskuused ja -männid ääristasid väikese järve kallast, kohta, 
mida sealtmaa keeles hüüti Titšinnihhili — Väikeste Keppide maa. Sinna järve voolas 
väike oja, mille vesi ei olnud piimjalt sogane. Oja ääres kasvab kõrkjaid — seda mäletas 
ta hästi —, kuid mitte puid, ja ta läheb oja kallast pidi ülesvoolu kuni seile lähteni vee- 
lahkmel. Siis läheb ta üle veelahkme teise ojalähteni ja järgib selle voolusängi läände, 
kuni see suubub Dease'i jõkke, ning siin leiab ta peiduvara kummuli kanuu alt, millele 
on kuhjatud hulk kive. Selles peidikus on tema tühja püssi jaoks laskemoona, on 
õngekonksud ja õnge-nöörid ning väike võrk — kõik tarbevahendid toidu püüdmiseks ja 
tapmiseks. Samuti leiab ta sealt jahu, olgugi vähe, tüki peekonit ja ube. 

Bill ootab teda seal ning nad sõuavad mööda Dease'i alla lõunasse, Suurele 
Karujärvele. Siis lähevad nad üle järve lõunasse, aina lõunasse, kuni jõuavad 
Mackenzie'ni. Lõunasse, ikka edasi lõunasse lähevad nad, sellal kui talv asjatult neile 
järele 'kihutab, kärestikes hakkab tekkima jääd ja päevad muutuvad külmaks ning 
kargeks. Lõunasse 

lähevad nad, mõnda Hudsoni Lahe Kompanii kauplemis-punkti, kus on soe, kus 
kasvab rikkalikult suuri puid ja on otsatul hulgal söömapoolist. 

Nii mõtles mees vaevaliselt edasi rühkides. Ent niisama visalt kui ta keha, võitles tema 
vaimgi. Ta sundis end mõtlema, et Bill pole teda hüljanud, et Bill kindlasti ootab teda 
peidiku juures. Ta pidi niiviisi mõtlema, sest muidu poleks võitlusest mingit kasu olnud, 
ta oleks lihtsalt pikali heitnud ja surnud. Ja kui vidukas päikesekera aeglaselt loodesse 
vajus, läbis ta mõttes mitmel korral iga tolli lõunasse viivast teest, mida mööda tema ja 
Bill põgenevad pealetuleva talve eest. Ja ikka jälle vaatas ta mõttes üle peidiku ning 
Hudsoni Lahe Kompanii kaubapunkti toidu-moonavarud. Ta polnud kahel päeval midagi 
söönud; palju pikemat aega polnud ta kõhtu täis saanud. Ta kummardus sageli, noppis 
kahvatuid soomarju, pani neid suhu, mälus ja neelas alla. Aga söömari on seemneivake, 
mida ümbritseb natuke vett. Suus vesi kaob ja seeme tundub mäludes kare ning kibe. 
Mees teadis, et need marjad pole toitvad, kuid ta mälus neid kannatlikult lootuses, mis 
on tugevam teadmisest ja trotsib kogemust. 

Kell üheksa lõi ta varba vastu kivi, vaarus hirmsast väsimusest ning nõrkusest ja 
kukkus. Mõnda aega lamas ta liikumatult külili. Siis puges ta kandami rihmadest välja ja 
ajas end kohmakalt istuli. Polnud veel pime ja veel püsivas videvikus kivide vahel 
kobades korjas ta kuiva sammalt. Kui ta oli hunniku kokku saanud, tegi ta üles lõkke, 
vinduva suitsuse lõkke, ja pani vee plekk-kruusis keema. 

Siis avas ta kompsu ja luges kõigepealt tuletikud üle. Neid oli kuuskümmend seitse. Et 
kindel olla, luges ta neid kolm korda. Ta jagas nad mitmesse ossa, mähkis õlipabe-risse 
ning paigutas ühe kimbukese tühja tubakakotti, teise päevinäinud kübara sisepaela 
vahele ja kolmanda kimbu särgipõue rinnale. Kui ta sellega valmis oli, haaras teda äkki 
paaniline hirm ja ta võttis pakikesed uuesti välja ning luges kõik veel kord üle. Tikke oli 
endiselt kuuskümmend seitse. 

Ta kuivatas tule ääres oma jalatseid. Mokassiinid olid muutunud poristeks räbalateks. 
Tekist õmmeldud suka-pöiad olid kohati läbi kulunud ning jalad verele hõõrdunud. 
Haige pahkluu tuikas ja ta uuris seda tähelepanelikult. Liiges oli paistetanud põlve 
paksuseks. Ta võttis ühe 

oma kahest tekist, rebis selle küljest pika riba ning sidus sellega pahkluu kõvasti kinni. 
Siis rebis ta veel paar riba ning mähkis need jalgade ümber — need pidid asendama 
mokassiine ja sokke. Seejärel jõi ta tulise aurava veekruusi tühjaks, keeras kella üles 
ning puges tekkide vahele. 


Ta magas nagu surnu. Kesköö paiku saabus ja möödus üürike pimedus. Päike tõusis 
kirdest, õigemini hakkas selles kaares koitma, sest päikese enda varjasid hallid pilved. 

Kell kuus ärkas rändur vaikselt selili lamades. Ta vaatas üles halli taeva poole ning 
tundis nälga. Ajades end küünarnukile, ehmus ta äkki valjust pruuskamisest ning nägi 
suurt isast karibuud, kes teda valvsa uudishimuga silmitses. Loom oli päris lähedal, mitte 
kaugemal kui viiskümmend jalga, ja mees nägi vaimusilmas sedamaid tükki pannil 
särisevat põhjapõdraliha ning tundis isegi selle maitset. Masinlikult haaras ta laadimata 
püssi, sihtis ja tõmbas päästikust. Karibuupull pruuskas, hüppas kõrvale ja põgenes 
sõrgade lagisedes üle kivikünniste. 

Mees sajatas ja viskas tühja püssi eemale. Hakates end jalule ajama, oigas ta valjusti. 
See oli aeglane ja ränk töö. Tema liigesed olid otsekui roostetanud hinged. Kangelt ja 
suure hõõrdumisega liikusid nad oma õõntes ja neid kõverdada või sirgeks ajada sai 
ainult suure tahtepingutusega. Kui ta lõpuks jalule sai, vajas ta veel minuti või paar 
selleks, et end sirgu ajada ja inimese moodi püsti seista. 

Vaevaliselt ronis ta väikesele kingule ja vaatas ringi. Polnud ei puid ega põõsaid, mitte 
midagi peale halli samblamere, mida ainult siin-seal mitmekesistasid hallid kivid, hallid 
järvesilmad ja ojakesed. Taevaski oli hall. Ei päikest ega jälgegi päikesest. Ränduril 
polnud vähimatki aimu, kus on põhi, ja ta oli unustanud, kustpoolt ta eelmisel õhtul siia 
tuli. Kuid ta polnud teelt eksinud. Ta teadis, et varsti jõuab ta Väikeste Keppide maale. 
Talle tundus, et see asetseb kusagil vasakul, mitte kaugel, võibolla juba järgmise madala 
kingu taga. 

Ta pöördus tagasi, et pakkida oma kandam rändamiseks. Ta veendus, et kõik kolm 
tikupakikest on alles, ei hakanud tikke üle lugema, kuid viivitas aru pidades pungil 
põdranahkse koti juures. Kott polnud suur. Ta võis selle kahe peoga katta. Kuid see 
kaalus viisteist naela, 

niisama palju kui kogu ülejäänud kandam, ning see tegi mehele muret. Ta pani koti 
kõrvale ning hakkas kandamit kokku keerama. Siis peatus ta, vaatles pungil kõtti ning 
võttis selle kähku maast üles, heites ümberringi väljakutsuvaid pilke, otsekui tahaks 
kõnnumaa temalt seda röövida. Ning kui ta lõpuks jalule sai, et alustada selle päeva 
edasivaarumist, oli kott tal pambu sees seljas. 

Rändur hoidus vasakule, aeg-ajalt soomarjade söömiseks peatudes. Pahkluu oli lausa 
kange ja ta lonkas tugevamini, kuid valu jalas oli tühine võrreldes valuga kõhus. 
Näljapiinad olid teravad. Nad närisid ja närisid, kuni ta ei suutnud enam mõtelda 
suunale, mida oli vaja hoida, et jõuda Väikeste Keppide maale. Marjad ei kustutanud 
nälga, nende terav maitse üksnes ärritas keelt ja suulage. 

Ta laskus nõkku, kus põndakuilt ja mättailt tõusis vurinal lendu parv rabakanu. Kerr- 
kerr-kerr, tegid nad. Ta pildus neid kividega, kuid ei tabanud. Siis asetas ta kandami 
maha ning hakkas neile ligi hiilima otsekui kass varblastele. Teravad kivid rebisid ta 
püksid katki, põlved jätsid maha verise jälje, kuid haavavalu lämmatasid näljapiinad. Ta 
vingerdas mööda märga sammalt, tehes rõivad läbirõskeks ning külmetades keha, aga ta 
ei märganud sellest midagi, nii suur oli toiduiha. Kuid raba-kanad lendasid alati otse 
tema eest vurinal minema, ning lõpuks hakkas talle nende kerr-kerr tunduma irvitami- 
sena. Ta sajatas neid ning osatas linde, korrates valjusti nende häälitsust. 

Kord sattus ta rabakanale, kes nähtavasti magas. Ta nägi rabakana alles siis, kui see 
oma kivisest pelgupaigast välja lennates talle otse näkku viskus. Nii ootamatult kui 
rabakana ka lendu ei tõusnud, jõudis mees teda ometi haarata, kuid 1 pihku jäi ainult 
kolm sabasulge. Jälgides linnu lendu, vihkas ta teda, nagu oleks lind talle mingit hirmsat 
ülekohut teinud. Siis läks ta tagasi ning võttis oma kandami selga. 

Kui päev edenes, jõudis ta orgudesse või soolohku-desse, kus oli jahiloomi rohkem. 
Tekitades talle lausa Tantälose piinu, möödus temast püssi laskekauguses karibuukari — 
üle kahekümne pea. Teda haaras jabur soov karibuudele järele joosta ning ta oli kindel, 


et saab nad kätte. Siis juhtus ta teele must rebane, rabakana suus. Mees karjus. See karje 
oli kohutav, kuid rebane, 

kes pistis pikkade hüpetega hirmunult punuma, ei pillanud rabakana. 

Õhtu eel jõudis ta piimja, lubjasogase oja äärde, mis jooksis läbi hõredate 
kõrkjapuhmade. Haarates neid kõrkjaid tugevasti üsna juure lähedalt, tõmbas ta maast 
välja midagi sibulasarnast, mis polnud suurem sindli-naela peast. Juuresibul oli pehme ja 
ta hambad tungisid sellesse isuka rudinaga. Kuid kiud osutusid kõvaks. Sibul koosnes 
sitkeist kiududest, mis olid vett täis imbunud nagu marjadki ja täiesti toiteväärtuseta. 
Mees heitis oma kandami maha ning roomas neljakäpakil kõrkjatesse, prõnksutades ja 
mäludes nagu veis. 

Ta oli väga väsinud ning tahtis ühtelugu puhata — maha heita ja uinuda, kuid kogu aja 
kihutas teda edasi nälg, enam nälg kui soov jõuda Väikeste Keppide maale. Ta otsis 
lompidest konni ning kaevas küüntega maad, püüdes leida vaklu, kuigi ta teadis, et nii 
kaugel põhjas pole ei konni ega vaklu. 

Asjata vaatas ta igasse lammikasse, kuni ta lõpuks kauakestva videviku tulekul nägi 
ühes sellises üksikut leppmaimu suurust kala. Ta surus parema käe õlani vette, kuid kala 
lipsas eest. Siis hakkas ta teda mõlema käega püüdma ning ajas põhjast üles kogu valkja 
muda. Püüdmisärevuses kukkus ta vette ja sai vööni märjaks. Siis läks vesi nii sogaseks, 
et kala polnud enam näha, ning ta pidi ootama, kuni muda põhja vajub. 

Ta alustas uuesti püüdmist ning ajas vee jälle sogaseks. Kuid ta ei suutnud oodata. Ta 
võttis plekk-kruusi ja hakkas lammikast vett välja tõstma. Esialgu ammutas ta ägedasti, 
pritsides end märjaks ning heites vee nii lähedale, et see tagasi voolas. Siis hakkas ta 
töötama ettevaatlikumalt, püüdes säilitada rahu, kuigi ta süda rinnus peksis ja käed 
värisesid. Poole tunni pärast oli lammikas peaaegu kuiv. Põhja ei jäänud tassitäitki vett. 
Kuid kala seal ei olnud. Mees leidis kivide vahelt varjatud prao, mille kaudu kala oli 
lipsanud palju suuremasse naaber-lammikasse, sellisesse, et seda poleks ta suutnud 
tühjaks ammutada isegi terve ööpäeva jooksul. Oleks ta sellest praost varem teadnud, 
siis oleks võinud selle juba algul kividega sulgeda, ja kala poleks käest pääsenud. 

Nii ta mõtles, tõmbus kägarasse ning vajus märjale maale. Algul ta nuttis tasa, 
omaette, siis valjusti, pöördudes 

halastamatu kõnnu poole, mis teda irõngana ümbritses, ja pärast seda nuuksus ta kaua 
aega ilma pisarateta. 

Ta tegi tuld ja soojendas end, juues mitu kruusi kuuma vett, ning valmistas ööaseme 
kivikünnisele samuti nagu eelmiselgi õhtul. Viimaseks tööks enne magamaheitmist oli 
järele vaadata, kas tikud on kuivad, ja keerata kell üles. Tekid olid rõsked ning 
kleepuvad. Pahkluu tuikas valusasti. Kuid ta teadis ainult, et pii näljane, ning öösel nägi 
ta rahutuis unenägudes pidusid ja sööminguid ning toitu, mida serveeriti ja jagati igal 
mõeldaval moel. 

Ta ärkas lõdisedes ja pööritava südamega. Päikest ei olnud. Maa ja taeva hallus oli 
süvenenud, tumedamaks muutunud. Puhus külm rõske tuul, ja kinguharjad lõid 
esimestest lumehelvestest valendama. Sel ajal kui ta lõket süütas ning vett keetis, tihenes 
õhk tema ümber ja muutus valevaks. Lumi sadas segi vihmaga, helbed olid suured ja 
märjad. Algul nad sulasid kohe, kui maad riivasid, kuid neid langes aina enam, nad 
katsid pinna, kustutasid tule ja rikkusid ta küttesambla varu. 

See oli talle signaaliks, et tuleb uuesti kandam rihmadega selga tõmmata ja edasi 
komberdada — ei tea kuhu. Teda ei huvitanud enam ei Väikeste Keppide maa, ei Bill 
ega peidik kummuli lootsiku all Dease'i jõe ääres. Teda käsutas üksainus sõna: «Süüa!» 
Ta oli näljast hull. Ta ei hoolinud suunast — peaasi et tee viis läbi soiste lahkude. Ta 
läks jalgealust otsides mööda ligedat lund, noppis kobamisi vesiseid soomarju ning 
kiskus koos juurtega üles kõrkjaid. Kuid see maotu toit ei täitnud kõhtu. Siis sattus ta 


mingile hapule rohule ning sõi seda nii palju kui leidis. Kuid rohtu oli vähe, sest see oli 
ronitaim ja mõni toll lund varjas selle kergesti. 

Sel õhtul ei olnud tal ei lõket ega kuuma vett; ta ronis teki alla ja vajus näljast 
rahutusse unne. Lumesadu muutus külmaks vihmaks. Ta ärkas tihti ja tundis, kuidas 
vihm tema ülespoole pööratud näole langeb. Tuli päev — hall, päikeseta päev. Vihm oli 
lakanud. Näljatunne oli minetanud teravuse. Tundlikkus toiduiha suhtes oli ära kulunud. 
Rändur tajus kõhus tuima valu, kuid see ei vaevanud teda nii väga. Ta mõte töötas 
paremini ja jälle mõtles ta eeskätt Väikeste Keppide maast ning peidikust Dease'i jõe 
ääres. 

Ta kiskus ühe teki jäänused ribadeks ja mähkis need 

verele käidud jalgade ümber. Ka vahetas ta haigel pahkluul sidet ning valmistus uuesti 
rännakuks. Oma kandami juures vaatas ta kaua pungil täis põdranahast kotti, kuid võttis 
selle lõpuks ikkagi endaga kaasa. 

Lumi oli vihma käes sulanud, ainult kinguharjad valendasid. Päike tuli välja ja ränduril 
õnnestus ilmakaared kindlaks määrata. Kuid ta teadis nüüd juba, et on teelt eksinud. 
Tõenäoliselt oli ta juba eelmiste päevade rännakuil kaldunud liiga kaugele vasakule. 
Nüüd hakkas ta hoidma paremale, et parandada võimalikku hälvet õigest suunast. 

Kuigi näljapiinad polnud enam nii teravad, taipas ta, et on nõrkemas. Sööstes marjade 
ja kõrkjate kallale, oli ta tihti sunnitud peatuma ja puhkama. Ta keel tundus kuiv ja paks, 
otsekui kataksid seda peened karvad, ning suus oli kibe maik. Palju muret tegi talle süda. 
Kui ta mõned minutid oli käinud, alustas see oma halastamatut tump-tump-tumpi, siis 
katkes see ja asendus piinava puperdamisega, mis tal hinge mattis, nii et teadvus pea- 
aegu kadus. 

Keskpäeval leidis ta suures lammikas kaks leppmaimu. Lammikät tühjaks ammutada 
oli võimatu, kuid ta oli nüüd rahulikum ning tal õnnestus nad kruusiga kinni püüda. Nad 
polnud pikemad väikesest sõrmest, kuid ta polnud eriti näljane. Tuim valu kõhus oli 
veelgi tuime-nenud ja nõrgenenud. Kõht näis peaaegu suikuvat. Ta sõi kalad toorelt, 
mäludes piinliku hoolega, sest söömine oli puhtmõistuslik toiming. Kuigi tal polnud isu, 
teadis ta, et tuleb süüa, selleks et elada. 

Õhtul püüdis ta veel kolm leppmaimu, sõi neist kaks ja jättis kolmanda 
hommikueineks. Üksikud samblatutid olid päikese käes kuivanud ja ta võis end 
soojendada kuuma veega. Sel päeval polnud ta käinud rohkem kui kümme miili, ja 
järgmisel päeval, liikudes ainult, kui süda lubas, ei jõudnud ta üle viie. Kõht aga ei 
vaevanud teda enam sugugi. See oli täiesti uinunud. Rändur oli nüüd tundmatus 
paikkonnas. Karibuusid leidus siin sagedamini ja samuti ka hunte. Nende klähvatused 
kostsid tihti üle kõnnumaa ja kord nägi ta kolme hunti üle tee hiilivat. 

Veel üks öö. Hommikul, arukam olles, vallandas ta rihmajupi, millega põdranahkne 
kott oli kinni tõmmatud. Kotisuust nirises välja kullasõmera ja -kämpude kollane 

vool. Mees jaotas kulla kaheks enam-vähem võrdseks osaks, peitis ühe poole tekitükki 
mähitult kaljuserva alla, teise poole aga pani kotti tagasi. Ainsast talle jäänud tekist 
hakkas ta käristama jalanartse. Püssist ei loobu-; nud ta ikka veel, sest peidikus Dease'i 
jõe ääres oli padruneid. 

Päev oli udune ja temas ärkas uuesti nälg. Ta oli väga' nõrk ning pea käis tal nii ringi, 
et ta vahetevahel midagi ei näinud. Nüüd oli see üsna tavaline, et ta komistas ja kukkus; 
kord vääratades kukkus ta otse rabakana pessal Seal oli neli hiljaaegu munast koorunud 
linnupoega — väikesed tuikava elu tombukesed, igaüks paras suutäis, mitte enam. Ta sõi 
aplalt, toppides nad elusana suhu ja krõpsutades neid hamba all nagu munakoori. Ema- 
raba-kana lendas valjusti kisades tema ümber. Ta püüdis rabakana püssilaega maha lüüa, 
kuid lind põikas kõrvale. Siis pildus ta lindu kividega ning murdis tal ühe juhusliku 


tabamusega tiiva. Rabakana lehvitles joostes minema, haige tiib maad mööda lohinal 
järel ning jälitav mees kannul. 

Linnupojad olid ainult ärritanud isu. Haige jalaga kohmakalt longates hüples ta edasi, 
loopis rabakana kividega ning karjus aeg-ajalt kähedasti. Muidu hüples ta vaikides, ajas 
end iga kukkumise järel sünge visadusega ja kannatlikult jalule või hõõrus kätega silmi, 
kui peapööritus ähvardas tema üle võimust saada. 

Jaht viis teda soisesse nõkku, kus ta leidis inimese jäljed märjal samblal. Ta taipas, et 
need ei olnud tema jäljed, nad pidid olema Billi omad. Kuid ta ei võinud peatuda, sest 
rabakana jooksis edasi. Ta tahtis esmalt linnu kinni püüda, siis tagasi tulla ja jälgi uurida. 

Ta väsitas rabakana, kuid jäi ise samuti jõuetuks. Raskesti hingeldades lebas lind 
küliti. Raskesti hingeldades lebas ka mees küliti, kümmekond jalga linnust, võimetu 
temani roomama. Ja kui mees toibus, oli ka lind toibunud ning lehvitles eemale, kui 
mees oma näljase käe tema järele välja sirutas. Ja jälle algas jaht. Siis aga tuli öö peale ja 
lind pääses. Väsimusest vaarudes kukkus mees silmili ning haavas oma põske. Kandam 
oli tal endist viisi seljas. Kaua lamas ta liikumatult; siis veeretas end küljele, keeras kella 
üles ning lebas niiviisi hommikuni. 

Veel üks udune päev. Pool viimasest tekist oli kulunud 

jalanartsudeks. Tal ei õnnestunud leida Billi jälgi. See ei tundunudki tähtis. Nälg 
kihutas teda liiga sundivalt takka, ainult et. . . ta oleks ainult tahtnud teada, ega ometi 
Billgi ole teelt eksinud. Keskpäevaks muutus kandam üle jõu käivalt raskeks. Jälle jaotas 
ta kulla, puistates seekord poole lihtsalt maha. Õhtupoolikul viskas ta ka ülejäänud kulla 
minema, nii et talle jäi nüüd ainult pool tekki, plekk-kruus ja vintpüss. 

Teda hakkas vaevama pettekujutlus. Äkki oli ta kindel, et tal on üks padrun alles. 
Padrun on püssi magasinis, ta pole seda ainult märganud. Teiselt poolt teadis ta kogu aja 
kindlasti, et magasin on tuhi. Kuid hallutsinatsioon ei möödunud. Ta võitles sellega 
tundide kaupa, võttis siis püssi lahti ning veendus, et magasin on tühi. Pettumus oli nii 
kibe, nagu oleks ta tõepoolest lootnud padrunit leida. 

Pärast pooletunnist edasikomberdamist viirastus seesama uuesti. Jälle võitles ta 
sellega, aga ikka tuli kujutlus tagasi. Sellest pääsemiseks avas ta uuesti püssi, et end 
veenda. Aeg-ajalt kadus ta teadvus kuhugi kaugele ning ta rühkis edasi nagu automaat, 
kusjuures ta ajus uuristasid otsekui ussid veidrad mõttesähvatused ja tujud. Kuid need 
rännakud tegelikkusest välja ei kestnud kaua, näljaastel tõi ta alatasa tagasi. Kord 
võpatas ta sellest äraolekust äkki üles vaatepildi tõttu, mis pani teda peaaegu minestama. 
Ta vaarus ja tudises nagu joobnu, püüdes mitte kukkuda. Tema ees seisis hobune. Ta ei 
uskunud oma silmi. Neid kattis tihe udu, millest tungisid läbi sädelevad valguspunktid. 
Ta hõõrus ägedasti silmi, et selgemini näha, ning nägi mitte hobust, vaid suurt 
pruunkaru. Loom uuris teda sõjaka uudishimuga. 

Mees oli püssi juba poolteed palge tõstnud, enne kui ta taipas. Ta langetas püssi ja 
tõmbas puusalt helmestega tikitud tupest jahinoa. Tema ees oli liha, oli elu. Ta tõmbas 
pöidlaga üle noatera. See oli vahe. Ots oli terav. Ta sööstab karu kallale ja tapab ta. Kuid 
süda alustas oma hoiatavat tump-tump-tumpi. Siis järgnes otsekui metsik üleshüpe ja 
väikeste rabelevate tuksete trummeldus, pead pigistas nagu mingi raudrehv ning teadvus 
hakkas kaduma. 

Meeleheitliku julguse tõrjus minema suur hirmutulv. Mis saab temast, jõuetust, kui 
karu kallale tungib? Ta ajas end nii aukartustäratavalt sirgu kui suutis, pigistas 

tugevasti noapidet ja vahtis karule ainiti silma. Karu liikus paar sammu kohmakalt 
edasi, tõusis tagakäppadele ja mõmises katseks. Kui inimene oleks jooksu pistnud, oleks 
ta temale järele kihutanud, kuid inimene ei hakanud jooksma. Meest hingestas 
meeleheite julgus. Ka tema urises, raevuselt, kohutavalt, väljendades niiviisi hirmu, mis 
kuulub elu juurde ja on tihedalt põimunud elu sügavaimate juurtega. 


Ähvardavalt mõmisedes nihkus karu kõrvale, heidutatuna sellest salapärasest 
olevusest, kes seisis kahel jalal ja ei kartnud midagi. Mees ei liikunud kohalt. Ta seisis 
seni paigal nagu kuju, kuni hädaoht oli möödas, siis aga alistus lõdisemishoole ja langes 
märjale samblale. 

Ta kogus end jälle ja läks edasi, tundes nüüd uuel viisil hirmu. See polnud hirm, et ta 
sureb passiivselt nälga, vaid et ta hävitatakse vägivaldselt, enne kui nälg temas 
elusäilitamispüüde viimseni halvab. Siin oli hunte. Üle kõnnumaa kandusid igast küljest 
nende ulungid, kududes õhku ähvarduslõimi, mis olid nii kombatavad, et ta taht- 

matult tõstis käed ohu tõrjumiseks, otsekui olnuks see tuulest täispuhutud telgisein. 

Aeg-ajalt jooksid hundid kahe-kolmekaupa üle tema tee. Kuid nad hoidusid eemale. 
Neid oli vähe ning pealegi küttisid nad karibuud, kes ei avaldanud vastupanu, kuna 
kummaline püsti käiv olend võis vahest küünistada ja hammustada. 

Õhtu eel sattus ta laialipillatud kontidele: hundid olid siin saaklooma tapnud. Nende 
jäänuste asemel oli tunni aja eest olnud noor karibuuvasikas, möögiv, ringijooks-lev, 
tulvil elu. Mees vaatas mõtlikult konte, puhtaks; näritud, läikivaid, roosatavaid elust 
rakkudes, mis polJ nud veel surnud. Kas võib juhtuda, et enne päeva lõppu on temastki 
järel ainult kondid? Niisugune ongi siis, elu, jah? Tühine ja üürike. Ainult elu põhjustab 
valu. Surmas ei ole kannatust. Surra on seesama mis uinuda. Surm tähendab lakkamist, 
rahu. Miks ei tahtnud ta siis surra? 

Kuid ta ei moraliseerinud kaua. Peagi kükitas ta samb-': lal, kont suus, ning imes 
sellest elukübemeid, mis ikka veel andsid kondile kahvaturoosa värvuse. Liha magus 
maitse, hõrk ja vaevalt tabatav otsekui kauge mälestus, viis mõistuse peast. Ta surus 
lõualuud kokku ning hakkas järama. Kord murdus kont, kord tema (hambad. Siis 
purustas ta konte kividega, pihustas nad pudruks nina neelas seda. Löögid sattusid ka 
näppude pihta, ja nii kiirel kui tal oligi, jätkus tal siiski hetk aega imestamiseks, ei 
sõrmedel kivi alla jäädes polnud kuigi valus. 

Tulid hirmsad päevad, täis lund ja vihma. Ta ei olnud enam teadlik, kunas ta 
ööbimiseks peatus või kunas jälle! teele läks. Ta rändas niihästi öösel kui päeval, puhkas 
seal, kuhu kukkus, ning roomas edasi, kui kustuv elu temas üles loitis ja pisut heledamalt 
põles. Ta ei võidelnud enam kui inimene. Teda ajas edasi elu ise, mis ei tahtnud temas 
surra. Ta ei tundnud piinu. Närvid olid nüristunud, tuimaks jäänud, vaim aga oli tulvil 
kummalisi nägemusi ja veetievaid unelmaid. 

Ta ei lakanud imemast ja mälumast karibuuvasika purustatud konte, viimaseid, mis ta 
oli kokku kogunud ja kaasa võtnud. Ta ei ületanud enam künkaid ega vee lahkmeid, vaid 
järgis automaatselt suurt jõge, mis voo las laias ning madalas orus. Ta ei märganud ei 
seda jõg ega orgu. Ta silme ees olid ainult nägemused. Ta hing 

ja ihu kõndisid või roomasid edasi kõrvuti ja siiski lahus — nii peenike oli niit, mis 
neid sidus. 

Ta ärkas täiel teadvusel, lebades selili kivikünnisel. päike säras heledalt ja soojalt. 
Kaugelt kostis karibuu-vasikate möögimist. Ebamääraselt mäletas ta vihma, tuult ja 
lund, kuid ta ei teadnud, kui kaua torm teda oli vintsutanud — kaks päeva või kaks 
nädalat. 

Mõnda aega lamas ta liikumatult sõbraliku päikesepaiste voogudes, mis küllastasid 
oma soojusega tema armetut keha. Ilus päev, mõtles ta. Võib-olla õnnestub tal oma 
asukohta määrata. Piinava pingutusega veeretas ta enda külili. AIl voolas aeglaselt lai 
jõgi. Jõgi oli hämmastavalt võõras. Aeglaselt jälgis ta teda silmadega, nägi, kuidas jõgi 
lookles suurtes käärudes kõledate, paljaste kinkude vahel, mis olid veel kõledamad, 
paljamad ja madalamad kui need, mida ta seni oli näinud. Aeglaselt, mõtlikult, kiretult, 
suurema huvita jälgis ta tundmatu jõe jooksu silmapiiri poole ja nägi, et ta suubub 
heledasse, säravasse merre. Kuid seegi ei erutanud teda. Huvitav, mõtles ta, on see 


nägemus või terendus? Pigem küll nägemus, tema haige vaimu trikk. Selles veendus ta 
veel enam, kui nägi sätendaval merel laeva ankrus seisvat. Ta sulges viivuks silmad ning 
avas nad siis uuesti. Kummaline, kui visalt see nägemus püsis! Ja siiski mitte 
kummaline. Ta teadis ju hästi, et keset seda tühja maad pole ei merd ega laevu, samuti 
nagu oli teadnud, et tühjas vintpüssis pole padruneid. 

Mees kuulis selja taga nohisevat häält — poollämma-tatud hingeldust või köha. Väga 
aeglaselt, kogu keha ülimalt jõuetu ning paindumatu, pööras ta end teisele küljele. 
Lähedal polnud midagi näha, aga ta jäi kannatlikult ootama. Uuesti kuuldus nohin ning 
kohatus, ja mees märkas napilt kahekümne jala kaugusel kahe sakilise kivi vahel hundi 
halli pead. Teravad kõrvad ei olnud nii kikkis, nagu ta oli näinud teistel huntidel, silmad 
olid ähmased ja verd täis valgunud. Pea näis norguvat lõdvalt ja lootusetult. Loom 
pilgutas päikesepaistes kogu aeg silmi ja näis olevat haige. Kui mees teda vaatles, 
nohises ja köhis ta uuesti. 

Noh, see vähemalt on tõeline, mõtles mees ja pöördus teisele küljele, et näha reaalset 
maailma, mis ennist oli loorunud nägemusse. Kuid kauguses hiilgas endiselt meri ning 
laev oli selgesti nähtav. On see lõpuks siiski tõe- 

line? Ta sulges silmad, mõtles tükk aega ja lõpuks mõistis kõik. Ta oli läinud kirdesse, 
eemaldunud Dease'i veelahkmest ja sattunud Coppermine'i orgu. See lai, aeglaselt 
voolav jõgi on Coppermine. Helkiv meri on Põhja-Jäämeri. Laev on vaalapüüdjate laev, 
mis on purjetanud itta, kaugele itta Mackenzie suudmest, ning seisab ankrus Coronationi 
lahes. Talle meenus Hudsoni Lähe Kompanii kaart, mida ta kunagi ammu oli näinud, ja 
kõik sai talle nüüd selgeks ning arusaadavaks. 

Ta ajas end istuli ja hakkas mõtlema, mis nüüd tuleks teha. Ta oli tekist rebitud 
jalanartsud auklikuks kandnud ning jalad olid muutunud vormituiks lihatompudeks. Ta 
viimane tekk oli läbi. Püss ja nuga olid kadunud. Kübara oli ta samuti kuhugi kaotanud 
koos tikupundiga voodripaela vahel. Kuid tikud rinnal ning tubakakotis olid õlipaberis 
alles ja kuivad. Ta vaatas kella. See näi tas üksteist ja käis ikka veel. Nähtavasti oli ta 
teda aeg ajalt üles keeranud. 

Ta oli rahulik ning kaine. Teda vaevas küll äärmin nõrkus, kuid valu ta ei tundnud. Ta 
polnud näljane. Mõte söögile polnud isegi paeluv, ja kõik, mis ta tegi, oli-dikteeritud 
ainult arukusest. Ta rebis mõlemad püksisääred kuni põlvini ära ning mähkis need 
jalgade ümber. Mingil viisil oli plekk-kruus talle alles jäänud. Ta joob] vähemalt kuuma 
vett, enne kui alustab kohutavrasket — seda nägi ta ette — teekonda laevale. 

Ta liigutused olid aeglased. Ta rappus nagu värihalva-tuses. Kui ta tahtis koguda kuiva 
sammalt, koges ta, et ei suuda jalule tõusta. Ta katsus ikka ja ikka jälle ning leppis siis 
neljakäpakil roomamisega. Kord roomas ta üsna lähedale haigele hundile. See lohistas 
end vastumeelselt veidi eemale, lakkudes lõugu keelega, mida ta vaevalt näis jaksavat 
painutada. Mees märkas, et hundi keel polnud tavalist tervet punast värvi, vaid kollakas- 
pruun ja kaetud otsekui pooikuivanud limaga. 

Joonud kruusi kuuma vett, leidis mees, et ta suudab jalule tõusta ning isegi käia, 
niivõrd kui surija käia võib. Peaaegu iga minut pidi ta puhkama. Tema sammud olid 
jõuetud ning ebakindlad, ja samasugusel jõuetul, ebakindlal sammul lonkis ta järel hunt. 
Õhtul, kui pimedus helendava mere kustutas, teadis ta, et pole merele lähenenud rohkem 
kui neli miili. 

Kogu öö kuulis ta haige hundi köhimist ja aeg-ajalt 

292 

karibuuvasikate möögimist. Ümberringi oli elu, aga See oli tugev, vilgas ning terve 
elu, ja mees teadis, et haige hunt püsib tema, haige mehe jälil, lootuses, et inimene sureb 
esimesena. Hommikul silmi avades nägi ta, et hunt vahib teda nukral ning näljasel 
pilgul. Hunt seisis, pea norus, saba jalge vahel, nagu hale, armetu koer. Ta värises 


külmas hommikutuules ja ajas tülpinult hambad irevile, kui inimene temaga kõneles — 
häälel, mis küündis vaid käheda sosinani. 

Päike tõusis säravana ja kogu hommiku komberdas mees komistades ning kukkudes 
helkiva mere ja laeva poole. Ilm oli suurepärane. Püsis nende kõrgete laiuskraadide 
lühike vananaistesuvi. See võis kesta nädala, võis lõppeda homme või ülehomme. 

Pärastlõunal sattus ta jälgedele. Need olid inimese jäljed, kes ei kõndinud, vaid end 
neljakäpakil edasi lohistas. Talle turgatas pähe, et vahest oli see Bill, kuid ta mõtles seda 
nürilt, ükskõikselt. Ta ei olnud uudishimulik. Tundmusteks ja elamusteks polnud ta 
lihtsalt enam võimeline. Ta ei tundnud enam valu. Sisikond ja närvid olid uinunud. Ja 
ometi kihutas elu teda edasi. Ta oli väga roidunud, kuid elu temas keeldus suremast. Ja 
sellepärast, et elu keeldus suremast, sõi ta ikka veel soomarju ja leppmaime, jõi kuuma 
vett ning hoidis haigel hundil targu silma peal. 

Ta läks tolle teise, edasi roomanud inimese jälgi mööda, ning varsti nägi ta nende 
jälgede lõppu — mõningaid hiljuti äranäritud konte märjal samblal, mis oli huntide käpa 
jälgedest kirju. Sealsamas vedeles pungil täis põdra-nahast kott — tema koti paarimees 
—, mida olid närinud teravad hambad. Ta tõstis koti üles, kuigi see oli tema nõrkadele 
sõrmedele peaaegu liiga raske. Bill ei lahkunud siis lõpuni kotist. Hahaa! Küll ta veel 
naerab Billi üle. Ta jääb ellu ning kannab koti laevale helkival merel. Ta naer kõlas 
kähedalt ja tontlikult nagu ronga kraaksatus ning haige hunt ühines temaga kaeblikult 
uludes. Mees vaikis äkki. Kuidas saab ta Billi üle naerda, kui see on Bill; kui need 
puhtad roosakad kondid on kõik, mis Billist järele on jäänud. 

Ta pöördus eemale. Noh, olgu, Bill oli teda hüljanud, kuid ta ei võta tema kulda ega 
ime Billi konte. Bill oleks seda küll vist teinud, kui olukord oleks kujunenud vastupidi, 
mõlgutas ta edasi vaarudes. 

Ta jõudis ühe lammika äärde. Kummardunud vaa-" tarna, kas seal pole leppmaime, 
tõmbas ta pea tagasi nagu nõelatult. Ta oli vees näinud oma näo peegeldust. See oli nii 
hirmus, et ta tundlikkus küllalt kauaks ärkas ja ta kohkus. Lammikas ujus kolm 
leppmaimu, kuid tühjendamiseks oli veekogu liiga suur, ja pärast mõningaid asjatuid 
katseid kalu kruusi püüda loobus ta sellest ettevõttest. Ta kartis, et kukub nõrkusest vette 
ja upub. Samal põhjusel ei söandanud ta jõge mööda alla sõita mõnel noist paljudest 
puutüvedest, mis ridamisi kalda liiva-neemedele olid ajunud. 

Sel päeval lühendas ta vahemaad laevani kolme miili võrra; järgmisel päeval kahe 
miili võrra, sest nüüd roomas ta neljakäpakil, nagu Bill oli roomanud. Viienda päeva 
lõpuks oli laev temast ikka veel seitsme miili kaugusel, tema aga ei suutnud läbida enam 
ühtki miili päevas. Vananaistesuvi püsis ikka veel, ja mees jätkas teekonda, vaheldumisi 
nõrkedes' ning jälle edasi roomates, ja tema kannul köhis ning kähises kogu aja haige 
hunt. Mehe põlved olid muutunud veristeks tompudeks nagu jaladki, ja kuigi ta mähkis 
nende ümber seljast võetud särgi tükke, lookles tema järel sammalt ja kive mööda 
punane rada. Kord ümber vaadates nägi ta, et; hunt lakub näljaselt tema veriseid jälgi, 
ning kujutles selgesti, milline lõpp teda ootab, kui ta ise hundile lõppu ei tee. Ja siis 
algas olelusvõitluse süngeim kurbmäng: haige, roomav inimene, haige, komberdav hunt 
— kaks olevust, kes lohistasid oma poolsurnud kehasid läbi koleda kõnnu ja pidasid 
teineteisele jahti. 

Oleks see olnud terve, tugev hunt, siis oleks mees oma saatusega leppinud. Kuid mõte, 
et ta kaob selle jälgi, peaaegu juba raipeks muutunud olevuse kõhtu, oli talle vastik. Ta 
oli nõudlik. Kuid ta teadvus hakkas jälle hämarduma ja hallutsinatsioonidest segi 
minema, vahepealsed selgusehetked aga muutusid aina lühemaks ja harvemaks. 

Kord äratas teda minestusest kahin lausa kõrva ääres. Hunt hüppas kohmakalt tagasi, 
kaotas nõrkuse tõttu jalad alt ning kukkus. See oli kentsakas, kuid mehele ei teinud lugu 
nalja. Tal ei olnud isegi hirmu. Ta oli selleks juba liiga nõrkenud. Aga ta teadvus oli 


hetkeks selge ja ta lamas ning mõtles järele. Laevani polnud jäänud rohkem kui neli 
miili. Kui ta endal udu silmist hõõrus, nägi 

ta laeva päris selgesti, ja ta nägi ka valge purjega lootsikut, mis üle helkiva mere liikus. 
Kuid ta ei suuda tial neid nelja miili ära roomata. Ta teadis seda ning oli sealjuures väga 
rahulik. Ta teadis, et ei rooma ära pooltki müli. Ja siiski tahtis ta elada. Oli nii mõttetu 
surra pärast kõike, mis ta oli talunud. Saatus nõudis temalt liiga palju. Ja lausa surma 
vaakudes ei tahtnud ta surra. Võib-olla oli see lihtsalt hullumeelsus, aga olles juba surma 
küüsis, trotsis ta surma ning keeldus kaasa minemast. 

Ta sulges silmad ja kogus end tohutu tahtepingutusega. Ta ei tohtinud alistuda 
lämmatavale rammetusele, mis otsekui veetõus ujutas üle kõik ta olemise sügavused. 
See tappev rammetus tõusis ja tõusis nagu meri ning uputas tükk-tükilt tema teadvust. 
Aeg-ajalt oli ta peaaegu juba uppunud, ujudes abitute tõmmetega läbi unustuse. Aga siis, 
ei tea milliste kummaliste hingereaktsioonide tõttu, leidis ta endas uusi tahteraasukesi 
ning ujus tugevamini üles pinnale. 

Ta lamas liikumatult selili ning kuulis, kuidas haige hundi kähisev hingamine talle 
aeglaselt läheneb. Ikka lähemale tuli see, ikka lähemale, lõpmatult kaua, ja mees ei 
liigatanud. Hundi hingamine oli juba lausa ta kõrva juures. Kare kuiv keel riivas nagu 
liivapaber ta põske. Mees haaras mõlema käega — vähemalt tahtis haarata. Sõrmed 
tõmbusid konksu nagu küünised, kuid tabasid tühja õhku. Väledus ja tabamiskindlus 
nõuavad jõudu, seda jõudu aga mehel ei olnud. 

Hundi kannatlikkus oli kohutav. Mehe kannatlikkus polnud vähem kohutav. Tervelt 
pool päeva lamas ta liikumatult, tõrjudes pealekippuvat minestust ning oodates seda, kes 
tahtis teda süüa ja keda tema omalt poolt tahtis süüa. Aeg-ajalt tõusis rammetusemeri tal 
üle pea ja ta nägi pikki unenägusid, kuid nii unes kui ka ilmsi ta aina ootas seda 
kähisevat hingamist ning kareda keele puudutust. 

Hundi hingamist ta siiski ei kuulnud, kuid aeglaselt äratas teda mingist unenäost 
krõbeda keele puudutus vastu kätt. Ta ootas. Kihvad surusid kätt pehmelt; siis tugevnes 
surve. Hunt püüdis viimse jõuga suruda hambad loidusse, mida ta nii kaua oli oodanud. 
Kuid ka mees oli kaua oodanud ning haaras verise käega hundi lõuast. Ja sel ajal kui 
hunt end jõuetult püüdis lahti kiskuda, mehe sõrmed aga niisama jõuetult tema lõuga 
surusid, sirutus teinegi 

käsi pikkamisi haardeks. Viis minutit hiljem oli mees kogu oma raskusega hundile 
peale vajunud. Kätel ei jät-' kunud jõudu hundi kägistamiseks, aga mehe nägu oli vastu 
hundi kõri surutud ja ta suu täis karvu. Poole tunni pärast tajus mees oma kurgus sooja 
niret. See oli ebameeldiv, otsekui oleks talle vägivaldselt sulatina makku valatud, ja 
üksnes tahe suutis teda selleks sundida. Siis pöördus mees selili ja uinus. 


Vaalapüügilaeval «Bedford» leidusid mõned teadusliku ekspeditsiooni liikmed. 
Laevalaelt märkasid nad rannal rningit kummalist olevust, kes liikus alla vee poole. Nad 
ei suutnud tema liiki määrata, ja olles teadlased, ronisid nad vaalapüügipaati ning läksid 
rannale vaatama. Ja nad nägid midagi elusat, mida vaevalt võis nimetada inimeseks. See 
olevus oli pime ja teadvuseta. Ta vingerdas mööda maad nagu mingi koletislik uss. Ta 
pingutused olid enamasti tulemusteta, kuid ta oli visa ja käänles ning väänles ja liikus 
edasi võib-olla umbes kakskümmend jalga tunnis. 


Kolm nädalat hiljem, lebades vaalapüügilaeva «Bedford» koikus, jutustas mees, 
pisarad aukus põskedel, sellest, kes ta on ja mida tal oli tulnud üle elada. Sidumatult 
lalises ta ka oma emast, päikesepaistelisest Lõuna-Californiast ning kodust keset 
apelsinisalusid ja Lilli. 


Ei möödunudki palju päevi, kui ta juba istus koos teadlastega ning laeva juhtkonnaga 
lauas. Ta neelas silmadega roogade küllust ning jälgis murega nende kadumist teiste 
suhu. Iga suutäie kadumisel paistis ta pilgust sügav kahjutunne. Ta oli täie mõistuse 
juures, ja ometi vihkas ta neid mehi söögi ajal. Teda kummitas hirm, et toidust tuleb 
puudus. Ta küsitles kokka, laevapoissi ja kaptenit toiduvarude kohta. Nad rahustasid 
teda loendamatuid kordi, kuid ta ei uskunud neid ning hiilis ise toidukambrisse, et oma 
silmaga veenduda. 

Märgati, et ta pakseneb. Ta muutus päev-päevalt lihavamaks. Teadlased vangutasid 
päid ning tegid mitmesuguseid oletusi. Nad piirasid tema söömist, kuid ikkagi kasvas ta 
ümbermõõt hämmastavalt. 

Madrused muhelesid. Nemad teadsid, milles on asi. Ja 

kui teadlased hakkasid meest jälgima, selgus neilegi kõik. nad märkasid, et pärast 
hommikueinet lonkis ta vööri ning, käsi pikka nagu kerjusel, kõnetas mõnd madrust. 
Madrus muigas ja andis talle tüki laevakuivikut. Mees haaras selle ahnelt nagu ihnur 
kulla ja peitis põue. Samasuguseid annetusi sai ta ka teistelt muigavailt madrustelt. 

Teadlased olid peenetundelised. Nad ei ütelnud talle midagi, kuid uurisid salaja ta 
koikut. See oli täis laeva-kuivikuid. Madrats oli kuivikuid täis topitud. Kuivikud paistsid 
igast nurgast ja praost. Ja ometi oli ta terve mõistuse juures. Ta lihtsalt rakendas 
ettevaatusabinõusid teise võimaliku näljahäda vastu — see oligi kõik. Küllap ta sellest 
paraneb, ütlesid teadlased. Ja ta paraneski, enne kui «Bedfordi» ankur San Francisco 
lahes kolinal merre langes. 


4. PRUUN HUNT 


Naine oli veidi viibinud, kastese rohu pärast pii ta pidanud kalossid jalga panema, ja 
kui ta majast välja tuli, leidis ta ootava mehe imetlemas puhkevat mandliõit. Naine saatis 
uuriva pilgu üle pika rohu ja viljapuude vahele. 

«Kus Hunt on?» küsis ta. 

«Pilgu aja eest oli veel siin.» Walt Irvine kiskus enese lahti õie elusaine-ime 
metafüüsikast ja poeesiast ning silmitses ümbrust. «Ajas jänest taga, kui ma teda viimati 
nägin.» 

«Hunt! Hunt! Siia, Hunt!» hüüdis naine, kui nad majaesiselt lahkusid ja hakkasid 
astuma rada mööda, mis vaha-jate kellukatega mansaniitapuhmaste vahelt suurele teele 
viis. 

Irvine pistis mõlema käe väikesed sõrmed suhu ja aitas naise pingutustele kaasa 
läbilõikava vilega. 

Naine kattis kähku kõrvad ja kõverdas nägu. 

«Sa taevas! Luuletaja kohta, kes peaks olema õrna hingega ja nõnda edasi, teed sa küll 
koledat häält. Mul on kohe trumminahad katki. Sa vilistad kõvemini kui —» 

«Orpheus.» 

«Mina tahtsin öelda, et uulitsapoiss,» lõpetas naine taunivalt. 

«Luule ei takista kedagi olemast asjalik — vähemalt mitte mind. Ma ei ole mõni 
kasutu geenius, kes ei saa oma pärleid ajakirjadele müüdud.» 

Mees tegi tähtsa näo ja jätkas: 

«Ma ei ole mingi katusekambrilaulik ega ka peosaali-lõõritaja. Ja mispärast? 
Sellepärast, et olen asjalik inimene. 

Ei tee ma niisuguseid näruseid värsse, mis korraliku vahetusväärtuse alusel ei 
muunduks lilledesse uppuvaks majakeseks, kenaks mägiaasaks, pöögisaluks, kolme- 
kümne seitsme puuga viljapuuaiaks, üheks pikaks musta sõstra reaks ja kaheks 
lühikeseks maasikapeenraks, veerand miili pikkuselt vulisevast ojast kõnelemata.» 


«Oh, et kõik su luulemuundused nii tulusad oleksid!» 

naeris naine. 

«Ütle üksainuski, mis pole seda olnud.» 

«Need kaks ilusat sonetti, mis sa muundasid tolleks lehmaks, keda peeti kõige 
kehvemaks piimaand jaks kogu ümbruskonnas. » 

«Ta oli nii ilus ...» alustas mees. 

«Aga piima ei andnud,» pistis Madge vahele. 

«Aga ta ju oli ilus, kas polnud?» kordas mees. 

«Näed siis, kuidas ilu ja tululikkus sugugi alati koos ei käi,» kõlas naise vastus. 
«Vaata, seal ongi Hunt!» 

Tihnikuga kaetud mäenõlvalt kostis põõsaste raginat ja nelikümmend jalga neist 
kõrgemal ilmusid paljale kaljuservale hundi pea ja õlad. Kõvasti kalju külge klammer- 
dunud esikäppade alt pääses valla väike kivike ning kikkis kõrvul ja pineva pilguga 
jälgis loom kivikest, kuni see tulijate jalge ette veeres. Siis pööras ta pilgu inimestele ja 
naeris laia suuga nende poole alla. 

«Hunt, sina!» ja «Sa kallis Hunt!» hüüdsid talle mees 

ja naine. 

Nende hääli kuuldes liibusid kõrvad kohe ligi pead ja koer ajas koonu püsti just nagu 
nähtamatu silitava käe poole. 

Mees ja naine vaatasid, kuidas koer tagasi tihnikusse puges, siis jätkasid oma teed. 
Mõne minuti pärast, käänu taga, kus mäenõlv oli vähem järsk, laskus peni nende juurde, 
terve kivikeste- ja mullalaviin taga. Ta ei lasknud oma tundeid välja paista. Mehel lubas 
ta korraks oma pead patsutada ja kõrvatagust sügada, naise hellitusi talus pisut kauem — 
ja juba läks ta jälle, lippas nende ees teel, otsekui liugles edasi ilma vähimagi 
pingutuseta nagu päris hunt. 

Kehaehituse, koheva kasuka ja saba poolest võis teda hiiglasuureks hundiks pidada, 
kuid karvkatte värvus ja laigud kõnelesid selle vastu. Need kuulutasid ilmselgesti, et 
tegemist on koeraga. Ükski hunt ei olnud ilmaski seda värvi. Ta karv oli pruun, 
tumepruun, punakaspruun — 

terve pruuni pillerkaar. Selg ja õlad olid sooja pruuni värvi, külgedel ja kõhu all läks 
see vähehaaval heledamaks, kollaseks, millele ikka veel esiletikkuv pruun määrdunud 
mulje andis. Ka valge kurgualune, käpad ja laigud silmade kohal näisid tolle visalt 
vastupaneva pruuni tõttu räpastena, silmad ise olid aga kaks kuldpruuni topaasi. 

Mees ja naine armastasid koera väga, võib-olla sellepärast, et tema armastust nii raske 
oli olnud võita. See oli palju vaeva nõudnud, kui ta algul teadmata kust salapärasel viisil 
nende tillukesse mägimajja ilmus. Veritsevate jalgadega ja ära nälginud, oli ta lausa 
nende nina all, otse ukse ees tapnud küüliku, vedanud enese siis allika äärde ja keeranud 
sõstrapõõsaste taha magama. Kui Walt Irvine kutsumata külalist vaatama läks, oli teda 
vaevatasuks urinaga vastu võetud. Urinaga võeti vastu ka Madge'i, kui too sõbralike 
suhete sisseseadmiseks suure kausiga piima ja leiba pakkus. 

Koer oli osutunud väga seltsimatuks ja lükanud tagasi kõik nende lähenemiskatsed: 
kihvad paljad ja turi turris, ei olnud ta ennast näpuotsagagi puudutada lasknud. Ent 
ikkagi oli ta nende juurde jäänud, maganud ja lamasklenud oja ääres ning söönud toitu, 
mida nad andsid, kui toidu tooja oli suupoolise ohutusse kaugusse pannud ja ise minekut 
teinud. Looma vilets kehaline seisund seletas, miks ta siia üldse pidama jäi, ja kui ta 
mõne päevaga veidi kosunud oli, kadus ta kohe. 

Sellega oleks kogu lugu Irvine'i ja tema naise jaoks lõppenudki, kui Irvine'il ei oleks 
tulnud just sel ajal osariigi põhjaossa sõita. California ja Oregoni piiri lähedal juhtus 
mees vaguniaknast välja vaatama ja nägi oma selt-simatut külalist lippamas vaguniterivi 
kõrval: pruun ja väga hundi moodi, väsinud, ent väsimatu, kasukas kahe-sa j ainulisest 
rännakust räpane ja tolmu täis. 


Irvine oli impulsiivne inimene, luuletaja. Järgmises jaamas tuli ta rongilt maha, ostis 
lihapoest tüki liha ja võttis hulkuri linnaservas kinni. Tagasi sõideti pagasivagunis ja 
niimoodi tuli Hunt teist korda mägimajakesse. Siin pandi ta nädalaks ajaks ketti ning 
mees ja naine hellitasid teda üksteise võidu. Ent nad tegid seda väga ettevaatlikult. 
Kauge ja võõras nagu tulnuk teiselt planeedilt, koer ainult urises mahedate 
meelitussõnade peale. Ta ei haukunud iial. Kogu see aeg, mis ta nende juures oli, ei 
kuuldud teda kordagi haukumas. 

Koera poolehoiu võitmine muutus raskeks probleemiks. Aga probleeme Irvine 
armastas. Ta laskis teha metall-plaadi, millele oli graveeritud: «Tuua tagasi Walt Irvi- 
ne'ile Glen Ellenisse, Sonoma, California.» Neetidega kinnitati plaadike kaelarihma 
külge ja pandi koerale kaela. Siis lasti ta lahti, ja otsekohe oli ta kadunud. Järgmisel 
päeval tuli Mendocinost telegramm. Hunt oli kahekümne tunniga sada miili põhja poole 
liikunud ja liikus ka siis, 

kui ta kinni püüti. 

Tagasi toodi Hunt kiirrongiga, pandi kolmeks päevaks ketti, neljandal lasti lahti, ja 
jälle oli ta läinud. Seekord jõudis ta juba otsaga Lõuna-Oregoni, enne kui ta kinni võeti 
ja tagasi saadeti. Alati, niipea kui ta vabaks sai, jooksis ta minema, ja alati põgenes ta 
põhja. «Koduinstinkt,» nentis Irvine, kui oli kulutanud terve soneti müügihinna selleks, 
et koera Põhja-Oregonist kätte saada. 

Uks teine kord läks pruunil ränduril õnneks läbida pool Californiat, terve Oregon ja 
suurem osa Washingtoni osariigist, enne kui ta leiti ja lunamaksu eest tagasi saadeti. 
Imetlusväärne oli ta rännukiirus. Söönud ja puhanud, rakendas ta vabastamishetkest 
peale kogu oma jõu edasiliikumisele. Tehti kindlaks, et esimesel päeval kattis ta tervelt 
sada viiskümmend milli ja edaspidi keskmiselt sada miili päevas kuni kinnivõtmiseni. 
Tagasi toodi koer alati kõhna ja näljase ning metsikuna, lahkus ta aga värske ja 
jõuküllasena ning nagu mingil mõistmatul seesmisel sunnil ikka truult põhja poole. 

Kuid lõpuks, kui asjatutele põgenemiskatsetele oli kulunud terve aasta, leppis Hunt 
paratamatusega ja otsustas jääda paigale sinna, kus ta kunagi oli küüliku tapnud ja allika 
ääres maganud. Aga isegi siis kulus veel hulk aega, enne kui mees ja naine võisid teda 
silitada. See oli suur võit, sest ainult nemad tohtisid teda puudutada. Hunt oli suur valija 
ja mitte ühelgi külalisel ei õnnestunud talle meele järele olla. Iga niisugust katset tervitas 
urin; kui kellelgi jätkus siiski julgust ligemale astuda, läks koon kirtsu, nähtavale ilmusid 
paljad kihvad ja urinast sai lorin — nii kohutav ning kurjakuulutav, et hirmutas ära ka 
kõige söakama, kõnelemata talukoertest, kes olid kuulnud küll tavalist koeralõrinat, kuid 
polnud ilmaski näinud lõrisevat hunti. 

Hunt oli ilma minevikuta. Tema elulugu algas Walti ja Madge'iga. Ta oli tulnud lõuna 
poolt, kuid nad ei saanud 

kuidagi jälile, kes oli tema peremees, kelle juurest peni oli ilmselt põgenenud. Nende 
lähim naaber missis Johnson, kes neid piimaga varustas, kinnitas, et koer pärineb 
Klondike'ist. Missis Johnsoni vend tuhnis tol kaugel maal külmunud kullasooni otsida ja 
seetõttu pidas naine end peni päritolu suhtes asjatundjaks. 

Ega teised talle vastu vaielnudki. Hundi kõrvaotsad olid ilmselt kunagi nii kõvasti 
külma saanud, et nad ei paranenud enam iial. Ka nägi ta välja nagu fotod Alaska koertest 
ajalehtedes ja ajakirjades. Mees ja naine kõnelesid sageli Hundi minevikust ning püüdsid 
loetu ja kuuldu alusel ära arvata, missugune ta elu põhjamaal oli olnud. Nad teadsid, et 
see põhjamaa-elu teda ikka veel tõmbas, sest vahel kuulsid nad teda öösel tasa vinguvat, 
ja kui puhus põhjatuul ning külm näpistas põski, valdas Hunti suur rahutus ja ta tõstis 
kaeblikult häält pikaks hundi-uluks. Ent ta ei haukunud iial. Ükski ärritus polnud küllalt 
tugev, et meelitada temalt seda koerale omast häälit-sust. 


Nad vaidlesid kaua, kogu see aeg, mil nad tema poolehoidu püüdsid võita, kumma 
koeraks ta saab. Mõlemad tahtsid Hunti endale ja mõlemad kuulutasid võidukalt 
vähimastki kiindmusemärgist, mida koer ilmutas. Kuid mehel oli esialgu rohkem 
väljavaateid, peamiselt seetõttu, et ta oli mees. Oli ilmne, et naistega ei olnud Hundil 
seni tegemist olnud. Ta ei mõistnud naisi. Ta ei suutnud eales leppida Madge'i 
seelikutega. Nende sahinast piisas, et tal turja umbusust turri ajada, ja tuulise ilmaga ei 
tohtinud Madge Hundile üldse ligi minna. 

Kuid teiselt poolt oli see ikkagi Madge, kes talle süüa andis, ka oli naine see, kes 
köögis valitses, ning tänu Madge'i lahkusele ja üksnes Madge'i lahkusele lubati teda 
üldse sellesse pühapaika. Need asjaolud andsid naisele lootust, et ta suudab oma 
riietusest hoolimata mehele siiski järele jõuda. Siis aga pingutas Walt omakorda: õpetas 
Hunti oma jalge ees lamama, sellal kui ta kirjutas, ning kaotas looma hellitades ja 
temaga kõneldes palju kallist tööaega. Lõpuks jäi Walt võitjaks, tõenäoliselt üksnes 
sellepärast, et ta oli meesterahvas, kuigi Madge väitis, et kui Walt oleks kulutanud 
rohkem energiat värsimuun-dustele ja lasknud Hundil erapooletult, ainult omaenda 
maitse põhjal otsustada, oleks neil kindlasti veel veerand 

miili mägiojakest lisaks ja vähemalt kaks läänetuul t läbi pöögisalu sahisemas. 

«Oleks juba aeg nondest triolettidest midagi kuulda,» ütles Walt, kui nad mööda 
looklevat teerada viis minutit vaikides alla olid laskunud. «Kindlasti ootab postkontoris 
tšekk, mille me muundame suurepäraseks tatrajahuks, gallonitäieks vahtrasiirupiks ja 
sinu uuteks kalossideks.» 

«Ning hüvaks piimaks missis Johnsoni kenalt lehmalt,» lisas Madge. «Homme on ju 
esimene kuupäev.» 

Walt kortsutas tahtmatult kulmu, siis aga selgis ta nägu ja ta patsutas oma rinnataskut. 

«Pole viga, siin on mul uus kena vissi peidus — parim piimaandja kogu Californias.» 

«Millal sa selle kirjutasid?» päris naine huviga ning lisas etteheitvalt: «Ja mulle ei 
näidanudki!» 

«Hoidsin neid värsse selleks, et sulle posti järele minnes ette lugeda, kuskil sedamoodi 
paigas nagu see siin,» vastas mees, pakkudes käeviipega istet kuival palgijupil. 

Tihedast sõnajalapadriikust voolas välja tilluke oja, nirises alla mööda kivi 
sammaldunud põske ja jooksis nende jalge ees üle tee. Orust kostis põldlõokeste 
mahedat laulu, ning inimeste ümber, kord päikesepaistesse, siis jälle varju lennates 
laperdasid suured kollased liblikad. 

Sellal kui Walt tasasel häälel oma käsikirja luges, hakkas altpoolt kostma veel üht 
häält. See oli raskete sammude rudin, millesse aeg-ajalt sekkus mõne paigast liigutatud 
kivi klõbinat. Kui Walt lõpetas ja kiidusõnu oodates naisele otsa vaatas, ilmus teekäänu 
tagant nähtavale keegi mees. Ta oli paljapäi ja leemendas higist. Taskurätt käes, pühkis 
tulija nägu, teises käes hoidis aga uut kübarat ja läbimärga tärgeldatud kraed, mille ta 
kaelast oli võtnud. See oli suur tugev mees, ta lihased ähvardasid iga hetk puruks rebida 
kitsa musta ülikonna, mis oli ilmselt üpris hiljuti valmisrõivaste poest ostetud. 

«Soe ilm täna,» tervitas teda Walt. Walt oli rahvamees ega lasknud kunagi mööda 
juhust seda näidata. Mees peatus ja noogutas. 

«Ma ei ole soojaga suurt harjunud,» ütles ta siis nagu vabandades. «Minule on rohkem 
kontimööda paras krõbe külm.» 

«Siinmail niisugust ette ei tule,» naeris Walt. «Ega vist tule jah,» vastas võõras. «Ja 
ega ma seda siit otsigi. Püüan hoopis oma õde üles leida. Vahest teate teie, 

kus ta elab? Tema nimi on Johnson, William Johnsoni abikaasa.» 

«Teie olete siis tema vend Klondike'ist!» hüüatas Madge. «Oleme teist nii palju 
kuulnud.» 


«Jah, madam, see ma olen,» vastas võõras tagasihoidlikult. «Mu nimi on Miller, Skif 
Miller. Mõtlesin teda üllatada.» 

«Olete üsna õiges suunas tulnud. Ainult et jalgrada mööda.» Madge tõusis, et mehele 
teed näidata, ja osutas kanjonit pidi veerand miili ülespoole. «Kas näete toda kuivanud 
pööki? Sealt pöörake teist rajakest pidi paremale. See viib otse tema maja juurde. 
Eksimist pole karta.» 

«Jah, madam. Suur tänu, madam,» ütles mees. 

Võõras tahtis nagu lahkuda, kuid oli otsekui maa külge kasvanud. Enese teadmata 
vahtis ta naist varjamatu imetlusega, see haaras teda nagu laine ja kandis voogavasse 
hämmeldusmerre. 

«Küll oleks tore teilt midagi Klondike'i kohta kuulda,» ütles Madge. «Vahest 
tohiksime teile mõni päev külla tulla, kui õe juures olete? Või veel parem — ehk tulek- 
site koos temaga meile lõunale?» 

«Jah, madam. Suur tänu, madam,» pomises mees masinlikult, siis aga taipas, mis ta oli 
öelnud, ja lisas: «Ma ei jää siia kauaks. Pean jälle Põhja tagasi minema. Lähen juba 
õhtuse rongiga. Mul on valitsusega postiveoleping.» 

Madge avaldas kahetsust ja mees tegi veel ühe asjatu katse lahkuda. Ent ta ei saanud 
pilku naise näolt. Naise ilu imetledes unustas ta isegi oma hämmelduse, ning nüüd oli 
naise kord punastada ja ebamugavust tunda. 

Asi oli just sellise pöörde võtnud ja Walt otsustanud pinge lõdvendamiseks midagi 
öelda, kui seni põõsaste vahel nuuskinud Hunt ehtsa hundi kombel sörkides nähtavale 
ilmus. 

Skiff Milleri hajameelsus oli kui pühitud. Ta ei näinud enam ilusat naist enese ees. Tal 
oli silmi ainult koera jaoks ja tema nägu peegeldas suurt imestust. 

«Susi mind söögu!» kuulutas ta pikkamisi ja pühalikult. - 

Pikkamisi laskus ta palgijupile, ehkki Madge püsti seisis. Tema häält kuuldes olid 
Hundi kõrvad ligi pead liibunud, siis avas koer suu ja naeris. Ta sörkis pikkamisi 

võõra juurde, nuusutas algul ta käsi, siis lakkus neid keelega. 

Skiff Miller patsutas koera pead ning kordas pikkamisi ja pühalikult: 

«Susi mind söögu!» 

«Vabandage, madam» lisas ta hetke pärast, «ma olin lihtsalt tsipa üllatatud, muud ei 
midagi.» 

«Ka meie oleme üllatunud,» heitis naine vastuseks. «Ei ole me veel näinud, et Hunt 
mõne võõraga sõbrustama hakkaks.» 

«Te kutsute teda siis Hundiks?» küsis mees. 

Madge noogutas. «Aga ma ei mõista, miks ta teiega nii suur sõber on — vahest 
sellepärast, et olete Klondike'ist? Tema on ju ka Klondike'ist pärit.» 

«Jah, madam,» kohmas Miller hajameelselt. Ta tõstis Hundi esikäpa üles ning uuris 
varbapadjandeid, vajutas neid ja pigistas pöidlaga. «Päris pehmed,» märkis ta. «Ei ole 
enam ammu teel olnud.» 

«Einoh, imestamist väärt,» võttis ka Walt sõna, «mida ta teil kõik endaga teha laseb!» 

Skiff Miller tõusis, imetlusest tingitud kohmetus täiesti kadunud, ja päris lühidalt ning 
asjalikult: «Kui kaua ta teie juures juba on?» 

Ent äkki avas koer, kes seni ennast vääneldes tulnuka jalge vastu oli hõõrunud, suu ja 
haugatas korraks. See kõlas nagu plahvatus, oli lühike ja rõõmus, aga ikkagi haugatus. 

«Vaat kus uudis!» imestas Skiff Miller. 

Walt ja Madge vahtisid pärani silmi teineteisele otsa. Ime oli sündinud. Hunt oli 
haukunud. 

«See on esimene kord, kus ta haugub,» 'ütles Madge. 

«Mina kah kuulen seda esimest korda,» tunnistas Miller. 

Madege vaatas võõra poole ja muigas. Ilmselt oli tegemist naljahambaga. 


«Või veel,» ütles ta, «te olete teda ju kõigest viis minutit näinud.» 

Skiff Miller uuris teraselt naise nägu, otsides sealt mõnd riugast. 

«Ma mõtlesin, et te saite aru,» sõnas ta pikkamisi. «Ma mõtlesin, et te taipasite, kui ta 
minuga sõbrustama hakkas. Ta on minu koer. Ta nimi ei ole Hunt. Ta on Pruun.» 

«Oh, Walt!» hüüatas Madge, vaistlikult oma mehelt abi otsides. 

Walt asus sedamaid kaitsesse. 

«Kust te võtate, et see teie koer on?» nõudis ta. 

«Lihtsalt sellest, et ta on,» kõlas vastus. 

«Paljalt sõnad,» nähvas Walt teravalt. 

Pikkamisi ja mõtlikult, nagu see tal viisiks, pööras Skiff Miller oma pilgu mehele ja 
küsis, peaga Madge'i poole osutades: 

«Kust te võtate, et see teie naine on? Te vastate just niisamuti: «Lihtsalt sellest, et ta 
on.» Ja mina ütleksin, et see on paljas jutt! Koer on minu oma. Ma söötsin teda ja 
kasvatasin teda ja peaksin ikka teadma. Vaadake, kohe tõestan teile.» 

Skiff Miller hüüdis koera: «Pruun!» Mehe hääl kõlas teravalt, kuid koera kõrvad 
liibusid pea ligi nagu helli-tuse ootel. «Kalla!» 

Peni tegi pöörde paremale. 

«Nõõh, las käia!» 

Koer jättis pöörde pooleli, astus otse edasi ning jäi käskluse järgi kuulekalt seisma. 

«Võin panna ta seda tegema ka vile peale,» seletas Skiff Miller uhkelt. «Ta oli mu 
juhtkoer.» 

«Te ei taha teda ometi endaga kaasa viia?» küsis Madge väriseva häälega. 

Mees noogutas. 

«Tagasi sinna koledasse Klondike'i piinlema?» 

Skiff Miller noogutas ja lisas: «Oh, ega seal nii kole olegi. Vaadake mind. Päris kõbus 
poiss, kas pole?» 

«Aga koertel on seal vilets! Kohutavalt raske, tappev töö, nälg, külni! Oh, ma olen 
sellest lugenud, tean küll.» 

«Ükskord pidin ta, jah, äärepealt ära sööma,» tunnistas Skiff Miller süngelt. «See oli 
Väikese Lõhe jõel. Kui ma ei oleks tol päeval põtra kätte saanud, oleksid koera käbarad 
kehvasti käinud.» 

«Mina oleksin pigem nälga surnud!» hüüdis Madge. 

«Siin Lõunas on hoopis teine asi,» seletas Miller. «Siin ei ole tairvis koeri süüa. Aga te 
räägiksite teist juttu, kui teil hing paelaga kaelas oleks. Teil pole kunagi olnud, 
sellepärast te ei teagi.» 

«Selles just asi ongi,» väitis Madge tuliselt. «Californias koeri ei sööda. Miks teda 
mitte siia jätta? Ta on siin õnnelik. Te teate, et nälga tal siin karta ei ole. Tal ei tule 
ilmaski taluda külma ega teha üle jõu käivat tööd. Siin valitseb igal pool ainult õrnus ja 
hellus. Julm ei ole siin 

ei inimene ega loodus. Hunt ei pea enam kunagi piitsaga tutvust tegema. Ja mis 
ilmasse puutub — noh, lund ei saja siin iial.» 

«Vabandage väga, aga suviti valitseb siin igatahes põr-gukuumus,» naeris Skiff Miller. 

«See ei ole kellegi vastus,» jätkas Madge ägedalt. «Mida on teil talle pakkuda seal 
kaugel Põhjas?» 

«Närimist, kui mul seda on — enamasti ikka on.» 

«Aga kui ei ole?» 

«Siis oleme ilma.» 

«Ja tööd?» 

«Jah, seda jätkub,» pahvatas Miller läbematult. «Küllaga tööd ja nälga ja külma ja 
muid hädasid — seda kõike ta saab, kui ta minuga tuleb. Aga talle meeldib see. Ta on 


sellega harjunud, ta teab seda elu. Ta on selleks sündinud ja üles kasvatatud. Teie ei tea 
sellest midagi. Te ei tea, mida te räägite. Koer kuulub sinna, ja seal on ta kõige 
õnnelikum.» 

«Koer ei lähe mitte kuhugi,» teatas Walt kindlalt, «nii et vaidlust jätkata pole mõtet.» 

«Kuidas siis nii?» nõudis Skiff Miller, kulm kortsus ning jonnakas õhetus kippumas 
palgele. 

«Ütlesin, et koer ei lähe mitte kuhugi, ja jutul lõpp. Ma ei usu, et ta on teie koer. Võib- 
olla olete teda kunagi näinud. Võib-olla olete peremehe loal temaga isegi sõitnud. Kuid 
see, et ta Alaska kajurite kõige tavalisemaid käsklusi kuulab, ei näita veel, et ta teie oma 
on. Iga koer Alaskas kuulaks teie käske nagu tema. Muuseas, ta on kahtlemata küllalt 
väärtuslik loom nagu koerad Alaskas üldse — selge, miks te teda endale tahate. Igatahes 
tuleb teil omandiõigust tõestada.» 

Jahedalt ja rahulikult, jonnakas puna palgel ainult pisut sügavam, tohutud musklid 
mänglemas musta kalevi all, mõõtis Skiff Miller salmiseppa pealaest jalatallani, otsekui 
hinnates teise jõudu. 

Klondaiklase ilme oli õige põlglik, kui ta lõpuks ütles: 

«Minu meelest ei takista mind miski seda koera kohe kaasa võtmast.» 

Walti nägu lõi lõkendama ja ta käe- ning õlalihased tõmbusid pingule. Ohtu aimates 
tõttas ta naine kaasale appi. 

«Võib-olla on mister Milleril õigus,» ütles ta. «Mina kardan küll, et on. Hunt näib teda 
tõesti tundvat ja kuU- 

lab, kui teda Pruuniks kutsutakse. Ta hakkas kohe mister Milleriga sõbrustama, ja sa ju 
tead, et seni ei ole ta seda veel kunagi kellegagi teinud. Ja panid sa tähele, kuidas ta hau- 
kus? Ta oli rõõmu pärast lihtsalt arust ära. Miks ta rõõmustas? Kahtlemata sellepärast, et 
leidis mister Milleri.» 

Walti lihaste pinge andis järele ja ta õlad vajusid lootusetult longu. 

«Küllap sul on õigus, Madge,» ütles ta. «Hunt ei olegi Hunt, vaid Pruun, ja kuulub 
tegelikult mister Millerile.» 

«Võib-olla mister Miller on nõus teda müüma?» tähendas Madge. «Võiksime ta ära 
osta.» 

Skiff Miller raputas pead, kuid sugugi mitte sõjakalt: suuremeelsusele oli ta lahkesti 
valmis suuremeelsusega vastama. 

«Mul oli viis koera,» ütles ta, püüdes kõige hõlpsamal viisil oma keeldumist 
leevendada. «Tema oli juhtkoeraks. See oli kõige etem rakend üle kogu Alaska. Teised 
ei saanud neile ligidalegi. Tuhande kaheksasaja üheksakümne kaheksandal aastal pakuti 
mulle nende eest viis tuhat dollarit. Koerad olid siis üldse hinnas, aga mitte sellepärast ei 
pakutud mulle nii muinasjutulist summat. Rakend oli seda väärt. Ja Pruun oli kõige 
parem koer rakendis. Tol talvel pakuti mulle tema eest tuhat kakssada. Ma ei müünud 
teda siis ega müü ka praegu. Teate, ma hoolin sellest koerast väga. Olen teda kolm aastat 
taga otsinud. Olin päris haige kohe, kui ta mult varastati, — mitte tema hinna pärast, 
vaid. .. noh, ma lihtsalt hoolisin temast nii hullusti. Ma ei uskunud oma silmi, kui teda 
nüüd nägin. Arvasin, et näen und. See oli liiga hea, et tõsi olla. Teate, ma olin talle ju 
ema eest. Panin ta igal õhtul ilusasti magama. Ta ema suri ja ma kasvatasin ta üles 
kondenseeritud piimaga — kaks dollarit toos, enesele ei võinud seda kohvivalgusekski 
lubada. Peale minu ei ole tal muud ema olnud. Lutsis muudkui mu sõrme, va võrukael, 
— seda sõrme siin!» 

Meeleliigutus noorimas kõri, ajas Skiff Miller oma nimetissõrme püsti. 

«Sedasama sõrme,» suutis ta katkeval häälel kuuldavale tuua, nagu oleks see seik 
võinud kinnitada tema omandiõigust ja kiindumuse sügavust. 

Ta vahtis ikka veel oma õieliaetud sõrme, kui Madge kõnelema hakkas. 

«Aga koer ise?» ütles Madge. «Koera enesega te ei arvesta.» 

Skiff Miller näis olevat hämmeldunud. «Kas te koera peale olete mõelnud?» küsis 
naine. «Ma ei mõista, mida te sellega tahate öelda,» kõlas vastuseks. 

«Võib-olla on koeral ka natuke õigust valida,» jätkas Madge. «Võib-olla on temal ka 
omad soovid ja tahtmised. Te ei ole temaga nagu arvestanudki. Te ei anna talle ju 
valikuvõimalust. Teile ei tule pähegi, et tema ehk eelistaks Alaskale Californiat. Teie 
võtate arvesse ainult seda, mis teile enesele meeldib. Te käitute temaga, nagu oleks 
tegemist kartulikoti või heinapalliga.» 

See oli uus vaatenurk ja avaldas ilmselt Millerile mõju, sest mees jäi endamisi aru 
pidama. Madge kasutas teise kõhklust. 

«Kui te teda tõesti armastate, siis on tema õnn ka teie õnn,» käis Madge peale. 

Skiff Miller jätkas arupidamist ja Madge heitis oma mehele võiduka pilgu, millele 
vastati tulise heakskiiduga. 

«Mida te sellega mõtlete?» päris klondaiklane äkki. 

Nüüd oli naise kord segadusse sattuda. «Kuidas mida?» küsis ta. 

«Kas te arvate, et ta tahaks parema meelega Californiasse jääda?» 

Naine noogutas veendunult. «Olen selles kindel.» 

Skiff Miller pidas jälle endaga aru, kuid seekord kuuldavalt ja ta hindav pilk käis 
erapooletult üle vaidlusaluse looma. 

«Ta oli kange rügaja. Lõhkus mul tublisti tööd teha. Ei viilinud ilmaski ja oli igavene 
tragi uues rakendis korda majja lööma. Ta on peaga loom, oskab kõike, ainult rääkida 
mitte. Ta saab aru, mis sa talle ütled. Vaadake teda praegu — ta teab, et me temast 
räägime.» 

Koer lamas Skiff Milleri jalgade ees, pea käppadel, kõrvad kuulatledes kikkis ning 
innukas pilk liikumas nobedasti ühe kõneleja suult teisele. 

«Ta võib veel tööd teha. Mitu head aastat võib veel tööd teha. Ja ma hoolin temast 
väga.» 

Skiff Miller tegi veel paar korda suu lahti, kuid sulges jälle sõnagi lausumata. Lõpuks 
ta jätkas: 

«Ma ütlen teile, mis ma teen. Teie jutul, madam, on oma mõte sees. Koer on kõvasti 
tööd teinud ja on vist 

309 

tõega ära teeninud pehme küljealuse ja õiguse valida, kuhu ta jääb. Jätame selle 
igatahes tema otsustada. Teeme nii, kuidas tema tahab. Teie istute mõlemad siin edasi. 
Mina ütlen hüvasti ja kõnnin ükskõikse näoga minema. Kui koer tahab maha jääda, 
jäägu. Kui ta tahab minuga kaasa tulla, laske ta tuleb. Mina ei kutsu teda endaga kaasa ja 
ärge teie teda tagasi kutsuge.» 

Äkki heitis ta Madge'ile kahtlustava pilgu ja lisas: «Aga mäng peab aus olema. Ei 
mingit meelitamist, kui ma selja olen pööranud!» 

«Meie mängime ausalt,» alustas Madge, kuid Skiff Mil-ler ei jäänud ta tõotusi 
kuulama. 

«Naised on teada,» kuulutas ta, «neil on pehme süda. Kui neile miski asi korda läheb, 
on nad valmis kaartidega sohki tegema, teist alt vedama ja sulle suu sisse valetama . .. 
palun vabandust, madam. Ma räägin naistest üldiselt.» 

«Lihtsalt ei tea, kuidas teid tänada,» lausus Madge väriseval häälel. 

«Ma ei näe põhjust, miks te mind tänama peaksite,» vastas mees. «Pruun ei ole veel 
oma otsust teinud. Teil ei tohiks vist midagi selle vastu olla, kui ma lähen pikkamisi? 
See oleks ainult õiglane, kui arvesse võtta, et saja jardi pärast olen nagunii käänu taga.» 

Madee oli nõus ja lisas: «Luban ausalt, et me ei püüa koerale kuidagiviisi mõju 
avaldada.» 

«Nojah, eks ma siis hakka minema,» ütles Skiff Miller niisuguse häälega, nagu 
tavaliselt teeleasuja seda teeb. 


Selle toonimuutuse peale tõstis Hunt kiiresti pead, veel kiiremini ajas ta end jalule, kui 
Skiff Miller ja Madge kättpidi jumalaga jätma hakkasid. Ta tõusis tagajalgadele ning 
toetas esikäpad naise puusadele, ise lakkus aga samal ajal Skiff Milleri kätt. Kui lahkuja 
Walti kätt surus, kordas Hunt sama, toetas oma keharaskuse Waltile ja lakkus mõlema 
mehe käsi. 

«Võite uskuda, et see ei ole mulle naljamäng,» olid klondaiklase viimased sõnad, kui 
ta selja pööras ja pikkamisi eemale kõndis. 

Hunt laskis tal minna kahekümne jala kaugusele, ise üleni üksainus innukas ootus, et 
mees ringi pöörduks ja sama teed tagasi tuleks. Siis sööstis Hunt vaikselt kiu-natades 
vanale peremehele järele, võttis ta käe ettevaatlikult hammaste vahele ning püüdis meest 
õrnalt peatada. 

Kui see tal korda ei läinud, tormas koer tagasi Walt Irvine'i juurde, haaras istujal 
kuuekäisest ning püüdis teda asjatult minejale järele vedada. 

Hundi segadus kasvas. Ta soovis olla mõlemaga. Ta tahtis olla samal ajal kahes kohas, 
vana ja uue peremehe juures, kuid vahemaa nende vahel kasvas pidevalt. Ta kargles 
erutatult ringi, sööstis paari lühida hüppega kord ühe, kord teise poole, piinles oma 
kõhkluses; teadmata, mida ta õieti tahab, soovides mõlemat ja suutmata otsustada, 
kiunatas ta mitu korda teravalt ning hakkas lõõtsutama. 

Äkki istus ta maha, ajas koonu püsti, ning ta lõuad hakkasid jõnksatades lahti minema 
ja sulguma, avanedes iga korraga üha rohkem. Need jõnksatused olid kooskõlas 
tõmblustega, mis haarasid järjest looma kõri, iga tõmblus ikka sügavam ja tugevam kui 
eelmine, ning seoses nende jõnksatuste ja tõmblustega hakkas kõri vibreerima, algul 
hääletult koos kopsudest väljuva õhu pahinaga, siis madala sügava heliga, kõige 
madalamaga, mida inimkõrv suudab eraldada. See kõik oli närvide ja lihaste eeltöö 
ulgumiseks. 

Aga just siis, kui ulg pidi täie jõuga valla pääsema, pandi päraniaetud suu kinni, 
tõmblused lakkasid ja koer saatis lahkujat pika ainitise pilguga. Äkki pööras Hunt pead 
ja silmitses just niisama pinevalt Walti. Ta palvele ei tulnud vastust. Ühegi sõna ega 
Žestiga ei antud loomale märku ega nõu, mida ta peaks tegema. 

Pilk teele, kus vana peremees hakkas juba käänakuni jõudma, erutas koera uuesti. 
Kiunatades hüppas ta jalule ning uue mõttevälgatuse mõjul pööras oma tähelepanu 
Madge'ile. Siiani ei olnud ta naisest väljagi teinud, kuid nüüd, kus mõlemad peremehed 
talle pettumuse olid valmistanud, jäi ainult tema. Koer läks Madge'i juurde, pistis pea 
talle sülle ja nugis naise käsivart ninaga — vana võte, millega ta poolehoidu noris. Siis 
taganes ta pisut, hakkas mängeldes väänlema ja vingerdama, hüplema ja karglema, ajas 
end järjest esikäppadega ära tõugates tagajalgadele püsti, püüdes kogu kehaga, 
meelitavatest silmadest ja peadligi kõrvadest kuni vänderdava sabani, väljendada mõtet, 
mida ta ei saanud öelda sõnadega. 

Õige pea jättis ta ka selle. Teda masendas nende inimeste osavõtmatus, kes seni veel 
kunagi polnud osavõtmatud olnud. Ta ei suutnud neilt välja kiskuda ühtegi 

vastust, ei saanud mingit abi. Nad ei teinud temast välja. Nad olid nagu surnud. 

Koer pöördus ja vaatas vaikselt vanale peremehele järele. Skiff Miller oli juba 
käänakul. Viivu pärast teda enam ei näe. Ent mineja ei pööranud kordagi pead, rühkis 
ühtesoodu edasi, pikkamisi ja järjekindlalt, nagu ei pakuks talle üldse huvi, mis ta selja 
taga sünnib. 

Niimoodi ta kaduski silmist. Hunt ootas, et mees uuesti nähtavale ilmuks. Ta ootas 
terve pika minuti, vaikselt, rahulikult, ilma liigutamata, otsekui oleks ta kiviks muu- 
tunud, aga niisuguseks kiviks, mida hingestas läbematu soov. Ta haugatas korra ja ootas 
veel. Siis pöördus ta ja sörkis tagasi Walt Irvine'i juurde. Ta nuusutas mehe kätt ja heitis 
raskesti ta jalge ette maha, silmitsedes ise tühja teekäänakut. 


Kivi sammaldunud põske mööda allanirisev ojake hakkas äkki nagu valjemini 
vulisema. Peale selle oli kuulda ainult põldlõokeste laulu. Suured kollased liblikad liug- 
lesid hääletult läbi päikesepaiste ja kadusid unisesse varju. Madge heitis oma mehele 
võidurõõmsa pilgu. 

Mõne minuti pärast tõusis Hunt püsti. Looma liigutused olid nüüd kindlad ja kaalutud. 
Ta ei vaadanud ei naise ega mehe poole, ta pilk oli kinni teel. Ta oli otsusele jõudnud. 
Mees ja naine mõistsid seda. Nad mõistsid, et nende katsumus algab. 

Koer hakkas kohe sörki laskma ja Madge'i huuled ümardusid juba meelitavaks 
häälitsuseks: tal oli tõsine soov koera tagasi kutsuda. Kuid kutse suri suul. Tahtmatult 
pööras naine pilgu oma mehele ning nägi, kui karmilt too teda vaatab. Pruntiaetud 
huuled lõtvusid taas ja naine ohkas kuuldamatult. 

Hundi sörgist sai jooks. Ta hüpped kasvasid ikka pikemaks ja pikemaks. Hundisaba 
sirgelt taga, lippas ta aina edasi, ilma et oleks kordagi pead pööranud. Käänakul lisas 
veel kiirust ja oligi läinud. 


5. USALDUS 


Kõik otsad olid antud ja «Seattle nr. 4» hakkas pikkamisi kaldast eemalduma. Laeva 
tekid olid täis kuhjatud kaupa ja pagasit ning kubisesid kirevast seltskonnast: siin oli 
indiaanlasi, koeri ja kajureid, kullaotsijaid, kaupmehi ning kojupöörduvaid õnnekütte. 
Tubli jagu Dawsonit oli kalda peal reas saatmas. Kui trapp laevale tõmmati ning aurik 
pisitasa nina jõevoogudesse pööras, tahtis hüvasti-jätulärtm kõrvad kurdiks teha. 
Viimasel minutil tuli kõigil veel meelde, mis ütlemata oli jäänud, ning üle laieneva 
veevälja hõigati edasi-tagasi igasuguseid lahkumis-läkitusi. Ka Louis Bondellil, kes ühe 
käega oma kollakat vuntsi keerutas ja teisega kaldal seisvatele sõpradele loiult viipas, 
torkas äkki midagi meelde ja ta hüppas reelingu äärde. 

«Hei, Fred!» karjus ta. «Hei, Fred!» 

Too Fred surus oma laiad õlad kaldalseisjate esiritta ja püüdis Louis Bondelli hõigetest 
aru saada. Viimane oli asjatust karjumisest juba tulipunane. Veeväli auriku ja kalda 
vahel aga kasvas üha. 

«Kuulge teie, kapten Scott!» röökis Bondell roolikambri poole. «Peatage aurik!» 

Kõlas kellahelin, suur ahtriratas hakkas teistpidi pöörlema ja jäi siis seisma. Kõik 
inimesed nii laeval kui kaldal kasutasid seda viivitust, et vahetada viimaseid, uusi ja 
hädavajalikke lähkumishüüdeid. Louis Bondelli katse end kuuldavaks teha oli veelgi 
tulutum. «Seattle nr. 4» kaotas kursi ja triivis allavett ning kapten Scott pidi etteotsa 
minema ja teist korda tagasikäigu andma. Ta pistis 

pea korraks roolikambrisse ja ilmus hetk hiljem nähtavale suure ruuporiga. 

Et kapten Scottil oli võimas hääl, siis tema «Vaikust!», mis oli määratud rahvale 
laevalael ja kaldal, kostis kindlasti ka Põdranaha mäe tippu ja isegi Klondike'i linna. See 
ametlik manitsus roolikambrist vaigistas veidi lärmi. 

«Noh, mida te tahtsite öelda?» küsis kapten Scott. 

«Öelge Fred Churchillile — ta on seal kaldal —, öelge talle, et ta läheks Macdonaldi 
juurde. Tema raudkapis on minu väike reisikott. öelge, et ta selle ära tulles kaasa 
võtaks.» 

Vaikuses kõmistas kapten Scott korralduse ruupor j kaudu kaldale: 

«Fred Churchill, minge Macdonaldi juurde. . . tema raudkapis .. . väike reisikott, mis 
kuulub Louis Bondel-1 Ile... väga tähtis! Tooge see tulles kaasa! Kas kuulsite?»! 

Churchill viipas käega vastu, et kuulis. Tõepoolest, kui] Macdonald ise pool miili 
eemal oma akna lahti oleks1 lükanud, oleks ka tema kuulnud. Hüvastijätumelu tõusis j 
taas, kellad helisesid ning «Seattle nr. 4» liikus edasi, suundus jälle keset jõge, pööras 


nina vastuvoolu ja sõitis Yukonit pidi minema, Bondell ja Churchill lehvitamas 
hüvastijätuks ja vastastikuse kiindumuse märgiks senikaua kui võimalik. 

See oli kesksuvel. Sama aasta sügisel asus Yukonit pidi teele «W. H. Willis», kakssada 
kojupöörduvat rändurit pardal. Reisijate seas oli ka Churchill. Tema kajutis ühe 
rõivapambu sees oli Louis Bondelli reisikott. See oli väike pungil nahkkott, mille 
neljakümnenaelane sisul ajas Churchilli alati närveldama, kui ta sellest liiga kaugele pidi 
minema. Ka kõrvalkajuti mehel oli kullaliiv rõivakotis varjul ja nii seadsid nad lõpuks 
kahe peale sisse pideva valve. Kui üks läks alla sööma, hoidis teine silma mõlemal 
kajutiuksel. Kui Churchill tahtis visti-mängus kätt proovida, jäi naaber vahipostile, ja kui 
naaber tahtis meelt lahutada, istus Churchill kahe ukse vahel klapptoolil ning luges nelja 
kuu vanuseid ajalehti. 

Märkide järgi oli oodata varast talve, ning hommikust kuni hilisõhtuni ja kauemgi veel 
käis vaidlus, kas jõutakse kohale enne jäätumist või tuleb aurikult lahkuda ning jalgsi 
jääd mööda edasi liikuda. Tuli ette pahanda-vaid viivitusi. Kaks korda läksid masinad 
rivist välja ja neid tuli tükk aega putitada — mõlemal korral puistas 

ähvardav talv neile juba lumekübemeid kaela. Üheksa korda üritas «W. H. Willis» 
oma parandatud masinatega Viie Sõrme kärestikust üles sõita, ja kui see lõpuks korda 
läks, oli ta oma niigi väga laheda sõiduplaani järgi neli päeva hiljaks jäänud. Tekkis 
küsimus, kas aurik «Flora» ootab teda veel ülalpool Laekakanjonit. Laekakanjoni ja 

asusid. Kolmekümne Miili jõe vool oli nii tugev, et mõlasid said nad kasutada harva. 
Mis siis muud kui välja kaldale, puuliköis üle õla, ja komberdades üle kaljude, raginal 
läbi metsaaluse võsa, vahel vette libisedes, nii et jalad põlveni või puusadeni märjad; kui 
aga mõni hoopis ülepääsmatu kalju ette jäi, siis tagasi kanuusse, mõlad välja ning 
metsiku ja meeleheitliku kihutamisega teisele kaldale, mõlad paati, ise välja ja puuliköis 
jälle õlale. See oli tappev töö. Antonsen, hiiglane nagu ta oli, rügas visalt ja 


hädaldamata, kuid Churchilli keha võimsus ja vaimu jõud võttis temastki viimase. Nad 
ei teinud ühtegi peatust, et puhata. Muudkui edasi ja edasi, ja ära mõtlegi seisma jääda! 
Piki jõge puhus neile vastu krõbe tuul, mis näpistas neil sõrmi ja sundis aeg-aj alt käsi 
vastamisi peksma, et veri tuimaks jäänud sõrmedesse tagasi voolaks. 

Et juba jõudis õhtu, tuli neil end lahke saatuse hoolde usaldada. Nad sattusid korduvalt 
võssakasvanud kallastele ning rebisid oma riided narmendama põõsastes, mida nad ei 
näinud. Mõlemad mehed olid koledasti kriimusta-tud ja verised. Kümmekond korda, kui 
nad ühelt kaldalt teisele sumasid sõuda, sattusid nad jõepõhjas püstioleva rõika otsa ja 
läksid ümber. Kui see neil esimest korda juhtus, sukeldus Churohill ning otsis kolme jala 
sügavusest veest oma reisikotti. Tal kulus pool tundi, et kotti kobamisi kätte leida, ja 
pärast seda seoti see kõvasti kanuu külge kinni. Seni kui kanuu pinnal püsis, oli ka 
reisikott alles. Antonsen irvitas koti üle ja vastu hommikut hakkas seda kiruma, kuid 
Churohill ei vaevunud seletust andma. 

Viivitusi ja äpardusi tuli neil ette lõputult. Ühel kiire vooluga käänul, kus kallaste 
vahel vahutas tugev noor kärestik, kaotasid nad kaks tundi, tegid oma kakskümmend 
katset ja läksid kaks korda ümber. Siin kerkisid mõlemal pool otse sügavast veest kõrged 
kaldajärsakud, nii et neil polnud võimalik oma sõiduriista ei järel vedada ega ridvaga 
tõugata, ning ka sõudes ei saanud nad vastuvoolu edasi. Igal katsel tegid nad mõladega, 
mis suutsid, süda endal pingutusest peaaegu lõhkemas, kuid iga kord kandis veevool nad 
kurnatult tagasi. Pimeda juhuse tõttu läks neil lõpuks asi siiski õnneks. Kõige käredamas 
kohas hakkas vesi neid jälle tagasi kandma, kui äkki haaras tujukas vool Churchilli 
pingutustest 

hoolimata kanuu oma võimusesse ja heitis vastu kalda-kaljut. Üsna huupi hüppas 
Churchill kaljule ja maandus ühte lõhesse. Ühe käega hoidis ta kaljust ja teisega põhjava 
j uvast kanuust, kuni Antonsen veest välja ronis. Siis kiskusid nad kanuu kaljule ja 
tõmbasid hinge. Uus start sellest kriitilisest kohast läks korda. Nad randusid natuke 
ülalpool, ronisid kohe kanuust välja ja pistsid puuliköiega läbi võsa minema. 

Koidu ajal olid nad veel Tagish Postist kaugel. Pühapäeva hommikul kell üheksa 
kuulsid nad, kuidas «Flora» lahkumisvilet andis. Ja kui nad kella kümne ajal ennast 
Tagish Posti vedasid, nägid nad veel ainult «Flora» suitsu kaugel lõuna pool. See oli 
surmani äravaevatud räbalapundarde paar, kellele ratsapolitsei kapten Jones tervitussõnu 
ütles ja toidu ette andis. Hiljem väitis ta, et nii kohutavat isu ei olnud ta veel kunagi 
kellelgi näinud. Mehed viskasid ahju äärde pikali ja jäid otsekohe oma vettinud räbalais 
magama. Kahe tunni pärast tõusis Churchill üles, viis Bondelli reisikoti, mis tal pea all 
padjaks oli olnud, kanuusse, lõi Antonseni maast lahti ja alustas «Flora» tagaajamist. 

«Ilmaski ei või ette teada, mis võib juhtuda — mõni masin võib üles öelda või kes teab 
mis,» vastas ta kapten Jonesi manitsustele. «Pean selle auriku kätte saama ja tagasi teiste 
järele saatma.» 

Tagishi järv oli vahus sügistuulest, mis puhus neile otse näkku. Kõrged lained 
paiskusid suure hooga kanuu peale, nii et teine mees pidi hakkama vett välja kühvel- 
dama ja sõudma jäi ainult üks. Sel kombel nad edasi ei jõudnud. Nad pöörasid madalasse 
rannavette, ronisid kanuust välja, -ning üks mees käis puuliköiega ees ja teine tõukas 
tagant. Nad võitlesid tuulega, ise vööst saadik jäises vees, sageli kaelast saadik, sageli 
nii, et suured vahuharjased lained neil üle pea käisid. Selles rõõmutus, tapvas heitluses ei 
olnud üldse vahet, ei hetkegi hingetõmbamiseks. Samal õhtul said nad Tagishi järve 
teises otsas tihedas lumesajus «Flora» kätte. Antonsen langes laevapardale, jäi lamama, 
kuhu oli kukkunud, ning hakkas norskama. Churohill nägi välja nagu segane. Riided olid 
tal puha ihu küljes kinni. Nägu oli külmast kange ja kahekümne nelja tunnisest pidevast 
pingutusest tursunud, sõrmed aga nii paistes, et ei saanud käsi rusikasse tõmmata. Ja 
jalad! Nendel seista oli surmapiin. 

«Flora» kapten ei olnud nõus Valgele Hobusele tagasi pöörduma. Churchill käis 
kangesti peale ja pahandas, kapten ajas oma jonni. Lõpuks tegi ta selgeks, et tagasi- 
pöördumisest poleks põrmugi abi, sest ainus Dyeast väljuv aurik, «Athenian», pidi teele 
asuma teisipäeva hommikul, tema aga ei jõuaks kuidagi selle ajaga Valge Hobuse 
kärestikul ära käia ja hätta sattunud rändureid õigeks ajaks kohale toimetada. 

«Mis ajal «Athenian» minema sõidab?» nõudis Churchill. 

«Teisipäeva hommikul kell seitse.» 

«Väga hea,» sõnas Churchill ja virutas norskavale Antonsenile jalaga ribide vahele. 
«Teie lähete tagasi Valgele Hobusele. Meie läheme ette ja peame «Atheniani» kinni.» 

Unest segane Antonsen, kelle aju virgumiseks alles aega vajas, topiti kanuusse. Mees 
ei mõistnud, mis on juhtunud, enne kui suur laine ta jäise veega läbimärjaks pritsis ning 
Churohilli hääl läbi pimeduse urises: 

«Sõua ometi, sõgevaim! Või tahad kõige täiega põhja minna?» 

Uus päev leidis nad Karibuukoolmelt. Tuul oli vaibumas ja Antonsen nii jõuetu, et ei 
suutnud enam mõla vet-tegi pista. Churchill lükkas kanuu vaiksele kaldale, kus mehed 
magama heitsid. Ettevaatuse mõttes keeras Churchill käsivarre kõverasse pea alla. 
Iga natukese aja tagant tegi takistatud vereringe talle niisugust valu, et ta ärkas, vaatas 
kella ja vahetas kätt. Kui kaks tundi täis sai, hakkas ta Antonseniga lahingut lööma, et 
teda üles saada. Siis asusid nad teele. Kolmekümne miili pikkune Bennetti järv oli algul 
vaikne kui veskitiik, kuid poole maa peal lõi äkki tõusnud lõunatuul neil hinge kinni ja 
ajas vee vahule. Tund tunni järel kordasid nad siis Tagishi heitlust: vööni, kaelani ja üle 
pea jäises vees, tõmbasid ja lükkasid nad kanuud, kuni healoomuline hiiglane oli 
omadega täiesti otsas. Churchill kihutas teda armutult tagant, aga kui teine näoli vette 
kukkus ja kolme jala sügavuses ära oleks uppunud, kiskus Churchill ta kanuusse. Pärast 
seda rabeles Churchill üksinda edasi ning jõudis Bennetti järve teise otsa polit-seiposti 
juurde varsti pärast lõunat. Ta püüdis Antonseni kanuust välja aidata, kuid ei suutnud. Ta 
kuulas kurnatud mehe rasket hingamist ja kadestas teda, mõeldes, 

318 

mis tal enesel veel ees seisab. Antonsen võis sinna jääda ja magada, aga tema, hiljaks 
jäänu, peab ronima üle vägeva Chiloooti alla mere äärde. Tõsisem heitlus seisab alles 
ees ja mehel oli päris kahju, et ta kehas nii palju jõudu leidus, — kannatuste pärast, mida 
see jõud ta kehale peale pani. 

Churchill tõmbas kanuu kaldale, kahmas Bondelli reisikoti ning hakkas limbates 
politseiposti poole traa-vima. 

«All järve ääres on kanuu, see saadeti teile Dawso-nist,» pahvatas ta ohvitserile, kes 
tema koputuse peale ukse avas. «Ja kanuus on inimene hinge vaakumas. Ei midagi hullu, 
ainult koledasti kurnatud. Hoolitsege tema eest, mina pean minema. Hüvasti! Tahan 
«Athenianile» jõuda.» 

Bennetti järvest Lindermani järveni on terve miil maad ja viimased sõnad heitis 
Churchill juba jooksult. See oli väga piinarikas jooks, kuid ta surus hambad kokku ja 
traavis edasi, ning kuuma vihaga reisikotti vaadates unustas peaaegu oma piina. Kott oli 
tõsiseks takistuseks. Ta viibutas seda ühest käest teise ja jälle tagasi. Ta võttis selle 
kaenlasse. Ta heitis selle üle õla ning kott põntsus ja mütsus tal jooksu ajal seljas. Paistes 
ning Veritsevate sõrmedega suutis ta vaevalt sanga peos pidada ja pillas koti mitu korda 
maha. Kord, kui ta jälle kätt vahetas, libises kott käest ja kukkus talle jalgu, nii et mees 
komistas ning täie hooga ninali prantsatas. 


Lindermani järve suus ostis ta dollari eest vanad kanderihmad ja tõmbas need kotile 
ümber. Ka üüris ta mootorpaadi, et sõita kuus miili järve teise otsa, kuhu ta jõudis kell 
neli pärast lõunat. «Athenian» pidi Dyeast lahkuma järgmisel hommikul kell seitse. 
Dyeasse oli kakskümmend kaheksa miili, ja teel kõrgus Chilcoot. Mees istus maha, et 
pika ronimise eel jalavarjusid kohendada, ning ärkas. Ta oli uinunud mahaistumise 
hetkel ega olnud maganud kolmekümmend sekunditki. Kartes, et järgmine tukastus võib 
kauem kesta, lõpetas ta jalatsite sättimise püstijalu. Isegi nii sai uni põgusaks hetkeks 
temast võitu. Ta tajus, kuidas teadvus korraks kadus, seda taibates — enne kui ta 
lõtvunud keha maha vajuma hakkas — võttis ta end kokku, ajas lihased krampliku 
pingutusega jäigaks ja ei kükkunudki. See ühe ropsuga teadvuseletulek pani teda 
iiveldama ja üle 

keha värisema. Ta peksis oma pead käepäkaga, tagus tuima aju ärkvele. 

Jack Burnsi veovoor alustas pooltühjalt tagasiteed Kraatrijärvele ja Churchillil lubati 
ühele muulale istuda. Burns tahtis reisikoti teise looma selga panna, kuid Churchill 
hoidis sellest kõvasti kinni ning sõitis, kott sadulaharjal. Et ta aga ühtepuhku tukkuma 
jäi, kippus kott sadulaharjalt maha libisema, küll ühele, küll teisele poole, ning iga kord 
ärkas mees koleda ehmatusega üles. Varavidevikus vedas muul Churchilli vastu üht 
väljaulatuvat oksa, mis rebis ratsanikul põse lõhki. Kõigele krooniks astus loom rajalt 
kõrvale, komistas ja kukkus, paisates mehe koos kotiga kivide otsa. Pärast seda 
Churchill kõndis või pigem komberdas seda tee aseainet mööda, muul ratsmeidpidi järel. 
Kummaltki poolt rada tõusis aeg-ajalt koledat haisu — need olid hobused, kes olid kulla 
järele tormajate all otsa saanud. Churchill ei teinud sellest väljagi. Ta oli liiga unine. 
Selleks ajaks, kui nad Pikkjärve juurde jõudsid, oli ta unest siiski juba võitu saanud, ja 
Süvajärve kaldal usaldas reisikoti Burnsile. Kuid nüüd hoidis ta tähtede tuhmis kumas 
kogu aeg Burnsi silmas: kotiga ei tohtinud midagi juhtuda. 

Kraatrijärvel jäi veovoor laagrisse, Churchill aga viskas reisikoti selga ja hakkas 
järsust mäest üles harjale ronima. Tollel järsul mäeküljel mõistis ta esimest korda, kui 
väsinud ta oli. Ta ronis ja roomas nagu krabi, ja omaenese ihuliikmed olid talle 
koormaks. Iga jalatõste nõudis uut rasket tähteponnistust. Teda valdas pettekujutlus, et 
tal on jalgade küljes tinakamafcad nagu süvameresukeldujal, ja ta suutis vaevu vastu 
panna soovile kummarduda ja seda tina käega katsuda. Ja Bondelli reisikott — 
kujutlematu, et nelikümmend naela nii raske oli! See rõhus teda maha nagu mägi ja ta 
meenutas uskmatult eelmist aastat, kui ta oli roninud üle sellesama mäekuru, sada 
viiskümmend naela turjal. Kui too koorem kaalus sada viiskümmend naela, siis kaalus 
Bondelli kott viissada. 

Esimene tõus Kraatri j arvelt veelahkmele kulges üle väikese liustiku. Siin oli selge 
rada ees. Kuid ülalpool liustikku, see tähendab ühtlasi ka ülalpool metsapiiri, oli vaid 
paljas kiviräga ja tohutud kaljurahnud. Pimedas ei olnud seal üldse mingit rada näha ja 
Churchill kom- 

berdas edasi, makstes iga sammu eest kolmekordse pingutuse hinda. Harjale jõudis ta 
ulguva tuule ja tiheda tuisuga ning sattus õnnekombel väikesele mahajäetud telgile, kuhu 
ta kohe sisse ronis. Telgist leidis ta ning kugistas alla õige vanad praekartulid ja pool 
tosinat pooltoorest muna. 

Kui lumesadu lakkas ja tuul vaiksemaks jäi, alustas ta peaaegu võimatut laskumist. 
Rada ei olnud ja ta komistas ning koperdas edasi, leides end sageli viimasel hetkel kalju 
järsaku servalt, mille kõrgust polnud võimalik kindlaks teha. Kui osa maad oli laskutud, 
läksid tähed jälle pilvede peitu ning saabunud pimeduses Churchill libastus — ta libises 
ning veeres oma sada jalga, kuni maandus marraskil ja verisena suure madala augu 
põhjas. Igalt poolt ümberringi tõusis surnud hobuste lehka. Auk oli raja ligidal ning 
veomeestel oli kombeks saanud vigased ja lõppema hakkavad loomad sinna tõugata. 


Hais võttis mehe nõrgaks, ajas kohutavalt iiveldama, ja nagu halvas unenäos hakkas ta 
august välja ronima. Poolel teel meenus talle Bondelli reisikott. See oli temaga koos 
auku kukkunud, nähtavasti oli kanderihm katki läinud ja ta oli koti hoopis unustanud. 
Niisiis läks ta sinna haisvasse solgiauku tagasi, ronis neljakäpakil ringi ja kobas oma 
pool tundi käsikaudu otsida. Enne kui ta Bondelli koti kätte sai, leidis ta ning luges 
kokku seitseteistkümmend surnud hobust ja ühe, kes oli veel elus — selle laskis ta oma 
revolvriga maha. Kuigi ta senisel eluteel varemgi vahvust ja vägitegusid ette oli tulnud, 
ütles ta enesele ilma kõhklemata, et see koti järele minek oli kõige suurem kangelastegu, 
mis ta eales korda saatnud. Nii kangelaslik oli see tegu, et ta oli kaks korda minestuse 
äärel, enne kui august välja sai. 

Kui ta juba Scalesini jõudis, oli ta Chilcooti järsust harjast üle ja tee läks paremaks. 
Muidugi ei olnud see ka kõige paremates lõikudes mingi hea tee, aga seda mööda oli 
ikkagi võimalik käia ja ta oleks üpris kiiresti edasi jõudnud, kui ta ei oleks olnud nii 
kurnatud, kui tal oleks olnud valgust, et paremini sammu seada, ja kui poleks olnud 
Bondelli reisikotti. Tema kurnatuse juures oli see viimaseks kõrreks koormas. Kuna tal 
jätkus vaevalt jõudu, et iseennast edasi vedada, siis piisas sellest lisaraskusest, etteda 
peaaegu iga konaruse taga või 

321 

sai nüüd unest üsna lahti ja jätkas oma lomberdavat sörki Canyoni poole. 

Ta leidis hobuste ja vankriga mehe, kes voodist välja tuli ja kahekümne dollari eest 
hobused ette rakendas. Churchill ronis vankrikatte alla magamisasemele ja uinus, 
reisikott ikka veel seljas. See oli üksainus raske rappumine üle veest uhutud 
kivikamakate Dyea orgu pidi alla, kuid ta ärkas ainult siis, kui vanker üle kõige 
kõrgemate takistuste jõnksatas. Churchill ei teinud silmagi lahti, kui ta keha asemelt 
vähem kui jala kõrgusele paiskus. Viimane miil maad oli tee sile ja ta magas sügavat 
und. 

Teadvusele tuli ta aoajal: kutsar raputas teda kõigest väest ja karjus talle kõrva, et 
«Athenian» on läinud. Churchill vahtis juhmi pilguga tühja sadamat. «Skaguay juurest 
paistab suitsu,» ütles mees. Churchilli silmad olid liiga tursunud ega seletanud nii 
kaugele, kuid ta ütles: «Seal ta on. Hankige mulle paat.» 

Kutsar oli nõus ja leidiski lootsiku ning sõudjaks mehe, kes tahtis kümme dollarit ja 
raha kohe ette. Churchill maksis ja tal aidati paati ronida. Ise ta selleks enam võimeline 
ei olnud. Skaguaysse oli kuus miili ja tal oli õnnis lootus need kuus miili magada. Ent 
too mees ei osanud sõuda ja Churchill võttis aerud ning rügas veel mõned sajandid. Ta ei 
mäletanud kuut miili, mis oleksid olnud pikemad ja piinarikkamad. Lahte puhus iiliti 
sisse kerge tuul, mis pressis teda tagasi. Tal oli sügaval sees õõnes tunne ning teda 
vaevas nõrkus ja tuimus. Tema käsu peale võttis paadimees veekühvli ja viskas talle 
soolast vett näkku. 

«Atheniani» ankur oli juba põhjast lahti ning Churchilli jõuriismed otsakorral, kui nad 
laeva kõrvale jõudsid. 

«Pidage kinni! Pidage kinni!» karjus ta kähedalt. «Tähtis teade! Pidage!» 

Siis vajus tal lõug rinnale ja silmad kinni. Kui pool tosinat meest teda trappi mööda 
laevale hakkasid kandma, ärkas ta üles, kähmas reisikoti järele ja klammerdus selle 
külge kui uppuja. 

Laevalael vaadati teda kohkumuse ja uudishimuga. Riietest, millega ta Valge Hobuse 
kärestikult lahkus, olid järel ainult räbalad, ja ta enese ihu niisama katki kui ta riided. 
Vastupidavus kogu aeg kõige raskemal proovil, oli ta rännanud viiskümmend viis tundi. 
Selle 

aja jooksul oli ta maganud kuus tundi ning oli nüüd kakskümmend naela kergem kui 
teele asudes. Ta nägu käed ja keha olid kriimustusi ja vermeid täis ning ta ei näinud 


peaaegu üldse. Ta püüdis püsti tõusta, kuid see ei läinud tal korda; reisikotist kramplikult 
kinni hoides lamas ta laevalael ja andis niiviisi oma teate edasi. 

«Nüüd pange mind voodisse,» ütles ta lõpuks. «Söön siis, kui ärkan.» 

Talle tehti seda au, et kanti, räbaldunud ja räämas nagu ta oli, alla ning pandi koos 
Bondelli reisikotiga pruutpaarikambrisse, kõige suuremasse ja luksusliku-*! masse 
kajutisse terves laevas. Ta magas, kuni kellaosutid tegid kaks täisringi, kümbles siis, ajas 
habeme maha, ja oli söönud ning nõjatus sigarit suitsetades reelingule, kui kakssada 
Valge Hobuse kärestikule jäänud rändurit laeva külje all paistma hakkasid. 

Selleks ajaks kui «Athenian» Seattle'isse jõudis, oli Churchill juba täiesti kosunud, ja 
ta läks maale, Bondelli reisikott käes. See kott oli tema uhkus. Temale tähenda see 
vägitegu ja ausust ja usaldust. Kõigi nende kõlavate sõnade asemel ütles ta iseendale: 
«Tõin teise ikka kohale.» Oli varane õhtutund ja ta läks otse Bondelli poole. Louis 
Bondell rõõmustas teda nähes, raputaal mõlema käega tema kätt ning tõmbas sõbra üle 
ukse sisse. 

«Oh, suur tänu, vanapoiss,'kena sinust, et koti kaasa, tõid,» ütles Bondell reisikotti 
vastu võttes. 

Ta heitis selle hooletult sohvale ja Ghurchill jälgis! hindava pilguga, kuidas raske kott 
vedrudelt tagasi põr-B kas. Bondell hakkas teda küsimustega pommitama. 

«Kuidas sa seal hakkama said? Kuidas poistel läheb? Mis Bill Smithersist sai? Kas Del 
Bishop on ikka veel Pierce'i juures? Kas ta müüs mu koerad maha? KasS Väävliorust 
leiti midagi? Sa näed hea välja. Missugusel aurikuga sa tulid?» 

Igale küsimusele andis Ghurchill vastuse, kuni oli« kulunud juba pool tundi ja 
vestluses tekkis esimenel vaheaeg. 

«Kas sa ei viskaks korraks sellele pilku peale?» viipas ta peaga reisikoti poole. 

«Oh, mis tast ikka,» vastas Bondell. «Kas Mitchell sail oma prahi eest nii palju kui 
lootis?» 

«Minu arust peaksid sa küll sellele pilgu peale viskama,» 

käis Churchill peale. «Kui ma ühe asja üle annan, siis tahan ikka kindel olla, et kõik on 
korras. Võis ju juhtuda, et keegi sellele käe sisse ajas, kui ma magasin, või mine tea mis 
veel.» 

«Seal pole midagi olulist, vanapoiss,» vastas Bondell naerdes. 

«Ei midagi olulist?» kordas Churchill jõuetu häälega nõrgalt nagu kaja. Siis nõudis ta 
otsustavalt: «Louis, mis selles kotis on? Ma tahan teada.» 

Louis heitis talle imestunud pilgu, lahkus toast ja tuli tagasi võtmekimbuga. Ta pistis 
käe kotti ja võttis välja suure, 0,44-tollise kaliibriga koldi. Seejärel tulid nähtavale 
mõned karbid laskemoona revolvri jaoks ja õige mitu karpi vintšesteripadruneid. 

Churchill võttis reisikoti ja vaatas sinna sisse. Siis pööras ta sellel põhja ülespidi ja 
raputas õrnalt. 

«Revolver on puha roostes,» märkis Bondell. «Oli sul vist vihma käes.» 

«Jah,» vastas Churchill. «Paha küll, et ta märjaks sai. Küllap ma käisin kotiga veidi 
hooletult ümber.» 

Ta tõusis püsti ja astus õue. Kümme minutit hiljem läks Bondell välja ja leidis teise 
trepilt: küünarnukid põlvedel ja lõug kätel, istus Churchill trepiastmel ja põrnitses 
üksisilmi pimedusse. 


6. TOO LAIK 


Ma ei pea enam Stephen Mackaye'st lugu, ehkki omal ajal oli mul kombeks tema 
nimel isegi vanduda. Tollal armastasin teda tõepoolest rohkem kui lihast venda. Kui aga 
Stephen Mackaye peaks mulle nüüd veel kunagi silma alla sattuma, ei vastuta ma oma 
tegude eest. Mul käib üle mõistuse, kuidas võib inimene, kellega ma jagasin toitu ja 


küljeaset ning kellega koos mööda Ohilcooti teed tuiskasin, säherduseks muutuda. 
Pidasin Steve'i alati ausaks meheks, heaks kaaslaseks, kelle iseloomus pole raasugi 
kättemaksu ega õelust. Ei julge ma enam inimeste üle otsustada! Einoh, ma põetasin 
toda meest, kui tal tüüfus oli, me nälgisime koos Stewarti ülemjooksul ja tema päästis 
minu elu Väikese Lõhe jõel. En«J nüüd, pärast kõiki neid koos veedetud aastaid, võin 
Stephen Mackaye kohta öelda ainult seda, et ta on kõige alatum inimene, keda ma eales 
olen tundnud. 

Asusime Klondike'i poole teele 1897. aasta sügisel, kullapalaviku ajal, kuid jäime liiga 
hiljaks, et enne külmal üle Chilcooti mäekuru saada. Tassisime oma varustust» seljas ja 
olime juba teisele poole jõudmas, kui hakkas» lund sadama ja me pidime ostma koerad, 
et ülejäänud tee katta kelguga. Nii me tolle Laigu endale saimegi..» Koerad olid hinnas 
ja me maksime tema eest sada kümme dollarit. Loom paistis seda väärt olevat. Ütlen 
paistis, sest ta oli kõige uhkema väljanägemisega koer, keda ma kunagi kohanud. Ta 
kaalus kuuskümmend» naela ja tal näisid olevat kõik hea kelgukoera omadused.» Tema 
tõugu meil kindlaks teha ei õnnestunud. Ta ei olnud 

eskimokoer, ka mitte meilmuut ega Hudsoni lahe peni; ta nägi välja nagu kõik need 
koerad ja ometi nagu mitte ükski neist. Kõigele lisaks oli temas ka veidi valge mehe 
koera verd, sest ühel küljel, keset kollakaspruunruuget ja määrdunud valget, mis olid ta 
karvkatte põhivärvid, ilutses süsimust laik, nii suur nagu pangepõhi. Sellepärast me teda 
Laiguks hüüdsimegi. 

Aga hea väljanägemisega oli ta küll. Kui ta vormis oli, mängisid tal üle keha igal pool 
lihasemügarad. Ja ta paistis olevat kõige tugevam koer kogu Alaskas ning lisaks kõige 
taibukam ka. Pealiskaudse pilgu järel võis mõelda, et ta suudab vedada kolme koera eest. 
Võib-olla suutiski, ainult et mina ei juhtunud seda ilmaski nägema. Ta ei raisanud oma 
taipu selleks. Varastamise ja röövimise peale oli ta meister; mingi vaistuga võis ta 
kohutavalt täpselt ette aimata, millal läheb töötegemiseks, et siis aegsasti minema hiilida. 
Selleks, et ära kaduda ja pärast jälle välja ilmuda, oli tal taipu küllalt. Aga kui oli vaja 
tööd teha, hakkas sul süda sees verd jooksma, nähes, kuidas kõik see taip temast välja 
nõrgus, nii et järele jäi juhm elajas justkui tükk võdisevat sülti. 

Vahel ma mõtlen, et see ei olnudki juhmus. Võib-olla oli ta liiga tark, et tööd teha, 
nagu mõned inimesed, keda ma tunnen. Ma ei paneks sugugi imeks, kui ta oma taip- 
likkusega meid kõiki üle trumpas. Võib-olla kaalus ta asja ning jõudis otsusele, et 
vahetevahel mõni keretäis saada ja hoopis ilma tööta olla on tükk maad parem kui ilma 
keretäiteta kogu aeg tööd rügada. Tal oli taipu küllalt, et niimoodi arutleda. Ütlen teile, 
et olen istunud ja vaadanud tolle peni silmadesse, kuni külmajudinad mööda selga 
jooksma hakkasid ja ihukarvad püsti tõusid, kui ma nägin, mäherdune taip mulle sealt 
vastu vaatas. Ma kohe ei oska öelda, mismoodi see oli. Paljaste sõnadega seda edasi 
anda ei saagi. Lihtsalt nägin, ja kõik. Vahel tundus, nagu näeks tema silmades inimese 
hinge, ja see, mis ma seal nägin, kohutas mind ära ning pani mu peas liikuma kõiksugu 
imelikke mõtteid hingede rändamisest ja muust säärasest. Ütlen teile, et tajusin tolle 
looma silmades midagi suurt, mingit läkitust, aga ma ise polnud suur küllalt, et seda 
mõista. Mis see siis ka ei olnud- (tean küll, et teen ennast naeruväärseks) — mis see siis 
ka ei olnud, igatahes käis see mul üle mõistuse. Ma ei oska kuidagi edasi anda, mida ma 
tolle looma silmades 

nägin: see ei olnud valgus, see ei olnud värv, see oli midagi, mis liikus ja kadus kuhugi 
kaugele, sellal kui silmad ise ei liikunud. Ja ega ma vist isegi näinud seda liikumist, ma 
lihtsalt tajusin, et midagi liikus. See oli kõnekas pilk — just seda ta oli — ja jättis mulle 
sügava mulje. Ei, selles pilgus oli rohkem kui ainult kõnekust. Ma ei tea, mis see oli, aga 
sellest hoolimata tekkis mul justkui hingelise suguluse tunne. Ei, mitte härdameelne 
lähedustunne, pigem oli see nagu võrdsustunne. Nood silmad ei palunud kunagi nagu 


näiteks hirve omad. Neis oli väljakutse. Ei, mitte trots, vaid lihtsalt rahulik veendumus, 
et tegemist on võrdsega. Ja ma ei usu, et see oli tahtlik. Minu arvates tuli see tal täiesti 
ebateadlikult. See lihtsalt oli ta silmades ja pidi sealt välja paistma. Ei, mitte nii. See ei 
paistnud välja, see liikus. Tean, et kõnelen lollusi, aga kui te oleksite ise tolle looma sil- 
madesse vaadanud, mõistaksite mind. Steve'ile mõjus see just niisamuti nagu minule. 
Teate, püüdsin toda Laiku kord maha tappa — millekski ta ju ei kõlvanud —, kuid ei 
saanud hakkama. Viisin ta ära padrikusse ja ta tuli pikkamisi ning tõrkudes. Ju ta teadis, 
mis tulemas on. Pidasin sobivas kohas kinni, panin jala nöörile ja tõmbasin oma suure 
koldi välja. Aga too peni istus maha ja vahtis mulle otsa. Ütlen teile, et ta ei anunud. Ta 
lihtsalt vaatas. Ja ma nägin nondes silmades liikumas kõiksugu arusaamatuid asju — just 
nimelt liikumas. Tegelikult ei näinud ma neid, lihtsalt mõtlesin, et näen, või nagu ma 
juba eespool ütlesin, arvatavasti ainult tajusin. Ja ma ütlen otse välja, tapmine käis mul 
üle jõu. Just nagu tuleks tappa inimene, vapper inimene, kes teab, mis teda ootab, ja 
vaatab sul külmavereliselt püssitorusse, otsekui küsides: «Arvad, et ma kardan või?» 
Ning too läkitus paistis kah nii ligi olevat, et päästikule vajutamise asemel jäin hoopis 
vaatama, kas ehk saan sellest sõnumist aru. Seal see oli — otse mu ees, kumas ja helkis 
ta silmades. Ja siis oli juba hilja. Lõin kartma. Võbisesin pealaest jalatallani, kõht hakkas 
mul närviliselt tõmblema ja süda läks pahaks. Istusin lihtsalt maha ja vahtisin toda koera 
ja tema vahtis mind, kuni mõtlesin, et lähen peast segi. Tahate teada, mis ma tegin? 
Viskasin püssi maha ja jooksin tagasi laagrisse, surmahirm südames. Steve naeris mu 
välja. Aga ma panin tähele, et nädal aega hiljem viis Steve ise Laigu 

metsa, ikka selsamal eesmärgil, ja et ta tuli sealt üksipäini tagasi ning natukese aja 
pärast lonkis laagrisse ka. Laik. 

Igatahes tööd teha Laik ei tahtnud. Olime ta eest maksnud sada kümme dollarit, 
viimased pennid selleks kokku kraapinud, aga tema ei tahtnud tööd teha. Veorihmu 
pingulegi tõmmata ta ei tahtnud. Steve noomis teda, kui me ta esimest korda rakkesse 
panime, ja peni nagu võbi-ses veidike, aga see oli ka kõik. Mitte untsi võrragi ta ei 
vedanud! Ta lihtsalt seisis paigal ja võdises nagu sült. Steve nähvas korra piitsaga. Koer 
kiunatas, aga vedama ei hakanud. Steve nähvas uuesti, pisut kõvemini, ja koer pistis 
ulguma — pikalt nagu elus hunt. Siis läks Steve marru ja andis talle veel mitu head 
sirakat, ja mina tulin jooksujalu telgist välja. 

Ütlesin Steve'ile, et ta on looma vastu julm, ja me-läksime tülli — esimest korda elus. 
Steve virutas piitsa lumme ning marssis maruvihaselt minema. Võtsin piitsa üles ja 
asusin ise asja juurde. Too Laik võbises ja võdises ja lümitas maha, enne kui ma üldse 
piitsa viibutama, hakkasin, ning esimese nähvi järel pistis ulguma kui rattal. Järgmise 
hoobi peale heitis ta lumme pikali. Ajasin teised koerad jooksma ja need vedasid Laiku 
ühes, mina aga piitsutasin teda edasi. Ta veeres selili ja lohises põntsudes kaasa, kõik 
neli jalga õhus, ise ulgudes,, otsekui oleks tast vorsti tehtud. Steve tuli tagasi ja naeris 
mind ning mina võtsin oma sõnad tagasi. 

Mitte mingi väega toda Laiku tööle ei saanud, aga see-eest oli ta kõige kohutavam 
õgard, keda ma koerte seas näinud. Ja kõigele krooniks kõige osavam varas kah. 
Ninapidi teda juba ei vedanud. Nii mõnegi hommikusöögi sõime ilma singita, sest Laik 
oli meist kärmem olnud. Ja just tema pärast pidime Stewarti ääres peaaegu nälga surema. 
Ta nühkis välja meie lihapanipaiga, ja mida ta ise ei jõudnud ära süüa, selle sõid teised 
koerad. Ent ta oli erapooletu ning varastas kõigilt. Ta oli rahutu loomuga peni, nuuskis 
alati ringi või oli kuhugi minekul. Ei leidunud viie miili raadiuses laagrit, kus ta vargil 
poleks käinud. Kõige halvem asja juures oli see, et tema toiduarvetega tuldi alati meie 
juurde ja need tuli välja maksta — säherdune oli tolle maa seadus. Meile oli see 
kaunikesti ränk, iseäranis esimesel Chilcooti talvel, kui me lausa laostusime, makstes 
tervete 

329 


sinkide ja seakülgede eest, mida me ise suu sissegi polnud saanud. 

Ja purelda oskas too Laik kah. Ta võis teha mida tahes, ainult mitte tööd. Ta ei 
vedanud mitte karvavõrdki, kuid oli terve rakendi peremees. Väga õpetlik oli vaadata, 
kuidas ta teised koerad endast aupaklikus kauguses hoidis. Ta pidas neid oma 
hirmuvalitsuse all — alatasa olid mõnel neist ta värsked kihvajäljed küljes. Kuid Laik oli 
rohkem kui ainult hirmuvalitseja. Ta ei kartnud midagi, mis iganes neljal jalal liikus: 
juhtusin nägema, kuidas ta heast peast jumala ihuüksi võõra-rakendi juurde marssis ning 
selle läbi tuuseldas. Ma vist juba märkisin, et ta võis kohutavalt süüa. Ükskord nägin, 
kuidas ta piitsa nahka pani. Tõesõna. Piust hakkas peale, ja kui ma talle peale sattusin, 
oli ta juba varreni jõudnud ning muudkui järas edasi. 

Aga väljanägemine oli tal hea. Esimese nädala lõpul müüsime ta seitsmekümne viie 
dollari eest ratsapolit-seile. Neil olid vilunud kajurid ja me arvasime, et selleks ajaks, kui 
ta on jooksnud kuussada miili kuni Dawsonini, on ta juba tubli kelgukoer. Ütlesin arva- 
sime, sest tollal meie tutvus tolle Laiguga alles algas. Mõne aja möödudes ei olnud me 
enam nii jultunud, et tolle peni kohta mingit arvamust avaldada. Nädala pärast ärkasime 
hommikul kõige hirmsama purelemise peale, mida me eales kuulnud. Too Laik oli tagasi 
tulnud j ning lõi rakendis korda majja. Võin teile öelda, et võtsime pruukosti üsna 
isutult, kuid meie meeleolu paranes juba kahe tunni pärast, kui müüsime Laigu valitsuse 
kullerile, kes ametlike teadetega Dawsonisse ruttas. Tollel Laigul kulus tagasitulekuks 
ainult kolm päeva, ja nagu tal juba kombeks oli, pühitses ta oma saabumist X koletu 
mürgliga. 

Kui meie enda varustus oli juba teisel pool mäekuru, veetsime terve talve ja kevade 
teiste inimeste varustust vedades ning lõime sellega prisket raha kakku. Peale selle 
teenisime Laigu pealt. Müüsime teda mitte üks, vaid kakskümmend korda. Ta tuli alati 
tagasi ja mitte keegi ei ilmunud oma raha nõudma. Ega me's raha pärast! Oleksime 
kõvasti peale maksnud, kui keegi oleks ta igaveseks meie kaelast ära võtnud. Pidime 
temast kuidagi lahti saama, ent ei võinud teda niisama ära anda — see oleks kahtlust 
äratanud. Kuid penil oli nii 

hea väljanägemine, et meil ei olnud tema müümisega mingeid raskusi. «Õpetamata,» 
ütlesime ainult, ja meile maksti ta eest mistahes hinda. Kõige vähem saime tema eest 
kakskümmend viis dollarit, aga ükskord saime ka sada viiskümmend. Toosama ostja tõi 
ta isiklikult tagasi ja keeldus oma raha tagasi võtmast, küll aga sõimas meid kohutavalt. 
Ta ütles, et see polegi nii suur summa võimaluse eest öelda, mis ta meist mõtleb. 
Leidsime, et tal -on täiesti õigus, ega püüdnud suudki paotada. Ent tänapäevani ei ole ma 
seda enesekindlust tagasi saanud, mis mul oli enne, kui see mees mu läbi võttis. 

Kui jää järvedelt ja jõelt kadus, ladusime oma varustuse Bennetti järve ääres paati ja 
asusime teele Daw-soni poole. Meil olid head koerad ja enesestmõistetavalt laadisime 
nad kõige muu otsa. Too Laik oli muidugi ka — temast juba lahti ei saanud — ja 
esimesel päeval lükkas ta purelemisega mõni kümme korda ühe või teise peni üle parda. 
Paadis oli kaunikesti kitsas ja Laigule ei meeldinud, kui teda nügiti. 

«Sellele penile on avarust vaja,» ütles Steve teisel päeval. «Jätame ta õige siia üksinda 
maha.» 

Nii me tegimegi: sõudsime tema pärast Karibuu-koolme kohal kalda äärde, et ta maale 
saaks hüpata. Kaks teist koera, head koera, hüppasid talle järele ja me kulutasime 
otsimiseks tervelt kaks päeva. Neid kahte koera me enam ei näinudki, kuid nautisime 
vaikust ja rahu ning olime veendunud nagu too meeski, kes oma saja viiekümnest 
dollarist loobus, et oleme omadega veel odavasti välja tulnud. Esimest korda mitme kuu 
järel naersime, vilistasime ja laulsime. Olime Ste-ve'iga rõõmu pärast otse arust ära. 
Sünged päevad olid seljataga. Luupainaja oli läinud. Laiku ei olnud enam. 

Kolm nädalat hiljem seisime Steve'iga ühel hommikul Dawsonis jõekaldal. Parasjagu 
saabus mingi pargas Bennetti järvelt. Nägin, kuidas Steve võpatas, ja kuulsin, kuidas ta 


hoopiski mitte vaiksel häälel tõi kuuldavale hoopiski mitte kena väljenduse. Vaatasin siis 
omakorda, ja ennäe, pargase ninas, kõrvad kikkis, istus Laik. Nagu peksa saanud penid, 
nagu argpüksid, nagu seaduse eest põgenejad hiilisime Steve'iga kohe minema. Nendeks 
viimasteks üks politseileitnant meid pidaski, kui ta meid vargsi eemaldumas nägi. Ta 
oletas, et tolles paadis on korravalvurid, kes meid jälitavad. Mees ei hakanud asja 

uurima, vaid pidas meid silmas, kuni surus ühes trahteris vastu seina. Igavene tegu oli 
seletamisega, sest me keeldusime paadi juurde tagasi minemast ja Laiguga kokku 
saamast; lõpuks jättis ta meid teise politseiniku hoolde, kuni ise paadi juures ära käis. 
Kui me temast lõpuks lahti olime saanud, seadsime sammud oma hüti poole, aga kui me 
kohale jõudsime, istus too Laik trepil ja ootas meid. Kuidas ta küll teada sai, et me seal 
elasime? Tol suvel oli Dawsonis oma nelikümmend tuhat inimest — kuidas ta kõigi 
nende hüttide seast meie oma välja nühkis? Ja kust ta üldse teadis, et me Dawsonis 
olime? Jätan selle teie mõistatada. Ärge ainult unustage, mida ma rääkisin ta taibukusest 
ja tollest ebamaisest, mis ta silmist kumas. 

Enam ei olnud mingit võimalust Laigust lahti saada. Dawsonis elas liiga palju inimesi, 
kes olid ta meilt ülal Chilcootil ostnud, ja jutud levisid kiiresti. Pool tosinat korda 
panime ta Yukonit mööda sõitvate aurulaevade pardale, aga ta läks lihtsalt esimeses 
peatuses maha ja traavis kallast pidi tagasi. Me ei saanud teda müüa, me ei saanud teda 
tappa (olime seda proovinud Steve'iga mõlemad), ka ei suutnud teda tappa keegi teine. 
Ta oli justkui ära tehtud. Nägin kord, kuidas peatänaval talle küll oma viiskümmend 
koera hunnikus kallale tungisid ja ta pikali tõukasid, aga kui penid lõpuks laiali aeti, 
seisis Laik vähimagi vigastuseta jälle kõigi nelja jala peal püsti, kaks tema otsas olnud 
koera aga jäid surnult maha lamama. 

Nägin, kuidas ta varastas major Dinwiddie' panipaigast põdralihäkäntsaka, mis oli nii 
raske, et peni suutis püsida ainult ühe hüppe võrra ees missis Dinwiddie punanaha-lisest 
kokast, kes teda kirvega vehkides taga ajas. Kui kokk tagaajamisest loobus ja Laik üles 
mäkke pages, tuli major Dinwiddie ise välja ning külvas kogu ümbruse oma vintšesteri 
kuulidega üle. Ta laskis kaks korda padrunisalve tühjaks, kuid ei saanud Laigule pihta. 
Siis tuli üks politseinik kohale ja arreteeris majori tulirelva kasutamise pärast linna 
piirides. Major Dinwiddie maksis trahvi ning meie Steve'iga maksime põdraliha eest — 
dollar naelast, kondid kaasa arvatud. Major ise oli selle hinna eest ostnud. Liha oli sel 
aastal kallis. 

Ma räägin ainult sellest, mis ma oma silmaga olen näinud. Ja nüüd jutustan teile 
midagi veel. Nägin, kuidas too Laik jääauku kukkus. Jää oli kolme ja poole jala paksune 
ning vool kiskus ta kaasa kui õlekõrre. Kolmsada 

jalga allpool oli suur jääauk, kust haigla jaoks vett võeti. Laik ronis haigla 
veevõtuaugust välja, lakkus endalt vee maha, näris varvaste vahele tekkinud jää ära, 
traavis kallast pidi üles ning tegi veel kuUaameti ülema suurele njuufaundlandlasele 
säru. 

1898. aasta sügisel enne jäätumist sõudsime Steve'iga Yukonit mööda üles Stewarti jõe 
poole. Võtsime kaasa kõik koerad peale Laigu. Leidsime, et oleme teda juba küllalt kaua 
ülal pidanud. Ta oli meilt rohkem aega ja vaeva ja raha ning toitu — iseäranis toitu — 
nõudnud, kui me Chilcootil tema müümisega olime saanud. Niisiis sidusime Steve'iga ta 
hütti kinni ja lasksime jalga. Õhtul lõime Indiaani j õe suudmes laagri üles ning olime 
Ste-ve'iga üpris lusti täis, et olime osanud peni maha raputada. Steve oli igavene 
naljahammas, ja mina mõnulesin lösakil maas, tekid ümber, ning hirnusin naerda, kui 
äkki keeristorm meie laagrit tabas. Ihukarvad tõusid mul püsti, nähes, kuidas Laik koerte 
sekka sööstis ja nad kõik läbi tuuseldas. No kuidas tal küll õnnestus lahti pääseda? See 
jääb teie mõistatada, mina ei oska midagi arvata. Ja kuidas ta üle Kiondike'i jõe sai? See 
on teine pähkel. Ja veel: kust ta teadis, et me olime Yukonit mööda üles läinud? Me 


läksime ju vett pidi ja meie jälgi nuuskida ta ei saanud. Selle koera pärast nakkasime 
Steve'iga juba üleloomulikesse jõududesse uskuma. Peale selle käis ta meile närvidele ja, 
omavahel öeldud, tundsime tema ees 1vake hirmu kah. 

Kui me Hendersoni suudmesse jõudsime, külmusid jõed kinni ja me müüsime Laigu 
kahe koti jahu eest meestele, kes pidid minema Valgejõe äärde vase järele. Nojah, kogu 
see voor jäi kõige täiega kaduma. Ei leitud nendest meestest, koertest, kelkudest ega 
muust enam mitte üht jälge. Nad kadusid kui vits vette. See jäi üheks selle maa mõis- 
tatuseks. Meie Steve'iga rühkisime Stewartit pidi üles, ning kuue nädala pärast roomas 
too Laik meie laagrisse. Ta oli ainult liikuv luukere ja suutis end vaevalt edasi lohistada, 
kuid kohale ta jõudis. Ja ma tahaksin teada, kes talle ütles, et me mööda Stewartit 
läksime. Oleksime võinud ju minna tuhandesse teise kohta. Kust ta teadis? Noh, mis te 
selle peale ütlete? 

Ei, lahti Laigust ei saanud. Mayos kukkus ta kisklema ühe indiaanlase koeraga. Tolle 
peremees viskas Laiku kirvega, kirves aga vuhises Laigust mööda ja tappis ta enda 

peni. Kõneldakse nõiaväest ja sellest, et kuule märgist kõrvale kallutatakse — mina 
igatahes arvan, et hoopis raskem on kõrvale juhtida kirvest, mille vart peab peos turske 
indiaanlane. Ja ma nägin oma silmaga, kuidas Laik sellega hakkama sai. Too indiaanlane 
ei tahtnud omaenda koera tappa, võite mind uskuda. 

Ma vist rääkisin juba, et Laik meie lihapanipaika tungis? Pidime peaaegu nälga 
kõngema. Ei olnud enam loomi, keda lasta, ja liha oli ainus, millest me elasime. Põdrad 
olid mitusada miili eemale läinud ning indiaanlased koos nendega. Ja seal me siis olime. 
Kevad oli tulemas ja meil tuli oodata jääminekut. Olime juba üsna otsa jäänud, kui 
võtsime nõuks koerad ära süüa, ning esimesena otsustasime süüa Laigu. Mis te arvate, 
mida too peni tegi? Ta hiilis minema. Kust võis ta teada, et olime otsustanud ta ära süüa? 
Istusime ööd läbi üleval ja varitsesime Laiku, kuid ta ei tulnudki tagasi ning me sõime 
teisi koeri. Sõime ära kogu rakendi. 

Lugu aga läheb edasi. Te ju teate, mis on jääminek suurel jõel, kus mitu miljardit tonni 
jääd rüsinal, rõhudes ja purustades liikvele läheb. Kui Stewarti jõel jää mürinal ja raginal 
minema hakkas, silmasime Laiku keset kõige hullemat mäsu. Ta oli jäänud vangi, kui oli 
püüdnud kuskil ülalpool üle jõe tulla. Meie Steve'iga karjusime ja hõiskasime, 
jooksime kallast pidi edasi-tagasi ning loopisime mütse õhku. Vahepeal pidasime kinni 
ja kallistasime teineteist — olime nii lusti täis, kui nägime, et Laigu lõpp läheneb. 

Tema šansid ei olnud isegi mitte üks miljoni vastu. Tal ei olnud üldse mingit võimalust 
pääseda. Kui jää oli läinud, kobisime kanuusse ja sõudsime alla Yuko-nile ning Yukonit 
mööda Dawsonisse. Hendersoni jõe suudmes tegime nädalase peatuse, et natuke 
kosuda. Ja kui me siis Dawsonis kaldale sõudsime, ootas meid seal Laik, kõrvad kikkis, 
saba vonklamas ühelt küljelt teisele, nägu endal naeru täis, just nagu oleks meid 
südamlikult tervitanud. No kuidas ta sealt jää pealt ära pääses? Kust ta teadis, et me 
Dawsonisse tuleme, ja oskas meid minuti pealt kaldal oodata? 

Mida rohkem ma Laigu peale mõtlen, seda enam olen ma veendunud, et sellessinases 
maailmas on asju, mida teaduslikult seletada ei saa. Igatahes ei suuda toda Laiku ära 
seletada ükski teadus. Minu meelest on see mingi psüühiline nähtus või müstitsism või 
midagi sinna kanti, 

omajagu teosoofiat kah juurde. Klondike on tore maa. Ma oleksin veel praegugi seal 
elanud ja miljonäriks saanud, kui poleks olnud toda Laiku. Ta käis mulle närvidele. 
Talusin teda tervelt kaks aastat, siis aga ütles vist mu jõud üles. Oli 1899. aasta suvi, kui 
ma tulema tulin. Ste-ve'ile ei öelnud ma mitte üht sõna. Lihtsalt hiilisin minema. Aga ma 
sättisin asjad enne ikka joonde. Jätsin Steve'ile sedeli, panin paki rotimürki juurde ja 
õpetasin, mis sellega teha. Too Laik oli mind nii ära vaevanud, et minust oli ainult luu ja 
nahk järel, ja närvid olid mul nii läbi, et võpatasin ja kiikasin ringi ka siis, kui kedagi 


ligi-lähedalgi polnud. Peab otse imestama, kui ruttu ma kosusin, kui temast lahti sain! 
Veel enne kui ma San Franciscosse jõudsin, olin juba oma kakskümmend naela juurde 
võtnud, ja selleks ajaks, kui ma praamiga Oak-landi saabusin, olin jälle vanas vormis, nii 
et isegi mu oma naine ei suutnud minus mingit muutust leida. 

Steve kirjutas mulle korra ja ta kirja toon oli kaunis tõre. Ta paistis väga pahaks 
panevat, et olin ta Laiguga üksi jätnud. Ka kirjutas ta, et oli kasutanud rotimürki 
eeskirjade kohaselt, ent sellest polnud abi olnud. 

Möödus aasta. Olin tagasi oma kontoris ning elu edenes mul igat kanti — hakkasin 
isegi pisut liiga priskeks minema. Aga siis tuli Steve. Ta ei otsinud mind üles. Lugesin 
ta nime aurulaeva reisijate nimekirjast ja imestasin, miks ta seda ei teinud. Kuid mu 
imestus ei kestnud kaua. Ühel hommikul ärgates leidsin tolle Laigu oma väravaposti 
küljest; seal ta lõrises ega lasknud piimameest majale ligi. Tolsamal hommikul sain 
teada, et Steve oli läinud Põhja, Seattle'isse. Enam ma kaalus juurde ei võtnud. Mu naine 
sundis mind ostma Laigule kaelarihma ja nimeripatsi, ning tunni aja möödudes näitas 
koer oma tänulikkust sellega, et tappis ta kalli pärsia kassi. Ei, tollest Laigust lahti ei saa. 
Ta jääb minu juurde, kuni ma suren, sest tema ise on surematu. Sellest peale, kuita saa- 
bus, ei ole mu isu enam nii hea ning mu naine ütleb, et olen näost ära jäänud. Möödunud 
ööl murdis too Laik sisse mister Harvey kanalasse (Harvey on mu lähim naaber) ja 
tappis üheksateistkümmend tema kõige paremat tõukana. Mul tuleb need välja maksta. 
Teised üleaedsed läksid mu naisega tülli ning kolisid minema. Põhjuseks oli Laik. Ja 
sellepärast olengi ma Stephen Mackaye's pettunud. Ei oleks uskunud, et ta nii alatu võib 
olla. 


7. VALETAJA NAM-BOK 


«On ju kajak, eks ole? Näe — kajak, üks inimene istub sees ja sumab saamatult 
aeruga!» 

Nõrkusest ja erutusest värisedes ajas vana Bask-Va-Van ennast põlvedele ning vaatas 
kaugele merele. 

«Nam-Bok oli alati saamatu sõudja,» pomises ta mõtlikult, tõstes käe päikesevarjuks ja 
vahtides üle hõbedaselt sillerdava vee. «Nam-Bok oli alati saamatu. Ma mäletan ...» 

Kuid naised ja lapsed naersid valjusti, nende naerus kõlas pisut pilget ning eide jutt jäi 
järjest vaiksemaks, kuni ta huuled veel ainult hääletult liikusid. 

Kuuga tõstis oma halli pea luunikerduse kohalt ja vaatas sinna, kuhu oli suunatud 
Bask-Va-Vani pilk. Üks kajak hoidis kurssi rannale, ehkki lained teda aeg-ajalt veidi 
kõrvale kandsid. Sõudja rakendas rohkem jõudu kui osavust ning kajak liikus ranna 
poole kõige raskemat teed mööda, siksakitades. Kuuga pea kummardus jälle töö kohale: 
valkjasse kihva, mida ta põlvede vahel hoidis, kriipis vanamees säherduse kala 
seljauime, kelle sarnast ei olnud meres veel iialgi nähtud. 

«Eks see ole muidugi see naaberküla mees,» ütles ta lõpuks, «kes tuleb minult nõu 
küsima, kuidas asjade piirjooni luu peale märkida. Aga ta on väga saamatu. Ilmaski ei 
õpi ta nikerdama.» 

«See on Nam-Bok,» kordas vana Bask-Va-Van. «Kas ma ei tunne siis oma poega!» 
kriiskas ta kiledal häälel. «Ma ütlen teile, ütlen teile veel kord, see on Nam-Bok.» 

«Nii oled sa kõnelnud kõik need suved,» manitses eite 

üks naistest. «Vaevalt oli jää merelt läinud, kui sa istusid ja vahtisid päevad läbi ja 
ütlesid iga kanuu kohta, mida sa juhtusid nägema: «See on Nam-Bok.» Nam-Bok on 
surnud, Bask-Va-Van, ja surnud ei tule tagasi. Ei saa olla, et surnud tagasi tulevad.» 

«Nam-Bok!» kisendas vanaeit nii kõva ja selge häälega, et kogu küla kohkus ja teda 
vaatama jäi. 


Bask-Va-Van ajas end jalule ja astus tudiseval sammul liiva mööda edasi. Ta komistas 
päikese käes lamava lapse otsa, ema hakkas väetikest sussutama ning heitis vanaeidele 
järele kurje sõnu, millest too ei teinud väljagi. Lapsed jooksid Bask-Va-Vani ees randa, 
ja kui sõudja, kes kohmaka aerutõmbega pidi kajaki peaaegu ümber ajama, ikka 
lähemale jõudis, tulid ka naised järele. Kuugagi laskis oma morsaikihva käest ja läks 
raskesti kepile toetudes kaasa ning tema järel tulid kahe-kolme-kaupa lonkides mehed. 

Kajak pööras külje ette ja murdlained oleksid ta kindlasti vett täis paisanud, kui mitte 
üks paljas poiss poleks vette jooksnud ja sõiduriista nina kaugele liivale vedanud. Mees 
tõusis püsti ja laskis küsiva pilgu üle kaldal reas seisvate inimeste käia. Laiade õlgade 
ümber lotendas tal kirev sviiter, päevinäinud ja räpane, ning kaela oli seotud punane 
puuvillane rätt, nagu neid madrused kannavad. Mehe riietust täiendasid veel kaluri 
villane müts lühikeseks lõigatud juustel, jämedast kalingurist püksid ja rasked 
kingakotad. 

Ent nonde lihtsate Yukoni delta kalurite meelest, kes kogu oma elu olid vahtinud ainult 
Beringi merd ning näinud selle aja jooksul ainult kahte valget — rähvaloenda-jat ja 
äraeksinud jesuiidipreestrit —, oli ta väljanägemine ikkagi rabav. Nad olid vaene rahvas, 
ei olnud neil kulda maapõues ega hinnalisi nähku müügiks, seepärast olid valged neist 
suure kaarega mööda läinud. Ka oli Yukon juba aastatuhandete vältel siinsesse merre 
Alaska mägedelt uhutud pudemeid kandnud, nii et laevad jäid põhja kinni, enne kui nad 
maad nägidki. Seetõttu hoidusid laevnikud sellest pehmest, sügavale maasse ulatuvate 
lahtede ja paljude mudalaidudega rannast eemale, ja siinsetel kaluritel ei olnud 
säherdustest asjadest aimugi. 

Luunikerdaja Kuuga hakkas äkki kiiruga taganema, ta enda kepp jäi talle jalgu ja mees 
kukkus maha. «Nam-Bok!» hüüatas ta, püüdes end meeleheitlikult rabel- 

des jalule ajada. «Nam-Bok, kelle tuul merele viis, on tagasi!» 

Mehed ja naised tõmbusid eemale ning lapsed pugesid nende jalgade vahelt läbi ja 
pistsid putku. Ainult Opi-Kvon ilmutas julgust, nagu külavanemale kohane. Ta astus ette 
ning uuris tulnukat pikalt ja hoolega. 

«See on tõesti Nam-Bok,» ütles ta lõpuks nii veendunud häälel, et naised hakkasid 
kartlikult halama ja taan-i dušid veelgi kaugemale. 

Võõra huuled liikusid kõhklevalt ning ta pruun kõri-sõlm vonkles ja hüples 
väljaütlemata sõnadest. 

«Jajah, see on Nam-Bok,» kraaksatas Bask-Va-Van tulnuka nägu piieldes. «Ma ütlesin 
ju alati, et Nam-Bok tuleb tagasi.» 

«Jah, see on Nam-Bok, kes tuli tagasi.» Seekord ütles seda Nam-Bok ise, tõstis jala üle 
kajaki serva ning seisis, üks jalg paadis ja teine maal. Ta kõrisõlm vonkles ja hüples 
jälle, kui ta ununenud sõnu otsis. Ja kui sõnad siis kuuldavale pääsesid, oli neil õige 
kummaline kõla' ning kurguhäälikuid saatis huulte pobin. «Tere, oo vennad,» ütles ta, 
«mu vennad endistest aegadest, enne kui maatuul mind minema viis.» 

Ta astus mõlema jalaga liivale ning Opi-Kvon tõrjus teda viibetega tagasi. 

«Sa oled surnud, Nam-Bok,» ütles ta. 

Nam-Bok naeris. «Olen hea tervise juures.» 

«Surnud ei ole hea tervise juures,» nõustus Opi-Kvon. «Sa oled hästi söönud, aga see 
on imelik. Ükski inimene ei saa maatuult ära võita ning aastate järel tagasi tulla.» 

«Mina tulin tagasi,» vastas Nam-Bok lihtsalt. 

«Siis sa oled ehk vari, selle Nam-Boki viirastus, kes kunagi elas. Varjud tulevad 
tagasi.» 

«Ma olen näljane. Varjud ei söö.» 

Kuid Opi-Kvon'i piinas kahtlus, ja suures segaduses hõõrus ta käega otsmikku. Ka 
Nam-Bok oli nõutu, ja kui ta laskis silmadel üle kaldalseisjate rivi käia, ei märganud ta 
kalurite silmis jällenägemisrõõmu. Mehed ja naised sosistasid omavahel. Lapsed pugesid 


kartlikult vanemate selja taha ja turriskarvalised koerad tulid ligi ning nuhutasid 
umbusklikult. 

«Mina tõin su ilmale, Nam-Bok, ja andsin sulle rinda, kui sa olid väike,» nuuksus 
Bask-Va-Van ligemale 

astudes. «Ja ma annan sulle süüa ka praegu, oled sa siis vari või mitte.» 

Nam-Bok tahtis tema poole astuda, kuid hirmu- ja ähvarduspomin hoidis teda tagasi. 
Ta ütles midagi vihaselt tundmatus keeles ja lisas: «Ma ei ole vari, vaid inimene. » 

«Kes võib neid salaasju teada?» küsis Opi-Kvon pooliti nagu eneselt, pooliti nagu oma 
suguharult. «Me oleme olemas, ja sealsamas ei ole meid enam mitte. Kui inimene võib 
varjuks saada, kas ei või siis vari inimese kuju võtta? Nam-Bok oli, ja teda ei ole enam. 
Seda me teame, aga me ei tea, kas see siin on Nam-Bok või Nam-Boki vari.» 

Nam-Bok köhatas hääle puhtaks ja kostis vastuseks: «Väga ammu, kaua aega tagasi, 
läks sinu isaisa, Opi-Kvon, ära ja tuli aastate järel tagasi. Talle ei keelatud kohta lõkke 
ääres. Kõneldakse...» Nam-Bok pidas tähendusrikka pausi ja kõik ootasid hinge kinni 
pidades. «Kõneldakse,» kordas ta pikkamisi, lastes oma sõnadel mõjule pääseda, «et ta 
naine Sipsip sünnitas talle pärast tema tagasitulekut kaks poega.» 

«Kuid temal ei olnud tegemist maatuulega,» sähvas Opi-Kvon vastu. «Tema läks ära 
maa südamesse ja on loomulik, et inimene võib maad mööda minna nii kaugele kui 
tahab.» 

«Just niisamuti ka merd pidi. Aga see ei puutu asjasse. Kõneldakse, et su isaisa rääkis 
kummalisi lugusid asjadest, mida ta oli näinud.» 

«Jah, kummalised olid lood, mis ta rääkis.» 

«Ka minul ön kummalisi lugusid varuks,» teatas Nam-Bok kavalasti. Ning kui teised 
veel kõhklesid, lisas: «Ja ka kingitusi.» 

Ta võttis paadist imepehme ning imelist värvi räti ja heitis selle oma ema õlgadele. 
Naised ohkisid kooris vaimustusest ja vana Bask-Va-Van sõrmitses kirevat kanga-tükfci, 
patsutas seda ning ümises rõõmu pärast laulda nagu laps. 

«Tal on lugusid rääkida,» pomises Kuuga. «Ja kingitusi,» toetas üks naine. 

Opi-Kvon teadis, et ta rahvas ootab kannatamatult, ka valdas teda ennast kihk kuulda 
noid jutustamata lugusid. «Saak on olnud hea,» lausus ta kaalutledes, «ja rasva on meil 
külluses. Nii et tule, Nam-Bok, sööme ja joome.» 

Kaks meest tõstsid kajaki õlale ja kandsid selle lõkke 

äärde. Nam-Bok kõndis Opi-Kvoni kõrval ning kõik küla elanikud tulid nende järel, 
välja arvatud need naised, k tahtsid veel viivu salli sõrmedega silitada. 

Pidusöömingu ajal oli juttu vähe, kuigi Bask-Va-Va poja poole saadeti salamisi 
uudishimulikke pilke. Nam Bok oli kimbatuses — mitte et ta nii tagasihoidliku loo 
muga oleks olnud, vaid seetõttu, et hülgerasva lehk rii sus talt isu ja ta püüdis seda 
kõigest väest varjata. 

«Söö, sa oled näljane,» käskis Opi-Kvon, ja Nam-Bok pigistas mõlemad silmad kinni 
ning pistis käe suurde potti, kus oli haisev kala. 

«Jajah, ära häbene. Sel aastal oli palju hülgeid, ja tugevad mehed on alati näljased.» 
Ning Bask-Va-Van kastis ühe eriti vastiku lõhekäntsaka rasvasse ja ulatas nõretava 
maiuspala hellalt oma pojale. 

Kui kurjad tundemärgid Nam-Bokki hoiatasid, et ta kõht ei ole enam nii tugev kui 
vanasti, täitis mees meelt heites piibu tubakaga ja hakkas suitsetama. Teised mat-sutasid 
mõnuga edasi ning jälgisid suitsetajat. Ainult üksikud nendest olid selle kalli taimega 
lähemat tutvust teinud: vahetevahel saadi tillukestes kogustes kõige kehvemat tubakat 
põhjast eskimotelt vahetuskaubaks. Kuuga, kes istus Nam-Boki kõrval, andis mõista, et 
tal ei ole midagi mõne mahvi vastu, ning pistis kahe suutäie vahel merevaigust piibupitsi 
oma rasvast tilkuvasse suhu. Seda nähes surus Nam-Bok väriseva käe kõhule ning 


keeldus tagasiantud piipu vastu võtmast. Las Kuuga jätab piibu endale, ütles ta, sest tal 
oligi kavatsus vanamehele seda au teha. Inimesed lakkusid sõrmi ja kiitsid Nam-Boki 
heldust. 

Opi-Kvon tõusis püsti. «Oo Nam-Bok, nüüd on pidusöömaaeg läbi ja me tahame 
kuulda nendest kummalistest asjadest, mida sa oled näinud.» 

Kalurid plaksutasid käsi, ja võtnud ligi oma töö, valmistusid kuulama. Mehed voolisid 
odasid ja nikerdasid luud, naised kaapisid hülgenahkadelt rasva ja pehmitasid neid või 
õmblesid kõõlusniidiga kehakatteid. Nam-Boki pilk haaras kogu seda pilti, kuid ei 
leidnud selles enam võlu, mida ta mälestuste järgi oli oodanud. Kõik oma rännuaastad 
oli ta igatsenud just seda pilti, ja nüüd, kus see tal silme ees, oli ta pettunud. Elu siin oli 
armetu ja vilets, otsustas ta, mitte võrreldavgi tolle eluga, millega tema oli 

vahepeal harjunud. Ent ta avab nende silmad — ja ta enese silmad lõid sellele mõeldes 
särama. 

«Vennad,» alustas ta rahulolevalt nagu inimene, kes on teinud suuri tegusid, «tol 
hilissuvisel päeval palju suvesid tagasi, kui ma teie juurest ära läksin, oli ilm just seda- 
moodi, nagu tänanegi tõotab tulla. Te kõik mäletate veel toda päeva: kajakad lendasid 
madalalt, puhus tugev maa-tuul ja mina oma paadis ei saanud selle vastu. Sidusin 
kajakikatte tihedasti enda ümber, nii et vett sisse ei pääsenud, ning võitlesin kogu öö 
tormiga. Ja hommikul ei olnud enam maad näha, üksnes meri ümberringi, maatuul aga 
hoidis mind kõvasti kaenlas ning kandis muudkui edasi. Kolm säherdust ööd said 
päevadeks, kuid maad ei olnud ega olnud ja maatuul ei lasknud mind lahti. 

Kui saabus neljas päev, olin juba nagu sõge. Nälja pärast ei suutnud ma enam sõuda 
ning janu piinas mind nii, et mu pea muudkui käis aga ringi. Kuid meri ei maru-tanud 
enam, puhus pehme lõunatuul, ja kui ma ringi vaatasin, nägin midagi säärast, et arvasin 
enese tõega peast segi olevat.» 

Nam-Bok peatus, et hammaste vahele jäänud lõhekiudu ära kiskuda, ning mehed ja 
naised ootasid, käed rüpes ja kaelad õieli. 

«See oli kanuu, suur kanuu. Kui kõik kanuud, mida ma olen näinud, ühte panna, ka siis 
ei saaks kokku nii suurt.» 

Kuuldus kahtlevaid hüüatusi ja Kuuga, kellel oli palju aastaid turjal, raputas pead. 

«Kui iga kajak oleks nagu liivaterake,» jätkas Nam-Bok väljakutsuvalt, «ja kui neid 
kajakeid oleks nii palju nagu liivaterakesi sellel rannal, ka siis ei annaks nad ikkagi 
kokku nii suurt kanuud, nagu ma nägin neljanda päeva hommikul. See oli väga suur 
kanuu ja seda nimetati kuunariks. Nägin seda imeasja, seda suurt kuunarit, tulemas enda 
järel, ja selle peal olid mehed —» 

«Pea kinni, oo Nam-Bok!» segas vahele Opi-Kvon. «Missugused need mehed olid? 
Suured?» 

«Ei, nad olid nagu sina ja mina.» 

«Kas suur kanuu tuli kiiresti?» 

«Jah.» 

«Kanuu küljed olid kõrged, mehed lühikesed.» Opi-Kvon kõrvutas eeldusi, et asi selge 
oleks. «Kas need mehed sõudsid pikkade mõladega?» 

Nam-Bok muigas. «Mõlasid ei olnud üldse,» ütles ta. 

Suud olid lahti vajunud ja saabus pikk vaikus. Opi-Kvon laenas Kuugalt piibu ja 
tõmbas mõtlikult paar mahvi. Üks noorem naine hakkas edevalt kihistama ja tõmbas 
endale nii mõnegi pahase pilgu. 

«Ei olnud mõlasid?» küsis Opi-Kvon tasasel häälel ja andis piibu tagasi. 

«Lõunatuul puhus tagant,» seletas Nam-Bok. 

<«Kuid tuul tõukab pikkamööda.» 


«Kuunaril olid tiivad — niisugused.» Nam-Bok kriip-seldas liivale mastid ja purjed 
ning mehed trügisid ligemale joonistust uurima. Tuul oli paisunud, ja et asja pilt- 
likumaks teha, haaras ta ema sallil nurkadest ja tõmbas need laiali, nii et sall läks 
puhevile nagu puri. Bask-Va-Van sõitles ja rabeles vastu, kuid tuul ajas teda paar- 
kümmend jalga randa mööda edasi ning paiskas hingeldava eidekese ajupuude hunnikule 
maha. Mehed lasksid kuuldavale mõistvat mõminat. Kuuga aga heitis äkki oma halli pea 
selga. 

«Häh-häh!» naeris ta. «Rumal asi see suur kanuu! Üliväga rumal asi! Mängukann tuule 
käes! Kuhu aga tuul pöördub, sinna ta läheb. Ükski inimene, kes sellega sõidab, ei saa 
öelda, kus ta kaldale pääseb, sest kanuu läheb muudkui tuulega kaasa ja tuul puhub, 
kuhu tahab, ning mitte üks inimene ei tea seda ette öelda.» 

«Tõsi jah,» kinnitas Opi-Kvon väärikalt. «Allatuult läheb libedasti, aga vastutuult on 
raske sõuda, ja kui neil meestel seal suures kanuus mõlasid ei olnud, siis tuule vastu ei 
saanud nad üldse võidelda.» 

«Ei olnud tarviski võidelda!» hüüdis Nam-Bok vihaselt. «Kuunar liikus vabalt ka 
vastutuult.» 

«Aga mis sa ütlesid... mis pani selle ku-ku-kuunari liikuma?» küsis Kuuga, kokutades 
nimme võõra sõna kallal. 

«Tuul,» kõlas kannatamatu vastus. 

«Nii et tuul pani selle ku-ku-kuunari liikuma vastutuult?» Vana Kuuga pilgutas 
avalikult Opi-Kvonile silma, ja kui ümberringi naer tõusis, jätkas: «Tuul puhub lõunast 
ja ajab kuunari lõunasse. Tuul puhub tuulele vastu. Tuul puhub ühes suunas ja samal ajal 
teises suunas ka. Väga lihtne. Saime aru, Nam-Bok, saime selgesti aru.» 

«Sa oled rumal!» 

«Sinu suust tuleb tõde,» vastas Kuuga vaguralt. «Ma 

olen lihtsalt pika taipamisega, aga asi on iseenesest lihtne.» 

Kuid Nam-Boki nägu oli pilves ja ta pomises kiiresti mingeid sõnu, mida teised ei 
olnud varem kuulnud. Luu-nikerdamine ja nahkade kaapimine võeti jälle käsile, kuid 
jutustaja pigistas huuled kõvasti kokku, et ei lipsaks välja ühtegi sõna, mida ei usuta. 

«See ku-ku-kuunar...» ei lasknud Kuuga ennast segada, «kas see oli tehtud suurest 
puust?» 

«See oli tehtud paljudest puudest,» nähvas Nam-Bok lühidalt. «See oli väga suur.» 

Tusaselt jäi ta jälle vait ning Opi-Kvon müksas Kuu-gat. Vanamees raputas 
hämmastusest pikkamisi pead ja pomises: «Väga kummaline.» 

Nam-Bok läks õnge. «See pole veel midagi,» jätkas ta elavnedes, «aga te peaksite 
aurikut nägema. Nii nagu liivatera kajaki kõrval, nagu kajak kuunari kõrval, nii on 
kuunar auriku kõrval. Pealegi on aurik tehtud rauast. Ta on üleni rauast.» 

«Ei-ei, Nam-Bok,» hüüatas vanem, «kuidas võib see nii olla? Raud läheb ju alati 
põhja. Sa kuula: ma sain naaberküla vanemalt vahetuskaubaks rauast noa ja eile libises 
see mul käest, kukkus vette ja läks põhja, sügavasse merepõhja. Kõige jaoks on olemas 
seadus. Ei ole ühtegi asja ilma seaduseta. Seda me teame. Ja me teame, et ühesugustel 
asjadel on üks seadus, ja et kõigel raual on ka üks ning seesama seadus. Nii et võta oma 
sõnad tagasi, Nam-Bok, et võiksime sinust veel lugu pidada.» 

«Aga see on nii,» jäi Nam-Bok kindlaks. «Aurik on üleni rauast, kuid põhja ei lähe.» 
«Ei-ei, niisugune asi pole võimalik.» «Oma silmaga nägin.» «See ei ole loomulik asi.» 

«Sa ütle mulle, Nam-Bok,» segas vahele Kuuga, kartes, et jutt võib pooleli jääda, «ütle 
mulle, kuidas need inimesed üle mere sõites teed leiavad, kui ei ole näha maad, mille 
järgi tüürida?» 

«Päike juhatab neile teed.» «Aga kuidas?» 

«Keskpäeval võtab kuunarivanem niisuguse riista, mille läbi saab päikest vaadata, ja 
laseb päikesel taevast alla maa servale tulla.» 


«See on ju kuri nõidus!» hüüdis Opi-Kvon sellisest 

pühaduseteotusest heitunult. Mehed tõstsid kohkunult käed, naised oigasid. «See on 
kuri nõidus. Ei ole hea juhtida teelt kõrvale vägevat päikest, kes peletab eemale öö ja 
annab meile hülgeid, lõhesid ja sooja ilma.» 

«Ja mis siis, kui ongi nõidus?» kähvas Nam-Bok jämedalt. «Ka mina vaatasin läbi 
selle riista päikest ja lasksin tal taevast alla tulla.» 

Kõige lähemal istujad nihkusid Nam-Bokist kähku eemale ja üks naine varjas oma 
imeva lapse nägu, et võõras ei saaks teda ära kaetada. 

«Aga mis siis juhtus neljanda päeva hommikul, oo Nam-Bok,» uuris Kuuga 
ettevaatlikult, «neljanda päeva hommikul, kui see ku-ku-kuunar sinu järel tuli?» 

«Mul oli juba nii vähe jõudu, et ma ei saanud kuhugi põgeneda. Mind võeti kuunari 
pardale, valati vett mulle suhu ja anti head sööki. Ainult kaks korda olete teie, mu 
vennad, näinud valget inimest. Nood mehed olid aga kõik valged ning neid oli nii palju, 
kui mul on sõrmi ja varbaid kokku. Ja kui ma nägin, et nad on minu vastu lahked, sain 
ma julgust ning otsustasin kõik meelde jätta, et pärast teile sellest teadust tuua, mis ma 
näinud olen. Nad õpetasid mind oma tööd tegema, andsid mulle head toitu ja koha, kus 
magada. 

Päev päeva järel läksime edasi üle mere ja iga päev laskis vanem päikesel taevast alla 
tulla ning ütelda, kus me asume. Kui meri oli lahke, siis me küttisime hülgeid ja ma 
panin väga imeks, kuidas nad alati liha ja rasva ära viskasid ning ainult naha järele 
jätsid.» 

Opi-Kvon kõverdas suud ja tahtis juba öelda, mis tema sellisest raiskamisest arvab, kui 
Kuuga teda tonksas, et ta vait oleks. 

«Siis tuli raske aeg, kus päikest ei olnud ja külm õhk hakkas palgeid näpistama, ning 
vanem pööras kuunari nina lõunasse. Palju päevi liikusime lõunasse ja itta, ilma et maad 
näha oleks olnud ja me olime juba üsna selle küla ligidal, kust need mehed kõik pärit 
olid ...» 

«Kust nad teadsid, et nad ligidal olid?» nõudis Opi-Kvon, suutmata end enam tagasi 
hoida. «Maad ei olnud ju näha.» 

Nam-Bok põmitses segajat pahaselt. «Kas ma ei öelnud, et vanem laskis päikesel 
taevast alla tulla?» 

Kuuga astus vahele ja Nam-Bok jätkas jutustamist. 

344 

«Nagu ma ütlesin, olime juba tolle küla ligidal, kui tõusis suur torm. Jäime keset ööd 
päris hätta ega teadnud, kus me asume —» 

«Sa just ennist ütlesid, et vanem teadis .. .» 

«Oh, vaiki, Opi-Kvon! Sa oled rumal ega suuda sellest aru saada. Nagu ma ütlesin, 
jäime keset ööd päris hätta, ja äkki kuulsin ma läbi tormi möirgamise, kuidas lained 
pahinal randa veerevad. Siis käis kole raksatus, ja juba olin ma vees ning ujusin. Kallas 
oli miilide pikkuselt kaljusid täis, ainult ühes kohas oli natuke liivaranda ja mulle oli 
saatusest määratud, et toetan käed liivasse ja tõmban end lainetest välja. Teised mehed 
loopis meri vist vastu kaljusid, sest kaldale ei uhutud kedagi muud peale vanema, ja 
tema tundsin ma ka ainult sõrmuse järgi ära. 

Kui päev saabus ja ma nägin, et kuunarist midagi järel ei olnud, pöörasin näo maa 
poole ja hakkasin edasi rändama, et otsida toitu ja näha jälle inimesi. Kui ma ühe maja 
juurde jõudsin, kutsuti mind sisse ja anti süüa, sest ma olin nende keele ära õppinud ja 
valged inimesed on üldse sõbralikud. Ja see maja oli suurem kui kõik majad kokku, mis 
meie oleme ehitanud ja mis me isad enne meid on ehitanud.» 

«See oli siis üks vägev maja,» ütles Kuuga, varjates umbusku imestusega. 

«Eks niisuguse ehitamiseks läks palju puid,» kiitis Opi-Kvon järele. 


«See pole veel midagi,» kehitas Nam-Bok halvustavalt õlgu. «Nii nagu meie majad 
selle kõrval, nii oli see suur maja nende kõrval, mida ma veel edaspidi nägin.» 

«Ja inimesed ei olnud suuremad?» 

«Ei, niisamasugused nagu sina ja mina,» vastas Nam-Bok. «Ma olin endale kepi 
lõiganud, et mul oleks mõnusam käia, ja meenutades, et pean teile kõigest teadust 
tooma, mu vennad, tegin iga inimese kohta, kes selles majas elas, oma kepisse ühe sälgu. 
Ma viibisin seal palju päevi ja tegin tööd, mille eest mulle anti raha — see on asi, millest 
teil pole aimu, aga mis on väga hea. 

Ühel päeval lahkusin ma sealt ja läksin edasi sisemaa poole. Teel kohtasin palju 
inimesi ja hakkasin oma kepisse lõikama väiksemaid sälke, et kõik ära mahuksid. Ja äkki 
nägin ma õige imelikku asja. Minu ees maas oli mu käsivarre jämedune raudlatt ja paar 
sammu eemal teine...» 

«Siis olid sa rikas mees,» järeldas Opi-Kvon, «sest raud on kõige kallim asi maailmas. 
Sellest võis palju nuge saada.» 

«Aga see ei olnud minu oma.» 

«Sa leidsid selle ja leitud asi on leidja oma.» 

«Ei, hoopiski mitte, valged inimesed olid ta sinna pannud. Pealegi olid need latid nii 
pikad, et ükski inimene ei oleks jõudnud neid ära viia, — nii pikad, et otsa ei olnud 
nähagi.» 

«Nam-Bok, see oli ju väga palju rauda,» manitses Opi-Kvon. 

«Jah, seda oli raske uskuda isegi oma silmaga nähes, kuid mu silmad ei petnud mind. 
Ja kui ma siis seal seisin ja vaatasin, kuulsin ma...» Ta pöördus äkitselt vanema poole. 
«Opi-Kvon, sa oled kuulnud, kuidas vihane merilõvi möirgab. Kujuta ette nii palju 
merilõvisid, kui on laineid meres, ja kujuta ette, nagu oleksid kõik need merilõvid kokku 
üheks suureks merilõviks tehtud; nii nagu säärase suure merilõvi möirgamine oli see 
möirgamine, mida ma kuulsin.» 

Kalurid hüüatasid hämmastusest ja Opi-Kvoni suu vajus lahti ning jäigi ammuli. 

«Ja eemal nägin ma koletist, kes oli nii suur nagu tuhat vaala. Ta oli ühe silmaga, ajas 
ninast suitsu välja ning norskas kohutavalt kõvasti. Mul oli hirm ja ma hakkasin 
värisevate jalgadega raudlattide vahel jooksma. Kuid koletis lähenes tuulekiirusel ja ma 
hüppasin lattide vahelt kõrvale, koletise kuum hingeõhk näol...» 

Opi-Kvon suutis jälle oma näolihaste üle valitseda. «Ja mis... mis siis sai, 00 Nam- 
Bok?» 

«Siis tuli ta latte mööda edasi ega teinud mulle midagi häda, ja kui mu jalad mind jälle 
kandsid, oli ta juba läinud. Aga seal maal on niisugune koletis väga tavaline asi. Isegi 
naised ja lapsed ei karda neid ning inimesed panevad nad tööle.» 

«Nagu meie oma koerad tööle paneme?» küsis Kuuga ja vidutas umbusklikult silmi. 

«Jah, nii nagu meie oma koerad tööle paneme.» 

«Aga kuidas nad neid... neid koletisi kasvatavad?» uuris Opi-Kvon. 

«Nad ei kasvatagi neid. Osavad inimesed teevad neid rauast, söödavad neile kive ja 
joodavad vett. Kivid saavad 

tuleks ja vesi auruks ning veeaur ongi see hingeõhk, mis neil sõõrmetest tuleb, ja —» 

«Aitab, aitab, oo Nam-Bok,» segas vahele Opi-Kvon. «Räägi meile teistest imedest. 
Oleme juba tüdinud kuulmast seda, millest me aru ei saa.» 

«Kas te ei saa siis aru?» küsis Nam-Bok meelt heites. 

«Ei, me ei saa aru,» kurtsid mehed ja naised vastu. «Me ei suuda sellest aru saada.» 
Nam-Bok mõtles keerukale viljakoristusmasinale ja masinatele, mis näitasid elusate 
inimeste kujutisi, ning masinatele, kust tuli inimeste häält, ja ta oli kindel, et ta rahvas ei 

saaks ilmaski aru. 

«Võin ma ehk öelda, et sõitsin sellel rauast koletisel läbi maa?» küsis ta kibedalt. 


Oma umbusu väljendamiseks laiutas Opi-Kvon käsi. «Räägi aga edasi, räägi kõigest. 
Me kuulame.» 

«Nii et ma sõitsin siis rauast koletisel ja andsin selle eest raha —» 

«Sa ütlesid ju, et teda söödeti kividega.» 

«Aga ma ütlesin ka, sa rumal, et raha on niisugune asi, millest teil aimugi ei ole. 
Niisiis sõitsin ma sellel koletisel läbi maa ja läbi paljude külade, kuni jõudsin väga 
suurde külasse ühe merelahe ääres. Majade katused küündisid seal taevatähtedeni, pilved 
sõudsid nendest mööda ja igal pool oli palju suitsu. Ning kära selles külas oli nii kõva 
nagu tormise mere müha ja inimesi oli seal nii palju, et ma viskasin oma kepi minema 
ega mõelnudki enam noile salkudele.» 

«Oleksid sa teinud väikesed sälgud,» noomis Kuuga, «siis oleksid saanud nüüd meile 
teadust anda.» 

Nam-Bok osatas vihaselt: «Oleksin ma teinud väikesed sälgud! Kuula, Kuuga, sa 
luukraapija! Kui ma ka väikesed sälgud oleksin teinud, ei oleks nad ikkagi ära mahtunud 
ei sellele kepile ega kahekümnele teisele — ei, ka mitte kõigile ajupuudele meie ja 
naaberküla vahel! Ja kui teid naiste ja lastega tükkis oleks kakskümmend korda rohkem 
ja kui teil kõigil oleks kakskümmend kätt, kepp ja nuga igas käes, ka siis ei jõuaks nad 
lõigata säl-kusid inimeste kohta, keda ma nägin, — nii palju oli neid ja nii ruttu nad tulid 
ja läksid.» 

«Nii palju inimesi ei saa kogu maailmaski olla,» vaidles Opi-Kvon vastu, 
hämmastusest oimetu, sest säherdust hulka ei suutnud tema mõistus kuidagi haarata. 

«Mida tead sina kogu maailmast ja sellest, kui suur ta on!» hurjutas Nam-Bok. 

«Aga nii palju inimesi ühes kohas olla ei saa.» 

«Kes oled sina, et tahad otsustada, mis saab olla ja mis mitte?» 

«Igaühele on selge, et nii palju inimesi ühes kohas olla ei saa. Nende kanuud 
ummistaksid mere ära, nii et seal poleks enam üldse ruumi. Ja iga päev püüaksid nad 
mere kaladest tühjaks ning kõik ei saaks ikkagi kõhtu täis.» 

«Paistab tõesti, nagu oleks see nii,» vastas Nam-Bok lõpetuseks, «kuid ometi on mul 
õigus. Nägin oma silmaga ja viskasin kepi minema.» Ta haigutas täie suuga ning tõusis 
püsti. «Sain kõvasti sõuda. Päev oli pikk ja ma olen väsinud. Tahan praegu magada, aga 
homme kõneleme edasi, mis ma kõik nägin.» 

Oma imeväärse poja üle uhke, kuid ka täis aukartust, juhtis Bask-Va-Van arglikult ees 
komberdades ta oma iglusse ning kattis haisvate võidunud nahkadega. Mehed jäid aga 
tule äärde nõu pidama ja seal vaieldi kaua sosinal ning poolihääli. 

Möödus tund ja teine — Nam-Bok magas, vaidlus käis aga edasi. Õhtupäike hakkas 
loodesse kalduma ja kella üheteistkümneks oli ta peaaegu põhjakaares. Just siis 
lahkusid külavanem ja luunikerdaja nõupidajate hulgast ning äratasid Nam-Boki. 
Uniselt pilkuvate silmadega vaatas Nam-Bok neile otsa ja pööras end küljele, et edasi 
magada. Opi-Kvon haaras tal käsivarrest ja raputas ta sõbralikult, kuid kindlalt ärkvele. 
«Kuule, Nam-Bok, tõuse!» käskis ta. «On aeg.» «Jälle pidusöömale?» hüüdis Nam-Bok. 
«Ei, mul ei ole kõht tühi. Sööge aga edasi ja laske mul magada.» «On aeg lahkuda!» 
kõmistas Kuuga. 

Opi-Kvon kõneles leebemalt. «Sõudsime sinuga ühes kajakis, kui me poisikesed 
olime,» ütles ta. «Koos käisime esimest korda hülgejahil ja võtsime püünistest lõhet. 
Sina tõid mu tagasi surmasuust, Nam-Bok, kui lained mu üle kokku lõid ja mind juba 
põhja, mustade kaljude juurde kisti. Koos kannatasime nälga ja külma ning pugesime 
kahekesi ühe karusnaha alla teineteise ligi. Selle kõige pärast ja minu sõpruse pärast sinu 
vastu kurvastab mind väga, et sa tulid tagasi säherduse suure valetajana. Me ei saa 
midagi aru ja meie pead on rasked kõigest sellest, mis sa kõnelesid. See ei ole hea ja 
sellest räägiti nõupidamisel 

palju. Me saadame su ära, et meie pead jääksid selgeks ja kindlaks ja et neid ei 
vaevataks seletamatute asjadega.» 

«Need asjad, millest sa kõnelesid, on varjud,» jätkas samas vaimus Kuuga. 
«Varjudeilmast tõid sa nad kaasa ja varjudeilma pead sa nad tagasi viima. Su kajak on 
valmis ja suguharu ootab. Nad ei saa enne magada, kui sa oled läinud.» 

Nam-Bok oli keeletu, kuid jäi kuulama, mida on külavanemal veel öelda. 

«Kui sina oled Nam-Bok,» ütles Opi-Kvon, «siis oled sa kohutavalt suur valetaja, kui 
sa aga oled Nam-Boki vari, siis räägid sa varjudest, ja elusatel inimestel ei ole hea neist 
teada. Meie arvame, et see suur küla, millest sa kõnelesid, on varjudeküla. Seal heljuvad 
surnute hinged, sest surnuid on palju, aga elavaid vähe. Surnud ei tule tagasi — sina oled 
esimene oma imelugudega. Ei ole sünnis, et surnud tagasi tulevad, ja kui me laseksime 
seda sündida, võib meile sellest palju häda tulla.» 

Nam-Bok tundis oma rahvast hästi ja teadis, et nõukogu otsus on kõigutamatu. 
Seepärast läks ta kuulekalt mereranda, seal pandi ta kajakisse ja pisteti aer pihku. Kuskil 
mere kohal kaagatas parvest mahajäänud mets-hani ning murdlained jooksid loiul 
sahinal liivale. Maa ja vee kohal lasus hall hämarus ning põhjas hõõgus veripunase 
uduloori taga ähmane päikeseketas. Kajakad lendasid madalalt. Puhus terav külm 
maatuul ning mustad pilvekuhilad taevaserval tõotasid kurja ilma. 

«Merest sa tulid,» kuulutas Opi-Kvon laulval häälel nagu loitsija, «ja tagasi merre sa 
lähed. Siis on tasakaal jälle käes ja kõikidel asjadel seadus olemas.» 

Bask-Va-Van lonkas vahupiirini ja hüüdis: «Ma õnnistan sind, Nam-Bok, et sa mind 
meeles pidasid.» 

Kuid Kuuga, kes kajaki liivalt lahti lükkas, kiskus salli ta õlgadelt ja heitis selle 
kajakisse. 

«Pikkadel öödel on vilu,» halises eit, «ja külm kipub vanade kontide kallale.» 

«See on ainult vari,» vastas luunikerdaja, «ja varjud 

sind ei soojenda.» 

Nam-Bok tõusis püsti, et ema teda kuuleks. «Oo Bask-Va-Van, kes sa oled mu ilmale 
toonud!» hüüdis ta. «Kuula oma poja Nam-Boki sõnu. Tema kajakis on ruumi kahele ja 
ta tahab, et sa temaga kaasa tuleksid. Sest tema tee viib sinna, kus on kala ja rasva 
külluses. Sinna külm ei 

tule, elu on seal kerge ja rauast asjad teevad inimeste eest tööd. Tahad sa tulla, 00 
Bask-Va-Van?» 

Vanake kõhkles veidi, kajak aga kandus kiiresti eemale ja ta hüüdis kõrge väriseva 
häälega: «Ma olen vana, Narn-Bok, ja lähen varsti ära varjude hulka. Kuid ma ei taha 
minna enne oma aega. Ma olen vana, Nam-Bok, ja mul on hirm.» 

Ere valgusvihk jooksis üle hämusse mattunud mere ning pärgas meest ja paati 
punakuldse kiirgusega. Kalurid vaatasid vaikides, oli kuulda ainult maatuule oigamist ja 
madalalt lendavate kajakate kisa. 


Vil Bökov «OLEN PALJU ELANUD ...» ' 


Möödunud sajandi lõpul kasvas San Francisco kiiresti, kuid oli siiski veel 
provintsilinn. Nagu kõik Ameerika linnad, oli ta kontrastide linn, rikkuse ja vaesuse linn. 
Lai Turu tänav jagas ta kaheks osaks. Põhja poole jäid pankade, jõukate kompaniide ja 
luksuslike äride hooned, teatrid, rikaste elamud. Lõuna poole — tehased, vabrikud, 
pesumajad, kõrtsid, sünged urkad, vaeste kvartalid. Siin, kehvas linnajaos, tillukeses 
majauberikus Kolmanda ja Bryanti tänava nurgal, sündis muusikaõpetaja Flora Well- 
manil 12. jaanuaril 1876. aastal poeg — tulevane kuulus kirjanik Jack London. 


San Francisco asub poolsaarel, rneretormide eest kaitstud lahe kaldal. Selle lähe 
kallastele on otsekui puistatud palju linnäkesi ja asulaid. Paremaid elutingimusi otsides 
rändasid Londonid tolles piirkonnas ringi, kuni jäid lõplikult pidama Oaklandi. 

Siin hakkas noorele Jack Londonile meeldima Oaklandi sadam; ta armastas seal käia 
ka hiljem, juba tuntud kirjanikuna. Sadamas kohtas ta paljusid oma kangelasi, nende 
hulgas arvatavasti ka meest, kellest tema romaanis «Merehunt» sai «Ghosti» julm kapten 
Wolf Larsen. Oaklandis kirjutas seitsmeteistkümneaastane Jack oma esimese loo — 
«Taifuun Jaapani rannikul». Äsja oma esimeselt merereisilt tagasi jõudnud, istus ta ema 
soovitusel laua taha ja kirjutas kahe ööga valmis oma esikteose. Olukirjeldus saadeti 
ajalehe «San Francisco Call» poolt väljakuulutatud võistlusele ja võitis esimese auhinna. 
Tol päeval tekkis Londonil kindel usk oma kutsumusse: oli 


Katkendeid esseest «Jack Londoni jälgi mööda». 

ju tema, napi (haridusega tänavapoiss, edestanud Stanfordi ning California ülikooli 
tudengeid, kes jagasid teist ja kolmandat kohta. Ent kirjanikuks ei saanud ta veel nii pea. 
Kulus rohkem kui viis aastat, enne kui ta oma unistuse teoks sai teha. 

Enne kutseliseks kirjanikuks saamist pidi Jack London läbi käima raske elukooli. 
Kümneaastaselt hakkas ta aja-i| lehti müüma. Poisikesena töötas konservitehases, 
džuudi-vabrikus, katlamajas söekandjana, proovis läbi veel nii mõnegi ameti. Ta sai 
omaenese nahal tunda kõiki käsualusetöö raskusi. Sageli tuli töötada 10—16 tundi 
päevas. 

Lugemine sai Jacki kirglikuks harrastuseks juba vara-ses nooruses. Vaimustusega 
luges ta kogumikust «Alhamb-ra» ameerika kirjaniku Washington Irvingi kütkestavaid 
novelle. Teda köitsid seiklusjutud, eriti meeldis talle Herman Melville'i «Typee» — 
tõepärane ja romantiline jutustus autori elust pärismaalaste keskel ühel Vaikse ookeani 
saarel. 

Kergest teenistusest ahvatletuna hakkas Jack « austri -piraadiks»: ühines täiskasvanute 
ja alaealiste kambaga, kes pimeduse varjus tungisid võõrastele austrimadalikele ning 
müüsid hinnalise saagi sadamakõrtsidesse ja -kauplustesse. 

Jackil tekkis nüüd vaba raha ja ta sattus kahtlasse seltskonda. Pärast üht joomingut 
kukkus Jack vette, kiire lahehoovus kandis ta minema ja noor pummeldaja oleks 
peaaegu uppunud. Seda eluperioodi ja oma võitlust hukutava kiindumusega 
vägijookidesse kirjeldas London hiljem jutustuses «John Odraiva». 

Meri tõmbas noorukit vastupandamatult. See näis talle väravana kirevasse, 
ebatavalistest seiklustest tulvil maailma, mis nii väga erines teda ümbritsevast 
viletsusest. Munsterdanud end seitsmeteistkümneaastaselt «Sophie Sutherlandile», 
purjetas Jack oma esimesel merereisil Jaapani ja Vene Siberi vetesse. 

1893. aastal algasid Ameerikas mustad kriisipäevad. Börsil tekkis paanika, suleti 
tehaseid ja vabrikuid, sadu tuhandeid töölisi heideti halastamatult tänavale. Kapi- 
talistliku tootmise masin, mis veel nüüdsama paistis töötavat sujuvalt nagu hästi õlitatud 
masin kunagi, hakkas lagunema, mattes oma rusude alla tuhandeid inimesi. 

Juhutööd otsides kogunesid töötud hommikuti tehaste ja vabrikute väravasse, päeval 
aga tunglesid sadamas. San Francisco ja Oaklandi tänavatel hulkusid sajad kodutud, 
lootes leida mistahes tööotsa. Kaubaputkade ja poodide letid ägasid toiduainete all, kuid 
inimestel polnud nende eest millegagi maksta. Kriisi õel kaaslane nälg neelas kasinad 
säästud ja asus alaliseks töölisperekonda-desse. 

Merelt tagasi tulnud, sirgunud ja mehistunud Jack ei suutnud kaua tööd leida, kui aga 
lõpuks kuhugi tööle sai, maksti talle seal vähem, kui ta kunagi poisipõlves oli saanud. 

Kevadel hakkasid liikuma kuuldused, et organiseeritakse töötute marss Washingtoni, 
eesmärgiga sundida valitsust finantseerima hädaabitöid — tänavate parandamist, teede 


ehitamist, uute koolimajade püstitamist —, selleks et töötuile tööd anda. Jack kuulis, et 
Oaklandis kogub keegi Kelly inimesi, et liikuda itta ja ühineda «töös-tusarmeega». 

Oaklandi rühm lahkus linnast 6. aprillil. Jack otsustas sellega liituda, jäi aga paar tundi 
hiljaks ja ruttas ühe sõbraga demonstrantidele järele. Nii algas tema hulkumine mööda 
haiget, kriisist puretud maad, mis kubises rahulolematuist, äravaevatud inimestest. 

Tühjade taskutega rändas London läbi Ameerika Vaiksest ookeanist Atlandi ookeanini 
ja sai teada, kuidas elatakse ta kodumaa erinevais paikades. Need olid päevad tulvil ohte 
ja seiklusi. Suur osa teest tuli Jack Londonil läbida jalgsi. Kingadel kulusid tallad, 
jalgade nahk sarvestus. Mehiselt talus ta külma ja nälga. Teda innustas võitlus 
konduktorite ja politseiga, ta võis nad endal ümber sõrme keerata, kasutades peensusteni 
väljatöötatud võtteid, mida kirjeldas hiljem jutukogumikus «Tee». 

Valitsus mobiliseeris politsei ning saatis kohale sõdurid, et näljamarsist osavõtjaid 
laiali ajada ja arreteerida. Mitmes kohas toimus kokkupõrkeid, oli tapetuid ja haavatuid. 
Peaprokurör hooples hiljem president Clevelandi ees, et rakendatud abinõud takistasid 
vähemalt kuutkümmend või seitsetkümmend tuhandet õnnetut Washingtoni sõitmast. 

Uskumatute raskustega jõudis Jack lõpuks Mark Twaini 

kodulinnäkesse Hannibali Mississippi ääres, nägi kõrvalisi nurgakesi ja suure jõe 
kaldaid, kus olid sündinud Torn Sawyer ja Huck Finn, Twaini lugude kuulsad kange- 
lased. 

Võimude poolt jälitatav, äravaevatud töötute armee, kelle ürituse edusse Jack enam ei 
uskunud, laguneski lõpuks. London hakkas lihtsalt hulkuriks. 

Ema kirjast sai ta teada, et Chicagos ootab teda viis dollarit. Chicago oli vaid kiviviske 
kaugusel. Paari päeva pärast ühel varahommikul ronis Chicago tapamajadele loomi 
toonud rongist välja mõlkis kübara ning kulunud tumehalli kuuega mees. See oli Jack 
London. 

Just siis, kui ta Chicagosse jõudis, algas pulmanvaguni-tehases streik. Töölisi sundis 
streikima järjekordne palkade alandamine ja tuhandete seltsimeeste vallandamine. 
Alanud liikumine levis välkkiirelt üle kogu maa. Puhkenud solidaarsusstreik halvas 
raudteeliikluse Chicagost Vaikse ookeanini. Jäid seisma vabrikud ja tehased, tekkis 
raskusi varustamisega. Streigist võttis osa ligemale sada tuhat töölist. Ent üle kogu maa 
oli sel aastal streigiliikumisest haaratud umbes seitsesada tuhat inimest. 

Chicagosse toodi sõjavägi. 6. juunil tulistas politsei rahvahulka, järgmisel päeval anti 
taas streikijate pihta tuld. Üksnes tapetuid oli ligemale 30 inimest, lisaks rohkem kui 
poolsada haavatut. Kaheksas kõige rahutumas osariigis keelas president igasugused 
rahvakogunemised. Föderaal-väed saadeti aga rahutustest haaratud Läände, muu hulgas 
ka San Franciscosse. 

Muretu Jack, kes oli seni lihtsalt rahul olnud talle avanenud võimalusega näha 
tundmatuid piirkondi ja uusi inimesi, hakkas juurdlema vaesuse ja rikkuse põhjuste üle. 
Pöördunud tagasi Oaklandi, istus Jack London õpikute taha. Ta võttis kindlalt nõuks 

kool lõpetada ning astuda ülikooli, et saada vaimse töö tegijaks, et müüa mitte enam 
lihaste jõudu, vaid «oma aju tooteid». Harukordse visadusega istus ta ööd-päevad läbi 
raamatute taga ja ründas teadmisi. Sealjuures leidis ta aega osa võtta sotsialistide 
koosolekutest ja tänavamiitinguist. 

Ka võttis ta osa vaidlustest, luges brošüüre, püüdis visalt jagu saada terminoloogiast, 
mõista, milleni üks või 

teine teooria lõppkokkuvõttes viib. Keegi sõber soovitas Londonil läbi lugeda 
«Kommunistliku partei manifesti». Ning see Marxi ja Engelsi kirjapandud raamatuke 
andis vastuse paljudele küsimustele, mis tal hulkumise ajal olid tekkinud. London isegi 
kirjutas endale märkmikku välja mitu lauset, mis selgitasid talle kehtiva korra 
kukutamise vajalikkust, andsid uue vaatenurga ajaloosündmuste ja arengu nägemiseks. 


Kooliajakirjas «The Aegis» ilmus tema esimene pahempoolse suunitlusega artikkel 
«Optimism, pessimism ja patriotism», milles ta süüdistas valitsust, et too ei lase rahvast 
hariduse ligi, kuna kardab, et haridus äratab rahvas protestivaimu. 

Nendel aastatel sai Londonist sotsialistliku töölispartei liige. Partei ridades puutus ta 
kokku revolutsiooniliselt meelestatud tööliste ja haritlastega, tugevate ärksavaimu-liste 
inimestega. Nendest said hiljem kangelased ta romaanis «Raudne kand», jutustustes 
«Mehhiklane», «Debsi unelm» ja «Sealpool piiri». 

1895. aastal esines London Oaklandi keskväljakul, Raekoja platsil, toimunud 
miitingul, kus paljastas raevukalt kapitalismi ja kutsus üles kehtestama uut, õiglast ühis- 
konnakorda — sotsialismi. 

London osales paljudes ringides. Ühes õppis ta luulet ja kujutavat kunsti, teises 
poliitökonoomiat, filosoofiat. Ta kirjutas lühisõnumeid kohalikele ajalehtedele, õppis ja 
samal ajal ka töötas. 

Õppetöö koolis oli ebaproduktiivne. Niimoodi teosammul jätkates oleks kulunud veel 
kaks aastat, et valmistuda ülikooli astumiseks. Noormees lahkus koolist ja otsustas 
minna üle eksternatuuri, kuid jättis ka selle. Õppides kaksteist tundi päevas, omandas 
Jack kolme 
kuuga kahe aasta programmi ja õiendas sisseastumiseksamid California ülikooli. 

Ülikoolis kuulas London filosoofia, ajaloo, kirjanduse, inglise keele ja bioloogia 
loenguid, üksvahe õppis ka prantsuse keelt. Erakordsed võimed, sihikindlus ja visadus 
kandsid vilja: ta jõudis õpingutes oma eakaaslastest ette. 

Selleks et tasuda õpingukulusid, pidi Jack tööd tegema. Kuid ta ei jätnud 
ühiskondlikku tegevust ja esines endiselt tänavamiitingutel. Ülikoolis vaadati teda 
kahtlustava pilguga, temas nähti revolutsionääri, «punast». 

355 

Vahepeal halvenes perekonna majanduslik olukord, sest kasuisa haigestus. Ehkki Jack 
sooritas edukalt eksamid, pidi ta pärast esimest semestrit ülikoolist lahkuma. 

Londonit haaras uue jõuga salajane soov saada klr4 janikuks. Ta oli õppinud tundma 
elu täis meeleheidet!: jal muret, oli näinud tema ohvreid ja tema eest võitlejaid; ta tahtis 
maailmale jutustada kõigest nähtust, sellest, mis teda inimeses vaimustas ja mis tekitas 
valu. 

Ta hankis kuskilt igivana kirjutusmasina, mis trükkis1 ainult suuri tähti. Tööst vabadel 
päevadel tippis ta sellel ühe sõrmega 15 tundi järjest olukirjeldusi, ühiskonnaelu, 
käsitlevaid artikleid, humoristlikke värsse, jutte. Kuid ajakirjade toimetused saatsid 
tema toodangu järjekindlalt tagasi. Ta selle perioodi värsid on ülespuhutud, neis on vähe 
luulet, jutud aga tunduvad väljamõelduna, tegevus neis ei arene, kangelased on 
staatilised, lamedad. Algajal kirjanikul jäi ilmselt vajaka meisterlikkusest: ta keel on 
liiga kirev ja raske, ta kuhjab hulgaliselt kõlavaid epiteete, mängib sõnadega, vaatleb 
neid igast küljest, imetleb nende kõla ja värvi. Autor armastab sõna, kuid tal puudub veel 
mõõdutunne. 

Jack Londonit ei kohutanud ebaedu. Ta jätkas tarmukalt tööd uute juttude ja 
värssidega, tagastatud käsikirjad aga saatis teistele ajakirjadele, ning aina kirjutas, kir- 
jutas, kirjutas. 

Ameerikas räägitakse ja kirjutatakse palju mitmesugustest võimalustest ülikiiresti 
rikastuda. Igal pool reklaamitakse Ameerika Ühendriike kui vabaduse ja võrdsete 
võimaluste maad. Aga siin ta oli — terve, jõuküllane noormees, kes peksles nagu kala 
vastu jääd, püüdes asjatult välja rabelda vaesusest ja päästa sellest oma perekonda. 
Ta oli veendunud, et kogu see roiskunud ühiskonnakord tuleb kukutada. Marxil oli 
õigus: kapitalism peab hukkuma, ta hukkub ja maetakse maailma rahvaste sajatuste 
saatel. London oli valmis end suurele revolutsiooniüritusele pühendama, kuid 
kõigepealt oli tarvis toita vanu vanemaid ja mingil moel kindlustada '.ka iseennast. 


Sel aastal levis Ühendriikides kulutulena sensatsiooniline"uudis: Alaskas on leitud 
kulda. Suust suhu liikusid legendid kullasoontest, kus nädala ajaga võivat miljonäriks 
saada. Jack otsustas koos õemehega õnne proovida. Võeti kõik õde Eliza säästud, tehti 
maja peale laenu ning 

osteti San Franciscos villased sviitrid, flanellsärgid, kasukad, saapad, tekid, telgid — 
kõik, mis oli hädavajalik pikaks rännakuks Alaska lumeväljadel. 1897. aasta juuli lõpul 
alustasid kaks meest laevaga oma teekonda. 

Raskused algasid otsekohe pärast randumist Põhjas. Pagas oli suur, pakikandjad aga 
kallid. Kui nad oleksid võtnud kandjad, ei oleks neil jätkunud rahast paariks päevakski. 
Otsustati koorem ise mööda libedaid radu üle mägede toimetada. Jacki õemees ütles üle 
jõu käivast teekonnast lahti ja London läks edasi koos kolme sõbraga. Koorem viidi 
kohale ositi, nii et sama teed käidi mitu korda. Eriti raske oli üleminek Chilkooti 
mäekurust. London ladus oma turjale kuni seitsekümmend kilogrammi ja ronis vihaga 
järskudest nõlvadest üles, püüdes seejuures kaaslastest veel ettegi rühkida. 

Oktoobri alguses jõudis Jack London oma sõpradega kullaotsijate laagrisse Hendersoni 
jõel ülalpool Dawsonit, ja juba kolmandal katselise otsimise ja uhtmise päeval sattus 
Jacki kompanjon Thompson liivale, milles sätendas ohtrasti kuldseid tatraid. Löönud 
kähku püsti piirde-vaiad, joonistanud täpse kaardi ja võtnud kaasa proovi, kiirustasid 
õnnelikud kullaotsijad Dawsonisse, et maatükki enda nimele vormistada. Alles pärast 
avalduse kirjutamist otsustasid nad proovi asjatundjatele näidata. Neid naerdi kohe välja. 
Kuldsed tatrad osutusid vilgu-kiviks. 

Uusi luurekäike ette võtta oli hilja: saabus varane põhjamaa talv. Sõbrad soovitasid 
kevadet ootama jääda ja siis kullarikka maatüki otsimist jätkata. Pikkadel talveõhtutel 
uuris London pakse raamatuid, mille hulgas olid ka Marxi «Kapital» ja Darwini 
«Liikide tekkimisest», kuulas lõputult tõestisündinud ja väljamõeldud lugusid 
kummalistest juhtumustest ning muinasjutulistest kulia-leidudest, traagiliselt lõppenud 
kokkupõrgetest kulla pärast, sõpruse jõust ja indiaanlannade ennastsalgavusest, sellest, 
kuidas jalgupidi lahvandusse sattunud teeline peaaegu surnuks oleks külmunud ja kuidas 
hukkus püssi lõhkemisel ahnur, kes oli kulla püssitorusse peitnud. Mida kõike ei kuule 
lõputul polaarööl! 

Kevadeks jäi London värske toidu ja aedvilja puudusest skorbuuti. Ta võitles kaua 
haigusega, enne kui taipas, et Põhjas ta ei paranegi, ja kui ta lõpuks seda taipas, sõitis 

koos kahe kaaslasega Yukonit mööda alla ning piki Beringi mere rannikut põhja, Saint 
Michaeli sadamasse,! kattes paadiga ligi kaks tuhat miili. Saint Michaelist viis laev ta 
San Franciscosse. 

Jack London ei toonud tagasi mitte pennigi raha, vastupidi — oli kulutanud kõik, mis 
talle oli antud —, ent ikkagi tõi ta kaasa midagi rahast väärtuslikumat: märkmed 
kuuldust ja nähtust. Mällu olid talletunud kohtumised, jutustused, ülevad loodusepildid. 
Ta oli olnud tunnistajaks inimeste karmile võitlusele loodusega, nende võitudele ja 
kaotustele. Põhjas hakkas Jack London armastama inimese sõpra koera, vääriliselt 
hindama tema kiindumust ja ennastsalgavust; kuid, mis peamine — seal sai kinnitust 
tema usk inimese enese tugevusse, seltsimehelikkusse ja sõprusse. Sellest ajast peale 
hakkas teda inimestes veel enam köitma visadus, tahe, võime rasketest ja keerukatest 
olukordadest võitjana välja tulla. 

Ühtlasi avas Alaskas rändamine talle kapitalistliku maailma olemuses veel ühe 
erijoone: see maailm õhutas julma võitlust inimeste vahel, nimetades seda 
ettevõtmisvaba-duseks. Selles võitluses saavutasid edu ainult üksikud, nii nagu 


labürinte, mis petliku õnne juurde viivad. 


Jõudnud koju, ei leidnud Jack oma kasuisa John Londonit enam elavate kirjast. 
Noormees pidi taas perekonna-mured oma õlgadele võtma. Asjatult käis ta mööda Oak- 
landi ettevõtteid. Leidus ainult juhuslikke tööotsi, aga nii suures kitsikuses oli seegi asja 
eest. Ta pani kella, jalgratta ja vihmakuue panti ning hakkas jälle kirjutama. 

Jack uuris hoolega ajakirjades avaldatavaid jutte, püüdes selgusele jõuda, miks need 
rahvale meeldivad, ja pöördus ka kuulsate autorite loomingu poole. Nende teostesse 
süvenedes hakkas ta mõistma süžee ülesehitamise kunsti, stiili iseärasusi. Teiste 
kirjanike seas köitis tema tähelepanu Rudyard Kipling, eelkõige tema stiili lakoonilisus. 
London jõudis järeldusele, et kirjutada tuleb kokkusurutult, et jutustama peab inimese 
tugevatest elamustest, eredatest iseloomudest. 

Üksteise järel saatis ta ajakirjadele oma uusi käsikirju, 

kuid kohtas endiselt jahedat vastuvõttu. Kirjastajad nõudsid kirjanikult, et juttudel 
oleks õnnelik lõpp. Ustavad ameerika kunstis valitsevale «peenuse traditsioonile», mis 
kutsus üles kujutama tegelikkust roosas valguses, toetasid nad teoseid, mis olid kaugel 
karmist elutõest. Moes oli niinimetatud «äriromaan», mis andis retsepte kiireks 
rikastumiseks, laulis kiidulaule eraette-võtlikkusele, ülistas ärimeest. 

Selline oli olukord, kui Jack London kirjandusse astus. Ta tahtis saada kirjanikuks, 
kuid oli kaugel soovist ülistada ärimehi, luua novelle koloniaalvallutajate ideoloogia 
toetuseks. 

1898. aasta detsembris, vana-aasta viimasel päeval teatas Jackile California ajakiri 
«Overland Monthly», et tema jutt «Selle terviseks, kes teel» on vastu võetud ja talle 
makstakse selle eest... viis dollarit (viis aastat varem oli ta oma esimese, ebatäiusliku 
olukirjelduse — «Taifuun Jaapani rannikul» — eest saanud kakskümmend viis dollarit). 
Ent meeleheitele viidud London pidi needki krossid vastu võtma. Jutt ilmus 
jaanuarinumbris ja tegi justkui otsa lahti. «Overland Monthly» võttis vastu veel kaks 
novelli, seejärel hakkasid aga ka teised ajakirjad Londoni töid avaldama. 

Need lood avasid lugejale kullaotsijate maailma, karmi visadusega oma õnne eest 
võitlevate inimeste maailma. 

London töötas oma juttude kallal erakordselt kaua ja suure visadusega. 1901. aastal 
avaldas ta oma esimese kogumiku, «Hundi Poeg», aasta hiljem teise — «Tema isade 
jumal». Mõlema kogumiku novellid on pühendatud Alaska asukatele — kullaotsijatele, 
indiaanlastele. Samateemaline on ka kolmas kogumik, «Pakase lapsed» (1903. a.). 
Kirjanik näitas, kuidas inimene toda paljukiidetud õnne püüab saavutada ja kui julmalt ta 
oma jultumuse eest peab maksma. 

Süžeed, mis London oma juttudele valis, samuti nende stiil olid mõeldud laiale 
lugejaskonnale. Ta tõi ameerika kirjandusse kõnekeele, argoosõnad. Lugejad panid 
tähele ja hindasid noore autori värsket annet, seejärel tuli ka kirjastajate tunnustus. 
Ajakirjad hakkasid üksteise võidu talle tellimusi saatma. Lahing oli võidetud. 

Jack Londoni üks kõige kuulsamaid Põhja jutte on «Eluarmastus» (1905. a.). See on 
võetud paljudesse autori teoste kogumikesse nii meil kui mujal. Jutt 

on teenitult populaarne. Populaarsuse saladus peil tub loo emotsionaalses mõjus, mille 
taga seisab Jack Londoni kõrge kirjanikumeisterlikkus, autori iselaadne anne. 

Jutu «Eluarmastus» süžee aluseks said tõestisündinud juhtumid Alaskas, mida 
kirjanik luges ajaleh4 tedest. Üks leidis aset Coppermine'i jõel — jala nihesta4 nud 
kullaotsija jõudis vaevu 'tagasi laagrisse; teine aga Noime'i asula ligidal. Seal eksis 
kullakaevaja tundrasse ja oleks peaaegu otsa saanud. Ka andmed selle kohta, kuidas 
raske näljahäda läbiteinud inimene haiglase kirega toiduaineid koguma hakkab, 
ammutas Jack London usaldusväärsest allikast — üht polaarekspeditsiooni kirjeldavast 
raamatust. Nagu näeme, on süžee aluseks eluehtsad faktid. Lisame neile Londoni enese 
nälgimis-kogemused, «kannatuste raja», mille ta läbi tegi, tema isiklikud muljed 


Alaskast. Need kõik olid vaid üksikud lõimed, kuid jutu realistliku kanga jaoks äärmiselt 
olulised. Edasi lisasid oma osa kujutlusvõime ja mõistus — halastamatu kohtunik, mis 
valis välja kõige vajalikuma, kõige mõjuvama. 

Kogu Põhja tsükli juhtmotiiviks on seltsimehelikkuse teema. Selleks et looduse üle 
võitjaks jääda, on kirjaniku arvates kõige tähtsam seltsimehe toetus. Põhja moraal 
rajaneb aususel ja vastastikusel usaldusel. Karmid tingimused nuhivad inimeselt maha 
teesklusevaaba, toovad esile tema tõelise väärtuse. London astub välja egoismi ja 
individualismi vastu, sõpruse ja üksteise abistamise eest, ülistab neid, kes hingelt 
tugevad. Autor on veendunud, et argpüks, tühine inimene hukkub ennemini kui julge -— 
nii hukkuvad enesevalitsuse kaotanud kullaotsijad novellis «Kaugel maal» ja seltsimehe 
hüljanud Bill jutus «Eluarmastus». 

London ei kuulu nende romantikutest kirjanike hulka, kes kujutavad võitluse raskusi 
roosades värvides ja seega petavad lugejat ning jätavad ta tõsiste katsumuste ees 
relvituks. «Eluarmastus», «Lõke», «Naiste visadus», «Elu seadus» ning kümned teised 
jutud, romaanid ja novellid on suure ameerika kirjaniku Jack Londoni omanäolise, 
kordumatu ande ja tema mehise realismi surematud tunnistajad. 

1900. aastal abiellus London oma hukkunud sõbra 

mõrsja Bess Maddemiga. Jõudsasti tõusuteed sammuv noor kirjanik sai õige pea 
tütrekese isaks, kellele pandi nimeks Joan. 

Ajapikku tuli kirjanikule kuulsus ja majja jõukus. Kuid püsimatu London ei jäänud 
rahule. 1902. a. sügisel sõitis ta kirjasaatjana Aafrikasse, kus käis Inglise-Buuri sõda, ent 
jäi hiljaks: lahingud olid juba lõppenud. Kuna ta sai teate sõja lõpust teel olles, maailma 
ühe rikkama riigi pealinnas Londonis, otsustas sotsialistist kirjanik peatuda seal kõige 
vaesemas linnajaos, et õppida tundma kohaliku lihtrahva elu-olu. Rõivastunud näru- 
desse, asus London mõneks nädalaks elama East Endi, Londoni urgastesse. 

Kogutud materjali põhjal kirjutas ta vapustava teose «Inimesed kuristikust», kus ta 
ilma liialdamata maalib kõige kohutavamaid pilte rahva viletsusest, inglise ühiskonna 
lagunemisest ja roiskumisest, ning mõistab selle ühiskonna hukka. Säherduse tõepärase 
ja raevuka raamatu võis luua ainult kirjanik, kes seisis rahvale lähedal, kes oli ise läbi 
elanud alandusi ja kannatusi ning armastas lihtrahvast kogu südamest. 

Pöördunud tagasi Ühendriikidesse, töötas London romaani «Merehunt» ja juttude 
kallal ning kirjutas artikleid sotsialismi kaitseks. 

Tal oli juba kaks pisitütart, kuid perekonnaelu ei tahtnud laabuda. Bess oli lastele 
suurepärane ema, kuid ei suutnud saada Jackile sõbraks, seltsimeheks, kes oleks jaganud 
mehe kirjandushuvi, mõistnuks teise pidevaid otsinguid ja mässulise hinge puhanguid. 

Ikka sagedamini sõitis kirjanik linnast eemale, Kuupaiste orgu Glen Ellenis — siin 
kirjutas ta oma teoseid. London armus jäädavalt siinsesse lopsakasse, tsivilisatsioonist 
puutumata loodusse ning pärast teistkordset abiellumist (1905. a. Charmian 
Kittredge'iga) ostis läheduses rantšo, mis jäi tema alaliseks koduks. 

Ent Londonile ei meeldinud kaua paigal istuda. Umbes tol ajal avanes tal võimalus 
sõita Vene-Jaapani sõtta — Jaapanisse ja MandŽuuriasse. Ta läkitas sealt ajalehtedele 
sõnumeid, aga saadeti siis — ilmselt tema meelsuse pärast — rindelt ära ning maaltki 
välja. Seejärel sukeldus ta üle pea ühiskondlikku tegevusse: sõitis mööda Ühendriike, 
pidades loenguid sotsialismist, avaldas artik- 

leid, sai sotsialistliku üliõpilasühingu esimeseks presidendiks. 

Kui Jack London jahiga «Snark» ümbermaailmareisile purjetas, tabas teda raske 
troopikähaigus. Hästi edenenud reis tuli pooleli jätta ja tagasi koju pöörduda. Vaef-valt 
paranenud, rändas London juba, neli hobust fufl goonvankri ees, mööda California ja 
Oregoni osariike, pärast seda laeval ümber Lõuna-Ameerika. Reisimine oli talle 
puhkuseks ja andis värskeid muljeid uute raa-" matute jaoks. 


Seiklusjanust ahvatletuna ja uusi teemasid otsides sõitis Jack London sõjäkirjasaatjana 
Mehhikosse, kuid haigestus seal varsti. Ravinud ennast pisut kodus, Kuupaiste oru 
rantšos, purjetas ta Havai saartele jutte ja romaane kirjutama. 

1914. aastal võis ta täie õigusega öelda: «Olen alati olnud võitleja. Ja mitte kunagi ei 
ole ma öelnud ega kirjutanud midagi niisugust, millest ma hiljem lahti oleksin pidanud 
ütlema.» 

Ta oli aus ja õiglane nii iseenese kui ka lähikondsete vastu. «Kes ma siis niisugune 
olen, et peaksin häbenema seda, mida olen läbi elanud?» kirjutas London vastuseks 
toimetaja hoiatustele, kui oli päevakorras tema hulkuri-ajast pärineva autobiograafilise 
jutukogumiku avaldamine. «Selleks, kes ma olen, sain ma tänu oma minevikule; kui ma 
aga oma minevikku häbenema hakkan, siis pean järelikult häbenema ka seda, et see 
minevik mind kirjanikuks on teinud.» 

Ning ainult aasta enne surma vapustavad sõnad ühes kirjavastuses: «. . . teinud läbi 
kõik elu- ja noorusheitlu-sed, võin nüüd, küpses eas, seljataga kolmkümmend üheksa 
eluaastat, täie veendumusega pühalikult kinnitada: asi on seda väärt. Olen elanud väga 
õnnelikku elu, mul on vedanud rohkem kui sadadel miljonitel minu põlvkonna inimestel, 
ja kuigi ma olen palju kannatanud, olen ma palju elanud, palju näinud ning rohkem tund- 
nud, kui on osaks antud tavalisele inimesele. Jah, tõepoolest — asi on seda väärt.» 

Viimased eluaastad olid Jack Londonil õnnetud. Juba sündides suri laps, keda ta nii 
väga ootas, — tütar teisest abielust. Põles maha ta äsja valminud suur elamu — 
«Hundimaja». Nii nagu ta kangelane Martin Eden, nii 

tundis ka London ränka väsimust. Raske neeruhai-gus — ureemia — kurnas kirjaniku 
jõudu, kirjastajad aga nõudsid uusi raamatuid, mis vastaksid nende maitsele. 

Olles sunnitud kodanlikule lugejale üha enam järeleandmisi tegema, hakkas London 
tundma vastikust kirjanikutöö vastu. Samal ajal kaugenes ta töölisliikumisest — seda 
soodustas ka oportunismi võidulepääsemine Ameerika sotsialistlikus liikumises. 
Katkesid sidemed seltsimeestega. Charmian püüdis talle asendada kogu maailma, kuid ei 
tulnud sellega toime — Jack Londoni natuur polnud säherdune, ta oli suuteline elama 
ainult midagi avastades, kasu tuues, tegeldes millegagi, mis oli tema enese ja 
lähikondsete silmis tähtis. 

22. novembril 1916. aastal Jack London suri. Ta oli veel päris noor — kõigest 
neljakümneaastane. Arstide ametlikus otsuses nimetatakse surma põhjuseks organismi 
mürgitust ureemia tagajärjel. Viimastel eluaastatel seda raäket haigust põdedes pidi 
London arstide tungival nõudel loobuma alkoholist, oma lemmikroast — pooltoorest 
linnupraest — ning teistest maitsvatest asjadest. Kõigile oli teada, et ta dieeti ei pidanud. 
Ent siiski tundus elurõõmsa, veel jõuküllase inimese äkiline surm ootamatuna, see ei 
leidnud õigustust ning tekitas mitmeid vasturääkivaid kuuldusi. Kõige koledam ja levi- 
num oli versioon tahtlikult võetud mürgist. Seda uskusid isegi Londoni sõbrad, nende 
hulgas ka kirjanik Upton Sinclair. Niisugust versiooni näis kinnitavat mitte ainult piinav 
haigus, vaid ka sellega kaasnenud loome j õu-langus, mitmed isiklikud ebaõnnestumised 
ja veidi enne surma suhete katkestamine seltsimeestega revolutsiooni-leeris. 

Mitukümmend aastat tunnustasid kirjandusajaloola-sed seda versiooni. Kuid 1968. 
aastal ilmus Ühendriikides professor Alfred Shiversi uurimus «Jack London polnud 
enesetapja», mis väärab Irving Stone'i väited". 

Kui Jack London oleks tõesti tahtnud endale lõppu teha, kirjutab uurimuse autor, ei 
oleks ta valinud sellist piinarikast (190—12 tundi kestev agoonia) ja ebakindlat moodust. 
See inimene, mehisuse kehastus, ei oleks elust 


1 Vt. Irving Stone, Meremees sadulas. Jack Londoni elulugu. Tln., «E. R.», 1968. 

lahkumiseks valinud säherdust «naiselikku» viisi: 0,43-kaliibrine kolt oli tal alati 
käepärast. 

Ettekavatsemata surmast kõnelevad ka eelmisel päeval saadetud kirjad, valmistumine 
sõiduks New Yorki ja teised faktid. 

Juba Jack Londoni elupäevil tungis kodanlik ajakirjandus talle süstemaatiliselt kallale. 
Kirjaniku nime ümber keerutati räpaseid kuulujutte, teda süüdistati loomevarguses, 
väljaastumises põhiseaduse vastu, raamatukogudest kõrvaldati tema teoseid. Londonit 
nimetati amoraalseks ning julmaks inimeseks. 

Tema kodumaal leidub ka praegu õpetatud mehi, kes püüavad pisendada progressiivse 
kirjaniku loomingu tähtsust, tema teoste kunstilist väärtust. 

Ameerika Ühendriikide kirjandusteaduse suhtumine Jack Londonisse on läbi teinud 
üpris tähelepanuväärseid muutusi. Tema elu jooksul ja paar-kolm aastakümmet pärast 
surma loeti Jack Londonit kõige kuulsamate ameerika kirjanike hulka. Sellel perioodil 
ilmus tema kohta mitu põhjalikku uurimust. 

Ent neljakümnendate aastate lõpul ja viiekümnendatel aastatel, «külma sõja» ning 
makkartismi õitseajal, ei kuulunud London Ühendriikides enam nende kirjanike hulka, 
kelle kohta kirjutatakse teaduslikke artikleid ning avaldatakse uute uurimuste tulemusi. 
Kirjanduslikud ja teaduslikud ajakirjad heietasid paljudest Londoni andetutest 
kaasaegsetest ja eelkäijatest, selgitasid ja hindasid nende elu ning loomingu pisemaidki 
detaile, tõstatasid uusi «probleeme», kuid «Mehhiklase» ja «Martin Edeni» autori kohta 
ei avaldanud peaaegu midagi. 

Ja ehkki Ühendriikides anti endiselt välja ning osteti kirjaniku väheldasi 
jutukogumikke ja romaane, kuigi progressiivsed, eriti kommunistliku kallakuga ajalehed 
märkisid ära tema tähtpäevi, korrutasid professorid ülikoolide kateedrites ja kolledžites 
erilise innuga Londoni «kujundivaesusest», tema «rohmakast lehemehe-stiilist» ning 
«võimetusest kajastada üksikindiviidi ole-lusprobleeme», rääkisid, et Londoni 
kangelased on primitiivsed, tema ise aga naturalist ja Nietzsche õpetuse pooldaja. 
Niimoodi kirjutati ka kirjanduslugudes. Töödes, mis olid pühendatud kirjandusliku 
vormi analüüsile, ei 

kirjutatud Londonist üldse või mainiti teda ainult möödaminnes. 

Kuid nelikümmend viis aastat pärast kirjaniku surma, 1961. aastal, saime äkki teada 
Jack Londoni pargi ja muuseumi avamisest Kuupaiste orus. Viimaks ometi sai laiale 
publikule kättesaadavaks osa kirjaniku rant-šost koos legendaarse «Hundimajaga», 
Londoni kalmuga ning tema naise majaga, kus asub raamatukogu ja reliikviad — 
meened, mis London oma reisidelt kaasa tõi. 

California ajalehed avaldasid veel paar huvipakkuvat uudist: Oaklandi avaliku 
raamatukogu juures avati Jack Londoni elu ja loomingu uurimise keskus. Siia on koon- 
datud kõik dokumendid, mis on seotud kirjaniku elu ja loominguga. Glen Ellenis 
asutasid Londoni austajad tema muuseumi ning andsid kogu muuseumipiirkonnale «Jack 
Londoni küla» nime. 

Mehhiko Vaikse ookeani poolsel rannal avastati kuunari jäänused, mida on kirjeldatud 
«Merehundis» kui «Ghosti». Selle kapten oli Wolf Larseni prototüübiks. 

Huvi taasärkamine Londoni vastu jätkus. Igal aastal saabusid tuhanded palverändurid 
Kuupaiste orgu, et langetada pea Londoni kalmul. Kollektsionäärid jahtisid Jack 
Londoni teoste esimesi ja haruldasi väljaandeid. Nende hinnad tõusid. Haruldase 
romaani «Reis «Dazz-leril»» esmatrüki eest maksid bibliomaanid kolm-nelisada korda 
rohkem, kui oli selle kunagine nimiväärtus. Isegi kõige suurema tiraažiga teose eest, 
jutustuse eest «Ürgne kutse», küsisid raamatukaupmehed kuni kolmsada dollarit. 

Pärast pikka vaheaega hakkasid Londoni jutud jälle ilmuma lugemikes, sedakorda juba 
mitte enam kooli-raamatuis, vaid kolledžite õppevahendeis kui näited kir- 
jandusteaduslikuks analüüsiks. 


Hiljuti anti ookeani taga esmakordselt välja Londoni reportaažide ja artiklite kogumik. 
See sisaldab spordi-reportaaže, sõnumeid Vene-Jaapani ja Mehhiko sõja rinnetelt ning 
rea olukirjeldusi mitmesugustel teemadel: sõidust furgoonvankril läbi California ja 
Oregoni, maavärisemisest San Franciscos, Havai-ainelisi kirjutisi jne. Mõned 
olukirjeldused avaldati esmakordselt, teised olid välja otsitud vanadest ajakirjadest ja - 
lehtedest. Erakordset 

huvi pakuvad 1904. aasta reportaažid Koreast ja Mandžuuriast. 

Tõeliseks sensatsiooniks oli aga viimane uudis Ameerika Ühendriikidest: on 
ettevalmistamisel Jack Londoni kõigi luuleteoste trükkiandmine. Raamat sisaldab 31 
luuletust ja ühe värssdraama. Suurem osa neist teostest avaldatakse esmakordselt. 
Kogumikku kavatsetakse lisada ka kuus luuletust, mida Londonile omistatakse. 

Oma kirjanduslikku tegevust alustades ei kavatsenud London saada proosakirjanikuks, 
vaid luuletajaks. Ta õppis hoolega ja põhjalikult tundma värsiehitust ning kontrollis oma 
teadmisi ja võimeid, kirjutades villanelle, triolette ja teisi raske stroofikaga luuleteoseid. 

Saanud tunnustatud prosaistiks, ei loobunud London oma luuleharjutustest. Ta enese 
sõnade järgi aitasid need tal proosat kirjutada, teravdasid sulge. Ent üldkokkuvõttes olid 
need talle ikkagi pigem meelelahutuseks, jõuprooviks, teatavas mõttes enesejaatuseks. 
Nii või teisiti, kuid oma eluajal avaldas Jack London mitte vähem kui kümme luuletust, 
paar-kolm ilmusid veel pärast tema surma. Ent luuletuste põhimine osa jäi tema arhiivi. 

Londoni kõige tähtsam luuleteos on meil tundmatu värssdraama «Tammetõru- 
nplantaator» (1916. a.), mis on kirjutatud, samuti nagu Longfellow' kuulus «Laul 
Haiavatast», tetrameetrites. Suhtumine Londoni luule-pärandisse võib olla erinev, kuid 
mitmete ameerika kriitikute arvates oleks tuntud prosaist Jack London, kui ta ainult 
oleks tahtnud, võinud hõivata silmapaistva koha ka ameerika luules. 

Ajakirjas «Detskaja Literatura» ilmunud artiklis «Jack London ja meie aeg» kirjutab 
Jack Londoni tütar Joan, et mõne üksiku erandiga on kirjaniku kõik 51 teost tõlgitud 
vähemalt ühte, aga enamikul juhtudel mitmesse 58-st võõrkeelest (sealhulgas ka 
esperanto keelde). 

Kui Jack London, kes ei osanud ühtki teist keelt peale emakeele, omal ajal kuulis, et 
tema raamatuid loevad inimesed, kellega tema ise ei saakski vahetult suhelda, oli ta 
hingepõhjani liigutatud. «Kui vaimustatud oleks ta praegu,» kirjutab Joan London, 
«saades teada, milliste uute rahvaste juurde tema teosed eriti viimase kümne- 
viieteistkümne aasta jooksul tee on leidnud, et neid on 

tõlgitud iiri ja kataloonia, kreeka ja makedoonia, türgi, juudi ja pärsia ning isegi hiina, 
jaapani, korea, bengaali, indoneesia ja vietnami keelde.» 

Artikli lõpetab Joan London järgmiste südamest tulevate sõnadega: «Meie päevil on 
Jack Londoni avastanud uus- põlvkond lugejaid — põhiliselt optimistlikult meelestatud 
põlvkond, kes otsib innuga kaasaja aktuaalsetele probleemidele realistlikke vastuseid.» 

Tõlgitud väljaandest 

Iker JonmnonH 4 MHoro n... Mocksa «Mononas rBapana» 1973 


Ilxex Jlonz0H. 3OB IIPEHKOB. BEJIbIM KJIPIK. Ha 3cTOHCKOM $3bike. 
Hepesonunkxu: Jcrep XeänmacTe, Mapra Cnnnaotc, JJeo AHBesbT. HuocTpauuu: 
X3HHO A ppak. TailimH, N31-B0 «IICTH paamarT». Toimetaja L. Targo. Kunstiline 
toimetaja H.Tikand. Tehniline toimetaja A. Krebsteln. Korrektorid H. Rajamäe ja A. 
Lang-sepp. Laduda antud 19. VIII 1975. Trükkida antud 24. X 1975. Trükipaber nr. 1, 
54X84116. Trükipoognaid 23,5. Ting-trükipoognaid 19,74. Arvestuspoognaid 20.62. 
Trükiarv 60 000. «Eesti Raamat», 200090 Tallinn, Pärnu mnt. 10. Tellimuse nr. 4453. 
Hans Heidemanni nimel, trükikoda, Tartu, Ülikooli 17/19. II. 

Hind 73 kop. 


